
1 SKYRIUS 


A Morkaus bažnyčios sargas ką tik buvo nugrandęs nuo šali- 
gatvių tris colius sniego, kai pasirodė žmogus su lazda. Saulė 
jau buvo patekėjusi, bet stūgavo vėjai; temperatūra laikėsi ties užšali- 
mo žyma. Žmogus dėvėjo tik plonus džinsus, vasarinius marškinius, 
gerokai panešiotus žygio batus ir lengvą vėjastriukę, menkai tesaugan- 
čią nuo žvarbos. Bet nebuvo panašu, kad jis jaustųsi nesmagiai ar kad 
kur nors skubėtų. Pėdino šlubčiodamas ir šiek tiek pakrypęs į kairę, iš 
šios pusės pagelbėdamas sau lazda. Atšliupeno šaligatviu iki maldos 
namų ir sustojo prie šoninių durų su užrašu „Raštinė“, išvedžiotu 
tamsiai raudonais dažais. Vyriškis nepasibeldė, o durys buvo neužra- 
kintos. Pastūmėtas į nugarą dar vieno vėjo gūsio, jis įžengė vidun. 

Patalpa buvo priimamasis, atrodantis užgrioztas ir pridulkėjęs, 
kaip ir galėtumei tikėtis senoje bažnyčioje. Viduryje stovėjo rašomasis 
stalas su lentele, skelbiančia, kad prie jo sėdi (ne per toliausiai nuo nu- 
rodytos pavardės) Šarlotė Džanger. Nusišypsojusi ji pasisveikino: 

— Labas rytas. 

— Labas rytas, — atsakė vyriškis. Ir po pauzės: — Na ir šaltis 
lauke. 

— Tikrai, — sutiko ji, greitomis jį įvertindama nuo galvos ligi 
kojų. Keblumas tas, kad jis buvo be palto ir be nieko ant rankų ar ant 
galvos. 

— Kaip suprantu, jūs — ponia Džanger, — tarė jis, spoksodamas 
įjos pavardę. 

— Ne, ponios Džanger šiandien nėra. Gripas. Aš — Deina Šrou- 
der, pastoriaus žmona, ją tik pavaduoju. Kuo galiu jums padėti? 

Priimamajame buvo tik viena laisva kėdė, ir vyriškis viltingai į šią 


w-- s 


pažiūrėjo. 


— Galima? 

— Žinoma, — linktelėjo moteris. 

Jis atsargiai atsisėdo, lyg visus judesius turėtų iš anksto apmąstyti. 

— Ar pastorius yra? — paklausė jis, pažvelgdamas į plačias už- 
daras duris po kairei. 

— Taip, bet dabar jis turi susitikimą. Kuo galiu jums padėti? 

Ji buvo mažutė, daili krūtinė aptempta megztiniu. Žemiau 
juosmens, po stalu, jam nieko daugiau nebuvo matyti. Visada labiau 
mėgdavęs smulkesnes. Mielas veidas, didelės mėlynos akys, aukšti 
skruostikauliai, apskritai daili mergina, tobula pastoriaus žmonikė. 

Kaip jau seniai jis prisilietęs moters. 

— Noriu pasimatyti su dvasiškuoju tėvu Šrouderiu, — jis pamal- 
džiai sudėjo delnus. — Vakar buvau bažnyčioje, klausiausi jo pamokslo 
ir, na, man reikia kai kurių pamokymų. 

— Jis šiandien labai užsiėmęs, — nusišypsojo ji. 

Išties gražūs dantys. 

— Reikalas gana svarbus. 

Deina pakankamai ilgai jau buvo ištekėjusi už Keito Šrouderio, 
todėl žinojo, kad niekas dar nebuvo išsiųstas iš jo raštinės, nesvarbu, 
turėjo ar ne iš anksto paskirtą susitikimą. Be to, pirmadienio rytas 
šaltas, o Keitas iš tikrųjų nėra toks užsiėmęs. Keli telefono skambučiai, 
viena konsultacija su jauna porele, besirengiančia atsisakyti vedybų, 
paskui — įprasti apsilankymai ligoninėse. Ji subruzdo čiupinėtis po 
rašomąjį stalą, surado paprastą klausimyną, kurio ieškojo, ir tarė: 

— Gerai, aš užsirašysiu kai kurią pagrindinę informaciją, ir pa- 
žiūrėsime, ką bus galima padaryti. 

Ji pasiėmė rašiklį. 

— Dėkuijums, — jis nežymiai linktelėjo galva. 

— Pavardė? 

— Trevisas Bojetas, — vyriškis instinktyviai paraidžiui ištarė 
jai savo vardą ir pavardę. — Gimimo data: 1963-ių spalio 10-a. Vieta: 
Džoplinas, Misūryje. Amžius — keturiasdešimt ketveri. Vienišius, 
išsiskyręs, bevaikis. Be pastovaus adreso. Be darbovietės. Be perspek- 
tyvų. 

Deina visa tai dėmėjosi, rašikliu pašėlusiai skubiai ieškodama 
atitinkamų užpildyti grafų. Jo atsakymas iškėlė kur kas daugiau klau- 
simų, nei šiems buvo pritaikyta mažutė anketa. 


— Gerai, dėl adreso, — teberašydama paklausė ji. — Kur šiuo 
metu esate apsistojęs? 

— Šiuo metu priklausau Kanzaso pataisos įstaigų valdybai. Esu 
priskirtas prie reabilitacijos centro Septynioliktojoje gatvėje, už kelių 
kvartalų nuo čia. Mane greitai turės paleisti, „sugrąžinti į visuomenę", 
kaip ten mėgstama tai vadinti. Keli mėnesiai reabilitacijos centre čia, 
Topikoje, paskui aš — laisvas žmogus, neturintis daugiau ko tikėtis, 
kaip tik lygtinio paleidimo iki gyvenimo pabaigos. 

Rašiklis sustojo judėjęs, bet Deina vis tiek stebeilijo į šio galą. 
Susidomėjimas apklausa staiga išblėso. Dvejojo dar ko nors daugiau 
klausti. Tačiau jau buvo pradėjusi, todėl jautėsi privalanti spausti to- 
liau. Ką kita juodviem veikti, belaukiant pastoriaus? 

— Gal pageidautumėte kavos? — paklausė ji, būdama tikra, kad 
klausimas nepavojingas. 

Sekė pauzė, gerokai per ilga, lyg jis negalėtų apsispręsti. 

— Taip, dėkui. Tik juodos, su truputėliu cukraus. 

Deina išskubėjo iš kambario ir nuėjo suieškoti kavos. Jisai ste- 
bėjo ją pasišalinant, stebėjo viską joje, įsidėmėjo dailų apvalų užpa- 
kaliuką, lieknas kojas po kasdienėmis laisvomis kelnėmis, sportiškus 
pečius, net arklio uodegėlę. Ūgis penkių pėdų ir trijų, galbūt keturių, 
colių, svoris — daugiausia 110 svarų. 

Ji šiek tiek užtruko, ir kai sugrįžo, Trevisą Bojetą rado visai ten 
pat, kur paliko — tebesėdėjo kaip vienuolis, švelniai tapšnodamas 
vienus į kitus abiejų savo plaštakų pirštų galus, juodą medinę lazdą 
pasidėjęs skersai šlaunų, beviltiškai įbestomis į nieką priešais save sie- 
noje akimis. Galva plikai nuskusta, maža, visiškai apvali ir spindinti. 
Paduodama jam puodelį, jį svarstė gal nerimtai paklausti: nuplikęs jis 
jauname amžiuje ar paprasčiausiai mėgstąs plikio išvaizdą? Kaire jo 
sprando puse aukštyn šliaužė grėsminga tatuiruotė. 

Jis paėmė kavą ir padėkojo. Ji atsisėdo į ankstesnę vietą — už 
juodu skiriančio rašomojo stalo. 

— Jūs liuteronas? — paklausė, vėl paimdama į ranką rašiklį. 

— Kažin. Iš teisybės, tai niekas. Niekada nejaučiau bažnyčios 
poreikio. 

— Bet vakar čia buvote. Kodėl? 

Bojetas abiem plaštakomis laikė puodelį sau prie smakro — lyg 
peliūkštis, kramsnojantis kokį kąsnelį. Atsakyti į paprastą klausimą 


dėl kavos prireikė visų dešimties sekundžių, o pastarasis — apie baž- 
nyčios lankymą — galėtų pareikalauti valandos. Jis nugėrė gurkšnelį, 
apsilaižė lūpas. | 

— Kaip manote, ar ilgai užtruks, iki galėsiu pamatyti dvasiškąjį 
tėvą? — galiausiai paklausė. 

„Ne, gana greitai , — pagalvojo Deina, jau nekantraudama per- 
leisti šį tipą savo vyrui. Dirstelėjusi į sieninį laikrodį, ji atsakė: 

— Dabar jau bet kurią minutę. 

— Ar būtų galima paprasčiausiai sėdėti čia tylomis, kol mes lauk- 
sime? — be galo mandagiai paklausė jis. 

Deina perprato norą išlaikyti atstumą ir greitai nusprendė, kad 
tyla — gera byla. Bet paskui vėl sugrįžo smalsumas. 

— Be abejo, tik dar vienas, paskutinis, klausimas. — Ji žvilgtelėjo 
į klausimyną, tartum tą paskutinį atsakymą irgi reikėtų įrašyti. — Ar 
ilgai buvote kalėjime? 

— Pusę savo gyvenimo, — nė kiek nesudvejojęs atsakė Bojetas, 
lyg būtų šitaip atsakinėjęs penkis kartus per dieną. 

Deina kažką paskubom užsirašė, paskui perkėlė savo dėmesį į sta- 
linio kompiuterio klaviatūrą. Suskato pirštais greitai pakšėti klavišais, 
lyg staiga būtų iškilęs koks nors neatidėliotinas reikalas. Štai ką parašė 
elektroniniame laiške Keitui: „Čia pas mane kažkoks nuteistasis sun- 
kus nusikaltėlis, sako turįs tave pamatyti. Kitaip neišeis. Atrodo gana 
mandagus. Geria kavą. Verčiau užbaikime ten visus reikalus. 

Po penkių minučių pastoriaus kabineto durys atsidarė, ir pro jas 
šluostydamasi akis išbėgo jauna moteris. Jai įkandin sekė buvęs su- 
žadėtinis, gebantis tuo pat metu būti susiraukęs ir šypsotis. Deinai nė 
vienas nepratarė nė žodžio. Nė vienas nepastebėjo Treviso Bojeto. Abu 
pranyko. 

Durims paskui juodu užsitrenkus, Deina metė Bojetui: „Minutė- 
lę', ir išskubėjo į savo vyro kabinetą glaustai jo informuoti. 


Garbusis Keitas Šrouderis, trisdešimt penkerių, jau dešimt metų 
gyveno laimingoje santuokoje su Deina ir buvo trijų berniukų, visų 
gimusių dvidešimties mėnesių intervalais, tėvas. Jau dvejus metus 
tarnavo vyresniuoju pastoriumi Šv. Morkaus bažnyčioje, o prieš tai 
— Kanzas Sityje. Jo tėvas buvo pasitraukęs į pensiją liuteronų dva- 


sininkas, ir Keitas niekada nesvajojo tapti kuo nors kitu. Užaugintas 
mažame mieste šalia Sent Luiso ir gavęs išsilavinimą mokyklose ne- 
toliese nuo ten, jis niekada nebuvo palikęs Vidurio Vakarų, išskyrus 
ekskursiją su klase į Niujorką ir medaus mėnesį Floridoje. Apskritai 
parapijiečiai juo žavėjosi, nors būta ir kai kurių nesutarimų. Didžiau- 
sias ginčas kilo tuomet, kai per pernykštės žiemos pūgą jis atidarė baž- 
nyčios pusrūsį benamiams priglobti. Ir ištirpus sniegui kai kurie iš jų 
delsė pasišalinti. Municipalitetas pareiškė neoficialią padėką, taip pat 
pasirodė šiek tiek nesmagus straipsnis laikraštyje. 

Jo vakarykščio pamokslo tema buvo atlaidumas — begalinė ir 
didžiulė Dievo galia atleisti mums nuodėmes, kad ir kokios jos būtų 
baisios. Treviso Bojeto nuodėmės buvo siaubingos, neįtikimos, šiur- 
pios. Nusikaltimai žmogiškumui neabejotinai pasmerktų jį amžinai 
kančiai ir mirčiai. Šiame savo vargano gyvenimo etape Trevisas buvo 
įsitikinęs, kad jam niekada nebus atleista. Bet jis norėjo sužinoti. 

— Mes esame turėję keletą žmonių iš reabilitacijos centro, — kal- 
bėjo Keitas. — Aš dargi laikiau ten pamaldas. 

Juodu sėdėjo ant įdubusių drobinių kėdžių jo kabineto kampe, 
toliau nuo rašomojo stalo — dvejetas besišnekučiuojančių naujų drau- 
gų. Šalimais netikrame židinyje degė netikros malkos. 

— Nebloga vieta, — pasakė Bojetas. — Tikrai lenkia kalėjimą. 

Žmogus buvo smulkaus sudėjimo, blyškios odos, tokią turi už- 
darytieji neapšviestose patalpose. Sėdėjo suglaustais kaulėtais keliais, 
skersai pasidėjęs ant jų juodą lazdą. 

— O kur buvo kalėjimas? 

Keitas rankoje laikė puodelį garuojančios arbatos. 

— Šen ir ten. Paskutiniai šešeri metai — Lansinge. 

— Ir už ką jūs buvote nuteistas? — paklausė pastorius, trokšda- 
mas išgirsti apie nusikaltimus, kad daugiau sužinotų apie patį žmogų. 
Smurtas? Kvaišalai? Galbūt. Kita vertus, galbūt šis Trevisas — pinigų 
eikvotojas ar mokesčių vengėjas. Tikrai jis neatrodo galintis ką nors 
nuskriausti. 

— Už daugybę blogų dalykų, pastoriau. Nė nepajėgiu visko prisi- 
minti. 

Jis vengė susidurti akimis. Jo dėmesį buvo patraukęs kilimas ant 
grindų. Gurkšnodamas arbatą Keitas atidžiai tyrinėjo vyriškį ir paskui 
pastebėjo tiką — kas kelias sekundes jo galva nežymiai kryptelėdavo 


į kairę. Linktelėjimas būdavo greitas, ir šį tuoj pat sekdavo staigesnis 
atitaisomasis galvos trūktelėjimas atgal į ankstesnę padėtį. 

Po trumputės tylos Keitas vėl prašneko: 

— Apie ką norėtumėte pasikalbėti, Trevisai? 

— Man smegenų auglys, pastoriau. Piktybinis, mirtinas, faktiškai 
nepagydomas. Jeigu turėčiau pinigų, galėčiau su juo kovoti — švitini- 
mu, chemoterapija, įprastomis tokiais atvejais priemonėmis — ir tai 
galbūt man suteiktų dešimt mėnesių, gal metus. Bet auglys — gliob- 
lastoma, ketvirtos stadijos, o tai reiškia, kad aš jau miręs žmogus. Už 
pusės metų ar metų, iš tikrųjų nebesvarbu. Dar keli mėnesiai, ir manęs 
nebeliks. 

Tartum pagal signalą auglys pasisveikino. Bojetas suraukė grima- 
są, palinko į priekį ir suskato trintis smilkinius. Jo alsavimas pasunkė- 
jo, reikalavo pastangų ir atrodė, kad žmogui sopa visą kūną. 

— Man labai gaila, — tarė Keitas ir puikiai suvokė, kaip netinka- 
mai nuskambėjo jo žodžiai. 

— Prakeikti galvos skausmai, — pratarė Bojetas, vis dar kietai 
užsimerkeęs. 

Kelias minutes jis kovojo su skausmu, ir kurį laiką tvyrojo tyla. 
Keitas bejėgiškai stebėjo, prikandęs liežuvį, kad nepasakytų ko nors 
kvaila, kaip antai: „Gal duoti jums tailenolio?“ Paskui kančia atlėgo, ir 
Bojetas lengviau atsikvėpė. 

— Atleiskite, — atsiprašė jis. 

— Kada tai buvo diagnozuota? — paklausė Keitas. 

— Nežinau. Prieš mėnesį. Galvos skausmai prasidėjo Lansinge, 
dar vasarą. Galite įsivaizduoti, kokia ten sveikatos priežiūra, tad ne- 
sulaukiau jokios pagalbos. Kai tik buvau išleistas ir persiųstas čionai, 
mane nuvežė į Šv. Pranciškaus ligoninę, padarė tyrimus, skenogramas, 
surado man galvos viduryje, tiesiai tarp ausų, gražutį mažą kiaušinį, 
per giliai, kad būtų galima operuoti. 

Jis giliai atsiduso ir pirmą kartą įstengė nusišypsoti. Kairėje 
viršuje trūko danties, ir švarplė buvo ryški. Keitas įtarė, kad ir dantų 
priežiūra kalėjime galėtų būti geresnė. 

— Spėju, jums tekę matyti žmonių kaip aš ir anksčiau, — tęsė 
Bojetas. — Žmonių, kuriems prieš akis mirtis. 

— Kartkartėmis. Priklausomai nuo rajono. 


10 


— Ir, spėju, tie žmonės linkę išties rimtai žiūrėti į Dievą, dangų ir 
pragarą, ir į visus tokius dalykus. 

— Tikrai taip. Tokia žmogiška prigimtis. Susidūrę su savo pačių 
mirtingumu, mes mąstome apie pomirtinį gyvenimą. O kaip jūs, Tre- 
visai? Ar tikite Dievą? 

— Kai kada — taip, kai kada — ne. Bet ir kai tikiu, vis tiek esu 
gana skeptiškas. Jums nesunku tikėti Dievą, nes turėjote lengvą gyve- 
nimą. O dėl manęs — kitas dalykas. 

— Norite apie save papasakoti? 

— Po teisybei, tai ne. 

— Tad kodėl jūs čia, Trevisai? 

Tikas. Kai galva vėl nurimo, jis apsidairė po kambarį, paskui 
įrėmė žvilgsnį į pastoriaus akis. Juodu ilgokai stebeilijo vienas į kitą 
nemirksėdami. Galiausiai Bojetas prašneko: 

— Pastoriau, esu padaręs blogų dalykų. Nuskriaudžiau kai ku- 
riuos nekaltus žmones. Nežinau, ar noriu pasiimti visa tai į kapą. 

„Dabar jau mudu kažkur judame, — pagalvojo Keitas. — Neišpa- 
žintos nuodėmės našta.“ 

— Ar jums padėtų, jeigu man papasakotumėte apie tuos blogus 
dalykus? Geriausia pradėti nuo išpažinties. 

— Ir tai liks paslaptimi? 

— Dažniausiai lieka, bet esama ir išimčių. 

— Kokių išimčių? 

— Jeigu jūs man atsiversite, o aš manysiu, kad keliate pavojų sau 
pačiam ar kam nors kitam. Tuomet paslapties atsisakoma. Aš galiu 
imtis prideramų žingsnių jums ar kitam asmeniui apsaugoti. Kitaip 
tariant, aš galiu ieškoti pagalbos. 

— Skamba sudėtingai. 

— Tiesą sakant, ne. 

— Klausykite, pastoriau, esu padaręs baisių dalykų, bet šis vienas 
graužia mane jau daug metų. Turiu su kuo nors pasikalbėti ir neradau, 
kur kitur kreiptis. Jeigu jums papasakočiau apie baisų nusikaltimą, mano 
padarytą prieš daugelį metų, jūs niekam negalėtumėte persakyti? 


Deina kompiuteryje įėjo tiesiai į Kanzaso pataisos įstaigų valdy- 
bos svetainę ir per kelias sekundes pasinėrė į varganą Treviso Deilo 

Bojeto gyvenimą. 2001-aisiais nuteistas dešimčiai metų kalėti už pasi- 
kėsinimą išprievartauti. Dabartinė padėtis: įkalintas. 

— Dabartinė padėtis — mano vyro kabinete, — sumurmėjo ji, 
tebespaudinėdama klavišus. 

1991-aisiais nuteistas dvylikai metų už seksualinę prievartą 
sunkinančiomis aplinkybėmis Oklahomoje. Lygtinai paleistas 1998 
metais. 

1987-aisiais nuteistas aštuoneriems metams už pasikėsinimą į 
seksualinę prievartą Misūryje. Lygtinai paleistas 1990 metais. 

1979-aisiais nuteistas už seksualinę prievartą sunkinančiomis 
aplinkybėmis Arkanzase. Lygtinai paleistas 1985 metais. 

Bojetas įregistruotas kaip seksualinis nusikaltėlis Kanzase, Misū- 
ryje, Arkanzase ir Oklahomoje. 

— Pabaisa, — tarė ji sau. 

Įdėta į dosjė jo fotografija buvo kur kas stambesnio ir jaunesnio 
žmogaus tamsiais plinkančiais plaukais. Ji greitai apibendrino jo duo- 
menis ir nusiuntė elektroniniu laišku į Keito kompiuterį. Nesijaudino 
dėl savo vyro saugumo, bet troško, kad šis šliužas greičiau pasišalintų 
iš pastato. 


Po pusės valandos įtempto pokalbio su menka pažanga Keitas 
pradėjo pavargti nuo susitikimo. Bojeto visai nedomino Dievas, o 
kadangi Dievas — Keito patirties sritis, regis, jam mažai ką yra veikti. 
Nesąs smegenų chirurgas. Ir neturįs pasiūlyti jokių darbų. 

Į jo kompiuterį atėjo žinutė, ir apie ją pranešta tolimu senamadiš- 
ko durų skambučio garsu. Du skimbtelėjimai reiškė, kad jungiasi bet 
kas. Bet trys signalizavo žinutę iš priimamojo. Jis dėjosi jų negirdįs. 

— O kodėl lazda? — maloniai pasiteiravo jis. 

— Kalėjimas — sunki vieta, — atsakė Bojetas. — Vienu kartu 
per daug įsivėliau į muštynes. Sužalojo galvą. Veikiausiai dėl to ir aug- 
lys, — jis tai palaikė juokinga ir nusijuokė iš savo paties sąmojaus. 

Keitas savo ruožtu irgi paslaugiai susijuokė, paskui atsistojęs nu- 
ėjo prie rašomojo stalo ir tarė: 

— Ką gi, štai jums mano vizitinė kortelė. Nesivaržykite bet ku- 
riuo metu paskambinti. Jūs visada čia mielai laukiamas, Trevisai. 

Paėmęs kortelę, jis žvilgtelėjo į kompiuterio monitorių. „Keturi, 

suskaičiavau juos, keturi teistumai už seksualinį smurtą. Jis sugrįžo 
prie kėdės, padavė Trevisui kortelę ir atsisėdo. 

— Kalėjimai — ypač sunki vieta prievartautojams, ar ne, Trevi- 
sai? — tarė Keitas. 

Tu persikeli į kitą miestą; iš tavęs reikalaujama, kad iškart nusku- 
bėtum į policijos nuovadą ar teismo rūmus ir užsiregistruotum kaip 
lytinis nusikaltėlis. Po dvidešimties metų to visko tu paprasčiausiai 
manai, kad visi žino. Visi seka. Bojetas neatrodė nustebęs. 

— Labai sunki, — sutiko jis. — Net nepajėgiu prisiminti, kiek 
kartų buvau užpultas. 

— Klausykite, Trevisai, visai netrokštu aptarinėti tokių dalykų. 
Turiu paskirtų susitikimų. Jeigu norėtumėte vėl apsilankyti — puiku, 
tik paskambinkite iš anksto. Ir aš su džiaugsmu šį sekmadienį lauksiu 
jūsų vėl mūsų pamaldose, — Keitas nebuvo tikras, ar iš tiesų to nori, 
bet jo balsas nuskambėjo nuoširdžiai. 

Iš vėjastriukės kišenės Bojetas išsiėmė sulankstytą popieriaus 
lapelį. 

— Ar kada nors girdėjote apie Dontės Dramo bylą? — paklausė 
jis, paduodamas Keitui popiergalį. 

— Ne. 

— Juodaodis vaikis, 1999 metais viename Teksaso miestuke nu- 
teistas už žmogžudystę. Sakoma, nužudęs aukštesniosios vidurinės 
mokyklos* sporto aistruolių striksę, baltąją merginą, jos kūno taip ir 
nerasta. 

Keitas išlankstė popieriaus lapelį. Tai buvo Topikos laikraščio, 
pažymėto sekmadienio data, tai yra vakardienos, trumpo straipsnio 
kopija. Keitas greitomis perskaitė ir pažvelgė į Dontės Dramo veido 
nuotrauką, padarytą policijoje. Straipsnis niekuo nebuvo ypatingas 
— tik dar vienas pasakojimas apie įprastinę egzekuciją Teksase dar 
vienam kaltinamajam, tvirtinančiam, kad esąs nekaltas. 

— Egzekucija paskirta šį ketvirtadienį, — balsu perskaitė Keitas 
ir pakėlė akis. 


* Jungtinių Valstijų švietimo sistemoje aukštesnioji vidurinė mokykla (high school) apima 
klases, atitinkančias mūsų vidurinės mokyklos 9-12 klases. Dar skiriamos pradinė (elementary 
school arba grammar school) — 1-4 klasės — ir tarpinė, arba žemesnioji, vidurinė mokykla (mid- 
dle school arba junior high school) — 5-8 klasės. Tačiau įvairiose valstijose šie mokymosi terminai 
gali būti skirtingi. 

— Kai ką jums pasakysiu, pastoriau. Jie sučiupo ne tą žmogų. 
Anas vaikis neturi nieko bendra su jos nužudymu. 

— Ir kaip jūs tai žinote? 

— Nėrajokių įrodymų. Nė vieno. Farai nusprendė, kad tai padarė 
jis, išmušė iš jo prisipažinimą, ir dabar rengiamasi jį nugalabyti. Tai 
neteisinga, pastoriau. Labai neteisinga. 

— Kaip jūs tiek daug žinote? 

Bojetas prisilenkė arčiau, lyg ketintų pakuždėti kažką, ko anks- 
čiau niekada balsu neištardavo. Keito pulsas sulig kiekviena sekunde 
spartėjo. Tačiau jokie žodžiai nenuskambėjo. Dar viena ilga pauzė, ko! 
dvejetas vyrų stebeilijo vienas į kitą. 

— Čia rašoma, kad kūnas taip ir nerastas, — tarė Keitas. „Pri- 
versk jį kalbėti.“ 

— Tiesa. Jie sugalvojo tą beprotišką pasakaitę apie tai, kaip vaiki- 
nas pastvėrė merginą, ją išprievartavo, pasmaugė ir paskui numetė jos 
kūną nuo tilto į Raudonąją upę. Visiškas pramanas. 

— Vadinasi, jūs žinote, kur kūnas? 

Bojetas sėdėjo ant kėdės tiesus, sukryžiuotomis ant krūtinės 
rankomis. Jisai sulinksėjo. Tikas. Paskui vėl tikas. Nuo įtampos šie jį 
ištikdavo dažniau. 

— Ar jūs ją nužudėte, Trevisai? — paklausė Keitas, pats apstul- 
bintas savo drąsos. 

Vos prieš penkias minutes mintyse jisai sudarinėjo sąrašą pa- 
rapijiečių, kuriuos reikės aplankyti ligoninėse. Mąstė, kaip išprašyti 
Trevisą iš pastato. O dabar juodu kalbasi apie žmogžudystę ir paslėptą 
kūną. 

— Nežinau, ką daryti. 

Bojetą vėl nuvėrė stipraus skausmo banga. Jis palinko į priekį, lyg 
tuoj vemtų, o paskui abiem delnais susiėmė už galvos. 

— Aš mirštu, aišku? Už kelių mėnesių būsiu negyvas. Kodėl tas 
vaikis irgi turėtų mirti? Juk jis niekuo nenusikalto, — jo akys sudrėko, 
veidas persikreipė. 

Keitas matė jį drebant. Padavė higieninę servetėlę ir stebėjo, kol 
Trevisas šluostėsi veidą. 

— Auglys didėja, — vėl prašneko Bojetas. — Kasdien vis stiprėja 
slėgis kaukolėje. 

— Turite vaistų? 

— Šiokių tokių. Jie neveikia. Turiu eiti. 

— Regis, mes dar nebaigėme. 

— Taip, baigėme. 

— Kur kūnas, Trevisai? 

— Jums nereikia žinoti. 

— Taip, reikia. Galbūt mums pavyks sustabdyti bausmės vyk- 
dymą. 

Bojetas nusijuokė. 

— Ak, iš tiesų? Tik ne Teksase. — Jis iš lėto atsistojo ir pastukse- 
no lazda į kilimą. — Dėkui jums, pastoriau. 

Keitas neatsistojo, tik stebėjo greitai išklibikščiuojantį iš kabine- 
to Bojetą. 

Deina spitrijo į duris, nesiteikdama nusišypsoti. Vyriškis metė 
„Dėkui“. Ji vargais negalais prisivertė atsakyti „Viso gero . Ir jis išėjo, 
atgal į gatvę — be palto ir be pirštinių — bet jai, tiesą sakant, nerū- 
pėjo. 

Jos vyras dar nepajudėjo iš vietos. Tebesėdėjo susmukęs ant kė- 
dės, priblokštas, nematančiomis akimis spoksodamas į sieną ir laiky- 
damas rankoje laikraščio straipsnio kopiją. 

— Geraijautiesi? — paklausė ji. 

Keitas padavė jai straipsnį. 

Ji perskaitė. 

— Aš čia nesuvedu galų, — tarė pabaigusi skaityti. 

— Trevis Bojetas žino, kur užkastas kūnas. Žino, nes pats ją nu- 
žudė. 

— Jis prisipažino ją nužudęs? 

— Beveik. Sako turįs neoperuojamą smegenų auglį ir per kelis 
mėnesius numirsiąs. Sako, kad Dontė Dramas neturėjo su ta žmogžu- 
dyste nieko bendra. Jis labai aiškiai leido suprasti, kad žino, kur yra 
kūnas. 

Deina nudribo ant sofos ir paskendo tarp išmėtytų pagalvėlių. 

— O tujuo tiki? 

— Jis — profesionalus nusikaltėlis, Deina, daug kartų teistas. 
Verčiau pameluos, nei pasakys tiesą. Negali tikėti nė vienu jo žodžiu. 

— Bet tu tiki? 

— Manau, taip. 

— Kaipgi gali juo tikėti? Kodėl? 

— Jis kenčia, Deina. Ir ne vien tik nuo auglio. Kažką žino apie 
žmogžudystę ir kūną. Žino daug ir nuoširdžiai yra sutrikęs, kad ne- 
kaltam žmogui gresia mirties bausmė. 

Kaip žmogus, didelę savo laiko dalį klausęsis sunkių kitų žmonių 
problemų, teikes patarimus ir konsultacijas, kuriais jie kliovėsi, Kei- 
tas buvo tapęs išmintingu ir nuovokiu stebėtoju. Ir jis retai klysdavo. 
Deina buvo kur kas greitesnė daryti išvadas, gerokai labiau linkusi 
kritikuoti ir vertinti, dažnai apsirikdama. 

— Taigi, ką tu manai, pastoriau? 

— Duokim sau dar valandą ir nieko nesiimkime, tik atlikime 
tyrimą. Patikrinkime kelis dalykus: ar jis iš tikrųjų lygtinai paleistas į 
laisvę? Jeigu taip, tai kas jo lygtinio paleidimo inspektorius? Ar jis gy- 
domas Šv. Pranciškaus ligoninėje? Ar jam yra smegenų auglys? Jeigu 
taip, ar šis paskutinės stadijos? 

— Be jo paties sutikimo medicininių duomenų bus neįmanoma 
gauti. 

— Taip, bet pažiūrėkime, kiek mums pavyks patikrinti. Paskam- 
bink daktarui Herclichui — regis, jis vakar buvo bažnyčioje? 

— Taip. 

— Aš taip ir maniau. Paskambink jam ir pašniukštinėk. Šįryt jam 
lyg ir vizitacija Šv. Pranciškaus ligoninėje. Paskambink lygtinio palei- 
dimo komisijai ir pažiūrėk, kiek toli gali ieškoti. 

— Oką tu veiksi, kol aš kaitinsiu telefono linijas? 

— Įeisiu į internetą, pažiūrėsiu, ką pavyks rasti apie žmogžudys- 
tę, teismo procesą, kaltinamąjį — apie viską, kas tenai nutiko. 

Abu atsistojo, dabar jau skubėdami. Deina paklausė: 

— Ojeigu visa tai pasirodys tiesa, Keitai? Jeigu įsitikinsime, kad 
šis šliužas sako tiesą? 

— Tuomet teks ką nors daryti. 

— Pavyzdžiui? 

— Visiškai nenutuokiu. 


2 SKYRIUS 


R“ Fleko tėvas nusipirko buvusią geležinkelio stotį cent- 
inėje Slouno dalyje 1972 metais — kai Robis dar mokėsi 
vidurinėje mokykloje ir prieš pat municipalitetui ketinat ją nugriauti. 
Bylinėdamasis su gręžinių kompanijomis, ponas Flekas Vyresnysis 
buvo užkalęs šiek tiek pinigų ir jautė reikmę mažumėlę jų išleisti. Su 
savo partneriais jis atnaujino stotį ir joje įsikūrė, kitus dvidešimt metų 
gražiai ten klestėdami. Jie tikrai nebuvo turtingi, bent ne pagal Tek- 
saso standartus, bet kaip teisininkams jiems gerai sekėsi ir miestuke į 
mažutę firmą žiūrėta palankiai. 

Paskui prisidėjo Robis. Jis pradėjo dirbti firmoje dar paauglys, ir 
kitiems tenykščiams teisininkams netrukus paaiškėjo, kad yra kitoks. 
Mažai domėjosi pelnu, bet buvo labai susirūpinęs socialine neteisybe. 
Mygo tėvą imtis pilietinių teisių, amžiaus ir lyties diskriminacijos, ne- 
sąžiningos gyvenamųjų namų statybos, žiauraus policijos elgesio bylų 
— ir apskritai tokio pobūdžio darbo, už kurį mažame pietų mieste gali 
būti visų tik atstumtas. Talentingas ir arogantiškas, Robis per trejus 
metus baigė koledžą šiaurėje ir sėkmingai perlėkė Teksaso universi- 
teto Teisės fakultetą Ostine. Jis niekada niekur nesikreipė dėl darbo, 
niekada nepamanė dirbti kur nors kitur, nei Slouno komercinės dalies 
geležinkelio stotyje. Juk buvo tiek daug žmonių, kuriems jis troško 
kelti ieškinius, tiek daug nuskriaustų ir sutryptų klientų, kuriems 
jautėsi reikalingas. 

Su savo tėvu jis nesutarė nuo pat pirmos dienos. Kiti teisininkai 
arba pasitraukė, arba perėjo dirbti kitur. 1990-aisiais, trisdešimt pen- 
už apsirūpinimo būstu diskriminaciją. Teismo procesas Taileryje tęsėsi 
mėnesį, ir vienu metu, kai grasinimai mirtimi tapo labai įtikimi, Robiui 

teko samdytis asmens sargybinius. Prisiekusiesiems paskelbus verdik- 
tą dėl 90 milijonų dolerių kompensacijos, Robis Flekas tapo legenda, 
turtingu žmogumi ir dabar jau nevaržomu advokatu radikalu su pini- 
gais kelti daugiau velniavos, nei pats kada nors galėjo įsivaizduoti. Kad 
jam nekliudytų, tėvas pasitraukė į golfo aikštyną. Pirmoji Robio žmona 
pasiėmė nedidelę bendro turto dalį ir išskubėjo atgal į Sent Polą. 

„Fleko juridinė firma“ tapo traukos vieta tiems, kurie save laikė 
nors kiek visuomenės nepaisomais. Nuskriaustieji, apkaltintieji, paty- 
rusieji neteisybę ir sužalotieji — visi galiausiai ieškodavo pono Fleko. 
Kad pajėgtų atsijoti bylas, Robis samdėsi visą būrį jaunų bendradarbių 
ir padėjėjų. Jis kasdien peržiūrėdavo užmestą tinklą, atsirinkdavo 
tik gerus laimikius, o visus likusius atmesdavo. Firma plėtėsi, paskui 
sprogo iš vidaus. Vėl plėtėsi, paskui subankrutavo per dar vieną biržos 
krachą. Teisininkai ateidavo ir išeidavo. Jis bylinėdavosi su jais, o jie 
— su juo. Pinigai išgaravo, paskui Robis vėl stambiai laimėjo dar vie- 
noje byloje. Žemiausią tašką spalvinga jo karjera pasiekė tuomet, kai 
Robis pagavo savo buhalterį grobstant lėšas ir sumušė šį lagaminėliu. 
Išsiderėjo trisdešimties dienų arešto už nederamą elgesį nuosprendį 
ir išvengė rimtos bausmės. Ta istorija pateko į pirmąjį laikraščio pus- 
lapį, ir visas Slounas gaudė kiekvieną žodį. Robis, trokštantis — visai 
nenuostabu — reklamos, labiau paėmė į galvą blogus atsiliepimus 
spaudoje nei tai, kad atsidūrė už grotų. Valstijos advokatų kolegija pa- 
reiškė viešą papeikimą ir devyniasdešimčiai dienų sustabdė jo licenciją 
verstis praktika. Tai buvo trečias nemalonumas su etikos sargais, į kurį 
įsivėlė, ir jis pasižadėjo sau, kad šis — ne paskutinis. Galiausiai, gavusi 
gražų čekį, jį paliko ir antroji žmona. 

Jo gyvenimas, kaip ir asmenybė, buvo chaotiškas, papiktinantis 
ir nuolatos kupinas konfliktų su savimi ir visais aplinkiniais, bet nie- 
kada ne nuobodus. Už nugaros apie jį dažnai buvo atsiliepiama kaip 
apie „Robį Fleiką““. Ir jis vis daugiau gėrė. Šitaip atsirado „Robis Fles- 
kas'**. Bet nepaisant maišaties, pagirių, trenktų moterų, trukdančių 
partnerių, prastų finansų, pralaimėtų bylų ir valdžią turinčiųjų panie- 
kos, Flekas kasdien anksti ryte atvykdavo į geležinkelio stotį, pašėlu- 
siai pasiryžęs dieną skirti kovai už mažuosius žmonelius. Ir ne visada 


* Angl. šiek tiek pakeista pavardė Flak į Flake — pamišėlį. 
** Ang. flask — plokščias butelaitis. 

laukdavo, kol tie jį suras. Jeigu Robis nugirsdavo apie kokią neteisybę, 
dažnai šokdavo į savo automobilį ir leisdavosi jos ieškoti. Šis nepaliau- 
jamas įkarštis atvedė jį prie garsiausios savo karjeroje bylos. 


1998 metais Slouną pribloškė pats sensacingiausias miesto isto- 
rijoje nusikaltimas. Dingo ir taip ir nebuvo surasta, gyva ar mirusi, 
septyniolikmetė Slouno aukštesniosios vidurinės mokyklos baigiamo- 
sios klasės mokinė Nikolė Jarber. Dvi savaites mieste sustojo gyveni- 
mas, kol tūkstančiai savanorių šukavo skersgatvius, laukus, griovius ir 
apleistus pastatus. Paieškos buvo bergždžios. 

Nikolė buvo populiari mergina, mokėsi vidutiniškai, priklausė 
įprastiems klubams, sekmadieniais lankė Pirmąją baptistų bažnyčią, 
kur kartais giedodavo jaunimo chore. Tačiau svarbiausias jos pa- 
siekimas buvo tas, kad vadovavo Slouno aukštesniosios vidurinės 
mokyklos sporto aistruoliams. Paskutinėje klasėje ji tapo rungtynių 
striksių grupės kapitone, ir tai buvo galbūt labiausiai pavydimas pos- 
tas mokykloje, bent kalbant apie merginas. Ji nepastoviai draugavo su 
futbolininku“, turinčiu didelių svajonių, bet riboto talento. Tą naktį, 
kai dingo, ji ką tik buvo pasikalbėjusi mobiliuoju telefonu su motina 
ir pažadėjusi iki vidurnakčio grįžti namo. Tai įvyko gruodžio pradžios 
penktadienį. Slouno „Kariams“ futbolo sezonas jau buvo pasibaigęs 
ir gyvenimas sugrįžęs į normalias vėžes. Vėliau jos motina pareikš, 
ir telefono centrinės įrašais tai bus patvirtinta, kad jiedvi su Nikole 
kalbėdavosi mobiliuoju telefonu bent šešis kartus per dieną. Taip pat 
siųsdavo viena kitai vidutiniškai po keturias žinutes. Jiedvi nuolatos 
palaikydavo kontaktą, ir mintis, kad Nikolė paprasčiausiai pabėgtų, 
netarusi nė žodžio savo mamelei, buvo neįsivaizduojama. 

Nekonstatuota, kad praeityje Nikolė būtų turėjusi emocinių prob- 
lemų, mitybos sutrikimų, pasižymėjusi nepastoviu elgesiu, reikalinga 
psichiatrinės priežiūros ar vartojusi kvaišalus. Ji tiesiog dingo. Jokių 
liudininkų. Jokių paaiškinimų. Nieko. Be pertrūkio bažnyčiose ir mo- 
kyklose vyko maldų vakaronės. Įsteigta karštoji telefono linija, ir plūdo 
skambučiai, bet nė vienas nepasitvirtino. Paieškoms sekti ir paskaloms 
filtruoti sukurta interneto svetainė. Duoti patarimų į miestą atvyko 


* Kalbama apie amerikietiškąjį futbolą. 

ekspertai — tiek tikri, tiek apsišaukėliai. Nekviestas pasirodė ekstra- 
sensas, bet paliko miestą, kai niekas nepasisiūlė jam mokėti. Paieškos 
tesėsi, paskalos nesiliovė kunkuliavusios ir miestas beveik apie nieką 
kitką nekalbėjo. Priešais jos namus kiaurą parą stovėdavo policijos 
automobilis, neva padėti šeimai jaustis geriau. Vienintelė Slouno tele- 
vizijos stotis nusamdė dar vieną naujoką reporterį, kad šis prisikastų 
prie dalykų esmės. Savanoriai rausė žemę, kai paieškos išplito po visą 
užmiesčio teritoriją. Durys ir langai užšauti skląsčiais. Tėvai miego- 
davo pasidėję ant naktinių staliukų pistoletus. Mažus vaikus atidžiai 
stebėdavo jų tėvai ir ateinančios auklės. Dvasininkai perrašydavo savo 
pamokslus, sustiprindami puolimą prieš blogį. Pirmą savaitę policija 
kasdien teikdavo suvestines, bet suvokusi, kad neturi ką pasakyti, 
pradėjo dienas praleidinėti. Laukta ir laukta viliantis kokio nors siūlo 
galo — netikėto telefono skambučio, skundiko, siekiančio piniginio 
atlygio. O dėl atvangos — melstasi. 

Ir galiausiai, šešiolika dienų po Nikolės dingimo, sulaukta. 4.33 
paryčiui detektyvo Driu Kerberio namuose telefonas suskambo du 
kartus, iki jis pagriebė ragelį. Kad ir labai išvargęs, miegodavo prastai. 
Instinktyviai nuspaudė mygtuką įrašyti tam, kas bus pasakyta. Įrašas, 
kuris paskui bus leidžiamas daugybę kartų, skambėjo taip: 


Kerberis: „Klausau.“ 

Balsas: „Detektyvas Kerberis?“ 

Kerberis: „Tas pats. Kas kalba?“ 

Balsas: „Nesvarbu. O svarbu tai, kad aš žinau, kas ją nužudė.“ 

Kerberis: „Pasisakykite pavardę.“ 

Balsas: „Pamiršk apie tai. Nori pasikalbėti apie merginą?“ 

Kerberis: „Klokite.“ 

Balsas: „Ji susitikinėjo su Donte Dramu. Didelė paslaptis. Ji mėgino 
nutraukti draugystę, bet jis niekaip neatstojo.“ 

Kerberis: „Kas tas Dontė Dramas?“ 

Balsas: „Baik, detektyve. Visi žino Dramą. Štai tau ir žudikas. Jis 
pačiupo ją už prekybos centro, numetė nuo 244-ojo kelio tilto. Ji — Rau- 
donosios upės dugne. 


Linija nutilo. Skambutis atsektas iki taksofono prie pernakt dir- 
bančios būtiniausių prekių parduotuvės Sloune, ir ten pėdsakai baigėsi. 


20 


Detektyvas Kerberis buvo girdėjęs prislopintus gandus, kad Ni- 
kolė susitikinėja su juodaodžiu futbolininku, bet niekas neįstengė to 
patvirtinti. Jos draugužis atkakliai tai neigė. Sakė, kad juodu su per- 
trūkiais susitikinėję metus ir kad esąs tikras, jog Nikolė seksualiai dar 
neaktyvi. Tačiau kaip ir daugelis gandų, pernelyg nešvankių, kad ne- 
kreiptum į juos dėmesio, šis tęsėsi. Tai buvo taip šlykštu ir potencialiai 
taip pavojinga, kad iki šiol Kerberis nenorėjo to klausimo aptarinėti su 
Nikolės tėvais. 

Kerberis stebeilijo į telefoną, paskui išėmė juostelę ir nuvažiavo 
į Slouno policijos valdybą, susitaisė puodelį kavos ir vėl išklausė įrašo 
juostelėje. Jautėsi pakilios nuotaikos ir nekantravo pasidalyti naujiena 
su savo tyrėjų grupe. Viskas dabar stojosi į vietas — paauglių meilės 
romanas, juodasis ant baltosios, vis dar griežtas tabu rytiniame Tek- 
sase, Nikolės pastangos nutraukti ryšį, netikusi jos atstumto meilužio 
reakcija. Viskas labai logiška. 

Jie turį savo Žmogų. 

Po dviejų dienų Dontė Dramas areštuotas ir apkaltintas pagrobi- 
mu, Nikolės Jarber išprievartavimu sunkinančiomis aplinkybėmis ir 
nužudymu. Jis prisipažino nusikaltimą ir patvirtino įmetęs jos kūną 
į Raudonąją upę. 


Robio Fleko ir detektyvo Kerberio santykiai praeityje buvo kone 
smurtingi. Per daugelį metų juodviem keletą kartų teko susiremti 
baudžiamosiose bylose. Kerberis neapkentė advokato bemaž taip 
pat, kaip neapkentė kitų padugnių, atstovaujančių nusikaltėliams. O 
Flekas laikė Kerberį žiauriu mušeika, nirčiu faru, pavojingu žmogumi 
su valdžios ženkleliu ir ginklu, pasiryžusiu viskam, kad tik išgautų 
apkaltinamąjį nuosprendį. Per vieną įsimintiną kryžminę apklausą 
prisiekusiųjų akivaizdoje Flekas pagavo Kerberį begėdiškai meluojant 
ir siekdamas pabrėžti tą neabejotiną faktą riktelėjo liudytojui: „Juk jūs 
— paprasčiausias meluojantis šunsnukis, ar ne, Kerberi?“ 

Robis perspėtas už nepagarbą teismui ir pareikalautas atsiprašyti 
Kerberio ir prisiekusiųjų, taip pat jam paskirta 500 dolerių bauda. Bet 
jo klientas pripažintas nekaltu, ir visa kita buvo nesvarbu. Česterio 
apygardos advokatų kolegijos istorijoje joks kitas gynėjas nebūdavo 

taip dažnai perspėjamas už nepagarbą teismui kaip Robis Flekas. Šiuo 
rekordu jis nemažai didžiavosi. 

Vos tik išgirdęs apie Dontės Dramo areštą, Robis kaip paklaikęs 
suskato kai kam skambinti telefonu, paskui išlėkė į Slouno juodųjų 
miesto dalį, jam gerai pažįstamą rajoną. Jį lydėjo Aronas Rėjus, buvęs 
gaujos narys, atlikęs bausmę už kvaišalų platinimą, o dabar „Fleko ju- 
ridinės firmos“ naudingai samdomas asmens sargybiniu, pasiuntiniu, 
vairuotoju, tyrėju ir bet kuo kitu, jeigu Robiui prireiktų. Rėjus nešio- 
josi prie savęs bent du pistoletus ir dar dų — krepšyje, visus legaliai, 
nes ponas Flekas pasiekė, kad jam būtų sugrąžintos pilietinės teisės, 
ir dabar jis galėjo net balsuoti. Sloune Robis turėjo priešų per akis. Ta- 
čiau visi tie priešai žinojo apie poną Aroną Rėjų. 

Dramo motina dirbo ligoninėje, o tėvas — sunkvežimio vairuoto- 
ju lentpjūvėje, esančioje piečiau miesto. Su keturiais vaikais jie gyveno 
baltame karkasiniame namuke su kalėdinėmis lemputėmis apie lan- 
gus ir girlianda virš durų. Netrukus po Robio atvyko ir jų dvasininkas. 
Ilgas valandas jie kalbėjosi. Tėvai buvo sutrikę, priblokšti, įsiutę ir 
beprotiškai išsigandę. Taip pat ir dėkingi, kad ponas Flekas panoro at- 
vykti ir su jais pasimatyti. Abu visai nenutuokė, ką daryti. 

— Galiu išsireikalauti, kad mane paskirtų imtis bylos, — pasakė 
Robis, ir Dontės tėvai sutiko. 

Po devynerių metų jis tebebuvo ja užsiėmęs. 


Lapkričio 5-ą, pirmadienį, Robis atvyko į stotį iš pat ryto. Šeš- 
tadienį ir sekmadienį jis dirbo, tad po savaitgalio jautėsi visiškai ne- 
pailsėjęs. Jo nuotaika buvo niūri, dargi bjauri. Kitos keturios dienos 
būsiančios chaotiška painiava, įvykių — kai kurių numatytų, o kitų 
visai netikėtų — šėlsmas, ir kai ketvirtadienį, šeštą valandą vakaro, 
dulkės nusės, Robis žinojo, kad tikrų tikriausiai stovėsiąs ankštame 
Hantsvilio kalėjimo liudininkų kambarėlyje, laikydamas už rankų Ro- 
bertą Dram, kai Teksaso valstija įšvirkš jos sūnui tiek chemikalų, kad 
jų pakaktų ir arkliui nugalabyti. 

Anksčiau sykį yra ten buvęs. 

Jis išjungė savojo BMW variklį, bet neprisivertė atsisegti saugos 
diržo. Įsitvėręs rankomis į vairą, žvelgė pro priekinį stiklą, bet nieko 
nematė. 

Devynerius metus kovojo dėl Dontės Dramo. Kariavo taip, kaip 
niekada anksčiau. Kovėsi it pamišėlis per absurdišką teismo procesą, 
kuriame Dontė buvo nuteistas už žmogžudystę. Teikdamas apeliacijas 
bandė apeliacinių teismų kantrybę. Prasilenkdavo su etika ir apeidavo 
įstatymus. Rašė aršius straipsnius, kuriuose skelbė savo kliento ne- 
kaltumą. Mokėjo ekspertams, kad tie prasimanytų naujų prielaidų, 
bet jomis niekas netikėjo. Įkyrėjo gubernatoriui tiek, kad į jo skam- 
bučius nebebūdavo atsakoma — net ir žemesniojo personalo. Mėgino 
veikti per politikus, besistengiančias įrodyti įkalintųjų nekaltumą, 
grupuotes, religinius susivienijimus, advokatų kolegijas, kovotojus 
už pilietines teises, ACLU*, „Amnesty International“, mirties bausmės 
panaikinimo šalininkus — per visus ir kiekvieną, kurie galbūt įstengtų 
ką nors padaryti, kad jo klientas būtų išgelbėtas. Tačiau laikrodis ne- 
sustojo, tik tiksėjo, vis garsiau ir garsiau. 

Šitaip veikdamas Robis Flekas išleido visus savo pinigus, sudegi- 
no už savęs visus tiltus, atitolino beveik visus savo draugus ir nuvarė 
save kone iki išsekimo ir dvasinės pusiausvyros praradimo. Taip ilgai 
trimitavo, kad niekas jo nebegirdėjo. Daugeliui stebėtojų jis buvo tik 
dar vienas rėksnys advokatas, klykaujantis, kad jo klientas nekaltas. 
Tiesą sakant, toks vaizdas pasitaiko neretai. 

Nuo šios bylos jam visai pakriko nervai, ir kai ji baigėsi, kai Tek- 
saso valstijai galiausiai pasisekė pasiekti, kad Dontei būtų įvykdyta 
mirties bausmė, Robis rimtai suabejojo, ar pajėgs toliau taip tęsti. Ke- 
tino išsikelti, parduoti savo nekilnojamąjį turtą, pasitraukti, pasakyti 
Slounui ir Teksasui, kad pabučiuotų jam į subinę, ir išvykti gyventi 
kur nors į kalnus, galbūt į Vermontą, kur vasaros vėsios ir valstija ne- 
galabija žmonių. 

Konferencijų salėje užsidegė šviesa. Kažkas jau ten yra, atidaro 
įstaigą, ruošia ją savaitei iki pragaro. Robis galiausiai išlipo iš auto- 
mobilio ir įėjo vidun. Šnektelėjo su Karlosu, vienu iš ilgalaikių savo 
padėjėjų, ir kelias minutes juodu pasėdėjo prie kavos. Kalba netrukus 
nukrypo į futbolą. 

— Žiūrėjote „Kaubojus'? — paklausė Karlosas. 

— Ne, negalėjau. Girdėjau, Prestonui buvo puiki diena. 


* Angl. American Civil Liberties Union — Amerikos pilietinių laisvių gynėjų sąjunga. 

— Nešė kamuolį per du šimtus jardų. Tris kartus už vartų linijos 
palietė juo žemę. 

— Nebesu „Kaubojų“ sirgalius. 

— Nė aš. 

Prieš mėnesį Rachmadas Prestonas buvo būtent čia, konferencijų 
salėje, pasirašinėjo autografus ir pozavo fotografams. Rachmado toli- 
mam giminaičiui buvo prieš dešimt metų Džordžijoje įvykdyta mirties 
bausmė, tad jis ėmėsi Dontės Dramo reikalo, turėdamas didelių planų 
įtraukti kitus „Kaubojų“ žaidėjus ir NFL* sunkiasvorius, kad padėtų 
nešti aukštai iškeltą protesto vėliavą. Susitiksiąs su gubernatoriumi, 
lygtinio paleidimo komisija, įtakingais verslininkais, politikais, su 
pora reperių, kuriuos, tvirtino, gerai pažįstąs, galbūt net su kai kuriais 
tipais iš Holivudo. Vadovausiąs paradui taip triukšmingai, kad valstija 
bus priversta nusileisti. Tačiau pasirodė, kad Rachmadas vien tik kal- 
bėjo. Mat staiga nutilo, „pasitraukė į nuošalę', pasak jo agento, kuris 
taip pat paaiškino, kad tas reikalas didįjį puolėją pernelyg blaško. Ro- 
bis, visada uodžiantis sąmokslą, įtarė, kad „Kaubojų“ organizatoriai ir 
jų korporacinių rėmėjų tinklas Rachmadą kažkaip paspaudė. 

8.30 visa firma susirinko konferencijų salėje, ir Robis atidarė po- 
sėdį. Šiuo metu jis neturėjo partnerių, — paskutinysis išėjo dėl vaido, 
kuris tebesitęsė bylinėjimusi, — bet buvo du bendradarbiai, du teisi- 


ninkas iš „Amnestijos dabar“ — Londone besibazuojančios žmogaus 
teisų grupuotės, paaukojusios Dramo apeliacijoms tūkstančius kva- 
liikuotų specialistų valandų. Telekonferencijos būdu dalyvavo ir tei- 
sininkas iš Ostino, apeliacijų advokatas, parūpintas Teksaso „Gynėjų 
nuo mirties bausmės grupuotės. 

Robis glaustai perbėgo planus šiai savaitei. Apibrėžtos pareigos, 
paskirstyti uždaviniai, išaiškinta, kas už ką atsakingas. Jisai stengėsi 
atrodyti optimistiškas, viltingas, tikras savimi, kad stebuklas jau pa- 
keliui. 

Stebuklas pamažu tvenkėsi — už kokių keturių šimtų mylių į 
šiaurę, Topikoje, Kanzaso valstijoje. | 


* Angl. National Football League — Nacionalinė futbolo (amerikietiškojo) profesionalų lyga. 

eletas detalių buvo patvirtinta be didelių pastangų. Deina, 
kambindama telefonu iš Šv. Morkaus liuteronų bažnyčios 
ir paprasčiausiai užsiimdama savo darbu sekti tuos, kurie malonėjo 
atsilankyti pas juos į šventovę, šnekučiavosi su „Anchor House“ reabi- 
litacijos centro vedėju. Šis pasakė, kad Bojetas pas juos trys savaitės. 
Čia „apsistoti“ jam numatyta devyniasdešimt dienų, ir jeigu viskas 
eisis gerai, paskui būsiąs laisvas žmogus, žinoma, turėsiantis laikytis 
kai kurių gana griežtų lygtinio paleidimo sąlygų. Įstaigoje šiuo metu 
gyvena dvidešimt du vyrai, nė vienos moters, ir ji veikia Pataisos 
įstaigų valdybos jurisdikcijoje. Iš Bojeto, kaip ir kitų, tikimasi, kad 
kiekvieną rytą 8.00 paliks įstaigą ir kiekvieną vakarą 18.00 — kad 
suspėtų pietums — sugrįš. Vyrai skatinami kur nors įsidarbinti, ir ins- 
pektorius paprastai juos užima sargyste ir visokiais kitais ne visą dieną 
trunkančiais darbais. Bojetas dirbąs keturias valandas per dieną, po 
7 dolerius už valandą — vyriausybinio biurų pastato pusrūsyje stebi 
saugos vaizdo kameras. Esąs patikimas ir tvarkingas, mažai kalba ir iki 
šiol dar nekėlė nemalonumų. Dažniausiai vyrai elgiasi labai gerai, nes 
bet kokia pažeista taisyklė ar bjaurus incidentas galėtų pasiųsti juos 
atgal į kalėjimą. Jie juk matė, jautė ir uodė laisvę, todėl nenorėjo visko 
sugadinti. 

Apie lazdą inspektorius mažai ką žinojo. Bojetas naudojosi ja 
nuo pat tos dienos, kai atvyko. Tačiau nuobodžiaujančių nusikaltė- 
lių grupėje maža privatumo ir gausybė paskalų, tad ėjo gandas, kad 
Bojetas kalėjime buvęs žiauriai sumuštas. Taip, visi žinojo, kad jo pra- 
eitis bjauri, todėl per arti nelindo. Buvo keistas, užsidaręs ir miegojo 
vienas kamarėlėje už virtuvės, kai kiti turėjo gultus pagrindiniame 
kambaryje. 

— Bet pas mus čia yra visokių, — pasakė inspektorius. — Nuo 
žmogžudžių iki kišenvagių. Ir per daug neklausinėjame. 

Šiek tiek, o gal ir nemažai prikurdama, Deina lyg tarp kitko už- 
siminė apie medicinines problemas, Bojeto pažymėtas lankytojo an- 
ketoje, kurią jis buvo gana malonus užpildyti. Teks sukalbėti maldą. 
Nebuvo jokios anketos, ir Deina mintyse greitomis pasiuntė Visagaliui 
prašymą, kad jai atleistų. Šį mažą ir nekenksmingą melą ji pateisino 
tuo, kas čia pastatyta ant kortos. Taip, patvirtino inspektorius, jie 
nugabenę jį į ligoninę, kai vis neužsičiaupdavo apie savo galvos skaus- 
mus. Tie žmonės mėgsta medikų rūpestį. Šv. Pranciškaus ligoninėje 
jam atlikta kažkiek tyrimų, bet inspektorius nieko daugiau nežinojo. 
Bojetui išrašė kažkokius receptus, bet jie — jo reikalas. Medicininiai 
dalykai neįeiną į jų kompetenciją. 

Deina jam padėkojo ir priminė, kad Šv. Morkuje mielai pasitinka- 
mas kiekvienas, kad ir iš „Anchor House“. 

Paskui ji paskambino daktarui Herclichui, krūtinės ląstos chirur- 
gui Šv. Pranciškaus ligoninėje ir ilgalaikiam Šv. Morkaus parapijiečiui. 
Neketino teirautis apie Treviso Bojeto sveikatos būklę, nes toks smal- 
sumas gerokai pranoksta leistinas ribas ir tikrai niekur nenuvestų. Te- 
guljos vyras pasikalbės su daktaru prie uždarų durų ir savo slaptingais 
ir profesionaliais balsais abu galbūt ras bendrą kalbą. Skambutis patai- 
kė tiesiai į balso paštą, ir Deina paliko Herclichui prašymą paskambinti 
jos vyrui. 

Kol ji darbavosi telefonu, Keitas sėdėjo prilipęs prie savojo 
kompiuterio, pasinėręs į Dontės Dramo bylą. Internetinė svetainė 
buvo plati. Dėl faktų suvestinės spustelėkite čia — 10 puslapių. Dėl 
pilnų teismo proceso protokolų spustelėkite čia — 1830 puslapių. 
Dėl apeliacijų santraukų kartu su daiktinių įrodymų eksponatais 
ir afidavitais* spustelėkite žemiau — dar apie 1600 puslapių. Bylos 
istorija tęsėsi per 340 puslapių, su įtrauktomis apeliacinių teismų 
nutartimis. Buvo langelis „Mirties bausmė Teksase“ ir kitas — su 
Dontės Dramo fotografijų galerija, taip pat dar — „Dontė mirtininkų 
Nygelyje“, „Dontės Dramo gynybos fondas“, „Kaip jūs galite padėti“, 
„Nušvietimas spaudoje ir redakcijų vedamieji , „Neteisingi mirties 


* Rašytinis, priesaika sutvirtintas liudijimas (parodymai) arba pareiškimas (angl.-lot. 
teisės term.) 

nuosprendžiai“ ir „Klaidingi prisipažinimai“, o paskutinysis — apie 
Robį Fleką, licencijuotą advokatą. 
Keitas pradėjo nuo faktų suvestinės. Čia buvo rašoma: 


Slouno miestas Teksaso valstijoje, turintis keturiasdešimt tūkstančių gyvento- 
jų, kadaise pašėlusiai džiūgaudavo, kai Dontė Dramas, bebaimis kraštinis puolėjas, 
siautėdavo po aikštę, bet dabar jis nervindamasis laukia savo egzekucijos. 

Dontė Dramas gimė 1980 metais Maršale, Teksaso valstijoje, kaip trečias Ro- 
bertos ir Railio Dramų vaikas. Po ketverių metų jiems gimė ketvirtas vaikas — netru- 
kus po to, kai šeima persikėlė gyventi į Slouną, kur Railis susirado drenažo rangovo 
darbą. Šeima įsijungė į Betelio afrikiečių metodistų bažnyčios parapiją ir tebėra 
aktyvūs jos nariai. Aštuonerių metų amžiaus Dontė pakrikštytas bažnyčioje. Jis lankė 
valstijos finansuojamas Slouno mokyklas ir dvylikos metų pastebėtas kaip sportinin- 
kas. Stambaus sudėjimo ir nepaprasto greičio, Dontė tapo jėga futbolo aikštėje ir ke- 
turiolikos metų kaip naujokas pradėjo žaisti kraštiniu puolėju Slouno aukštesniosios 
vidurinės mokyklos rinktinėje. Jis buvo paskelbtas geriausiu konferencijos žaidėju 
tarp antrus ir trečius metus besimokančiųjų ir žodžiu pasižadėjo atstovauti Šiaurės 
Teksaso valstybinio universiteto komandai, bet mokantis paskutinius metus patir- 
ta pirmame pirmų rungtynių ketvirtyje sunki čiurnos trauma nutraukė jo sportinę 
karjerą. Operacija pavyko, tačiau žala vis tiek buvo padaryta. Universitetas atsiėmė 
pasiūlymą dėl stipendijos. Aukštesniosios vidurinės mokyklos jis nebaigė, nes buvo 
įkalintas. Jo tėvas Railis 2002 metais pasimirė nuo širdies ligos, kai Dontė jau kalėjo 
mirtininkų flygelyje. 

Penkiolikos metų amžiaus Dontė buvo areštuotas už smurtą. Tvirtinta, neva jis 
su dviem juodaodžiais draugais už mokyklos sporto salės sumušė kitą juodaodį jau- 
nuolį. Bylą nagrinėjo nepilnamečių teismas. Dontė galiausiai prisipažino kaltę ir buvo 
nuteistas lygtinai. Šešiolikos jis buvo areštuotas vien tik už tai, kad turėjo prie savęs 
marihuanos. Tuo metu jis jau buvo paskelbtas geriausiu visos konferencijos kraštiniu 
puolėju ir žinomas mieste. Vėliau kaltinimai nutraukti. 

1999-aisiais, devyniolikos metų amžiaus, Dontė buvo pripažintas kaltu dėl 
aukštesniosios vidurinės mokyklos sporto aistruolių striksės Nikolės Jarber pagro- 
bimo, išprievartavimo ir nužudymo. Dramas ir Jarber mokėsi Slouno aukštesniosios 
vidurinės mokyklos paskutinėje klasėje. Juodu draugavo ir Sloune kartu užaugo, 
nors Nikolė, arba Nikė, kaip dažnai būdavo vadinama, gyveno priemiestyje, o Dontė 
— Heizel Parke, senesnėje miesto dalyje, kurią visų pirmiausia užima viduriniosios 
klasės juodieji. Sloune trečdalis gyventojų — juodieji, ir nors mokyklos integruotos, 
bažnyčios, visuomeniniai klubai ir miesto rajonai — ne. 

Nikolė Jarber gimė 1981 metais Sloune, pirmas ir vienintelis Ryvos ir Klifo Jar- 
berių vaikas. Tėvai išsiskyrė, kai ji buvo dvejų metų amžiaus. Ryva ištekėjo antrą kartą, 
ir Nikolė auginta savo motinos ir patėvio Voliso Paiko. Ponas ir ponia Paikai susilaukė 
dar dviejų vaikų. Išskyrus tėvų skyrybas, Nikolė auklėta įprastai ir niekuo neįsidėmėti- 
nai. Ji lankė valstijos finansuojamas pradinę ir tarpinę mokyklas, o 1995- aisiais įstojo 
į Slouno aukštesniąją vidurinę (Sloune yra tik viena aukštesnioji vidurinė mokykla). 
Išskyrus įprastas bažnytines mokyklas darželinukams, mieste nėra nė vienos priva- 
čios mokyklos. Nikolė mokėsi vidutiniškai, ir jos motyvacijos stoka, regis, varė į neviltį 
merginos mokytojus. Pasak kai kurių charakteristikų, ji būtų turėjusi būti pirmūnė. 
Buvo mėgstama, populiari, labai linkusi bendrauti, be įrašų apie blogą elgesį ar 
nemalonumus su policija. Buvo aktyvi Slouno pirmosios metodistų bažnyčios pa- 
rapijietė. Mėgo jogą, vandens slides ir kantri muziką. Buvo padavusi prašymus į du 
koledžus: Beiloro — Veike ir Trejybės — San Antonijuje, Teksase. 

Po skyrybų jos tėvas Klifas Jarberis paliko Slouną ir persikėlė į Dalasą, kur su- 
sikrovė turtą iš didelių prekybos centrų. Kaip palikęs tėvas jis, matyt, stengėsi jai tai 
kompensuoti brangiomis dovanomis. Šešioliktojo gimtadienio proga Nikolė gavo 
skaisčiai raudoną dvivietį BMW nudengiamu stogu, neabejotinai gražiausią automo- 
bilį aikštelėje prie Slouno aukštesniosios vidurinės. Dovanos tarp išsiskyrusių tėvų 
sukėlė trintį. Jos patėviui Volisui Paikui priklausė pašarų parduotuvė ir finansiškai jis 
gerai laikėsi, bet su Klifu Jarberiu nepajėgė varžytis. 

Maždaug metai prieš savo dingimą Nikolė susitikinėjo su klasės draugu Gem- 
belu, vienu iš populiariausių vaikinų mokykloje. Iš tikrųjų, dešimtoje ir vienuoliktoje 
klasėse Nikolė ir Džojus balsavimu buvo pripažinti populiariausiais mokiniais ir drau- 
ge pozavo mokyklos metraščio nuotraukoms. Džojus buvo vienas iš trijų futbolo 
komandos kapitonų. Vėliau jis trumpai žaidė dvimečio koledžo komandoje. Jis taps 
pagrindiniu liudytoju Dontės Dramo teismo procese. 

Po jos dingimo ir paskui sekusio teismo proceso daug spėliota apie Nikolės 
Jarber ir Dontės Dramo santykius. Nieko aiškaus nesužinota nei patvirtinta. Dontė 
visada teigdavęs, kad abu buvę nekas daugiau, kaip tik paprasti pažįstami, tiesiog du 
jaunikliai, užaugę tame pačiame mieste ir mokęsi toje pačioje baigiamojoje klasėje 
tarp daugiau kaip penkių šimtų mokinių. Teisme prisaikdintas ir visą laiką paskui jis 
neigė palaikęs su Nikole lytinius santykius. Jo draugai irgi visada tuo tikėjo. Tačiau 
skeptikai nurodinėdavo, kad Dontei būtų kvaila prisipažinti intymius ryšius su mote- 
rimi, kurią buvo kaltinamas nužudęs. Kai mergina dingo, keli jo draugai neva pasakę, 
kad pora ką tik buvo užmezgusi romaną. Daug spėliojimų koncentruojasi į Džojaus 
Gembelo veiksmus. Teisme Gembelas paliudijo matęs žalią fordą miniveną lėtai ir 
„įtartinai“ slenkant per automobilių aikštelę, kur stovėjo Nikolės BMW, tuo pat metu, 

kai ji dingo. Dontė Dramas dažnai vairuodavo tokį miniveną, priklausantį jo tėvams. 
Gembelo parodymai per teismą buvo puolami ir į juos neturėjo būti atsižvelgiama. 
Prielaida tokia: Gembelas žinojo apie Nikolės romaną su Donte ir kaip trečias nerei- 
kalingasis taip užsiuto, kad padėjo policijai sukurti savąją istoriją apie Dontę Dramą. 

Treji metai po teismo balso analizės ekspertas, nusamdytas gynybos advokatų, 
nustatė, kad anonimo, paskambinusio detektyvui Kerberiui ir nurodžiusio, jog žudi- 
kas — Dontė, iš tikrųjų būta Džojaus Gembelo. Gembelas atkakliai tai neigė. Jeigu 
tai būtų tiesa, vadinasi, Gembelas suvaidino svarbų vaidmenį Dontę Dramą suimant, 
patraukiant baudžiamojon atsakomybėn ir nuteisiant. 


Balsas staigiai sugrąžino jį iš kito pasaulio. 

— Keitai, čia skambina daktaras Herclichas, — per selektoriaus 
ryšį pranešė Deina. 

— Dėkui, — atsakė Keitas ir šiek tiek luktelėjo, stengdamasis 
praskaidrinti protą, paskui pakėlė ragelį. Pradėjo nuo įprastų manda- 
gybių, bet žinodamas, kad daktaras — labai užsiėmęs žmogus, greitai 
perėjo prie reikalo. 

— Klausykite, daktare Herclichai, man reikia mažutės paslaugos, 
ir jeigu tai pernelyg keblu, iškart taip ir pasakykite. Vakar per pamal- 
das mes turėjome vieną svečią, nuteistąjį, kuris netrukus bus paleistas 
lygtinai, o dabar kelis mėnesius gyvena reabilitacijos centre, ir jis tikrai 
nerami siela. Šįryt užsuko čia, tiesą sakant, ką tik išėjo, ir tvirtina turįs 
kai kurių gana sunkių sveikatos problemų. Šv. Pranciškaus ligoninėje 
buvo apžiūrėtas. 

— Tai kokia ta paslauga, Keitai? — paklausė daktaras Herclichas, 
lyg jau žiūrėtų į rankinį laikrodį. 

— Jeigu skubate, galime pasikalbėti vėliau. 

— Ne, ne, klokit. 

— Ką gi, žmogus tvirtina, kad jam buvęs diagnozuotas smegenų 
auglys, piktas, glioblastoma. Sako, neišgydomas, sako, netrukus mir- 
siąs. Norėčiau žinoti, kiek jūs iš to galėtumėte patikrinti? Suprantate, 
neprašau konfidencialios informacijos. Žinau, jis ne jūsų pacientas, ir 
nenoriu, kad kas nors ten pažeistų nustatytą tvarką. Aš to neprašau. 
Anaiptol ne, juk gerai mane pažįstate. 

— Kodėl juo abejojate? Kodėl kam nors tvirtinti, kad turi smege- 
nų auglį, nors iš tikrųjų jo nėra? 

— Jis — profesionalus nusikaltėlis, daktare. Kone visas gyveni- 

mas už grotų ir visa kita, veikiausiai pats nežino, kur yra tiesa. Ir aš ne- 
sakau, kad juo abejoju. Mano kabinete jį du kartus ištiko stiprūs galvos 
skausmai, ir buvo nemalonu stebėti. Aš tik norėčiau patvirtinimo to, 
ką jis jau pasakė. Tik tiek. 

Pauzė, tartum daktaras dairytųsi, ar kas nors nesiklauso. 

— Negaliu labai giliai kišti nosies, Keitai. Nė kiek nenumanote, 
kas jo gydytojas? 

— Ne. 

— Gerai. Pasakykite pavardę. 

— Trevisas Bojetas. 

— Supratau. Duokite man porą valandų. 

— Dėkui, daktare. 

Keitas greitai padėjo ragelį ir sugrįžo į Teksasą. Toliau įniko skai- 
tyti faktų suvestinę. 


Nikolė dingo penktadienio naktį, 1998 m. gruodžio 4 d. Vakare buvo su 
draugėmis kine, kuris yra vieninteliame Slouno prekybos centre. Po filmo merginos 
— keturios jų — valgė picą restorane, irgi prekybos centre. Įeidamos į restoraną jos 
trumpai šnektelėjo su dviem vaikinais, iš kurių vienas buvo Džojus Gembelas. Prie 
picos merginos nusprendė susirinkti Ešlės Verika namuose, pasižiūrėti vėlaus vakaro 
televizijos. Keturioms merginoms paliekant restoraną, Nikolė atsiprašė į moterų tua- 
letą. Trys draugės jos taip ir nebesulaukė. Nikolė paskambino mobiliuoju telefonu 
savo motinai ir pažadėjo grįžti iki vidurnakčio — jos komendanto valandos. Ir paskui 
dingo. Po valandos draugės susirūpino ir pradėjo irgi skambinti mobiliaisiais. Po dvi- 
ejų valandų jos raudonasis BMW rastas, kur ir buvo palikusi — automobilių aikštelėje 
prie prekybos centro. Užrakintas. Viduje — jokių grumtynių pėdsakų, nė ženklo, kad 
kas nors negerai, nė ženklo ir pačios Nikolės. Jos šeima ir draugės supanikavo, prasi- 
dėjo paieškos. 

Policija iškart įtarė nešvarų žaidimą ir sutelkė masyvias pastangas Nikolei 
surasti. Tūkstančiai pasisiūlė savanoriais, ir per sekusias dienas ir savaites miestas 
ir apygarda išnaršyti kaip niekada anksčiau. Nieko nerasta. Prekybos centro vaizdo 
stebėjimo kameros per toli, nesufokusuotos ir niekuo nepagelbėjo. Niekas nepra- 
nešė matęs Nikolę paliekant prekybos centrą ir einant prie savojo automobilio. Klifas 
Jarberis pasiūlė 100 000 dolerių atlygį už informaciją, o kai ši suma pasirodė neveiks- 
minga, pakėlė ją iki 250 000 dolerių. 

Pirmas proveržis byloje įvyko gruodžio 16-ą, dvylika dienų po Nikolės dingimo. 
Du broliai meškeriojo nuo smėlio seklumėlės Raudonojoje upėje, netoli prieplaukos, 

žinomos kaip Raš Pointas, kai vienas iš jų užmynė ant plastiko plokštelės. Tai buvo 
Nikolės sporto klubo nario kortelė. Dar pabaksnoję meškerykočiais juodu surado kitą 
kortelę — Slouno aukštesniosios vidurinės mokyklos mokinio pažymėjimą. Vienas iš 
brolių atpažino pavardę, ir juodu tučtuojau nuvažiavo į Slouno policijos nuovadą. 

Raš Pointas yra trisdešimt aštuonios mylios į šiaurę nuo miesto ribos. 

Policijos tyrėjai, vadovaujami detektyvo Kerberio, nusprendė nutylėti žinią 
apie rastas sporto klubo nario ir mokinio pažymėjimo korteles, motyvuodami tuo, 
kad geresnė strategija būtų pirma surasti kūną. Jie atliko nuodugnias, tačiau bergž- 
džias paieškas upėje mylias į rytus ir į vakarus nuo Raš Pointo. Valstijos policija padėjo 
su narų grupėmis. Daugiau nieko nerasta. Net šimtą mylių pasroviui pranešta vieti- 
nės valdžios atstovams ir jų paprašyta būti budriems. 

Vykstant paieškoms upėje, detektyvas Kerberis sulaukė anoniminės informaci- 
jos, nurodančios į Dontę Dramą. Jis negaišo laiko. Po dviejų dienų su savo porininku 
detektyvu Džimu Morisiu prisiartino prie Dontės, šiam išeinant sveikatingumo klubo. 
Keliomis valandomis vėliau du kiti detektyvai užkalbino jauną vyrą Torį Piketą, artimą 
Dontės draugą. Piketas sutiko važiuoti į policijos nuovadą ir atsakyti į kelis klausimus. 
Apie Nikolės dingimą jis nieko nežinojo ir tuo nesidomėjo, nors nervinosi, kad teks 
vykti į policijos nuovadą. 


— Keitai, skambina auditorius. Antra linija, — per selektorių 
pranešė Deina. 

Keitas pasižiūrėjo į laikrodį — 10.50 ryto — ir papurtė galvą. Ko 
jau ko, bet mažiausiai jis troško klausytis bažnyčios auditoriaus. 

— Ar spausdintuve pakankamai įdėta popieriaus? — paklausė 
pastorius. 

— Nežinau, — atšovė ji. — Patikrinsiu. 

— Prašau, užpildyk jį. 

— (erai, sere. 

Keitas nenorom nuspaudė antros linijos mygtuką ir pradėjo nuo- 
bodų, bet ne per ilgiausią pokalbį apie bažnyčios finansus iki spalio 
31-os. Klausydamasis skaičių, jis pakšėjo kompiuterio klaviatūrą. 
Atspausdino dešimties puslapių faktų suvestinę, trisdešimt puslapių 
— laikraščių straipsnių ir redakcijos vedamųjų, santrauką apie mirties 
bausme, praktikuojamą Teksaso valstijoje, ataskaitą apie Dontės gy- 
venimą mirtininkų flygelyje, ir kai pasirodė informacija, kad popierius 
baigėsi, spragtelėjo rodyklę ties „Dontės fotogalerija“ ir peržiūrėjo 
nuotraukas. Dontė vaikystėje su savo tėvais, dviem vyresniais broliais, 

jaunesne seserimi; Dontė — mažas berniukas su choristo mantija 
bažnyčioje; įvairios Dontės, kaip kraštinio puolėjo, pozos, portretinė 
nuotrauka pirmame Slone Daily News puslapyje; Dontė su antrankiais 
vedamas į teismo rūmus; dar daugiau fotografijų iš teismo salės ir 
metinės bylos fotografijos iš kalėjimo, pradedant 1999-aisiais, įžūliai 
sproginėjančio akis į fotoaparatą, ir baigiant 2007-aisiais, sulysusio 
veido, senstančio dvidešimt septynerių metų vyro. 

Auditoriui baigus, Keitas išėjo į prieškambarį ir atsisėdo priešais 
žmoną. Ji rūšiavo ką tik jo persispausdintas kopijas, tuo pat metu grei- 
tomis jas peržvelgdama. 

— Ar perskaitei tai? — paklausė pamojuodama šūsnimi popierių. 

— Ką perskaičiau? Čia šimtai puslapių. 

— Paklausyk, — tarė ji ir pradėjo skaityti: — „Nikolės Jarber kū- 
nas taip ir nebuvo surastas, ir nors kai kuriose jurisdikcijose tai galėtų 
sutrukdyti baudžiamajam persekiojimui, Teksase nė kiek nesulėtino 
reikalų. Po teisybei, Teksasas yra viena iš kelių valstijų su gerai išvysty- 
ta precedentų teise, suteikiančia galimybę vykdyti baudžiamąjį perse- 
kiojimą žmogžudysčių bylose, kuriose nėra neabejotinų įrodymų, kad 
žmogžudystė iš tikrųjų įvyko. Lavonas ne visada būtinas. 

— Ne, aš dar taip toli nenuėjau, — prisipažino jis. 

— Ar gali tuo patikėti? 

— Aš dar nežinau, kuo tikėti. 

Sučirškė telefonas. Deina pačiupo ragelį ir atžariai informavo 
skambinantįjį, kad pastorius šiuo metu neprieinamas. 

Padėjusi ragelį, ji paklausė: 

— Gerai, pastoriau. Tai koks gi planas? 

— Plano nėra. Kitas žingsnis, vienintelis, kokį šiuo metu galiu 
sugalvoti — tai darsyk pasikalbėti su Trevisu Bojetu. Jeigu jis prisi- 
pažins žinąs, kur yra ar buvo kūnas, tuomet aš jį mygsiu prisipažinti 
įvykdžius žmogžudystę. 

— Irjeigu jis prisipažins, kas tada? 

— Visai nenumanau. 


4 SKYRIUS 


yrėjas sekė Džojų Gembelą tris dienas, kol pagaliau su juo 

susitiko. Gembelas nesislėpė, nebuvo sunku jį rasti. Dirbo 
vedėjo pavaduotoju didžiulėje, su nuolaida parduodamų automobilių 
dalių parduotuvėje Hiustono priemiestyje — Mišen Bende. Tai buvo 
trečias jo darbas per ketverius metus. Jis turėjo vienų skyrybų patirtį 
ir galbūt dar kitos artinosi. Su savo antrąja žmona negyveno kartu 
ir abu buvo pasitraukę į neutralius kampus, kur jų laukė advokatai. 
Nebuvo dėl daug ko kovoti, bent turto prasme: vienas vaikas, mažas 
berniukas, sergantis autizmu, ir nė katras iš tėvų netroško jo globos. 
Tačiau juodu vis tiek kovojo. 

Gembelo dosjė buvo tokia pat sena, kaip ir pati byla, ir tyrėjas 
žinojo ją mintinai. Po aukštesniosios vidurinės mokyklos vaikis vie- 
nus metus žaidė futbolą, mokydamasis dvimečiame koledže, iki iš šio 
iškrito. Kelerius metus šlaistėsi po Slouną, buvo įsidarbinęs įvairiose 
vietose ir didžiumą laisvalaikio treniruodavosi sporto klube, kur rijo 
steroidus ir pavertė save raumeningu stambuoliu. Gyrėsi tapsiąs pro- 
fesionaliu kultūristu, bet galiausiai tos pastangos jam įkyrėjo. Vedė 
vietinę merginą, išsiskyrė su ja ir persikėlė į Dalasą, o paskui nusibastė 
į Hiustoną. Pasak aukštesniosios vidurinės mokyklos 1999-ųjų laidos 
klasės metraščio, jis ketino įsigyti galvijų rančą, jeigu NFL reikalas ne- 
išdegtų. 

Šis ir neišdegė, taip pat ir ranča, tad kai tyrėjas ėmėsi veikti, Džo- 
jus, laikydamas rankoje lentelę su prisegtais popieriais, raukėsi į prie- 
kinio stiklo valytuvus vitrinoje. Ilgame praėjime nesimatė nė vieno 
pirkėjo. Pirmadienio vidudienį parduotuvė faktiškai buvo tuščia. 

— Jūs Džojus? — su įsitempusia šypsenėle tuoj po tankiais ūsais 


paklausė tyrėjas. 

Džojus žvilgtelėjo žemyn į prisegtą sau virš marškinių kišenėlės 
plastikinę kortelę. 

— Aš pats. 

Jis pamėgino irgi nusišypsoti. Vis dėlto juk čia mažmeninė pre- 
kyba, ir pirkėją privalu garbinti. Tačiau šis tipas nebuvo panašus į 
pirkėją. 

— Vadinuosi Fredas Prajoras, — dešinė ranka šovė į priekį lyg 
nutaikytas į pilvą boksininko smūgis. — Esu privatus tyrėjas. 

Džojus kone savigynai sugriebė kyštelėtą ranką, ir kelias nepa- 
togias sekundes abu purtė jas vienas kitam. 

— Malonu susipažinti. 

— Man taip pat, — atsakė Džojus, ir jo proto radiolokatorius per- 
ėjo į visišką parengtį. 

Ponas Prajoras buvo apie penkiasdešimties, stambios krūtinės, 
apvalaus ryžtingo veido, žilais plaukais, prie kurių kasryt reikėdavo 
padirbėti. Apsirengęs standartiniu tamsiai mėlynu bleizeriu, rusvomis 
laisvomis poliesterinėmis kelnėmis, per juosmenį ankštokomis, ir, ži- 
noma, avėjo puikiai išblizgintais smailianosiais aulinukais. 

— Kas per tyrėjas? — paklausė Džojus. 

— Nesu faras, Džojau, tik privatus tyrėjas, deramai Teksaso vals- 
tijos licencijuotas. 


— Turite ginklą? 

— Taip. — Prajoras praskleidė bleizerį, atidengdamas po kaire 
pažastimi dirželiais pritvirtintą 9 mm kalibro „Glock“ pistoletą. — No- 
rite pamatyti leidimą? 


— Ne. Kam dirbate? 

— Esu Dontės Dramo gynėjų grupėje. 

Pečiai šiek tiek nusmuko, akys užvirto aukštyn, ištrūko trumpas 
nusivylimo atodūsis, tartum norėta pasakyti: „Ne, tik ne vėl tai. Bet 
Prajoras to tikėjosi ir greitai perėjo į puolimą: 

— Sumokėsiu jums už priešpiečius, Džojau. Negalime čia kalbė- 
tis. Už kampo yra meksikiečių restoranėlis. Susitikime tenai. Skirkite 
man trisdešimt minučių, gerai? Tik tiek prašau. Jūs gaunate priešpie- 
čius, aš — šiek tiek laiko akis į akį. Paskui galbūt jūs niekada manęs 
nebepamatysite. 

Pirmadienio specialusis patiekalas buvo kvesadiljos — tiek, kiek 
pajėgi suvalgyti už šešis su puse dolerio. Daktarai buvo pasakę Džojui 

numesti šiek tiek svorio, bet jis mėgo meksikietišką maistą, ypač rie- 
bų, trumpai pakepintą labai karštame aliejuje, amerikietiškai. 

— Kojums reikia? — paklausė. 

Prajoras apsidairė aplink, lyg dar kas nors kitas klausytųsi. 

— Trisdešimties minučių. Klausykite, Džojau, nesu faras. Ne- 
turiu įgaliojimų, arešto orderio nei teisės ko nors klausinėti. Bet jūs 
žinote tą istoriją geriau už mane. 

Prajoras vėliau praneš Robiui Flekui, kad šioje vietoje vaikis pra- 
rado savo pranašumą, nustojo šypsotis, ir jo akys pusiau prisimerkė su 
nuolankumo ir liūdesio išraiška. Lyg būtų žinojęs, kad ta diena galiau- 
siai ateis. Prajoras buvo tikras, kad šįsyk jiems nusišypsos sėkmė. 

Džojus pasižiūrėjo į laikrodį. 

— Būsiu ten už dvidešimties minučių. Užsakykite man vieną jų 
firminę „Margaritą“. 

— Jau turite ją. 

Prajoras pagalvojo, kad gerti per priešpiečius būtų problematiš- 
ka, bent Džojui. Antra vertus, alkoholis galėtų padėti. 

Firminė „Margarita“ buvo patiekta kažkokiame skaidriame 
taurės pavidalo ąsotyje, ir gėrimo būtų pakakę kelių vyrų troškuliui 
numalšinti. Slinko minutės, ir ant stiklinės sienelių pradėjo konden- 
suotis drėgmė, ledas ėmė tirpti. Prajoras gurkšnojo šaldytą arbatą ir 
nusiuntė Elekui telefono žinute: „Šiuo metu susitinku su DG priešpie- 
čių. Vėliau.“ 

Džojus atėjo laiku ir šiaip taip sugebėjo savo stamboku kūnu įsi- 
sprausti į kabiną. Jis prisislinko stiklinę, pasiėmė šiaudelį ir įsiurbė 
įspūdingą kiekį kaušalo. Kol padavėja priėmė užsakymą ir dingo, Pra- 
joras šį bei tą nereikšmingai šnekučiavo, paskui prisilenkė arčiau ir 
perėjo prie reikalo. 

— Ketvirtadienį Dontei bus įvykdyta mirties bausmė. Ar tai ži- 
nojote? 

Džojus pamažu linktelėjo. Atseit patvirtino. 

— Mačiau laikraščiuose. Be to, vakar vakare kalbėjausi su savo 
motina, ir ji pasakė, kad miestas ūžia. 

Motina tebegyveno Sloune. Tėvas dirbo Oklahomoje, galbūt 
atsiskyręs. Vyresnis brolis likęs Sloune. Jaunesnė sesuo išsikėlusi į 
Kaliforniją. 

— Mes mėginame sustabdyti bausmės vykdymą, Džojau, ir 
mums reikia jūsų pagalbos. 

— Kas tokie „mes“? 

— Aš dirbu Robiui Flekui. 

Džojus mažne nusispjovė. 

— Ar tas psichas vis dar ten sukinėjasi? 

— Žinoma, taip. Jis visąlaik sukinėsis. Atstovavo Dontei nuo 
pirmos dienos ir, neabejoju, bus ketvirtadienio vakarą Hantsvilyje iki 
skaudžios pabaigos. Tai yra, jeigu mums nepavyks sustabdyti egzeku- 
cijos. 

— Laikraštyje rašoma, kad apeliacijų galimybės išsibaigė. Nieko 
nebegalima padaryti. 

— Galbūt, bet niekada neatsisakai mėginęs. Ant kortos pastatyta 
žmogaus gyvybė, kaip galima atsisakyti? 

Dar vienas truktelėjimas per šiaudelį. Prajoras vylėsi, kad vyru- 
kas — vienas iš tų pasyvių gėrovų, kurie išmaukia kaušalą ir susilieja 
su baldais, o ne iš tų triukšmadarių, kurie įmetę dvi taures mėgina 
nušluoti visą barą. 

Sučepsėjęs lūpomis Džojus vėl prašneko: 

— Spėju, jūs esate įsitikinę, kad jis nekaltas, tiesa? 

— Esu. Ir visada buvau. 

— Kokiu pagrindu? 

— Tuo, kad visiškai nesama daiktinių įrodymų; taip pat — faktų, 
kad jis turėjo alibi, buvo kažkur kitur; be to, jo prisipažinimas netikras 
kaip trijų dolerių banknotas*; tuo faktu, kad jis perėjo keturis bandy- 
mus melo detektoriumi; tuo faktu, kad jis visada neigdavo kaip nors į 
tai įsivėlęs. Ir, Džojau, šio pokalbio labui, atsižvelgiant, kad jūsų paro- 
dymai teismo procese buvo visiškai neįtikinami. Jūs palikote prekybos 
centrą pro šalutinį įėjimą į kino teatrą. Taigi nematėte žalio miniveno 
aikštelėje arti Nikolės automobilio. Ji savo mašiną buvo pastačiusi va- 
karinėje dalyje, iš kitos prekybos centro pusės. Jūs sufabrikavote savo 
parodymus, kad padėtumėte farams pričiupti jų įtariamąjį. 


* Toks banknotas niekada oficialiai nebuvo išspausdintas, tačiau devyniolikto amžiaus 
pradžioje kai kurie bankai, veikiantys pagal federalines privilegijas, išleido tokios vertės bankno- 
tus, išspausdintus pagal privačius užsakymus, ir federalinės valdžios taip ir nepripažintus kaip 
įsipareigojimo. 

Jokio protrūkio, jokio pykčio. Jis išklausė daugmaž kaip vaikiš- 
čias, pagautas nusikaltimo vietoje su pavogta moneta ir nepajėgiantis 
ištarti nė žodžio. 

— Tęskite, — paragino Džojus. 

— Norite tai išgirsti? 

— Tikrai jau esu girdėjęs anksčiau. 

— Iš tikrųjų girdėjote. Jūs girdėjote tai per teismą, prieš aštuo- 
nerius metus. Ponas Flekas paaiškino tai prisiekusiesiems. Jūs kraus- 
tėtės dėl Nikolės iš proto, bet ji dėl jūsų — ne. Tipiška aukštesniosios 
vidurinės mokyklos drama. Judu kartkartėmis susitikinėjote, be 
sekso, ryšys buvo gana audringas, ir kažkuriuo metu jūs įtarėte, kad 
ji susitikinėja su kažkuo kitu. Paaiškėjo, kad tai buvo Dontė Dramas, 
o toks dalykas, žinome, Sloune ir daugybėje kitų mažų miestų galėtų 
sukelti rimtų problemų. Niekas nieko tikra nežinojo, bet gandai tapo 
nebevaldomi. Galbūt ji mėgino nutraukti draugystę su juo. Jis tai nei- 
gia. Neigia viską. Paskui ji dingo, ir jūs matėte progą pričiupti vyruką. 
Ir pričiupote. Pasiuntėte Dontę į mirtininkų flygelį, ir dabar būsite at- 
sakingas už jo nužudymą. 

— Vadinasi, visa kaltė dėl visko tenka man? 

— Taip, sere. Savo parodymu pastatėte jį į nusikaltimo vietą, 
arba bent šitaip manė prisiekusieji. Tai veik kėlė juoką, nes skambėjo 
prieštaringai, bet prisiekusieji labai norėjo jumis tikėti. Jūs nematėte 
žaliojo miniveno. Melavote. Prasimanėte. Jūs taip pat paskambinote 
detektyvui Kerberiui ir anonimiškai užrodėte, ir visi žino, kas vyko 
toliau. 

— Aš neskambinau Kerberiui. 

— Žinoma, skambinote. Mes turime ekspertus, kurie tai įrodys. 
Jūs net nemėginote pakeisti balso. Mūsų analizė parodė, kad gėrėte, 
bet nebuvote girtas. Kai kuriuos žodžius vėlėte. Norite pamatyti eks- 
perto išvadą? 

— Ne. Teismui ji taip ir nebuvo pateikta. 

— Todėl, kad apie jūsų telefono skambutį mes sužinojome tik po 
bylos nagrinėjimo, nes farai ir prokurorai jį nuslėpė, o tai turėtų pri- 
versti panaikinti sprendimą, kas čia, Teksase, gana reta. 

Atėjo padavėja, nešina lėkšte čirškiančių kvesadiljų — visų Džo- 
jui. Prajoras pasiėmė meksikietiškos mišrainės ir paprašė dar arbatos. 
Po kelių didelių kąsnių Džojus paklausė: 

— Taigi kas ją nužudė? 

— Kas žino? Nėra įrodymų, kad ji netgi mirusi. 

— Rastijos sporto klubo kortelė ir mokinio pažymėjimas. 

— Taip, bet jos kūnas nerastas. Sprendžiant iš tiek, kiek mes 
žinome, ji gali būti gyva. 

— Jūs tuo netikite. 

Maukas „Margaritos“ viskam užgerti. 

— Taip, netikiu. Neabejoju, kad ji mirusi. Bet šiuo metu tai ne- 
svarbu. Mes čia stengiamės aplenkti laiką, Džojau, ir mums reikia jūsų 
pagalbos. 

— Ką turėčiau daryti? 

— Atsiimti, atsiimti, atsiimti parodymus. Pasirašyti afidavitą, 
priesaika sutvirtintą rašytinį liudijimą, ir atskleisti tiesą. Pasakyti 
mums, ką iš tikrųjų matėte tą naktį, tai yra nieko. 

— Mačiau žalią miniveną. 

— Jūsų draugas nematė žalio miniveno, o jis išėjo iš prekybos 
centro kartu su jumis. Jūs nieko jam neužsiminėte. Faktiškai nieko 
niekam nesakėte daugiau kaip dvi savaites, paskui išgirdote gandą, 
kad jos sporto klubo kortelė ir mokinio pažymėjimas rasti upėje. 
Būtent tuomet sudėliojote savo pramaną, Džojau, būtent tuomet 
nusprendėte įskųsti Dontę. Buvote įžeistas, kad ji verčiau pasirinko 
juodaodį vaikiną, o ne jus. Paskambinote Kerberiui, anonimiškai už- 
rodydamas, ir šitaip prasidėjo visa velniava. Farai buvo desperatiški, 
kvaili ir nekantravo sekti jūsų pramanu. Tai puikiai suveikė. Jie išmušė 
iš jo prisipažinimą, teprireikė penkiolikos valandų, ir — puiku! Žinia 
pirmame laikraščio puslapyje — „Dontė Dramas prisipažįsta . Tuomet 
jūsų atmintis suveikia stebuklą. Staiga prisimenate matęs žalią mini- 
veną, visai tokį kaip Dramų, tą vakarą įtartinai slenkantį aplink preky- 
bos centrą. Kas tai buvo, Džojau, kai trimis savaitėmis vėliau galiausiai 
papasakojote farams apie miniveną? 

— Mačiau žalią miniveną. 

— Tai buvo fordas, Džojau, ar jūs tik nusprendėte, kad tai buvo 
fordas, nes būtent tokį turi Dramai? Iš tikrųjų matėte juodaodį prie jo 
vairo ar tik taip įsivaizdavote? 

Kad nereikėtų atsakyti į klausimą, Džojus susikimšo į burną 
pusę kvesadiljos ir pamažu kramtė. Ir šitaip darydamas stebėjo kitus 
valgytojus, negalėdamas ar nenorėdamas susidurti su Prajoru akimis. 

Pastarasis atsikando kąsnelį ir mygo toliau. Jam skirtos trisdešimt 
minučių gana greitai pasibaigs. 

— Klausykite, Džojau, — gerokai švelnesniu tonu tarė jis, — 
mudu valandas galime ginčytis dėl bylos. Esu čia ne tam. Noriu pasikal- 
bėti apie Dontę. Jūs, vaikinai, draugavote, kartu užaugote, žaidėte toje 
pačioje komandoje kiek — penkerius metus? Valandų valandas praleis- 
davote drauge futbolo aikštėje. Drauge laimėdavote, drauge pralaimė- 
davote. Velniai rautų, paskutiniaisiais mokyklos metais pasikeisdami 
buvote kapitonai. Pagalvokite apie jo šeimą, jo motiną, brolius ir seserį. 
Pagalvokite apie miestą, Džojau, pagalvokite, kaip prastai susiklostys 
dalykai, jeigu jam bus įvykdyta mirties bausmė. Turite mums padėti, 
Džojau. Dontė nieko nenužudė. Nuo pat pradžių jis buvo pakištas. 

— Nemaniau, kad esu toks galingas. 

— Ak, sėkmės tikimybė menka. Apeliaciniams teismams nedaro 
įspūdžio liudytojai, kažkiek metų po teismo proceso ir likus valan- 
doms iki egzekucijos staiga persigalvojantys. Duodate mums afidavitą, 
o mes nubėgsime į teismą, ten šauksime kaip įmanydami garsiau, bet 
maža tikimybė, kad pasiseks. Tačiau turime bandyti. Šiame etape iš- 
bandysime viską. 

Džojus pamaišė savo kokteilį šiaudeliu, paskui truktelėjo gurkš- 
nelį, popierine servetėle pasišluostė lūpas ir tarė: 

— Žinote, ne pirmą kartą turiu tokį pokalbį. Prieš kažkiek metų 
man paskambino Flekas ir prašė užsukti pas jį į kontorą. Tai atsitiko 
jau gerokai po teismo proceso. Manau, jis dirbo prie apeliacijų. Meldė 
mane pakeisti savo parodymus, papasakoti jo tiesos versiją. Pasakiau 
jam nešdintis velniop. 

— Žinau, jau ilgai dirbu prie šios bylos. 

Sudorojęs pusę kvesadiljų, Džojus staiga prarado domesį prieš- 
piečiams. Nustūmė nuo savęs lėkštę ir prisitraukė arčiau kokteilį. Pa- 
mažu maišė jį šiaudeliu ir stebėjo stiklinėje sukantis skystį. 

— Dalykai dabar gerokai kitokie, Džojau, — švelniai tarė Prajo- 
ras, toliau mygdamas. — Ketvirtas rungtynių ketvirtis eina į pabaigą, 
Dontei žaidimas beveik baigtas. 


Storas kaštoninės spalvos parkeris, prisegtas Prajoro marškinių 
kišenėlėje, iš tikrųjų buvo mikrofonas, visiškai matomas, o šalia buvo 

įkištas tikras automatinis plunksnakotis ir tušinukas, jeigu prisireiktų 
rašyti. Plonutis paslėptas laidas iš Prajoro marškinių kišenėlės ėjo į 
kairę priekinę jo laisvų kelnių kišenę, kur buvo mobilusis telefonas. 

Už dviejų šimtų mylių, savo kontoroje prie užrakintų durų, vie- 
nas pats, per telefoninį garsiakalbį, irgi viską įrašantį, klausėsi Robis. 

— Ar kada nors matėte jį žaidžiantį futbolą? — paklausė Džojus. 

— Ne, — atsakė Prajoras. 

Jųdviejų balsai girdėjosi aiškiai. 

— Jis buvo nepaprastas. Siautėjo po aikštę kaip Lorensas Teilo- 
ras*. Greitas, bebaimis, vienas pats galėdavo pralaužti gynybą. Antrais 
ir trečiais mokslo metais laimėjome dešimt rungtynių, bet taip ir neį- 
stengėme įveikti Maršalo komandos. 

— Kodėl jo neužverbavo didesnės mokyklos? — paklausė Pra- 
joras. 

„Versk jį kalbėti“, — tarė sau Robis. 

— Dėl dydžio. Dešimtoje klasėje jis nustojo augęs, taip ir nesu- 


“** nepakankamai stam- 


gebėjo viršyti 220 svarų svorio. „Ilgaragiams 
bus. 

— Pamatytumėte jį dabar, — nė nemirktelėjęs varė Prajoras. — 
Sveria apie 150 svarų, sulysęs, vieni kaulai ir oda, plikai nuskusta 
galva. Dvidešimt tris valandas per parą uždarytas mažutėje kameroje. 
Manau, visai praradęs smegenis. 

— Jis parašė man porą laiškų, ar žinojote? 

— Ne. 

Robis prisilenkė arčiau prie garsiakalbio. Niekada nebuvo apie tai 
girdėjęs. 

— Netrukus po to, kai buvo nuteistas ir pasiųstas į mirtininkų 
flygelį, o aš tebegyvenau Sloune, jis man parašė. Du, gal tris laiškus. II- 
gus. Plėtojosi apie mirtininkų flygelį ir apie tai, kaip ten baisų — mais- 
tas, triukšmas, karštis, vienuma ir taip toliau. Prisiekinėjo niekada 
neprisilietęs Nikės, niekada su ja nesusidėjęs. Prisiekinėjo nė nebuvęs 
kur nors arčiau prekybos centro tuo metu, kai ji dingo. Meldė manęs 


* Lawrence Taylor (g. 1959) — garsus amerikietiškojo futbolo profesionalų kraštinis puo- 
lėjas. 
** Teksaso universiteto amerikietiškojo futbolo komandos pavadinimas (ang. „Long- 


horns“). 


40 


pasakyti tiesą, padėti jam laimėti apeliaciją ir išsigauti iš kalėjimo. Aš 
jam taip ir neatrašiau. 

— Tebeturite tuos laiškus? — paklausė Prajoras. 

Džojus papurtė galvą. 

— Ne, aš tiek daug kilnojausi iš vietos į vietą. 


Pasirodė padavėja ir nuėmė nuo stalo lėkštę. 

— Dar vieną „Margaritą ? — paklausė, bet Džojus numojo ją į šalį. 

Prajoras pasilenkė ant alkūnių į priekį, kol jųdviejų veidus teskyrė 
dvi pėdos, ir prakalbo: 

— Žinote, Džojau, dirbau prie šios bylos daug metų. Skyriau 
tūkstančius valandų ne tik darbui, bet ir apmąstymams, stengdamasis 
perprasti, kas atsitiko. Štai mano prielaida. Ėjote iš proto dėl Nikės, 
ir kodėl ne? Ji buvo velniškai žavi, populiari, karšta, iš tų merginų, 
kurias trokšti turėti ir visam laikui pasiimti į namus. Bet ji sudaužė 
jums širdį, ir septyniolikmečiui nieko nėra skausmingiau. Jūs likote 
priblokštas, sugniuždytas. Paskui ji dingo. Visas miestas buvo sukrės- 
tas, bet jūs ir tie, kurie ją mylėjo, buvo ypač pasibaisėję. Visi norėjo ją 
surasti. Visi norėjo padėti. Kaipgi ji galėjo paprasčiausiai dingti? Kas 
ją pagrobė? Kas galėjo nuskriausti Nikę? Galbūt jūs tikėjote, kad su 
tuo susijęs Dontė, galbūt — ne. Bet emociškai jūs buvote pakrikęs, ir 
tokios būklės nusprendėte įsitraukti. Paskambinote detektyvui Ker- 
beriui, anonimiškai užrodydamas, ir nuo tada viskas pajudėjo kaip 
sniego lavina. Nuo to momento tyrimas pasuko klaidinga linkme, ir 
niekas negalėjo to sustabdyti. Kai jūs išgirdote, kad jis prisipažino, 
įsivaizdavote pasielgęs teisingai. Pričiupęs kaip tik tą vaikiną. Paskui 
nusprendėte, kad ir jums reikia šiokios tokios veiklos. Prasimanėte 
istoriją apie žalią miniveną ir staiga tapote pagrindiniu liudytoju. 
Tapote didvyriu visiems tiems puikiems žmonėms, kurie mylėjo ir die- 
vino Nikolę Jarber. Per bylos nagrinėjimą atsisėdote į liudytojo krėslą, 
pakėlėte dešinę ranką ir pasakėte kai ką, kas nebuvo visa tiesa, bet tai 
neturėjo reikšmės. Jūs buvote ten padėdamas savo numylėtajai Nikei. 
Dontė buvo išvestas surakintas antrankiais, nugabentas tiesiai į mirti- 
ninkų flygelį. Galbūt supratote, kad kurią nors dieną jam bus įvykdyta 
mirties bausmė, galbūt — ne. Įtariu, kad tuomet seniai, kai dar buvote 
paauglys, jūs nepajėgėte įvertinti to, kas dabar dedasi. 

— Jis prisipažino. 

— Taip, ir jo prisipažinimas toks pat patikimas, kaip ir jūsų paro- 
dymai. Dėl daugelio priežasčių žmonės sako netiesą, ar ne Džojau? 

Stojo ilga pauzė, abu vyrai svarstė, ką pasakyti toliau. Sloune Ro- 
bis kantriai laukė, nors niekada negarsėjo savo kantrybe ar ramiomis 
mąslumo akimirkomis. 

Džojus vėl prašneko: 

— O tas afidavitas, kas jame turi būti? 

— Tiesa. Jūs prisiekdamas pareiškiate, kad per teismo procesą 
jūsų parodymai buvę ne visai tikslūs ir taip toliau. Mūsų kontora pa- 
ruoš tekstą. Galime tai atlikti greičiau nei per valandą. 

— Ne taip sparčiai. Taigi aš iš esmės pasakysiu, kad per teismo 
procesą melavau? 

— Mes galime šiek tiek pagražinti kalbą, bet bendra esmė tokia. 
Taip pat norėtume sutvarkyti reikalą dėl anoniminio užrodymo. 

— Ir tas afidavitas bus įregistruotas teisme ir galiausiai atsidurs 
laikraščiuose? 

— Be abejo. Spauda seka šią bylą. Apie bet kuriuos paskutinės 
minutės prašymus ir apeliacijas bus pranešta. 

— Vadinasi, mano motina laikraštyje perskaitys, kad dabar aš 
sakau, jog per teismo procesą melavau. Prisipažinsiu esąs melagis, 
tiesa? 

— Taip, tačiau kas čia svarbiau, Džojau? Jūsų reputacija ar Don- 
tės gyvybė? 

— Betgi jūs pasakėte, kad sėkmės tikimybė menka. Vadinasi, 
šansai tokie, kad aš prisipažinsiu melavęs, o jam vis tiek bus įbesta 
adata. Kas tada laimi? 

— Po šimts, tikrai ne jis. 

— Aš taip nemanau. Klausykite, turiu grįžti į darbą. 

— Nagi, Džojau. 

— Dėkui už priešpiečius. Buvo malonu susipažinti. 

Sulig tais žodžiais jis išsmuko iš kabinos ir išsiskubino iš resto- 
rano. 

Prajoras giliai atsiduso ir negalėdamas viskuo patikėti įbedė akis 
į stalą. Juodu kalbėjosi apie afidavitą, paskui pokalbis baigėsi. Jis pa- 
mažu išsitraukė iš kišenės mobilųjį telefoną ir prašneko savo bosui: 

— Viską girdėjai? 

— Taip, kiekvieną žodį, — patvirtino Robis. 

— Kas nors iš to mums praverstų? 

— Ne. Niekas. Tiesą sakant, nė kiek. 

— Aš taip nemaniau. Apgailestauju, Robi. Vienu metu man pasi- 
rodė, kad jis tuoj palūš. 

— Padarei viską, ką galėjai, Fredai. Gražus darbas. Jis turi tavo 
vizitine kortele, tiesa? 

— Taip. 

— Paskambink jam po darbo, pasakyk, „sveiki“, tiesiog primink 
jam, kad esi vis dar čia ir pasirengęs kalbėtis. 

— Pamėginsiu susitikti su juo po darbo taurelės. Kažkas man 
sako, kad jis mėgėjas išgerti. Galbūt pavyks vyruką nugirdyti ir jis ką 
nors pasakys. 

— Tik žiūrėk, kad viskas būtų įrašyta. 

— Bus padaryta. 


5 SKYRIUS 


rečiame Šv. Pranciškaus ligoninės aukšte ponia Aurelija Lind- 

mar sveiko po tulžies pūslės operacijos ir jautėsi neblogai. 
Keitas pasėdėjo prie jos dvidešimt minučių, suvalgė du gabalėlius duk- 
terėčios atsiųsto pigaus, suplėkusio šokolado ir pasirodžius medicinos 
seseriai su švirkštu sugebėjo maloniai atsisveikinti. Ketvirtame aukšte 
jis glaudėsi koridoriaus kamputyje su netrukus tapsiančia pono Čarlzo 
Kuperio — ištikimo Šv. Morkaus bažnyčios parapijiečio, kurio širdis 
galiausiai buvo beatsisakanti dirbti — našle. Keitui reikėjo aplankyti 
dar tris pacientus, bet jų būklė buvo stabili ir visi išgyvens iki rytojaus, 
kai jis turėsiąs daugiau laiko. Antrame aukšte susirado daktarą Herc- 
lichą, sėdintį vieną ligoninės kavinukėje, valgantį šaltą sumuštinį iš 
maisto automato ir skaitantį kažkokį tankiai prirašytą tekstą. 

— Jau priešpiečiavote? — mandagiai paklausė Kailas Herclichas, 
pastumdamas dvasininkui kėdę. 

Keitas atsisėdo, pažvelgė į mažutį sumuštinį — baltą duoną su 
kažkokios bjauriai apdorotos mėsos gabalėliu viduryje — ir atsisakė: 

— Dėkui. Vėlai pusryčiavau. 

— Puiku. Klausykite, Keitai, man pavyko šiek tiek pašniukšti- 
nėti, faktiškai išpešiau tiek, kiek buvo įmanoma, juk jūs suprantate 
tokius dalykus? 

— Žinoma. Ir aš neketinu jūsų versti kaišioti nosį į privačius 
reikalus. 

— Niekada negalėčiau taip elgtis. Bet aš kiek paklausinėjau šen 
ir ten — na, esama būdų kai kuriems faktams surinkti. Jūsų žmogus 
per praėjusį mėnesį lankėsi čia bent du kartus, atlikta daug tyrimų, ir 
išaiškėjo tas auglys. Nelabai kokia prognozė. 

— Dėkui, daktare. 

Keitas nenustebo sužinojęs, kad Trevis Bojetas kalbėjo tiesą — 
bent apie savo smegenų auglį. 

— Negaliu ko nors daugiau pasakyti, — daktaras sugebėjo tuo 
pat metu valgyti, skaityti ir kalbėti. 

— Žinoma, viskas gerai. 

— Kokį jis padarė nusikaltimą? 

„Tau nereikia žinoti, — pagalvojo Keitas. 

— Bjaurų. Vaikinas profesionalas, daug kartų teistas. 

— Kodėljis slampinėja aplinkui Šv. Morkų? 

— Mes atviri visuomenei, daktare. Privalome tarnauti visiems 
Dievo žmonėms, net ir su nusikalstama praeitimi. 

— Turbūt. Ar reikėtų dėl ko nors nerimauti? 

— Ne. Jis nekenksmingas. 

Tik slepia moteris ir merginas, galbūt taip pat ir mažus berniu- 
kus. Keitas jam darsyk padėkojo ir atsiprašęs pasišalino. 

— Iki sekmadienio, — atsisveikino daktaras, neatplėšdamas akių 
nuo medicininio pranešimo. 


„Anchor House“ reabilitacijos centras — paprastas, dėžės pa- 
vidalo raudonų plytų ir uždažytų langų pastatas, iš tokių statinių, 
kurie galėtų būti naudojami bet kokiems tikslams, ir veikiausiai taip 
ir naudotas nuo tada, kai prieš keturiasdešimt metų buvo paskubom 
pastatytas. Kad ir kas jį pastatė, buvo spaudžiamas laiko ir nematė rei- 
kalo pasitelkti architektų. Pirmadienį, 19.00, Keitas įžengė į jį iš Sep- 
tynioliktosios gatvės ir sustojo prie tam kartui įrengtos registratūros, 
kur viską prižiūrėjo buvęs kalinys. 

— Klausau, sere, — tarė jis be jokio nuoširdumo. 

— Noriu pamatyti Trevisą Bojetą. 

Budėtojas žvilgtelėjo sau po kairei — į didelę atvirą patalpą, kur 
įvairių poilsio stadijų pozomis sėdėjo koks tuzinas vyrų, žiūrinčių gar- 
sų, didelį televizorių ir pagautų „Laimės rato“. Paskui jis pažvelgė po 
dešinei — į kitą didelę atvirą patalpą, kur irgi koks tuzinas vyrų arba 
skaitė nutriušusias knygas minkštais viršeliais, arba žaidė šaškėmis ir 
šachmatais. Bojetas sėdėjo ant supamojo krėslo kampe, iš dalies pasi- 
slėpęs už laikraščio. 

— Antai ten, — kryptelėjo galva vyriškis. — Pasirašykite čia. 

Keitas pasirašė ir nuėjo į kampą. Pamatęs jį artinantis, Bojetas 
nusitvėrė už lazdos ir nerangiai atsistojo. 

— Nesitikėjau jūsų, — tarė jis, akivaizdžiai nustebęs. 

— Lankiausi kaimynystėje. Turite kelias minutes laiko pasikal- 
bėti? 

Kiti vyrai abejingai nužiūrinėjo Keitą. Šaškininkai ir šachmati- 
ninkai nepertraukė žaidimo. | 

— Žinoma. — Bojetas apsidairė aplinkui. — Eime į valgyklą. 

Keitas nusekė iš paskos, matydamas sulig kiekvienu žingsniu kai- 
rę jo koją trumpai stabtelėjant ir velkantis. Juodviem žingsniuojant, 
lazda vis stuksėjo į grindis. Kaip turėtų būti baisu, paklausė savęs Kei- 
tas, gyventi kiekvieną minutę su ketvirtos stadijos augliu tarp ausų, 
augančiu ir augančiu, kol tavo kaukolė, atrodo, plyš? Tokios nelaimin- 
gos būtybės Keitas negalėjo nesigailėti. Jau negyvėlis. 

Valgykla — nedidelė patalpa su keturiais ilgais sulankstomaisiais 
stalais ir plačia anga tolimajame gale, atsiveriančia į virtuvę. Tenai 
triukšmavo valytojai, stumdė puodus ir keptuves, juokėsi. Iš radijo 
trenkė repas. Puiki priedanga tyliam pokalbiui. 

— Galime kalbėtis čia, — Bojetas linktelėjo galva į stalą. 

Stalas buvo nubarstytas maisto trupiniais. Valgykloje tvyrojo 
tirštas kepimo aliejaus kvapas. Juodu atsisėdo vienas priešais kitą. 
Kadangi neturėjo kitokios bendros temos pokalbiui, kaip tik apie orus, 
Keitas nusprendė negaišti laiko. 

— Norėtumėte kavos? — mandagiai paklausė Bojetas. 

— Ne, dėkui. 

— Gudriai darote. Prasčiausia kava visame Kanzase. Prastesnė 
už kalėjimą. 

— Trevisai, kai šįryt jūs išėjote, įsijungiau internetą, susiradau 
svetainę apie Dontę Dramą ir visą likusią dieną pasinėriau į tą pasau- 
lį. Nepaprastai įdomu ir skaudina širdį. Esama rimtų abejonių dėl jo 
kaltės. 

— Rimtų? — nusijuokė Bojetas. — Turėtų būti rimtų abejonių. 
Dėl to, kas nutiko Nikei, vaikinas niekuo dėtas. 

— O kas Nikei nutiko? 

Išgąsdintas žvilgsnis — lyg elnio, patekusio į automobilio žibintų 
šviesą. Tyla. Bojetas apsikabino plaštakomis galvą ir pasitrynė odą. Jo 
pečiai ėmė drebėti. Tikas tai užeidavo, tai praeidavo, dar ir dar kar- 

tą. Stebėdamas jį, Keitas beveik jautė kančią. Iš virtuvės beprotiškai 
bumbsėjo repas. 

Keitas pamažu siekė palto kišenėn ir ištraukė sulankstytą popie- 
riaus lapą. Išlankstė jį ir pastūmė per stalą. 

— Atpažįstate tą merginą? — paklausė. 

Tai buvo nespalvota fotografijos kopija, perspausdinta iš inter- 
netinės svetainės — pozuojančios su savąja striksės apranga, laikan- 
čios didžiulius bumbulus, šypsančios su visa mielos septyniolikmetės 
nekaltybe Nikolės Jarber nuotrauka. 

Iš pradžių Bojetas nesureagavo. Pasižiūrėjo į Nikę, lyg niekada 
anksčiau nebūtų jos matęs. Stebeilijo ilgai, paskui netikėtai ištryško 
ašaros. Nei aikčiojimų, nei kūkčiojimų, nei atsiprašinėjimų, tik drėg- 
mės srautas, bėgantis skruostais ir varvantis nuo smakro. Jis pažvelgė 
į Keitą, ir dvejetas vyrų spoksojo vienas į kitą, o ašaros iš žmogaus akių 
vis sruvo. Fotografija sušlapo. 

Bojetas atsikrenkštė ir suniurnėjo: 

— Aš tikrai noriu mirti. 


Keitas sugrįžo iš virtuvės, nešinas dviem popieriniais puodeliais 
juodos kavos ir keliais popieriniais rankšluosčiais. Bojetas paėmė vie- 
ną rankšluostį, nusišluostė veidą ir smakrą. 

— Dėkui, — pratarė. 

Vėl atsisėdęs, Keitas dar kartą paklausė: 

— Kas nutiko Nikei? 

Bojetas tartum suskaičiavo iki dešimt, paskui atsakė: 

— Aš vis dar ją turiu. 

Atrodė, buvo pasirengęs išgirsti bet kokį atsakymą, bet iš tikrųjų 
tokiam Keitas nebuvo pasirengęs. Nejaugi ji galėtų dar būti gyva? Ne. 
Juk pastaruosius šešerius metus jisai sėdėjo kalėjime. Kaip galėtų ją 
laikyti kur nors užrakintą? Jis išprotėjęs. 

— Kurji? — tvirtai paklausė Keitas. 

— Užkasta. 

— Kur? 

— Misūryje. 

— Klausykite, Trevisai, tie vieno žodžio atsakymai suturės mus 
čia amžinai. Šįryt jūs atėjote pas mane į kabinetą dėl vienintelės prie- 

žasties, tai yra pagaliau prisipažinti. Bet jums pritrūko drąsos, todėl aš 
čia. Išgirskime tai. 

— Kodėljums rūpi? 

— Juk visai aišku, ar ne? Nekaltam vyrui bus įvykdyta mirties 
bausmė už tai, ką padarėte jūs. Galbūt dar yra laiko jam išgelbėti. 

— Abejoju. 

— Jūs nužudėte Nikolę Jarber? 

— Ar tailiks paslaptimi, pastoriau? 

— Jūs norite, kad liktų? 

— Taip. 

— Kodėl? Kodėl neprisipažinus, paskui visiškai prisiėmus kaltę 
ir pamėginus Dontę Dramą išgelbėti? Štai ką turėtumėte padaryti, 
Trevisai. Sprendžiant iš to, ką šiandien pasakėte, jūsų dienos suskai- 
čiuotos. 

— Liks paslaptimi, ar ne? 

Keitas atsikvėpė, paskui padarė klaidą — nugėrė kavos. Treviso 
būta teisaus. 

— Jeigu jūs norite, kad tai liktų paslaptimi, Trevisai, tebūnie 
taip. 

Šypsena, tikas. Bojetas apsidairė, lyg juos galėtų kas nors stebėti. 
Jisai sulinksėjo: 

— Aš tai padariau, pastoriau. Nežinau kodėl. Taip ir nežinau 
kodėl. 

— Jūs pačiupote ją automobilių aikštelėje? 

Auglys išsiplėtė, galvos skausmas smogė it žaibas. Bojetas susi- 
ėmė už galvos ir pralaukė audrą. Sukando dantis, žūtbūt stengdamasis 
kaip nors ištverti. 

— Pačiupau ją, nusivedžiau. Turėjau pistoletą, ji labai nesiprie- 
šino. Mes palikome miestą. Kelias dienas laikiau ją pas save. Mudu 
užsiėmėme seksu. Mudu... 

— Jūs neužsiėmėte seksu. Prievartavote ją. 

— Taip, dar ir dar. Paskui aš tai padariau ir ją užkasiau. 

— Nužudėte? 

— Taip. 

— Kaip? 

— Pasmaugiau jos diržu. Jis vis dar ten, jai apie kaklą. 

— Ir ją užkasėte? 

— Taip. 

Bojetas pažiūrėjo į merginos fotografiją, ir Keitas kone pamatė 
šypseną. 

— Kur? 

— Piečiau Džoplino, kur užaugau. Daug kalvų, slėnių, daubų, iš 
miško velkamų rąstų paliktų drūžių, staiga nutrūkstančių keliukų. Jos 
niekada nesuras. Nė arti neprieis. 

Ilga pauzė, kol bjauri tikrovė įsitvirtino. Žinoma, galbūt jis me- 
luoja, bet Keitas neįstengė prisiversti tuo patikėti. Ką gi jis galėtų lai- 
mėti meluodamas, ypač šiuo savo vargano gyvenimo etapu? 

Šviesa virtuvėje užgeso, radijas buvo išjungtas. Iš virtuvės išniro 
ir perėjo per valgyklą trys stambūs juodaodžiai. Linktelėjo ir manda- 
giai tarstelėjo kelis žodžius Keitui, bet vos tik žvilgtelėję į Trevisą jie 
uždarė paskui save duris. 

Keitas pasiėmė ir apvertė fotografijos kopiją, paskui nutraukęs 
automatinio plunksnakočio dangtelį suskato kažką ant kitos pusės 
rašyti. 

— Gal šiek tiek biografijos faktų, Trevisai? — paklausė jis. 

— Be abejo. Nieko prieš. 

— Ką veikėte Sloune, Teksase? 

— Dirbau vienai kompanijai, kuri vadinosi „R. S. Makgvairas 
ir sūnūs“, iš Fort Smito. Statyba. Jie turėjo užsakymą „Monsanto“* 
firmai pastatyti sandėlį šiek tiek į vakarus nuo Slouno. Parsisamdžiau 
darbininku, pačiu paprasčiausiu, sumautas darbas, bet kitokio nepa- 
vyko rasti. Mokėjo man mažesnį nei minimalų atlyginimą, grynaisiais, 
be apskaitos — kaip meksikiečiams. Šešiasdešimt valandų per savaitę 
su pastoviu įkainiu, be draudimo, be kvalifikacijos, be nieko. Veltui 
gaištumėte laiką, jai norėtumėte pasitikrinti kompanijoje, nes aš taip 
ir nebuvau oficialiai įdarbintas. Nuomojausi kambarį sename motelyje 
vakariau miesto, vadinosi „Rebel Motor Inn“. Veikiausiai jis ten tebė- 
ra. Pasitikrinkite jame. Už keturiasdešimt dolerių per savaitę. Darbas 
tesėsi penkis ar šešis mėnesius. Vieną penktadienio vakarą pamačiau 
šviesas, suradau už aukštesniosios vidurinės mokyklos aikštę, nusi- 
pirkau bilietą ir atsisėdau tarp žiūrovų. Ničnieko nepažinojau. Visi 
žiūrėjo futbolo rungtynes. O aš žiūrėjau į strikses. Visada mėgdavau 


* Tarptautinė žemės ūkio biotechnologijų korporacija. 

strikses. Žavūs užpakaliukai, trumpi sijonėliai, po apačia tamsios tam- 
prės. Jos šokinėja, vartosi, svaido viena kitą, ir gali tiek daug jų visko 
pamatyti. Jos nori, kad matytum. Štai tuomet ir įsimylėjau Nikolę. Ji 
ten buvo dėl manęs, rodė viską. Nuo pat pirmos akimirkos supratau, 
kad ji kaip tik ta. 

— Dar viena. 

— Taip, dar viena. Kas antrą penktadienį eidavau į rungtynes. 
Niekada nesėdėdavau du kartus toje pačioje vietoje, niekada nevil- 
kėdavau tais pačiais drabužiais. Užsidėdavau skirtingas kepuraites. 
Išmoksti tokių dalykų, kai ką nors seki. Ji tapo visu mano gyvenimu, 
ir jaučiau vis stipresnį ir stipresnį potraukį. Žinojau, kas atsitiks, bet 
nepajėgiau to sustabdyti. Niekada nepajėgiu to sustabdyti. Niekada. 

Jis nugėrė gurkšnį kavos ir suraukė grimasą. 

— Matėte žaidžiantį Dontę Dramą? — paklausė Keitas. 

— Galbūt, neprisimenu. Niekada nestebėdavau rungtynių, ma- 
tydavau tik Nikolę. Paskui staiga Nikolės nebeliko. Futbolo sezonas 
baigėsi. Buvau pasiryžęs viskam. Ji vairavo tą šaunų mažutį raudoną 
BMW, vienintelį mieste, tad nebuvo itin sunku ją surasti, jeigu žinai, 
kur ieškoti. Ji mėgo įprastas lankymosi vietas. Tą vakarą pamačiau 
Nikolės automobilį pastatytą prie prekybos centro, sumojau, kad ji 
sėdi kine. Aš laukiau, vis laukiau. Kai reikia, būnu labai kantrus. Kai 
šalia jos BMW atsilaisvino plotas automobiliui pastatyti, įslinkau ten 
atbulom. 

— Kąjūs vairavote? 

— Seną ševrolė pikapą, pavogiau jį Arkanzase. Teksase pavogiau 
numerius. Įslinkau atbulom į atsilaisvinusią vietą taip, kad mano au- 
tomobilio durelės atsidurtų šalia josios. Kai tik įžengė į spąstus, šokau 
ant jos. Turėjau pistoletą ir ritinį izoliacinės juostos, tik tiek man visa- 
da reikėdavo. Nė garso. 

Jis bėrė tas smulkmenas su neapsimestiniu nešališkumu, lyg pa- 
sakodamas sceną iš filmo. Štai kaip tai atsitiko. Štai kaip aš tai pada- 
riau. Nesitikėkite, kad kaip nors logiškai viską paaiškinčiau. 

Ašarų seniai nebeliko. 

— Nikei tai buvo blogas savaitgalis. Beveik gailėjausi jos. 

— Iš tikrųjų tai nenoriu tų smulkmenų, — pertraukė jį Keitas. — 
Ar ilgai dar pasilikote Sloune po to, kai ją nužudėte? 

— Turbūt kelias savaites. Per visas Kalėdas, iki sausio pradžios. 

Skaičiau vietinį laikraštį, žiūrėjau per televizorių vėlaus vakaro žinias. 
Miestas buvo pašėlęs dėl merginos. Mačiau per televizorių verkiančią 
jos mamą. Tikrai liūdna. Kasdien vis išvykdavo nauja paieškų grupė 
su televizijos žinių komanda iš paskos. Kvailiai. Nikė buvo už dviejų 
šimtų mylių, miegojo su angelais. 

Tai prisiminęs, jis netgi suprunkštė. 

— Juk tikrai nemanote, kad tai juokinga? 

— Atleiskite, pastoriau. 

— Kaip sužinojote apie Dontės Dramo areštą? 

— Netoliese motelio buvo nevalyva užeigėlė, ir aš mėgdavau 
rytais tenai nueiti atsigerti kavos. Išgirdau kalbas, sakė, vienas futbo- 
lininkas, juodaodis vaikinas, prisipažinęs. Nusipirkau laikraštį, paskui 
sėdėdamas savo pikape perskaičiau straipsnį ir pagalvojau: „Kas per 
idiotų šutvė!“ Buvau priblokštas. Negalėjau tuo patikėti. Buvo įdėta 
Dramo nuotrauka, iš pažiūros dailaus vaikio. Prisimenu, spoksojau į 
jo veidą ir mąsčiau, kad jam turbūt atsisukęs varžtelis. Antraip kodėl 
gi jis turėtų prisipažinti dėl mano padaryto nusikaltimo? Mane tai 
tartum šiek tiek suerzino. Vaikinas turėjo būti kuoktelėjęs. Paskui kitą 
dieną laikraštyje stipriai pasisakė jo advokatas, šaukė, kad prisipažini- 
mas fiktyvus, kad farai apgavo vaikį, jį sugniuždė ir palaužė, penkio- 
lika valandų neišleisdami iš kvotos kambario. Tai man atrodė logiška. 
Niekada nebuvau sutikęs faro, kuriuo galėčiau pasitikėti. Miestas kone 
susprogo. Baltieji norėjo jį pakarti Pagrindinėje gatvėje. Juodiesiems 
gerokai atrodė, kad vaikinas buvo pakištas. Įtampa didėjo. Daug muš- 
tynių aukštesniojoje vidurinėje mokykloje. Paskui mane išvijo iš dar- 
bo, ir aš pajudėjau kitur. 

— Kodėl išvijo? 

— Kvailystė. Vieną vakarą per ilgai užsibuvau bare. Farai mane 
sulaikė už vairavimą išgėrus, išsiaiškino, kad pikapas ir numeriai vog- 
ti. Savaitę pratupėjau už grotų. 

— Sloune? 

— Taip. Patikrinkite. 1999-ųjų sausį. Apkaltino stambia vagyste, 
vairavimu išgėrus ir dar viskuo, ką sugebėjo man primesti. 

— Dramas sėdėjo tame pačiame kalėjime? 

— Ašjo taip ir nepamačiau, bet būta daug kalbų. Pasak gandų, dėl 
saugumo jį perkėlė į kitą apygardą. Mane tik juokas ėmė. Farai turėjo 
sučiupę tikrąjį žudiką, bet to nežinojo. 

Keitas užsirašinėjo, tačiau jam buvo sunku patikėti tuo, ką rašė. 
Paklausė: 

— Kaip išėjote į laisvę? 

— Man paskyrė advokatą. Šis pasiekė, kad sumažintų užstatą. Aš 
išsipirkau, pasprukau iš miesto ir nebesugrįžau. Basčiausi šen ir ten, o 
paskui buvau areštuotas Vičitoje. 

— Prisimenate advokato pavardę? 

— Vis tikrinate faktus, pastoriau? 

— Taip. 

— Manote, aš meluoju? 

— Ne, bet niekam nepakenks patikrinti faktus. 

— Ne, neprisimenu jo pavardės. Per savo gyvenimą turėjau dau- 
gybę advokatų. Niekada nemokėjau jiems nė cento. 

— Areštas Vičitoje — už mėginimą išprievartauti, taip? 

— Kažkas panašaus. Mėginimas seksualiai pasinaudoti su pagro- 
bimu. Sekso nebuvo, nepavyko nueiti taip toli. Mergina mokėjo kara- 
tė. Viskas pakrypo ne taip, kaip suplanavau. Ji spyrė man į kiaušius, ir 
po to aš dvi dienas vėmiau. 

— Regis, buvote nuteistas dešimčiai metų. Atsėdėjote šešerius, 
dabar esate čia. 

— Gražiai padirbėta, pastoriau. Gerai atlikote namų darbus. 

— Ar sekėte Dramo bylą? 

— Ak, kelerius metus kartkartėmis apie ją pagalvodavau. Įsi- 
vaizdavau, kad teisininkai ir teismai galų gale susiprotės pričiupę ne 
tą vaikiną. Po šimts, noriu pasakyti, kad net Teksase yra aukštesniųjų 
teismų byloms peržiūrėti ir panašiai. Tikriausiai kas nors per tą laiką 
atsibus ir praregės tai, kas akivaizdu. Manau, metams bėgant apie tai 
pamiršau. Turėjau savų problemų. Kai esi uždarytas maksimalios sau- 
gos sektoriuje, nėra kada rūpintis kitais žmonėmis. 

— O kaip Nikė? Ar bent kiek laiko mąstėte apie ją? 

Bojetas tylėjo. Slinko sekundės ir paaiškėjo, kad į tą klausimą jis 
neatsakys. Keitas vis skubiai užsirašinėjo, žymėjosi, ko reikės imtis 
toliau. Nieko nebuvo tikra. 

— Arjūs bent kiek užjaučiate jos šeimą? 

— Aštuonerių metų aš buvau išprievartautas. Ir nieko neprisi- 
menu — nė vieno užuojautos žodžio. Tiesą sakant, niekas nepajudino 

rankos tam sustabdyti. Tai tesėsi toliau. Jūs matėte žinias apie mano 
praeitį, pastoriau. Aš turėjau kelias aukas. Negalėjau sustoti. Nežinau, 
ar galėčiau sustoti dabar. Užuojauta aiškiai nėra tas dalykas, dėl kurio 
gaištu laiką. 

Pasidygėjusiu veidu Keitas palingavo galvą. 

— Nesupraskite manęs klaidingai, pastoriau. Aš dažnai noriu, 
kad tų visų baisių dalykų nebūtų atsitikę. Begalę kartų gailėjausi, ko- 
dėl nesu normalus. Visą gyvenimą troškau liautis kenkęes žmonėms, 
kažkaip pasitaisyti, nesėdėti kalėjime, gauti darbą ir visa kita. Ne aš 
pasirinkau būti toks. 

Keitas pamažu sulankstė popieriaus lapą ir įsidėjo į palto kišenę. 
Užsuko plunksnakočio dangtelį. Sukryžiavo ant krūtinės rankas ir 
įsmeigė akis į Bojetą. 

— Spėju, esate linkęs nesikišti ir leisti dalykams Teksase rutulio- 
tis savo eiga. 

— Ne, mane tai kamuoja, tik nežinau, ką daryti. 

— Ojeigu būtų surastas kūnas? Pasakykite man, kur ji užkasta, ir 
aš pamėginsiu susisiekti tenai su reikiamais žmonėmis. 

— Jūs tikrai norite įsivelti? 

— Ne, bet taip pat negaliu to nepaisyti. 

Bojetas pasilenkė į priekį ir vėl pradėjo čiupinėtis galvą. 

— Niekas kitas neįstengs jos surasti... — jo balsas nutrūko. Po 
kurio laiko skausmas atlėgo. — Nesu tikras, ar ir aš pats dabar rasčiau. 
Tai įvyko taip seniai. 

— Prieš devynerius metus. 

— Ne tiek ir daug. Po to, kai ji mirė, kelis kartus buvau nuvykęs 
ten pasižiūrėti. 

Keitas atkišo į jį abu delnus. 

— Nenoriu to klausytis. Tarkim, aš paskambinsiu Dramo ad- 
vokatui ir papasakosiu apie kūną. Nepasakysiu jūsų pavardės, tačiau 
bent kas nors žinos tiesą. 

— Ir kas tada? 

— Nežinau. Nesu teisininkas. Galbūt pavyktų ką nors įtikinti. 
Noriu pamėginti. 

— Vienintelis žmogus, kuris galėtų ją surasti — tai aš, o man 
nevalia palikti Kanzaso valstijos. Velniai rautų, negaliu palikti net šios 

apygardos. Jeigu taip padaryčiau, mane suimtų už lygtinio paleidimo 
sąlygų pažeidimą ir nusiųstų atgal į kalėjimą. Pastoriau, neketinu grįž- 
ti į kalėjimą. 

— Koks skirtumas, Trevisai? Pasak jūsų paties žodžių, už kelių 
mėnesių būsite mires. 

Bojetas visiškai nurimo ir sustingo, pradėjo vienus į kitus baks- 
noti abiejų plaštakų pirštus. Įbedė į Keitą atšiaurias, sausas, nemirk- 
sinčias akis. Tyliai, bet tvirtai prabilo: 

— Pastoriau, negaliu prisipažinti dėl žmogžudystės. 

— Kodėl ne? Esate bent keturis kartus nuteistas už sunkius nu- 
sikaltimus — visi, susiję su seksualine prievarta. Didžiumą savo su- 
augusiojo gyvenimo prasėdėjote kalėjime. Turite neoperuojamą sme- 
genų auglį. Jūs iš tikrųjų nužudėte žmogų, tai kodėl neturėti drąsos 
prisipažinti ir išgelbėti nekalto žmogaus gyvybę? 

— Mano motina dar gyva. 

— Kurji gyvena? 

— Džopline, Misūryje. 

— Ojos pavardė? 

— Ketinate jai paskambinti, pastoriau? 

— Ne. Nevarginsiu jos. Kokia jos pavardė? 

— Siuzana Bojet. 

— Ir ji gyveno Ristūno gatvėje, tiesa? 

— Iš kurjūs?.. 

— Jūsų motina pasimirė prieš trejus metus, Trevisai. 

— Iš kurjūs?.. 

— Iš „Google“, užtruko apie dešimt minučių. 

— Kas tas „Google '? 

— Interneto paieškos kompanija. Apie ką darjūs meluojate? Kiek 
melo šiandien man prišnekėjote, Trevisai? 

— Jeigu aš meluoju, tai kodėl jūs čia? 

— Nežinau. Puikus klausimas. Jūs pasakojate gerą istoriją ir turi- 
te prastą praeitį, bet nieko negalite įrodyti. 

Bojetas gūžtelėjo pečiais, lyg jam nerūpėtų, bet jo skruostai už- 
raudo, akys susiaurėjo. 

— Man nieko nereikia įrodinėti. Beje, nesu kaltinamasis. 

— Jos sporto klubo kortelė ir mokinio pažymėjimas rasti ant 
smėlio seklumos Raudonojoje upėje. Kaip tatai įtelpa į jūsų istoriją? 

— Jos rankinuke buvo mobilusis telefonas. Kai tik ją pagrobiau, 
tas prakeiktas daikčiukas pradėjo skambėti ir vis nesiliovė. Galiausiai 
įsiutau, pačiupau rankinuką ir numečiau jį nuo tilto. Tačiau merginą 
pasilikau. Man reikėjo jos. Jūsų žmona man ją primena, labai dailutė. 

— Užsičiaupkite, Trevisai, — nespėjęs susiturėti instinktyviai 
bloškė Keitas. Paskui giliai atsikvėpė ir kantriai tarė: — Nevelkime į 
tai mano Žmonos. 

— Atleiskite, pastoriau. — Bojetas nusiėmė nuo kaklo grandinė- 
lę. — Jūs norite įrodymo, pastoriau. Pažvelkite į tai. 

Prie grandinėlės buvo pritvirtintas auksinis klasės žiedas su mė- 
lyno brangakmenio akute. Bojetas atsegė grandinėlę ir padavė Keitui 
žiedą. Šis buvo siauras ir mažas, aiškiai nešiotas moters. 

— Vienoje pusėje įrėžta ANJ, — nusišypsojęs pasakė Bojetas. — 
Alicija Nikolė Jarber. Kitoje pusėje matote SHS, 1999. Mieloji senutė 
Slouno aukštesnioji vidurinė mokykla. 

Keitas pasičiupo žiedą tarp smiliaus ir nykščio ir negalėdamas 
patikėti išpūtė į jį akis. 

— Parodykite jį jos motinai ir žiūrėkite, kaip ji verks, — pridūrė 
Bojetas. — Pastoriau, vienintelis kitas mano turimas įrodymas — tai 
pati Nikolė, ir kuo daugiau apie ją mąstau, tuo vis labiau įsitikinu, kad 
paprasčiausiai turėtume palikti ją ramybėje. 

Pastorius padėjo žiedą ant stalo, ir Bojetas jį pasiėmė, paskui stai- 
giai atsistūmė su kėde, įsitvėrė į lazdą ir atsistojo. 

— Nemėgstu, kai mane vadina melagiu, pastoriau. Keliaukite 
namo ir pasismaginkite su savo žmona. 

— Melagis, prievartautojas, žmogžudys ir taip pat bailys jūs, 
Trevisai. Kodėl bent sykį gyvenime nepadarote ką nors gera? Ir greitai, 
kol nebus per vėlu. 

— Tik palikite mane ramybėje. 

Bojetas atidarė duris, paskui užtrenkė jas paskui save. 


6 SKYRIUS 


rokuroro kaltės teorija buvo pagrįsta iš dalies desperatiška 

viltimi, jog kada nors kas nors kur nors atras Nikolės kūną. 
Juk jis negali likti amžinai paniręs, ar ne? Raudonoji upė galiausiai jį 
atiduos, ir koks nors žvejys ar laivo kapitonas, o galbūt koks nors vai- 
kiūkštis, braidantis po užtakį, jį suras ir pasišauks pagalbos. Kai palai- 
kai bus identifikuoti, dėlionės fragmentai galiausiai stos į vietą. Viskas 
paaiškės. Nebeliks klausimų, nebeliks abejonių. Policija ir prokurorai 
galės ramiai, patenkinti savimi, užversti bylą. 

Neturint kūno, pasiekti apkaltinamąjį nuosprendį nebuvo taip 
sunku. Vykdantieji baudžiamąjį persekiojimą puolė Dontę Dramą iš 
visų pusių ir atkakliai stūmė prie bylos nagrinėjimo teisme, taip pat 
dėjo dideles viltis, kad lavonas bus surastas. Bet praėjo devyneri metai, 
ir upė niekaip nepadėjo. Viltys ir maldos, kai kuriais atvejais ir sapnai, 
jau seniai išblėso. Nors kai kurių stebėtojų protuose tai kėlė abejonių, 
atsakingų už mirties nuosprendį Dontei Dramui žmonių įsitikinimo 
nė kiek neišklibino. Po daugelio metų smarkiai susiaurėjusio akipločio 
ir turėdami tiek daug ką pastatyta ant kortos, jie be jokių abejonių 
buvo tvirtai įsitikinę, kad pričiupo jos žudiką. Mat buvo pernelyg daug 
ką investavę, kad abejotų savo pačių teorijomis ir veiksmais. 

Apygardos prokuroras buvo Polas Kofis, tvirtas profesionalus kal- 
tintojas, dvidešimt metų renkamas ir perrenkamas be rimtų varžovų. 
Praeityje tarnavęs jūrų pėstininku, jis mėgo kovą ir dažniausiai laimė- 
davo. Didelis Kofio pasiekiamų apkaltinamųjų nuosprendžių procen- 
tas buvo įdėtas jo interneto svetainėje, o per rinkimus trimituojamas 
neskoninguose skelbimuose, siunčiamuose tiesioginiu paštu. Atjauta 
kaltinamajam retai būdavo reiškiama. Ir, kaip daugelio provincijos 
apygardų prokurorų darbo rutinoje pasitaiko, nuobodybę baudžiamą- 

ja tvarka persekioti į metamfetaminą įjunkusius narkomanus ir auto- 
mobilių vagis pertraukdavo tik kokia nors sensacinga žmogžudystė 
ir/ar išprievartavimas. Dideliam, savo gerai slepiamam nusivylimui, 
Kofis per visą karjerą baudžiamąja tvarka buvo persekiojęs tik dvi itin 
sunkias, gresiančias mirties bausme žmogžudystes — apgailėtinas 
skaičius Teksase. Pirmoji, labiausiai pagarsėjusi — Nikolės Jarber. 
Trejais metais vėliau, 2002-aisiais, Kofis mirties nuosprendį byloje, 
susijusioje su nevykusiu kvaišalų sandoriu, visą apygardos kelią nu- 
klojusiu lavonais, iškovojo lengviau. 

Ir tiedu atvejai buvo viskas, ką jisai sugebėjo pasiekti. Dėl skan- 
dalo Kofis buvo besitraukiąs iš pareigų, pažadėjęs visuomenei po dve- 
jų metų nebesistengti būti perrinktas. Mat jį paliko dvidešimt dvejų 
metų žmona — gana greitai ir triukšmingai trenkdama durimis. Dra- 
mo egzekucija būsianti paskutinė šlovės akimirka. 

Artimas jo talkininkas buvo Driu Kerberis, po savo pavyzdingai 
atlikto darbo Dramo byloje paaukštintas Slouno policijos valdybos 
vyriausiuoju detektyvu. Šį postą jis išdidžiai tebeturėjo. Kerberis 
ėjo keturiasdešimt šeštuosius, buvo dešimt metų jaunesnis už pro- 
kurorą, ir nors juodu dažnai artimai bendradarbiaudavo, abu sukosi 
skirtinguose visuomenės sluoksniuose. Kerberis buvo faras. Kofis 
— teisininkas. Sloune, kaip ir daugelyje mažų pietinių miestų, ribos 
nubrėžtos aiškiai. 

Skirtingu metu kiekvienas buvo pažadėjęs Dontei Dramui daly- 
vauti, kai šiam „bus įbesta adata“. Kerberis tai padarė pirmas, žiaurioje 
kvotoje, per kurią išgautas prisipažinimas. Kerberis, kai neniuksėdavo 
vaikio į krūtinę ir neplūsdavo visokiausiais įmanomais žodžiais, jam 
vis žadėjo, kad gausiąs adatą ir kad jis, detektyvas Kerberis, būsiąs ten, 
idant tai matytų. 

O Kofiui pokalbis buvęs gerokai trumpesnis. Per bylos nagrinė- 
jimo pertrauką, kol Robio Fleko nebuvo kur nors arti, Kofis surengė 
trumpą ir slaptą susitikimą su Donte Dramu po laiptais, čia pat už 
teismo salės. Jis pasiūlė sandėrį — prisipažinti kaltu ir likti nuteistam 
iki gyvos galvos, be galimybės būti lygtinai išleistam į laisvę. Antraip 
gausi mirties nuosprendį. Dontė atsisakė ir vėl pakartojo esąs nekal- 
tas, ir tuomet Kofis vaikiną iškoneveikė ir patikino stebėsiąs, kai jis 
mirs. Po kelių minučių, kai Flekas žodžiais jį užsipuolė, Kofis paneigė 
susitikęs su kaltinamuoju. 

Abu vyrai gyveno Jarber byla devynerius metus, ir dėl įvairių 
priežasčių juodu dažnai rasdavo reikalą „nueiti pasimatyti su Ryva . 
Apsilankymas ne visada būdavo malonus, ne koks nors iš anksto 
laukiamas įvykis, bet ji buvo tokia svarbi byloje, kad to nepaisyti ne- 
galėjai. 

Ryva Paik, Nikolės motina, apkūni, smarki moteris, gyveno nusi- 
tvėrusi aukos vaidmens su tokiu entuziazmu, kad šis dažnai ribodavosi 
su komiškumu. Ji buvo ilgai, ryškiai ir dažnai vaidingai įsitraukusi į bylą. 
Dabar, kai ši istorija buvo bepereinanti į paskutinį veiksmą, daugelis 
Sloune klausdavo savęs, ką ras ji sau veikti, kai tas viskas pasibaigs. 

Kol vyko įnirtingos Nikolės paieškos, Ryva nedavė Kerberiui ir 
policijai ramybės dvi savaites. Ji raudojo priešais televizijos operato- 
rių kameras ir viešai keikė visus renkamuosius valdžios atstovus, nuo 
savo miesto tarybos narių iki gubernatoriaus, nes šie nesurado jos 
dukters. Po Dontės Dramo arešto ir tariamo prisipažinimo ji mielai 
duodavo ilgus interviu, per kuriuos nedemonstruodavo jokio pakan- 
tumo nekaltumo prezumpcijai, ir reikalavo mirties bausmės — ir kuo 
greičiau, tuo geriau. Daugelį metų ji mokytojavo Pirmosios baptistų 
bažnyčios moterų Biblijos studijų klasėje ir apsiginklavusi Šventuoju 
Raštu faktiškai galėdavo drožti pamokslus, kad Dievas pritaria valsti- 
jos skiriamam pelnytam atpildui. Pakartotinai atsiliepdavo apie Dontę 
Dramą kaip apie „tą berną , ir tai erzino Slouno juodaodžius. Turėdavo 
jam ir kitų epitetų, iš kurių du mėgstamiausi būdavo „pabaisa ir „šal- 
takraujis žmogžudys . Teismo proceso metu ji kartu su savo vyru Vo- 
lisu ir dviem jų vaikais, taip pat ir su kitais giminėmis, susispietusiais 
arti aplink juos, sėdėdavo pirmoje eilėje tiesiai už kaltinamosios šalies 
atstovų. Du ginkluoti šerifo pavaduotojai visada stovėdavo čia pat arti, 
atskirdami Ryvą su josios klanu nuo Dontės Dramo šeimos ir rėmėjų. 
Per pertraukas būdavo apsikeičiama piktais žodžiais. Bet kurią akimir- 
ką galėdavo būti paleisti į darbą kumščiai. Prisiekusiesiems paskelbus 
mirties nuosprendį, Ryva pašoko ant kojų ir sušuko: „Garbė Dievui!“ 
Teisėjas tuoj pat įsakė jai sėstis ir pagrasino pašalinti iš teismo salės. 
Išvedant antrankiais surakintą Donte, ji nepajėgė susiturėti. Sukliko: 
„Tu nužudei mano kūdikį! Būsiu ten, kai išleisi paskutinį kvapą!“ 

Per pirmąsias Nikolės dingimo ir spėjamos mirties metines Ryva 
suorganizavo prašmatnų paminėjimą Raš Pointe prie Raudonosios 
upės, netoliese smėlio seklumos, kur buvo rasti sporto klubo kortelė 

ir mokinio pažymėjimas. Kažkas sukalė baltą kryžių ir įbedė šį į žemę. 
Aplinkui sukrautos gėlės ir didelės Nikės fotografijos. Atminimo 
pamaldoms vadovavęs dvasininkas padėkojo Dievui už „teisingą ir 
tinkamą verdiktą“, ką tik paskelbtą prisiekusiųjų. Degintos žvakės, 
giedoti bažnytiniai himnai, kalbėtos maldos. Šios datos paminėjimas 
tapo kasmetiniu renginiu, ir Ryva visada būdavo ten, dažnai su žinių 
komanda iš paskos. 

Ji įstojo į nusikaltimo aukų sambūrį ir netrukus pradėjo lankyti 
konferencijas ir drožti kalbas. Sudarė ilgą nusiskundimų teismų sis- 
tema sąrašą, kuriame svarbiausias buvo dėl „begalinių, kankinamų 
vilkinimų“, ir išmoko patikti miniai, keldama naujas teorijas. Rašė pa- 
giežingus laiškus Robiui Flekui ir net mėgino rašyti Dontei Dramui. 

Ryva sukūrė internetinę svetainę MumsTrūkstaTavęsNike.com ir 
ją užpildė daugybe merginos nuotraukų. Be paliovos vedė tinklaraštį 
apie savo dukterį ir bylą, dažnai pernakt pakšėdama kompiuterio 
klaviatūra. Dusyk Robis Flekas pagrasino paduosiąs ją į teismą už 
skelbiamą šmeižiamą medžiagą, bet žinojo, kad bus išmintingiau pa- 
likti moterį ramybėje. Ji persekiojo Nikės drauges, kad šios įdėtų savo 
mėgstamiausius prisiminimus ir pasakojimus, ir griežė dantį ant tų, 
kurioms tai pasidarydavo nebeįdomu. 

Jos elgesys dažnai tapdavo keistas. Kartkartėmis ji išsirengdavo 
į ilgas keliones automobiliu palei upę žemyn ieškoti savo dukters. Ją 
dažnai matydavo stovinčią ant tiltų, stebeilijančią į vandenį, užsimir- 
šusią kitame pasaulyje. 120 mylių į pietryčius nuo Slouno Raudonoji 
upė Luizianoje kerta Šrivportą. Tad Ryva įsikalė į galvą Šrivportą. 
Miesto centre susirado viešbutį su vaizdu į upę, ir tai tapo jos prie- 
globsčiu. Ten praleisdavo daug naktų ir dienų, bastydamasi po mies- 
tą, slampinėdama apie prekybos centrus, kino teatrus ir visas kitas 
paauglių mėgstamas būrimosi vietas. Ji suprato, kad tai iracionalu. 
Žinojo, kad neįtikima, jog Niki galėtų tebebūti gyva ir slėptis nuo jos. 
Ir vis tiek važinėdavo į Šrivportą ir stebėdavo veidus. Nepajėgė liautis. 
Turėjo ką nors veikti. 

Kelis kartus Ryva buvo išlėkusi į kitas valstijas, kur pradingdavo 
paauglės. Ji įgijo patirties dalytis išmintimi. „Jūs pajėgsite tai ištver- 
ti — būdavo mėgstamas jos posakis, kai stengdavosi paguosti ir nu- 
raminti šeimas, nors daugelis likusiųjų namie stebėdavosi, kaip gerai 
sugeba pati ištverti. 

Dabar, kai jau buvo skaičiuojamos paskutinės valandos, ji karšt- 
ligiškai jaudinosi dėl egzekucijos detalių. Reporteriai vėl sugrįžo, ir ji 
turėjo ką jiems pasakyti. Po devynerių ilgų ir aitrių metų teisingumas 
pagaliau jau čia pat. 

Pirmadienį, anksti vakare, Polas Kofis ir Driu Kerberis nuspren- 
dė, kad metas aplankyti Ryvą. 


Ji su šypsena pasitiko juodu prie paradinių durų, net trumpai 
apkabino. Abu niekada nežinodavo, kokią Ryvą rasią. Mat ji galėdavo 
būti kerinti, galėdavo būti ir bauginanti. Bet kai Dontės mirtis jau 
buvo taip arti, ji elgėsi maloniai ir virpėjo iš džiaugsmo. Visi nuėjo 
per patogų dviejų lygmenų užmiesčio namą į erdvų kambarį už garažo 
— priestatą, per visus tuos metus atstojusį Ryvai karo štabą. Pusę jo 
sudarė kontora su bylų spintomis, kitą — šventovė jos dukrai atminti. 
Ten buvo išdidintos ir įrėmintos Nikės fotografijos, po mirties tapyti 
jos gerbėjų portretai, sporto trofėjai, apdovanojimai, garbės ženkleliai 
ir prizas iš aštuntos klasės mokslo mugės. Šioje parodoje galėjai atsek- 
ti didžiumą Nikės gyvenimo. 

Voliso, antrojo Ryvos vyro ir Nikolės patėvio, nebuvo namie. Per 
visus tuos metus jį čia vis rečiau ir rečiau matydavo, ir ėjo gandai, kad 
paprasčiausiai nebepajėgė daugiau kęsti savo žmonos nuolatinio ge- 
dulo ir aimanų. 

Kai visi susėdo apie kavos stalelį, ji atnešė juodviem šaldytos ar- 
batos. Po keleto mandagybių pokalbis perėjo prie egzekucijos. 

— Liudininkų kambaryje jums skirtos penkios vietos, — pasakė 
Kofis. — Kas jas užims? 

— Žinoma, Volis ir aš. Čedas ir Merė dar neapsisprendę, bet 
veikiausiai ten bus, — ji išmetė Nikolės įbrolio ir įseserės vardus taip, 
lyg jie nebūtų nusprendę, eiti į rungtynes ar ne. — Paskutinė vieta tik- 
riausiai teks broliui Roniui. Jis nenori stebėti egzekucijos, bet jaučia 
pareigą ten būti dėl mūsų. 

Brolis Ronis buvo dabartinis Pirmosios baptistų bažnyčios pas- 
torius. Gyveno Sloune jau apie trejus metus, aišku, niekada nepažinojo 
Nikolės, bet buvo įtikintas dėl Dramo kaltės ir bijojo prieštarauti Ryvai. 

Kelias minutes jie pasišnekėjo apie mirtininkų flygelio protokolą, 
taisykles liudininkams, laiko grafiką ir taip toliau. 

— Ryva, gal pasikalbam apie rytdieną? — paklausė Kofis. 

— Žinoma, galime. 

— Arjūs vis dar numačiusi susitikti su Fordaisu? 

— Taip. Jis dabar mieste, ir mes filmuojame dešimtą ryto, kaip 
tik čia. Kodėl klausiate? 

— Nesu tikras, ar tai labai gera mintis, — paaiškino Kofis, ir Ker- 
beris pritariamai linktelėjo. 

— Ak, iš tikrųjų. Ir kodėl ne? 

— Jis toks kurstytojiškas tipas, Ryva. Mes labai susirūpinę dėl 
galimų padarinių po ketvirtadienio vakaro. Juk žinote, kokie susijau- 
dinę juodieji. 

— Mes tikimės neramumų, Ryva, — pridūrė Kerberis. 

— Jeigu juodieji sukels neramumus, areštuokite juos, — patarė ji. 

— Tai kaip tik tokia situacija, kokias Fordaisas mėgsta nusitverti. 
Jis agitatorius, Ryva. Nori sukelti neramumus, kad galėtų į juos įsi- 
maišyti. Mat kelia jo reitingus. 

— Viskas sukasi apie reitingus, — vėl pridūrė Kerberis. 

— Nagi, nagi, ar tik mes nesinerviname, — papriekaištavo 
Ryva. 

Šonas Fordaisas buvo pokalbių laidos vedėjas iš Niujorko, radęs 
nišą per kabelines televizijas paversti žmogžudysčių bylas sensacija. 
Jo požiūris be išlygų buvo iš dešiniųjų pozicijų: visada remdavo nau- 
jausias egzekucijas ar teisę turėti ginklą, arba reikalaudavo susemti 
nelegalius imigrantus — šią gyventojų grupę mėgdavo pulti, nes buvo 
kur kas lengvesni taikiniai nei kiti tamsiaodžiai. Vargu ar tai buvo 
originali programa, bet Fordaisas aptiko aukso gyslą, kai pradėjo fl- 
muoti nusikaltėlių aukų šeimas, besirengiančias stebėti egzekucijas. 
Jis išgarsėjo, kai su savo technikų brigada sugebėjo sėkmingai paslėpti 
mažutę vaizdo kamerą Alabamoje nužudyto mažo berniuko tėvo ne- 
šiojamų akinių rėmeliuose. Pirmą kartą pasaulis pamatė egzekuciją, 
ir nufilmuotos juostelės metražas priklausė Šonui Fordaisui. Jis leido 
ją ir leido, ir kaskart demonstruodamas komentavo, kaip tai papra- 
sta, kaip ramu ir neskausminga, taip pat ir gerokai per lengva tokiam 
smurtingam žmogžudžiui. 

Alabamoje jis buvo apkaltintas, mirusiojo šeimos paduotas į teis- 
mą, jam grasinta mirtimi ir cenzūra, bet viską atlaikė. Kaltinimas ne- 
prilipo — nesugebėta jo pričiupti už konkretų nusikaltimą. Teisminis 

ieškinys atmestas. Treji metai po šio triuko jis ne tik tebesilaikė, bet 
ir buvo pačiame kabelinės televizijos šlamšto krūvos viršuje. Dabar jis 
Sloune rengėsi filmuoti dar vieną seriją. Sklido gandas, kad už išskirti- 
nę reportažo teisę Ryvai sumokėjo 50 000 dolerių. 

— Prašau dar persvarstyt, Ryva, — ragino Kofis. 

— Ne, Polai. Mano atsakymas — ne. Darau tai dėl Nikolės, dėl 
savo šeimos ir dėl visų kitų nukentėjusių nuo nusikaltėlių. Pasaulis 
turi pamatyti, ką šis pabaisa mums padarė. 

— Kokia iš to nauda? — tarė Kofis. 

Ir jis, ir Kerberis anksčiau ignoravo Fordaiso filmavimo grupės 
telefono skambučius. 

— Galbūt bus pakeisti įstatymai. 

— Betgi įstatymai čionai veikia, Ryva. Tikrai, užtruko šiek tiek 
ilgiau, nei mes norėjome, tačiau bendrai paėmus devyneri metai — ne 
taip jau blogai. 

— O Dieve, Polai, aš negaliu patikėti, kad galite taip kalbėti. Jūs 
nesuprantate, kokį košmarą mums teko išgyventi per pastaruosius 
devynerius metus. 

— Ne, aš nesupratau ir nepretenduoju suprasti, ką jums teko iš- 
tverti. Bet košmaras ketvirtadienio vakaru nesibaigs. 

Ir tikrai nesibaigs, jeigu tik Ryva dėl to nepasistengs. 

— Jūs visai nesuprantate, Polai. Tiesiog negaliu tuo patikėti. Bet 
atsakymas toks — ne. Ne, ne ir dar kartą ne. Aš duosiu interviu, ir 
laida eis. Pasaulis pamatys, kaip tai atrodo. 

Jie nesitikėjo, kad pasiseks ją perkalbėti, todėl per daug nenuste- 
bo. Ryva Paik apsisprendė, ir pokalbis buvo baigtas. Juodu perjungė 
pavaras. 

— Tebūnie taip, — nusileido Kofis. — Ar judu su Volisu jaučiatės 
saugūs? 

Ji nusišypsojo, kone susijuokė. 

— Žinoma, Polai. Mūsų namas pilnas ginklų, o kaimynai labai 
budrūs. Kiekvienas atvažiuojantis gatve automobilis stebimas pro 
šautuvų taikiklius. Mes nesitikime bėdos. 

— Šiandien nuovadoje sulaukėme skambučių, — vėl prašneko 
Kerberis. — Įprasti anoniminiai plepalai, migloti grasinimai tuo ar 
anuo, jeigu vaikinui bus įvykdyta mirties bausmė. 

— Esu tikra, jūs, vyručiai, pajėgsite su tuo tvarkytis, — nė kiek 

nesusirūpinusi atsakė ji. Pati nepaliaujamai kariavusi, Ryva užmiršo, 
ką reiškia bijoti. 

— Manau, savaitės pabaigai turėtume laikyti prie namo patrulinį 
automobilį, — svarstė Kerberis. 

— Darykite, kaip norite. Man nė motais. Jeigu juodieji sukels ne- 
ramumus, to jie čionai nedarys. Juk paprastai jie pirmiausia sudegina 
savo pačių namus, ar ne? 

Abu vyrai gūžtelėjo pečiais. Riaušių patirties jie neturėjo. Praei- 
tyje rasiniai santykiai Sloune niekuo nepasižymėjo. Tą mažumėlę, kiek 
išmanė, buvo sužinoję iš televizijos naujienų. Taip, iš tikrųjų atrodė, 
kad riaušės lyg apsiribotų juodųjų kvartalais. 

Kelias minutes jie kalbėjosi apie tai, paskui atėjo metas skirtis. 
Prie paradinių durų jie atsisveikindami vėl apsikabino ir pasižadėjo 
pasimatyti po egzekucijos. Kokia didi akimirka bus tuomet. Sunkių 
išbandymų pabaiga. Pagaliau pasiektas teisingumas. 


Robis Flekas sustabdė automobilį prie šaligatvio priešais Dramų 
namą ir kaupė drąsą dar vienam susitikimui. 

— Kiek kartų jūs čia lankėtės? — paklausė jo keleivė. 

— Nežinau. Dešimtis. 

Jis atidarė dureles ir išlipo laukan. Ji pasekė juo. 

Marta Handler buvo tiriamosios žurnalistikos reporterė, laisvai 
samdoma, niekam konkrečiai nedirbanti, bet kartkartėmis apmokama 
stambių žurnalų. Pirmą kartą Sloune ji apsilankė prieš dvejus metus, 
kai pratrūko skandalas dėl Polo Kofio, ir po to labai susidomėjo Dramo 
byla. Juodu su Robiu daug valandų praleido drauge, vien dėl profesi- 
nių reikalų, ir galbūt jų santykiai būtų perėję į kitokius, jeigu ne Robio 
įsipareigojimas dabartinei savo sugyventinei, dvidešimčia metų už jį 
jaunesnei moteriai. Marta nebetikėjo įsipareigojimais ir siuntė įvairius 
signalus, siekdama išsiaiškinti, ar durys jai atviros, ar ne. Tarp abiejų 
tvyrojo seksualinė įtampa, tartum juodu kovotų su noru pasakyti 
„taip . Kol kas jiems tai sekėsi. 

Iš pradžių ji tvirtino rašanti apie Dramo bylą knygą. Paskui pa- 
sirodė ilgokas straipsnis Vanity Fair žurnale. Po kiek laiko dar vieną 
išspausdino New Yorker. Vėliau atsirado scenarijus kino filmui, kurį 
turėjo statyti vienas iš jos buvusių vyrų Los Andžele. Robio nuomone, 

rašytoja ji buvo pakenčiama, gebanti puikiai atkurti faktus, bet katas- 
trofiškai neorganizuota ir nesisteminga. Kad ir koks išeitų galutinis 
rezultatas, Robis turėjo visišką veto teisę, o jeigu jos projektas kada 
nors uždirbtų bent centą, jis ir Dramo šeima turėsią gauti iš to dalį. Po 
dvejų metų kartu su ja jis nesitikėjo kokio nors atpildo. Tačiau ji jam 
patiko. Buvo piktai išdykusi, nepagarbi, visiškai atsidavusi reikalui ir 
pradėjusi žiauriai neapkęsti beveik visų žmonių, su kuriais susipažino 
Teksase. Be to, gebėjo maukti burboną ir lošti pokerį pernakt iki par- 
yčių. 

Maža svetainė buvo pilnutėlė žmonių. Roberta Dram sėdėjo ant 
fortepijoninio suolelio — sau įprastoje vietoje. Du jos broliai stovėjo 
šalia durų į virtuvę. Sūnus Sedrikas, vyriausiasis Dontės brolis, sė- 
dėjo ant sofos, laikydamas rankose miegantį mažylį. Duktė Andrėja, 
jaunesnioji Dontės sesuo, buvo užėmusi vieną kėdę, dvasininkas, 
garbusis Kentis — kitą. Robis ir Marta pasodinti vienas greta kito ant 
netvirtų, klibančių kėdžių, atneštų iš virtuvės. Marta čia buvusi daug 
kartų ir net gaminusi maistą už Robertą, kai ši sirgo gripu. 

Po įprastų pasisveikinimų, apsikabinimų ir tirpios kavos Robis 
prašneko: 

— Šiandien nieko neįvyko, ir tai nėra gera žinia. Rytoj lygtinio 
paleidimo komisija pirmiausia paskelbs savo sprendimą. Jos nariai 
nesusitinka, tik siunčia vienas kitam per rankas bylą ir balsuoja. Mes 
nesitikime rekomendacijos suteikti malonę. Šitaip retai atsitinka. Ti- 
kimės, kad jos bus atsakyta, ir tada mes nusiųsime apeliaciją į guber- 
natūrą, prašydami atidėti mirties nuosprendžio vykdymą. Guberna- 
torius turi teise atidėti trisdešimčiai dienų. Mažai tikėtina, kad mums 
pavyks tą pasiekti, bet turime melsti stebuklo. 

Robis Flekas nebuvo iš tų, kurie meldžiasi, bet užkietėjusioje 
rytinio Teksaso Biblijos juostoje" jis tikrai galėjo apie tai kalbėti ir kal- 
bėti. Be to, buvo kambaryje, pilname žmonių, kurie melsdavosi kiaurą 
parą. Išimtis — tik Marta Handler. 

— Pozityvi dalis ta, kad mums pavyko užmegzti kontaktą su 
Džoju Gembelu, suradome jį Hiustono pakraštyje, vietovėje, kuri 
vadinasi Mišen Bendas. Mūsų tyrėjas su juo priešpiečiavo, privertė 
išklausyti tiesą, pabrėžė, kad aplinkybės neleidžia delsti, ir taip toliau. 


* Šitaip vadinamas Jungtinių Valstijų regionas (daugiausia Pietūs ir dalis Vidurio Vakarų), 
kur ypač tvirtos protestantiško fundamentalizmo tradicijos. 

Jisai seka bylą ir žino, kas pastatyta ant kortos. Mes paraginome jį 
pasirašyti afidavitą, kuriuo atsižadėtų savo melagingų parodymų per 
teismo procesą, bet jis nesutiko. Tačiau mes nelinkę pasiduoti. Jis 
atrodė neapsisprendęs. Tartum svyravo, lyg buvo sujaudintas to, kas 
dedasi Dontei. 

— O jeigu jis pasirašys tą afidavitą ir atskleis tiesą? — paklausė 
Sedrikas. 

— Ką gi, mes staiga įgysime šiek tiek amunicijos, kulką ar dvi, ką 
nors tokio, ką bus galima nunešti į teismą ir sukelti šiek tiek triukšmo. 
Tačiau keblumas tas, kad melagiams pradėjus atsižadėti savo parody- 
mų visi tampa labai įtarūs, ypač teisėjai, svarstantys apeliacijas. Kada 
melai baigiasi? Meluoja jis dabar ar melavo tuomet? Atvirai kalbant, 
sėkmė abejotina, bet šiuo metu viskas teikia mažai vilčių, — Robis 
visada kalbėdavo tiesiai, ypač kai turėdavo reikalą su nusikaltusių savo 
klientų šeimomis. O šiame Dontės bylos etape žadinti viltis buvo ne- 
išmintinga. 

Roberta stoiškai sėdėjo, apsikabinusi rankomis kojas. Nors tik 
penkiasdešimt šešerių metų amžiaus, ji atrodė gerokai senesnė. Po 
savo vyro Railio mirties prieš penkerius metus liovėsi dažytis plau- 
kus ir prarado apetitą. Buvo pražilusi, liesa ir mažai kalbėjo, bet, kita 
vertus, ji niekada daug nekalbėdavo. Labiau mėgdavo kalbėti Railis, 
buvo pagyrūnas ir užgauliotojas, o Robertai tekdavo taikytojos vaid- 
muo — įsmukusi už savo vyro ji atitaisydavo jo sukeltas nesantaikas. 
Per pastarąsias kelias dienas Roberta pamažėle susitaikė su realybe ir 
atrodė jos prislėgta. Niekada nei ji, nei Railis, nei kuris nors šeimos 
narys neabejojo Dontės nekaltumu. Kadaise jis mėgindavęs sužaloti 
varžovus — nešančiuosius kamuolį ir įžaidėjus — o kai reikėdavo, 
rungtynių aikštėje ar gatvėse, mokėdavo deramai apsiginti. Bet iš tik- 
rųjų Dontė buvo patiklus, jautrus vaikis — toks, kuris niekada nekalto 
žmogaus nenuskriaustų. 

— Mudu su Marta rytoj vykstame į Polunskio kalėjimą pasimaty- 
ti su Donte, — kalbėjo Robis. — Galiu nuvežti jam laiškus, jeigu tokių 
turėtumėte. 

— Rytoj dešimtą ryto susitinku su meru, — paskelbė dvasiškasis 
tėvas Kentis. — Prie manęs prisidės keli kiti pastoriai. Mes ketiname 
jį informuoti apie savo susirūpinimą dėl to, kas galėtų nutikti Sloune, 
jeigu Dontei būtų įvykdyta mirties bausmė. 

— Bus bjauru, — atsiliepė vienas Dontės dėdė. 

— Teisingai suprantate, — pridūrė Sedrikas. — Žmones šioje 
pusėje užsiplieskę. 

— Egzekucija tebepaskirta ketvirtadienį, šeštą vakaro, tiesa? — 
paklausė Andrėja. 

— Taip, — patvirtino Robis. 

— Taigi kada jūs tikrai žinosite, kad ji bus vykdoma? — vėl pa- 
klausė ji. 

— Tie dalykai delsiami iki pat paskutinio momento pirmiausia 
todėl, kad advokatai kovoja iki paskutinės minutės. 

Andrėja neramiai pažvelgė į Sedriką, paskui tarė: 

— Ką gi, aš tik pasakysiu jums, Robi, kad daug žmonių iš šios 
miesto pusės ketina išeiti į gatves, kai tai įvyks. Kils neramumų, ir aš 
suprantu kodėl. Bet kai prasidės, eiga gali tapti nebevaldoma. 

— Verčiau tegul saugosi visas miestas, — pridūrė Sedrikas. 

— Kaip tik tai ir pasakysime merui, — patvirtino Kentis. — Ver- 
čiau jis tegul ką nors daro. 

— Jis gali tik sureaguoti, — paaiškino Robis. — Dėl egzekucijos 
yra niekuo dėtas. 

— Juk jis gali paskambinti gubernatoriui? 

— Taip, bet nemanykite, kad jis nusistatęs prieš egzekuciją. 
Jeigu susisieks su gubernatoriumi, veikiausiai stengsis paveikti, kad 
nuosprendžio vykdymas nebūtų atidėtas. Meras — geras senas teksa- 
sietis. Mėgsta mirties bausmę. 

Nė vienas kambaryje nesižavėjo meru, tiesą sakant — ir valdžia. 
Robis nukreipė pokalbį nuo smurto perspektyvos. Reikėjo aptarti 
svarbias smulkmenas. 

— Pagal Pataisos įstaigų valdybos nuostatus paskutinis šeimos 
apsilankymas įvyks ketvirtadienį, 8.00 ryto, Polunskio komplekse, 
prieš Dontę perkeliant į Hantsvilį, — tęsė Robis. — Žinau, jūs trokšta- 
te jį pamatyti, bet nenustebkite, kai tenai nukaksite. Viskas vyks kaip 
per įprastą apsilankymą. Jis bus vienoje pleksiglazo pertvaros pusėje, 
jūs — kitoje. Kalbėsitės telefonu. Juokinga, bet čia — Teksasas. 

— Nebus galima jo apkabinti, nei pabučiuoti? — paklausė An- 
drėja. 

— Ne. Ten savos taisyklės. 

Roberta pravirko — tyliai šniurkščiodama, stambiomis ašaromis. 

— Negalėsiu apkabinti savo vaikelio, — raudojo ji. 

Vienas iš moters brolių padavė jai higieninę servetėle ir paplekš- 
nojo per petį. Po kokios minutėlės ji susitvardė. 

— Atleiskite, — tarė. 

— Neatsiprašinėkite, Roberta, — ramino ją Robis. — Esate mo- 
tina, ojūsų sūnui bus įvykdyta mirties bausmė už tai, ko jis nepadarė. 
Turite teisę verkti. O aš, aš tai plyšausiu, rėksiu ir šauksiu ant žmonių. 
Vis dar galėčiau taip daryti. 

Andrėja paklausė: 

— O kaip dėl pačios egzekucijos? Kas turi ten būti? 

— Liudininkų kambarys pertvertas siena, kad būtų atskirta au- 
kos šeima nuo nuteistojo šeimos. Visi liudininkai stovi. Kėdžių nėra. 
Jiems tenka penki langeliai ir jums — penki. Likusieji suteikiami tei- 
sininkams, kalėjimo pareigūnams, žiniasklaidos atstovams ir keliems 
kitiems. Aš ten būsiu, Roberta. Žinau, jūs ketinate būti tarp liudinin- 
kų, bet Dontė tvirtai nusistatęs prieš. Esate įtraukta į jo sąrašą, tačiau 
Dontė nenori, kad jūs stebėtumėte. 

— Atleisk, Robi, — tarė ji, pasišluostydama nosį. — Mudu jau 
apie tai kalbėjomės. Buvau šalia, kai jis gimė, ir būsiu, kai mirs. Jis gali 
to nežinoti, bet jam manęs reikia. Aš žiūrėsiu. 

Robis neketino ginčytis, tik pažadėjo rytoj vakare sugrįžti. 

K; berniukai užmigo, Keitas ir Deina Šrouderiai dar ilgam 
iko savo kuklaus, bažnyčiai priklausančio, Topikos centre 
esančio pastorato virtuvėje. Sėdėjo tiesiai vienas priešais kitą, abu su 
nešiojamaisiais kompiuteriais, bloknotais ir kava be kofeino. Stalas 
buvo nukrautas medžiaga, surasta internete ir persispausdinta bažny- 
čios kontoroje. Pavakarieniauta — makaronų su sūriu — greitai, nes 
berniukai dar turėjo ruošti namų darbus, o tėvai buvo susirūpinę. 

Tikrindama interneto šaltinius Deina neįstengė rasti patvirti- 
nimo, kad Bojetas, jo paties liudijimu, buvo areštuotas ir įkalintas 
Sloune 1999-ųjų sausį. Seni miesto teismo dokumentai neprieinami. 
Advokatūros žinyne paminėtas 131 Sloune praktikuojantis advoka- 
tas. Ji iš akies pasirinko dešimtį, jiems paskambino, pasisakė esanti iš 
Kanzaso lygtinio paleidimo administracijos ir tikrinanti pono Treviso 
Bojeto biografijos faktus. „Ar jūs kada nors atstovavote žmogui tokia 
pavarde?“ — „Ne“ — „Tuomet atleiskite, kad jus sutrukdžiau“ Ji ne- 
turėjo laiko paskambinti visiems advokatams, be to, vis tiek tai atrodė 
beprasmiška. Antradienį iš pat ryto Deina ketino paskambinti į miesto 
teismo sekretoriatą. 

Kadangi rankoje buvo laikęs Nikolės klasės žiedą, Keitas beveik 
neabejojo, kad Bojetas sako tiesą. „O kas, jeigu žiedą pavogė dar prieš 
jai dingstant? — paklausė Deina. — Ir užstatė lombarde? Kas, jeigu?“ 
— „Atrodo mažai tikėtina, kad Bojetas nupirktų tokį žiedą iš lombar- 
do, ar ne? Valandų valandas juodu šitaip diskutavo, kiekvienas suabe- 
jodamas kito iškelta mintimi. 

Dauguma išmėtytos ant stalo medžiagos buvo paimta iš dviejų 
interneto svetainių — MumsTrūkstaTavesNike.com ir Išlaisvinkite- 

DontęDramą.com. Dontės svetainė, prižiūrima pono Robio Fleko ju- 
ridinės kontoros, buvo kur kas platesnė, aktyvesnė ir profesionaliau 
parengta. Nikės svetainę tvarkė jos motina. Nei viena iš jų nerodė nė 
menkiausių neutralumo pastangų. 

Dontės svetainėje po antrašte „Bylos istorija“ Keitas nuslinko 
iki kaltinimo argumentų esmės — „Prisipažinimo“. Faktų dėstymas 
prasidėjo paaiškinimu, kad remtasi dviem labai skirtingomis įvykių 
ataskaitomis. Kvota, kuri tesėsi penkiolika valandų ir dvylika minučių, 
vyko su keliomis pertraukomis. Tris kartus Dontei leista pasinaudoti 
tualetu, o du kartus jis buvo palydėtas koridoriumi į kitą patalpą patik- 
rai melo detektoriumi. Šiaip jis nė karto nepaliko kabineto, tarnybos 
viduje praminto „Choro kambariu“. Farai mėgdavo sakyti, kad anks- 
čiau ar vėliau įtariamieji pradeda „giedoti“. 

Pirma versija buvo grindžiama oficialiu policijos protokolu. Jį 
sudarė per kvotą daryti detektyvo Džimo Morisio užrašai. Tris valan- 
das, kol Džimas numigo ant sulankstomosios lovelės persirengimo 
patalpoje, protokolavo detektyvas Nikas Nydhamas. Užrašai buvo per- 
spausdinti į tvarkingą keturiolikos puslapių protokolą, kurį pasirašė 
detektyvai Kerberis, Morisis ir Nydhamas, prisiekdami, kad viskas 
tikra tiesa ir niekas kita. Nė vienu žodžiu protokole neužsimenama 
apie grasinimus, melus, pažadus, klastą, bauginimą, fizinę prievartą ar 
konstitucinių teisių pažeidimus. Iš tikrųjų, visus iš aukščiau suminėtų 
dalykų detektyvai pakartotinai neigė teisme. 

Antra versija labai skyrėsi nuo pirmosios. Dieną po savo arešto, 
kai Dontė, apkaltintas pagrobimu, išprievartavimu sunkinančiomis 
aplinkybėmis ir aukščiausios bausmės nusipelnančia žmogžudyste, 
sėdėjo vienas kalėjimo kameroje ir pamažu atsigavo nuo patirtos per 
kvotą psichologinės traumos, jis atsisakė prisipažinimo. Paaiškino 
savo advokatui Robiui Flekui, kas atsitiko. Fleko vadovaujamas Don- 
tė pradėjo rašyti savo pasakojimą apie kvotą. Po dviejų dienų jis buvo 
baigtas ir kompiuteriu perspausdintas vienos iš pono Fleko juridinės 
kontoros sekretorių. Dontės versija užėmė keturiasdešimt tris pusla- 
pius. 

Taigi pateikiama tų dviejų ataskaitų suvestinė su įterptomis kai 
kuriomis analitinėmis pastabomis. 

PRISIPAŽINIMAS 


1998 m. gruodžio 22 d., aštuoniolika dienų po Nikolės Jarber dingimo, Slouno 
policijos valdybos detektyvai Driu Kerberis ir Džimas Morisis nuvažiavo į Pietinio 
pakraščio sveikatingumo klubą ieškoti Dontės. Klubą lanko Žymesnieji regiono 
sportininkai. Dontė tenai treniruodavosi beveik kiekvieną popietę, po mokyklos. Jis 
kilnojo svarmenis ir tvirtino traumuotą čiurną. Buvo puikios fizinės formos ir kitą va- 
sarą ketino stoti į valstijos Semo Hiustono universitetą — ten jį turėjo išmėginti kaip 
futbolo komandos naujoką. 

Apie 17.00, kai Dontė išėjo iš klubo, prie jo prisiartino Kerberis ir Morisis, drau- 
giškai prisistatė ir paklausė, ar sutiktų su jais pasikalbėti apie Nikolę Jarber. Dontė 
sutiko, ir Kerberis pasiūlė kalbėtis policijos nuovadoje, kur būtų ramiau ir patogiau. 
Dontė dėl to nervinosi, bet kartu ir norėjo bendradarbiauti. Jis pažinojo Nikolę, 
— padėjo jos ieškoti, — bet daugiau nieko nežinojo apie jos prapultį ir manė, kad 
pokalbis nuovadoje truks tik kelias minutes. Pats nuvažiavo gerokai naudotu žaliu 
šeimos mMinivenu į policijos nuovadą ir paliko automobilį lankytojams skirtoje aikšte- 
lėje. ĮJeidamas į nuovadą visai nenutuokė žengiąs paskutinius žingsnius kaip laisvas 
Žmogus. Buvo aštuoniolikos metų, dar niekada nejįsivėlęs į rimtus nemalonumus ir 
niekada nepatyręs ilgos apklausos policijoje. 

Prie budėtojo stalo jį apieškojo. Paėmė mobilųjį telefoną, piniginę ir automobi- 
lio raktelius. Viską sudėjo į rakinamą stalčių „dėl saugumo“. 

Detektyvai jį nusivedė į kvotų kambarį pastato pusrūsyje. Aplinkui sukiojosi 
kiti pareigūnai. Vienas, juodaodis uniformuotas policininkas, atpažino Dontę ir kažką 
tarstelėjo apie futbolą. Kai visi atsidūrė kvotos kambaryje, Morisis jam pasiūlė ko 
nors atsigerti. Dontė atsisakė. Kambario viduryje stovėjo mažas stačiakampis stalas. 
Dontė atsisėdo iš vienos jo pusės, abu detektyvai — iš kitos. Kambarys buvo gerai 
apšviestas, be langų. Viename kampe ant trikojo stovėjo vaizdo kamera, bet, kiek jis 
matė, nenukreipta į Dontę ir neatrodė įjungta. 

Morisis išsiėmė popieriaus lapą ir paaiškino, kad Dontei būtina suprasti savą- 
sias Mirandos teises*. Dontė paklausė, kas jis — liudytojas ar įtariamasis. Detektyvas 
paaiškino, kad pagal jų darbo tvarką reikalaujama, jog visi apklausiamieji būtų infor- 
muoti apie savo teises. Nieko svarbaus. Tik formalumas. 


Dontė pradėjo jaustis nesmagiai. Perskaitė popieriaus lape kiekvieną žodį ir, 


* JAV Aukščiausiojo Teismo nutartis, kuria reikalaujama, kad kiekvienas sulaikomas 
asmuo būtų informuojamas apie jo teises tylėti ir pasitelkti juridinį patarėją (pagal Ernestą A. 
Mirandą, ieškovą byloje Miranda prieš Arizonos valstiją). 

kadangi neturėjo ko slėpti, pasirašė, šitaip išsižadėdamas savo teisės tylėti ir teisės 
pasitelkti advokatą. Tai būta lemtingo, tragiško sprendimo. 

Labiau tikėtina, kad nekalti žmonės per apklausą atsisakys savo teisių. Mat žino 
esą nekalti ir nori bendradarbiauti su policija, idant galėtų įrodyti savo nekaltumą. 
Kalti įtariamieji labiau linkę nebendradarbiauti. O užsigrūdinę nusikaltėliai išvis juo- 
kiasi iš policijos ir nė neprasižioja. 

Morisis užrašinėjo ir pirmiausia pažymėjo laiką, kada „įtariamasis“ įžengė į 
kambarį — 17.25. 

Daugiausia kalbėjo Kerberis. Pokalbis prasidėjo ilgu futbolo sezono aptarimu 
— apie pergales, pralaimėjimus, apie tai, kas nesisekė atkrintamosiose varžybose, 
apie pasikeisiančius, pasak naujausių gandų, trenerius. Kerberis atrodė tikrai besi- 
domjs Dontės ateitimi ir vylėsi, kad čiurna sugis ir kad koledže jis galės Žaisti. Dontė 
pasakė irgi tuo tikjs. 

Kerberis atrodė ypač susidomėjęs dabartine Dontės svarmenų kilnojimo 
programa ir uždavė konkrečių klausimų, kiek jis pajėgiąs atsispausti nuo suoliuko, 
susiriesti, pritūpti ir iškelti svorio. 

Daug klausinėta apie jį ir jo šeimą, jo pažangumą mokykloje, darbo patirtį, 
trumpą susidūrimą su policija dėl to marihuanos reikalo, kai buvo šešiolikos, ir, kaip 
atrodė, po kokios valandos pereita prie Nikolės. Tonas pasikeitė. Šypsenos išnyko. 
Klausimai tapo kryptingesni. Ar ilgai jis ją pažinojęs? Keliose klasėse juodu drauge 
mokęsi? Bendri draugai? Su kuo jis susitikinėjęs? Kas buvo jo mergina? Su kuo ji susi- 
tikinėjusi? Ar kada nors jis susitikinėjęs su Nikole? Ne. Ar mėginęs jai paskirti pasima- 
tymą? Ne. Ar norėjęs su ja susitikinėti? Jis norėjęs susitikinėti su daugeliu merginų. 
Baltųjų merginų? Žinoma, norėjęs, bet nesusitikinėjęs. Niekada nesusitikinėjęs nė su 
viena baltąja mergina? Ne. Pasak gandų, judu su Nikole matydavotės, tik stengėtės, 
kad niekas nesužinotų. Ne. Niekada nebuvau susitikęs su ja asmeniškai. Niekada jos 
neprisiliečiau. Bet norėjai su ja susitikinėti? Pasakiau, kad norėjau susitikinėti su dau- 
geliu merginų, baltųjų ir juodųjų, net su pora lotynų amerikiečių kilmės. Vadinasi, tau 
patinka visos merginos? Daugelis jų taip, bet ne visos. 

Kerberis paklausė, ar Dontė dalyvavęs kokiose nors Nikolės paieškose. Taip, 
Dontė ir visa baigiamoji klasė valandas jos ieškoję. 

Jie kalbėjosi apie Džojų Gembelą ir kai kuriuos kitus vaikinus, su kuriais Nikolė 
susitikinėjo aukštesniojoje vidurinėje mokykloje. Kerberis pakartotinai paklausė, ar 
Dontė susitikinėjęs su ja, gal juodu matydavęsi slapčiomis. Jo klausimai labiau pa- 
nėšėjo į kaltinimus, ir Dontė sunerimo. 

Roberta Dram kas vakarą patiekdavo į stalą pietus 19.00, ir jeigu dėl kokios 
priežasties Dontė nepasirodydavo, iš jo būdavo tikimasi, kad paskambins. 19.00 

Dontė paklausė detektyvų, ar galėtų jau eiti. Tik dar pora klausimų, atsakė Kerberis. 
Dontė paklausė, ar galėtų paskambinti savo motinai. Ne, policijos nuovadoje naudo- 
tis mobiliaisiais telefonais draudžiama. 

Po dviejų valandų kvotos kambaryje Kerberis galiausiai numetė bombą. Infor- 
mavo Dontę apie jų turimą liudytoją, sutinkantį paliudyti, esą Nikolė artimoms drau- 
gėms prisipažinusi, kad susitikinėja su Donte ir per tuos pasimatymus būna daug sek- 
so. Bet ji turinti apie tai tylėti. Mat jos tėvai niekaip tam nepritartų. Turtingas jos tėvas 
Dalase nustotų rėmęs ir atimtų teisę paveldėti. Bažnyčioje ją smerktų. Ir taip toliau. 

Tokio liudytojo nebuvo, bet per kvotą policijai leidžiama meluoti į valias. 

Dontė tvirtai neigė bet kokius santykius su Nikole. 

O Kerberis toliau varė savo pasakaitę: atseit šis liudytojas jiems pasakęs, kad 
Nikolė dėl to meilės romano vis labiau nerimavusi. Norėjusi viską baigti, bet jis, 
Dontė, nesutikęs palikti ją ramybėje. Ji maniusi esanti tykoma. Maniusi, kad Dontė 
pametęs dėl jos galvą. 

Dontė atkakliai viską neigė. Pareikalavo jam pasakyti, kas tas liudytojas, bet 
Kerberis paaiškino, kad viskas labai konfidencialu. Jūsų liudytojas meluoja, vis kar- 
tojo Dontė. 

Kaip visada per kvotas, detektyvai žinojo, kur link kreipiami klausimai. Dontė 
— ne. Staiga Kerberis pakeitė temą ir įniko priekabiai Dontę kamantinėti apie žaliąjį 
fordą miniveną, ar dažnai ir kur juo važinėjąs ir taip toliau. Šeimai minivenas priklau- 
sęs daugelį metų, ir juo taip pat naudojasi vaikai. 

Kerberis klausinėjo, ar dažnai Dontė juo važinėjąs į mokyklą, sporto salę, preky- 
bos centrą ir kelias kitas vietas, lankomas aukštesniosios vidurinės mokyklos mokinių. 
Ar Dontė važiavęs juo į prekybos centrą tą gruodžio 4-os vakarą, kai Nikolė dingo? 

Ne. Tą naktį, kai Nikolė dingo, Dontė buvęs namie su jaunesniąja savo sese. 
Tėvai buvo išvykę į Dalasą, į savaitgalio bažnytinį susirinkimą. Dontė prižiūrėjęs ma- 
žylę. Juodu valgę šaldytą picą ir poilsio kambaryje žiūrėję televizorių — kažką, ko 
paprastai jo motina neleisdavo. Taip, žaliasis minivenas stovėjęs kiemo įvažoje. Tėvai 
į Dalasą išvažiavę šeimos biuiku. Kaimynai paliudijo, kad žaliasis minivenas buvo ten, 
kur jis ir sakė. Niekas nematė vakare automobilio paliekant kiemą. Jo sesuo patvirti- 
no, kad jis pernakt buvo kartu su ja, niekur nepasišalino. 

Kerberis informavo įtariamąjį, kad jie turį liudytoją, mačiusį žaliąjį fordą mini- 
veną prekybos centro automobilių aikštelėje maždaug tuo metu, kai dingo Nikolė. 
Dontė pasakė, kad Sloune tokių minivenų veikiausiai yra daugiau nei vienas. Jis pra- 
dėjo detektyvų klausinėti, ar esąs įtariamasis. Nejau manote, kad aš pagrobiau Niko- 
Ię? — ne kartą klausė jis. Kai paaiškėjo, kad jie taip mano, jis nepaprastai susijaudino. 
Labai išsigando, kad laikomas įtariamuoju. 

Apie 21.00 Roberta Dram susirūpino. Dontė retai kada praleisdavo pietus ir pa- 
prastai nešiodavosi kišenėje mobilųjį telefoną. Jos skambučiai jam ėjo tiesiai į balso 
paštą. Tada ji suskato skambinti Dontės draugams, bet nė vienas jų nežinojo, kur jis 
galėtų būti. 

Kerberis tiesiai šviesiai Dontės paklausė, ar jis nužudęs Nikolę ir atsikratęs jos 
kūno. Dontė piktai tai neigė, išvis neigė turjs su tuo ką nors bendra. Kerberis pasakė 
netikįs Donte. Įtampa tarp jųdviejų didėjo ir kalbos tonas prastėjo. Kaltinta, neigta, 
kaltinta, neigta. 21.45 Kerberis atsistūmė su savo kėde nuo stalo ir išlėkė iš kambario. 
Morisis padėjo plunksnakotį ir atsiprašė už Kerberio elgesį. Paaiškino, kad žmogus 
jaučia didelį spaudimą, nes esąs vadovaujantis tyrimui detektyvas ir visi nori Žinoti, 
kas ištiko Nikolę. Galimas daiktas, ji tebėra gyva. Be to, Kerberis karštakošis ir kartais 
gali būti autoritariškas. 

Tai buvo įprasta gero ir blogo faro taktika ir Dontė aiškiai suprato, kas dedasi. Bet 
kadangi Morisis elgėsi mandagiai, Dontė su juo šnekučiavosi. Juodu nesikalbėjo apie 
bylą. Dontė paprašė gaivinamojo gėrimo ir ko nors užkąsti, ir Morisis išėjo atnešti. 

Geras Dontės draugas buvo Toris Piketas. Nuo septintos klasės juodu drauge 
žaidė futbolą, bet vasarą prieš priešpaskutinę klasę turėjo kai kurių teisinių nemalo- 
numų. Policijos paspęstose pinklėse buvo nutvertas pardavinėjantis kreką ir išvary- 
tas iš mokyklos. Taip jos ir nebaigė, o dabar dirbo Slouno maisto produktų parduo- 
tuvėje. Policija žinojo, kad Toris kiekvieną vakarą baigia darbą 22.00, kai parduotuvė 
užsidaro. Du uniformuoti pareigūnai jau laukė. Jie paklausė jo, ar sutiktų savo noru 
vykti į policijos nuovadą ir atsakyti į kai kuriuos klausimus dėl Nikolės Jarber bylos. 
Jis dvejojo, ir policininkams tai sukėlė įtarimų. Jie pasakė, kad jo bičiulis Dontė jau 
ten esąs ir reikalingas jo pagalbos. Toris nusprendė vykti pats pasižiūrėti. Važiavo 
ant galinės policijos automobilio sėdynės. Nuovadoje Toris pasodintas kambaryje 
dviem durimis toliau nuo to, kuriame buvo apklausiamas Dontė. Kambaryje buvo 
didelis langas su vienpusio matomumo stiklu, tad policininkai galėdavo stebėti vidų, 
bet įtariamasis jų nematydavo. Taip pat jame buvo įrengta pasiklausymo aparatūra, 
todėl kvotos būdavo galima klausytis salėje per garsiakalbį. Detektyvas Nydhamas 
dirbo vienas ir uždavinėjo įprastus bendrus, neagresyvius klausimus. Toris greitai 
atsisakė savųjų Mirandos teisių. Nydhemas netrukus perėjo prie merginų temos: kas 
su kuo susitikinėja ir kas su kuo išdykauja, nors neturėtų to daryti. Toris pareiškė vos 
pažinojęs Nikolę, daug metų jos nematęs. Jis nusišaipė iš užuominos, kad jo drau- 
gelis Dontė susitikinėjąs su ja. Trisdešimt minučių paklausinėjęs, Nydhamas paliko 
kambarį. Toris sėdėjo prie stalo ir laukė. 

O tuo metu „Choro kambaryje“ Dontė patyrė dar vieną sukrėtimą. Kerberis 
jį informavo turįs liudytoją, sutinkantį paliudyti, kad Dontė ir Toris Piketas pagro- 


73 


bė merginą, žaliojo miniveno gale ją išprievartavo, paskui išmetė kūną nuo tilto į 
Raudonąją upę. Dontė net nusijuokė iš tokio kliedesio, ir jo juokas sukėlė detektyvo 
Kerberio pyktį. Dontė paaiškino, kad juokiasi ne iš mirusios merginos, bet iš Kerberio 
kuriamos fantazijos. Jeigu Kerberis iš tikrųjų turįs liudytoją, tai jis, Kerberis, esąs kvai- 
las, kad tiki tuo melagiu idiotu. Dvejetas vyrų tarp kitų dalykų išvadino vienas kitą ir 
melagiais. Bloga situacija dar labiau subjuro. 

Staiga duris atidarė Nydhamas ir informavo Kerberį ir Morisį, kad jie turį „su- 
laikytą“ Torį Piketą. Ši žinia Kerberį taip sujaudino, kad jis pašoko ant kojų ir vėl išlėkė 
iš kambario. 

Po kelių akimirkų jis sugrįžo ir vėl ėmėsi tos pačios klausinėjimo taktikos, ap- 
kaltindamas Dontę žmogžudyste. Dontei viską neigiant, Kerberis apkaltino jį melu. 
Tvirtino žinąs kaip faktą, kad Dontė ir Toris Piketas išprievartavę ir nužudę merginą, o 
jeigu Dontė norįs įrodyti savo nekaltumą, tuomet jie turėtų imtis poligrafo. Patikros 
melo detektoriumi. Tai visiškai patikimas, aiškus, teismui priimtinas įrodymas ir taip 
toliau. Toji patikra Dontei iškart pasirodė įtartina, bet tuo pat metu jis pamanė, kad 
galbūt tai būtų gera idėja, greitas būdas baigti tą nesąmone. Žinojo gebėsiantis iš- 
laikyti patikrą, ir tuomet Kerberis atstotų nuo jo galvos, kol dalykai dar labiau nepa- 
blogėjo. Jis sutiko būti tikrinamas. 

Patirdami policijos apklausos įtampą nekalti žmonės kur kas labiau linkę su- 
tikti, kad juos patikrintų poligrafu. Jie neturi ko slėpti ir žūtbūt trokšta tai įrodyti. Kalti 
įtariamieji retai sutinka būti tikrinami — dėl suprantamų priežasčių. 

Dontę nuvedė į kitą kambarį ir pristatė detektyvui Fergiusonui. Šis vos prieš 
valandą namie miegojo, kai paskambino detektyvas Nydhamas. Fergiusonas, po- 
licijos valdybos poligrafo specialistas, griežtai pareikalavo, kad Kerberis, Morisis ir 
Nydhamas pasišalintų iš kambario. Fergiusonas elgėsi itin mandagiai, kalbėjo nekel- 
damas balso, net atsiprašomai dėl to, kad verčiąs Dontę kentėti šią patikrą. Jis viską 
paaiškino, peržiūrėjo dokumentaciją, paruošė aparatą ir pradėjo Dontę klausinėti 
apie sąsajas su Nikolės Jarber reikalu. Tai truko apie valandą. 

Baigęs Fergiusonas paaiškino, kad jam prireiks kelių minučių duomenims įver- 
tinti. Dontę vėl nuvedė į „Choro kambarį“. 

Iš duomenų buvo aiškiai matyti, kad Dontė sakė tiesą. Tačiau įstatymas leidžia 
— taip nuspręsta Jungtinių Valstijų Aukščiausiojo Teismo — policijai per kvotą nau- 
dotis plačiu apgaulingų pinklių diapazonu. Jiems galima meluoti į valias. 

Sugrįžęs į „Choro kambarį“ Kerberis rankoje turėjo popierių su patikros diagra- 
ma. Bloškė šį į Dontę, smogė jam į veidą ir apšaukė „melagiu kalės vaiku!“ Dabar jie 
turi įrodymą, kad jis meluoja! Turi aiškų įrodymą, kad jis pasičiupęs savo buvusią my- 
limąją, ją išprievartavęs, ištiktas pykčio nužudęs ir numetęs nuo tilto. Kerberis paėmė 

poligrafo diagramą, papurtė ją Dontei prieš veidą ir jam pažadėjo, kad prisiekusieji, 
pamatę patikros rezultatus, pripažins jį kaltu ir skirs mirties nuosprendį. Tau prieš akis 
adata, vis kartojo Kerberis. 

Dar vienas melas. Poligrafai laikomi tokiais nepatikimais, kad jais gauti rezulta- 
tai niekada teisme nepripažįstami. 

Dontė buvo priblokštas. Jautė tuoj apalpsiąs. Išgąsdintas jis iš paskutiniųjų 
ieškojo žodžių. Kerberis nusiramino ir atsisėdo kitapus stalo. Pasakė, kad daugeliu 
atvejų, susijusių su baisiais nusikaltimais, ypač padarytais gerų, padorių Žmonių 
— ne nusikaltėlių — žudikas nesąmoningai ištrina tą poelgį iš atminties. Tiesiog „už- 
blokuoja“. Tai gana dažna, ir jis, detektyvas Kerberis, gerai pasirengęs ir turintis didelę 
patirtį, tokį dalyką regėjęs daug kartų. Spėjąs, kad Dontė buvo labai susižavėjęs Niko- 
le, galbūt net ją įsimylėjęs ir neketinęs daryti jai nieko bloga. Paprasčiausiai dalykai 
tapo nevaldomi. Jis nė sumot nesuspėjo, kai ji jau buvo negyva. Patirtas sukrėtimas ir 
kaltės jausmas buvo tokie gniuždantys, kad jis mėginęs viską užblokuoti. 

Dontė ir toliau viską neigė. Buvo išsekęs ir padėjo galvą ant stalo. Kerberis 
smarkiai trenkė delnu į stalą, išgąsdindamas savo įtariamąjį. Vėl apkaltino Dontę 
nusikaltimu, sakė jie turį liudytojų ir įrodymų ir per penkerius metus jis būsiąs miręs. 
Teksaso prokurorai išmano, kaip priversti sistemą sklandžiau veikti, kad egzekucijos 
nebūtų vilkinamos. 

Kerberis paprašė Dontės tik įsivaizduoti savo motiną, sėdinčią mirties bausmės 
vykdymo liudininkų kambaryje, paskutinį kartą jam mojančią ir graudžiai liejančią 
ašaras, kai jį pririš diržais ir sušvirkš chemikalų. Tu jau miręs žmogus, nesyk kartojo jis. 
Bet esama pasirinkimo. Jeigu Dontė atvirai viską išklotų, papasakotų jiems, kas atsi- 
tiko, visiškai prisipažintų, tuomet jis, Kerberis, garantuotų, kad valstija nesieks mirties 
bausmės. Dontė būtų nuteistas iki gyvos galvos, be teisės būti lygtinai paleistas, 
žinoma, tai ne kažin kas, bet jis bent galėsiąs rašyti laiškus savo mamytei ir du kartus 
per mėnesį su ja matytis. 

Tokie grasinimai mirtimi ir pažadai sušvelninti bausmę yra antikonstituciniai, ir 
policija tai žino. Abu, ir Kerberis, ir Morisis, neigė naudojęsi tokia taktika. Nieko nuos- 
tabaus, Morisio užrašuose visai neužsiminta apie grasinimus ar pažadus. Nei juose 
tiksliai ūiksuotas įvykių laikas ir seka. Dontei niekas nedavė rašiklio ir popieriaus ir po 
penkių kvotos valandų jis prarado laiko nuovoką. 

Apie vidurnaktį duris atidarė detektyvas Nydhamas ir pranešė: „Piketas kalba“ 
Kerberis nusišypsojo Morisiui ir dar kartą teatrališkai išėjo. 

Piketas sėdėjo vienas užrakintas kambaryje, nervindamasis, kad jį užmiršo. 
Daugiau kaip valandą jisai su niekuo nesimatė ir nesikalbėjo. 

Railis Dramas surado savo žaliąjį miniveną pastatytą prie miesto areštinės. Jis 


75 


važinėjo po gatves ir radęs miniveną lengviau atsikvėpė. Bet taip pat buvo susirūpi- 
nęs dėl sūnaus — gal šis patekęs į kokią bėdą. Slouno areštinė yra šalia ir sujungta 
su policijos valdyba. Railis pirma užėjo į areštinę, ir ten po šiokios tokios sumaišties 
jam pasakė, kad sūnaus už grotų nėra. Jis nebuvęs apiformintas. Yra šešiasdešimt du 
kaliniai, bet nė vieno, kuris vadintųsi Dontė Dramas. Areštinės prižiūrėtojas, baltasis 
žemesnio laipsnio pareigūnas, atpažino Dontės pavardę ir stengėsi kuo daugiau pa- 
dėti. Pasiūlė ponui Dramui pasiteirauti greta, policijos valdyboje. Jis taip ir padarė, 
bet irgi liko sutrikęs bei nuviltas. Pusę pirmos nakties paradinės durys buvo užra- 
kintos. Railis paskambino žmonai ir pranešė naujausias Žinias, paskui ėmė svarstyti, 
kaip patekti į pastatą. Po kelių minučių šalimais sustojo patrulinis automobilis ir iš 
jo išlipo du uniformuoti policininkai. Jie užkalbino Railį Dramą. Jis jiems paaiškino, 
kokiu reikalu čia esąs. Nusekė paskui juos vidun ir atsisėdo vestibiulyje. Dvejetas po- 
licininkų nuėjo ieškoti jo sūnaus. Praėjo pusvalandis, kol jie pasirodė ir pasakė, kad 
Dontė apklausiamas. Dėl ko? Kam? Policininkai nežinojo. Railis ėmė laukti. Berniukas 
nors saugus. 

Pirmas lūžis įvyko tuomet, kai Kerberis išėmė spalvotą aštuonių iš dešimties 
colių formato Nikolės fotografiją. Pavargęs, vienišas, išgąsdintas, netikras savimi ir 
priblokštas Dontė vos pažvelgęs į dailų jos veidą pravirko. Kerberis ir Morisis apsi- 
mainė patenkintomis šypsenomis. 

Dontė verkė kelias minutes, paskui paprašė leidimo pasinaudoti tualetu. Jie 
palydėjo Dontę koridoriumi, stabtelėdami prie lango, kad jis galėtų pamatyti Torį Pi- 
ketą — sėdintį prie stalo su plunksnakočiu rankoje ir rašantį į bloknotą. Negalėdamas 
patikėti Dontė pūtė akis, net papurtė galvą ir kažką sau sumurmėjo. 

Toris rašė vieno puslapio paaiškinimą, kuriame neigė ką nors žinąs apie Nikolės 
Jarber dingimą. Slouno policijos valdyboje paaiškinimas buvo kažkaip padėtas ne 
vietoje ir jo daugiau niekas nebematė. 

Jiems sugrįžus į „Choro kambarį“, Kerberis informavo Dontę, neva jo draugelis 
Toris ką tik pasirašė pareiškimą, kuriame prisaikdintas tvirtino, kad Dontė matydavosi 
su Nikole, kad kraustėsi dėl jos iš proto, bet ji nerimavusi dėl pasekmių ir mėginusi 
nutraukti ryšį. Dontė buvęs nuviltas ir tykodavęs merginos. Toris bijojęs, kad jis kaip 
nors jai nepakenktų. 

Pateikdamas naujausią savo melų seriją, Kerberis skaitė iš popieriaus lapo, lyg 
tai būtų buvęs Torio pareiškimas. Dontė užsimerkė, purtė galvą ir mėgino suprasti, 
kas vyksta. Bet dabar jo mintys veikė kur kas vangiau, nuovargis ir baimė buvo pri- 
slopinę reakciją. 

Paklausė, ar galėtų jau eiti, ir Kerberis ant jo užriko. Detektyvas jį plūdo ir sakė: 
ne, negalįs eiti, nes esąs pagrindinis jų įtariamasis. Jų žmogus. Jie turi įrodymų. Don- 

tė paklausė, gal jam reikėtų advokato, o Kerberis atsakė, kad žinoma ne. Advokatas 
faktų nepakeis. Advokatas nesugrąžins Nikolės. Advokatas neišgelbės tau gyvybės, 
bet mes — galime. 

Morisio užrašuose visai neminimas pokalbis apie advokatus. 

2.20 nakties Toriui Piketui leista palikti nuovadą. Detektyvas Nydhamas išvedė 
jį pro šonines duris, kad vestibiulyje nesusidurtų su ponu Dramu. Detektyvai pus- 
rūsyje buvo perspėti, kad pastate yra kaltinamojo tėvas ir nori jį pamatyti. Per kelis 
teismo posėdžius tai buvo neigiama prisiekiant. 

Morisis pradėjo silpti ir jį pakeitė Nydhamas. Kol pastarasis užrašinėjo, Morisis 
nusnūdo. O Kerberis nerodė jokių nuovargio ženklų. Atkakliai daužė kaltinamąjį 
klausimais ir tartum kaupėsi dar daugiau energijos. Buvo pasiryžęs palaužti įta- 
riamąjį, išaiškinti nusikaltimą ir tapti didvyriu. Pasiūlė Dontei dar vieną išbandymą 
poligrafu, šįsyk apsiribojant vien klausimu, kur jis buvęs gruodžio 4-ą, penktadienį, 
apie 22.00 valandą. Iš pradžių Dontė nenorėjo sutikti, nenorėjo pasitikėti aparatu, 
bet tokią išmintį nustelbė noras išsigauti iš kambario. Paprasčiausiai kur nors toliau 
nuo Kerberio. Sutikti su viskuo, kad tik nematytų to psichopato. 

Detektyvas Fergiusonas jį vėl prijungė prie aparato ir uždavė kelis klausimus. 
Aparatas savotiškai dūzgė, pamažu iš jo vyniojosi diagramos popierius. Nieko ne- 
nutuokdamas Dontė stebeilijo į jį, bet kažkas mintyse kuždėjo, kad rezultatai nebus 
geri. 

Vėlgi rezultatai rodė, kad jis kalba tiesą. Tą penktadienį jis buvęs namie, prižiū- 
rėjęs sesutę ir nėsyk niekur neišėjęs. 

Bet tiesa nebuvo svarbi. Įtariamajam išėjus iš kambario, Kerberis persikėlė su 
kėde į kampą, kuo toliau nuo durų. Dontei sugrįžus ir vėl užėmus savo vietą, Kerberis 
prisitraukė su kėde taip arti, kad lietėsi jųdviejų keliai. Jis vėl pradėjo keikti Dontę, sa- 
kydamas, kad jis ne tik susimovęs per antrą poligrafo patikrą, bet ir „labai susimovęs“. 
Pirmą kartą palietė Dontę, dešiniu smiliumi besdamas jam į krūtinę. Dontė nubloškė 
jo ranką ir pasirengė priešintis, kai į priekį žingtelėjo Nydhamas su nutaikytu teize- 
riu*. Detektyvas tartum nekantravo jį panaudoti, bet susiturėjo. Abu farai apipylė 
Dontę keiksmais ir grasinimais. 

Bakštinimai tęsėsi, taip pat ir nepaliaujami kaltinimai bei grasinimai. Dontė 
suprato, kad jam nebus leista palikti nuovados, kol nesuteiks farams to, ko šie nori. 
Ir galbūt galų gale jie teisūs. Atrodė tokie tikri dėl to, kas nutiko. Be jokių abejonių 
buvo įsitikinę, kad jis į tai įsivėlęs. Juk jo paties draugas sakęs, kad juodu su Nikole 
buvo įsitraukę į savitarpio santykius. Ir poligrafo patikros — ką prisiekusieji pamanys 


* Pagal firminį elektrošoko pistoleto „Taser“ pavadinimą. 

sužinojęs, kad jis melavo? Dontė abejojo savimi pačiu ir savo atmintimi. Kas, jeigu 
jis užtemdęs ir ištrynęs sąmonėje baisųjį poelgį? O jis iš tikrųjų nenorėjo mirti — nei 
tuomet, nei po penkerių ar dešimties metų. 

4.00 Railis Dramas paliko policijos nuovadą ir parvyko namo. Mėgino užmigti, 
bet nepajėgė. Roberta sutaisė kavos, ir juodu nerimaudami laukė saulėtekio, lyg tuo- 
met visi dalykai susitvarkytų. 

4.30 Kerberis ir Nydhamas padarė pertrauką. Kai juodu atsidūrė vieni korido- 
riuje, Kerberis pasakė: „Jis pasirengęs. 

Po kelių minučių Nydhamas tyliai atidarė duris ir atsargiai įkišo galvą. Dontė 
gulėjo ant grindų ir kūkčiojo. 

Jie atnešė jam spurgą ir gaivinamojo gėrimo ir vėl pradėjo kvotą. Pamažu Don- 
tuo momentu jis būtų sutikęs net prisipažinti, kad nužudęs savo motiną, — kodėl 
nežaisti pagal jų taisykles? Nikolė netrukus atsiras, mirusi ar gyva, ir tai padės įminti 
mįslę. Policija atrodys kaip kvailiai, žodžiais išmušę iš jo prisipažinimą. Koks nors fer- 
meris ar medžiotojas netikėtai aptiks jos palaikus, ir tie klounai bus demaskuoti, o 
Dontė reabilituotas, išlaisvintas, ir visi jo gailėsis. 

Praėjus dvylikai valandų nuo kvotos pradžios jis pažvelgė į Kerberį ir pasakė: 
„Duokite man kelias minutes, ir aš jums viską papasakosiu 

Po pertraukos Kerberis padėjo jam užpildyti tuščias vietas. Atseit jis, seseriai 
užmigus, išsmuko iš namų. Troško žūtbūt pamatyti Nikolę, nes ji stūmė jį nuo savęs, 
bandydama nutraukti jųdviejų romaną. Jis žinojo, kad Nikolė kine su draugais. Nu- 
važiavo ten, vienas pats, žaliuoju fordu minivenu. Pastojo jai kelią aikštelėje prie pre- 
kybos centro, netoli jos automobilio. Ji sutiko įsėsti pas jį į miniveną. Juodu važinėjosi 
po Slouną, paskui — po užmiestį. Jis norėjo sekso, ji nesutikusi. Tarp jųdviejų baigta. 
Jis mėgino užsiropšti ant jos jėga, ji priešinosi. Jis privertė ją, bet nebuvo smagu. Ji 
draskė jį, net iki kraujo. Antpuolis pakrypo bjauriai. Jis užsiuto, pradėjo ją smaugti ir 
nebepajėgė liautis, nebepajėgė liautis, kol buvo jau per vėlu. Tuomet supanikavo. 
Turėjo ką nors dėl jos daryti. Šaukė jai miniveno gale, bet mergina nebereagavo. Jis 
nuvažiavo šiaurės kryptimi, Oklahomos link. Prarado laiko nuovoką, paskui sumojo, 
kad jau greitai auš. Reikėjo parsigauti namo. Reikėjo atsikratyti jos kūnu. Ant 244-ojo 
kelio tilto per Raudonąją upę. Maždaug 5.00 gruodžio 5-os rytą jisai sustabdė mini- 
veną. Tebebuvo tamsu, o ji — nebegyva. Nuvertė ją per turėklą ir laukė, kol išgirdo 
apačioje šleikščiai pūkštelint. Visą kelią atgal į Slouną jis verkė. 

Tris valandas Kerberis jį instruktavo, mygo, taisė, keikė, vis jam primindavo 
pasakyti tiesą. Detalės turi būti nepriekaištingos, vis kartojo Kerberis. 8.21 galiausiai 
įjungta vaizdo kamera. Išsikamavęs, akmeniniu veidu Dontė Dramas sėdėjo prie sta- 

lo su šviežiu gaivinamuoju gėrimu ir spurga priešais save — taip, kad būtų matomas 
detektyvų svetingumas. 

Kamera filmavo septyniolika minučių ir turėjo pasiųsti jį į mirtininkų flygelį. 

Dontė apkaltintas pagrobimu, išprievartavimu sunkinančiomis aplinkybėmis 
ir mirties bausmės nusipelnančia žmogžudyste. Jis buvo nuvesdintas į kamerą ir ten 
kaipmat užmigo. 

Rytą, 9.00, policijos viršininkas kartu su apygardos prokuroru ponu Polu Kofiu 
surengė spaudos konferenciją, kurioje pranešė, kad Nikolės Jarber byla pagaliau 
išaiškinta. Liūdna, bet vienas iš buvusių Slouno futbolo didvyrių, Dontė Dramas, 
prisipažino nužudęs. Kiti liudytojai patvirtinę jo kaltumą. Užuojauta nužudytosios 
šeimai. 

Prisipažinimas iškart pradėtas pulti. Dontė atsižadėjo savo parodymų, o jo 
advokatas Robis Flekas padarė viešą pareiškimą ir griežtai pasmerkė policiją ir jos 
metodus. Po kelių mėnesių gynybos advokatai įregistravo prašymus, kad prisipa- 
žinimas būtų laikomas niekiniu, ir svarstymai dėl to teisme tęsėsi savaitę. Kerberis, 
Morisis ir Nydhamas ilgai davė parodymus, kuriuos karštai ginčijo gynyba. Detekty- 
vai kategoriškai neigė naudoję grasinimus, pažadus ar bauginimus. Jie ypač neigė 
naudoję mirties bausmės terminą kaip priemonę Dontei išgąsdinti, kad šis imtų 
bendradarbiauti. Neigė žodžiais užgaulioję įtariamąjį ar stūmę jį iki išsekimo ir ne- 
sugebėjimo kovoti. Neigė Dontę kada nors užsiminus apie advokatą ar troškus, kad 
kvota greičiau baigtųsi ir jis galėtų eiti namo. Neigė ką nors žinoję, kad nuovadoje 
buvo jo tėvas ir norėjo pamatyti savo sūnų. Neigė faktą, kad jų pačių patikra su po- 
ligrafu aiškiai parodė Dontę kalbėjus tiesą, ir liudijo, kad iš rezultatų, jų nuomone, 
„nebuvę galima spręsti". Neigė bet kokią apgaulę pasinaudojant tariamu Torio Piketo 
pareiškimu. Piketas liudijo Dontės naudai ir neigė ką nors policijai sakęs apie romaną 
tarp savo draugo ir Nikolės. 

Bylos nagrinėjimą teisme vedusi teisėja išsakė rimtas abejones dėl prisipaži- 
nimo, bet ne nepakankamai rimtas, kad eliminuotų jį iš proceso dokumentų. Jai ne- 
sutikus to atmesti, vėliau Dontės prisipažinimas parodytas prisiekusiesiems. Dontė 
stebėjo, lyg tai liestų kitą asmenį. Niekas vėliau rimtai nesuabejojo tuo prisipažinimo 
faktu, o šis galiausiai garantavo jam apkaltinamąjį nuosprendį. 

Prisipažinimas vėl pultas teikiant apeliaciją, bet Teksaso baudžiamųjų bylų 
apeliacinis teismas vieningai patvirtino kaltinamąją išvadą ir mirties nuosprendį. 


Baigęs skaityti, Keitas pasitraukė nuo stalo ir nuėjo į tualetą. 
Jautėsi taip, lyg ką tik būtų buvęs kvostas. Buvo jau gerokai po vidur- 
nakčio. Užmigti nepavyks. 


868 SKYRIUS 


P.» Uras rytą, 7.00, „Fleko juridinė firma“ plušėjo su pa- 
šėlusia, nervinga energija, kokios galėtum tikėtis iš grupės 
žmonių, kovojančių tiek su laiku, tiek ir dėl šiokių tokių, kad ir labai 
menkų, šansų išgelbėti žmogaus gyvybę. Įtampa tvyrojo tiesiog ap- 
čiuopiama. Nei šypsenų, nei įprastų šmaikščių replikų iš žmonių, kas- 
dien dirbančių drauge ir visai laisvai galinčių išsakyti bet ką bet kam ir 
bet kuriuo metu. Daugelis iš esančiųjų buvo čia ir prieš šešerius metus, 
kai Lamarui Bilapsui Hantsvilyje įbedė adatą ir jo mirties galutinumas 
tuomet sukrėtė visus. O Bilapsas buvęs bjaurus tipas. Mėgstamas jo 
laisvalaikio užsiėmimas būdavo sumušti žmones per kivirčus bare, 
dažniausiai pasitelkus biliardo lazdas ar sudaužytus butelius. Galiau- 
siai valstijai jis įgriso. Prieš pat mirtį paskutiniai Bilapso žodžiai buvo: 
„Pasimatysim pragare ', ir taip jis išėjo. Buvo kaltas ir niekada rimtai 
netvirtino kitaip. Nužudė žmogų mažučiame miestelyje už šešiasde- 
šimties mylių, ir Slouno piliečiai vos atkreipė į tai dėmesį. Jis neturėjo 
šeimos, nieko, ką firma pažinotų. Nors Robiui tas žmogus be galo'ne- 
patiko, jis griežtai laikėsi įsitikinimo, kad valstija neturi teisės niekam 
atimti gyvybės. 

„Teksaso valstija prieš Dontę Dramą buvo gerokai kitoks reika- 
las. Dabar jie kovojo dėl nekalto žmogaus, ir jo šeima buvo jų pačių 
šeima. 

Audros centre buvo ilgas stalas pagrindinėje konferencijų salėje. 
Fredas Prajoras, vis dar Hiustone, pranešinėjo per telefono garsiakal- 
bį, greitai apibendrindamas naujausią padėtį, kol stengėsi palenkti 
Džojų Gembelą, kad šis pakeistų savo parodymus. Pirmadienį vėlai 
vakare juodu kalbėjęsi telefonu, ir Gembelas dar mažiau buvo linkęs 
bendradarbiauti. 

— Jis vis klausinėjo apie melagingą liudijimą prisiekus ir ar tai 
sunkus nusikaltimas, — visu garsiakalbio stiprumu nuskambėjo Pra- 
joro balsas. 

— Kofis jam grasina, — nusprendė Robis, lyg žinotų, kad tai tie- 
sa. — Paklausei jo, ar kalbasi su apygardos prokuroru? 

— Ne, bet galvojau apie tai, — atsakė Prajoras. — Nepaklausiau, 
nes maniau, kad jis vis tiek to neatskleis. 

— Kofis žino jį melavus teisme ir pasakė vaikiui, kad mes pasku- 
tinę minutę pulsime prie jo, — samprotavo Robis. — Pagrasino jam 
baudžiamuoju persekiojimu už melagingą liudijimą prisiekus, jeigu 
dabar pakeistų savo parodymus. Nori dėl to lažintis, Fredai? 

— Ne. Panašu į tiesą. 

— Pasakyk jam, kad išleistas įstatymas dėl melagingų parodymų 
prisiekus senaties. Kofis negali jo liesti. 

— Bus padaryta. 

Telefono garsiakalbis išjungtas. Ant stalo atsirado padėklas su 
pyragaičiais, pritraukdamas susirinkusią kompaniją. Dvi Robio ben- 
dradarbės peržiūrinėjo prašymą gubernatoriui atidėti bausmės vyk- 
dymą. Marta Handler sėdėjo viename stalo gale, paskendusi teismo 
proceso stenogramų perrašų pasaulyje. Aronas Rėjus, be švarko ir su 
abiem prie marškinių matomais, dirželiais pritvirtintais pistoletais, 
gurkšnojo iš popierinio puodelio kavą ir tuo pat metu sklaidė rytinį 
laikraštį. Bonė, teisininko padėjėja, dirbo nešiojamuoju kompiuteriu. 

— Tarkime, Gembelas sutiks padaryti tai, ko mes norime, — 
kreipėsi Robis į savo vyresniąją bendradarbe, manieringą neaiškaus 
amžiaus moterį. Prieš dvidešimt metų Robis iškėlė ieškinį pirmam jos 
plastikos chirurgui, kai plastinės veido operacijos rezultatas gautas ne 
visai toks, koks pageidautas. Bet ji nesiliovė save koregavusi, tik pa- 
prasčiausiai keitė chirurgus. Vadinosi Samanta Tomas, arba Semė, ir 
kai nedirbdavo prie Robio bylų, keldavo ieškinius daktarams dėl pro- 
fesinio aplaidumo ir valdininkams — dėl diskriminacijos pagal amžių 
ir rase. — Paruoškite peticiją, tik dėl visa ko, — nurodė jis. 

— Jau beveik ją baigiau, — atsakė Semė. 

Į salę nešina pluoštu telefono žinučių įėjo priimamojo sekretorė 
Fanta, aukšta, liekna juodaodė, kitados Slouno aukštesniosios vidu- 
rinės krepšinio žvaigždė, kuri kitaip susiklosčius aplinkybėms būtų 
baigusi mokyklą drauge su Nikole Jarber ir Donte Dramu. 

— Skambino reporteris iš Washington Post, nori pasikalbėti, — 
pranešė ji Robiui, kuris tuoj pat perkėlė dėmesį į jos kojas. 

— Mums pažįstamas? 

— Niekada anksčiau nesu mačiusi jo pavardės. 

— Tuomet ignoruokite. 

— Vakar 22.30 žinutę paliko reporteris iš Houston Chronicle. 

— Gal ne Spinis? 

— Tas pats. 

— Pasakykite jam nešdintis velniop. 

— Aš tokių žodžių nevartoju. 

— Tuomet ignoruokite. 

— Tris kartus skambino Greta. 

— Ji vis dar Vokietijoje? 

— Taip, neišgali nusipirkti lėktuvo bilieto. Nori žinoti, ar ji su 
Donte galėtų susituokti internetu. 

— Ir kąjai atsakėte? 

— Atsakiau ne, neįmanoma. 

— Ar paaiškinote, kad Dontė tapęs vienu iš geidžiamiausių vien- 
gungių pasaulyje? Kad per praėjusią savaitę jisai susilaukė bent penkių 
vedybinių pasiūlymų, visų iš Europos? Iš visokių moterų — jaunų ir 
senų, storų ir liesų, ir vienintelis bendras jų bruožas tas, kad visos 
bjaurios. Ir kvailos. Ar paaiškinote, kad Dontė gana išrankus dėl to, su 
kuo tuoktis, ir todėl neskuba? 

— Nesikalbėjau suja. Ji paliko balso paštą. 

— Gerai. Ignoruokite. 

— Paskutinis skambutis — iš Topikos, Kanzaso valstijos, liute- 
ronų bažnyčios dvasininko. Skambino prieš dešimt minučių. Pasakė 
galbūt turįs informaciją apie tai, kas nužudė Nikolę, bet nežinąs, ką su 
tuo daryti. 

— Nuostabu, dar vienas psichas. Kiek tokių turėjome per pra- 
ėjusią savaitę? 

— Jau pamečiau skaičių. 

— Ignoruokite. Tiesiog stebina, kiek daug kuoktelėjusių apsireiš- 
kia paskutinę minutę. 

Ji padėjo žinutes tarp visokio šlamšto krūvos priešais Robį ir 
pasišalino. Robis sekė akimis kiekvieną jos žingsnį išeinant, bet ne 
spoksojo kaip paprastai. 

Marta Handler prašneko: 

— Aš ne prieš paskambinti kuoktelėjusiesiems. 

— Jūs tik ieškote medžiagos, — atšovė Robis. — Tai vien bran- 
gaus laiko gaišatis. 

— Rytmečio žinios, — garsiai pranešė Karlosas, teisininko padė- 
jėjas, ir siekė nuotolinio valdymo pultelio. Nutaikė šį į plataus ekrano 
televizorių kampe, ir šnekos nutilo. Priešais Česterio apygardos teis- 
mo rūmus stovėjo reporteris, lyg bet kurią minutę galėtų nutikti kas 
nors dramatiška. Susijaudinęs jis greitakalbe bėrė žodžius: 


— Miesto valdžios atstovai nutyli savo planus, kaip ketina 
dorotis su galimais neramumais čionai, Sloune, kilsiančiais po 
numatytos Dontės Dramo egzekucijos. Kaip žinote, 1999-aisiais 
Dramas buvo nuteistas myriop už Nikolės Jarber išprievartavimą ir 
nužudymą sunkinančiomis aplinkybėmis, ir jeigu mirties bausmės 
vykdymas nebus sustabdytas ar atidėtas, jo egzekucija įvyks 
ketvirtadienio vakarą, 18.00, Hantsvilio kalėjime. Dramas visą 
laiką tvirtino esąs nekaltas, ir daugelis čionai, Sloune, netiki, kad jis 
yra kaltas. Nuo pat pradžios byla turėjo rasinių atspalvių, ir sakyti, 
kad miestas pasidalijęs, gerokai per maža. Aš čia esu su policijos 
viršininku Džo Redfordu. 


Televizijos kamera atsitraukė atgal, parodydama apvalią unifor- 
muoto policijos viršininko figūrą. 


— Viršininke, ko galime tikėtis, jeigu bus įvykdyta egzekucija? 

— Na, manau, bus pagelbėta teisingumui. 

— Laukiate neramumų? 

— Visai ne. Žmonės turi suprasti, kad teismų sistema veikia ir 
kad prisiekusiųjų verdiktas privalo būti įgyvendintas. 

— Taigi ketvirtadienio naktį nenumatote jokių problemų? 

— Ne, bet mes išeisime į gatves visomis pajėgomis. Būsime 
pasirengę. 

— Dėkui už sugaištą laiką. 

Kamera vėl priartėjo, palikdama policijos viršininką už kadro. 


— Organizatoriai rytoj vidudienį planuoja protestą šioje pat 
vietoje, priešais teismo rūmus. Šaltiniai patvirtino, kad miesto 
rotušė išdavė leidimą mitingui. Daugiau apie tai vėliau. 


Reporteris baigė ir išnyko iš ekrano. Teisininko padėjėjas nu- 
spaudė garso nutildymo mygtuką. Iš Robio — jokio komentaro; ir visi 
sugrįžo prie darbo. 


Teksaso malonių suteikimo ir lygtinio paleidimo komisija su- 
sideda iš septynių narių, skiriamų gubernatoriaus. Kalinys, trokš- 
tantis, kad jo būtų pasigailėta, privalo paduoti komisijai peticiją dėl 
bausmės sušvelninimo. Peticija gali būti paprasta kaip vieno puslapio 
prašymas arba nuodugni kaip storas aplankas — su pridėtais daikti- 
niais įrodymais, afidavitu ir laiškais iš viso pasaulio. Ta, kurią Dontės 
Dramo vardu įregistravo Robis Flekas, buvo viena iš išsamiausių per 
visą komisijos gyvavimo istoriją. Malonė retai suteikiama. Jeigu jos 
atsakyta, galima siųsti apeliaciją gubernatoriui, kuris savo iniciatyva 
negali suteikti malonės, bet jam leidžiama atidėti bausmės vykdymą 
trisdešimčiai dienų. Tais retais atvejais, kai komisija suteikia malone, 
gubernatorius turi teisę ją panaikinti, ir tada valstija toliau vykdo eg- 
zekuciją. 

Dėl nuteisto mirti kalinio komisija paprastai priima sprendimą 
dvi dienos iki egzekucijos. Faktiškai komisija nesusirenka balsuoti, 
bet faksu siunčia vienas kitam balsavimo biuletenį. Tai žinoma kaip 
„mirtis faksu“. 

Dontei Dramui žinia apie „mirtį faksu“ atėjo antradienio rytą 
8.15. Robis balsu perskaitė savo kolektyvui sprendimą. Nė vienas bent 
kiek nenustebo. Iki šio laiko jie buvo pralaimėję tiek daug mėginimų, 
kad ir nesitikėjo pergalės. 

— Taigi paprašykime gubernatoriaus, kad bausmės vykdymą ati- 
dėtų, — nusišypsojęs pasiūlė Robis. — Neabejoju, jis jausis laimingas, 
vėl gavęs iš mūsų žinią. 

Iš viso sunkvežimio prašymų, peticijų ir reikalavimų, kuriuos jo 
firma įregistravo per pastarąjį mėnesį ir toliau keps vieną po kito kaip 

blynus, kol jo klientas numirs, prašymas, kad gubernatorius atidėtų 
nuosprendžio vykdymą, buvo bergždžiausias popieriaus eikvojimas. 
Per praėjusius metus gubernatorius dusyk neatsižvelgė į savo komi- 
sijos pritarimus prašymams ir leido vykdyti egzekucijas. Mat mėgo 
mirties bausmę, ypač kai siekdavo rinkėjų balsų. Viena jo rinkimų 
kampanijų vyko su šūkiu „Griežtas Teksaso teisingumas“ ir pažadu 
„Ištuštinti mirtininkų fAlygelį . Ir čia jis nekalbėjo apie ankstyvą lygtinį 
paleidimą. 
— Vykstame pasimatyti su Donte, — paskelbė Robis. 


Kelionė iš Slouno į Polunskio kompleksą netoliese Livingstono 
Teksase buvo trijų valandų nuobodybė dviejų eismo juostų keliais. 
Robis keliavo ten daug kartų. Prieš kelerius metus, kai mirtininkų Aly- 
gelyje turėjo tris klientus — Dontę, Lamarą Bilapsą ir žmogų pavarde 
Koulas Teiloras — jam įgriso baudos talonai už viršytą greitį, kaimo 
vairuotojai ir vos per plauką neįvykę susidūrimai, nes važiuodamas 
kalbėdavo telefonu. Tad jis nusipirko keleivinį furgoną — ilgą, sunkų, 
su daug vietos — ir jį atidavė į įmantrius klientų užsakymus pildančias 
dirbtuves, kad įrengtų telefonus, televizorius ir visus rinkoje siūlomus 
prietaisėlius, taip pat išklotų grindis storu kilimu, įstatytų puikia oda 
apmuštus piloto krėslus, abu sukamuosius ir atlošiamuosius, sofą gale, 
jeigu Robiui prisireiktų nusnūsti, ir barą, jeigu jis pasijustų ištroškęs. 
Aronas Rėjus paskirtas vairuotoju. Bonė, kita teisininko padėjėja, pa- 
prastai sėdėdavo priekinėje keleivio sėdynėje, pasirengusi ponui Fle- 
kui užrikus tuoj šokti veikti. Išvykos tapo kur kas produktyvesnės, nes 
pakeliui į Polunskį ir atgalios Robis galėdavo kalbėti telefonu, dirbti 
nešiojamuoju kompiuteriu ar skaityti bylų santraukas, patogiai keliau- 
damas kilnojamojoje kontoroje. 

Jo krėslas buvo tuoj už vairuotojo. Šalia jo sėdėjo Marta Handler. 
Priekyje — Aronas su Bone. Jie paliko Slouną 8.30 ryto ir netrukus 
vingiavo rytinio Teksaso kalvomis. 

Penktas grupės narys buvo naujas — tai daktarė Kristina Hinz, 
arba Kristė, kaip ją vadindavo Fleko kontoroje, kur niekas nebuvo toks 
pretenzingas, kad prisidurtų titulą, be to, daugelio vardai būdavo su- 
trumpinami. Pati paskutinioji iš virtinės ekspertų, kuriems Robis eik- 
vojo grynuosius, dėdamas pastangas išgelbėti Dontę, ji buvo klinikos 

psichiatrė, tyrusi kalinius ir kalėjimo sąlygas, parašiusi knygą, kurioje 
įrodinėjo, kad tarp kitų dalykų kalinimas vienutėje — tai viena iš 
bjauriausių kankinimo formų. Už 10 000 dolerių iš jos buvo tikimasi, 
kad susitiks su Donte, įvertins jį, paskui parengs (greitai) ataskaitą, 
kurioje apibūdins jo pablogėjusią psichinę būklę ir pareikš, kad 1) aš- 
tuonerių metų kalinimo vienutėje jis buvo išvarytas iš proto ir 2) toks 
kalinimas yra žiauri ir išskirtinė bausmė. 

1986-aisiais Jungtinių Valstijų Aukščiausiasis Teismas sustabdė 
psichiškai nesveikų žmonių egzekucijas. Paskutinė Robio pastanga 
bus pavaizduoti Dontę kaip kamuojamą šizofreninės psichozės ir nie- 
ko nesuvokiantį. 

Tokio argumento sėkmė buvo abejotina. Kristė Hinz, vos trisde- 
šimt dvejų metų amžiaus, dar ne per seniausiai baigusi studijas, pagal 
anketinius duomenis neturėjo jokios patirties teismuose. Robis dėl to 
neėmė į galvą. Jis tik vylėsi, kad likus mėnesiams iki galutinio termino 
jai bus suteikta galimybė liudyti svarstomajame posėdyje dėl protinio 
veiksnumo. Ji turėjo sau sofą gale ir visur paskleidusi popierius kaip ir 
visi kiti įtemptai dirbo. 

Kai Robis baigė kalbėtis telefonu, Marta Handler paklausė: 

— Galime pasišnekėti? — tai buvo tapusi standartine jos įžanga, 
kai norėdavo užduoti klausimą. 

— Žinoma, — atsakė jis. 

Ji spragtelėjo vieną iš daugelio savo mažučių magnetofonų ir pa- 
stūmė priešais jį. 

— Čia dėl pinigų, jums paskirtų teisėjos, kad atstovautumėte 
Dontei, kuris apibūdinamas kaip nepasiturintis kaltinamasis, bet... 

— Taip, Teksase nėra valstijos samdomų kaltinamajam gynėjų 
sistemos, apie kurią būtų verta kalbėti, — pertraukė jis. Po mėnesių 
darbo drauge Marta jau žinojo, kad niekada neturėtų tikėtis, jog galės 
užbaigti sakinį. Jo bosas tęsė: — Todėl vietiniai teisėjai paskiria ginti 
savo draugelius ar pasitelkia kokį nors nevykėlį šmikį, kai byla tokia 
prasta, kad niekas nenori jos imtis. O aš, aš nuėjau pas teisėją ir pa- 
sisiūliau pats. Ji nudžiugo, galėdama tą bylą man atiduoti. Joks kitas 
miesto advokatas nė artyn prie jos neitų. 

— Betgi Dramai ne tokie jau neturtingi. Juk jie abu?.. 

— Taip, bet čia tokia jau tvarka. Tik turtuolis išgali mokėti ad- 
vokatui už gynybą byloje, kurioje gresia mirties bausmė, o mirtininkų 

fNygelyje turtingų žmonių nėra. Būčiau galėjęs išspausti iš šeimos pen- 
kis ar dešimt tūkstančių baksų, priversti juos vėl įkeisti savo namą, 
ką nors panašaus. Bet kam tas vargas? Sumokės gerieji Česterio apy- 
gardos žmoneliai. Tai vienas iš didžiųjų mirties bausmės ironiškumų. 
Žmonės trokšta mirties bausmės, — apie 70 procentų šioje valstijo- 
je, — tačiau jie nė nutuokt nenutuokia, kiek daug už ją moka. 

— Kiek jie jau sumokėjo? — ji mikliai įterpė klausimą, kol jis dar 
nepradėjo vėl kalbėti. 

— Ak, nežinau. Daug. Bone, kiek iki šiol mums jau išmokėta? 

Nė kiek nedvejodama ir vos žvilgtelėjusi per petį, Bonė metė: 

— Beveik 400 000 dolerių. 

Bemaž nenustebes Robis varė toliau: 

— Į tai įeina advokato honoraras, po 125 dolerius už valandą, 
plius išlaidos, visų pirma tyrėjams, o paskui gražus gabalas pakvies- 
tiems liudyti ekspertams. 

— Daug pinigų, — atsiduso Marta. 

— Taip ir ne. Kai juridinė firma dirba už 125 dolerius per va- 
landą, ji praranda nemažus pinigus. Daugiau niekada to nedarysiu. 
Negaliu sau to leisti. Negali ir mokesčių mokėtojai, bet aš nors žinau 
įmerkęs savo subinę. Jie — ne. Slouno Pagrindinėje gatvėje paklaus- 
kite paprasto žmogelio. Kiek jis ir jo bendrapiliečiai yra sumokėję už 
baudžiamąjį Dontės Dramo persekiojimą, ir žinote, ką jis atsakys? 

— Iš kur man... 

— Jis atsakys visai nenumanąs. Ar esate girdėję apie Tulių vaiki- 
nus vakariniame Teksase? Tai garsi byla. 

— Atleiskite, turbūt busiu praleidusi... 

— Tuodu broliai Tuliai — pora idiotų kažkur iš vakarinio Teksa- 
so. Iš kokios apygardos, Bone? 

— Mingo. 

— Iš Mingo apygardos. Labai kaimiškos. Puiki istorija, klausy- 
kitės. Tuodu banditai plėšė pernakt veikiančias būtiniausių prekių 
parduotuves ir degalines. Labai gudriai. Tačiau vieną naktį kažkas pa- 
krypsta ne taip, ir nušaunama jauna pardavėja. Iš nupjautvamzdžio, 
tikrai bjaurus reikalas. Broliai Tuliai sučiumpami, nes vaikinai pamiršo 
apie visas vaizdo kameras. Miestas pasipiktinęs. Policija didžiuojasi sa- 
vimi. Prokuroras žada spartų teisingumą. Visi trokšta kuo greitesnio 
teismo ir kuo greitesnės egzekucijos. Mingo apygardoje sunkūs nusi- 

kaltimai nedažni, ir dar jokie prisiekusieji nebuvo pasiuntę žmogaus 
į mirtininkų flygelį. Taigi Teksase daug kaip galima jaustis ignoruo- 
jamiems, bet gyventi bendruomenėje, kuri išsiskiria egzekucijų ne- 
vykdymu, tiesiog nepatogu. Ką gi sau galvoja žemiečiai Hiustone? Tie 
Mingo žmonės pamato savo progą. Trokšta kraujo. Vaikinai nesutin- 
ka prisipažinti kaltės, kad būtų sušvelninta bausmė, nes prokuroras 
užsispyręs siekia mirties nuosprendžio. Kodėl prisipažinti, jeigu vis 
tiek laukia mirtis? Taigi juodu teisiami, drauge. Greiti apkaltinamieji 
nuosprendžiai ir galiausiai mirties bausmė. Per apeliaciją teismas ran- 
da visokiausių klaidų. Prokuroras faktiškai sudirbo bylą. Nuospren- 
džiai atmesti. Byla sugrąžinta nagrinėti iš naujo atskiruose procesuo- 
se. Dviejuose procesuose, ne viename. Jūs užsirašinėjate? 

— Ne, ieškau čia kokio nors ryšio. 

— Nuostabi istorija. 

— Tai ir svarbiausia. 

Praeina kokie metai. Vaikinai teisiami atskirai. Du nauji kaltės 
verdiktai, dar dvi kelionės į mirtininkų flygelį. Apeliacinis teismas vėl 
įžvelgia nesklandumų. Noriu pasakyti, šiurkščių nesklandumų. Pro- 
kuroro būta idioto. Nuosprendžiai panaikinami, bylos vėl grąžinamos 
dviem nagrinėjimams iš naujo. Trečią kartą vienas prisiekusiųjų žiuri 
šaudžiusįjį nuteisia už žmogžudystę ir jis gauna kalėti iki gyvos gal- 
vos. Tą, kuris nešaudė, kitas žiuri nuteisia už žmogžudystę, ir jis gauna 
mirties bausmę. Įsivaizduokite. Tai Teksasas. Taigi vienas brolis sėdi 
iki gyvos galvos. Antrasis nukeliavo į mirtininkų flygelį, kur po kelių 
mėnesių nusižudė. Iš kažkur gavo skutimosi peiliuką ir persipjovė ve- 
nas. 

— Ir kur čia esmė? 

— Štai kur esmė: nuo pradžios iki galo byla Mingo apygardai atsi- 
ėjo 3 milijonus dolerių, Teko kelis kartus padidinti nekilnojamojo tur- 
to mokesčius, ir tai sukėlė pasipiktinimą. Drastiškai sumažintos biu- 
džeto išlaidos mokykloms, keliams ir infrastruktūrai, taip pat sveika- 
tos apsaugai. Uždaryta vienintelė biblioteka. Kažkiek metų apygarda 
balansavo ties bankroto riba. Ir visam tam būtų buvę galima užbėgti 
už akių, jeigu prokuroras vaikinams būtų leidęs prisipažinti kaltę ir 
gauti kalėti iki gyvos galvos, be teisės būti paleistiems lygtinai. Girdė- 
jau, kad Mingo apygardoje mirties bausmė jau ne tokia populiari. 

— Mane labiau domino... 

— Iš viso reikia apie dviejų milijonų baksų, kad Teksase galėtum 
pagal įstatymą nužudyti žmogų. Palyginkite tai dar su 30 000 dolerių, 
kurie atsieina per metus kaliniui išlaikyti mirtininkų fAlygelyje. 

— Jau esu girdėjusi tai anksčiau, — pasakė Marta, ir iš tikrųjų ji 
buvo girdėjusi. 

Robertas niekada nevengdavo improvizuotos tribūnos, ypač mir- 
ties bausmės temos — vienos iš daugelio jo mėgstamiausių. 

— Bet kokio velnio? Juk Teksase turime užtektinai pinigų. 

— Galime pasikalbėti apie Dontės Dramo bylą? 

— O kodėl ne? 

— Apie gynybos fondą. Jūs... 

— Jį įsteigiau prieš kelerius metus, sertifikuotą, pelno nesiekian- 
tį darinį, tvarkomą pagal visus Vidaus mokesčių tarnybos nustatytus 
reikalavimus ir drauge administruojamą mano kontoros ir Andrėjos 
Bolton, jaunesnės Dontės Dramo sesers. Įplaukos iki šiol iš viso sie- 
kia... kiek, Bone? 

— Devyniasdešimt penkis tūkstančius dolerių. 

— Devyniasdešimt penkis tūkstančius dolerių. Ir kiek dabar tu- 
rime rankoje? 

— Nulį. 

— Taip ir įsivaizdavau. Pageidautumėte ataskaitos, kur jie nu- 
plaukė? 

— Galbūt. Ir kur jie nuplaukė? 

— Bylinėjimosi išlaidoms, juridinės firmos išlaidoms, eksper- 
tams liudytojams, keletas baksų šeimai, kad galėtų keliauti ten ir atgal 
pasimatyti su Donte. Atvirai kalbant, ne itin pajėgus pelno nesiekian- 
tis darinys. Visi pinigai buvo surinkti per internetą. Tiesą sakant, mes 
neturėjome laiko ar žmonių užsiimti lėšų rinkliava. 

— Kas aukotojai? 

— Daugiausia britai ir europiečiai. Vidutiniškai paaukojama, ga- 
lima sakyti, po dvidešimt dolerių. 

— Po aštuoniolika penkiasdešimt, — pataisė Bonė. 

— Labai sunku rinkti pinigus nuteisto žmogžudžio fondui, kad ir 
kokia būtų jo istorija. 

— Kiek jums dar trūksta pinigų? — paklausė Marta. 

Greito atsakymo nesulaukta. Bonė pagaliau užsikirto, iš prieki- 
nės sėdynės tik gūžtelėjo pečiais. 

— Nežinau, — atsakė Robis. — Jeigu reiktų spėti, tai mažų ma- 
žiausiai penkiasdešimties tūkstančių, galbūt šimto tūkstančių dolerių. 
Galbūt, jeigu turėčiau, išleisčiau daugiau. 

Po visą furgoną zurzėjo telefonai. Semė iš kontoros turėjo klau- 
simą bosui. Kristė Hinz kalbėjosi su kitu psichiatru. Aronas vairuoda- 
mas irgi kažkieno klausėsi. 


Vakarėlis prasidėjo anksti batatų bandelėmis tiesiai iš Ryvos 
orkaitės. Ji mėgo jas kepti ir valgyti. Kai Šonas Fordaisas prisipažino 
niekada tokių neragavęs, ji apsimetė negalinti tuo patikėti. Iki to laiko, 
kai jis atvyko — kartu su savo kirpėju, grimuotoja, už skiriamus susiti- 
kimus atsakinga sekretore ir viešųjų ryšių specialistu, visais jais bruz- 
duliuojančiais aplinkui — Ryvos ir Voliso Paikų namai buvo sausakim- 
ši kaimynų ir draugų. Pro paradines duris laukan vertėsi sodrus kepto 
kaimiško kumpio kvapas. Kiemo įvažoje stovėjo du atbulomis įvaryti 
ilgi furgonai, ir net televizijos komandos nariai čiaumojo bandeles. 

Fordaisą, airių kilmės šiknių iš Long Ailendo, minia šiek tiek suer- 
zino, bet jis nutaisė neįskaitomą veidą ir pasirašinėjo autografus. Juk 
buvo žvaigždė. O čia — jo gerbėjai. Perkantys jo knygas, žiūrintys jo 
laidas ir pelnantys jam reitingus. Jis papozavo kelioms nuotraukoms, 
suvalgė bandelę su kumpiu ir, regis, ši jam patiko. Nors buvo kresnas ir 
storas, papurtusio veido ir nevisiškai panašus į tradicinę žvaigždę, da- 
bar tai nebeturėjo reikšmės. Nešiojo tamsius kostiumus ir madingus 
akinius, dėl kurių atrodė kur kas protingesnis, nei tokiu dėjosi. 

Filmavimo aikštelę sudarė Ryvos kambarys — prie namo galo 
pridurtas it piktybinis auglys erdvus priedėlis. Ryva ir Volisas pasodin- 
ti ant sofos su spalvotomis padidintomis Nikolės fotografijomis fone. 
Volis ryšėjo kaklaraiščiu ir atrodė lyg ką tik išprašytas iš savo miega- 
mojo, o iš tikrųjų taip ir buvo. Ryva, su storu makiažu, naujai nusida- 
žiusi ir susidėjusi ilgalaike šukuosena plaukus, vilkėjo savo geriausia 
juoda suknia. Fordaisas sėdėjo ant kėdės arti jų. Aplinkui plušėjo jo 
parankiniai — purškė laku jam plaukus, pudravo kaktą. Brigada lakstė 
derindama apšvietimą. Atliktos garso patikros. Sureguliuoti monito- 

riai. Kaimynai ankštai susigrūdo už kamerų, gavę griežtas instrukcijas 
neišleisti nė garso. 

Laidos režisierius perspėjo: 

— Tylos! Sukame. 

Kamera priartinta prie Fordaiso, sveikinančio savo žiūrovus su 
nauja serija. Jis paaiškino, kur esąs, iš ko imąs interviu, taip pat nusi- 
kaltimo esmę, prisipažinimą ir apkaltinamąjį nuosprendį. 

— Jeigu viskas eisis kaip tikėtasi, — rimtai pareiškė, — poryt 
ponui Dramui bus įvykdyta mirties bausmė. 

Jis pristatė aukos motiną ir patėvį ir, žinoma, perdavė jiems savo 
užuojautą dėl šios tragedijos. Taip pat padėkojo, kad jie atvėrė savo 
namus, todėl pasaulis per kameras gali savo akimis pamatyti kančią. 
Paskui pradėjo nuo Nikolės. 

— Papasakokite mums apie ją, — kone meldė jis. 

Volis nė nepamėgino kalbėti, ir šitaip bus per visą interviu. Čia 
— Ryvos laida. Ji buvo susijaudinusi ir pernelyg sudirginta — vos po 
kelių žodžių pravirko. Bet viešai verkti buvo taip seniai įpratusi, jog 
dabar gebėjo šnekėti iš akių plūstant ašaroms, tad rypavo ir rypavo 
apie savo dukterį. 

— Ilgitės jos? — paklausė Fordaisas. Vienas iš patentuotų idio- 
tiškų jo klausimų, skirtų sukelti dar daugiau emocijų. 

Ir Ryva jų suteikė. Jis iš savo švarko kišenėlės jai padavė baltą 
nosinaite. Drobine. Žmogus tryško užuojauta. 

Galiausiai jis perėjo prie egzekucijos — svarbiausio savo progra- 
mos momento. 

— Ar tebeketinate ten būti? — paklausė neabejodamas atsakymu. 

— O taip, — patvirtino ji, ir Volisas įstengė linktelėti. 

— Kodėl? Ką tai jums reikš? 

— Reikš tiek daug, — atsakė ji. Mintis apie kerštą išdžiovino aša- 
ras. — Tas gyvulys atėmė mano dukteriai gyvybę. Jis nusipelno mirti, 
ir aš noriu ten būti, žvelgti jam į akis, kai išleis paskutinį atodūsį. 

— Manote, jis žiūrės į jus? 

— Abejoju. Jis bailys. Bet koks žmogus, kuris galėtų padaryti tai, 
ką jis padarė mano brangiajai mergaitei, kažin ar pajėgtų būti tiek vy- 
riškas, kad pažvelgtų į mane. 

— O kaip dėl jo paskutinių žodžių? Norite, kad atsiprašytų? 

— Taip, bet aš to nesitikiu. Jis taip ir neprisiėmė atsakomybės už 
tai, ką padarė. 

— Jis prisipažino. 

— Taip, bet paskui persigalvojo ir nuo tada visąlaik tai neigė. Ti- 
kiuosi, neigs ir tuomet, kai bus pririštas prie krėslo ir sakys sudie. 

— Pasakykite dėl mūsų iš anksto, Ryva. Kaip manote, ką jausite, 
kai jis bus paskelbtas mirusiu? 

Vien nuo šios minties ji nusišypsojo, bet greitai susitvardė. 

— Palengvėjimą, liūdesį, nežinau. Bus užverstas dar vienas ilgos, 
liūdnos istorijos skyrius. Bet ne pabaiga. 

Tai išgirdęs, Volisas šiek tiek susiraukė. 

— O koks čia yra paskutinis skyrius, Ryva? 

— Kai netenki vaiko, Šonai, ypač atimto taip smurtingai, pabai- 
gos nėra. 

— Pabaigos nėra, — niūriai pakartojo jis, paskui pasisuko į 
kamerą ir su visu įmanomu didžiuliu dramatizmu darsyk pakarto- 
jo: — Pabaigos nėra. 

Padaryta trumpa pertrauka, perstumtos kai kurios kameros ir 
papildomai laku supurkšti Forsaito plaukai. Kai vėl pradėta filmuoti, 
jis sugebėjo ištraukti iš Voliso kelis niurnesius — suredagavus tas da- 
lykas netruks nė dešimties sekundžių. 

Greičiau nei per valandą filmavimas baigtas. Fordaisas skubiai iš- 
sidangino — jis taip pat dirbo prie egzekucijos Floridoje. Pasistengė, 
kad visi sužinotų, jog laukia reaktyvinis lėktuvas, kuris turės jį ten nu- 
skraidinti. Vienas iš operatorių komandos kitas dvi dienas lūkuriuos 
Sloune, tikintis smurto protrūkio. 

Ketvirtadienio vakarą Fordaisas bus Hantsvilyje, ieškos dramatiš- 
kų posūkių, šniukštinės, ar egzekucija nebus atidėta. Mėgstamiausia 
laidos dalis jam buvo interviu po egzekucijos, kai pavykdavo nutverti 
ką tik palikusius kalėjimą aukos šeimos narius. Paprastai jie būdavo 
emociškai sugniuždyti, o jis taip pat žinojo, kad ekraną nušvies Ryva. 


g SKYRIUS 


ID prireikė veik dviejų valandų atkakliai skambinant 
telefonu ir nutaisius saldų balsą įkalbinėjant, kad galėtų su- 
rasti teismo kanceliarijos vedėjo pavaduotoją, sutinkantį pasirausti po 
reikiamus įrašų žurnalus ir nustatyti, kad taip, iš tikrųjų toks Trevisas 
Bojetas 1999-ųjų sausio 6-ą buvęs suimtas Sloune, Teksaso valstijoje, 
už vairavimą išgėrus. Po įkalinimo jam pridurta ir rimtesnių kaltinimų. 
Jisai sumokėjo garantinį užstatą, paskui paspruko iš miesto. Kaltini- 
mai buvo panaikinti ir byla užversta, kai ponas Bojetas areštuotas ir 
nuteistas dešimt metų kalėti Kanzase. Klerkas paaiškino, kad Sloune 
teismo procedūra yra tokia, jog bylos, kurių nenorima ar negalima tęs- 
ti, nutraukiamos. Žymesnių sankcijų dėl jo nebūta — bent ne Sloune 
ir ne Česterio apygardoje. 

Keitas, kuris negalėjo miegoti ir pirmą puodelį kavos susitaisė 
3.30 paryčiui, pirmą sykį paskambino į pono Fleko kontorą 7.30. Ne 
visai žinojo, ką pasakys advokatui, jeigu pavyktų susisiekti su juo tele- 
fonu, bet abu su Deina buvo nusprendę, kad negalima sėdėti sudėjus 
rankų ir nieko neveikti. Atremtas Fleko priimamojo sekretorės, jis pa- 
skambino kitam teisininkui. 

Matju Bernsas buvo prokuroro pavaduotojas ir aktyvus Šv. Mor- 
kaus parapijietis. To paties amžiaus kaip ir Keitas, abu drauge treni- 
ravo jaunių beisbolo komandas, kuriose žaidė jųdviejų sūnūs. Laimė, 
antradienio rytą Bernsas neturėjo bylos nagrinėjimo, bet vis tiek buvo 
gana užsiėmęs teisme su pirmais kaltinamųjų atvesdinimais į salę ir 
kita teisine rutina. Keitas susirado reikiamą teismo salę, vieną iš kelių 
rūmuose, ir iš vietos paskutinėje eilėje stebėjo slenkantį teisingumo 
srautą. Po valandos jis jau nerimavo ir buvo pasirengęs išeiti, nors ne- 
labai žinojo kur. Bernsas baigė su dar vienu kaltinamojo atvesdinimu 


93 


priešais teisėją, susikimšo dokumentus į portfelį ir pasuko durų link. 
Pakeliui linktelėjo Keitui, ir šis nusekė iš paskos. Judriuose korido- 
riuose juodu susirado ramesnę vietą — gerokai aptrintą medinį suolą 
netoli laiptinės. 

— Velniškai nekaip atrodai, — maloniai kreipėsi Bernsas. 

— Dėkui. Kažin ar šitaip gražu pasveikinti savo dvasininką. 
Naktį nepajėgiau sudėti bluosto, Matju. Nė minutės. Ar pasižiūrėjai 
interneto svetainę? 

— Taip, kokias dešimt minučių, prokuratūroje. Apie Dramą nie- 
kada nebuvau girdėjęs, bet, antra vertus, tas bylas dabar linkstama 
varyti išvien. Ten jie dirba gana formaliai. 

— Dramas nekaltas, Matju, — užtikrintai pareiškė Keitas, ir tai 
jo draugą nustebino. 

— Ką gi, taip sakoma interneto svetainėje. Bet jis — ne pirmas 
žmogžudys, tvirtinantis esąs nekaltas. 

Juodu retai kalbėdavosi apie teisę ar bet kokiu klausimu, susi- 
jusiu su mirties bausme. Keitas spėjo, kad kaip prokuroras Matju buvo 
užją. 

— Matju, žmogžudys čionai, Topikoje. Sekmadienio rytą buvo 
bažnyčioje, galbūt sėdėjo klaupte netoli tavęs ir tavo šeimos. 

— Įdėmiai tavęs klausausi. 

— Jis ką tik lygtinai paleistas, dabar devyniasdešimt dienų reabi- 
litacijos centre ir miršta nuo smegenų auglio. Vakar užsuko į bažnyčios 
raštinę patarimo. Turi ilgą seksualinės prievartos praeitį. Dusyk su juo 
kalbėjausi, ir jis prisipažino, žinoma, konfidencialiai, išprievartavęs ir 
nužudęs merginą. Žino, kur užkastas kūnas. Jis nenori, kad Dramui 
būtų įvykdyta mirties bausmė, bet taip pat nenori ateiti ir prisipažinti. 
Iš jo nekas, Matju, tikrai pasiligojęs psichopatas ir per kelis mėnesius 
pats numirs. 

Matju iškvėpė orą ir pakratė galvą, lyg būtų gavęs antausį. 

— Galiu paklausti, kodėl esi į visa tai įtrauktas? 

— Nežinau. Tik taip jau yra. Aš žinau tiesą. Klausimas, kaip su- 
stabdyti egzekuciją? 

— Dievas maloningas, Keitai. 

— Taip, aš ir su Juo kalbėjausi, ir laukiu Jo nurodymų, ko imtis. 
Bet kol tai įvyks, man reikia ir tavo patarimo. Paskambinau į advokato 
gynėjo kontorą Teksase, bet nieko neišėjo. 

— Juk privalai išlaikyti paslaptį? 

— Taip. Ir išlaikysiu. O jeigu žmogžudys nuspręs prisipažinti, at- 
skleisti tiesą, pamėginti išgelbėti tą žmogų nuo mirties bausmės? Kas 
tuomet? Kaip mes elgsimės? 

— Mes? Ne taip greitai, bičiuli. 

— Padėk man, Matju. Aš neišmanau teisės. Skaičiau interneto 
svetainę, iki apraibo akys, ir kuo daugiau skaitau, tuo labiau jaučiuosi 
sutrikęs. Kaip galima nuteisti myriop žmogų, jeigu nėra negyvėlio? 
Kaip galima tikėti prisipažinimu, kuris buvo taip akivaizdžiai policijos 
išgautas darant spaudimą? Kodėl kalėjimų skundeivoms leidžiama liu- 
dyti mainais į lengvesnius nuosprendžius? Kaip gali juodasis kaltina- 
masis gauti prisiekusiuosius vien iš baltųjų? Kaip prisiekusieji gali būti 
tokie akli? Kur apeliaciniai teismai? Turiu ilgą klausimų sąrašą. 

— O aš negaliu į juos visus atsakyti, Keitai. Tačiau atrodo, kad iš 
jų pats svarbiausias — kaip sustabdyti mirties bausmės vykdymą? 

— Tavęs aš klausiu, drauguži, juk tu — teisininkas. 

— Gerai, gerai. Leisk man minutėlę pagalvoti. Tau reikėtų kavos, 
ar ne? 

— Taip. Juk išgėriau tik galoną. 

Juodu užlipo laiptais į mažą bufetą, susirado kampe staliuką. 
Keitas sumokėjo už kavą, ir kai jis atsisėdo, Matju prašneko: 

— Reikia turėti nužudytosios kūną. Jeigu taviškis žmogus galės 
parodyti, kur paslėptas kūnas, Dramo advokatai galbūt sugebės per 
teismus pasiekti, kad nuosprendžio vykdymas būtų sustabdytas. Jeigu 
ne, egzekuciją galėtų atidėti gubernatorius. Nelabai žinau, koks ten 
veikia mechanizmas. Kiekvienoje valstijoje jis kitoks. Tačiau, nesant 
kūno, taviškis žmogus nuskambės kaip dar vienas apsireiškęs dėmesio 
siekiantis sukčius. Turėk omenyje, Keitai, kad bus pateikti įprastiniai 
paskutinės minutės prašymai. Mirtimi nubaustųjų advokatai žino, 
kaip elgtis su sistema, ir daug egzekucijų būna atidedama. Galbūt tu 
turi daugiau laiko, nei manai. 

— Teksasas gana dalykiškas. 

— Gerai pasakyta. 

— Prieš dvejus metus Dramui buvo likusios dvi savaitės iki eg- 
zekucijos. Nusiųstas federaliniam teismui prašymas kažkaip suveikė, 
neklausk manęs kaip. Perskaičiau apie tai praėjusią naktį ir vis dar 
nesusigaudau. Šiaip ar taip, sprendžiant iš interneto svetainės, pasku- 

tinės minutės stebuklas dabar mažai tikėtinas. Dramas jau turėjo savo 
stebuklą. Jo sėkmė baigėsi. 

— Svarbiausia — surasti kūną. Tai vienintelis aiškus įrodymas, 
kad taviškis žmogus sako tiesą. Ar žinai, kur kūnas? Jeigu žinai, ne- 
sakyk man. Tik pasakyk, ar žinai. 

— Ne. Jis man pasakė valstiją, miestą netoliese, apskritai vieto- 
vę, bet taip pat pabrėžė paslėpęs jį taip gerai, kad ir pačiam galėtų būti 
sunku surasti. 

— Tai Teksase? 

— Misūryje. 

Matju palingavo galvą. Atsigėręs ilgą gurkšnį kavos, tarė: 

— Kas, jeigu tas žmogus — tik dar vienas meluojantis nusikal- 
tėlis, Keitai? Aš tokių per dieną matau dešimtis. Jie viską meluoja. Iš 
įpročio. Meluoja, kai tiesa jiems patiems kur kas labiau padėtų. Me- 
luoja iš liudytojo vietos ir meluoja savo advokatams. Ir kuo ilgiau sėdi 
kalėjime, tuo daugiau meluoja. 

— Jis turi jos klasės žiedą, Matju. Nešioja jį ant pigios grandinė- 
lės sau ant kaklo. Patykojo merginos, buvo apniktas minčių apie ją. Jis 
parodė man žiedą. Laikiau savo rankoje ir jį apžiūrėjau. 

— Tu įsitikinęs, kad tas tikras? 

— Jeigu būtum jį matęs, būtum pasakęs, kad tikras. 

Dar vienas ilgas gurkšnis. Matju pasižiūrėjo į laikrodį. 

— Turi eiti? 

— Už penkių minučių. Ar tas žmogus linkęs nuvykti į Teksasą ir 
pareikšti tiesą? 

— Nežinau. Jisai sako, kad jeigu paliktų šios valstijos jurisdikciją, 
sulaužytų savo lygtinio paleidimo sąlygą. 

— Dėl to nemeluoja. Bet jeigu jis iš tikrųjų miršta, kodėl tai 
svarbu? 

— Paklausiau. Atsakė miglotai. Be to, vyras neturi pinigų, jokios 
galimybės tenai nukakti. Jo patikimumas nulinis. Niekas su juo nė ne- 
sikalbės. 

— Kodėl paskambinai advokatui? 

— Nes esu puolęs į neviltį, Matju. Tikiu tuo žmogumi ir tikiu, 
kad Dramas nekaltas. Galbūt Dramo advokatas žinos, ką daryti. Aš 
nežinau. 

Pokalbis trumpam nutrūko. Matju linktelėjęs trumpai pasišnekė- 

jo su dviem kitais teisininkais prie kito staliuko. Paskui vėl žvilgtelėjo 
į savo laikrodį. 

— Vienas paskutinis klausimas, — tarė Keitas. — Tik hipoteti- 
nis. Jeigu aš įtikinčiau šį vyrioką kuo greičiau nuskubėti į Teksasą ir 
pradėti pasakoti savąją istoriją? 

— Ką tik pasakei, kad jis neišgali tenai nukakti. 

— Taip, bet jeigu aš jį nuvežčiau? 

— Ne, po šimts, ne, Keitai. Tu padėsi pažeisti susitarimą dėl lyg- 
tinio jo paleidimo. Absoliučiai ne. 

— Kiek tai rimta? 

— Nesu tikras, bet tau galėtų sukelti keblumų, ką gali žinoti, 
galbūt net būtum išmestas iš dvasininkų. Abejoju, ar tave pasodintų 
kuriam laikui už grotų, bet būtų ganėtinai nemalonu. 

— Tai kaipgi jam tenai nukakti? 

— Regis, sakei, kad jis neapsisprendęs vykti. 

— Bet jeigu apsispręstų? 

— Viskas po žingsnelį, Keitai. — Matju trečią kartą pasižiūrėjo 
į laikrodį. — Klausyk, turiu bėgti. Susitikime kur nors trumpų prie- 
špiečių ir baigsime pokalbį. 

— Gera mintis. 

— Toliau gatvėje, prie Septintosios kampo, yra užkandinė. Va- 
dinasi „Epio delikatesai“. Galime ten gauti gilumoje kabiną ir ramiai 
šnektelėti. 

— Žinau tą įstaigėlę. 

— Tad iki vidudienio. 


Reabilitacijos centro „Anchor House“ nakvynės namuose prie bu- 
dėtojo stalo dirbo tas nuolat susiraukęs buvęs kalinys. Visiškai įnikęs į 
kryžiažodį, aiškiai buvo nepatenkintas, kad jam sutrukdyta. 

— Bojeto nėra, — trumpai metė jis. 

Keitas švelniai mygo toliau: 

— Kur nors dirba? 

— Jis ligoninėje. Išvežtas praėjusią naktį. 

— Kas atsitiko? 

— Kiek žinau, priepuoliai ir traukuliai. Žmogėnui visai prastai, 
daugeliu atžvilgių. 

— Į kurią ligoninę? 

— Aš nevairavau greitosios. 

Ir jis vėl įniko į kryžiažodį. Pokalbis buvo baigtas. 

Keitas surado sau reikiamą pacientą Šv. Pranciškaus ligoninės 
trečiame aukšte, pusiau atskiroje palatoje prie lango. Dvi lovas skyrė 
plonutė užuolaida. Kaip dvasininkas, apeinantis ligonius ir, be to, iš 
veido pažįstamas, Keitas pasakė seselei, kad ponas Bojetas buvo ap- 
silankęs jo bažnyčioje ir būtinai turi jį pamatyti. Daugiau nieko ne- 
reikėjo sakyti. 

Bojetas nemiegojo, prie kairės rankos lipnia juostele jam buvo 
pritvirtintas intraveninės lašelinės vamzdelis. Pamatęs Keitą nusišyp- 
sojo ir geibiai ištiesė jam spustelėti dešinę ranką. 

— Dėkui, kad atėjote, pastoriau, — silpnu, gergždžiančiu balsu 
pratarė. 

— Kaip jaučiatės, Trevisai? 

Praslinko penkios sekundės, kol jis kilstelėjo kairę ranką ar at- 
sakė: 

— Kažkokie neblogi vaistai. Jaučiuosi geriau. 

— Kas atsitiko? — paklausė Keitas, nors ir žinojo. 

Bojetas pažvelgė į langą, nors pro jį tegalėjo matyti vien pilką 
dangų. Praslinko dešimt sekundžių. 

— Kaijūs išėjote, pastoriau, aš iš tikrųjų susijaudinau. Galvą ėmė 
skelti skausmai ir niekaip nepraėjo. Paskui viskas užtemo, ir mane at- 
vežė čia. Pasakė, kad aš purčiausi ir tampiausi. 

— Apgailestauju, Trevisai. 

— Daugiausia tai per jus, pastoriau. Jūs viską sujudinot. Mane 
labai sukrėtėte. 

— Tikrai atleiskite, bet prašau atsiminti, kad tai jūs atėjote pasi- 
matyti su manimi, Trevisai. Jums reikėjo mano pagalbos. Papasako- 
jote man apie Donte Dramą ir Nikolę Jarber, du žmones, apie kuriuos 
niekada nebuvau girdėjęs. Pasakėte tai, ką pasakėte. Ne aš pas jus 
atėjau. 

— Tiesa. 

Jis užsimerkė. Kvėpavo sunkiai, su pastangomis. Tęsėsi ilga pau- 
zė. Paskui Keitas prisilenkė ir bemaž sušnabždėjo: 

— Jūs vis dar čia, Trevisai? 

— Taip. 

— Tad klausykitės manes. Turiu planą. Norite jį išgirsti? 

— Taip. 

— Pirma, jūs papasakosite savo istoriją į vaizdo kamerą. Prisipa- 
žinsite, ką padarėte Nikolei. Paaiškinsite, kad Dontė su jos pagrobimu 
ir mirtimi neturi nieko bendra. Papasakosite viską, Trevisai. Ir pasaky- 
site, kur ji užkasta. Kaip įmanoma smulkiau, kad būtų galima ją surasti, 
jeigu bent kiek pasiseks. Vaizdą įrašysime dabar. Čia pat, ligoninėje. Ir 
kai jį turėsiu, kuo skubiausiai nusiųsiu į Teksasą, Dontės advokatams, 
prokurorui, teisėjui, policijai, apeliaciniams teismams, gubernatoriui 
ir visiems tenykščiams laikraščiams ir televizijos stotims, kad sužino- 
tų. Visi sužinos. Padarysiu tai elektroniniu paštu, taigi visi jį gaus vos 
per kelias minutes. Paskui antra plano dalis — jūs duodate man žiedą. 
Nufotografuosiu jį ir nuotraukas nusiųsiu visiems, kuriuos ką tik su- 
minėjau, irgi internetu. Per naktį nusiųsiu žiedą skubia pašto siunta 
su pristatymu Dontės advokatams, ir šie turės daiktinį įrodymą. Ką 
jūs į tai, Trevisai? Juk galite papasakoti savo istoriją nė nepalikdamas 
šios ligoninės lovos. 

Ligonio akys taip ir neatsimerkė. 

— Jūs čia, Trevisai? 

Krenkštelėjimas: 

— Mm-hm. 

— Tai suveiks, Trevisai. Nebegalima daugiau gaišti laiko. 

— Visa tai bergždžia. 

— Ką yra prarasti? Tik nekalto žmogaus gyvybę. 

— Vakar vakarą apšaukėte mane melagiu. 

— Nes melavote. 

— Ar Sloune radote įregistruotą mano areštą? 

— Taip, radome. 

— Taigi aš nemelavau. 

— Ne apie tai. Ir apie Dontę Dramą jūs nemelavote. 

— Dėkui. Dabar aš miegosiu. 

— Nagi, Trevisai. Įrašyti vaizdą netruks nė penkiolikos minučių. 
Galiu padaryti tai net dabar, savo mobiliuoju telefonu, jeigu norite. 

— Nuo jūsų man vėl skauda galvą, pastoriau. Jaučiu, užeis prie- 
puolis. Turite dabar mane palikti ir prašom nesugrįžti. 

Keitas atsistojo ir giliai įkvėpė oro. 

Kad viskas nuskambėtų tikriau, Bojetas pakartojo, bet gerokai 
garsiau: 
— Turite mane palikti ir prašom nesugrįžti. 


„Epio delikatesų“ gilumoje abu įsitaisė prie didelių troškintos 
jautienos lėkščių. Matju išsitraukė iš kišenės kažkokius užrašus ir 
pilna burna prašneko: 

— Šiuo klausimu tiesiogiai nėra įstatymų straipsnio, bet tave 
tikriausiai apkaltinų trukdymu teisingumui. Nė negalvok to žmogaus 
vežti į Teksasą. 

— Aš ką tik kalbėjausi su mūsiškiu žmogumi. Jis... 

— Mūsiškiu žmogumi? Nė neįsivaizdavau, kad ir aš esu įveltas. 

— Jis ligoninėje. Praėjusią naktį jį ištiko priepuolis. Auglys grei- 
tai progresuoja ir jį žudo. Žmogus prarado norą padėti reikalui. Yra 
šliužas, psichopatas, galbūt išprotėjęs dar prieš augliui apimant jo 
smegenis. 

— Kodėl jis vis dėlto atėjo į bažnyčią? 

— Turbūt, kad kelioms valandoms ištrūktų iš reabilitacijos cen- 
tro. Ne, neturėčiau taip sakyti. Mačiau, vyras tikrai jaudinosi, jautė 
kaltę ir šmėstelėjusį norą padaryti tai, kas yra teisinga. Deina surado 
Arkanzase vieną iš jo lygtinio paleidimo inspektorių. Tas inspektorius 
prasitarė, kad mūsiškis žmogus kalėjime buvęs kažkokios baltųjų su- 
premacistų* gaujos narys. Žinoma, Dontė Dramas juodasis, ir todėl 
abejoju, ar iš tikrųjų čia esama daug atjautos. 

— Tu nevalgai, — priminė Matju, įsidėdamas į burną kąsnį troš- 
kinio. 

— Nesu alkanas. Man kilo kita mintis. 

— Tu nevyksti į Teksasą. Ten tave tikriausiai nušautų. 

— Gerai, gerai. Štai kokia mintis. O jeigu tu paskambintum Don- 
tės advokatui? Man nepavyko prasiskverbti pro sekretorę. Tesu kuklus 
Viešpaties tarnas, bet tu — teisininkas, prokuroras ir kalbi jų kalba. 

— Ir ką gi galėčiau jam pasakyti? 

— Galėtum pasakyti turįs pagrindą manyti, kad tikrasis žudikas 
yra čia, Topikoje. 


* Viršenybės propaguotojai, skelbiantys tos ar kitos rasės pranašumą. 

Kramtydamas pilna burna Matju delsė. 

— Tik tiek? — pagaliau tarė. — Paprasčiausiai šitaip. Tas advoka- 
tas sulaukia iš manęs keisto skambučio. Pasakau jam, ką pasakau, o tai 
nėra daug, nors turėtų suteikti tam advokatui naują pagrindą įregis- 
truoti teisme prašymą egzekucijai sustabdyti? Ar aš čia teisus, Keitai? 

— Žinau, tu sugebi ir geriau įtikinti. 

— Pamėgink tokį scenarijų. Tas tavo šliužas — tipiškas patolo- 
ginis melagis, netrukus mirsiantis, vargšas žmogus. Ir jis nusprendžia 
išeiti iš gyvenimo su trenksmu, nusprendžia paleisti paskutinį kerš- 
tingą šūvį į sistemą, nuo kurios kentėjo. Sužino apie tą bylą Teksase, 
giliau pasidomi ir išsiaiškina, kad kūnas taip ir nebuvo surastas, taigi 
še — jis turi savąją istoriją. Susiradęs interneto svetainę laisvai sužino 
faktus ir dabar su tavimi žaidžia. Įsivaizduoji, kokio dėmesio vyriokas 
susilauks? Bet jo sveikata nuo to nepagerės. Palik tai ramybėje, Keitai. 
Jis veikiausiai apgavikas. 

— Kaipgi jis būtų galėjęs išgirsti apie tą bylą? 

— Buvo laikraščiuose. 

— Kaip būtų galėjęs susirasti interneto svetainę? 

— Ar kada esi girdėjęs apie „Google“? 

— Jis negali prieiti prie kompiuterių. Pastaruosius šešerius me- 
tus kalėjo Lansinge. Kaliniams nesuteikiama prieiga prie interneto. 
Turėtum tai žinoti. Įsivaizduok, kas dėtųsi, jeigu jie galėtų prieiti. 
Prieiga plius daug dyko laiko. Nė viena programinė įranga pasaulyje 
nebūtų saugi. Jis neprieina prie kompiuterio ir reabilitacijos centre. 
Tas žmogus keturiasdešimt ketverių, Matju, ir didžiumą suaugusiojo 
savo gyvenimo prasėdėjo kalėjime. Kompiuteriai veikiausiai jam varo 
baime. 

— O Dramo prisipažinimas? Tau jis nesvarbus? 

— Žinoma, svarbus, bet, pasak jam skirtos internetinės svetai- 
nės... 

— Baik, Keitai. Tą svetainę tvarko jo advokatai. Ji yra tendencin- 
ga. Tokia vienašališka, kad praranda patikimumą. 

— O žiedas? 

— Tai aukštesniosios vidurinės mokyklos žiedas, vienas iš mili- 
jardo. Ne taip sunku jį gauti ar atgaminti. 

Pečiai Keitui nusviro ir susmuko, staiga jis pasijautė labai pavar- 
gęs. Pristigo energijos toliau argumentuoti. 

— Tau reikia pamiegoti, drauge mano, — patarė Matju. — Ir už- 
miršti tą bylą. 

— Galbūt esi teisus. 

— Manau, taip. Ir jeigu ketvirtadienį įvyks egzekucija, neprie- 
kaištauk sau. Labai dideli šansai, kad jie savo rankose turi kaip tik tą 
žmogų. 

— Pasakyta kaip tikro prokuroro. 

— Kuris, taip jau išeina, yra ir draugas. 


10 SKYRIUS 


999-ųjų spalio 29-4, — dvi savaitės po to, kai buvo nuteistas, 

Dontę Dramą pristatė į Hantsvilio — trisdešimt penkių tūks- 
tančių gyventojų miestuko, apie devyniasdešimt mylių į šiaurę nuo 
Hiustono — kalėjimo mirtininkų flygelį Eliso padalinyje. Po visų for- 
malumų jam išdavė standartinį garderobą, susidedantį iš dvejų baltų 
marškinių ir kelnių, dviejų baltų kombinezonų, ketverių boksininko 
trumpikių, dvejų baltų trumparankovių sportinukų, guminių dušo 
šlepečių poros, vieno plono apkloto ir vienos mažos pagalvės. Taip pat 
išdavė dantų šepetėlį, dantų pastos tūbelę, plastmasines šukas ir vie- 
ną tualetinio popieriaus ritinėlį. Paskyrė mažutę kamerą su betoniniu 
gultu ir nerūdijančio plieno unitazu bei kriaukle. Jis tapo vienu iš 452 
vyriškos lyties mirtininkų fAlygelio kalinių. Dvidešimt dvi myriop nu- 
teistos moterys buvo įkurdintos kitame kalėjime netoliese Geitsvilio, 
Teksase. 

Kadangi nebūta duomenų apie ankstesnį jo blogą elgesį kalėjime, 
Dontė priskirtas prie pirmo lygio kalinių kategorijos. Kaip tokiam, 
jam suteikta keletas papildomų privilegijų. Jis galėjo dirbti iki keturių 
valandų per dieną mirtininkų fAlygelio drabužių siuvykloje. Galėjo savo 
fizinių pratybų laiką leisti kieme su keliais kitais kaliniais. Galėjo kartą 
per dieną praustis po dušu — vienas, niekieno neprižiūrimas. Galėjo 
dalyvauti religinėse pamaldose, užsiimti amatų dirbtuvėse ir edukaci- 
nėse programose. Galėjo iš išorės gauti iki 75 dolerių per mėnesį. Galė- 
jo nusipirkti televizorių, radiją, rašymo reikmenis ir maisto iš kalėjimo 
parduotuvės. Ir jam leisti du pasimatymai per savaitę su lankytojais. 
Pažeidusieji nustatytas taisykles būdavo pažeminami į antrą lygį, ku- 
riame privilegijų mažiau. Blogiukus pervesdavo dar žemiau — į trečią 
lygį, ir jie netekdavo visos gerovės. 

Nors jis beveik metus kalėjo apygardos kalėjime, sukrėtimas 
patekus į mirtininkų fAlygelį prislėgė visu sunkumu. Triukšmas nepa- 
liaujamas — garsiai įjungti radijai ir televizoriai, nuolatiniai draugiški 
kitų kalinių apsišaipymai, prižiūrėtojų šauksmai, senų vandentiekio 
vamzdžių švilpesys ir gurgesys, uždaromų ir atidaromų kamerų durų 
trankymai. Viename laiške savo motinai jis rašė: „Erzelis niekada nesi- 
liauja. Niekada. Stengiuosi nekreipti į jį dėmesio, ir kokią valandą man 
pavyksta, bet paskui kas nors sukliks ar prastai uždainuos, prižiūrėto- 
jas užriks, ir visi juoksis. Taip vyksta bet kuriuo metu. Dvidešimt ant- 
rą valandą radijai ir televizoriai išjungiami, ir būtent tuomet pradeda 
kvailioti rėksniai. Jau ir šiaip bloga gyventi kaip žvėriui narve, bet 
triukšmas varo mane iš proto. 

Tačiau jis netrukus patyrė, kad galima iškęsti izoliaciją ir nusisto- 
vėjusią tvarką. Nors nebuvo tikras, ar pajėgs gyventi be savo šeimos ir 
draugų. Ilgėjosi brolių, sesers ir tėvo, tačiau minties, kad liks atskirtas 
nuo savo motinos, pakako, jog iš akių ristųsi ašaros. Jis verkdavo tam- 
soje, visada veidu įsikniaubęs į pagalvę ir labai tyliai. 

Mirtininkų flygelis — košmaras žmogžudžiams maniakams ir 
žudžiusiesiems kirviu. O niekuo nenusikaltusiam — tai psichinė kan- 
čia, kokios žmogaus protas nėra parengtas ištverti. 

Mirties nuosprendis jam įgijo naują prasmę, kai lapkričio 16-ą 
buvo įvykdyta egzekucija Desmondui Dženingsui už tai, kad per ne- 
nusisekusį kvaišalų sandėrį nužudė du žmones. Kitą dieną mirties 
bausmė įvykdyta Džonui Lembui — už tai, kad paleistas iš kalėjimo 
lygtinai jau kitą dieną nužudė komivojažierių. Dar po dienos, lapkri- 
čio 18-ą, mirties bausmė įvykdyta Chozė Gutjeresui — už ginkluotą 
apiplėšimą ir nužudymą kartu su savo broliu. Broliui mirties baus- 
mė buvo įvykdyta penkeriais metais anksčiau. Mirtininkų flygelyje 
Dženingsas kalėjo ketverius metus, Lembas — šešiolika, Gutjeresas 
— dešimt. Vienas prižiūrėtojas Dontei papasakojo, kad vidutinė gy- 
venimo mirtininkų flygelyje trukmė iki egzekucijos — dešimt metų, ir 
tai, išdidžiai pabrėžė jis, yra trumpiausias laikas visoje šalyje. Ir vėlgi 
— Teksasas pirmauja. 

— Bet nesijaudink, — nuramino prižiūrėtojas, — tie dešimt 
metų — ilgiausi tavo gyvenime. Cha, cha, cha. 

Dar po trijų savaičių, gruodžio 8-4, mirties bausmė įvykdyta 
Deivui Longui — už tai, kad Dalaso priemiestyje kirviu užkapojo 

tris moteris. Teismo proceso metu Longas prisiekusiesiems pareiškė 
žudysiąs vėl, jeigu jam nebūsianti skirta mirties bausmė. Prisiekusieji 
patenkino jo norą. Gruodžio 9-4 egzekucija įvykdyta kitam trigubam 
žmogžudžiui, Džeimsui Betardui. Po trijų dienų mirties bausmė įvyk- 
dyta Robertui Etvortui, praleidusiam mirtininkų flygelyje vos trejus 
metus. Kitą dieną, dvidešimt trejus metus laukusį, mirties atpildas 
ištiko Semį Felderį. 

Po Felderio mirties Dontė nusiuntė Robiui Flekui laišką, kuriame 
rašė: „Ei, žmogau, tie vyručiai čionai rimtai nusiteikę. Per keturias 
savaites nugalabijo septynis. Semis buvo 199-as nuo tada, kai prieš 
kelerius metus jiems uždegta žalia šviesa. Jis taip pat šiais metais 
— 35-asis, o kitais metais pas juos numatyta 50. Turite ką nors daryti, 
žmogau. 

Gyvenimo sąlygos iš blogų darėsi vis prastesnės. Teksaso bau- 
džiamosios teisenos departamentas (TBTD) buvo beketinąs perkelti 
mirtininkų flygelį iš Hantsvilio į Polunskio kompleksą netoliese nuo 
Livingstono miestuko, už keturiasdešimties mylių. Nors oficialiai 
jokia priežastis nepateikta, šio perkėlimo imtasi po to, kai mėgino 
pabėgti, bet nesėkmingai, penki myriop nuteistieji. Keturi buvo su- 
gauti dar kalėjimo ribose. Penktasis aptiktas plūduriuojantis upe pa- 
sroviui, jo mirties priežastis liko nežinoma. Netrukus po to nuspręsta 
sugriežtinti saugumą ir perkelti vyrus į Polunskį. Po keturių mėnesių 
Hantsvilyje Dontė, sukaustytas grandinėmis, pasodintas į autobusą su 
dvidešimtimi kitų. 

Naujoje vietoje jam paskyrė šešių iš dešimties pėdų ploto kame- 
rą. Be langų. Durys — išvien metalinės, su mažute kvadratine angute, 
kad prižiūrėtojai galėtų pažvelgti vidun. Jų apačioje — siauras plyšys 
padėklui su maistu įstumti. Kamera buvo visiškai sandari, be grotų, 
pro kurias galėtum žiūrėti ir matyti kitą žmogų — ankštas betono ir 
plieno bunkeris. 

Žmonės, kurių žinioje buvo kalėjimas, nusprendė, kad dvidešimt 
tris valandas laikyti kalinius užrakintus — tinkamas būdas juos kon- 
troliuoti ir apsisaugoti nuo pabėgimų ir smurto. Iš esmės bet kokie ka- 
linių kontaktai eliminuoti. Nei darbinių programų, religinių pamaldų, 
grupinių rekreacijų, nieko, kas leistų žmonėms bendrauti. Televizoriai 
uždrausti. Kasdien vienai valandai Dontė būdavo išvedamas į „dienos 
kambarį — mažą uždarą erdvę vidur kalėjimo sienų, neką didesnę 

už jo kamerą. Ten vienas ir stebimas prižiūrėtojo, jis turėjo džiaugtis 
rekreacija, kokią tik įstengė savo protu prasimanyti. Du kartus per 
savaitę, jeigu orai leisdavo, jis būdavo išvedamas laukan — į pusiau 
žole apaugusį lopinėlį, žinomą kaip „šunidė“. Valandą galėdavo žvelgti 
į dangų. 

Stebėtina, jis netrukus susizgribo, kad ilgisi nenutrūkstamo 
triukšmo, kurio taip neapkentė Hantsvilyje. 

Po mėnesio Polunskyje savo laiške Robiui Flekui jis rašė: „Dvi- 
dešimt tris valandas per parą esu užrakintas šiame klozete. Vienintelis 
kartas, kai pasikalbu su kitu žmogumi — tuomet, kai prižiūrėtojai 
atneša maisto arba tai, ką jie čia vadina maistu. Taigi matau tik pri- 
žiūrėtojus, o ne tokius žmones, kuriuos pats pasirinkčiau. Mane supa 
žmogžudžiai, tikri žmogžudžiai, ir verčiau kalbėčiausi su jais negu su 
prižiūrėtojais. Viskas čia numatyta, kad gyventi būtų kaip įmano- 
ma blogiau. Pavyzdžiui, valgymo metas. Pusryčius gauname trečią 
nakties. Kodėl? Niekas nežino ir niekas neklausia. Mus pažadina 
pamaitinti mėšlu, nuo kurio pabėgtų daugelis šunų. Pietūs — trečią 
dienos. Vakarienė — vakare dešimtą. Šalti kiaušiniai ir balta duona 
— pusryčiams, kartais obuolių sultys ir blynai. Pietums — sumušti- 
niai su žemės riešutų sviestu. Kartais — Bolonės dešra, prasta dešra. 
Gumos kietumo vištiena ir greitai iš miltelių pagaminama bulvių košė 
— vakarienei. Kažkoks teisėjas kažkur pasakė, kad mes turime teisę į 
du tūkstančius du šimtus kalorijų per parą, — be abejo, jūs tai žinote, 
— ir jeigu jie įsivaizduoja, kad šiek tiek kalorijų trūksta, prikrauna 
daugiau baltos duonos. Ta visada sužiedėjusi. Vakar pietums aš gavau 
penkias riekes baltos duonos, šaltos kiaulienos su pupelėmis, gabalą 
apipelijusio čederio sūrio. Ar mes galime bylinėtis dėl maisto? Galbūt 
tai jau daryta. Bet aš galiu sutikti su maistu. Galiu sutikti su kratomis 
bet kuriuo laiku. Manau, galiu ištverti viską, Robi, bet nesu tikras dėl 
izoliacijos vienutėje. Prašau, imkitės ko nors. 

Jis tapo dar labiau prislėgtas ir nusiminęs ir miegojo po dvylika 
valandų per parą. Kovodamas su nuoboduliu, mintyse peržaisdavo 
visas futbolo rungtynes iš aukštesniosios vidurinės mokyklos laikų. 
Apsimesdavo esąs radijo komentatorius, pranešinėjantis apie žaidi- 
mo eigą, viską pagražinantis, ir visada tuomet didysis Dontė Dramas 
— žvaigždė. Greitai berdavo savo komandos draugų pavardes — visų, 
išskyrus Džojaus Gembelo — ir suteikdavo prasimanytas pavardes 

priešininkams. Dvylika rungtynių, kai mokėsi dešimtoje klasėje, ir 
trylika — priešpaskutinėje, ir nors abejais metais Maršalas supliekė 
Slouną per atkrintamąsias varžybas, kalėjime Dontė to visai nenorėjo 
prisiminti. Tas rungtynes laimėję Slouno „Kariai ir nužengę tolyn, kol 
finale sudoroję Odesos* „Permiečius“, „Kaubojų stadione stebint sep- 
tyniasdešimt penkiems tūkstančiams aistruolių. Abejais metais Dontė 
buvęs paskelbtas naudingiausiu žaidėju, Misteriu Teksaso Futbolas, o 
to niekada nebuvo pasitaikę anksčiau. 

Po rungtynių, po to, kai išjungdavo savo „transliacijas“, Dontė 
rašydavo laiškus. Jo tikslas būdavo kasdien parašyti bent po penkis. 
Valandų valandas jisai skaitydavo Bibliją, mintinai įsiminė Šventojo 
Rašto eilutes. Kai Robis įregistruodavo dar vieną storą apeliaciją dar 
vienam teismui, Dontė perskaitydavo kiekvieną žodį. Ir norėdamas tai 
įrodyti, rašydavo savo advokatui ilgus padėkos laiškus. 

Bet po metų izoliacijos jis pradėjo baimintis, kad pamažu pra- 
randa atmintį. Būdavo sunkiau prisiminti seniau vykusių rungtynių 
rezultatus. Pasimiršo komandos draugų vardai. Jis nebepajėgė greito- 
mis atbarškinti dvidešimt septynių Naujojo Testamento knygų pava- 
dinimų. Tapo mieguistas ir nebeįstengė atsikratyti depresijos. Protas 
kriko. Dontė miegodavo šešiolika valandų per parą ir suvalgydavo 
pusę atnešto maisto. 

2001-ųjų kovo 14-4 du įvykiai vos neišvarė jo iš proto. Pirmas 
— tai motinos laiškas. Trijų puslapių, parašytas jam brangiu braižu, 
bet, perskaitęs pirmą puslapį, metė. Nepajėgė baigti skaityti. Norėjo 
toliau tęsti ir žinojo, kad turėtų, bet akys niekaip nefokusavo, o pro- 
tas neprisivertė perprasti jos žodžių. Po dviejų valandų gavo žinią, kad 
Teksaso baudžiamųjų bylų apeliacinis teismas patvirtino apkaltina- 
mąjį nuosprendį. Jis ilgai verkė, paskui išsitiesė ant gulto ir per pusiau 
katatoninį ūką stebeilijo į lubas. Valandas nejudėjo. Atsisakė pietų. 

Mokantis priešpaskutinėje klasėje, per paskutines atkrintamą- 
sias rungtynės su Maršalu ant kairės plaštakos jam užmynė trijų šim- 
tų svarų svorio priešininkų komandos puolantysis saugas. Sutraiškyti 
ir sulaužyti trys pirštai. Skausmas buvo toks staigus ir stiprus, kad jis 
kone nualpo. Treneris lipnia juosta sutvarstė sužeistus pirštus kartu, 
ir per kitus epizodus Dontė sugrįžo į žaidimą. Beveik visą antrą rung- 


* Miestas vakariniame Teksase. 

tynių pusę jis žaidė kaip laukinis. Nuo skausmo kone išprotėjo. Tarp 
žaidimo epizodų stoiškai stovėjo ir stebėjo puolėjus susiglaudžiant 
naujai atakai, nė karto nepakratydamas rankos, nė karto nepaliesda- 
mas jos, niekaip neišsiduodamas skausmo, nuo kurio ašarojo akys. Iš 
kažkur jisai surado geležinės valios ir neįtikimo tvirtumo baigti rung- 
tynes. 

Nors buvo pamiršęs ir tų rungtynių rezultatą, jis pasižadėjo sau 
stengtis prisiminti, pasiekti savo esybės gelmes, atsisakančių veikti 
smegenų pasąmonės klodus ir surasti valios sustabdyti slydimą į be- 
protybę. Vargais negalais prisivertė išlipti iš lovos. Parkrito ant grindų 
ir padarė dvidešimt atsispaudimų. Paskui iš gulimosios padėties lenkė- 
si į sėdimąją, kol įsiskaudo pilvą. Bėgo vietoje, kol nebepajėgė pakelti 
pėdų. Pritūpimai, kojų kilnojimai, vėl atsispaudimai ir atsisėdimai 
atsigulus. Kai visas suprakaitavo, atsisėdo ant gulto ir sudarė dienot- 
varkę. Kasryt penktą pradės tikslų pratimų kompleksą ir dirbs nesu- 
stodamas šešiasdešimt minučių. Kiekvieną rytą, 6.30, parašys po du 
laiškus. 7.00 — įsimins po naują Šventojo Rašto eilutę. Ir taip toliau. 
Jo tikslas — tūkstantis atsispaudimų ir atsisėdimų per dieną. Rašys 
po dešimt laiškų, ir ne tik savo šeimai ir artimiems draugams. Susiras 
naujų susirašinėjimo bičiulių. Skaitys bent po vieną knygą per dieną. 
Miegos perpus trumpiau. Pradės vesti dienoraštį. 

Tuos tikslus tvarkingai surašė spausdintomis raidėmis, pavadino 
„Rutina ir prisegė prie sienos šalia metalinio veidrodžio. Dontė pa- 
tyrė didelį malonumą laikytis savo režimo. Kasryt puldavo jį vykdyti. 
Po mėnesio padarydavo po tūkstantį du šimtus atsispaudimų ir atsi- 
sėdimų per dieną, ir buvo gera jausti tvirtus raumenis. Pratybos sugrą- 
žino į smegenis kraują. Skaitymas ir rašymas atvėrė naujus pasaulius. 
Viena mergina iš Naujosios Zelandijos parašė Dontei laišką, ir jis tuoj 
pat jai atrašė. Jos vardas buvo Milė. Šešiolikos metų. Tėvai pritarė jos 
susirašinėjimui, bet tikrino jo laiškus. Kai ji atsiuntė mažutę savo fo- 
tografiją, Dontė įsimylėjo. Skatinamas svajonės kada nors susitikti su 
Mile, netrukus jis darė po du tūkstančius atsispaudimų ir atsisėdimų. 
Jo dienoraštis buvo pilnas eskizų — erotinių scenų, porelei keliaujant 
po pasaulį. Ji rašė jam kartą per mėnesį, ir į kiekvieną savo išsiųstą 
laišką ji sulaukdavo iš jo bent trijų. 

Roberta Dram nusprendė Dontei nesakyti, kad jo tėvas miršta 
nuo širdies ligos. Ir kai per vieną iš daugelio savo įprastų apsilankymų 

sūnui pasakė, kad jo tėvas mirė, trapus Dontės pasaulis vėl pradėjo 
skilinėti. Žinojimo, kad tėvas pasimirė anksčiau, nei jis visiškai reabili- 
tuotas galės išeiti iš kalėjimo, pasirodė per daug. Jis leido sau sulaužyti 
griežtą dienotvarkę. Praleido dieną, paskui — antrą. Nesiliovė verkęs 
ir drebėjęs. 

Paskui jį pametė Milė. Jos laiškai ateidavo kiekvieno mėnesio apie 
penkioliktą, kas mėnesį daugiau kaip dvejus metus, ir dar atvirukai jo 
gimtadienio ir Kalėdų progomis. Dėl priežasčių, kurių Dontė taip ir 
nesužinos, jie liovėsi. Jisai siuntė jai laišką po laiško ir nesulaukdavo 
jokio atsakymo. Jis kaltino kalėjimo prižiūrėtojus, kad šie kiša nagus 
prie jo pašto, ir net įtikino Robį pareikšti kai kuriuos grasinimus. Ta- 
čiau palaipsniui jisai susitaikė su tuo, kad jos nebeliko, ir įpuolė į niūrią 
ir ilgą depresiją, prarasdamas bet kokį domesį „Rutinai“. Pradėjo bado 
streiką, dešimt dienų nevalgė, bet pasidavė, kai niekam, atrodė, tai 
nerūpėjo. Savaites jis nesimankštino, neskaitė, nieko naujo nerašė į 
dienoraštį ir laiškus siuntė tik savo motinai ir Robiui. Netrukus vėl 
užmiršo buvusių rungtynių rezultatus ir tepajėgė prisiminti kelias iš 
žymesniųjų Šventojo Rašto eilučių. Valandas stebeilydavo į lubas mur- 
mėdamas: „Jėzau, aš netenku proto.“ 


Polunskyje lankytojų salė — erdvi, atvira patalpa su daugybe sta- 
lų, kėdžių ir smulkių prekių automatų palei sienas. Per vidurį — ilga 
eilė kabinų, visų pertvertų stiklu. Kaliniai sėdi vienoje pusėje stiklo, jų 
lankytojai — kitoje, ir visi pokalbiai vyksta telefonu. Už kalinių visada 
šmėkšo apsaugininkai, stebi. Viename šone — trys kabinos, skirtos 
advokatų apsilankymams. Šios irgi perdalytos stiklu, ir visos konsul- 
tacijos vyksta telefonu. 

Ankstyvais metais Dontę apimdavo jaudulys, kai pamatydavo 
kitapus stiklinės pertvaros, prie siauros lentynėlės sėdintį Robį Fleką. 
Robis — jo advokatas, draugas, aršus gynėjas, taip pat žmogus, kuris 
atitaisys šią neįtikimą neteisybę. Robis įnirtingai ir garsiai kovoja, gra- 
so pragaro ugnimi blogai besielgiantiesiems su jo klientu. Tiek daug 
nuteistųjų turi už kalėjimo sienų prastus advokatus arba suvis jų ne- 
turi. Jų apeliacijos galimybės išsekusios, sistema su jais baigusi. Nie- 
kas tenai jų nebegina. Bet Dontė turėjo poną Robį Fleką ir kiekvieną 

dieną kuriuo nors metu pagalvodavo, kad jo advokatas mąsto apie jį ir 
planuoja naują būdą, kaip ištraukti savo klientą iš kalėjimo. 

Bet po aštuonerių metų mirtininkų flygelyje Dontė prarado vil- 
tį. Nenustojo tikėjęs Robiu, bet paprasčiausiai suvokė, kad Teksaso 
teismų sistema kur kas galingesnė už vieną advokatą. Jeigu neįvyks 
stebuklas, ši neteisybė eis savo vaga. Robis buvo paaiškinęs, kad jie 
teiksią prašymus iki pačios pabaigos, bet ir jis buvo realistas. 

Juodu kalbėdavosi telefonu, abu laimingi matydami vienas kitą. 
Robis atveždavo linkėjimus nuo visos Dramų šeimos. Būdavo aplan- 
kęs juos iš vakaro, perduodavo visas smulkmenas. Dontė klausyda- 
vosi šypsodamasis, bet mažai ką pasakydavo. Jo kalbėsenos įgūdžiai 
sunyko, kartu su viskuo kitu. Fiziškai jis buvo sulysęs, pakumpęs 
senstantis dvidešimt septynerių metų vyras. Protiškai pasimaišęs. 
Nepajėgė sekti laiko, niekada nežinodavo, diena ar naktis, dažnai pra- 
leisdavo valgį, dušą ir kasdienę rekreacijos valandą. Vengdavo ištarti 
bent žodį prižiūrėtojams, ir kai kada jam būdavo sunku vykdyti pačius 
elementariausius jų nurodymus. Jie kažkaip jį atjausdavo, nes žinojo, 
kad jis nekelia grėsmės. Kartais miegodavo nuo aštuoniolikos iki dvi- 
dešimties valandų per parą, o kai nemiegodavo, nesugebėdavo ką nors 
veikti. Jau keleri metai nesimankštino. Nebeskaitydavo ir pajėgdavo 
prisiversti parašyti vieną ar du laiškus kas savaitę, bet tik savo šeimai 
ir Robiui. Laiškai būdavo trumpi, dažnai nerišlūs ir pilni neteisingai 
parašytų žodžių ir akis rėžiančių gramatinių klaidų. Braižas buvo toks 
prastas, kad atimdavo norą skaityti. Laiškas nuo Dontės — ne tas mie- 
las vokas, kurį trokštum atplėšti. 

Daktarė Kristė Hinz buvo skaičiusi ir analizavusi šimtus jo laiškų, 
parašytų per aštuonerius metus mirtininkų flygelyje. Ji jau turėjo susi- 
dariusi nuomonę, kad izoliacija vienumoje nuvarė jį toli nuo tikrovės. 
Jis buvo prislėgtas, mieguistas, klejojantis, paranojiškas, šizofreniš- 
kas ir linkęs į savižudybę. Girdėjo balsus — savo mirusio tėvo ir aukš- 
tesniosios vidurinės mokyklos futbolo komandos trenerio. Kalbant ne 
specialisto žodžiais, smegenys užsisklendė. Jis buvo išprotėjęs. 

Kelias minutes apibendrinęs jų paskutinės minutės apeliacijų pa- 
dėtį ir nušvietęs įvykius, numatomus ateinančioms dviem dienoms, 
Robis pristatė Dontei daktarę Hinz. Ji atsisėdo, paėmė telefono ragelį 
ir pasisveikino. Robis stovėjo čia pat už jos su parengtu bloknotu ir 

1 
pieštuku. Daugiau kaip valandą ji klausinėjo Dontės apie kasdienę 


rutiną, jo įpročius, svajones, mintis, troškimus ir apie tai, ką jaučia dėl 
mirties. Jis nustebino ją pasakydamas, kad kol buvo mirties flygelyje, 
egzekucija įvykdyta 213-ai žmonių. Robis patvirtino, kad skaičius 
tikslus. Bet daugiau netikėtumų, daugiau detalių ji neišgirdo. Ilgokai 
klausinėjo jį apie priežastis, kodėl esąs čia ir kodėl jam turi būti įvyk- 
dyta mirties bausmė. Jis nežinojo, nesuprato, kodėl jam tai daroma. 
Taip, esąs tikras, kad jam turi būti įvykdyta egzekucija. Tik pažiūrėkite 
į kitus 213. 

Vienos valandos daktarei Hinz užteko. Ji sugrąžino telefono ra- 
gelį Robiui. Šis atsisėdo ir prakalbo apie ketvirtadienio detales. Pasakė 
Dontei, kad jo motina pasiryžusi stebėti egzekuciją, ir ši žinia vaikiną 
sujaudino. Jis pravirko ir galiausiai padėjo telefono ragelį, kad galėtų 
nusišluostyti veidą. Atsisakė vėl jį paimti, liovėsi verkęs ir sunėrė ran- 
kas ant krūtinės, įbesdamas žvilgsnį į grindis. Galop atsistojo ir išėjo 
pro duris už savęs. | 


Likę grupės nariai laukė kieme, furgone, o sargybinis netoliese 
abejingai juos stebėjo. Kai Robis su daktare Hinz sugrįžo į mašiną, 
Aronas pamojo sargybiniui, ir jie išvažiavo. Sustoję prie picerijos mies- 
to pakraštyje, visi greitomis užkando. Vos tik jiems vėl susėdus važiuo- 
ti ir jau rengiantis palikti Livingstoną, supypsėjo telefonas. Skambino 
Fredas Prajoras: Džojus Gembelas jam paskambines ir norįs susitikti 
po darbo taurelės. 

prastą savaitę dvasiškasis tėvas Šrouderis didžiumą antradie- 

nio popietės būtų sėdėjęs užsirakinęs savo kabinete, neatsi- 
liepdamas į telefono skambučius ir ieškodamas kompiuteryje temos 
kitam savo pamokslui. Jis permesdavo akimis einamuosius įvykius, 
mąstydavo apie savo ganomųjų reikmes, daug melsdavosi, ir jeigu 
nieko nesugalvodavo, pereidavo prie failų ir pasižiūrėdavo į senus pa- 
mokslus. Kai galiausiai toptelėdavo kokia nors mintis, pasirašydavo 
trumpus apmatus ir paskui imdavosi viso teksto. Šiame etape įtampa 
išnykdavo, ir jis galėdavo praktikuotis ir repetuoti iki sekmadienio. 
Tačiau mažai kas atrodė blogiau, nei atsibusti trečiadienio rytą visai 
nežinant, ką pasakysiąs sekmadienį. 

Bet turėdamas mintyse Trevisą Bojetą, jis nepajėgė susikaupti 
į nieką kita. Antradienį po priešpiečių ilgai numigo ir paskui jautėsi 
atbukusio proto, beveik apsvaigęs. Deina buvo palikusi kontorą, kad 
pasirūpintų vaikais, ir Keitas tursinėjo po bažnyčią, nepajėgus veikti ką 
nors naudinga. Galiausiai jis išėjo. Pagalvojo, gal nuvažiuoti į ligoninę ir 
pasižiūrėti, kaip jaučiasi Bojetas, viliantis, kad galbūt auglys apmalšo ir 
žmogus pakeitė savo nusistatymą. Tačiau tai buvo mažai tikėtina. 

Kol Deina gamino pietus, o berniukai ruošė pamokas, Keitas, 
trokšdamas vienumos, pasitraukė į garažą. Naujausias jo planas buvo 
šį sutvarkyti, išdažyti ir paskui stengtis išlaikyti kuo puikiausios būk- 
lės amžinai. Jis paprastai mėgdavo tokį minčių nereikalaujantį apsi- 
kuopimą, bet Bojetui pavyko sugadinti net ir tai. Po pusvalandžio jis 
metė darbą ir pasiėmęs į jųdviejų miegamąjį nešiojamąjį kompiuterį 
užsirakino duris. Dramui skirta internetinė svetainė traukė it mag- 
netas, it storas pikantiškas romanas, kurio tiek daug dar nebuvo per- 
skaitęs. 

KoFIO-GREIL SKANDALAS 


Baudžiamąjį Dontės Dramo persekiojimą vedė Polas Kofis, Slouno ir Česte- 
rio apygardos prokuroras. Dontės bylos nagrinėjimui pirmininkavo teisėja Vivjena 
Greil. Tiek Kofas, tiek Greil buvo renkamieji valdininkai. Teismo proceso metu Kofis 
ėjo pareigas tryliktus metus. Greil teisėjo krėsle sėdėjo jau penkerius. Kofis gyveno 
santuokoje su žmona Sara, ir juodu turėjo — ir tebeturi — tris vaikus. Greil gyveno 
santuokoje su vyru Frenku, ir juodu turėjo — ir tebeturi — du vaikus. 

Kofiai dabar yra išsiskyrę — taip pat kaip ir Greilai. 

Vienintelis svarbus gynybos įregistruotas prašymas, kurį teisėja Greil patenki- 
no — tai pakeisti bylos nagrinėjimo vietą. Atsižvelgiant į sensacingą bylos pobūdį 
ir išsamų nušvietimą žiniasklaidos priemonėse, Sloune nešališkas teismo procesas 
buvo neįmanomas. Dontės advokatai norėjo jį perkelti kuo toliau ir siūlė arba 
Amarilą, arba Labeką, kiekvienas apie penki šimtai mylių nuo Slouno. Teisėja Greil 
patenkino prašymą — ekspertai sutaria, kad, po teisybei, kito pasirinkimo ji nė ne- 
turėjo, nes rengti procesą Sloune būtų reiškę padaryti tam tikrą naikintiną klaidą — ir 
nusprendė perkelti teismą į Parisą Teksaso valstijoje. Pariso teismo rūmai yra lygiai 
keturiasdešimt devynios mylios nuo Slouno. Po apkaltinamojo nuosprendžio Dontės 
advokatai apeliacijoje karštai įrodinėjo, kad nagrinėti bylą Parise — tai tas pat, kaip 
naginėti Sloune. Iš tikrųjų, per prisiekusiųjų atranką apie pusė galimų prisiekusiųjų 
prisipažino apie bylą ką nors girdėję. 

Išskyrus vietos pakeitimą, teisėja Greil gynybai neparodė jokio pakantumo. 
Svarbiausia jos nutartis — leisti įtraukti į bylos dokumentus policijos spaudimu iš- 
gautą Dontės prisipažinimą. Be jo kaltinimas neturėjo jokių argumentų, jokių įrody- 
mų, nieko. Vienintelis jų argumentas buvo prisipažinimas. 

Bet ir kitos jos nutartys buvo beveik tokios pat žalingos. Policija ir prokurorai 
panaudojo savo mėgstamiausią taktiką,. pristatydami į procesą kalėjimo skundeivą 
Rikį Stouną. Pastarasis sėdėjo už kvaišalus ir sutiko bendradarbiauti su detektyvu 
Kerberiu ir Slouno policija. Keturioms dienoms jis buvo pasodintas į kamerą kartu su 
Donte Dramu, paskui iš ten iškeltas. Iki teismo Dontė jo taip daugiau ir nebepamatė. 
Stounas paliudijo, kad Dontė atvirai kalbėjo apie Nikolės išprievartavimą ir nužudy- 
mą ir papasakojo pametęs protą, kai ji nutraukė su juo ryšį. Juodu slapčia susitikinėję 
kelis mėnesius, buvo įsimylėję vienas kitą, bet mergina atseit išsigando ir susirūpino, 
kad turtingas jos tėvas nebeduos pinigų, jeigu sužinos ją susitikinėjant su juodao- 
džiu vaikinu. Stounas taip pat paliudijo, kad prokuroras mainais už parodymus jam 
nieko nepažadėjęs. Du mėnesiai po apkaltinamojo Dontės nuosprendžio Stounas 
prisipažino kaltę dėl smulkaus nusižengimo įstatymui ir išėjo iš kalėjimo. 

Stounas praeityje buvo daug kartų teistas už įvairius nusikaltimus ir juo visiškai 
negalėjai tikėti. Tipiškas kalėjimo skundeiva, mainais už lengvesnį nuosprendį prasi- 
mManantis parodymus. Teisėja Greil leido jam liudyti. 

Vėliau Stounas išsižadėjo savo parodymų ir pasakė, kad detektyvas Kerberis ir 
Polas Kofis jį spaudė meluoti. 

Teisėja Greil taip pat leido pateikti parodymus, kurie daugelį metų ir daugelyje 
jurisdikcijų buvo seniai diskredituoti. Per Nikolės paiešką policija pasitelkė šunis 
uostinėti įkalčių. Šunims duota apuostinėti Nikolės automobilio vidų ir kai kuriuos 
daiktus jame, o paskui jie paleisti. Pėdsakai niekur nenuvedė, tai yra iki tol, kai buvo 
areštuotas Dontė. Tuomet policija leido pėdsekiams pauostinėti po žaliąjį miniveną, 
priklausantį Dramų šeimai. Pasak šunų dresuotojo, šie susijaudino, sunerimo ir iš visų 
ženklų buvo matyti, kad mašinoje aptiko Nikolės kvapą. Šis nepatikimas liudijimas 
pirmą kartą pasitelktas per parengtinį teismo posėdį. Dontės advokatai nebuvo linkę 
tikėti ir pareikalavo jiems paaiškinti, kaip turėtų atlikti kryžminę pėdsekių apklausą. 
Advokatas Robis Flekas buvo toks pasipiktinęs, kad išvadino vieną iš šunų, pėdsekį 
vardu Jogis, „kvailu kalės vaiku“. Teisėja Greil apkaltino jį nepagarba teismui ir nubau- 
dė 100 dolerių. Visų nuostabai, pagrindiniam šunų dresuotojui vis tiek leista liudyti 
teisme, ir šis prisiekusiesiems pareiškė, kad po trisdešimties patirties su pėdsekiais 
metų esąs „absoliučiai tikras“ Jogį užuodus žaliajame minivene Nikolės kvapą. Per 
kryžminę apklausą jis buvo sudorotas Robio Fleko, kuris vienu metu pareikalavo, kad 
šuo būtų atvesdintas į teismo salę, prisaikdintas ir pasodintas į liudytojo krėslą. 

Teisėja Greil demonstravo gynybos advokatams, ypač Robiui Flekui, priešišku- 
mą. Kur kas maloniau elgėsi Polo Kofio atžvilgiu. 

Ir ne be priežasties. Šešeri metai po Dontės teismo tapo žinoma, kad teisėja 
ir prokuroras buvo įsitraukę į ilgalaikį nesantuokinį meilės romaną. Tas ryšys iškilo į 
dienos šviesą, kai viena nepatenkinta buvusi prokuratūros sekretorė pareiškė ponui 
Kofiui ieškinį dėl seksualinio priekabiavimo ir pateikė elektroninio pašto, telefoninių 
pokalbių įrašus, kurie atskleidė buvusio jos boso intymius santykius su teisėja Greil. 
Sekė bylinėjimaisi, taip pat ir skyrybos. 

Neišvengiamai artėjant jos skyryboms, teisėja Greil nešlovingai atsistatydino iš 
pareigų ir paliko Slouną. Polas Kofis 2006 metais perrinktas be varžovų, bet tik pasi- 
žadėjęs pasitraukti iš posto, kai baigsis kadencija. 

Dontės advokatai siekė apkaltinamojo nuosprendžio panaikinimo dėl akivaiz- 
daus interesų konflikto tarp teisėjos ir prokuroro. Teksaso baudžiamųjų bylų apelia- 
cinis teismas pareiškė, kad nors tas meilės ryšys buvo „apgailėtinas“ ir „galbūt sudarė 
nepadorumo įspūdį“, nepažeidė kaltinamojo teisės į nešališką teismo procesą. Dėl 
nuosprendžio panaikinimo taip pat išsisukinėdami pasisakė ir federaliniai teismai. 

2005 metais Polas Kofis įregistravo prieš Robį Fleką ieškinį už šmeižtą — dėl 
Fleko padarytų pareiškimų viename interviu apie intymius Kofio ryšius su bylos nag- 
rinėjimui pirmininkavusia teisėja. Flekas iškėlė Kofiui priešpriešinį ieškinį už daugybę 


pažeidimų. Bylinėjimaisi dar laukia ateityje. 


Po kelių valandų, kai buvo išjungtos šviesos ir namie įsiviešpata- 
vo tyla, Keitas ir Deina stebeilydami į lubas svarstė, gal reikėtų atsi- 
kelti ir eiti pasiieškoti migdomųjų. Abu jautėsi išsisėmę, bet miegoti 
atrodė neįmanoma. Pavargo nuo skaitymo apie bylą, nuo svarstymų 
apie ją, pavargo nuo rūpesčio dėl mirtininkų flygelyje uždaryto jauno 
juodaodžio, apie kurį dar prieš dieną niekada nebuvo girdėję, o ypač 
jautėsi apimti nevilties dėl naujausio jų gyvenime žmogaus, tokio 
Treviso Bojeto. Keitas neabejojo, kad jis sako tiesą. Deina irgi linko į 
tą pusę, bet dėl šlykščios nusikalstamos to žmogaus praeities vis dar 
tebeliko skeptiška. Juodu pavargo apie tai ginčydamiesi. 

Jeigu Bojetas kalbėjo tiesą, nejau jie galėtų būti vieninteliai 
žmonės pasaulyje, tikrai žiną, kad Teksasas rengiasi įvykdyti mirties 
bausmę ne tam žmogui. Jeigu taip, tai ką galėtų juodu padaryti? Kaip 
galėtų išvis ką nors padaryti, jeigu Bojetas atsisako prisipažinti tiesą? 
O jeigu jis persigalvotų ir vis dėlto nuspręstų prisipažinti, ką tada juo- 
du turėtų daryti? Slounas už šimtų mylių, ir jie nieko tenai nepažįsta. 
Kodėl turėtų pažinoti? Juk iki vakar apie tą vietą nė nebuvo girdėję. 

Tokie klausimai vis neleido užmigti, ir atsakymų niekaip nebuvo 
galima rasti. Nusprendė stebėti skaitmeninį laikrodį iki vidurnakčio ir, 
jeigu vis dar nemiegos, eiti pasiieškoti tablečių. 

23.04 suskambęs telefonas abu privertė krūptelėti. Deina įjungė 
šviesą. Skambinančiojo tapatybės nuorodoje perskaitė: „Šv. Pranciš- 
kaus ligoninė | 

— Taijis, — pasakė ji. 

Keitas nukėlė ragelį ir atsiliepė: 

— Alio? 

— Atleiskite, kad taip vėlai skambinu, pastoriau, — tylus, įsi- 
tempęs Bojeto balsas. 

— Viskas gerai, Bojetai. Mes nemiegame. 

— Kaip jūsų žavioji žmonelė? 

— Puikiai. Klausykite, Trevisai, be abejo, jūs skambinate ne be 
priežasties. 

— Taip, atleiskite, pastoriau. Aš iš tikrųjų noriu vėl pamatyti tą 
merginą, žinote, apie ką kalbu? 

Keitas laikė ragelį taip, kad ir Deina galėtų prisispausti kaire ausi- 
mi. Nenorėjo vėliau viską kartoti iš naujo. 

— Nesu tikras, ką turite omenyje, Trevisai, — atsakė jis. 

— Tą merginą, Nikolę, savąją mažutę Nikę. Nebeilgai būsiu šiame 
pasaulyje, pastoriau. Tebesu ligoninėje, į ranką man įbesta intraveninė 
lašelinė, kraujyje — visokie kvaišalai, ir daktarai sako, kad ilgai ne- 
truks. Aš jau perpus miręs, pastoriau, ir man nepatinka mintis, kad 
užversiu kojas taip ir neaplankęs paskutinį kartą Nikės. 

— Ji jau devyneri metai mirusi. 

— Ir čia nieko nepašiksi. Buvau ten, prisimenu. Baisu, tiesiog bai- 
su, ką aš jai padariau, ir atsiprašinėjau prieš tai, keletą kartų, akis į akį. 
Bet privalau vėl nuvykti, tik pasakyti jai darsyk, kaip aš gailiuosi dėl to, 
kas atsitiko. Jūs žinote, ką turiu omenyje, pastoriau? 

— Ne, Trevisai, nė kiek nenumanau, ką turite omenyje. 

— Ji vis dar ten, aišku? Ten pat, kur ją palikau. 

— Juk sakėte, kad turbūt ir pats nebegalėtumėte jos dabar su- 
rasti. 

Ilga pauzė — kol Trevisas, regis, tai prisiminė. 

— Žinau, kur ji, — pagaliau ištarė jis. 

— Puiku, Trevisai. Tad vykite, suraskite ją ir iškaskite. Ir žiūrė- 
damas į jos kaulus pasakykite, kad gailitės. Ir tuomet kas? Pasijausite 
geriau? O tuo tarpu nekaltam žmogui už jūsų padarytą nusikaltimą 
bus įbesta adata. Man kilo mintis, Trevisai. Po to, kai būsite pasakęs 
Nikolei dar vieną — paskutinį — kartą, kad gailitės, kodėl jums nenu- 
vykus ir neužėjus į Slouno kapines, nesusiradus Dontės kapo ir jam 
nepasakius, kad irgi gailitės? 

Deina pasisuko ir susiraukė į savo vyrą. 

Po dar vienos pauzės Trevisas vėl prašneko: 

— Nenoriu, kad tas vaikinas mirtų, pastoriau. 

— Iš tiesų sunku tuo patikėti, Trevisai. Devynerius metus tylė- 
jote, per tą laiką jis buvo apkaltintas ir baudžiamąja tvarka persekio- 
jamas. Jūs veltui delsėte vakar ir šiandien, ir jeigu toliau vis taip pat 
svyruosite, laikas baigsis ir žmogus mirs. 

— Juk negaliu to sustabdyti. 

— Galite pamėginti. Galite nuvykti į Slouną ir valdžios pareigū- 
nams pasakyti, kur užkastas kūnas. Galite prisipažinti tiesą, parodyti 
žiedą, sukelti ganėtinai triukšmo. Neabejoju, reporteriams ir televizi- 
jos operatoriams patiksite. Kas žino, galbūt teisėjas ar gubernatorius 
atkreips dėmesį. Neturiu daug tokių dalykų patirties, Trevisai, bet man 
atrodo, kad galėtų būti sunku įvykdyti Dontei Dramui mirties bausmę, 
kai jūs per televiziją tvirtinsite nužudęs Nikolę ir veikęs vienas pats. 

— Neturiu automobilio. 

— Išsinuomokite. 

— Jau dešimt metų neturiu vairuotojo pažymėjimo. 

— Sėskite į autobusą. 

— Neturiu pinigų autobuso bilietui, pastoriau. 

— Paskolinsiu jums pinigų. Ne, duosiu pinigų vienpusiam bilie- 
tui už kelionę autobusu į Slouną. 

— O jeigu autobuse mane ištiks priepuolis ar prarasiu sąmonę? 
Velniai rautų, mane galėtų išmesti pakeliui kokiame nors Oklahomos 
miestuke. 

— Jūs išsisukinėjate, Trevisai. 

— Turite mane ten pristatyti, dvasiškasis tėve. Važiuosime tik 
dviese, jūs ir aš. Jeigu mane tenai nuvešite, papasakosiu tiesą, kas iš 
tikrųjų atsitiko. Parodysiu jiems, kur kūnas. Mes galime sustabdyti 
egzekuciją, bet jūs privalote vykti drauge su manimi. 

— Kodėl aš? 

— Šiuo metu nieko kito prie savęs čia neturiu, pastoriau. 

— Man kilo geresnė mintis. Rytoj rytą nueikime į miesto proku- 
ratūrą. Ten turiu draugą. Papasakosite jam savo istoriją. Galbūt mums 
pavyks jį įtikinti, kad paskambintų Slouno prokurorui, taip pat poli- 
cijos viršininkui ir gynybos advokatui, ir, nežinau, galbūt net kokiam 
teisėjui kur nors. Jie jo išklausys kur kas greičiau, negu išklausytų kaž- 
kokio liuteronų dvasininko, nieko neišmanančio apie baudžiamosios 
teisenos sistemą. Galėsime jūsų pareiškimą nufilmuoti ir nedelsiant 
nusiųsti Teksaso valdžios organams, taip pat ir laikraščiams. Ką apie 
tai pasakysite, Trevisai? Šitaip nepažeisite lygtinio paleidimo sąlygų. 
O aš neturėsiu nemalonumų, kad jums padėjau. 

Deina pritariamai linksėjo. Penkios sekundės. Dešimt sekundžių. 
Galiausiai Trevisas prabilo: 

— Galbūt tai suveiks, pastoriau. Galbūt pavyks sustabdyti egze- 
kuciją, bet kūno jie niekaip nesuras. Dėl šito turiu būti ten. 

— Susitelkime į egzekucijos sustabdymą. 

— Mane išrašo iš ligoninės rytoj devintą ryto. 

— Būsiu ten Trevisai. Prokuratūra netoliese. 

Penkios sekundės, dešimt sekundžių. 

— Man tinka, pastoriau. Padarykime tai. 


1.00 nakties Deina surado nereceptinių migdomųjų tablečių, bet 
ir po valandos juodu dar nemiegojo. Rūpėjo kelionė į Teksasą. Anks- 
čiau sykį apie tai trumpai kalbėjosi, bet tos kelionės taip bijojo, kad 
pokalbio netęsė. Mintis buvo absurdiška — Keitas Sloune, kartu su 
abejotino įtikimumo seksualiniu nusikaltėliu maniaku, besistengian- 
čiu, kad kas nors išklausytų keistą jo istoriją, kai miestas skaičiuoja pa- 
skutines likusias Dontei Dramui gyventi valandas. Neįtikima pora bus 
išjuokta, gal net nušauta. O grįžęs į Kanzasą garbusis Keitas Šrouderis 
bus apkaltintas nusikaltimu ir neįstengs apsiginti. Jo darbas ir karjera 
galbūt pakibs ties praraja. Dėl kažkokio nusmukėlio Treviso Bojeto. 


12 SKYRIUS 


1 rytas. Šešios valandos po to, kai tuoj po vidurnak- 
čio paliko savo kontorą, Robis vėl konferencijų salėje ruošiasi 
dar vienai paklaikusiai dienai. Naktis praėjo nekaip. Fredo Prajoro 
pasisėdėjimas prie taurelės su Džoju Gembelu nieko gera nedavė, tik 
Gembelas prisipažino, kad ponas Kofis iš tikrųjų jam skambino ir pri- 
minė apie bausmes už melagingą liudijimą prisiekus. Robis klausėsi 
viso jųdviejų susitikimo. Prajoras, per daugelį metų meistriškai įvaldęs 
savąsias garso įrašymo priemones, pasinaudojo tuo pačiu parkeriu su 
mikrofonu ir perdavė pokalbį per mobilųjį telefoną. Garso kokybė buvo 
nuostabi. Kartus su jais ir Robis savo kontoroje pasimėgavo keliomis 
taurelėmis. Šalimais Marta Handler gurkšnojo burboną, o Karlosas, 
teisininko padėjėjas, maukė alų ir reguliavo telefono garsiakalbį. Veik 
dvi valandas visi jie mėgavosi kaušalu — Džojus ir Fredas neva Lauki- 
nių Vakarų salūne kažkur už Hiustono ribų, o įtemptai dirbanti „Fleko 
juridinė firma“ — kontoroje, įrengtoje buvusioje geležinkelio stotyje. 
Tačiau po dviejų valandų Džojui jau buvo gana — net alaus — ir vy- 
rukas pareiškė pavargęs nuo daromo jam spaudimo. Jam buvo nepri- 
imtina realybė, kad paskutinę minutę savo paties pasirašytu afidavitu 
anuliuos tai, ką liudijo bylos nagrinėjimo metu. Nenorėjo pavadinti 
savęs melagiu, nors nedaug trūko, kad prisipažintų melavęs. 

— Dontei nereikėjo prisipažinti, — kelis sykius pakartojo jis, lyg 
melagingai ištartas prisipažinimas būtų pakankamas pagrindas mir- 
ties nuosprendžiui paskelbti. 

Bet Prajoras sekiosiąs paskui jį visą trečiadienį ir jeigu reikės 
— ketvirtadienį. Tikėjo, kad vis dar esama menko šanso, kuris valan- 
doms slenkant didės. 

7.00 ryto firma susirinko konferencijų salėje į kasdienį trumpą 

pasitarimą. Visi dalyvavo, visi — padėrusiomis akimis, išvargę ir pasi- 
rengę paskutinei pastangai. Daktarė Kristė Hinz dirbo per naktį ir bai- 
gė savo ekspertinę išvadą. Visiems besistiprinant pyragaičiais ir kava, 
ji trumpai apibendrino savo pranešimą, kuris buvo keturiasdešimt 
penkių puslapių, ilgesnis, nei kuris nors teismas norėtų skaityti, bet 
pakankamas, kad atkreiptų kieno nors dėmesį. Jos išvados nieko ne- 
nustebino — bent nieko „Fleko juridinėje firmoje“. Ji apibūdino savo 
atliktą Dontės Dramo tyrimą. Apžvelgė jo medicininę ir psichologinę 
anamnezę būnant uždarytam kalėjime. Buvo perskaičiusi 260 jo para- 
šytų per aštuonerius metus iš mirtininkų Alygelio laiškų. Jis — šizofre- 
niškas, linkęs į psichozę, haliucinacijas, yra prislėgtas ir nesuvokiantis, 
kas ištinka. Toliau ji smerkė izoliaciją vienumoje kaip įkalinimo būdą 
ir vėl jį įvardijo kaip žiaurią kankinimo formą. 

Robis nurodė Semei Tomas išsiųsti jų peticiją dėl bausmės su- 
švelninimo su prisegta daktarės Hinz ekspertine išvada glaudiems 
firmos abipusiams konsultantams Ostine. Per apeliacijų procesą, visus 
aštuonerius metus, Robio firmai talkino Teksaso „Nuteistųjų mirties 
bausme gynėjų grupė“, dažniausiai vadinama „Gynėjų grupe“, pelno 
nesiekianti organizacija, atstovaujanti maždaug 25 procentams mir- 
tininkų Alygelio kalinių. „Gynėjų grupė“ niekuo kitu neužsiėmė, kaip 
tik apeliacijomis dėl mirties bausmės, ir tai darė labai profesionaliai ir 
uoliai. Semė elektroniniu paštu nusiųs peticiją su ekspertine išvada, ir 
9.00 ryto „Gynėjų grupė“ įregistruos kompiuterio spaudinio kopijas 
Baudžiamųjų bylų apeliaciniame teisme. 

Grėsmingai artėjant egzekucijai, teismas budėjo ir buvo pasiren- 
gęs išnagrinėti paskutinę minutę įregistruotus prašymus. Jeigu jiems 
būtų atsakyta, — o taip dažniausiai ir atsitikdavo, — tuomet Robis ir 
„Gynėjų grupė“ galėtų kreiptis į federalinį teismą ir toliau kovodami 
kopti aukštyn iki pat viršaus, viliantis kuriame nors etape stebuklo. 

Jis aptarė tas strategijas ir pasitikrino, kad kiekvienas žinotų, ką 
reikės padaryti. Karlosas ateinančią dieną globos Dramų šeimą ir pa- 
siliks Sloune. Turės užtikrinti, kad jie laiku atvyktų į Polunskį savo pa- 
skutiniam apsilankymui. Robis ten jau bus ir lydės savo klientą pasku- 
tiniame kelyje ir stebės egzekuciją. Semė Tomas ir kita bendradarbė 
liks kontoroje ir koordinuos su „Gynybos grupe“ paskutinių prašymų 
teikimą teismams. Bonė, teisininko padėjėja, palaikys ryšį su guberna- 
tūra ir generaline prokuratūra. 

Gubernatūroje buvo įregistruotas prašymas atidėti mirties nuo- 
sprendžio vykdymą ir laukiama, kad šis bus atmestas. Kristės Hinz 
peticija paruošta išsiųsti. Jeigu — ir kol — Džojus Gembelas nepakeis 
savo nusistatymo, nebus naujų faktų, dėl kurių reiktų kelti bruzdesį. 
Posėdžiui tęsiantis paaiškėjo, kad likę mažai ką padaryti konkretaus. 
Pokalbis prigeso. Karštligiška energija buvo bepradedanti slūgti. Stai- 
ga visi pasijautė pavargę. Prasidėjo laukimas. 


Kai 1994-aisiais Vivjena Greil buvo renkama į teisėjo vietą, savo 
kampaniją ji vedė pabrėždama aukštus moralinius standartus, pirmiau 
visko statydama Dievo įstatymus, žadėdama nusikaltėlius pasiųsti dar 
ilgesniems terminams ir, žinoma, efektyviau išnaudoti tenai, Hantsvi- 
lyje, mirties kamerą. Ji laimėjo trisdešimties balsų persvara, įveikdama 
išmintingą ir prityrusį teisėją Elają Henrį, ir to pasiekė tendencingai 
parinkdama kelias baudžiamąsias bylas, kuriose teisėjas Henris išdrį- 
so parodyti atjautą kaltinamajam. Savo reklaminiuose skelbimuose ji 
taškėsi tomis bylomis, pasistengdama jį vaizduoti it kokią pataikautoją 
pedofilams. 

Išaiškėjus teisėjos romanui su Polu Kofiu, po to, kai ji išsiskyrė su 
savo vyru, atsistatydino iš posto ir nešlovingai paliko Slouną, rinkėjai 
atgailavo ir sugrįžo prie teisėjo Henrio. Jis išrinktas be pasipriešinimo. 
Šiuo metu jis buvo aštuoniasdešimt vienerių ir prastėjančios sveika- 
tos. Sklandė gandai, kad galbūt nebepajėgs baigti savo kadencijos. 

Teisėjas Henris kadaise buvo artimas Robio tėvo, mirusio 
2001-aisias, draugas. Dėl tos draugystės jis buvo vienas iš nedau- 
gelio teisėjų rytiniame Teksase, kuriam nepašokdavo kraujospūdis, 
kai Robis Flekas įžengdavo į teismo salę. Elajas Henris buvo turbūt 
vienintelis teisėjas, kuriuo Robis pasitikėjo. Teisėjo Henrio pakviestas, 
Robis sutiko su juo pasimatyti trečiadienį 9.00 ryto pastarojo kabine- 
te. Telefonu apie pasimatymo tikslą nesikalbėjo. 

— Ši byla vis neduoda man ramybės, — po kelių įžanginių man- 
dagybių prisipažino teisėjas Henris. 

Juodu kalbėjosi vieni sename kabinete, mažai tepasikeitusiame 
per keturiasdešimt metų, kai Robis čia lankėsi. Greta buvo durys į 
teismo salę, šiuo metu tuščią. 

— Kaip ir turėtų. 

Ant darbo stalo priešais abu stovėjo neatidaryti buteliai geriamo- 
jo vandens. Teisėjas kaip visada vilkėjo tamsiu kostiumu su oranžiniu 
kaklaraiščiu. Šiandien jam buvo gera diena — akys žvelgė energingai 


ir įdėmiai. 

Nė katras nesišypsojo. 

— Perskaičiau teismo proceso protokolus, Robi, — tęsė Hen- 
ris. — Pradėjau praėjusią savaitę ir perskaičiau visus, taip pat ir di- 


džiumą apeliacinių kreipimųsi. Žvelgdamas iš teisėjo krėslo negaliu 
patikėti, kad teisėja Greil leido kaip įrodymą pateikti tą prisipažinimą. 
Jis buvo išgautas spaudimu ir akivaizdžiai nusižengiant konstitucijai. 

— Taip buvo, teisėjau, ir taip yra. Nenoriu jos ginti, bet kitaip 
pasielgti ji negalėjo. Nebuvo jokių kitų įtikinamų įrodymų. Jeigu ji 
būtų atmetusi prisipažinimą, Kofis nebūtų turėjęs kur dėtis. Nei nuo- 
sprendžio, nei kaltinamojo, nei įtariamojo, nei negyvėlio. Dontė būtų 
išėjęs iš kalėjimo, ir tai būtų patekę į pirmuosius laikraščių puslapius. 
Jums gerai žinoma, kad teisėja Greil negalėjo nepaisyti rinkėjų, o tei- 
sėjai rytiniame Teksase neperrenkami, jeigu jie iškelia teisę aukščiau 
politikos. 

— Papasakokite man daugiau apie tai. 

— Vos tik sužinojęs, kad prisipažinimas bus pateiktas prisieku- 
siesiems, Kofis sugebėjo sudėlioti kitus įrodymus. Jis trypė, išdidžiai 
pūtė krūtinę ir įtikino prisiekusiuosius, kad nužudė Dontė. Pirštu 
rodė į Dontę ir ašarojo vien tik kam nors paminėjus Nikolės vardą. 
Puiki vaidyba. Koks yra senas priežodis, teisėjau? „Jeigu neturi fak- 
tų — šauk. Ir jis daug šūkavo. Prisiekusieji buvo daugiau negu linkę 
juo patikėti. Jis laimėjo. 

— Jūs velniškai kovojote, Robi. 

— Būčiau turėjęs kovoti dar atkakliau. 

— Ir esate įsitikinęs, kad jis nekaltas? Jūs tuo nė kiek neabejo- 
jate? 

— Kodėl mes apie tai kalbame, teisėjau? Šiame etape tai atrodo 
gana bergždžia. 

— Nes aš ketinu paskambinti gubernatoriui ir paprašyti, kad jis 
atidėtų nuosprendžio vykdymą. Galbūt jis išklausys, nežinau. Ne aš 
teisėjavau byloje. Tuo metu, kaip abu žinome, buvau pasitraukęs iš 
teisėjų. Bet aš turiu Teksarkanoje pusbrolį, per rinkimus paaukojusį 

gubernatoriui krūvą pinigų. Šansai menki, tačiau ką būtų galima pra- 
rasti? Kas bloga, jeigu reikalai bus uždelsti dar trisdešimčiai dienų? 

— Nieko. Jūs turite abejonių jo kalte, teisėjau? 

— Rimtų abejonių. Aš nebūčiau priėmęs to prisipažinimo. Bū- 
čiau tą skundeivą už melą įmetęs į kalėjimą. Nebūčiau įsileidęs į salę to 
klouno su jo pėdsekiais. Ir tas vaikinas, koks jo vardas?.. 

— Džojus Gembelas. 

— Taip, baltasis draugelis. Jo liudijimas turbūt būtų buvęs pa- 
teiktas prisiekusiesiems, bet buvo pernelyg prieštaringas, kad turėtų 
svorio. Jūs geriausiai tai pasakėte viename iš savo apeliacinių kreipi- 
mųsi, Robi. Šis apkaltinamasis nuosprendis paremtas netikru prisipa- 
žinimu, šunimi vardu Jogis, melagiu skundeiva, kuris vėliau atsižadėjo 
savo parodymų, ir nuviltu įsimylėjėliu, pasiryžusiu keršyti. Negalima 
nuteisti žmonių, turint kaip įrodymus tokį šlamštą. Teisėja Greil buvo 
šališka — manau, mudu žinome kodėl. Polas Kofis buvo apakintas 
savo siauro akiračio ir baimės suklysti. Baisi byla, Robi. 

— Dėkui, teisėjau. Gyvenau ja devynerius metus. 

— Ir ji pavojinga. Vakar susitikau su dviem juododžiais advoka- 
tais, gerais vyrukais, jūs juos pažįstate. Jie įpykę ant sistemos, bet taip 
pat ir baiminasi atoveiksmio. Tikisi neramumų, jeigu mirties bausmė 
Dontei būtų įvykdyta. 

— Kaip tik tai ir aš girdėjau. 

— Ką galima padaryti, Robi? Ar yra būdas tam sustabdyti? Nesu 
mirties bausmių srityje besispecializuojantis teisininkas ir nežinau, 
kur šiuo metu yra jūsų apeliacijos. 

— Atsargos beveik išseko, teisėjau. Dabar mes teikiame peticiją 
dėl psichinio neveiksnumo. 

— Ir kokie jūsų šansai? 

— Menki. Iki šiol Dontė neturėjo psichinės ligos anamnezės. Mes 
tvirtiname, kad aštuoneri metai mirtininkų flygelyje išvarė jį iš proto. 
Kaip žinote, apeliaciniai teismai dažniausiai labai nepalankiai žiūri į 
prielaidas, sugalvotas paskutinę minutę. 

— Ar tas vaikinas išprotėjęs? 

— Jis turi sunkių problemų, bet spėju, kad suvokia, kas vyksta. 

— Taigi nesate optimistas. 

— Esu nusikaltėlius ginantis advokatas, teisėjau. Optimizmo 
manojoje DNR nėra. 

Teisėjas Henris pagaliau atsuko plastikinio butelio su vandeniu 
dangtelį ir nugėrė gurkšnelį. Vis tebelaikė akis įsmeigęs į Robį. 

— Ką gi, gerai, paskambinsiu gubernatoriui, — tarė, lyg jo tele- 
fono skambutis galėtų išgelbėti padėtį. Negalėjo. Kaip tik šiuo metu 
gubernatoriui daug kas skambino. Vien Robis ir jo kolektyvas užėmė 
ganėtinai daug jo laiko. 

— Dėkui, teisėjau, bet daug ko nesitikėkite. Šis gubernatorius 
niekada nėra sustabdęs egzekucijos. Iš tikrųjų tik siekia jas pagreitin- 
ti. Yra nusitaikęs į senatoriaus kėdę ir skaičiuoja rinkėjų balsus, kol 
nusprendžia, ką valgyti pusryčiams. Dviveidis, pasirengęs kiekvienam 
perkąsti gerklę, bukas kaip bato aulas, apsišikęs bailys, glitus šunsnu- 
kis su šviesia politiko ateitimi. 

— Vadinasi, už jį nebalsavote? 

— Ne, bet prašom jam paskambinti. 

— Būtinai. Po pusvalandžio susitinku su Polu Kofiu tai aptarti. 
Nenoriu, kad jis nustebtų. Taip pat šnektelėsiu su vienu vyruku iš laik- 
raščio. Noriu būti įtrauktas į šios egzekucijos priešininkų sąrašą. 

— Dėkui, teisėjau, bet kodėl dabar? Juk būtume galėję šį pokalbį 
turėti prieš metus ar penkerius. Jau baisiai per vėlu įsitraukti. 

— Prieš metus apie Dontę Dramą mažai kas galvojo. Dar negrėsė 
prieš akis egzekucija. Buvo tikimybė, kad jam pavyks pasiekti bausmės 
sušvelninimą federaliniame teisme. Galbūt nuosprendžio panaikini- 
mą ir bylos nagrinėjimą iš naujo. Nežinau, Robi. Galbūt man reikėjo 
labiau įsitraukti, bet tai ne mano byla. Buvau apsivertęs daugybe savo 
reikalų. 

— Suprantu, teisėjau. 

Juodu paspaudė vienas kitam rankas ir atsisveikino. Robis pa- 
suko į tarnybinius laiptus, kad neatsitrenktų į kokį norintį šnektelėti 
teisininką ar klerką. Skubėdamas tuščiu koridoriumi bandė prisiminti 
kokį nors kitą renkamąjį Slouno ar Česterio apygardos valdžios atsto- 
vą, balsavusį už paramą Dontei Dramui. Į galvą atėjo tik vienas — vie- 
nintelis juodaodis Slouno municipaliteto tarybos narys. 

Devynerius metus jis ilgai ir vienas pats kovojo. Ir buvo bepra- 
laimįs. Stambaus lėšų aukotojo pusbrolio telefono skambučio tikrai 
nepakaks egzekucijai Teksase sustabdyti. Mechanizmas gerai suteptas 
alyva ir sklandžiai veikia. Juda į priekį, ir nėra būdo jį sustabdyti. 

Vejoje priešais teismo rūmus miesto darbininkai statė laikiną pa- 
kylą. Aplinkui slampinėjo keli policininkai ir nervingai šnekučiavosi, 
stebėdami išleidžiantį žmones pirmą bažnytinį autobusą. Išlipo koks 
tuzinas juodaodžių ir skersai veją nudrožė pro karo memorialus. Susi- 
rado vietą, pasistatė sulankstomąsias kėdes ir ėmė laukti. Mitingas ar 
protestas — kad ir kaip tai būtų pavadinta — numatytas vidudieniui. 

Robio prašė pasisakyti, bet jis nesutiko. Negalėjo sugalvoti, ką 
kalbėti, kad neįaudrintų klausytojų, o jis nenorėjo būti apkaltintas 
minios kurstymu. Ir taip bus pakankamai tvarkos drumstėjų. 

Pasak Karloso, kuriam buvo pavesta stebėti internetinę svetainę, 
komentarus ir tinklaraščius, judėjimas buvo įspūdingai beįsisiūbuojąs. 
Protestai planuojami ketvirtadienį Ostine, Hantsvilyje ir Sloune, taip 
pat bent dviejuose Teksaso juodaodžių universitetų studentų mieste- 
liuose. 

„Užkurkit jiems pragarą“, — nuvažiuodamas pagalvojo Robis. 


13 SKYRIUS 


Ki“ atvyko į ligoninę anksti ir apėjo savo lankomuosius. 
Šv. Morkaus liuteronų parapija šiuo metu turėjo pustuzinį 
narių, įvairios stadijos besigydančiųjų ar sveikstančiųjų. Jis pasisveiki- 
no su visais šešiais, greitomis apdalijo juos paguodos žodžiais, palaikė 
už rankų maldoje, paskui nuskubėjo pasiimti pono Bojeto dienai, kuri 
žadėjo būti kupina įvykių. 

Įvykiai pasirodė netikėti. Ponas Bojetas jau buvo dingęs. Pasak 
medicinos sesers, kai jos rytą 6.00 atėjo į palatą jo pasižiūrėti, rado 
lovą tuščią ir tvarkingai užklotą, ligoninės chalatą sulankstytą šalia 
pagalvės, o intraveninės lašelinės vamzdelį kruopščiai apsuktą apie 
nešiojamąjį stovą prie lovos. Po valandos kažkas iš „Anchor House“ 
paskambino ir perdavė žinią, kad Bojetas vėl namuose ir norįs pranešti 
savo daktarui, kad viskas gerai. Keitas nuvažiavo į „Anchor House, 
bet Bojeto tenai nerado. Pasak centro vadėjo, trečiadieniais jam ne- 
paskirta dirbti. Niekas nenumanė, kur jis galėtų būti ar kada grįžti. 
Važiuodamas atgal į Šv. Morkaus bažnyčią, Keitas sau įteiginėjo nesi- 
jaudinti, nepanikuoti, Bojetas pasirodysiąs. Paskui išvadino save idio- 
tu, kad bent kiek galėjo patikėti prisipažinusiu žmogžudžiu, žagintoju 
maniaku ir nepataisomu melagiu. Per tai, kad paprastai mėgindavo 
kiekviename žmoguje, kurį pažinojo ar sutikdavo, įžvelgti gera, su 
Bojetu elgęsis per švelniai, dabar susivokė jis. Pernelyg stengėsi būti 
supratingas, net atjaučiantis. Po šimts, juk tas žmogus, kad galėtų 
patenkinti savo geismą, nužudė septyniolikametę merginą ir dabar, 
regis, ketina ramiai stebėti, kaip už šį nusikaltimą mirs kitas žmogus. 
Tik vienas Dievas žino, kiek dar moterų jis nužudęs. 

Į bažnyčios kontorą Keitas įžengė suirzęs. Šarlotė Džanger, su- 
grįžusi po gripo, linksmai jį pasveikino: 

— Labą rytą, pastoriau. 

Keitas vos įstengė būti mandagus. 

— Aš užsirakinu kabinete, aišku? Nepriimti jokių telefono skam- 
bučių, nebent skambintų toks Trevisas Bojetas. 

— Taip, sere. 

Jis uždarė duris, nusirovė nuo savęs švarką ir paskambino Deinai 
pranešti naujausios žinios. 

— Jis laisvai vaikštinėja gatvėmis? — nustebo ji. 

— Na, taip, jis laikosi nustatytų reikalavimų, kad būtų paleistas 
lygtinai. Atsėdėjo savo terminą, ir netrukus bus laisvas žmogus. Ma- 
nau, gali sakyti, kad laisvai vaikštinėja. 

— Ačiū Dievui už tą auglį. 

— Negaliu patikėti, kad tu taip pasakei. 

— Atleisk. Aš irgi. Koks planas? 

— Nieko kita nelieka, kaip tik laukti. Galbūt jis pasirodys. 

— Nuolatos mane informuok. 

Keitas paskambino į prokuratūrą Matju Bernsui ir pasakė, kad 
atsirado gaišatis. Matju, iš pat pradžių šaltai žiūrėjęs į sumanymą su- 
sitikti su Bojetu ir padaryti jo pareiškimo vaizdo įrašą, paskui pakeitė 
nuomonę. Išklausęs Bojeto istorijos, sutiko sykį ar du paskambinti į 
Teksasą, jeigu, žinoma, jis patikėjo tuo, ką išgirdo. Dabar, kai sužinojo 
Bojetą dingus, liko nusivylęs. 

Keitas pasitikrino, ar Dramui skirtoje internetinėje svetainėje 
nėra naujų žinių — tai jis darė mažne kas valandą, kai nemiegojo, 
nuo pirmadienio ryto. Jis nuėjo prie dokumentų spintų ir išsitraukė 
aplankus su senais pamokslais. Vėl paskambino Deinai, bet ji su mer- 
gaitėmis gėrė kavą. 

Lygiai 10.30 ryto jis paskambino į juridinę Robio Fleko kontorą. 
Atsiliepusi jauna moteris paaiškino, kad ponas Flekas nepasiekiamas. 
Keitas pasakė tai suprantąs ir pridūrė, kad skambinęs vakar, antra- 
dienį, palikęs savo telefono numerius, bet taip ir nesulaukęs jokios 
žinios. 

— Turiu informacijos apie Nikolės Jarber nužudymą, — paaiš- 
kino. 

— Kokio pobūdžio informacijos? — paklausė moteris. 

— Man reikia pasikalbėti su ponu Fleku, — tvirtai atsakė Keitas. 

— Perduosiu jam žinutę, — taip pat tvirtai pareiškė ji. 

— Būkite maloni, nesu koks nors psichas. Šitai labai svarbu. 

— Taip, sere. Dėkui jums. 

Jis nusprendė sulaužyti duotą konfidencialumo pažadą. Galimos 
dvi pasekmės. Pirma, Bojetas galėtų iškelti jam ieškinį dėl žalos atlygi- 
nimo, bet Keitas dėl to nesuko sau galvos. Smegenų auglys užbėgs už 
akių bet kokiam būsimam bylinėjimuisi. O jeigu dėl kokių nors prie- 
žasčių Bojetas liktų gyvas, turėtų įrodyti, kad pažeidęs konfidencialu- 
mą Keitas padarė jam žalą. Nors Keitas mažai išmanė apie teisę, buvo 
sunku patikėti, kad koks nors teisėjas ar prisiekusieji tokį niekingą 
žmogų atjaustų. 

Antra pasekmė tokia, kad Bažnyčia galėtų imtis prieš jį drausmi- 
nių veiksmų. Bet atsižvelgiant į faktus ir ypač į liberalius sinodo polin- 
kius, jis negalėtų įsivaizduoti nieko daugiau, kaip tik įspėjimą. 

„Mat juos galai, — tarė sau. — Aš kalbėsiu.“ 

Jis išspausdino elektroninį laišką Robiui Flekui. Prisistatė, kas 
esąs, ir kartu nurodė visus telefono numerius ir adresus, kuriais būtų 
galima su juo susisiekti. Papasakojo apie savo susitikimą su neįvar- 
dytu lygtinai paleistu kaliniu, kadaise gyvenusiu Sloune kaip tik tuo 
metu, kai dingo Nikolė Jarber. Šis lygtinai paleistasis kalinys turįs 
ilgą teistumo praeitį, konkrečiai — dėl smurtinių nusikaltimų, ir sykį 
buvo Sloune areštuotas ir įkalintas. Keitas tai patikrinęs. Tas žmogus 
prisipažino išprievartavęs ir nužudęs Nikolę Jarber ir pateikė ganė- 
tinai smulkmenų. Jos kūnas užkastas toli kalvose piečiau Džoplino, 
Misūryje, kur šis lygtinai paleistasis kalinys užaugo. Vienintelis žmo- 
gus, kuris gali surasti palaikus — tai pats lygtinai paleistasis kalinys. 
Prašom paskambinti. Keitas Šrouderis. 

Po valandos Keitas paliko savo kabinetą ir vėl nuvažiavo į „Anchor 
House“. Bojeto niekas nematęs. Tuomet jis pasuko į miesto centrą ir 
susitiko su Matju Bernsu dar vienų trumpų priešpiečių. Po šiokios 
tokios diskusijos ir bent kiek įprašinėjamas Matju išsitraukė mobilųjį 
telefoną ir paskambino į Fleko kontorą. Keitas girdėjo jį prisistatant: 

— Taip, alio, vadinuosi Matju Bernsas, esu prokuroras Topikoje, 
Kanzase. Norėčiau pasikalbėti su ponu Robiu Fleku. 

Ponas Flekas vėl buvo nepasiekiamas. 

— Turiu kai kurios informacijos dėl Dontės Dramo bylos, kon- 
krečiai — dėl tikrojo žudiko tapatybės. 

Ponas Flekas vis tiek buvo nepasiekiamas. Tuomet Matju pa- 
sakė savo telefonų numerius, mobiliojo ir prokuratūroje, ir pakvietė 
sekretore aplankyti Topikos svetainę internete, susirasti miesto pro- 
kuratūros puslapį ir pasitikrinti, ar galima juo tikėti. Ji atsakė taip ir 
padarysianti. 

— Nesu koks nors pusprotis, aišku? Prašau pasakyti ponui Fle- 
kui, kad man paskambintų kaip įmanoma greičiau. Dėkui. 

Juodu baigė priešpiečius ir susitarė pranešti vienas kitam, jeigu iš 
Teksaso paskambintų. Važiuojant atgal į bažnyčios kontorą Keitui pa- 
lengvėjo, kad turi draugą, ir dargi prokurorą, linkusį ištiesti pagalbos 
ranką. 


Iki vidudienio Slouno centro gatvės buvo užblokuotos ir ati- 
tvertos, o įprastas transporto eismas nukreiptas kitur. Dešimtys baž- 
nytinių autobusų ir keleivinių furgonų stovėjo išrikiuoti dviguba eile 
aplink teismo rūmus, bet policija baudos talonų neišrašinėjo. Pareigū- 
nams įsakyta būti matomiems netoliese, palaikyti tvarką ir nieku gyvu 
nesielgti kaip nors provokuojamai. Emocijos buvo įkaitusios, padėtis 
— įtempta. Daugelis prekeivių uždarė savo parduotuves ir daugelis 
baltųjų išnyko iš gatvių. 

Minia, vien juodųjų, tolydžio didėjo. Šimtai Slouno aukštesnio- 
sios vidurinės mokyklos mokinių paspruko iš pamokų ir plūdo grupė- 
mis, jau triukšmingi ir trokštantys būti išgirsti. Fabriko darbininkai 
atkako nešini priešpiečių dėželėmis ir sukiodamiesi aplinkui teismo 
rūmų veją valgė. Reporteriai fotografavo ir užsirašinėjo į bloknotus. 
Televizijos operatoriai iš Slouno ir Tailerio susibūrė ant teismo rūmų 
paradinių laiptų netoli pakylos. 12.15 ponas Oskaras Betsas, vietos 
NAACP* skyriaus pirmininkas, žengtelėjo prie mikrofonų, visiems 
padėkojo, kad susirinko, ir iškart perėjo prie reikalo. Jis pareiškė apie 
Dontės Dramo nekaltumą ir pasakė, kad pastarojo egzekucija — nekas 
daugiau, kaip tik legalus linčiavimas. Pliekė policiją kandžiai smerkda- 
mas, vadindamas „rasistais“ ir „pasiryžusiais nužudyti nekaltą žmo- 
gų . Išjuokė teismų sistemą, kad leidžia prisekusiųjų žiuri, sudarytam 


* Angl. National Association for the Advancement of Colored People — Nacionalinė asociacija 
už spalvotųjų lygiateisiškumą. 


129 


vien iš baltųjų, skelbti nuosprendį nekaltam juodaodžiui. Nepajėgda- 
mas susiturėti, jis paklausė minios: „Kaip galima tikėtis nešališko by- 
los nagrinėjimo, kai prokuroras miega su teisėja?“ „Ir apeliaciniai teis- 
mai pasakė, kad viskas gerai?" „Taip gali dėtis tik Teksase!“ Apibūdino 
mirties bausmę kaip gėdą — pasenusį keršto įrankį, neatgrasantį nu- 
sikalsti, neteisingai naudojamą, kurio atsisakė visos civilizuotos šalys. 
Beveik kiekvieną sakinį lydėjo aplodismentai ir šūksniai, minia darėsi 
vis triukšmingesnė. Jis kvietė teismų sistemą sustabdyti tą beprotybę. 
Išjuokė Teksaso malonių suteikimo ir lygtinio paleidimo komisiją. Pa- 
vadino gubernatorių bailiu, kad nesustabdo egzekucijos. Perspėjo apie 
neramumus Sloune ir rytiniame Teksase, taip pat galbūt ir visoje šaly- 
je, jeigu valstija eis pirmyn ir įvykdys nekalto juodojo egzekuciją. 

Betsas meistriškai mokėjo kaitinti emocijas ir didinti įtampą. Į 
pabaigą jis pakeitė taktiką ir paprašė minios elgtis santūriai, šiąnakt 
ir rytoj naktį neiti į gatves. „Smurtu nieko nepasieksime“, — įtikinėjo 
jis. Baigęs pristatė garbųjį dvasios tėvą Džonį Kentį, pastorių iš Betelio 
afrikiečių metodistų bažnyčios, kurioje per dvidešimtį metų Viešpatį 
garbino Dramų šeima. Dvasiškasis tėvas Kentis kreipėsi, perduoda- 
mas šeimos pranešimą. Jie esą dėkingi už paramą. Lieka stiprūs savo 
tikėjimu ir besimeldžiantys stebuklo. Roberta Dram jaučiasi tiek gerai, 
kiek būtų galima tikėtis. Ji ketina rytoj vykti į mirtininkų Alygelį ir būti 
ten iki galo. Paskui dvasiškasis tėvas Kentis paprašė tylos ir ėmė sakyti 
ilgą iškalbingą pamokslą, kurį pradėjo kviesdamas turėti atjautos Ni- 
kolės Jarber šeimai, ištvėrusiai nekalto savo vaiko mirties košmarą. 
Visai taip pat, kaip ir Dramų šeima. Jis padėkojo Visagaliui už gyve- 
nimo dovaną ir amžinybės pažadą visiems žmonėms. Padėkojo Dievui 
už Jo įstatymus, iš kurių pagrindiniai — Dešimt įsakymų, o tarp jų ir 
draudimas „Nežudyk“. Meldėsi už tuos „kitus krikščionis“, paimančius 
tą pačią Bibliją, iškreipiančius ją ir naudojančius kaip ginklą kitiems 
žudyti. „Atleisk jiems, Tėve, nes jie nežino, ką daro.“ 

Kentis ilgai tęsė savo pamokslą, kalbėjo pamažu, puikiai ištaiky- 
damas pauzes ir be užrašų. Minia niūniavo ir siūbavo, entuziastingai 
tardavo „Amen“, o jis vis dudeno ir dudeno, be nusimatančios pa- 
baigos. Veikiau tai buvo kalba, o ne malda, ir Kentis mėgavosi šiuo 
momentu. Pasimeldęs teisingumo, jis meldė taikos, ne tokios taikos, 
kai vengiama smurto, bet taikos pačioje visuomenėje, kurioje jauni 

juodieji rekordiniais skaičiais įkalinami, kurioje baudžiami mirtimi 
kur kas dažniau nei kitų rasių atstovai, kurioje juodųjų padaryti nu- 
sikaltimai laikomi kur kas sunkesniais negu tokie patys nusikaltimai, 
padaryti baltųjų. Meldėsi gailestingumo, atlaidumo stiprybės. Kaip 
ir daugelis dvasininkų, Kentis raizgojo per ilgai ir buvo beprarandąs 
klausytojus, kai staiga vėl pagavo giją. Pradėjo melstis už Dontę, 
„mūsų persekiojamąjį brolį“, jauną žmogų, prieš devynerius metus iš- 
plėštą iš savo šeimos ir įmestą į „pragaro duobe“, iš kurios dar niekas 
neištrūko gyvas. Devyneri metai be savo šeimos ir draugų, devyneri 
metai, kai uždarytas it žvėris narve. Devyneri metai kalėjime už nusi- 
kaltimą, padarytą kažkieno kito. 


Pro mažos teisės bibliotekos trečiame aukšte langą teisėjas Hen- 
ris stebėjo ir klausėsi. Kol dvasiškasis tėvas meldėsi, minia buvo valdo- 
ma, tačiau jautėsi nerimas, kuris teisėją baugino. 

Per dešimtmečius Slounas buvo patyręs mažai rasinės nesantai- 
kos, ir didžiausią nuopelną už tai prisiėmė teisėjas Henris, bet kitiems 
to nesakė. Prieš penkiasdešimtį metų, kai dar buvo jaunas teisininkas, 
vos suduriantis galą su galu, jis buvo apsiėmęs antraeilį darbą — rašy- 
davo reportažus ir redakcijos vedamuosius Slone Daily News, tuomet 
klestinčiam savaitraščiui, kurį skaitė visi. Dabar tai buvo vargais nega- 
lais gyvuojantis dienraštis su mažesniu skaitytojų ratu. Praėjusio am- 
žiaus septinto dešimtmečio pradžioje laikraštis buvo vienas iš nedau- 
gelio rytiniame Teksase, pripažįstantis faktą, kad didoką gyventojų 
dalį sudaro juodieji. Elajas Henris kartkartėmis rašydavo straipsnius 
apie juodaodžių sporto komandas ir juodaodžių istoriją, ir nors tai ne 
itin palankiai priimdavo, jo atvirai nesmerkdavo. Tačiau jo vedamie- 
ji sugebėdavo įpykdyti baltuosius. Jis visiems suprantamais žodžiais 
aiškino bylos Braunas prieš Švietimo skyrių* tikrąją prasmę ir kritikavo 
mokyklų segregaciją Sloune ir Česterio apygardoje. Laikraštis, didė- 
jant Elajo įtakai ir silpstant jo savininko sveikatai, užėmė drąsią pozi- 
ciją dėl juodaodžių rinkimų teisės, taip pat ir dėl teisingų jų atlygių ir 
aprūpinimo būstais. Henrio argumentai buvo įtikinami, samprotavi- 


*1951 m. 13 juodaodžių tėvų savo 20 vaikų vardu iškėlė Topikos (Kanzase) švietimo sky- 
riui grupinį ieškinį dėl rasinės segregacijos mokyklose ir jį laimėjo. 

mai logiški, ir daugelis skaitytojų suprato jį esant kur kas protingesnį 
už juos. 1966-aisiais jis nusipirko laikraštį ir turėjo savo nuosavybėje 
dešimt metų. Taip pat tapo prityrusiu teisininku, politiku ir bendruo- 
menės lyderiu. Daugelis baltųjų nesutikdavo su Elaju, bet retas kuris 
viešai prieš jį stodavo. Kai mokyklos, prirėmus federalinei valdžiai, 
galiausiai buvo desegreguotos, baltųjų pasipriešinimas Elajo Henrio 
poveikio dėka reiškėsi švelniau. 

Išrinktas teisėju, jis pardavė laikraštį ir įgijo iškilesnę padėtį. Nuo 
tada jis ramiai, tačiau tvirtai valdė teismų sistemą, kuri buvo žinoma 
kaip negailestinga smurtautojams, griežta reikalingiems pamokymų ir 
atjauti trokštantiems gauti dar vieną šansą. Dėl pralaimėjimo Vivjenai 
Greil jam pairo nervai. 

Jeigu jis būtų ir toliau ėjęs pareigas, Dontė Dramas nebūtų nu- 
teistas. Henris būtų sužinojęs apie areštą netrukus po to, kai šis įvyko. 
Jis būtų ištyrinėjęs prisipažinimą ir su tuo susijusias aplinkybes, būtų 
išsikvietęs Polą Kofį neoficialaus pokalbio akis į akį prie užrakintų 
durų ir apygardos prokurorą informavęs, kad šio byla pašvinkusi. 
Prisipažinimas — beviltiškai nekonstitucinis, todėl nebus pateiktas 
prisiekusiesiems. Ieškokite toliau, Kofi, nes dar turite surasti savąjį 
žmogžudį. 

Teisėjas žvelgė į ankštai susigrūdusių priešais teismo rūmų fasa- 
dą žmonių spūstį. Išskyrus reporterius, niekur nė vieno balto veido. 
Pikta juodųjų minia. Baltieji slepiasi ir anaiptol nėra prijaučiantys. 
Miestas susiskaldęs. Jis niekad nemanė, kad kada nors teks tai regėti. 

— Dieve, padėk mums, — sumurmėjo sau. 


Kitas kalbėtojas buvo Palomaras Ridas, aukštesniosios vidurinės 
mokyklos abiturientas ir mokinių prezidentas. Jis privalomai pradėjo 
nuo mirties nuosprendžio pasmerkimo ir įsileido į pompastišką ir pil- 
ną specialių terminų diatribę prieš aukščiausiąją bausmę, stipriai pa- 
brėždamas šios variantą Teksase. Minia klausėsi, nors jisai stokojo la- 
biau prityrusių kalbovų dramatizmo. Tačiau Palomaras netrukus įrodė 
turįs neįtikimą dramatizmo gyslelę. Skaitydamas iš popieriaus lapelio, 
jis pradėjo kviesti pavardėmis juodaodžius Slouno aukštesniosios vi- 
durinės mokyklos komandos futbolininkus. Vienas po kito jie skubėjo 
į pakylą ir eile rikiavosi palei viršutinį laiptelį. Visi vilkėjo Slouno „Ka- 

rių“ tamsiai mėlynais namų rungtynių uniforminiais džersio marški- 
nėliais. Visiems dvidešimt glaudžiai sustojus petys į petį, Palomaras 
pribloškė minią paskelbdamas: „Šie žaidėjai stovi čia vienydamiesi su 
savo broliu Donte Dramu. Su Slouno „Kariu“. Su Afrikos kariu. Jeigu 
šio miesto, šios apygardos ir šios valstijos žmonėms pavyks jų neteisė- 
tos ir nekonstitucinės pastangos rytoj vakare nužudyti Dontę Dramą, 
šie kariai nežais penktadienio rungtynių su Longvju.“ 

Minia iškvėpė orą vienu masiniu pritarimo šūksmu, sudrebinu- 
siu teismo rūmų langus. Palomaras pažvelgė į žaidėjus, ir tie, lyg pagal 
komandą susigriebę už marškinėlių kraštų, nusivilko džersio unifor- 
mas ir numetė sau prie kojų. Po džersiais visi žaidėjai vilkėjo vienodais 
baltais trumparankoviais marškinėliais su neklystamai atpažįstamu 
Dontės veido atvaizdu. Po juo didžiosiomis raidėmis ryškiai buvo užra- 
šytas žodis NEKALTAS. Žaidėjai pūtė krūtines ir iškėlę kratė kumščius, 
o minia paskandino juos garbinimo šauksmų audroje. 

— Rytoj mes boikotuosime pamokas! — į mikrofoną suriko Pa- 
lomaras. — Taip pat ir penktadienį! 

— Taigi penktadienio vakarą futbolo rungtynių nebus! 


Mitingas buvo tiesiogiai transliuojamas per vietinį televizijos ka- 
nalą, ir daugelis Slouno baltųjų namie sėdėjo prilipę prie televizorių. 
Bankuose, mokyklose, namuose ir įstaigose girdėjosi tie patys prislo- 
pinto garso šūksmai. 

— Juk jie negali to padaryti, a? 

— Žinoma, gali. Kaip juos sustabdysi? 

— Jie nuėjo per toli. 

— Ne, tai mes nuėjome per toli. 

— Vadinasi, manai, kad jis nekaltas? 

— Nesu tikras. Niekas nėra tikras. Čia ir problema. Kyla per daug 
abejonių. 

— Jis prisipažino. 

— Kūnas taip ir nesurastas. 

— Kodėl negalima paprasčiausiai visko kelioms dienoms sustab- 
dyti, žinote, atidėti ar ką nors tokio? 

— Kodėl? 

— Palaukti, kol baigsis futbolo sezonas. 

— Nenorėčiau, kad kiltų riaušės. 

— Jeigu jie sukels riaušes, bus patraukti atsakomybėn. 

— Nestatyk ant to. 

— Čia įvyks sprogimas. 

— Išmesti juos iš komandos. 

— Kas tokie jie įsivaizduoja esą, kad atšauktų rungtynes? 

— Turime keturiasdešimt baltųjų vaikinų, kurie gali žaisti. 

— Velniai rautų, tikrai. 

— Treneris turėtų juos išspirti iš komandos. 

— Irjuos reikėtų areštuoti, jeigu praleistų pamokas. 

— Taip tik įpilsi žibalo į ugnį. 

Aukštesniojoje vidurinėje mokykloje futbolo treneris protestą 
stebėjo direktoriaus kabinete. Treneris buvo baltasis, direktorius 
— juodasis. Juodu spoksojo į televizorių ir nesikalbėjo. 

Policijos valdyboje, trimis kvartalais toliau nuo teismo rūmų 
Pagrindine gatve, policijos viršininkas Džo Redfordas su savo pa- 
vaduotoju irgi žiūrėjo televizijos transliaciją. Valdyba turėjo keturias 
dešimtis apmokamų uniformuotų pareigūnų, ir šiuo metu trisdešimt 
jų nervingai stebėjo mitingą iš aikštės pakraščių. 

— Ar egzekucija įvyks? — paklausė viršininko pavaduotojas. 

— Kiek aš žinau, — atsakė Redfordas. — Prieš valandą kalbėjausi 
su Polu Kofiu, ir jis mano, kad įvyks. 

— Mums gali prisireikti pagalbos. 

— Ne. Jie paleis kelis akmenis, bet viskas tuo ir baigsis. 

Kofis stebėjo laidą vienas pats prie savo rašomojo stalo, užkan- 
džiaudamas sumuštiniu ir traškučiais. Prokuratūra buvo per du kvar- 
talus nuo teismo rūmų, ir jis girdėjo minią, kai ši užstaugdavo. Jam 
tokios demonstracijos buvo neišvengiamas blogis šalyje, vertinančioje 
Teisių bilį. Žmonėms galima teisėtai susirinkti, žinoma, gavus leidimą, 
ir reikšti savo jausmus. Tie patys įstatymai, kurie saugojo šią teisę, taip 
pat reguliavo ir tvarkingą teisingumo tėkmę. Jo darbas — persekioti 
nusikaltėlius ir kaltuosius pasiųsti už grotų. O kai nusikaltimas pakan- 
kamai sunkus, šios valstijos įstatymai jam nurodo reikalauti keršto ir 
siekti mirties bausmės. Tą jis ir padarė Dramo byloje. Dėl savo spren- 
dimų, taktikos per bylos nagrinėjimą ar Dramo kaltumo nė kiek nesi- 
gailėjo, neabejojo, nejautė nė menkiausio sąžinės nerimo. Jo darbas 

daugelį kartų buvo ratifikuotas prityrusių apeliacinių teisėjų. Dešimtis 
tų mokytų teisininkų buvo peržiūrėję kiekvieną Dramo bylos nagrinė- 
jimo žodį ir patvirtinę apkaltinamąjį nuosprendį. Kofis buvo ramus dėl 
savęs. Apgailestavo dėl savo intymių santykių su teisėja Vivjena Greil 
ir dėl skausmo bei nesmagumo, kuriuos jie sukėlė, bet niekada neabe- 
jojo, kad jos nutartys buvo teisingos. 

Ilgėjosi jos. Jųdviejų romanas nutrūko neatlaikęs įtampos, kilo 
negatyvaus dėmesio. Ji pabėgo ir atsisakė bet kokio kontakto. Kaip 
prokurorui, netrukus baigsiančiam karjerą, ir jam buvo nemalonu 
pripažinti, kad paliks prokuratūrą, temdomą debesies. Tačiau Dramo 
egzekucija bus aukščiausias jo pasiekimas, jo pateisinimas, spindinti 
akimirka, kurią Slouno žmonės ar bent baltieji tinkamai įvertins. 

Rytoj bus puikiausia jo diena. 


„Eleko juridinė firma“ stebėjo mitingą pagrindinės konferencijų 
salės plataus ekrano televizoriuje, ir kai galiausiai šis baigėsi, Robis 
pasitraukė į savo kabinetą, pasiėmęs pusę sumuštinio ir dietinės 
kolos. Priimamojo sekretorė buvo tvarkingai išdėliojusi stalo centre 
dešimties telefono žinučių lapelius. Jo dėmesį pagavo atėjusiosios iš 
Topikos. Kažkas dzingtelėjo atmintyje. Užmiršęs valgį, jis pakėlė tele- 
fono ragelį ir suspaudinėjo dvasiškojo tėvo Keito Šrouderio mobiliojo 
numerius. 

— Prašom Keitą Šrouderį, — pasakė, kai kažkas atsiliepė „Alio?“ 

— Aš kalbu. 

— Čia Robis Flekas, advokatas iš Slouno Teksase. Gavau jūsų 
žinutę ir, man regis, mačiau prieš kelias valandas jūsų elektroninį 
laišką. 

— Taip, dėkui jums, pone Flekai. 

— Vadinkite Robiu. 

— Gerai, Robi. O mane — Keitu. 

— Puiku, Keitai. Kur kūnas? 

— Misūryje. 

— Aš negaliu tuščiai gaišti laiko, Keitai, o kažkas man sako, kad 
šis skambutis — visiška laiko gaišatis. 

— Galbūt ir taip, bet suteikite man penkias minutes. 

— Kalbėkite trumpai. 

Keitas perbėgo faktus — apie savo susitikimus su neįvardytu lyg- 
tinai paleistuoju kaliniu, šio biografijos duomenų paieškas, žinias apie 
to žmogaus baudžiamąjį teistumą, beviltišką jo sveikatos būklę, viską, 
ką pajėgė suspausti į penkias nepertrauktas minutes. 

— Akivaizdu, kad jūs nesijaudinate dėl šiuo atveju pažeidžiamo 
konfidencialumo, — pastebėjo Robis. 

— Man dėl to neramu, bet pernelyg daug kas pastatyta ant kor- 
tos. Be to, aš nepasakiau jums jo pavardės. 

— Kurjis dabar? 

— Pastarąją naktį praleido ligoninėje, šįryt pats iš ten išėjo, ir 
nuo to laiko neturėjau iš jo žinių. Iki 18.00 jis privalėtų sugrįžti į rea- 
bilitacijos centrą. Nukaksiu ten pasimatyti su juo. 

— Ir jis buvo keturis kartus nuteistas už sunkius seksualinius 
nusikaltimus? 

— Mažų mažiausia. 

— Pastoriau, žmogaus patikimumas — nulinis. Tai niekaip ne- 
gali man padėti. Čionai nieko nėra. Turite suprasti, Keitai, kad tos 
egzekucijos visada pritraukia pakvaišėlius. Praėjusią savaitę turėjome 
du apsireiškusius skystapročius. Vienas tvirtino žinąs, kur šiuo metu 
Nikolė gyvena, beje, esanti striptizo šokėja, o kitas pareiškė nužudęs 
ją per satanistines apeigas. Kur kūnas — nežinoma. Pirmasis norėjo 
pinigų, antrasis — kad būtų paleistas iš kalėjimo Arizonoje. Teismai 
neapkenčia tų paskutinės minutės fantazijų. 

— Jisai sako, kad kūnas užkastas kalvose piečiau Džoplino, Mi- 
sūryje. Mat ten tas žmogus užaugo. 

— Per kiek laiko jis gali surasti palaikus? 

— Negaliu į tai atsakyti. 

— Nagi, Keitai. Duokite ką nors, kas man praverstų. 

— Jis turi jos klasės žiedą. Mačiau jį, laikiau savo rankose ir iš- 
tyrinėjau. SHS 1999, su jos inicialais ANJ. Mėlyno akmens akutė, apie 
šešto dydžio. 

— Šitai gerai, Keitai. Man patinka. Tačiau kur šiuo metu žiedas? 

— Spėju, kabo jam ant kaklo. 

— Irjūs nežinote, kur jis pats? 

— Aha, tiesa, šiuo metu nežinau, kur jis. 

— Kas toks Matju Bernsas? 

— Mano draugas, prokuroras. 

— Klausykite, Keitai, vertinu jūsų rūpestį. Jūs du kartus skambi- 
note, sykį atsiuntėte elektroninį laišką, paprašėte paskambinti vieną 
iš savo draugų. Labai jums dėkui. Šiuo metu esu apsivertęs darbu, tad 
prašau duoti man ramybę. 

Robis pasiėmė sumuštinį ir padėjo telefono ragelį. 

t Niutonas buvo Teksaso gubernatorius penkerius metus 
ir, nors viešosios nuomonės apklausa rodė pavydėtiną elek- 
torato pritarimą, jis pats savo populiarumą vertino kur kas aukščiau. 
Buvo kilęs iš Laredo, toli pietiniame Teksase, kur augo savo senelio, 
kadaise tarnavusio šerifu, rančoje. Gilas šiaip taip baigė koledžą ir 
Teisės fakultetą ir, kai nė viena firma nepanoro jo nusamdyti, įsidar- 
bino El Pase prokuroro padėjėju. Dvidešimt devynerių metų amžiaus 
buvo išrinktas apygardos prokuroru, pravedęs pirmą iš daugelio savo 
sėkmingų kampanijų. Nė vienos jis taip ir nepralaimėjo. Iki keturias- 
dešimties jau buvo pasiuntęs į mirtininkų fAlygelį penkis žmones. Kaip 
prokuroras stebėjo du iš jų mirštant ir aiškino, kad tai esą jo pareiga, 
nes pats juos kaltinęs. Nors duomenys apytikriai, plačiai buvo mano- 
ma, kad Niutonas — vienintelis einantis pareigas Teksaso guberna- 
torius, kaip liudininkas stebėjęs egzekuciją. Tikrai tai atitiko šių laikų 
dvasią. Duodamuose interviu jis tvirtino, kad stebėdamas žmones 
mirštant jis išgyveno pabaigos pojūtį. „Aš prisimenu nusikaltimų au- 
kas, — sakė jis. — Vis mąstau apie jas. Tai buvo baisūs nusikaltimai.“ 

Niutonas retai praleisdavo progą duoti interviu. 

Arogantiškas, rėklus, vulgarus (privačiai), dėl savo nukreiptos 
prieš vyriausybę retorikos, tvirtų įsitikinimų, papiktinančių komen- 
tarų, už kuriuos niekada neatsiprašydavo, ir meilės Teksasui bei šio 
nuožmiai nepriklausomybės istorijai buvo pašėlusiai populiarus. Di- 
džiulė dauguma rinkėjų kaip ir jis mirties bausme labai žavėjosi. 

Užsitikrinęs antrą — paskutinę — kadenciją, Niutonas jau žvelgė 
toliau už Teksaso ir mąstė apie didesnę sceną, apie ką nors stambes- 
nio. Mat jautėsi reikalingas. 

Trečiadienio pavakarę jisai susitiko su dviem savo artimiausiais 
patarėjais, dviem senais draugais iš Teisės fakulteto, kurie padėdavo 
jam priimti kiekvieną svarbesnį sprendimą — taip pat ir daugelį ne 
tokių svarbių. Veinas Vilkotas buvo juristas, arba vyriausiasis pata- 
rėjas, kaip skelbė išspausdinta antraštė jo firminio blanko viršuje, o 
Baris Ringfildas — nuomonių skelbėjas, arba direktorius ryšiams su 
visuomene. Įprastą dieną Ostine trejetas susitikdavo gubernatoriaus 
kabinete lygiai 17.15. Jie nusivilkdavo švarkus, paleisdavo sekretores, 
užsirakindavo ir 17.30 jau pilstydavo burboną. O paskui pereidavo 
prie reikalų. 

— Šis Dramo reikalas rytoj gali susijaukti, — kalbėjo Baris. — 
Juodieji įniršę, rytoj visoje valstijoje numatę demonstracijas. 

— Kur? — paklausė gubernatorius. 

— Na, pradžiai — čia, pietinėje Kapitolijaus vejoje. Pasak gandų, 
teisuolis dvasiškasis tėvas Džeremijas Meisas atskrenda savo prašmat- 
niuoju reaktyviniu kaip reikiant įaudrinti čionykščių. 

— Prašymas atidėti nuosprendžio vykdymą paduotas ir įregis- 
truotas, — pasakė Veinas, pažvelgdamas į kažkokius popierius ir nu- 
gerdamas iš taurelės. Burbonas „Knob Creek“ buvo kaskart pripilamas 
į sunkias krištolines „Waterford“ firmos taures su įrėžtu valstijos ant- 
spaudu. 

— Dėl šito kur kas daugiau rodoma dėmesio, — patvirtino Ba- 
ris. — Daugybė telefono skambučių, laiškų, elektroninio pašto. 

— Kas skambina? 

— Įprastas choras. Popiežius. Prancūzijos prezidentas. Du olan- 
dų parlamento nariai. Kenijos ministras pirmininkas. Džimis Karteris, 
„Amnesty International“, tas rėksnys iš Kalifornijos, vadovaujantis 
juodųjų frakcijai Vašingtone. Daugybė žmonių. 

— Kas nors svarbaus? 

— Tiesą sakant, ne. Dusyk skambino ir atsiuntė elektroninį laiš- 
ką Česterio išvažiuojamojo teismo teisėjas Elajas Henris. Jis — už tai, 
kad nuosprendžio vykdymas būtų atidėtas, mat turįs rimtų abejonių 
dėl prisiekusiųjų verdikto. Tačiau daugiausia triukšmo iš Slouno, eg- 
zekucija entuziastingai palaikoma. Ten mano, kad vaikinas kaltas. Pa- 
skambino meras ir išsakė kai kurį susirūpinimą dėl neramumų Sloune 
rytoj vakare, sako, galbūt skambinsiąs pagalbos. 

— Nacionalinės gvardijos? — paklausė Niutonas. 

— Turbūt taip. 

— Man patinka. 

Visi trys nugėrė po gurkšnelį. Gubernatorius pažvelgė į Barį 
— ne tik jo nuomonių reiškėją, bet ir labiausiai patikimą ir labiausiai 
atsidavusį patarėją. 

— Turi planą? 

Baris visada turėdavo planą. 

— Žinoma, bet dar galutinai nebaigtą. Man patinka rytojaus 
demonstracija, tikėtina, ugnį kurstant dvasiškajam tėvui Džeremijui. 
Didelė minia. Masė afrikiečių. Iš tiesų įtempta padėtis. O tu užlipi ant 
pakylos, pažvelgi į minią, kalbi apie tvarkingą teisingumo tėkmę šioje 
valstijoje — įprastą gražbylystę, paskui ten pat ant laiptų, filmuojant 
kameroms, o miniai staugiant ir švilpiant, galbūt net svaidant į tave 
akmenis, iškart čia pat vietoje atmeti prašymą atidėti nuosprendžio 
vykdymą. Minia pratrūksta, tu pasprunki. Tam reikės turėti bent kiek 
kiaušių, bet bus neįkainojama. 

— Oho, — pratarė Niutonas. 

Veinas net nusijuokė. 

Baris varė toliau: 

— Po trijų valandų jį nudaigos, bet pirmajame puslapyje bus kal- 
bama apie įpykusių juodųjų minią. Tavo žiniai, gavai keturis procentus 
juodųjų rinkėjų balsų, gubernatoriau. Keturis procentus. — Pauzė, 
gurkšnelis, bet Baris dar nebaigė. — Man taip pat patinka Naciona- 
linės gvardijos aspektas. Vėliau, į dienos pabaigą, bet dar prieš egze- 
kuciją, surenk trumpą spaudos konferenciją ir paskelbk, kad siunti 
Gvardiją malšinti Sloune maišto. 

— O kokie skaičiai Česterio apygardoje? 

— Gavai septyniasdešimt vieną procentą, Gilai. Tave ten myli. 
Nusiųsdamas Gvardiją, juos apsaugosi. 

— Bet ar Gvardija reikalinga? — paklausė Veinas. — Jeigu persi- 
stengsime, galime susilaukti atsakomosios ugnies. 

— Padėtis nestabili. Stebėkime ir vėliau nuspręsime. 

— Taip ir elkimės, — pritarė gubernatorius, ir diskusija buvo 
baigta. — Jokios tikimybės, kad koks nors teismas paskutinę minutę 
nutars nuosprendžio vykdymą pristabdyti? 

Veinas numetė ant gubernatoriaus rašomojo stalo kelis doku- 
mentus. 

— Abejoju tuo, — pasakė jis. — Dramo advokatai šįryt įregis- 
travo apeliaciją, tvirtindami, kad tas vaikinas išprotėjo ir neįvertina 
svarbos to, kas vyksta. Šūdniekiai. Prieš valandą kalbėjausi su Beikeriu 
iš Generalinės prokuratūros, ir ten informacijos kanale nemato nieko. 
Visur žalia šviesa. 

— Turėtų būti linksma, — nusišiepė gubernatorius. 


Ryvai pasiūlius ar mygant, trečiadienio vakaro maldos susirinki- 
mas Pirmojoje baptistų bažnyčioje atšauktas. Taip buvo įvykę tik tris 
kartus per bažnyčios istoriją, sykį — dėl audros, lydimos apledėjimo, 
sykį — dėl tornado ir sykį — dėl išsijungusios elektros. Brolis Ronis 
nepajėgė prisiversti pavartoti žodį „atšauktas“, tad maldos susirinki- 
mas paprasčiausiai perklasifikuotas į „maldos vigiliją“ ir „nukeltas“ į 
kitą vietą. Tam padėjo ir orai: dangus buvo giedras, temperatūra — be- 
veik 70 laipsnių". 

Jie susirinko leidžiantis saulei po rezervuotu paviljonu Raš Pointo 
valstybiniame parke, prie Raudonosios upės kranto, taip arti Nikolės, 
kaip buvo įmanoma. Paviljonas stovėjo ant neaukšto skardžio, kurio 
apačioje sruvo upė, o apie šimtą metrų toliau kyšojo smėlio sekluma, 
sulig vandens lygmeniu tai išnykstanti, tai vėl atsirandanti. Ten buvo 
surastos jos sporto klubo nario ir mokinio pažymėjimo kortelės. Ją 
mylėjusiųjų mintyse čia jau seniai buvo Nikolės paskutinio atilsio 
vieta. 

Ryva per daugelį savo apsilankymų į Raš Pointą visada perspė- 
davusi visas žiniasklaidos priemones, kokias tik pajėgdavo sudominti 
Sloune. Tačiau metams bėgant vietiniams reporteriams tapo nebe- 
įdomu. Dažnai ji lankydavosi viena, kartais iš paskos velkantis Volisui 
— visada per savo dukros gimtadienį ir paprastai gruodžio 4-ą, tą 
dieną, kai ji pradingo. Bet ši vigilija nusimatė gerokai kitokia. Mat 
buvo ką švęsti. Laida Fordaisas — kerta iš peties! buvo atstovaujama 
dviejų žmonių komandos su maža kamera, ta pačia, kuri jau dvi dienas 
sekiojo Ryvą ir pavargusį Volisą. Taip pat ten buvo dvi televizijos žinių 
komandos ir pustuzinis spaudos reporterių. Tiek daug skiriamo dėme- 


* Pagal Farenheitą, t. y. apie 23 “C. 

sio įkvėpė maldininkus, ir brolis Ronis buvo patenkintas tokia dalyvių 
gausa. Keturiasdešimt mylių nuo namų! 

Blėstant saulės šviesai jie sugiedojo kelis himnus, paskui uždegė 
žvakutes ir perdavinėjo jas aplinkui. Ryva sėdėjo pirmoje eilėje ir išti- 
sai verkė. Brolis Ronis nepajėgė atsispirti progai pasakyti pamokslą, o 
jo ganomieji neskubėjo išvykti. Jis apsistojo prie teisingumo ir pasitel- 
kė laviną citatų iš Šventojo Rašto Dievo įsakymams paremti, kad mes 
gyventume kaip valstybės įstatymus gerbiantys piliečiai. 

Sekė diakonų maldos ir draugų pasakojimai apie Nikolę. Net 
Volisas, Ryvos stuktelėtas alkūne į šonkaulius, sugebėjo atsistoti ir 
tarti kelis žodžius. Brolis Ronis viską užbaigė ilga malda dėl atjautos, 
gailestingumo ir tvirtumo. Prašė Dievą lydėti Ryvą, Volisą ir jų šeimą 
paskutinę mylią, kai jie žengs per sunkų egzekucijos išmėginimą. 

Visi paliko paviljoną ir iškilminga procesija patraukė arčiau upės 
pakraščio, prie tam kartui įrengtos relikvinės. Balto kryžiaus papėdėje 
padėta gėlių. Kai kas atsiklaupė ir vėl meldėsi. Kiekvienas gavo gerai 
paverkti. 


Trečiadienį 18.00 Keitas įžengė pro paradines „Anchor House“ 
duris, ketindamas žūtbūt užspeisti Trevisą Bojetą ir rimtai su juo pa- 
sikalbėti akis į akį. Egzekucija — lygiai po dvidešimt keturių valandų, 
ir Keitas buvo pasiryžęs padaryti viską, ką gali, kad ji būtų sustabdyta. 
Nors užduotis atrodė visiškai neįmanoma, bet jis bent pabandysiąs. 
Šv. Morkaus parapijos trečiadienio vakaro vakariene rūpinosi jį pava- 
duojantis dvasininkas. 

Bojetas vedžioja už nosies arba galbūt jau miręs. Dieną jis nepri- 
sistatė savo lygtinio paleidimo inspektoriui, ir „Anchor House“ nak- 
vynės namuose nebematytas. Iš jo nebuvo reikalaujama nei viena, nei 
kita, bet tas faktas, kad žmogus tartum išnyko, kėlė nerimą. Tačiau iš 
jo buvo reikalaujama prisistatyti iki 18.00 į „Anchor House“ ir nakvy- 
nės namų nepalikti iki kito ryto 8.00, nebent turėtų leidimą pasielgti 
kitaip. 18.00 jo tenai nebuvo. Keitas pralaukė valandą, bet Bojeto 
— nė kvapo. Prie registracijos staliuko šalia paradinių durų budėjo 
buvęs kalinys vardu Rudis. Keitui jis burbtelėjo: 

— Verčiau eikite ir suraskite jo subinę. 

— Nežinočiau, nuo kur pradėti, — atsakė Keitas. 

Palikęs Rudžiui savo mobiliojo telefono numerį, jis pradėjo nuo 
ligoninių. Pamažu važiavo nuo vienos prie kitos, stumdamas laiką, 
laukdamas skambučio iš Rudžio, stebėdamas gatves, gal pamatys 
ką nors panašaus į keistai atrodantį baltąjį keturiasdešimtmetį, kli- 
bikščiuojantį su lazda. Nė vienoje iš ligoninių miesto centre Trevisas 
Bojetas nepaguldytas. Jo nesimatė slampinėjant apie autobusų stotį, 
nei drauge dalijantis buteliu su prasigėrėliais prie upės. 21.00 Keitas 
sugrįžo į „Anchor House“ ir klestelėjo ant kėdės prie registracijos sta- 
liuko. 

— Jo čia nėra, — pasakė Rudis. 

— Kas bus toliau? — paklausė Keitas. 

— Jeigu sugrįš šiąnakt vėliau, jį aprėks, bet nieko daugiau ne- 
siims, nebent bus prisigėręs ar apsvaigęs nuo kvaišalų, tuomet kils 
skandalas. Tada tave gerai patarkuos. Bet jeigu jis neatsiras visą naktį, 
tuomet lygtinis paleidimas bus atšauktas ir vyrioką vėl nusiųs į cypę. 
Tie žmonės į viską žiūri gana rimtai. Ką Bojetas sumanė? 

— Sunku pasakyti. Turi problemų dėl tiesos. 

— Girdėjau tai. Turiu jūsų numerį. Jeigu jis pasirodys, paskam- 
binsiu. 

— Dėkui. 

Keitas dar pusvalandį palūkuriavo, paskui išvažiavo namo. Deina 
pašildė lakštinių, ir juodu pavalgė poilsio kambaryje prie sulanksto- 
mųjų staliukų, žiūrėdami televizorių. Berniukai jau miegojo, todėl te- 
levizoriaus garsas buvo išjungtas. Juodu mažai ką pasakė. Pastarąsias 
tris dienas Trevisas Bojetas buvo užėmęs didesnę jų gyvenimo dalį, ir 
abu nuo to žmogaus jau pavargo. 


Sutemus paaiškėjo, kad niekas nenori palikti geležinkelio stoties. 
Iš juridinio darbo mažai buvo likę nuveikti ką nors bent kiek reikš- 
mingesnio, kad būtų galima šią valandą greitomis sudėlioti ir padėti 
Dontei Dramui. Teksaso baudžiamųjų bylų apeliacinis teismas dėl mo- 
tyvavimo nepakaltinamumu nieko nenutarė. Fredas Prajoras tebedel- 
sė Hiustono pakraštyje, vildamasis dar išmesti taurelę ar dvi su Džoju 
Gembelu, tačiau tai atrodė abejotina. Ko gera, tai būsianti paskutinė 

naktis Dontės Dramo gyvenime. Ir jo teisininkų komanda buvo reika- 
linga vienas kito paguodos. 

Karlosas išsiųstas atnešti picos ir alaus, ir jam sugrįžus ilgas stalas 
konferencijų salėje padengtas pietums. Kai vėliau atvyko Olis, pradėta 
lošti pokerį. Olis Taftonas — vienas iš nedaugelio Sloune juodaodžių 
advokatų ir artimas Robio draugas. Atrodė it boulingo rutulys ir tvir- 
tino sveriąs keturis šimtus svarų, nors nebuvo aišku, kodėl jis trokšta 
tuo girtis. Triukšmingas ir linksmas, turėjo didžiulį apetitą — maistui, 
viskiui, pokeriui ir, deja, kokainui. Du kartus Robis jį išgelbėjo, kai ne- 
daug trūko, kad būtų pašalintas iš advokatų. Kartkartėmis jis užsikal- 
davo baksų iš autoavarijų bylų, bet pinigai visada išnykdavo. Kai Olis 
būdavo kambaryje, keldavo daugiausia triukšmo. Jis ėmėsi vadovauti 
pokeriui, paskyrė Karlosą kortų dalytoju, nustatė taisykles ir papasako- 
jo naujausius nešvankius anekdotus, tuo pat metu gurkšnodamas alų ir 
sušveisdamas užsilikusią atšalusią picą. Prie stalo žaidė: Marta Handler 
— ji dažniausiai išlošdavo; Bonė, kita teisininko padėjėja; Kristė Hinz, 
vis dar tebebijanti lošti, o dar labiau — Olio; ir daliniu krūviu dirbantis 
tyrėjas/visokių užduočių vykdytojas Benas Šutsas. 

Šutsas savo kabančio ant sienos švarko kišenėje turėjo pistoletą. 
Robis savo kabinete laikė du šratinius šautuvus, abu užtaisytus. Aro- 
nas Rėjus, visada vaikščiojantis ginkluotas, tyliai slankiojo po geležin- 
kelio stotį, stebėdamas langus ir automobilių aikštelę. Dieną firma 
susilaukė kelių grasinamų telefono skambučių, ir bendradarbiai buvo 
viskam pasirengę. 

Robis nusinešė alų į savo kabinetą, paliko duris plačiai atlapas 
ir paskambino Didei, savo sugyventinei. Ji buvo užsiėmusi joga, pa- 
laimingai neimanti į galvą artėjančios egzekucijos. Abu gyveno kartu 
jau trejus metus, ir Robis bemaž tikėjo, kad juodu turį šansą. Ji beveik 
visai nesidomėjo, ką jis veikia kontoroje, ir tai buvo gerai. Savo kelyje, 
ieškodamas tikros meilės, turėjo daugybe moterų, kurios negalėjo su- 
sitaikyti su tuo, kad gyvenimas su Robiu smarkiai pasviręs jo naudai. 
Dabartinė mergina žengė savo keliu, ir juodu susitikdavo lovoje. Buvo 
dvidešimt metų jaunesnė, ir Robis vis dar gyveno įsimylėjęs iki ausų. 

Jis paskambino vienam reporteriui į Ostiną, bet nepasakė nieko, 
ką būtų galima cituoti. Paskambino teisėjui Elajui Henriui ir padėko- 
jo už jo skambutį gubernatoriui. Juodu palinkėjo vienas kitam visko 

geriausia, abu žinodami, kad ateinančios dvidešimt keturios valandos 
įsimins ilgam. Regis, sieninis laikrodis rodė dešimt po devintos vaka- 
ro. Robis visada prisimins, kad buvo 21.10, kai Aronas Rėjus atėjo pas 
jį į kabinetą ir pranešė: 

— Dega Pirmoji baptistų bažnyčia. 

Slouno mūšis prasidėjo. 


15 SKYRIUS 


eitas nejučia užmigo. Pastarąsias tris dienas taip mažai mie- 

| Šias ir tokiu neįprastu laiku, kad jo nusistovėjęs dienos re- 

žimas ir ritmas visai išsiderino. Kai suskambo telefonas, būtų galėjęs 

prisiekti, kad tikrai nemiegojo. Tačiau Deina išgirdo pirmoji ir turėjo 

niūktelėti savo vyrą alkūne, kad jis atsibustų. Po trečio ar ketvirto 
skambučio Keitas galiausiai sugriebė telefono ragelį. 

— Alio, — atsiliepė mieguistas, o Deina uždegė lempą. 

Buvo 23.40. Vos valanda, kai juodu atsigulę į lovą. 

— Ei, pastoriau, čia aš, Trevis, — prisistatė balsas. 

— Sveikas, Trevisai, — atsakė Keitas, ir Deina puolė vilktis cha- 
latą. — Kur jūs? 

— Čia, Topikoje, užkandinėje kažkur miesto centre, netoliese 
„Anchor House“, — jis kalbėjo iš lėto, sunkiai versdamas liežuvį. Antra 
ar trečia mintis, kuri toptelėjo Keitui — tai, kad Bojetas išgėręs. 

— Kodėl jūs ne „Anchor House ? 

— Nesvarbu. Klausykite, pastoriau, esu tikrai alkanas, nuo ryto 
neturėjo nė kąsnio burnoje ir sėdžiu čia tik su kavos puodeliu, nes ne- 
turiu nė cento kišenėje. Aš mirštu iš bado, pastoriau. Jums kas nors 
ateina į galvą? 

— Jūs gėrėte, Trevisai? 

— Porą alaus. Man viskas gerai. 

— Išleidote pinigus alui, o ne maistui? 

— Paskambinau ne ginčytis su jumis, pastoriau. Galite man pa- 
dėti, kad gaučiau ko nors užvalgyti? 

— Žinoma, Trevisai, bet jums reikia grįžti į „Anchor House“. Jūsų 
ten laukia. Kalbėjausi su Rudžiu, ir jisai sako, kad būsite įspėtas, bet 

nieko rimta. Gaukime ko nors užvalgyti, paskui aš nuvešiu jus, kur 
priklauso būti. 

— Neketinu ten grįžti, pastoriau, pamirškite tai. Noriu vykti į 
Teksasą, aišku? Tai yra tuojau pat. Iš tikrųjų noriu vykti. Visiems pa- 
sakysiu tiesą, pasakysiu jiems, kur palaikai, viską papasakosiu. Mes 
turime išgelbėti tą vaikiną. 

— Mes? 

— Kas gi kitas, pastoriau? Mes žinome tiesą. Jeigu mudu ten nu- 
kaksime, galėsime sustabdyti egzekuciją. 

— Norite, kad tuojau pat vežčiau jus į Teksasą? — paklausė Kei- 
tas, įbesdamas žvilgsnį į žmonos akis. Ji papurtė galvą. 

— Nieko kito nėra, pastoriau. Turiu Ilinojuje brolį, bet mudu ne- 
sikalbame. Turbūt galėčiau paskambinti savajam lygtinio paleidimo 
inspektoriui, bet abejoju, ar jam bent kiek būtų įdomu danginti savo 
subinę į Teksasą. Pažįstu dar kelis tipus reabilitacijos centre, bet jie ne- 
turi automobilių. Pastoriau, kai gyvenimą leidi kalėjime, išėjęs neturi 
daug draugų. 

— Kur jūs? 

— Jau pasakiau. Užkandinėje. Alkanas. 

— Kokioje užkandinėje? 

— „Mėlynasis mėnulis“. Žinote ją? 

— Taip. Užsisakykite ko nors pavalgyti. Už penkiolikos minučių 
būsiu ten. 

— Dėkui, pastoriau. 

Keitas padėjo telefono ragelį ir prisėdo ant lovos krašto šalia 
žmonos. Kelias minutes abu tylėjo. Nė katras nenorėjo kivirčytis. 

— Jis girtas? — galiausiai paklausė Deina. 

— Taip nemanau. Išgėrė kelis bokalus, bet atrodo blaivus. Ką aš 
žinau. 

— Ką ketini daryti, Keitai? 

— Sumokėsiu už pietus ar pusryčius, arba kaip dar tai pavadinti. 
Palauksiu, kol jis vėl persigalvos. Jeigu kalba rimtai, tai nieko kita man 
nelieka rinktis, kaip tik nuvežti jį į Teksasą. 

— Vis dėlto lieka ką rinktis, Keitai. Taves niekas neverčia vežti tą 
iškrypėlį į Teksasą. 

— O kaip tas jaunuolis mirtininkų flygelyje, Deina? Pagalvok apie 

Dontės Dramo motiną šiuo metu. Jai tai bus paskutinė diena pamatyti 
savo sūnų. 

— Keitai, Bojetas tave mulkina. Jis — melagis. 

— Galbūt taip, galbūt ne. Bet prisimink, kas pastatyta ant kortos. 

— Ant kortos? Tavo darbas gali būti pastatytas ant kortos. Turi- 
me galvoti apie tris berniukus. 

— Nesirengiu sukelti pavojaus savo karjerai ar savo šeimai, Dei- 
na. Mane gali švelniai pabarti, ne daugiau. Žinau, ką darau. 

— Tikrai? 

— Ne. 

Jis paskubom nusivilko pižamą ir apsimovė džinsus, apsiavė 
sportukais, apsivilko marškinius ir užsidėjo „Kardinolų“ beisbolo ke- 
puraitę. Daugiau netardama nė žodžio, ji stebėjo jį rengiantis. Pabučia- 
vęs žmoną į kaktą, Keitas paliko namus. 


Kai Keitas atsisėdo prie staliuko priešais Bojetą, šis apžiūrinėjo 
įspūdingą lėkštę su maistu. Užkandinė buvo puspilnė, kelis staliukus 
turėjo užsiėmę uniformuoti policininkai, visi valgė pyragą, vidutinis jų 
svoris mažų mažiausia siekė 250 svarų. Keitas užsisakė kavos ir sumo- 
jo padėties ironiškumą: nenuteistas žmogžudys ir lygtinio paleidimo 
sąlygų pažeidėjas sočiai užkandžiauja vos per trisdešimt pėdų nuo 
nedidelio farų būrio. 

— Kur visą dieną buvote? — paklausė Keitas. 

Tikas. Didžiulis kąsnis plaktos kiaušinienės. 

Kramtydamas pilna burna Bojetas sumykė: 

— Tiesą sakant, neprisimenu. 

— Bergždžiai sugaišome ištisą dieną, Trevisai. Juk planavome 
padaryti vaizdo įrašą, nusiųsti Teksaso valdžios atstovams, taip pat 
spaudai, ir tikėtis stebuklo. Dingęs jūs sužlugdėte tą planą. 

— Dienos jau nebėra, pastoriau, apie tai nebekalbėkime. Taigi 
vežate mane į Teksasą ar ne? 

— Vadinasi, nusispjaunate į lygtinį paleidimą? 

Tikas, gurkšnis kavos, žmogaus rankos dreba. Viskas nuo jo balso 
iki pirštų ir akių tartum apimta nuolatinio drebulio. 

— Šiuo metu dėl lygtinio paleidimo mažiausiai jaudinuosi, pasto- 
riau. Daugiausia mano mintis užima mirtis. Ir man rūpi tas vaikinas 

Teksase. Mėginau jį pamiršti, bet negaliu. Ir mergina. Prieš numirda- 
mas turiu ją pamatyti. 

— Kodėl? 

— Turiu jai pasakyti, kad gailiuosi. Nuskriaudžiau daug žmonių, 
pastoriau, bet nužudžiau tik vieną. — Jis paskersavo į policininkus, 
paskui tęsė, tik šiek tiek tylesniu balsu: — Ir pats nežinau kodėl. Niko- 
lė buvo man geriausia, norėjau pasilaikyti ją visam laikui ir, kai supra- 
tau, kad negalėsiu, na, aš... 

— Aišku, Trevisai. Verčiau pakalbėkime, kaip mes tai padary- 
sime. Slounas už 400 mylių nuo čia — tiesiu taikymu, kaip paukštis 
skrenda, bet automobiliu panašiau į 550 mylių, ir daug kelių tik dviejų 
eismo juostų. Dabar vidurnaktis. Jeigu mes išvažiuojame po kokios 
valandos ir lėksime it apsėstieji, galbūt nukaktume ten iki vidudienio. 
Tai yra šešios valandos iki egzekucijos. Ar bent kiek numanote, kaip 
veiksime ten atsidūrę? 

Kramtydamas dešros griežinį, Bojetas svarstė klausimą, lyg visai 
nesijaudintų dėl reikalo skubos. Keitas pastebėjo, kad jis valgo labai 
mažais kąsniais, ilgai kramto, padeda šakutę, nugeria kavos ar van- 
dens. Neatrodė pernelyg alkanas. Maistas nebuvo svarbu. 

Dar atsigėręs kavos, Bojetas prašneko: 

— Mąsčiau, kad mes nuvyksime į vietinę televiziją ir aš pasirody- 
siu tiesioginiame eteryje, papasakosiu savo istoriją, prisiimsiu atsako- 
mybę, pasakysiu tenykščiams idiotams, kad pričiupę už žmogžudystę 
ne tą žmogų, ir jie sustabdys egzekuciją. 

— Tiesiog šitaip? 

— Ką aš žinau, pastoriau. Niekad anksčiau to nebuvau daręs. O 
jūs? Koks jūsų planas? 

— Šiame etape surasti palaikus svarbiau nei jūsų prisipažinimas. 
Jei atvirai, tai turint omenyje ilgą jūsų teistumų sąrašą ir šlykštų nu- 
sikaltimų pobūdį, jūsų įtikimumu bus suabejota. Nuo tada, kai pir- 
madienio rytą su jumis susitikau, aš šiek tiek pasidomėjau ir aptikau 
anekdotų apie kuoktelėjusiuosius, nežinia iš kur staiga iššokančius 
prieš pat egzekuciją ir darančius visokiausius pareiškimus. 

— Vadinate mane kuoktelėjusiu? 

— Ne, nevadinu. Bet žinau, kad Sloune jus išvadins daug kuo. 
Jumis nepatikės. 

— Ojūs manimi tikite, pastoriau? 

— Tikiu. 

— Norite kiaušinienės su kumpiu? Juk jūs už ją mokate. 

— Ne, dėkui. 

Tikas. Dar vienas žvilgsnis į farus. Jis prisidėjo abiejų smilių ga- 
lus prie smilkinių ir pasitrynė mažučiais sukamaisiais judesiais, susi- 
raukdamas, lyg tuoj tuoj suriktų. Galiausiai skausmas praėjo. 

Keitas pasižiūrėjo į laikrodį. 

Kiek palingavęs galva Bojetas pasakė: 

— Kūną surasti truks ilgiau, pastoriau. Šiandien nepavyks to pa- 
daryti. 

Keitas visai neturėjo tokių dalykų patirties, tad tik gūžtelėjo pe- 
čiais ir nutylėjo. 

— Arba vykstame į Teksasą, arba aš grįžtu į reabilitacijos centrą 
ir leidžiuosi aprėkiamas. Jums rinktis, pastoriau. 

— Man ne visai aišku, kodėl sprendimą turėčiau priimti aš. 

— Labai paprasta. Jūs turite automobilį, benzino, vairuotojo pa- 
žymėjimą. O aš — nieko, tik tiesą. 

Automobilis buvo „Subaru“, visais keturiais ratais varomas, pagal 
hodometrą nuvažiavęs 185 000 mylių ir bent 12 000 mylių po to, kai 
paskutinį kartą buvo keista alyva. Deina juo vežiodavo berniukus, kur 
reikia, po Topiką, ir nuo tokio judėjimo gatvėmis jau reiškėsi susidė- 
vėjimo ženklai. Kitas jų automobilis — „Honda Accord“, bet jame jau 
įkyriai žibėjo alyvos lygio lemputė ir buvo prastos galinės padangos. 


— Atleiskite, kad automobilis purvinas, — beveik sutrikęs atsi- 
prašė Keitas, kai juodu įsiropštė vidun ir užtrenkė dureles. 

Bojetas iš pradžių nieko neatsakė, tik pasistatė tarp kojų lazdą. 

— Dabar būtini saugos diržai, — priminė Keitas, pats užsiseg- 
damas. 

Bojetas nepasijudino. Mirksnį stojo tyla, ir Keitas sumojo, kad 
jųdviejų kelionė prasidėjo. Žmogus sėdi jo automobilyje, nusiteikęs 
būti pavėžėjamas, ir tam prireiks valandų, galbūt dienų, ir nė vienas iš 
jų nežinojo, kur ši mažutė kelionė juodu nuves. 

Automobiliui pajudėjus, Bojetas pamažu užsisegė diržą. Vyrų 

alkūnes skyrė vos keli coliai. Pagavęs pirmą išsivadėjusio alaus kvapą, 
Keitas paklausė: 

— Taigi, Trevisai, kokia jūsų girtavimo istorija? 

Bojetas giliai alsavo, lyg nuramintas automobilio ir užrakintų 
durelių saugumo. Kaip paprastai, prieš atsakydamas, jis išlaukė bent 
penkias sekundes. 

— Niekada nemaniau apie tai kaip apie istoriją. Apskritai nedaug 
geriu. Man keturiasdešimt ketveri, ir kiek daugiau nei dvidešimt tre- 
jus iš tų metų sėdėjau uždarytas įvairiose įkalinimo įstaigose, iš kurių 
nė viena neturėjo salūnų, prašmatnių barų, užeigų su automatiniu pa- 
tefonu, striptizo klubų, pernakt veikiančių restoranų su aptarnavimu 
į automobilį. Kalėjime negali gauti nė taurelės. 

— Bet šiandien gėrėte. 

— Turėjau kelis baksus, nuėjau į viešbučio barą ir išgėriau šiek 
tiek alaus. Bare buvo televizorius. Mačiau reportažą apie Dramo eg- 
zekuciją Teksase. Parodė vaikino nuotrauką. Turiu jums prisipažinti, 
pastoriau, ji mane smarkiai paveikė. Suprantate, jaučiausi maloniai 
apsvaigęs, galima sakyti, lyg sentimentalus, ir kai pamačiau to vaiki- 
no veidą, kone paspringau. Dar šiek tiek išgėriau, mačiau laikrodžio 
rodykles slenkant vis arčiau ir arčiau 18.00. Nusprendžiau nepaisyti 
lygtinio paleidimo sąlygų, vykti į Teksasą, padaryti tai, kas teisinga. 

Keitas išsiėmė mobilųjį telefoną. 

— Turiu paskambinti savo žmonai. 

— Kaip ji? 

— Puikiai. Dėkui, kad paklausėte. 

— Ji tokia žavutė. 

— Jums reikia apie ją pamiršti. 

Keitas sumurmėjo į telefoną kelias nepatogias frazes ir užtrenkė 
dangtelį. Greitai vairavo tuščiomis Topikos gatvėmis. 

— Taigi, Trevisai, mudu planuojame tą ilgą kelionę į Teksasą, 
kur jūs stosite prieš valdžios atstovus, pasakysite tiesą ir pamėginsite 
sustabdyti egzekuciją. Ir spėju, kažkuriuo metu, labai greitai, turėsite 
nuvesti valdžios pareigūnus prie Nikolės palaikų. Žinoma, visa tai 
lems, kad Teksase būsite areštuotas ir įmestas už grotų. Jus apkaltins 
visokiausiais nusikaltimais, ir niekada nebeišeisite į laisvę. Ar toks 
planas, Trevisai? Mūsų mintys sutampa? 

Tikas. Pauzė. 

— Taip, pastoriau, sutampa. Bet tai nebesvarbu. Būsiu miręs, ko! 
didysis žiuri suspės man tinkamai pareikšti kaltinamą. 

— Aš to nenorėjau pasakyti. 

— Ir jums nebūtina. Abu tai žinome, bet norėčiau, kad niekas 
Teksase nežinotų apie mano auglį. Tegu jie tenai patiria pasitenkinimą 
mane apkaltindami. Aš susitaikiau. Man ramu, pastoriau. 

— Susitaikėte su kuo? 

— Su savimi. Kai vėl pamatysiu Nikolę ir jai pasakysiu, kad gai- 
liuosi, tuomet būsiu pasirengęs bet kam, taip pat ir mirti. 

Keitas vairavo tylėdamas. Prieš akis — kelionės maratonas su tuo 
tipu, faktiškai petys į petį ateinančias dešimt, galbūt dvylika valandų, 
ir jis vylėsi, kad iki nuvyks į Slouną, nebus tapęs tokiu pat pamišėliu 
kaip ir Bojetas. 

Pastatęs automobilį kiemo įvažoje už „Accord“, pasakė: 

— Trevisai, spėju, neturite pinigų, drabužių, nieko. 

Tai atrodė skaudžiai akivaizdu. 

Tyliai susijuokęs, Trevisas iškėlė rankas. 

— Štai aš čia, pastoriau, su visu savo žemiškuoju turtu, — tarė. 

— Taip ir maniau. Palaukite čia. Po penkių minučių sugrįšiu. 

Keitas paliko dirbantį variklį ir nuskubėjo į namus. 


Deina buvo virtuvėje, rengė kelionei sumuštinius, traškučius, 
vaisių ir tai, ko jai pavyko surasti. 

— Kurjis? — griežtai paklausė, vos tik Keitas įžengė pro duris. 

— Automobilyje. Jis neateis. 

— Keitai, juk negali rimtai imtis šio reikalo. 

— O ką kita daryti, Deina? 

Jis jau buvo apsisprendęs, kad ir kaip tai kėlė nerimą, ir pasiren- 
gęs bjauriam kivirčui su žmona. Sutiko imtis rizikos, kuri galėtų lydėti 
šią kelionę. 

— Mes negalime sėdėti ir nieko neveikti, kai žinome tikrąjį žudi- 
ką. Jis ten lauke, automobilyje. 

Ji suvyniojo sumuštinį ir įdėjo į dėželę. Keitas pasiėmė sulanks- 
tytą maišelį iš maisto produktų parduotuvės ir nuėjo į jųdviejų mie- 
gamąjį. Savo naujam draugužiui Trevisui surado senas chaki spalvos 

kelnes, porą trumparankovių sportinių marškinėlių, kojinių, apatinių 
ir dar niekieno nenešiotą treniruočių nertinį su užrašu „Packers'“*. 
Jis persivilko marškinius, užsisegė dvasininko apykaklę ir apsirengė 
tamsiai mėlynu sportiniu švarku, paskui įsimetė į kelionmaišį keletą 
dalykų sau pačiam. Po kelių minučių sugrįžo į virtuvę, kur strėnomis į 
kriauklę rėmėsi Deina, piktai sukryžiavusi ant krūtinės rankas. 

— Darai didelę klaidą, — pareiškė ji. 

— Galbūt ir taip. Aš nepasisiūliau savo noru. Bojetas pasirinko 
mus. 

— Mus? 

— Gerai, mane. Jis neturi kito būdo nukakti į Teksasą arba bent 
taip sako. Aš juo tikiu. 

Ji užvertė aukštyn akis. Keitas žvilgtelėjo į laikrodį ant mikro- 
bangų krosnelės. Nekantravo išvykti, bet taip pat suprato, kad žmona 
turi teise atsisveikinant mesti kelis kandžius žodžius. 

— Kaip tu gali tikėti viskuo, ką jisai sako? — griežtai pareikalavo 
ji atsakymo. 

— Mudujjau apie tai kalbėjomės, Deina. 

— Ojeigu tave ten areštuos? 

— Už ką? Kad mėginu sustabdyti egzekuciją? Kažin ar tai nusi- 
kaltimas, netgi Teksase. 

— Bet nesi tikras. 

— Klausyk, Deina, nesirengiu būti Teksase areštuotas, pažadu. 
Mane galėtų nušauti, bet ne areštuoti. 

— Mėgini juokauti? 

— Ne. Niekas nesijuokia. Nagi, Deina, pažvelk, kaip viskas atro- 
do. Manau, Bojetas 1998-asisiais nužudė tą merginą. Manau, jis paslė- 
pė jos kūną ir žino, kur šis yra. Ir, manau, jeigu mes tenai nuvyksime, 
esama stebuklo tikimybės. 

— Manau, tau pasimaišė protas. 

— Galbūt, bet aš vis dėlto pabandysiu. 

— Keitai, atsižvelk į riziką. 

Jis jau buvo prisislinkęs arčiau ir dabar padėjo jai ant pečių ran- 
kas. Ji tebestovėjo sustingusi, sunertomis ant krūtinės rankomis. 

— Klausyk, Deina, aš dar niekada gyvenime nerizikavau. 


* Amerikietiškojo futbolo profesionalų komanda. 

— Žinau. Tai tavo didžioji akimirka, ar ne? 

— Ne, kalbama ne apie mane. Kai mudu tenai nukaksime, aš lai- 
kysiuosi nuošaly, stengsiuosi nekristi į akis... 

— Lenksiesi kulkų. 

— Kad ir kaip būtų. Liksiu fone. Tai Treviso Bojeto šou. Aš — tik 
jo vairuotojas. 

— Vairuotojas? Tu — pastorius su šeima. 

— Ir iki šeštadienio grįšiu. Sekmadienį sakysiu pamokslą, o pas- 
kui tą pat dieną surengsime iškylą. Pažadu. 

Jos pečiai nulinko, rankos nusviro prie šonų. Jis tvirtai ją apka- 
bino ir pabučiavo. 

— Prašau, pamėgink suprasti, — tarė. 

Ji narsiai linktelėjo. 

— Gerai. 

— Myliu tave. Prašau, būk atsargi. 


Vidury nakties Robį pažadinęs skambutis sučirškė pusę pirmos. 
Dar mažiau nei valandą jis gulėjo lovoje su Dide, kai telefonas pašėlo. 
Didė, atsigulusi miego be alkoholio pagalbos, pašoko pirma. 

— Alio, — atsiliepė ir perdavė ragelį savo partneriui, nesusivo- 
kiančiam ir mėginančiam atsimerkti. 

— Kas ten? — suniurnėjo jis. 

— Pabusk, Robi, skambina Fredas. Turi kažkokių įdomių dalykų. 

Robis vargais negalais sugebėjo atsikelti — bent į kitą lygmenį. 

— Kas yra, Fredai? 

Didė jau vertėsi į kitą lovos pusę. Robis nusišypsojo į dailų jos už- 
pakaliuką po atlasine antklode. 

— Šiandien vėl gėriau su Džoju, — pranešė Fredas. — Nusivežiau 
jį į striptizo klubą. Žinok, antrą naktį iš eilės. Nesu tikras, ar mano ke- 
penys pajėgs daugiau atlaikyti šį projektą. Neabejoju, jo — ne. Šiaip ar 
taip, nugirdžiau vaikiną apsimyžtinai, ir galiausiai jis viską prisipažino. 
Pasakė melavęs, kad matė žaliąjį miniveną, melavęs, kad prie to pra- 
keikto grabo vairo sėdėjo juodaodis, melavęs apie viską. Prisipažino, 
kad tai jis paskambino Kerberiui su neteisinga užuomina apie Dontę 
ir tą merginą. Buvo gražu. Jis verkė ir vis pasakojo — žliumbiantis, 

alų maukiantis ir striptizo šokėjoms niekus tauzijantis storulis. Sakė, 
juodu su Donte kadaise, dar pirmus ir antrus metus mokydamiesi 
mokykloje, buvę geri draugeliai, abu futbolo žvaigždės. Sakė visada 
manęs, kad prokurorai ir teisėjai viską perpras. Negalįs patikėti, kad 
iki to priėję. Jis visada manęs, kad egzekucija taip ir neįvyks, manes, 
kad kada nors Dontė išeis iš kalėjimo. Dabar galiausiai esąs įsitikinęs, 
kad jį nužudys, tad jaučiasi dėl to visai sugniuždytas. Mano, kad tai per 
jį. Patikinau, kad taip ir yra. Kraujas kris ant jo rankų. Iš tikrųjų kaip 
reikiant jį apdorojau. Buvo nuostabu. 

Robis virtuvėje ieškojosi atsigerti vandens. 

— Puiku Fredai, — pagyrė jis. 

— Taip ir ne. Jis atsisako pasirašyti afidavitą. 

— Ką?! 

— Nenori to daryti. Mudu palikome striptizo klubą ir nuėjome į 
kavinę. Meldžiau jį pasirašyti afidavitą, bet buvo tas pat, kaip kalbėti 
medžiui. 

— Kodėl nenori? 

— Dėl savo mamelės, Robi, dėl savo mamelės ir šeimos. Nepa- 
jėgia suvirškinti minties, kad prisipažins esąs melagis. Atseit turįs 
Sloune daug draugų ir taip toliau. Dariau viską, ką galėjau, bet vaikinas 
nesutinka pasirašyti. 

Robis išmaukė stiklinę vandens iš čiaupo ir pižamos rankove nu- 
sišluostė burną. 

— Ar įrašinėjai? 

— Žinoma. Sykį perklausiau įrašą, rengiuosi vėl jį paleisti. Daug 
foninio triukšmo — ar kada nors esi buvęs striptizo klube? 

— Neklausk. 

— Išties garsi muzika, daug šūdino repo ir panašių dalykų. Bet jo 
balsas girdisi. Galima suprasti, ką sako. Mums reikės įrašą pastiprinti. 

— Tam nėra laiko. 

— Aišku. Koks planas? 

— Ar ilgai tau reikia važiuoti? 

— Na, šiuo mielu paros metu visai nėra transporto eismo. Sloune 
galiu atsirasti per penkias valandas. 

— Tuomet gink savo subinę į kelią. 

— Bus padaryta, bose. 

Po valandos Robis vėl gulėjo lovoje, aukštielninkas, tamsios lu- 
bos keistai veikė jo minčių tėkmę. Didė murkė it katytė, negyva visam 
pasauliui. Jis klausėsi jos alsavimo ir stebėjosi, kaip galinti likti tokia 
nesudrumsčiama visų jo rūpesčių. Pavydėjo jai. Kai po kažkiek valandų 
ji atsibus, pirmiausiai skirs valandą jogai su keliomis savo klaikiomis 
draugėmis. O jisai savo kontoroje šūkaus į telefoną. 

Taigi viskas apsiribojo štai kuo: nusitašęs Džojus Gembelas prisi- 
pažįsta savo nuodėmes ir apnuogina sielą striptizo klube žmogui su 
paslėptu mikrofonu, padariusiam prasto garso įrašą, į kurį joks teis- 
mas civilizuotame pasaulyje neatsižvelgs. 

Trapus Dontės Dramo gyvenimas priklausys nuo bemaž jau per 
vėlai visiškai nepatikimo liudytojo atsižadėtų savo parodymų. 


ANTRA DALIS 


BAUSMĖ 


16 SKYRIUS 


er išvykimo karštligę visai užsimiršo pinigų klausimas. Su- 

mokėjęs šešis baksus už Bojeto puotą „Mėlynojo mėnulio“ 
užkandinėje, Keitas susizgribo turįs nedaug grynųjų. Paskui apie tai 
pamiršo. Vėl prisiminė, kai juodu jau buvo kelyje ir pristigo benzino. 
1.35 nakties, ketvirtadienį, lapkričio 8-ą, sustojo sunkvežimių poilsio 
aikštelėje prie valstijas jungiančiosios magistralės I-35. 

Pildamasis benziną Keitas suvokė, kad maždaug po septyniolikos 
valandų Hantsvilyje Dontė Dramas bus diržais pririštas prie ratukinių 
neštuvų. Ir dar geriau suvokė, kad žmogus, kuris ano vietoje turėtų 
kęsti savo paskutines valandas, ramiai sėdi vos už kelių pėdų, jaukiai 
įsitaisęs automobilyje, o glotni jo galva atspindi krintančią iš viršaus 
Aluorescencinių žibintų šviesą. Juodu buvo kiek piečiau Topikos. Tek- 
sasas — už milijono mylių. Keitas susimokėjo kreditine kortele ir 
susiskaičiavo 33 dolerius grynaisiais savo kairėje priekinėje kišenėje. 
Keikė save, kad nenusiaubė atsarginių išteklių, kuriuos jisai su Deina 
laikė einamiesiems reikalams virtuvės spintelėje. Dėželėje nuo cigarų 
paprastai būdavo apie 200 dolerių grynaisiais. 

Valandą piečiau Topikos leistino greičio riba padidėjo iki septy- 
niasdešimties mylių per valandą, o Keitas senuoju „Subaru“ pamažu 
įsivarė iki septyniasdešimt penkių. Bojetas iki šiol laikėsi tyliai, iš pa- 
žiūros patenkintas, kad gali sėdėti susigūžęs, pasidėjęs ant kelių ran- 
kas ir pro dešinį langelį spoksoti į nieką. Keitas buvo linkęs nekreipti 
į jį dėmesio. Verčiau tyla. Sėdėti dvylika valandų greta svetimo žmo- 
gaus — ir normaliomis aplinkybėmis nemalonu. Kai glaudiesi pečiais 
su tokiu smurtingu ir keistu tipu kaip Bojetas, kelionė bus įtempta, 
varginanti. 

Vos tik Keitas įsitaisė į ramią, patogią padėtį, staiga jį apėmė 

mieguistumas. Akių vokai vis užsiverdavo ir vėl prasimerkdavo tik 
tuomet, kai jis krestelėdavo galvą. Matė neryškai, tartum pro ūką. 
„Subaru“ nukrypdavo dešinio kelkraščio link, paskui vėl sugrįždavo į 
kairę. Keitas žnaibėsi skruostus. Kaip įmanydamas smarkiau mirksėjo 
akimis. Jeigu būtų buvęs vienas, būtų tėškęs sau per ausį. Trevisas nie- 
ko nepastebėjo. 

— Gal kokios muzikos? — paklausė Keitas. Bet ko, kad tik su- 
krėstų sau smegenis. 

Trevisas tik pritariamai linktelėjo. 

— Ką nors konkrečiai? 

— Automobilis jūsų. 

Taip, tikrai. Mėgstama jo stotis — klasikinio roko. Jis pastiprino 
garsą ir netrukus stukseno vairą, trepsėjo kaire koja ir vien lūpomis 
tyliai kartojo žodžius. Triukšmas prablaivė protą, bet jis vis dar nepa- 
jėgė atsipeikėti, kad taip greitai beveik atsijungė. 

Važiuoti jau tik vienuolika valandų. Jis pagalvojo apie Čarlzą 
Lindbergą ir šio vienišą skrydį per Atlantą į Paryžių. Trisdešimt trys 
su puse valandos ištisai be miego nuo nakties prieš tai, kai pakilo iš 
Niujorko. Vėliau Lindbergas rašė nemiegojęs kiauras šešiasdešimt va- 
landų. Keito brolis buvo pilotas ir mėgo pasakoti tokias istorijas. 

Jis mąstė apie savo brolį, seserį ir tėvus, o kai vėl pradėjo knapsė- 
ti nosimi, paklausė: 

— Kiek brolių ir seserų turite, Trevisai? 

„Kalbėk su manimi, Trevisai. Daryk viską, kad aš neužmigčiau. 
Negali padėti už mane vairuodamas, nes neturi vairuotojo pažymėji- 
mo. Neturi draudimo. Tau negalima liesti šio vairo, tad nagi, Trevisai, 
padėk man kalbėdamas, kol mudu nesitrenkėme.“ 

— Nežinau, — kaip visada būtinai kiek pagalvojęs atsakė Trevisas. 

Atsakymas geriau suveikė, išsklaidydamas ūką, negu koks nors 
Springstino ar Dilano dalykėlis. 

— Ką norite tuo pasakyti, kad nežinote? 

Vos pastebimas tikas. Dabar Trevisas perkėlė žvilgsnį nuo šoni- 
nio į priekinį langą. 

— Na, — tarė jis ir vėl kiek patylėjo. — Netrukus po to, kai aš 
gimiau, tėvas paliko motiną. Taip jo ir nepamačiau. Motina susidėjo 
su vyru, pavarde Darelas, ir kadangi jis buvo pirmas žmogus, kurį išvis 
prisiminiau, paprasčiausiai maniau, kad mano tėvas — Darelas. Moti- 

na man pasakė, kad jis — mano tėvas. Vadinau jį tėčiu. Turėjau vyresnį 
brolį, ir tas irgi vadino jį tėčiu. Darelas buvo neblogas, niekada manęs 
nemušdavo ar šiaip, bet turėjo brolį, kuris mane prievartavo. Kai 
pirmą kartą stojau prieš teismą, — regis, tuomet man buvo dvylika, 
— supratau, kad Darelas nėra mano tikrasis tėvas. Iš tikrųjų skaudėjo. 
Buvau sugniuždytas. Paskui Darelas dingo. 

Atsakymas, kaip daugelis Bojeto, kėlė daugiau mįslių, nei jas 
padėjo įminti. Ir taip pat buvo tuo naudingas, kad pastūmėjo Keito 
smegenis dirbti aukščiausia pavara. Staiga jis visiškai išsibudino. Ir 
pasiryžo perprasti šį psichopatą. O ką kita veikti likusią pusę dienos? 
Juodu jo automobilyje. Galis klausinėti ko nori. 

* — Taigi turite vieną brolį. 

— Yra daugiau. Mano tėvas, tikrasis, pabėgo į Floridą ir susidėjo 
su kita moterimi. Pas juos buvo pilnas namas vaikučių, tad spėju, turiu 
brolių ir seserų iš pašalių. Be to, visąlaik sklandė tokia paskala, kad 
motina prieš ištekėdama už mano tėvo buvo pagimdžiusi vaiką. Jūs 
klausiate kiek, pastoriau. Pats pasirinkite skaičių. 

— Su keliais palaikote ryšį? 

— Nepavadinčiau to ryšiu, bet esu parašęs laiškų savo broliui. 
Jis — Ilinojuje. Kalėjime. 

Kas per netikėtumas. 

— Kodėl kalėjime? 

— Dėl tos pačios priežasties kaip ir visi, kurie sėdi kalėjime. Kvai- 
šalai ir kaušalas. Savo įpročiui tenkinti jam reikėjo pinigų, tad įsilaužė į 
namus, pasirinko juos netinkamus, ir baigėsi tuo, kad sumušė žmogų. 

— Jis atrašo? 

— Kartais. Jis niekada neišeis. 

— Irgi buvo prievartaujamas? 

— Ne, buvo vyresnis už mane, ir dėdė paliko jį ramybėje, kiek aš 
žinau. Mudu niekada apie tai nesikalbėjome. 

— Tai buvo Darelo brolis? 

— Taip. 

— Vadinasi, jis nebuvo tikras jūsų dėdė? 

— Maniau, kad buvo. Kodėl tiek daug klausinėjate, pastoriau? 

— Mėginu prastumti laiką, Trevisai, ir stengiuosi neužmigti. Nuo 
tada, kai pirmadienio rytą su jumis susipažinau, labai mažai miegojau. 
Esu pervargęs, o mums prieš akis dar ilgas kelias. 

— Man nepatinka visi tie klausimai. 

— Gerai, ką būtent manote išgirsti Teksase? Mes pasirodome, 
jūs pareiškiate esąs tikrasis žudikas, o paskui pasiskelbiate iš tikrųjų 
nemėgstąs klausimų. Baikite, Trevisai. 

Kelias mylias nuvažiavo be žodžių. Trevisas stebeilijo dešinėn 
į nieką, išskyrus tamsą, ir pirštų galais lengvai tapšnojo savo lazdą. 
Bent valandą nebuvo matyti požymių, kad jam labai skaudėtų galvą. 
Keitas žvilgtelėjo į spidometrą ir sumojo varąs aštuoniasdešimt mylių 
per valandą, dešimčia greičiau, nei leidžiama — pakankamai, kad bet 
kur Kanzase užsidirbtum baudą. Jisai sulėtino greitį ir, norėdamas 
kuo nors užimti protą, įsivaizdavo sceną, kai valstijos kelių patrulis jį 
sustabdo, patikrina jo asmens tapatybės kortelę, paskui — Bojeto, ir 
išsikviečia pastiprinimą. Sprunkantis sunkus nusikaltėlis. Ir jam pa- 
dedantis, iš doros kelio iškrypęs liuteronų dvasininkas. Visame plente 
aplinkui blykčioja mėlyni švyturėliai. Antrankiai. Naktis areštinėje, 
galbūt toje pačioje kameroje, kaip ir jo draugelis, nė kiek neimantis į 
galvą dėl dar vienos nakties už grotų. Ką Keitas pasakys savo berniu- 
kams? 

Jis vėl pradėjo knapsėti. Turi paskambinti telefonu, o laikas tam 
ne pats geriausias. Skambutis garantuotai išjudins jo protą tiek, kad 
miegas kaipmat pasimirš. Tad išsiėmė iš kišenės mobilųjį telefoną ir 
greitai surinko Matju Bernso numerį. Beveik 2.00 nakties. Matyt, 
Matju kietas miegalius. Prireikė keturių signalų, kol jis atsibudo. 

— Verčiau tebūnie kas nors gera, — suniurnėjo jis. 

— Labas rytas, Matju. Gerai miegasi? 

— Puikiai, tėve. Kurių velnių man skambini? 

— Nustok keiktis, sūnau. Klausyk, aš pakeliui į Teksasą, važiuoju 
su žmogumi, tokiu Trevisu Bojetu — maloniu vyru, praėjusį sekma- 
dienį apsilankiusių mūsų bažnyčioje. Galbūt esi jį matęs. Vaikščioja pa- 
siramsčiuodamas lazda. Kad ir kaip ten būtų, Trevisas ketina prisipa- 
žinti valdžios pareigūnams Teksase, miestuke, kuris vadinasi Slounas, 
ir mudu lekiame sustabdyti egzekucijos. 

Matju balsas iškart paaiškėjo. 

— Tu protą pametei, Keitai? Vežiesi tą žmogų automobilyje? 

— Ak, taip, maždaug prieš valandą palikau Topiką. Štai dėl ko 
skambinu, Matai, noriu paprašyti tavo pagalbos. 

— Suteiksiu tau pagalbą, Keitai. Patarimų už dyką. Apgręžk tą 
prakeiktą automobilį ir grįžk atgal. 

— Dėkui, Matai, bet klausyk, man reikia, kad po kelių valandų 
paskambintum telefonu į porą vietų Sloune, Teksase. 

— Ką Deina dėl to sako? 

— Viskas gerai, viskas gerai. Man reikia, kad paskambintum į po- 
liciją, prokurorui ir galbūt apkaltintojo advokatui. Aš irgi jiems skam- 
binsiu, bet kadangi esi prokuroras, galbūt tavęs labiau klausysis. 

— Tu dar Kanzase? 

— Taip, važiuoju I-35. 

— Nekirsk valstijos ribos, Keitai. Prašau. 

— Na, tokiu atveju būtų sunkoka pasiekti Teksasą, tu nemanai? 

— Nekirsk valstijos ribos! 

— Dar pamiegok. Vėl tau paskambinsiu apie šeštą, ir tuomet pra- 
dėsime darbuotis telefonais, gerai? 

Keitas užtrenkė telefoną, nuspaudė balso pašto mygtuką ir laukė. 
Po dešimties sekundžių telefonas suzvimbė. Dabar Matju jam skam- 
bino. 

Juodu pravažiavo Emporiją ir lėkė Vičitos link. 


Pasakoti niekas neragino. Galbūt Bojetą patį ėmė imti miegas, o 
galbūt jam paprasčiausiai nusibodo kelionė. Bet kuo daugiau jis kal- 
bėjo, tuo labiau Keitas suvokė, kad klausosi iškreiptos mirštančiojo 
autobiografijos — žmogaus, kuris žinojo, jog iš jo gyvenimo negalima 
išgauti nieko prasminga, bet vis tiek norėjo pabandyti. 

— Darelo brolis, mes vadinome jį dėde Četu, pasiimdavo mane 
meškerioti — šitaip jis sakydavo mano tėvams. Taip ir nepagavau 
pirmos žuvies, taip ir neįmerkiau pirmo kabliuko. Mes nukakdavome 
į jo namuką kaime, ten už jo buvo kūdra, ir kaip tik ten atseit turėjo 
būti visos žuvys. Iki jos taip ir nenueidavome. Jis duodavo man ciga- 
retę, leisdavo paragauti savo alaus. Iš pradžių nesupratau, ką jis daro. 
Visai nenutuokiau. Buvau tik vaikiūkštis, aštuonerių metų. Pernelyg 
išsigandęs, kad pajudėčiau, priešinčiausi. Prisimenu, kaip baisiai skau- 
dėjo. Jis turėjo visokios vaikų pornografijos, žurnalų ir filmų, šlykš- 
tybių, kuriomis gana nešykštėjo su manimi dalytis. Gali kimšti visą 

tą šlamštą į mažo berniuko galvą, ir netrukus jis visa tai lyg priima. 
Aš maniau, na, galbūt kaip tik tai vaikai ir daro. Galbūt kaip tik suau- 
gusieji tai daro vaikams. Viskas atrodė teisėta ir normalu. Jis nebuvo 
man blogas; netgi pirkdavo ledų ir picą — visko, ko panorėdavau. Po 
kiekvienos išvykos meškerioti jis parveždavo mane namo ir, prieš pat 
mums pasiekiant namus, išties surimtėdavo, tapdavo kažkoks piktas 
ir grėsmingas. Sakydavo man, kad svarbu saugoti mudviejų mažutę 
paslaptį. Kai kurie dalykai yra asmeniški. Savo pikape jis vežiojosi 
ginklą, blizgantį pistoletą. Vėliau man parodys, kaip juo naudotis. 
Bet iš pradžių jis išsiimdavo tą ir pasidėdavo ant sėdynės, paskui pa- 
aiškindavo, kad myli savo paslaptis, ir jeigu jos būtų atskleistos, būtų 
priverstas ką nors sužaloti. Net ir mane. Jeigu kam nors prasitarčiau, 
būsiąs priverstas mane nušauti, o paskui ir visus, kuriems prasitariau, 
tarp jų ir Darelą, ir mano motiną. Tai labai gerai suveikė. Aš taip nie- 
kam ir neprasitariau. 

Mudu toliau „meškeriodavome“. Manau, mano motina žinojo, bet 
ji turėjo savų problemų, pirmiausia dėl butelio. Dažniausiai ji būdavo 
girta, prablaivėjo tik gerokai vėliau, kai dėl manęs jau buvo per vėlu. 
Man kokių dešimties metų dėdė davė žolės, ir mudu pradėjome rūkyti 
drauge. Paskui kažkokios tabletės. Nebuvo visai taip blogai. Laikiau 
save gana šauniu. Jaunas pankas — rūko cigaretes ir žolę, geria alų, 
žiūri porno. Ta kita dalis niekada nebūdavo maloni, bet ilgai netruko. 
Tuo metu mes gyvenome Springfilde. Vieną dieną motina man pasakė, 
kad turime išsikelti. Mano tėtis, jos vyras ar dar koks velnias jis ten 
buvo, surado darbą netoliese Džoplino, Misūryje, kur aš gimiau. Mes 
paskubom susirinkome mantą, pakrovėme į „U-Haul“* furgoną ir pa- 
sprukome vidury nakties. Neabejoju, tai buvo susiję su kažkiek neap- 
mokėtų nuompinigių. Galbūt ir kai kas daugiau — sąskaitos, teisiniai 
ieškiniai, arešto orderiai, apkaltinimai, kas žino. Šiaip ar taip, kitą rytą 
atsibudau dvigubo pločio gyvenamoje priekaboje, dailioje. Dėdė Četas 
pasiliko. Neabejoju, tai jam sudaužė širdį. Galiausiai jis mus surado ir 
po kokio mėnesio pasirodė, paklausė manęs, ar norėčiau pameškerioti. 
Aš atsisakiau. Jis neturėjo kur su manimi nuvažiuoti, tad slampinėjo 
po namus, nepajėgdamas atplėšti nuo manęs akių. Jie, suaugusieji, 
gėrė, ir netrukus susikivirčijo dėl pinigų. Dėdė Četas keikdamasis išva- 


* Firma, nuomojanti transportą perkraustymui. 

žiavo. Taip jo ir nebeišvydau. Bet žalos jau buvo pridaręs. Jeigu dabar 
jį pamatyčiau, pasiimčiau beisbolo lazdą ir ištaškyčiau jam smegenis 
keturiasdešimt akrų aplinkui. Aš buvau dulkintas mažas berniukas. Ir 
turbūt to taip ir nepamiršau. Galiu užsirūkyti? 

— Ne. 

— Tai gal minutėlei sustokime, kad galėčiau parūkyti? 

— Gerai. 

Už kelių mylių jie sustojo poilsio aikštelėje ir padarė pertraukė- 
lę. Vėl suzvimbė Keito telefonas. Dar vienas praleistas Matju Bernso 
skambutis. Bojetas nuklydo į šalį, Keitas matė jį lėtai traukiant šiokio 
tokio miško už tualetų link, o iš paskos rangėsi cigaretės dūmai. Keitas 
vis žingsniavo pirmyn atgal po aikštelę, mėgindamas išjudinti kraują, 
viena akimi sekdamas savo keleivį. Kai Bojetas pasislėpė iš akių, dingo 
tamsoje, Keitas pagalvojo, gal šis suvis nuėjo. Jau jautėsi pavargęs nuo 
kelionės, taigi jeigu etape yra koks nors išsigelbėjimas, kam tas rūpė- 
tų? Nuostabiai vienas pats automobilyje Keitas parvažiuotų namo, 
narsiai ištvertų žmonos priekaištus ir gautų pylos iš Matju. Turint 
bent kiek laimės, niekas taip ir nesužinotų apie nenusisekusią misiją. 
Bojetas darys, ką ir visada darė — bastysis šen ir ten, kol arba numirs, 
arba vėl bus areštuotas. 

Tačiau kas, jeigu Bojetas kam nors pakenks? Ar Keitui teks daly- 
tis atsakomybe už nusikaltimą? 

Slinko minutės, o iš miško — jokio judėjimo. Kokia dešimtis 
vilkikų su priekabomis stovėjo pagret viename poilsio aikštelės pa- 
kraštyje, jų generatoriai ūžė, kol vairuotojai miegojo. 

Atsirėmes į savo automobilį Keitas laukė. Ėmė nervintis ir troško 
grįžti namo. Troško, kad Bojetas pasiliktų miške, nubristų giliau, kol 
nebebus kaip apsisukti atgalios, paprasčiausiai dings. Paskui jis prisi- 
minė Dontę Dramą. 

Iš medžių tankmės išplaukė dūmų kamuolys. Keito keleivis ne- 
pabėgo. 


Mylia po mylios jiedu neištarė nė žodžio. Bojetas atrodė paten- 
kintas galįs užmiršti savo praeitį, nors prieš keletą minučių jis užsi- 
rydamas pasakojo smulkmenas. Vos tik pajutęs pirmuosius sąstingio 
požymius, Keitas domėjosi toliau: 

— Jūs buvote Džopline. Dėdė Četas atvyko ir išvyko. 

Tikas, penkios, dešimt sekundžių, paskui: 

— Taip, ee, mes gyvenome namuke-priekaboje, užmiestyje, 
skurdžiame kvartale. Visada atsidurdavome skurdžiame kvartale, bet, 
prisimenu, aš didžiavausi, kad turime dailią priekabą. Išsinuomotą, ta- 
čiau tuomet to nežinojau. Šalia priekabų stovyklos ėjo siauras kelias, 
asfaltuotas, besitęsiantis mylias į kalvas piečiau Džoplino, į Niutono 
apygardą. Šią raižė upokšniai, miškingi slėniai ir gruntiniai keliukai. 
Tai buvo vaikų rojus. Ant dviračių mes valandas važinėdavomės ta- 
keliais, ir niekas nebūtų galėjęs mūsų rasti. Kartais pasivogdavome iš 
gyvenamosios priekabos ar net krautuvės alaus ir kitokio kaušalo, pa- 
sprukdavome į kalvas ir surengdavome mažutį pokylį. Sykį vienas vai- 
kis, vardu Deimianas, turėjo maišą žolės, kurį pavogė iš savo vyresnio- 
jo brolio, ir mes taip apkvaišome, jog nebepasėdėjome ant dviračių. 

— Ir kaip tik tenai Nikolė užkasta? 

Kol Bojetas atsakė, Keitas suskaičiavo iki vienuolikos. 

— Turbūt. Ji kažkur ten. Tiesą sakant, nesu tikras, ar pajėgsiu 
prisiminti. Buvau gerokai girtas, pastoriau. Mėginau prisiminti, aną- 
dien net mėginau nubraižyti žemėlapį, bet bus sunku. Jeigu mes iki 
tiek nueisime. 

— Kodėl ją ten užkasėte? 

— Nenorėjau, kad kas nors surastų. Pavyko. 

— Iš kur žinote, kad pavyko? Iš kur žinote, kad jos kūnas nebuvo 
surastas? Užkasėte ją prieš devynerius metus. Pastaruosius šešerius 
metus sėdėjote kalėjime, nepasiekiamas žinių. 

— Pastoriau, patikinu jus, ji nebuvo surasta. 

Keitas jautėsi nuramintas. Tikėjo Bojetu, ir toks didelis pasitikėji- 
mas užkietėjusiu nusikaltėliu erzino. Artėjant prie Vičitos, miegas jam 
visai išgaravo. Bojetas-vėl pasitraukė į savo apgailėtiną, menką kiautą. 
Kartkartėmis pasitrindavo smilkinius. 

— Dvylikos metų jūs stojote prieš teismą? — paklausė Keitas. 

Tikas. 

— Kažkas panašiai. Taip, buvau dvylikos. Prisimenu, teisėjas kaž- 
ką pakomentavo, kad esu per jaunas pradėti naują nusikaltėlio karjerą. 
Vis dėlto jis mažai žinojo. 

— Koks buvo nusikaltimas? 

— Mes apšvarinome parduotuvę ir prisikrovėme visko, kiek pajė- 
gėme panešti. Alus, cigaretės, saldainiai, mėsa užkandžiui, traškučiai. 
Miške iškėlėme tikrą puotą, nusigėrėme. Viskas praėjo sklandžiai, kol 
kažkas pasižiūrėjo į vaizdo kamerą. Tai buvo mano pirmas įstatymų 
pažeidimas, tad man skyrė lygtinę bausmę. Kartu su manimi apkal- 
tino Edį Stiuartą. Jis buvo keturiolikos ir ne pirmą kartą įkliuvo. Edį 
nusiuntė į pataisos mokyklą, aš jo taip ir nebepamačiau. Kaimynystė 
buvo nekokia, pilna blogų berniokų. Mes arba pridarydavome bėdų, 
arba patys pakliūdavome į bėdą. Darelas šaukdavo ant manes, bet jis 
tai buvo, tai nebuvo. Motina kaip įmanydama stengėsi, tačiau nepajėgė 
liautis gėrusi. Mano brolį pasiuntė taisytis penkiolikos. Mane — tryli- 
kos. Ar kada nors buvote pataisos mokykloje, pastoriau? 

— Ne. 

— Taip ir maniau. Ten vaikai, kurių niekas nenori. Daugelis — 
neblogi, bent kai pirmą kartą ten patenka. Tik jie neturėję gyvenime 
šanso. Mano pirma stotelė buvo įstaiga šalia Sent Luiso, kaip ir visos 
pataisos mokyklos, tai buvo tikras mažamečių kalėjimas. Gavau viršu- 
tinį gultą ilgame kambaryje, prigrūstame vaikų iš Sent Luiso gatvių. 
Smurtas buvo žvėriškas. Niekada nebuvo pakankamai sargų ar pri- 
žiūrėtojų. Mes lankėme pamokas, bet mokslas buvo anekdotas. Kad 
išliktum, turėjai prisidėti prie gaujos. Kažkas pasižiūrėjo į mano bylą ir 
pamatė vietą, kur aš buvau lytiškai prievartaujamas, tad tapau lengvu 
taikiniu sargams. Po dvejų metų pragaro mane išleido į laisvę. Nagi, 
pastoriau, ką penkiolikmetis vaikis turi daryti, kai po dvejų kankynės 
metų vėl atsiduria gatvėse? — jis net pažvelgė į Keitą, lyg tikėtųsi at- 
sakymo. 

Neatitraukdamas akių nuo kelio, Keitas tik gūžtelėjo pečiais. 

— Nepilnamečius nusikaltėlius baudžianti sistema paverčia juos 
profais. Visuomenė nori mus užrakinti ir išmesti raktą, bet yra per 
kvaila suprasti, kad mes galų gale išeisime. O kai išeiname, nėra gražu. 
Pavyzdžiui, aš. Norėčiau manyti, kad kai trylikos mane uždarė, nebu- 
vau beviltiškas atvejis. Bet pridėkite man dvejus metus vien tik smur- 
to, neapykantos, mušimų, prievartavimų, ir aplinkiniams iškyla sun- 
kumų, kai penkiolikos aš išeinu. Kalėjimai — neapykantos gamyklos, 
pastoriau, o žmonės jų trokšta vis daugiau ir daugiau. Tai neveikia. 

— Jūs kaltinate ką nors kitą už tai, kas nutiko Nikolei? 

Bojetas atsiduso ir nukreipė akis į šalį. Klausimas buvo sunkus, ir 
nuo šio svorio jisai susmuko. Galiausiai tarė: 

— Jūs nepagaunate visos esmės, pastoriau. Tai, ką aš padariau — 
bloga, bet nepajėgiau susiturėti. O kodėl nepajėgiau susiturėti? Dėl to, 
koks esu. Aš negimiau toks. Tapau žmogumi su daugybe problemų ne 
dėl savo DNR, bet dėl to, ko reikalavo visuomenė. Uždarykite juos. 
Pragariškai nubauskite. Ir jeigu per tą laiką sukuriate kelis pabaisas, 
ką gi, nieko nepadarysi. 

— O kaip dėl kitų penkiasdešimt procentų? 

— O kasjie tokie? 

— Pusė iš visų lygtinai paleistųjų iš kalėjimo nebepakliūva į bėdą 
ir nėra pakartotinai areštuojami. 

Bojetas neįvertino šios statistikos. Pasimuistė ant sėdynės ir 
susitelkė į dešinės pusės užpakalinio vaizdo veidrodėlį. Vėl užsidarė į 
kiautą ir liovėsi kalbėjęs. Jiems pravažiavus Vičitą, jis užmigo. 


3.40 vėl suzvimbė mobilusis. Skambino Matju Bernsas. 

— Kur tu, Keitai? — griežtai paklausė jis. 

— Apie trisdešimt mylių iki Oklahomos valstijos ribos. 

— Tebeturi savo bičiulį? 

— Ak taip. Dabar jis miega. O aš tai užsnūstu, tai vėl prasibudinu. 

— Kalbėjausi su Deina. Ji prislėgta, Keitai. Ir man neramu. Abu 
manome, kad tu pametei protą. 

— Galbūt. Esu sujaudintas. Nusiramink, Matju. Darau, kas tei- 
singa, ir aš ištversiu, kad ir kas atsitiktų. Šiuo metu mano mintys su 
Donte Dramu. 

— Nekirsk valstijos ribos. 

— Jau tą sakei. 

— Gerai. Tik norėjau, kad būtų žinoma, jog ne kartą tave per- 
spėjau. 

— Užsirašysiu tai. 

— Puiku. O dabar, Keitai, klausykis manęs. Mes visai neįsivaiz- 
duojame, kas galėtų nutikti, kai tik nuvyksite į Slouną ir tavo bičiulis 
ten pražios burną. Manau, jis pritrauks į save televizijos kameras, kaip 
partrenktas ant kelio žvėris traukia maitvanagius. Laikykis nuošaly, 

Keitai. Neišsikišk. Nesikalbėk su reporteriais. Tikrai atsitiks viena iš 
dviejų. Pirma: egzekucija įvyks, kaip numatyta. Jeigu taip, būsi pada- 
res, ką galėjai, ir bus metas nešdintis namo. Bojetas turi pasirinkimą: 
pasilikti ten arba būti pavėžintas atgalios. Iš tikrųjų tau tai nesvarbu. 
Tik grįžk namo. Esama ganėtinai tikimybės, kad apie tavo mažutę 
avantiūrą Teksase niekas nesužinos. Antras scenarijus: egzekucija 
bus sustabdyta. Jeigu taip, būsi laimėjęs, bet nešvęsk pergalės. Kai 
valdžios pareigūnai sugriebs Bojetą, patylom išsmuk iš miesto ir grįžk 
namo. Šiaip ar taip, turi niekam nepakliūti į akis. Aišku? 

— Manau, taip. Štai koks klausimas: kur mums kreiptis, kai nu- 
kaksime į Slouną? Į prokurorą, policiją, spaudą, gynybos advokatą? 

— Į Robį Fleką. Jis — vienintelis, kuris galbūt išklausys. Policijai 
ir prokurorui nėra reikalo Bojeto klausytis. Jie turi sugriebę savo žmo- 
gų ir tik laukia egzekucijos. Flekas — vienintelis, kuris galėtų jumis 
patikėti, ir tikrai atrodo, kad jis pajėgus sukelti daug triukšmo. Jeigu 
Bojetas papasakos gerą istoriją, Flekas pasirūpins spauda. 

— Taip ir maniau. Ketinu apsilankyti pas Fleką šeštą. Abejoju, ar 
jis daug miega. 

— Pasikalbėkime, iki pradėsime jam skambinti. 

— Sutinku. 

— Ir, Keitai, aš tebemanau, kad tu išprotėjai. 

— Nė kiek tuo neabejoju, Matju. 

Jis įsidėjo telefoną į kišenę, ir po kelių minučių „Subaru“, palikęs 
Kanzasą, įvažiavo į Oklahomą. Keitas varė aštuoniasdešimt mylių per 
valandą. Be to, jis buvo su dvasininko apykakle ir įtikinėjo save, kad 
joks padorus kelių patrulis neuždavinės per daug klausimų Dievo žmo- 
gui, kurio vienintelis nusikaltimas — tik viršytas leidžiamas greitis. 


17 SKYRIUS 


1) šeima pernakvojo nebrangiame motelyje Livingstono 
pakraštyje, mažiau nei keturios valandos automobiliu nuo 
Alano B. Polunskio pataisos įstaigos, kur Dontė kalėjo daugiau kaip 
septynerius metus. Motelis kukliai pelnėsi iš kalinių šeimų, taip pat ir 
žmonų iš užsieniečio, keisto mirtininkų Aygelio kulto garbintojų. Bet 
kuriuo konkrečiu laiku apie dvidešimt myriop nuteistų vyrų buvo su- 
situokę su europietėmis, kurių jie faktiškai niekada nepalies. Valstija 
oficialiai santuokų nesankcionuodavo, bet poros vis tiek laikė save su- 
situokusiomis ir toliau bendravo, kiek tai buvo įmanoma. Žmonos su- 
sirašinėjo viena su kita ir dažnai drauge keliaudavo į Teksasą aplankyti 
savo antrųjų pusių. Jos apsistodavo tame pačiame motelyje. 

Vakar vakarą keturios jų valgė prie staliuko netoliese Dramų. Pa- 
prastai dėl stipraus akcento ir nuspėti leidžiančios aprangos jos būda- 
vo pastebimos. Ir mėgdavo būti pastebėtos. Mat tenai, savo tėvynėje, 
buvo menkos įžymybės. 

Dontė griežtai atstūmė visus vedybinius pasiūlymus. Paskutinė- 
mis savo dienomis jis atmetė sandėrius dėl teisių rašyti knygą apie jo 
gyvenimą, prašymus duoti interviu, pasiūlymus susituokti ir progą 
pasirodyti laidoje Fordaisas — kerta iš peties! Jis atsisakė susitikti tiek 
su kalėjimo kapelionu, tiek su savo paties dvasininku, garbiuoju Džo- 
niu Kendžiu. Dontė buvo išsižadėjęs religijos. Nenorėjo turėti nieko 
bendra su tuo pačiu Dievu, taip karštai garbinamu pamaldžiųjų krikš- 
čionių, velniškai užsispyrusių jį nužudyti. 

Roberta Dram atsibudo 109-ojo numerio patamsyje. Per pa- 
starąjį mėnesį ji taip mažai miegojo, kad dabar neleido užmigti pats 
nuovargis. Daktaras buvo davęs jai kažkokių tablečių, bet jos suveikė 


170 


priešingai ir tik sukėlė dirglumą. Kambaryje buvo šilta, ir ji nusitraukė 
antklodes. Jos duktė Andrėja ilsėjosi kitoje tokioje pat lovoje vos už 
kelių pėdų ir, atrodė, miegojo. Sūnūs Sedrikas ir Marvinas glaudėsi 
gretimame kambaryje. Šią paskutinę Dontės gyvenimo dieną pagal 
kalėjimo taisykles jiems buvo leidžiama apsilankyti pas jį nuo 8.00 
iki vidudienio. Po paskutinio jų atsisveikinimo jį perveš į Hantsvilio 
kalėjimo mirties kamerą. 

Iki aštuntos ryto — vos kelios valandos. 

Grafikas iš anksto numatytas, visi veiksmai diktuojami siste- 
mos, garsėjančios savo efektyvumu. Tądien 17.00 šeima prisistatys į 
Hantsvilio kalėjimo kontorą ir paskui trumpai pavažiuos minivenu iki 
mirties kameros, o ten, likus vos sekundėms iki sušvirkščiant vaistus, 
bus suginta į ankštą liudininkų patalpą. Jie matys jį ant ratukinių neš- 
tuvų, jau su prijungtais prie rankų vamzdeliais, išklausys paskutinių jo 
žodžių, palauks apie dešimt minučių, kol bus oficialiai paskelbta apie 
mirtį, paskui greitai pasišalins. Iš ten nuvažiuos į vietos laidojimo na- 
mus atsiimti kūno ir parsivežti jo namo. 

Nejau tai galėtų būti sapnas, košmaras? Ar tikrai ji čia, atsibudusi 
tamsoje, mąstanti apie paskutines savo sūnaus valandas? Žinoma, 
taip. Jau devynerius metus gyveno košmare — nuo tos dienos, kai jai 
pasakyta, kad Dontė ne tik buvo areštuotas, bet ir prisipažino. Koš- 
maras buvo tarsi knyga, storumo kaip jos Biblija: kiekvienas skirsnis 
— nauja tragedija, kiekvienas puslapis kupinas sielvarto ir neįtikėti- 
numo. 

Andrėja persivertė ant kito šono, pigi lova girgžtelėjo ir subrazdė- 
jo. Paskui duktė nurimo, sunkiai alsuodama. 

Robertai vieną siaubą pakeitė kitas: stingdantis sukrėtimas pir- 
mą kartą pamatant kalėjime savo sūnų su oranžiniu kombinezonu, 
paklaikusiomis ir išsigandusiomis akimis; o anksčiau — maudulys pa- 
širdžiuos, kai pagalvodavo apie jį kalėjime, uždarytą toli nuo savo šei- 
mos ir supamą nusikaltėlių; nešališko teismo viltis, vien tik patiriant 
sukrėtimą, paaiškėjus, kad šis — vadink visaip, bet anaiptol ne neša- 
liškas; jos garsi ir netramdoma rauda, paskelbus mirties nuosprendį; 
paskutinis vaizdas savo sūnaus, išvedamo iš teismo salės drūtų šerifo 
pavaduotojų, tokių patenkintų savuoju darbu; begalinės apeliacijos ir 
blėstančios viltys; be skaičiaus apsilankymų mirtininkų Aygelyje, kur 
ji stebėjo, kaip pamažu nyksta jaunas, tvirtas, sveikas vyras. Per visą 

tą laiką prarado savo draugus, bet, tiesą sakant, jai buvo nė motais. 
Kai kurie skeptiškai žiūrėjo į tvirtinimus, kad jis nekaltas. Kai kuriems 
visos kalbos apie jos sūnų atsibodo. O ji vien tik apie tai mąstydavo 
ir mažai ką kita turėjo pasakyti. Kaip kas nors galėtų žinoti, ką tenka 
ištverti motinai? 

Ir košmaras niekada nesibaigs. Nei šiandien, kai Teksasas jam ga- 
liausiai įvykdys mirties bausmę. Nei kitą savaitę, kai ji palaidos sūnų. 
Nei kada nors ateityje, kai tiesa išaiškės, jeigu išvis išaiškės. 

Siaubai kaupiasi, ir būdavo daug dienų, kai Roberta Dram abejo- 
davo, ar pajėgs atsikelti iš lovos. Buvo tokia pavargusi dėtis stipri. 

— Nemiegi, mama? — tyliai paklausė Andrėja. 

— Juk žinai, kad nemiegu, aukseli. 

— Nė kiek nenumigai? 

— Ne, turbūt ne. 

Andrėja nusispyrė antklodes ir pasimankštino kojas. Kambaryje 
buvo labai tamsu, iš lauko nesisunkė nė kiek šviesos. 

— Pusė penkių, mama. 

— Nematau. 

— Mano laikrodis patamsy šviečia. 

Andrėja buvo vienintelė iš Dramų vaikų, baigusi koledžą. Viena- 
me miestukyje netoliese Slouno ji mokytojavo vaikų darželyje. Turėjo 
vyrą ir troško būti namie, savo lovoje, toli nuo Livingstono. Ji užsi- 
merkė, stengdamasi užmigti, bet praėjo vos kelios sekundės, ir ji vėl 
stebeilijo į lubas. 

— Mama, turiu kai ką tau pasakyti. 

— Ką tokio, aukseli? 

— Aš niekada niekam to nesakiau ir niekada nesakysiu. Tai tar- 
tum sunkulys, kurį ilgai ilgai nešioju, ir noriu, kad tu žinotum, kol jie 
atims iš mūsų Dontę. 

— Aš klausausi. 

— Buvo metas, po teismo, po to, kai jį pasiuntė į kalėjimą, kai 
aš pradėjau abejoti jo žodžiais. Manau, ieškojau dingsties abejoti juo. 
Tai, ką jie sakė, tartum buvo logiška. Galėjau įsivaizduoti Dontę kvai- 
liojantį su ta mergina, bijantį būti nutvertam, ir galėjau įsivaizduoti ją 
mėginančią nutraukti draugystę, o jį — nesutinkantį. Galbūt tą vakarą 
jis slapčia išsmuko iš namų, kol aš miegojau. Ir kai teisme išgirdau jo 
prisipažinimą, turiu atvirai pasakyti, man pasidarė neramu. Jos kūno 

taip ir nesurado, ir jeigu jis įmetė merginą į upę, tai galbūt todėl jos 
taip ir nesurado. Stengiausi įžvelgti logiką visame tame, kas įvyko. No- 
rėjau tikėti, kad sistema nėra visiškai sugedusi. Taigi save įtikinau, kad 
jis turbūt kaltas, kad jie turbūt sučiupo kaip tik tą žmogų. Aš vis jam 
rašiau, vis atvykdavau čia jo aplankyti ir visa kita, bet buvau įsitikinu- 
si, kad jis kaltas. Kurį laiką nuo to kažkaip keistai pasijaučiau geriau. 
Taip tęsėsi mėnesius, galbūt vienus metus. 

— Kas tave privertė pakeisti nuomonę? 

— Robis. Prisimeni tą kartą, kai mes nuvažiavome į Ostiną iš- 
klausyti nutarties dėl tiesioginės apeliacijos*? 

— Tikrai prisimenu. 

— Tai buvo apie metai po teismo. 

— Aš ten buvau, aukseli. 

— Mes sėdėjome toje didelėje teismo salėje, žiūrėjome į tuos 
devynis teisėjus, visus baltuosius ir atrodančius tokius orius su savo 
juodomis mantijomis, rūsčiai susiraukusius, jų minas, o kitoje salės 
pusėje sėdėjo Nikolės šeima ir jos rėksnė motina. Robis atsistojo iš- 
dėstyti mūsų argumentų. Buvo toks puikus. Jis apžvelgė visą bylos 
nagrinėjimą ir nurodė, kokie silpni buvo įrodymai. Išjuokė prokurorą 
ir teisėją. Nieko nebijojo. Užsipuolė prisipažinimą. Ir iškėlė faktą — 
pirmą kartą — kad policija jam nepasakė apie anoniminį telefono 
skambutį, kuriuo nurodyta į Dontę. Tai mane pribloškė. Kaip galėjo 
policija ir prokuroras nuslėpti įrodymą? Tačiau teismui tai nerūpėjo. 
Prisimenu Robį argumentuojant taip karštai, ir man toptelėjo, kad jis, 
advokatas, baltasis iš pasiturinčios miesto dalies, visiškai neabejojo, 
kad mano brolis nekaltas. Aš juo iškart ten pat vietoje patikėjau. Aš 
taip susigėdau, kad abejojau Donte. 

— Viskas gerai, aukseli. 

— Tik, prašau, niekam apie tai nepasakok. 

— Niekada. Juk žinai, gali pasitikėti savo mama. 

Jiedvi atsisėdo, pasislinko prie savo lovų kraštų, pasiėmė už ran- 
kų ir susiglaudė kaktomis. Andrėja paklausė: 

— Nori verkti ar melstis? 

— Pasimelsti galėsime ir vėliau, bet verkti vėliau negalėsime. 

— Tiesa. Tad iš širdies paverkime. 


* Kreipimasis į Aukščiausiąjį Teismą (valstijos), aplenkiant tarpines instancijas. 

Priešaušriu, artėjant prie Oklahoma Sičio, transporto eismas 
suintensyvėjo. Bojetas sėdėjo galvą atrėmęs į keleivio pusės langą, at- 
karusia burna ir šlykščiai drinkančiomis seilėmis. Jis snūduriavo jau 
antrą valandą, ir Keitas džiaugėsi vienatve. Jis vėl sustojo netoliese 
valstijos ribos atsigerti puodelio kavos iš kavinės, aptarnaujančios iš- 
sineštinai — bjauraus viralo iš automato. Normaliomis aplinkybėmis 
tokią jis išpiltų į griovį. Bet nors stokojo aromato, kofeino buvo dau- 
giau nei užtektinai, ir besisukančia galva Keitas lėkė pirmyn, o jo au- 
tomobilio spidometras rodė lygiai aštuoniomis myliomis per valandą 
daugiau nei leistinas greitis. 

Paskutinį kartą sustojus, Bojetas pareikalavo alaus. Keitas ne- 
sutiko ir nupirko jam butelį geriamojo vandens. Už Edmondo jisai 
susirado kantri muzikos stotį ir klausėsi nedideliu garsumu. 5.30 pa- 
skambino Deinai, bet ji turėjo mažai ką pasakyti. Piečiau Oklahoma 
Sičio Bojetas staiga atsibudo. 

— Matyt, buvau užsnūdęs, — tarė. 

— Taip, iš tikrųjų. 

— Pastoriau, tos tabletės, kurias vartoju, tikrai veikia pūslę. Gal 
galime trumpam stabtelėti? 

— Žinoma. 

Ką kita Keitas galėjo atsakyti? Jis viena akimi vis sekė laikrodį. 
Juodu paliksią autostradą kažkur šiauriau Dentono, Teksase, ir pa- 
suksią į rytus dviejų eismo juostų keliais. Keitas nenutuokė, kiek tam 
galėtų prireikti laiko. Jisai spėjo, kad geriausiu atveju juodu atvyksią į 
Slouną tarp vidudienio ir pirmos valandos. Žinoma, tie trumpi stabte- 
lėjimai anaiptol kelionės nepagreitina. 

Juodu sustojo Normane ir nusipirko dar kavos bei vandens. 
Bojetas suspėjo surūkyti dvi cigaretes, — paskubom užsitraukdamas 
ir iškvėpdamas, lyg tai būtų paskutinis jo dūmas, — o Keitas greitai 
pasipildė benzino. Po penkiolikos minučių juodu vėl sugrįžo į I-35 ma- 
gistralę ir per Oklahomos lygumas toliau skriejo į pietus. 

Kaip Dievo žmogus Keitas jautėsi privaląs bent kiek pasidomėti 
apie tikėjimą. Jis pradėjo gana atsargiai: 

— Kalbėjote apie savo vaikystę, Trevisai, ir nėra reikalo prie jos 

grįžti. Tačiau man tik įdomu, ar būdamas vaikas jūs kada nors patyrėte 
bažnyčios ar dvasininko poveikį? 

Vėl sugrįžo tikas. Taip pat ir svarstymo pauzės. 

— Ne, — pagaliau atsakė jis, ir tam kartui atrodė viskas. Paskui 
pridūrė: — Neatsimenu, kad mano motina kada nors būtų vaikščioju- 
si į bažnyčią. Ji nelabai turėjo šeimos artimųjų. Manau, dėl jos jiems 
buvo gėda, tad laikėsi atokiai. Darelas tai tikrai nelankė bažnyčios. Dė- 
dei Četui būtų pravertusi gera dozė religijos, bet, esu tikras, jis dabar 
spirga pragare. 

Keitas pamatė palankią progą. 

— Vadinasi, tikite, kad yra pragaras? 

— Turbūt. Tikiu, kad mes visi po mirties kur nors nueisime, ir 
neįsivaizduoju, jog jūs ir aš nueitumėme į tą pačią vietą. O jūs, pasto- 
riau, ar galite įsivaizduoti? Tai yra žiūrėkite, didžiąją savo gyvenimo 
dalį aš praleidau kalėjime, ir patikėkite manimi, ten uždaryta žemesnė 
žmonijos padermė. Tie žmonės iš prigimties blogi. Pikti, beširdžiai pa- 
mišėliai, kuriems negalima padėti. Kai jie numiršta, turi patekti į kokią 
nors bjaurią vietą. 

Beveik juoką kelianti ironija: prisipažinęs žmogžudys ir žaginto- 
jas maniakas smerkia smurtautojus. 

— Ar namie turėjote Bibliją? — paklausė Keitas, mėgindamas 
išvengti šlykščių nusikaltimų temos. 

— Niekada tokios nemačiau. Apskritai knygų nedaug temačiau. 
Buvau užaugintas pornografijos, pastoriau, kuria mane maitino dėdė 
Četas ir laikė po Darelo lova. Tai tiek mano skaityta vaikystėje. 

— Ar tikite Dievą? 

— Klausykite, pastoriau, aš kalbu ne apie Dievą, Jėzų, išganymą 
ir visus tuos dalykus. Visąlaik tai girdėjau kalėjime. Nemažai žmonių 
atsiverčia, kai būna uždaryti ir kala Bibliją. Manau, kai kurie iš jų — 
rimtai, bet taip pat tai neblogai skamba, kai svarstoma dėl lygtinio 
paleidimo. Aš tiesiog niekada tam nepasidaviau. 

— Esate pasirengęs mirčiai, Trevisai? 

Pauzė. 

— Klausykite, pastoriau, man keturiasdešimt ketveri, ir gyveni- 
mas buvo ištisinė didžiulė katastrofa. Pavargau gyventi kalėjime. Pa- 
vargau gyventi su kaltės jausmu dėl to, ką padariau. Pavargau klausytis 
gailių mano nuskriaustų žmonių balsų. Pavargau nuo daugybės mėšlo, 

pastoriau, aišku? Atleiskite už tokią kalbą. Pavargau būti kažkoks 
degeneratas, gyvenantis už visuomenės ribų. Man viskas įgriso. Di- 
džiuojuosi savo augliu, aišku? Sunku patikėti, bet kai jis neplėšia man 
kaukolės, tuo prakeiktuoju savotiškai džiaugiuosi. Jis man sako, kas 
yra priekyje. Mano dienos suskaičiuotos, ir dėl to nė kiek nesijaudinu. 
Daugiau nieko nebenuskriausiu. Niekas manęs nepasiges, pastoriau. 
Jeigu neturėčiau auglio, gaučiau fAlakonėlį tablečių ir butelį degtinės ir 
amžiams išplevenčiau. Vis dar galėčiau taip pasielgti. 

Tai tiek teišėjo iš to gilaus pokalbio apie tikėjimą. Praslinko de- 
šimt minučių, ir Keitas vėl prašneko: 

— Apie ką norėtumėte kalbėtis, Trevisai? 

— Apie nieką. Tik noriu čia sėdėti, žiūrėti į kelią ir apie nieką ne- 
galvoti. 

— Man gerai skamba. Išalkote? 

— Ne, dėkui. 


5.00 Robis išėjo iš namų ir aplinkiniu keliu išvažiavo į kontorą. 
Nuleido automobilio langus, kad galėtų uosti dūmus. Gaisras jau se- 
niai užgesintas, bet ką tik suanglėjusios medienos smarsas tvyrojo virš 
Slouno it tirštas debesis. Nebuvo vėjo. Miesto centre susirūpinę farai 
blokavo gatves ir kreipė transporto eismą į šalį nuo Pirmosios bap- 
tistų bažnyčios. Robis tik trumpai spėjo pamatyti jos smilkstančius 
griuvėsius, apšviestus blykčiojančių ugniagesių ir gelbėjimo mašinų 
švyturėlių. Jis pasuko šalutinėmis gatvėmis, ir, kai pastatęs automo- 
bilį prie buvusios geležinkelio stoties išlipo, tvaikas tebesilaikė aitrus 
ir šviežias. Visą Slouną išbudins ir pasveikins nerimą keliantis įtartino 
gaisro ūkas. Ir savaime kils klausimas — ar gaisrų bus daugiau? 

Pamažėle vienas po kito radosi jo personalas, visi nemiegoję ir 
sunerimę, laukdami pamatyti, ar diena kaip nors dramatiškai išsuks 
iš krypties, kuria neišvengiamai stūmėsi. Jie susirinko pagrindinėje 
konferencijų salėje aplinkui ilgą stalą, tebeužgrioztą vakarykščio vaka- 
ro likučiais. Karlosas nurinko tuščias picos dėželes ir alaus butelius, o 
Samanta Tomas visus apdalijo kava ir riestainiais. Robis, besistengian- 
tis atrodyti optimistiškas, perpasakojo visiems savo pokalbį su Fredu 
Prajoru apie striptizo klube slapčia padarytą įrašą. Pats Prajoras dar 


nebuvo atvykęs. 

Suskambo telefonas. Niekas nenorėjo atsiliepti, o priimamojo 
sekretorė dar nebuvo atėjusi. 

— Kas nors nuspauskite mygtuką „Netrukdyti'“! — riktelėjo Ro- 
bis, ir telefonas nutilo. 

Aronas Rėjus vaikščiojo iš kabineto į kabinetą ir žiūrėjo pro lan- 
gus. Televizorius buvo įjungtas, bet be garso. 

Į konferencijų salę įžengė Bonė. 

— Robi, ką tik peržiūrėjau telefono žinutes, atėjusias per pas- 
tarąsias šešias valandas, — pranešė ji. — Nieko svarbaus. Tik pora 
grasinimų mirtimi ir pora raudonsprandžių", laimingų, kad didžioji 
diena pagaliau atėjo. 

— Gubernatorius neskambino? — paklausė Robis. 

— Dar ne. 

— Kaip netikėta. Esu tikras, kad jam nesimiegojo, kaip ir mums 
visiems. 


Keitas galiausiai užsidirbo baudos taloną už greičio viršijimą, ir 
todėl visada tiksliai žinos, ką veikė 2007-ųjų lapkričio 8-ą, ketvirtadie- 
nį, 5.00 ryto. Vieta ne visai buvo aiški, nes netoliese kokio nors miesto 
nesimatė. Tik ilgas tuščias I-35 magistralės ruožas kažkur šiauriau 
Ardmoro Oklahomoje. 

Kelių patrulis slėpėsi tarp keleto medžių skiriamojoje juostoje, 
ir, vos tik jį pamatęs ir žvilgtelėjęs į savo spidometrą, Keitas suprato 
patekęs į bėdą. Jisai staigiai numynė stabdžius, gerokai sulėtino greitį 
ir kelias sekundes laukė. Užpakalyje sublyksėjus mėlyniems švyturė- 
liams, Bojetas pratarė: 

— O, šūdas. 

— Žiūrėkite, ką kalbate, — sudraudė Keitas, smarkiai stabdyda- 
mas ir sukdamas į kelkraštį. 

— Mano kalba mažiausia iš jūsų problemų. Ką jam pasakysite? 

— Kad apgailestauju. 

— Ojeigu jis paklaus, ką mes veikiame? 

— Važiuojame magistrale, galbūt kiek per greitai, bet šiaip dau- 
giau niekuo neprasikaltome. 


* Šitaip Jungtinių Valstijų Pietuose vadinami kaimo prasčiokai, kuriems dirbant laukuose 
pasilenkus nuo saulės įrausta sprandai, taip pat ir konservatyvūs rasistai fanatikai. 

— Manau, jam pasakysiu, kad sulaužiau pasižadėjimą dėl savo 
lygtinio paleidimo, o jūs — man padedantis sprukti vairuotojas. 

— Baikite, Trevisai. 

Iš tiesų Trevisas atrodė visai kaip toks tipas, kuris galėtų sulau- 
žyti pasižadėjimą dėl lygtinio paleidimo — lyg vykusiai parinktas kino 
studijoje kokio nors filmo personažas. Keitas sustabdė automobilį, iš- 
jungė degimą, pasitaisė dvasininko apykaklę, pasistengdamas, kad ši 
kuo geriau matytųsi, ir perspėjo: 

— Neprasižiokite nė žodžio, Trevisai. Leiskite man kalbėti. 

Kol juodu laukė neskubaus, labai ryžtingai nusiteikusio valstijos 
kelių patrulio, Keitas įstengė save pralinksminti — štai jis sėdi šalike- 
lėje savo automobilyje, įsitraukęs ne į vieną, bet į dvi nusikalstamas 
veikas, ir dėl kažkokios nesuprantamos priežasties savo nusikaltimo 
bendru pasirinkęs žagintoją maniaką ir žmogžudį. Žvilgtelėjęs į Tre- 
visą, patarė: 

— Gal pridengtumėte tą tatuiruotę? 

Toji buvo kairėje sprando pusėje — įmantri kūryba, kurią supras- 
ti ir išdidžiai nešioti galėtų tik iškrypėlis. 

— O galjam patinka tatuiruotės? — atšovė Trevisas, nė nepasi- 
judindamas kiek aukščiau kilstelėti savo marškinių apykaklės. 

Pasišviesdamas ilgu žibintuvu patrulis atsargiai prisiartino, ir kai 
viskas jam pasirodė saugu, šiurkščiai pasisveikino: 

— Labas rytas. 

— Labas rytas, — atsakė Keitas, pakeldamas galvą. 

Padavė savo vairuotojo pažymėjimą, automobilio registracijos 
pasą ir civilinės atsakomybės draudimo kortelę. 

— Jūs kunigas? 

Tai nuskambėjo veikiau kaip kaltinimas. Keitas abejojo, ar pieti- 
nėje Oklahomoje daug katalikų. 

— Esu liuteronų pastorius, — atsakė jis ir šiltai nusišypsojo: to- 
bulas ramybės ir mandagumo paveikslas. 

— Liuteronų? — suniurnėjo patrulis, lyg tai būtų blogiau nei 
katalikų kunigas. 

— Taip, sere. 

Patrulis nukreipė žibintuvo šviesą į vairuotojo pažymėjimą. 

— Ką gi, dvasiškasis tėve Šrouderi, jūs varėte aštuoniasdešimt 
penkias mylias per valandą. 

— Taip sere. Apgailestauju dėl to. 

— Čionai leistino greičio riba — septyniasdešimt penkios. Ko 
taip skubate? 

— Tiesą sakant, neskubu. Tiesiog nepastebėjau. 

— Kur važiuojate? 

Keitui norėjosi atšauti: „Kodėl, sere, tai turėtų jums rūpėti?“ Bet 
jis greitai pasakė: 

— Į Dalasą. 

— Vienas mano berniukas Dalase, — burbtelėjo patrulis, lyg šis 
faktas būtų kaip nors svarbus. 

Jisai sugrįžo prie savo automobilio, įsėdo vidun, užtrenkė dureles 
ir ėmėsi pildyti popierius. Jau brėkštančioje tamsoje žybsėjo mėlyni 
švyturėliai. 

Kai adrenalinas nuslūgo ir Keitui pakyrėjo laukti, jis nusprendė 
išnaudoti laiką. Paskambino Matju Bernsui. Šis mobilųjį telefoną tar- 
tum laikė rankoje. Keitas paaiškino, kur esąs ir kas šiuo metu jam nu- 
tiko. Sunkiai sekėsi Matju įtikinti, kad tai tik baudos talonas už greičio 
viršijimą. Kai pavyko įveikti perdėtą Matju reakciją, juodu susitarė 
tuoj pat pradėti skambinti į Robio Fleko kontorą. 

Galiausiai kelių patrulis sugrįžo. Keitas pasirašė už baudos talo- 
ną, atgavo dokumentus, darsyk atsiprašė ir po dvidešimt aštuonių mi- 
nučių juodu vėl skriejo pirmyn. Į Bojetą taip ir neatkreipta dėmesio. 


18 SKYRIUS 


Vi ūkuose skendinčios savo praeities metu Dontė tiksliai 
žinojo, kiek dienų jis praleido Polunskio komplekso mirti- 
ninkų Alygelio 22F kameroje. Daugelis kalinių vedė tokią apskaitą. Bet 
jis pametė skaičių — dėl tos pačios priežasties, kaip ir pametė interesą 
skaityti, rašyti, valgyti, valytis šepetėliu dantis, skustis, praustis po 
dušu, mėginti susižinoti su kitais kaliniais ir klausyti prižiūrėtojų. Jis 
galėdavo miegoti ir sapnuoti, naudotis tualetu, kai būdavo būtina; o 
daugiau ko nors kita nesugebėjo ar nenorėjo mėginti. 

— Šiandien didi diena, Donte, — pasakė prižiūrėtojas, įstumda- 
mas į kamerą padėklą su pusryčiu — vėl blynus ir obuolių sultis. — 
Kaip laikaisi? 

— Gerai, — murmtelėjo Dontė. 

Juodu kalbėjosi pro siaurą plyšį metalinėse duryse. 

Prižiūrėtojas — smulkaus sudėjimo juodaodis — vadintas Pelė- 
nu ir buvo vienas iš malonesniųjų. Pelėnas nuėjo toliau, palikdamas 
Dontę dėbsantį į maistą, kurio nė neprisilietė. Po valandos Pelėnas 
sugrįžo. 

— Nagi, Donte, turi valgyti. 

— Nealkanas. 

— O kaip dėl savo paskutinės vakarienės? Pagalvojai apie ją? Per 
kelias valandas privalai pateikti užsakymą. 

— Kas iš jos gera? 

— Nesu tikras, ar toks dalykas kaip paskutinė vakarienė yra kas 
nors gera, bet man sakoma, kad daugelis mirtininkų ryja kaip smakai. 
Kepsnys su bulvėmis, šamas, krevetės, pica — viskas, ko pageidauji. 

— Ojeigu šaltų lakštinių ir virtos šikšnos — to paties, kaip ir bet 
kurią kitą dieną? 

— Ko tik pageidausi, Donte, — Pelėnas prisilenkė kiek arčiau ir 
pritildė balsą. — Donte, aš apie tave galvosiu, girdi mane? 

— Dėkui, Pelėne. 

— Aš tavęs ilgėsiuos, Donte. Geras esi vyras. 

Dontę pralinksmino mintis, kad kas nors mirtininkų Alygelyje jo 
ilgėsis, bet nutylėjo ir Pelėnas nuėjo. 

Ilgai Dontė sėdėjo ant savo gulto krašto, stebeilydamas į vakar 
jam pristatytą kartoninę dėžę. [ją jis tvarkingai sudėjo visą savo turtą: 
tuziną knygų minkštais viršeliais, kurių nė vienos jau kažkiek metų 
nebuvo perskaitęs, dvi užrašų knygeles, vokus, žodyną, Bibliją, 2007 
metų kalendorių, kapšelį su užtrauktuku, kur jis laikė savo pinigus — 
18 dolerių 40 centų, dvi skardinėles nuo sardinių ir pakelį suplėkusių 
sūrių krekerių iš kalėjimo parduotuvės, taip pat radiją, pagaunančią 
tik krikščionišką stotį iš Livingstono ir kantri muzikos — iš Hantsvi- 
lio. Jis pasiėmė užrašų knygelę, pieštuką ir pradėjo skaičiuoti. Užtruko 
šiek tiek laiko, bet pagaliau jam pavyko nustatyti bendrą skaičių, kuris, 
kaip manė, buvo teisingas. 

Septyneri metai, septyni mėnesiai ir trys dienos kameroje nume- 
ris 22F — 2771 diena. Prieš tai jis praleido apie keturis mėnesius se- 
najame Eliso mirtininkų flygelyje. Buvo areštuotas 1998-ųjų gruodžio 
22-ąją, ir nuo tada kalėjo. 

Beveik devyneri metai už grotų. Amžinybė, bet ne įspūdingas 
skaičius. Ketveriomis durimis toliau Oliveris Tairis, šešiasdešimt ket- 
verių, sėdėjo uždarytas mirtininkų flygelyje trisdešimt pirmus metus, 
vis dar be paskirtos egzekucijos datos. Buvo keletas veteranų, kalinčių 
dvidešimt metų. Tačiau laikai keitėsi. Naujieji atvykėliai susidurdavo 
jau su kitokiomis taisyklėmis. Apeliacijoms teikti nustatyti griežtesni 
terminai. Nuteistiesiems myriop po 1990-ųjų laikas iki egzekucijos 
vidutiniškai trukdavo dešimtį metų. Trumpiausiai visoje šalyje. 

Pirmaisiais savo metais 22F kameroje Dontė nuolat laukdavo ži- 
nių iš teismų. Atrodė, tie juda labai lėtai. Paskui viskas baigėsi, Robiui 
nebeliko peticijų, kurias galėtų teikti, nei visų instancijų teisėjų, ku- 
riuos galėtų atakuoti. Dabar žvelgiant atgal, apeliacijos tartum pralėkė 
pro šalį. Jis išsitiesė ant lovos ir pamėgino miegoti. 

Tu skaičiuoji dienas ir stebi slenkančius pro šalį metus. Sakai sau 
ir tiki tuo, kad verčiau jau iškart numirti. Verčiau narsiai žvelgtum 
mirčiai į akis ir sakytum esąs pasirengęs, nes, kad ir kas lauktų ana- 

pus, turėtų būti geriau, negu senti šešių iš dešimties pėdų ploto narve, 
neturint su kuo pasikalbėti. Geriausiu atveju save laikai jau pusiau 
mirusiu. Prašom, pasiimkite ir kitą pusę. 

Esi stebėjęs, kaip dešimtys išėjo ir nebesugrįžo, ir susitaikai su 
faktu, kad kurią nors dieną ateis išsivesti tavęs. Tu — tik laboratorijos 
žiurkė, po panaudojimo išmetamas kūnas, padėjęs įrodyti, kad jų eks- 
perimentas pasitvirtina. Akis už akį, už kiekvieną nužudymą privalu 
keršyti. Nužudai ganėtinai daug ir lieki įsitikinęs, kad žudyti — gerai. 

Tu skaičiuoji dienas, ir paskui nebelikę nė vienos. Paskutinį rytą 
klausi savęs, ar tikrai esi pasirengęs. Stengiesi save drąsinti, bet drąsa 
blėsta. 

Kai tai eina į pabaigą, iš tikrųjų niekas nenori mirti. 


Ir Ryvai tai buvo didi diena, tad siekdama parodyti pasauliui, 
kad ji kenčia, vėl į namus pusryčių pasikvietė laidą Fordaisas — kerta 
iš peties! Vilkėdama savuoju stilingiausiu kelnių kostiumėliu, ji kepė 
kiaušinienę su kumpiu ir sėdėjo aplink stalą drauge su Volisu ir dviem 
jų vaikais, Čedu ir Mere, abu jau bebaigiančiais paauglystės metus. 
Nė vienam iš keturių nereikėjo sočių pusryčių. Jie išvis būtų praleidę 
valgį. Bet kameros filmavo, ir šeima valgydama vapaliojo apie gaisrą, 
suniokojusį jų numylėtąją bažnyčią — apie gaisrą, kuris tebesmilko. 
Buvo priblokšti, pasipiktinę. Neabejojo, kad tai būta padegimo, bet jie 
pasistengė susiturėti ir nedaryti kokių nors prielaidų — bent priešais 
kameras. Kameroms nesisukant, jie paprasčiausiai žinojo, kad gaisrą 
sukėlė juodaodžiai galvažudžiai. Daugiau nei keturiasdešimt metų 
Ryva buvusi bažnyčios parapijietė. Ten ištekėjusi už abiejų savo vyrų. 
Čedas, Merė ir Nikolė buvę ten pakrikštyti. Volisas joje buvo diako- 
nas. Tai tragedija. Palaipsniui pereita prie svarbesnių dalykų. Jie visi 
sutiko, kad diena liūdna, proga liūdna. Liūdna, bet tokia reikalinga. 
Beveik devynerius metus jie lauke šios dienos, kad teisingumas pa- 
galiau pasiektų jų šeimą ir — taip — visus Slouno gyventojus. 

Šonas Fordaisas tebebuvo užsiėmęs sudėtinga egzekucija Elori- 
doje, bet pasistengė, kad jo planai būtų gerai žinomi. Vėlyvą popietę 
atskrisiąs privačiu reaktyviniu į Hantsvilio oro uostą trumpam in- 
terviu su Ryva, prieš šiai nuvykstant stebėti egzekucijos. Be abejo, jis 
būsiąs ten, kai viskas baigsis. 


182 


Be laidos vedėjo pusryčių filmavimas tęsėsi ir tesėsi. Už kadro 
prodiuserio pavaduotojas akstino šeimą tokiais perliukais, kaip „Ar 
manote, kad mirtina injekcija pernelyg humaniška?“ Ryva tikrai taip 
manė. Volisas tik krenkštė. Čedas kirto kiaušinienę. Merė, pleputė 
kaip ir jos motina, tarp kąsnių pareiškė, kad Dramas mirdamas turėtų 
kentėti smarkų fizinį skausmą, visai taip pat, kaip kentėjo Nikolė. 

— Ar manote, kad egzekucijos turėtų būti vykdomos viešai? 

Aplinkui stalą — įvairi reakcija. 

— Myriop nuteistajam leidžiama tarti paskutinį žodį. Jeigu jūs 
galėtumėte jam kalbėti, ką pasakytumėte? 

Kramtydama Ryva pratrūko ašaromis ir užsidengė delnais akis. 

— Kodėl, o kodėl? — suaimanavo ji. — Kodėl tu atėmei iš manęs 
vaikelį? 

— Šonui tai patiks, — operatoriui pašnabždėjo prodiuserio pa- 
vaduotojas. Abu stengėsi nuslopinti šypsenas. 

Ryva suėmė save į rankas, ir šeima toliau pusryčiavo. Vienu metu 
Ryva riktelėjo savo vyrui, kuris beveik visą laiką tylėjo: 

— Volisai! Ką tu galvoji? 

Volisas gūžtelėjo pečiais, lyg būtų išvis nieko negalvojęs. 

Kaip tik pusryčiams besibaigiant, atsitiktinai užėjo brolis Ronis. 
Jis visą naktį nemiegojo, stebėdamas degančią savo bažnyčią, ir jam 
reikėjo miego. Bet taip pat jo reikėjo Ryvai ir jos šeimai. Jie suskato 
klausinėti jį apie gaisrą. Dvasininkas atrodė ganėtinai prislėgtas. Visi 
perėjo į namų gilumą, į Ryvos kambarį, kur glaudžiai susėdo apie ka- 
vos stalelį. Visi susiėmė už rankų, ir brolis Ronis vadovavo jų maldai. 
Stengdamasis atrodyti kuo dramatiškesnis ir, kamerai sukantis vos 
dvi pėdos nuo jo galvos, meldė Dievą stiprybės ir drąsos ištverti tai, 
kas šią sunkią dieną laukia prieš akis. Padėkojo Viešpačiui už teisingu- 
mą. Meldėsi už jų bažnyčią ir parapijiečius. 

Jis neužsiminė apie Dontę Dramą ar šio šeimą. 


Po kokio tuzino bandymų patekti į balso paštą, pagaliau atsiliepė 
realus asmuo. 

— Robio Eleko juridinė firma — greitai ištarė moteris. 

— Malonėkite Robį Fleką, — paprašė Keitas pagyvėdamas. Boje- 
tas pasisukęs jį nužvelgė. 

— Ponas Flekas posėdyje. 

— Neabejoju, kad jis posėdyje. Klausykite, tai labai svarbu. Esu 
Keitas Šrouderis, liuteronų pastorius iš Topikos, Kanzaso. Vakar kal- 
bėjausi su ponu Fleku. Šiuo metu važiuoju į Slouną, o šalia manęs au- 
tomobilyje sėdi žmogus, Trevisas Bojetas. Ponas Bojetas išprievartavo 
ir nužudė Nikolę Jarber, ir jis žino, kur užkastas jos kūnas. Vežu jį į 
Slouną, kad galėtų papasakoti savo istoriją. Man būtina pasikalbėti su 
ponu Fleku. Dabar pat. 

— Aha, žinoma. Galite palaukti prie telefono? 

— Ką darysi, palauksiu. 

— Minutėle. 

— Prašom, paskubėkite. 

Neišjungdama ryšio Fanta padėjo ragelį, paliko savo stalą ne- 
toliese paradinių durų ir nuskubėjo per geležinkelio stotį, pakeliui 
sukviesdama visą personalą. 

Robis buvo savo kabinete ir kalbėjosi su Eredu Prajoru. 

— Robi, privalote tai išklausyti, — pasakė ji tokiu veidu ir tonu, 
kad nebeliko vietos diskusijai. Visi vėl susirinko konferencijų salėje ir 
susispietė apie telefono garsiakalbį. Nuspaudęs mygtuką, Robis atsi- 
liepė: 

— Robis Flekas klauso. 

— Pone Flekai, čia Keitas Šrouderis. Vakar popiet mudu kalbė- 
jomės. 

— Taip, dvasiškasis tėvas Šrouderis, tiesa? 

— Taip, bet dabar paprasčiausiai Keitas. 

— Jūs kalbate per mūsų telefono garsiakalbį. Jums tinka? Čia 
visa mano firma, be to, keli kiti. Suskaičiuoju dešimt žmonių. Jums 
tinka? 

— Žinoma, kad ir kas būtų. 

— Ir tai, kad daromas įrašas, jums tinka? 

— Taip, puiku, dar kas nors? Klausykite, aš vairavau ištisą naktį, 
ir apie vidudienį mes turėtume atsirasti Sloune. Su manimi Trevisas 
Bojetas, ir jis pasirengęs papasakoti savo istoriją. 

— Papasakokite mums apie Trevisą, — paprašė Robis. 

Aplinkui stalą niekas nejuda, beveik nekvėpuoja. 

— Jis keturiasdešimt ketverių, gimęs Džopline, Misūrio valstijo- 

je, profesionalus nusikaltėlis, bent keturiose valstijose užregistruotas 
kaip padaręs lytinius nusikaltimus. — Keitas paskersavo į Bojetą. Šis 
žiūrėjo pro keleivio pusės langą, lyg būtų kur nors kitur. — Paskuti- 
nė jo stotelė buvo Lansingo kalėjimas Kanzase ir dabar yra paleistas 
lygtinai. Tuo metu, kai dingo Nikolė Jarber, jis gyveno Sloune, buvo 
apsistojęs „Rebel Motor Inn“ motelyje. Neabejoju, jūs žinote, kur jis 
yra. 1999-ųjų sausį buvo sulaikytas už vairavimą išgėrus. Yra likusi jo 
arešto kopija. 

Karlosas ir Bonė stukseno savo nešiojamųjų kompiuterių kla- 
viatūrą, paskubom peržiūrinėjo internetą, mėgindami atrasti ką nors 
apie Keitą Šrouderį, Trevisą Bojetą, areštą Sloune. 

Keitas kalbėjo toliau: 

— Tiesą sakant, tuo metu, kai buvo areštuotas Dontė Dramas, jis 
irgi sėdėjo Slouno kalėjime. Bojetas sumokėjo užstatą, išėjo į laisvę ir 
paspruko iš miesto. Nusibastė į Kanzasą, pamėgino išprievartauti dar 
vieną moterį, buvo sučiuptas ir yra bebaigiąs atlikti bausmę. 

Aplink stalą apsikeista kupinais įtampos žvilgsniais. Visi įkvėpė 
oro. 

— Kodėl jis dabar kalba? — paklausė Robis, arčiau prisilenkda- 
mas prie telefono garsiakalbio. 

— Jis miršta, — trumpai drūtai atsakė Keitas — šiuo metu jau 
nebuvo reikalo bent kiek ką nors švelninti. — Jam smegenų auglys, 
glioblastoma, ketvirtos stadijos, neoperuojamas. Daktarai pasakė, 
kad jam likę gyventi mažiau nei metus. Todėl jis nori padaryti tai, kas 
teisinga. Kol sėdėjo kalėjime, negalėjo sekti Dramo bylos, sako manęs, 
kad Teksaso valdžios pareigūnai kurią nors dieną susiprotės pačiupę 
ne tą žmogų. 

— Tas žmogus automobilyje kartu su jumis? 

— Taip. 

— Jis girdi šį pokalbį? 

Keitas vairavo kaire ranka, dešiniojoje laikydamas mobilųjį tele- 
foną. 

— Ne. 

— Kada jūs susipažinote su tuo žmogumi, Keitai? 

— Pirmadienį. 

— Juo tikite? Jeigu jis iš tikrųjų žagintojas maniakas ir profesio- 

nalus nusikaltėlis, tai veikiau meluos, nei pasakys tiesą. Iš kur žinote, 
kad jam smegenų auglys? 

— Aš pasitikrinau. Tai tiesa. — Keitas vėl paskersavo į Bojetą. 
Šis vis tebežiūrėjo į nieką pro keleivio pusės langą. — Manau, jis ne- 
meluoja. 

— Kojis nori? 

— Iki šiol — nieko. 

— Šiuo metu kur jūs? 

— Magistralėje I-35, netoli Teksaso ribos. Kaip tatai suveiks, 
Robi? Ar yra galimybė sustabdyti egzekuciją? 

— Galimybė yra, — atsakė Robis, pažvelgdamas Samantai Tomas 
į akis. 

Ši gūžtelėjo pečiais, linktelėjo ir silpnai ištarė: 

— Galbūt. 

Robis pasitrynė delnus ir tesė: 

— Gerai, Keitai. Štai ką privalome daryti. Mums reikia susitikti 
su Bojetu ir užduoti jam daugybę klausimų, ir jeigu tai praeis gerai, 
tuomet mes parengsime dėl jo afidavitą, kad pasirašytų, ir jį pateiksi- 
me kartu su peticija. Turime laiko, bet nedaug. 

Karlosas padavė Samantai Bojeto fotografiją, ką tik perspaus- 
dintą iš Kanzaso pataisos įstaigų valdybos internetinės svetainės. Ji 
parodė Robiui į to žmogaus veidą ir pakuždėjo: 

— Paprašykite jį prie telefono. 

Linktelėjes Robis vėl prašneko: 

— Keitai, norėčiau pasikalbėti su pačiu Bojetu. Galite perduoti 
jam telefoną? 

Keitas nuleido mobilųjį. 

— Trevisai, — tarė, — čia advokatas. Jis nori su jumis pasikal- 
bėti. 

— Aš neketinu to daryti, — atkirto Bojetas. 

— Kodėl ne? Mes važiuojame į Teksasą pasikalbėti su tuo žmo- 
gumi, ir štai jis. 

— Ne. Kalbėsiuosi, kai ten atsidursime. 

Per telefono garsiakalbį Bojeto balsas aiškiai girdėjosi. Robiui ir 
kitiems palengvėjo sužinojus, kad Keito automobilyje iš tikrųjų dar 
kažkas yra. Galbūt jis ne koks pakvaišėlis, paskutinę valandą vedžiojąs 
už nosies. 

Robis mygo toliau: 

— Jeigu dabar galėtume su juo pasikalbėti, pradėtume dirbti prie 
jo afidavito. Tai sutaupys bent kiek laiko, kurio mes turime nedaug. 

Keitas persakė tai Bojetui. Pastarasis sureagavo stulbinamai. Vir- 
šutinė jo kūno dalis staigiai palinko į priekį. Jisai abiem rankomis su- 
sigriebė už galvos, bandydamas nuslopinti riksmą, bet vis tiek ištrūko 
labai garsus „Achch!“, o paskui prasiveržė kimūs gerkliniai gargesiai, 
lyg siaubingame skausme mirštančio žmogaus. 

— Kas tai buvo? — paklausė Robis. 

Keitas vairavo, kalbėjo telefonu ir staiga buvo išblaškytas dar 
vieno priepuolio. 

— Paskambinsiu jums vėliau, — metė jis ir padėjo telefoną. 

— Vemsiu, — išstenėjo Bojetas, siekdamas durelių rankenos. 

Keitas numynė stabdžius ir pasuko „Subaru“ į kelkraštį. Iš pas- 
kos važiavęs vilkikas su priekaba staigiai metėsi į šoną ir sužvygino 
signalu. Juodu galiausiai sustojo, ir Bojetas atsisegė saugos diržą. Iš- 
silaisvinęs pasilenkė pro pravertas dureles ir pratrūko vemti. Keitas 
išlipo, nuėjo prie galinio buferio ir nusprendė nežiūrėti. Bojetas vėmė 
ilgai, ir kai pagaliau baigė, Keitas padavė jam butelį vandens. 

— Man reikia atsigulti, — vos pratarė Bojetas ir įropojo ant 
galinės sėdynės. — Nejudinkite iš vietos automobilio, — nurodė 
jis. — Mane vis dar pykina. 

Paėjėjęs kelis žingsnius toliau, Keitas paskambino savo žmonai. 


Po dar vieno garsaus žiaukčiojimo ir vėmulio priepuolio Bojetas, 
regis, nurimo. Sugrįžo ant galinės sėdynės ir laukan nukoręs koją pa- 
liko atdaras dešinės pusės dureles. 

— Mums reikia važiuoti, Trevisai. Slounas vis dar toli. 

— Tik minutėlę, gerai? Aš dar nepajėgus judėti. 

Bojetas trynėsi smilkinius, ir glotnus jo kiaušas atrodė tuoj tuoj 
skils. Keitas stebėjo jį minutę, bet pasijautė nesmagiai, kad žiopso į 
tokią kančią. Apėjo vėmalus ir atsirėmė į priekinį automobilio dangtį. 

Suzvimbė jo telefonas. Skambino Robis. 

— Kas atsitiko? — paklausė jis. 

Robis dabar sėdėjo, vis dar prie konferencijų stalo, ir didžiuma 

bendradarbių tebebuvo čia. Karlosas jau rengė afidavito tekstą. Bonė 
buvo suradusi Bojeto arešto Sloune įrašą ir mėgino nustatyti, kuris 
advokatas jam atstovavo. Apie 7.30 atvyko Kristė Hinz ir netrukus 
sumojo praleidusi visą įdomumą. Marta Handler pašėlusiai spausdino 
kompiuteriu dar vieną savo besidėliojančio straipsnio apie egzekucijas 
dalį. Aronas Rėjus ir Fredas Prajoras bastėsi po geležinkelio stotį, puo- 
delį po puodelio maukdami kavą ir nervingai stebėdami visus langus ir 
duris. Laimė, saulė jau buvo patekėjusi, ir jie nebesitikėjo nemalonu- 
mų. Bent ne kontoroje. 

— Jam užėjo tie priepuoliai, — paaiškino Keitas. Pro šalį praūžė 
vilkikas su priekaba, ir šio sukeltas vėjas sutaršė jam plaukus. — Spė- 
ju, tai nuo auglio, bet kai jie ištinka, yra gana bauginantys. Pastarąsias 
dvidešimt minučių jis vėmė. 

— Važiuojate automobiliu, Keitai? 

— Ne. Pajudėsime po minutėlės. 

— Minutės skrieja pro mus, Keitai. Juk suprantate, tiesa? Šįva- 
kar šeštą Dontei bus įvykdyta egzekucija. 

— Aišku. Jeigu prisimenate, mėginau su jumis pasikalbėti vakar, 
bet pasiuntėte mane velniop. 

Robis giliai atsiduso, jausdamas ant savęs visų aplink stalą žvilgs- 
nius. 

— Jis šiuo metu jus girdi? 

— Ne. Guli ant galinės sėdynės ir bijo pajudėti. O aš sėdžiu ant 
priekinio automobilio dangčio, saugodamasis, kad neužkliudytų vilki- 
kas su priekaba. | 

— Pasakykite mums, kodėl tikite tuo žmogumi. 

— Ką gi, pažiūrėkim, nuo ko man pradėti? Jis daug žino apie tą 
nusikaltimą. Buvo Sloune tuo metu, kai tai nutiko. Jis aiškiai galėtų 
imtis tokio smurto. Ir miršta. Prieš Dontę Dramą nėra kitokių įkal- 
čių, išskyrus prisipažinimą. O Bojetas turi ant kaklo jos klasės žiedą 
su grandinėle. Tai geriausia, ką galiu pasakyti, Robi. Ir, prisipažinsiu, 
galima mažutė tikimybė, kad visa tai — didžiulis melas. 

— Bet jūs padedate jam pažeisti lygtinio paleidimo sąlygas. Da- 
rote nusikaltimą. 

— Nepriminkite man to, gerai? Ką tik kalbėjausi su savo žmona, 
ir kaip tik ji apie tai užsiminė. 

— Per kiek laiko galite čionai atvykti? 

— Nežinau. Galbūt per tris valandas. Dusyk buvome sustoję atsi- 
gerti kavos, nes aš tris naktis nemiegojau. Užsitarnavau baudos taloną 
už greičio viršijimą, kurį išrašė lėčiausias Oklahomoje kelių patrulis. 
Dabar Bojetas vemia iš visų vidurių, ir verčiau tegul jis tai daro į griovį, 
o ne mano automobilyje. Nežinau, Robi. Mudu stengiamės. 

— Paskubėkite. 

p patekėjo ir miestas atgijo. Slouno policija — aukščiau- 
sio laipsnio parengties: pistoletų dėklai atsegti, nešiojamo- 
sios radijo stotelės treška, patruliniai automobiliai zuja po gatves, o 
kiekvienas pareigūnas dairosi bent kokios kitos galimų neramumų 
užuominos. Pastarųjų tikėtasi aukštesniojoje vidurinėje mokykloje, 
ir policijos viršininkas nusiuntė ten papildomai pustuzinį savo vyrų. 
Rinkdamiesi į pamokas mokiniai išvydo netoliese pagrindinio įėjimo 
stovinčius policijos automobilius. Grėsmingas ženklas. 

Visas Slounas žinojo, kad juodaodžiai žaidėjai trečiadienį boiko- 
tavo treniruotę ir pasižadėjo penktadienį neišeiti į aikštę rungtynių. 
Bendruomenei, taip mėgstančiai savo futbolą, didesnio įžeidimo būti 
negalėjo. Aistruoliai, vos prieš savaitę tokie entuziastingi ir ištikimi, 
dabar jautėsi išduoti. Visame Sloune pasipiktinimas buvo didžiulis, 
jausmai užgauti. Baltojoje miesto dalyje pyktį, sukeltą futbolo, dabar 
dar pakurstė bažnyčios sudeginimas. Juodojoje pusėje viskas kunku- 
liavo dėl egzekucijos. 

Kaip paprastai atsitinka smurtingiausių ir staiga pratrūkstančių 
konfliktų atvejais, taip ir liks nesužinota, nuo ko riaušės prasidėjo. 
Per begalinius perpasakojimus paaiškėjo du dalykai: juodieji mokiniai 
kaltę vertė baltiesiems, o pastarieji — juodiesiems. Laiko klausimas 
buvo šiek tiek aiškesnis. Vos kelios sekundės po pirmo skambučio 8.15 
iš karto įvyko keletas dalykų. Berniukų tualetuose pirmame ir antra- 
me aukštuose padegtos dūminės bombos. Pagrindiniu koridoriumi 
paridentos apvalios petardos, kurios po metalinėmis rakinamosiomis 
drabužių spintelėmis susprogo su haubicų trenksmu, pažerdamos 
raudonas žiežirbas. Netoliese centrinės laiptinės plykstelėjo serija 
fejerverkų, ir mokyklą apėmė panika. Dauguma juodaodžių mokinių 

išėjo iš klasių ir sukinėjosi po koridorius. Pagrindinėje vienuoliktokų 
klasėje pratrūko peštynės, kai kažkuris juodasis ir kažkuris baltasis 
karštakošiškai apsimainė įžeidimais ir šoko mosikuoti kumščiais. 
Kiti nedelsė stoti vienon ar kiton pusėn ir įsijungė į kovą. Mokytoja 
išbėgo iš klasės, klykdama pagalbos. Vienos muštynės įžiebė dešimtį 
kitų. Netrukus mokiniai veržėsi iš pastato, bėgdami ieškotis saugios 
vietos. Kai kurie šaukė: „Gaisras! Gaisras!“, nors liepsnų nesimatė. 
Policininkai išsikvietė paramą ir ugniagesių mašinas. Po visą pirmą ir 
antrą aukštus pokšėjo fejerverkai. Dūmai vis tirštėjo ir chaosas plėtė- 
si. Prie įėjimo į sporto salę kai kurie juodaodžiai bernai siaubė trofėjų 
vitrinas, ir juos pamatė baltųjų gauja. Užvirė dar vienos muštynės, ir 
tos persimetė į automobilių aikštelę šalia sporto salės. Mokyklos di- 
rektorius, likęs savo kabinete, be paliovos rėkavo per vietinio radijo 
mazgo garsiakalbį. Jo perspėjimų niekas nepaisė, šie tik didino su- 
maištį. 8.30 jis paskelbė, kad pamokos šiandien ir rytoj atšaukiamos. 
Policija, pagaliau sulaukusi pastiprinimo, šiaip taip viską nuramino ir 
Slouno aukštesniąją vidurinę mokyklą evakavo. Liepsnų niekur nebu- 
vo, tik dūmai ir aitrus pigių sprogstamųjų medžiagų kvapas, taip pat 
keli išdaužyti stiklai, užkimšti tualetai, apverstos rakinamosios spin- 
telės ir pavogtos kuprinės, be to, vandališkai išplėštas gaiviųjų gėrimų 
automatas. Trys mokiniai — du baltieji ir vienas juodasis — nuvežti į 
ligoninę, kur jiems sutvarkytos kirstinės žaizdos. Apie daugybę kitų, 
taip pat mėlynes, taip ir liko nepranešta policijai. Kaip tokioms masi- 
nėms muštynėms būdinga, kai tiek daug jose dalyvaujančiųjų, buvo 
neįmanoma nustatyti, kas kėlė sumaištį, o kas — mėgino sprukti, tad 
kol kas niekas neareštuotas. 

Daugelis vyresniųjų vaikinų, juodaodžių ir baltųjų, grįžo namo 
pasiimti ginklų. 


Roberta, Andrėja, Sedrikas ir Marvinas prie Polunskio adminis- 
tracinio korpuso saugos stalo buvo patikrinti ir vieno apsaugininko 
nuvesti į lankytojų salę — per pastaruosius septynerius metus šią pro- 
cedūrą ir kelią jiems daug kartų teko ištverti. Ir nors jie visada neap- 
kentė kalėjimo ir visko, kas su juo susiję, suvokė, kad netrukus tai taps 
jų praeitimi. Jeigu Polunskis ir nereiškė nieko kita, vis dėlto tai buvo 
vieta, kur gyveno Dontė. Po kelių valandų tai pasikeis. 


191 


Lankymo zonoje yra dvi privačios patalpos, skirtos susitikimams 
su advokatais. Šios šiek tiek erdvesnės už kabinas, kuriomis naudojasi 
lankytojai, ir visiškai uždaros, kad joks apsaugininkas ar koks nors ka- 
lėjimo pareigūnas, nei kitas kalinys ar kitas advokatas, negalėtų slapta 
pasiklausyti pokalbių. Paskutinę savo gyvenimo dieną pasmerktajam 
myriop leidžiama pasimatyti su šeima ir draugais vienoje iš advoka- 
tams skirtų patalpų. Ten taip pat yra pleksiglazo pertvara, ir visi po- 
kalbiai vyksta per juodus telefonus abipus jos. Liestis negalima. 

Lankymo salė — savaitgaliais triukšminga ir judri vieta, bet pa- 
prastomis savaitės dienomis ten ramiau. Trečiadienis išskirtas kaip 
„Žiniasklaidos diena“, ir žmogus, su kuriuo „susitarta , paprastai duo- 
da interviu porai reporterių iš miesto, kuriame įvykdyta žmogžudystė. 
Dontė atmesdavo visus prašymus dėl interviu. 

Kai 8.00 ryto šeima įžengė į lankymo zoną, vienintelis kitas 
žmogus ten buvo apsaugininkė vardu Ruta. Jie gerai ją pažinojo kaip 
atjaučios sielos moterį, mėgstančią Dontę. Ruta pasisveikino su jais ir 
pasakė labai apgailestaujanti. 

Robertui ir Sedrikui įėjus į advokatų patalpą, Dontė jų jau laukė. 
Pro durų langą už jo matėsi stūksantis apsaugininkas. Kaip visada 
Dontė padėjo kairį delną ant pleksiglazo pertvaros, ir Roberta padarė 
tą pat iš kitos pusės. Nors sąlytis taip ir neįvyko, mintyse juodu ilgai, 
šiltai apsikabino. Dontė nebuvo prisilietęs motinos nuo paskutinės 
savo bylos nagrinėjimo dienos 1999-ųjų spalį — tuomet apsaugi- 
ninkas leido juodviem greitomis apsikabinti, kai jis buvo vedamas iš 
teismo salės. 

Dešine ranka laikydamas telefono ragelį, Dontė nusišypsojęs pra- 
šneko: 

— Sveika, mama. Dėkui, kad atėjai. Myliu tave. 

Jųdviejų plaštakos tebeliko kartu, prispaustos prie stiklo. 

— Ir aš tave myliu, Donte, — atsakė Roberta. — Kaip tu šian- 
dien? 

— Taip pat. Jau nusiprausiau po dušu ir nusiskutau. Visi iš tiesų 
man malonūs. Gavau švarius drabužius, naujas trumpikes. Tikrai mie- 
la vieta. Jie čia tampa labai malonūs prieš pat tave nužudydami. 

— Puikiai atrodai, Donte. 

— Ir tu, mama. Esi tokia pat graži kaip visada. 

Per vieną iš pirmų savo apsilankymų Roberta apsiverkė ir ne- 

pajėgė susitramdyti. Po to Dontė jai parašė ir paaiškino, kaip sunku 
jam buvo matyti ją tokią susisielojusią. Savo kameros vienumoje jis 
valandas verkdavęs, bet negalįs pakelti, kai mato ir motiną verkiančią. 
Trokštąs, kad ji lankytų jį kaip įmanoma dažniau, bet ašaros darančios 
daugiau žalos nei gera. Daugiau ašarų nebebuvo — nei Robertos, nei 
Andrėjos, Sedriko, Marvino, nei kurio nors kito giminaičio ar draugo. 
Per kiekvieną apsilankymą Roberta leisdavo labai aiškiai suprasti: jei- 
gu nepajėgi susivaldyti, išeik iš kambario. 

— Šįryt kalbėjausi su Robiu, — pasakė ji. — Jis turi vieną ar du 
planus dėl paskutinių apeliacijų, be to, gubernatorius kol kas nieko ne- 
paskelbė dėl tavo prašymo, kad bausmės vykdymas būtų atidėtas. Dar 
yra vilties, Donte. 

— Nėra jokios vilties, mama, tad neapgaudinėk savęs. 

— Mes negalime pasiduoti, Donte. 

— Kodėl? Nieko negalime padaryti. Kai Teksasas nori ką nors 
nugalabyti, tą ir padaro. Nugalabijo vieną praėjusią savaitę. Turi kitą 
numatytą vėliau šį mėnesį. Čia konvejeris, niekas negali jo sustabdyti. 
Tau gali pasisekti, ir kai kada bausmės vykdymas sustabdomas, taip 
prieš dvejus metus man atsitiko, bet anksčiau ar vėliau laikas tau bai- 
giasi. Jiems nerūpi, esi kaltas ar nekaltas, mama, tik rūpi parodyti pa- 
sauliui, kokie yra griežti. Teksasas nejuokauja. Neprasidėk su Teksasu. 
Ar kada nors tai girdėjai? 

— Nenoriu matyti tavęs pikto, Donte, — švelniai pasakė ji. 

— Atleisk, mama. Aš numirsiu piktas. Kitaip negaliu. Kai kurie iš 
tų žmonių išeina taikiai, giedodami himnus, cituodami Šventąjį Raštą, 
melsdami atlaidumo. Tas tipas praėjusią savaitę pasakė: „Tėve, Tau pa- 
vedu savo sielą.“ Kai kurie neištaria nė žodžio, tik užsimerkia ir laukia 
nuodo. Vienas kitas išeina spardydamasis. Todas Vilingamas, kuris 
mirė prieš trejus metus, visada tvirtindavo esąs nekaltas. Kalbama, jis 
padegė namus, kur supleškėjo trys mažos jo mergytės. Bet juk ir pats 
buvo namie, jis irgi apdegė. Buvo kovotojas. Savo paskutiniame žodyje 
juos keikė. 

— Nedaryk to, Donte. 

— Nežinau, ką aš darysiu, mama. Galbūt nieko. Galbūt atsigulsiu 
ten užsimerkęs ir pradėsiu skaičiuoti, ir kai suskaičiuosiu iki šimto, pa- 
prasčiausiai išsklęsiu anapus. Bet, mama, tu neturi ten būti. 

— Mudujau apie tai kalbėjomės, Donte. 

— Ką gi, dabar ir vėl kalbamės. Nenoriu, kad tai matytum. 

— Aš irgi nenoriu, patikėk manimi. Bet būsiu ten. 

— Pasikalbėsiu su Robiu. 

— Aš jau su juo kalbėjausi, Donte. Jisai supranta, ką jaučiu. 

Dontė pamažu atitraukė kairį delną nuo stiklo, Roberta — irgi. 
Padėjusi telefono ragelį ant atbrailos, išsiėmė iš kišenės popieriaus 
lapelį. Mat prie patikros stalo nebuvo praleidžiami jokie rankinukai. Ji 
išlankstė popierėlį, vėl paėmė telefono ragelį ir tarė: 

— Donte, čia sąrašas žmonių, kurie skambino ar užėjo pasitei- 
rauti apie tave. Pažadėjau, kad perduosiu tau jų mintis. 

Jis linktelėjo ir pamėgino nusišypsoti. Roberta perskaitė vardus 
— kaimynų, senų draugų, gyvenančių toje pačioje gatvėje, bendrakla- 
nepertraukdamas, bet atrodė kažkur nuklydęs mintimis. Roberta vis 
skaitė ir sulig kiekvienu vardu pridurdavo trumpą komentarą apie 
žmogų ar kokią linksmą istoriją. 

Kita atėjo Andrėja. Laikytasi to paties jaudinamo ritualo. Ji pa- 
pasakojo apie baptistų bažnyčios sudeginimą, apie Sloune tvyrančią 
įtampą, apie būgštavimus, kad reikalai dar labiau pablogės. Dontei 
tartum patiko ta mintis — kad jo žmonės kerta atsakomąjį smūgį. 

Šeima jau prieš kažkiek metų patyrė, kad į lankytojų salę svarbu 
atvykti su pilnomis kišenėmis monetų. Palei sienas buvo išrikiuoti 
smulkių prekių automatai, ir per apsilankymus apsaugininkai per- 
duodavo kaliniams maisto ir gaiviųjų gėrimų. Kalėjime Dontė buvo 
netekęs daug svorio, bet jis mėgo bandeles su cinamonu ir storu 
cukraus glaistu. Kol Roberta ir Andrėja pirmosios naudojosi pasi- 
matymu, Marvinas nupirko dvi tokias bandeles ir limonado ir Ruta 
viską nunešė Dontei. Šis nevisavertis maistas padėdavo jam pataisyti 
nuotaiką. 

Šalia advokatų patalpos Sedrikas skaitė laikraštį, kai kalėjimo 
viršininkas užsuko į salę draugiškai pasisveikinti. Mat norėjo pasitik- 
rinti, ar jo įstaigoje viskas einasi sklandžiai. 

— Gal kuo nors galiu padėti? — paklausė jis, lyg balotiruotųsi 
užimti pareigybę. Labai stengėsi atrodyti atjaučiantis. 

Sedrikas atsistojo, kiek pamąstė ir piktai pratrūko: 

— Jūs juokiatės iš manęs? Rengiatės mano broliui įvykdyti mir- 

ties bausmę už kažką, ko jis nepadarė, ir išdygstate čia su kažkokiais 
džiugiais šūdniekiais apie tai, kad trokštate padėti. 

— Mes tik dirbame savo darbą, sere, — atskubėjo ginti savo boso 
Ruta. 

— Ne, nedirbate, jeigu jūsų darbas leidžia jums galabyti nekaltus 
žmones. Jeigu norite padėti, sustabdykite tą prakeiktą egzekuciją. 

Į jų tarpą žengtelėjo Marvinas ramindamas: 

— Laikykimės čia šalčiau. 

Kalėjimo viršininkas atsitraukė ir kažką tarstelėjo Rutai. Beženg- 
dami durų link, juodu rimtai pasikalbėjo. Netrukus jis išėjo. 


Teksaso baudžiamųjų bylų apeliacinis teismas (TBBAT) vienin- 
telis turi jurisdikciją dėl žmogžudystės bylų, kuriose gresia mirties 
bausmė, ir yra paskutinė Teksase instancija, į kurią kreipiamasi, iki 
kalinys pereina tokio paties federalinio teismo žinion. Pastarasis susi- 
deda iš devynių narių, visų renkamų ir privalančių balotiruotis visos 
valstijos mastu. 2007-aisiais teismas tebesilaikė įsikibęs archajiškos 
nuostatos, kad visi prašymai, peticijos, apeliacijos, dokumentai ir 
panašūs dalykai būtų pateikiami spausdintinėmis kopijomis. Nieko 
internetu. Juodomis raidėmis ant balto popieriaus, tonomis. Kiekvie- 
no teikiamo dokumento turi būti dvylika kopijų, po vieną atskiriems 
teisėjams, viena — kanceliarijos vedėjui, viena — sekretoriui ir viena 
— į oficialią bylą. 

Tokia procedūra buvo juokinga ir nepatogi. Federalinis teismas 
Teksaso vakariniam regionui, įsikūręs už kelių pastatų nuo TBBAT, 
praėjusio amžiaus dešimtame dešimtmetyje perėjo prie elektroninės 
dokumentų apskaitos. Šimtmečių sandūroje, technologijai žengiant į 
priekį, popierinės bylos sparčiai darėsi atgyvena. Teisėje — tiek teis- 
muose, tiek kontorose — elektroninė byla tapo kur kas populiaresnė 
nei popierinė. 

Ketvirtadienio rytą, 9.00, Fleko firmos ir „Gynėjų grupės“ teisi- 
ninkai buvo informuoti, kad TBBAT atmetė pretenziją dėl nepakalti- 
namumo. Teismas nepatikėjo, kad Dontė psichiškai nesveikas. To ir 
tikėtasi. Kelios minutės po to, kai gautas šis neigiamas atsakymas, 
tokia pati peticija elektroniniu būdu buvo įregistruota federaliniame 
teisme Teksaso rytiniam regionui, esančiame Taileryje. 

9.30 „Gynėjų grupės“ teisininkė Siselė Eivis įžengė į TBBAT sek- 
retoriatą įregistruoti naujausio Dontės Dramo advokatų teikinio. Šia- 
me buvo tvirtinama, kad jis iš tikrųjų nekaltas, tai grindžiant slapta 
įrašytais Džojaus Gembelo pareiškimais. Jau buvo įprasta, kad Siselė 
nuolatos pasirodydavo įregistruoti panašių teikinių, tad ji ir teismo 
sekretorius gerai vienas kitą pažinojo. 

— Kas dar bus? — paklausė kanceliarijos vedėjas, apiforminda- 
mas peticiją. 

— Esu tikra, kas nors bus, — patikino Siselė. 

— Paprastai būna. 

Sekretorius baigė tvarkyti dokumentaciją, pažymėjęs spaudu 
sugrąžino kopiją Siselei ir palinkėjo jai geros dienos. Dėl akivaizdžios 
šio reikalo skubos sekretorius pats asmeniškai įteikė po peticijos ko- 
piją visiems devyniems teisėjų biurams. Trys buvo Ostine. Kiti šeši 
išsibarstę po valstiją. Teismo pirmininkas buvo ilgalaikis jo narys 
Miltonas Pradlou, didesnę metų dalį gyvenantis Labeke, bet turintis 
ir nedidelį butą Ostine. 

Pradlou ir jo teisės stažuotojas perskaitė peticiją ir atkreipė ypa- 
tingą dėmesį į aštuonių puslapių perrašą, kuriame buvo perteiktas 
praėjusią naktį į juostelę įrašytas atviras Džojaus Gembelo išsipasa- 
kojimas Hiustono striptizo bare. Nors ir buvo įdomus, tai toli gražu 
ne afidavitas, ir maža abejonių, kad jis paneigs savo žodžius, jeigu šie 
jam bus pateikti išklausyti. Daryti įrašą sutikimo neduota. Viskas čia 
nuspalvinta nesąžiningumu. Tas jaunas vyras akivaizdžiai daug gėrė. 
Ir jeigu jo pareiškimai galėtų būti pateikti teismui, ir jeigu jis iš tikrųjų 
per bylos nagrinėjimą melavęs, ką tai įrodytų? Pradlou nuomone, be- 
veik nieko. Paprastų paprasčiausiai Dantė Dramas prisipažinęs. Dra- 
mo byla niekada nekėlė Miltonui Pradlou rūpesčio. 

Prieš septynerius metus jis ir jo kolegos pirmą kartą svarstė 
tiesioginę Dontės Dramo apeliaciją. Jie gerai ją prisimena — ne dėl 
prisipažinimo, o todėl, kad nebuvo nužudytosios kūno. Tačiau nuo- 
sprendis patvirtintas, dargi vienbalsiai. Teksaso teisė jau seniai turėjo 
nuostatas dėl problemos, kad žmogžudystės bylos vyksta be aiškaus 
nužudymo fakto įrodymo. Kai kurie įprasti elementai paprasčiausiai 
nereikalingi. 

Pradlou ir jo teisės stažuotojas sutarė, kad ši naujausioji pretenzi- 

ja nieko verta. Paskui stažuotojas apklausė kitų teisėjų stažuotojus, ir 
per valandą išplatintas preliminarus neigiamas atsakymas. 


Bojetas važiavo ant galinės sėdynės — jau beveik dvi valandas. 
Jis nurijo tabletę ir ši, matyt, veikė puikiai. Jis nejudėjo, neišleido nė 
garso, bet kai paskutinį kartą Keitas pasitikrino, atrodė, kvėpavo. 

Stengdamasis neužmigti ir norėdamas užkaitinti kraują, Keitas 
du kartus paskambino Deinai. Juodu apsimainė piktais žodžiais, nė 
katras nesitraukė nei atsiprašė už tai, kad per daug pasakė. Po kiekvie- 
no pokalbio Keitas jautėsi visiškai išsibudinęs, verdantis. Jis taip pat 
paskambino Matju Bernsui. Šis jau sėdėjo savo biure Topikos centre ir 
troško padėti. Bet mažai ką jis galėjo padaryti. 

Kai kažkur netoli Šermano, Teksase, „Subaru“ dviejų eismo juos- 
tų plente nuklydo į dešinį kelkraštį, Keitas staiga atsibudo. Ir paklaiko. 
Sustojo prie artimiausios visą parą veikiančios būtiniausių prekių 
parduotuvėlės ir nusipirko aukštą puodelį stiprios kavos. Išmaišė joje 
tris pakelius cukraus ir penkis kartus apėjo aplinkui parduotuvėlę. Kai 
sugrįžo į automobilį, Bojetas buvo nepasijudinęs. Keitas keliais gurkš- 
niais išmaukė karštą kavą ir vėl išskubėjo į kelią. Padėtas ant keleivio 
sėdynės suzvimbė mobilusis telefonas, ir Keitas jį pastvėrė. 

Skambino Robis Flekas. 

— Kur esate? — paklausė. 

— Nežinau, 82-ajame plente, vakarų kryptimi nuo Šermano. 

— Kodėl taip ilgai? 

— Stengiuosi kaip galiu. 

— Kokia galimybė man pasikalbėti su Bojetu dabar, telefonu? 

— Menka. Šiuo metu jis atsijungęs ant galinės sėdynės, vis dar 
labai silpnas. Be to, pasakė nekalbėsiąs, kol tenai nenuvažiuosime. 

— Keitai, aš nieko negaliu imtis, kol nepasikalbėsiu su tuo žmo- 
gumi, aišku? Turiu žinoti, kiek jis linkęs pasakyti. Ar ketina prisipa- 
žinti nužudęs Nikolę Jarber? Galite man į tai atsakyti? 

— Ką gi, Robi, štai kokie dalykai. Mudu palikome Topiką vidur- 
naktį. Lekiame kaip patrakę, kad greičiau pasiektume jūsų kontorą, ir 
vienintelis jo tikslas, anot Bojeto, kai išvažiavome iš Topikos — atvirai 
viską iškloti, prisipažinti dėl išprievartavimo ir nužudymo ir pamėgin- 

ti išgelbėti Dontę Dramą. Taip jis pasakė. Bet turint reikalą su šiuo 
žmogumi, niekas nenuspėjama. Ko gero, jis komos būsenos, kiek aš 
suprantu. 

— Gal jums reikėtų pasitikrinti jo pulsą? 

— Ne. Nemėgsta būti liečiamas. 

— Tai tik paskubėkite, velniai rautų. 

— Prašom prikąsti liežuvį. Esu dvasininkas ir nemėgstu, kai kei- 
kiamasi. 

— Atleiskite. Prašau, paskubėkite. 


20 SKYRIUS 


pie protesto žygį šnabždėtasi nuo pirmadienio, bet dėl jo de- 

talių galutinai nesutarta. Savaitei prasidėjus, egzekucija buvo 
dar už kelių dienų, ir juodųjų bendruomenėje karštai tikėtasi, kad kur 
nors teisėjas atsibus ir ją sustabdys. Bet dienos slinko, o aukštesnioji 
valdžia tebemiegojo. Dabar lemtingoji valanda čia pat, ir Slouno juo- 
dieji, ypač jaunesnieji, neketino sėdėti sudėję rankas ir nieko neveikti. 
Faktas, kad uždaryta mokykla, suteikė jiems energijos ir atrišo rankas 
sukelti kuo daugiau triukšmo. Apie 10.00 ryto Vašingtono parke, prie 
Dešimtosios gatvės ir Martino Liuterio Kingo bulvaro kampo, pradėjo 
rinktis minia. Su mobiliųjų telefonų ir interneto pagalba minia didėjo, 
ir netrukus čia maišėsi apie tūkstantis juodųjų, nerimstančių, įsitiki- 
nusių, kad kažkas turi įvykti, bet ne visai nutuokiančių, kas būtent. 
Atvažiavo ir saugiu atstumu nuo minios toliau gatvėje sustojo du po- 
licijos automobiliai. 

Trėjus Gloveris, Slouno aukštesniosios vidurinės mokyklos 
futbolo komandos startinės sudėties galinis puolėjas, atvažiavo vi- 
sureigiu su patamsintais langais, didžiulėmis padangomis, chromu 
tviskančiais ratų gaubtais ir garso sistema, nuo kurios galėtų sutrūki- 
nėti langų stiklai. Jis pastatė automobilį gatvėje, atidarė visas keturias 
dureles ir paleido groti „Baltojo žmogaus teisingumą  — piktą repo 
dainą, sukurtą T. P. Sliko. Daina minią įelektrino. Suplūdo visokių kitų, 
daugiausia aukštesniosios vidurinės mokyklos mokinių, bet sambūris 
pritraukė ir bedarbių, vieną kitą namų šeimininkę ir kelis pensinin- 
kus. Atvykus keturiems „Žygiuojančiųjų karių“ nariams su dviem 
bosiniais būgnais ir dviem styginiais būgneliais, susidarė būgnininkų 
ansamblis. Pradėta skanduoti „Laisve Dontei Dramui“, ir šis reikala- 

vimas aidėjo po visą rajoną. Tolumoje, nuošaliau nuo parko, kažkas 
paleido fejerverkų salvę, ir mirksnį visi pamanė, kad galbūt prasidėjo 
šaudymas. Susprogdintos dūminės bombos, ir sulig kiekviena minute 
įtampa augo. 

Plyta mesta ne iš Vašingtono parko. Ji atskriejo iš už policijos 
automobilių, iš už medinės tvoros, šalia namo, priklausančio ponui 
Erniui Šailokui, kuris sėdėjo priebutyje ir stebėjo bruzdesį. Jis tvir- 
tino visai nežinąs, kas metęs. Plyta trenkėsi į užpakalinį automobilio 
langą, mažne iki panikos sukrėtė du farus ir paskatino minios prita- 
riančiųjų staugesių bangą. Policininkai su išsitrauktais ginklais kelias 
sekundes pabėgiojo aplinkui, pasirengę šauti į bet ką, kas juda, ir pir- 
mas galimas taikinys buvo ponas Šailokas. Pastarasis iškėlė rankas ir 
sušuko: 

— Nešaukite! Tai ne aš! 

Vienas faras pasinešė už namo, lyg vytųsi užpuoliką, bet po ketu- 
riasdešimties jardų pristigo kvapo ir prarado ryžtą. Po kelių minučių 
atvyko pastiprinimas, ir pamačiusi daugiau policijos automobilių mi- 
nia dar labiau užsiplieskė. 

Žygis galiausiai prasidėjo: būgnininkai žengtelėjo į Martino Liu- 
terio Kingo bulvarą ir pasuko į šiaurę, apytikriai miesto centro link. 
Paskui juos sekė Trėjus Gloveris — savo visureigiu nuleistais langais 
ir visu garsumu trenkiančiu repą. Įkandin jo žygiavo kiti — ilga vora 
protestuotojų, kurių daugelis nešė plakatus, reikalaujančius teisingu- 
mo, sustabdyti žudymą ir laisvės Dontei. Prie linksmybės prisidėjo 
vaikigaliai ant dviračių. Priebučiuose tingiai sėdintys juodieji atsistojo 
ir leidosi žingsniuoti su minia. Pamažu slinkdama į priekį tartum be 
aiškios krypties, manifestacija vis didėjo. 

Niekas nekvaršino sau galvos dėl leidimo, kaip reikalauja Slouno 
municipaliteto potvarkiai. Vakarykštis mitingas priešais teismo rū- 
mus buvo suorganizuotas legaliai, bet ne šis žygis. Tačiau policija lai- 
kėsi šaltakraujiškai. Tegul jie protestuoja. Tegul šūkauja. Šį vakarą, ti- 
kėkimės, tai bus baigta. Jei užtvertum manifestacijai kelią, mėgintum 
išsklaidyti minią ar net kelis areštuotum, žmones tik pakurstytum ir 
dar labiau pablogintum padėtį. Tad policininkai laikėsi santūriai, vieni 
sekė įkandin iš tolo, o kiti sukiojosi priekyje, atlaisvindami gatvę, nu- 
kreipdami transporto eismą. 

Vienas juodaodis pareigūnas ant motociklo prisigretinęs prie 
visureigio šūktelėjo: 

— Kur traukiate, Trėjau? 

Pastarasis, matyt, neoficialus renginio lyderis, atsakė: 

— Mes grįžtame prie teismo rūmų. 

— Žiūrėk, kad viskas vyktų taikiai, ir nebus nemalonumų. 

— Pasistengsiu, — atsakė Trėjus, gūžtelėdamas pečiais. Jis ir 
pareigūnas, abu žinojo, kad nemalonumai gali pratrūkti bet kurią 
akimirką. 

Manifestacija įsuko į Filipso gatvę ir stūmėsi pirmyn — palaidai 
organizuota masė neabejingų piliečių, besižavinčių savo išraiškos 
laisve ir besimėgaujančių dėmesiu. Būgnininkai kartojo savo tikslius, 
įspūdingus bildesius. Repas kurtinančiomis dainomis drebino žemę. 
Mokiniai pagal ritmą purtėsi ir rangėsi, tuo pat metu skanduodami 
įvairius kovos šūkius. Nuotaika buvo šventiška ir sykiu pikta. Vaikiga- 
liai gerokai didžiavosi savo išsidirbinėjimais, tačiau troško jų krėsti dar 
daugiau. Priekyje policija užtvėrė Pagrindinę gatvę ir miesto centro 
prekybininkams išplatino žinią, kad žygis traukia jų pusėn. 

11.27 užregistruotas skambutis į bendrosios pagalbos numerį 
911. Netoliese Vašingtono parko degė Sinajaus kalno Dievo Kristuje 
bažnyčia. Pasak skambinusiojo, už bažnyčios stovėjęs baltas furgonas 
su išdažytu logotipu ir telefono numeriais, į kurį sušoko ir nuvažiavo 
du iš bažnyčios išskubėję baltieji su uniformomis kaip santechnikų ar 
elektrikų. Po kelių minučių plūstelėjo dūmai. Kaip pirmoji reakcija į 
skambutį sukaukė sirenos. Nuo dviejų iš trijų Slouno gaisrinių atidun- 
dėjo ugniagesių mašinos. 

Prie Filipso ir Pagrindinės gatvių kampo žygis sustojo. Būgni- 
ninkai nuščiuvo. Repas pritildytas. Visi stebėjo ugniagesių mašinas, 
pralekiančias jų miesto dalies link. Tas pats juodaodis pareigūnas ant 
motociklo sustojo prie visureigio ir informavo Trėjų, kad šiuo metu 
dega viena iš jų bažnyčių. 

— Paleiskime tą nediduką žygį, Trėjau, — pasiūlė pareigūnas. 

— Aš taip nemanau. 

— Tokiu atveju bus bėdos. 

— Ji jau yra, — atšovė Trėjus. 

— Jiems reikia išsiskirstyti, kol šis reikalas dar netapo nevaldomas. 

— Ne, tai tau reikia pasitraukti iš kelio. 

Dešimt mylių į vakarus nuo miesto buvo kaimo parduotuvėlė, 
prekiaujanti taip pat ir kulinarijos gaminiais, pavadinta „Prekybos 
postu“. Ji priklausė stambiam, rėksmingam žmogui pavarde Džesis 
Hiksas, antros eilės Ryvos pusbroliui. „Prekybos postą prieš pen- 
kiasdešimt metų atidarė Džesio tėvas, ir Džesis niekada nedirbo kur 
nors kitur. „Postas“, kaip šis visuotinai buvo žinomas, susibūrimų 
paliežuvauti ir užvalgyti priešpiečių vieta, kadaise buvo suteikęs 
viešnagę kelioms barbekiu kampanijoms, rengtoms politikų. Ketvir- 
tadienį ten buvo gyviau nei paprastai, daugiau žmonių užvažiuodavo 
sužinoti paskutinių naujienų apie egzekuciją. Džesis ant sienos už 
prekystalio, šalia cigarečių skyriaus, turėjo prisikabinęs Nikolės 
Jarber fotografiją ir kalbėdavosi apie jos bylą su kiekvienu, kuris 
tik norėdavo klausytis. Formaliai ji buvo jam trečios eilės pusseserė, 
bet kadangi tapo šiokia tokia įžymybe, jis vadino ją dukterėčia. Dže- 
sis niekaip negalėjo kuo greičiau sulaukti ketvirtadienio, lapkričio 
8-osios vakaro, 18.00. 

Parduotuvė buvo priekinėje pastato dalyje, maža valgomoji salė 
— giliau. Ten apie senovinę pilvotą krosnį stovėjo pustuzinis supa- 
mųjų krėslų, kurie visi, artėjant priešpiečių metui, buvo užimti. Džesis 
darbavosi prie kasos aparato, pardavinėjo benziną ir alų, be pertrūkio 
kalbėdamas savo mažutei publikai. Vos prieš kelias valandas įvykus 
riaušėms aukštesniojoje vidurinėje mokykloje ir tebesmilkstant Pir- 
majai baptistų bažnyčiai, taip pat grėsmingai artėjant egzekucijai, 
žmonės susijaudinę dalijosi naujausiomis paskalomis. Į parduotuvę 
įžengęs vyriškis, pravarde Striukis, pranešė: 

— Afrikiečiai vėl žygiuoja į miesto centrą. Vienas įmetė pro langą 
į policijos automobilį plytą. 

Šis priedas prie visų kitų pasakojimų kone perkrovė naujienas, 
kurias būtinai reikėjo aptarti, išanalizuoti ir numatyti galimas pasek- 
mes. Kelias minutes Striukis patraukė į save klausytojų dėmesį, bet 
netrukus jį užgožė pokalbiuose visada dominuojantis Džesis. Keltos 
įvairios nuomonės dėl to, ką policija turėtų daryti, ir niekas neginčijo, 
kad policija tvarkosi su padėtimi deramai. 

Metų metus Džesis girdavosi, kad kaip liudininkas stebės Don- 

tės Dramo egzekuciją, kad nekantrauja jos sulaukti, netgi pats įbestų 
adatą, jeigu tik jam suteiktų progą. Daugelį kartų sakė, kad jo bran- 
gioji Ryva primygtinai prašanti jį ten dalyvauti dėl savo šiltų jausmų 
ir artumo Nikolei, numylėtajai dukterėčiai. Kiekvienas besisūpuojan- 
tis krėsle vyras buvo matęs Džesį dūstant iš šluostantis akis, kai kal- 
bėdavo apie Nikolę. Bet dabar dėl susidariusios paskutinės minutės 
biurokratinės maišaties Džesis negalįs būti Hantsvilyje. Tiek daug 
žurnalistų, kalėjimo oficialių asmenų ir kitų didelių viršininkų trokš- 
ta tai stebėti, kad Džesiui nebelikę vietos. Mieste tai buvęs geidžia- 
miausias bilietas, o Džesis, nors ir esąs patvirtintųjų sąraše, kažkaip 
užmirštas. 

Įėjęs kitas vyras, pravarde Rudis, pranešė: 

— Dega dar viena bažnyčia! Iš tų juodųjų penkiasdešimtininkų. 

— Kur? 

— Sloune, šalia Vašingtono parko. 

Mintis, kad dega bažnyčia, atsakanti blogiu už blogį, iš pradžių 
pasirodė nesuvokiama. Net Džesis liko priblokštas. Bet kuo ilgiau jie 
apie tai kalbėjosi ir analizavo, tuo labiau visiems patiko. Kodėl ne? 
Akis už akį, dantis už dantį. Jeigu jie trokšta karo, duosime jiems 
karą. Bendrai sutarta, kad Slounas — parako statinė ir kad nusimato 
ilga naktis. Tai kėlė nerimą, bet kartu ir veikė žvalinamai. Kiekvienas 
sėdintis aplinkui krosnį vyras savo sunkvežimaityje turėjo bent po du 
šautuvus ir dar daugiau jų namie. 

Į „Prekybos postą įžengė du nepažįstamieji: vienas — dvasi- 
ninkas su šio luomo apykakle ir tamsiai mėlynu švarku, kitas — pli- 
kagalvis luošis, klibikščiuojantis pasiremdamas lazda. Dvasininkas 
nuėjo prie vitrinos ir išsiėmė du butelius geriamojo vandens. Antrasis 
pasuko į tualetą. | 

Pastatęs abu butelius ant prekystalio, Keitas tarė Džesiui: 

— Labą rytą. 

Už jo ekspertai supamuosiuose krėsluose kalbėjo visi vienu metu, 
ir Keitas nieko nesuprato, ką jie sako. 

— Jūs iš šių vietų? — paklausė Džesis, išmušdamas čekį už van- 
denį. 

— Ne, tik pravažiuojantis, — atsakė Keitas. 

Kalbėjo glaustai, tiksliai, visiškai be akcento. Jankis. 

— Jūs — pastorius? 

— Taip, liuteronų dvasininkas, — atsakė Keitas, nosimi užuosda- 
mas iš karštų taukų traukiamų svogūnų žiedelių kvapą. 

Nusmelkė alkis, nuo kurio jam sulinko keliai. Jautėsi išbadėjęs ir 
išsekęs, bet nebuvo laiko stiprintis maistu. Artyn jau klibikščiavo Bo- 
jetas. Keitas jam padavė butelį, padėkojo Džesiui ir pasuko durų link. 
Bojetas linktelėjo Džesiui, kuris jiems pavymui metė: 

— Geros jums dienos, vyručiai. 

Ir tokius žodžius Džesis pasakė žmogui, nužudžiusiam jo dukte- 
rėčią. 

Automobilių aikštelėje šalia „Subaru“ sustojo „Audi“ ir iš šio išsi- 
ropštė du vyrai — Aronas Rėjus ir Fredas Prajoras. Greitomis susipa- 
žino. Aronas ir Fredas atidžiai nužvelgė Bojetą, vertindami jį ir klaus- 
dami savęs, ar tas žmogus egzistuoja tikrovėje. Robis norės sužinoti, 
kai tik juodu sugrįš į automobilį ir jam paskambins. 

— Iki kontoros mums apie penkiolika minučių ir turėsime ap- 
lenkti miesto centrą. Ten daug kas dedasi. Tik laikykitės arti, gerai? 

— Važiuojam, — paragino Keitas, nekantraujantis baigti tą be- 
galinę kelionę. Jie nurūko — „Subaru“ iš paskos „Audi“. Bojetas atrodė 
ramus, net abejingas. Lazda stovėjo jam tarp kojų. Pirštais stukseno 
jos rankeną — daugmaž taip pat, kaip pastarąsias dešimt valandų. 
Jiems pravažiuojant ženklą, žymintį Slouno municipaliteto ribas, 
Bojetas prašneko: 

— Niekada nemaniau, kad kada nors vėl išvysiu šią vietą. 

— Atpažįstate ją? 

Tikas, pauzė. 

— Tiesą sakant, ne. Esu regėjęs daug tokių vietų, pastoriau, viso- 
kius provincijos miestelius visur. Po kurio laiko jie linke susilieti. 

— O apie Slouną pamenate ką nors ypatinga? 

— Nikolę. Aš ją nužudžiau. 

— Irji vienintelė, kurią nužudėte? 

— To nepasakiau, pastoriau. 

— Vadinasi, yra ir kitų? 

— Nepasakiau nė to. Gal kalbėkimės apie ką nors kitką? 

— Ir apie ką norėtumėte kalbėtis, Trevisai? 

— Kaip susipažinote su savo žmona? 

— Jau jums sakiau, Trevisai, nevelkime jos į tai. Jums mano 
žmona pernelyg rūpi. 
— Ji tokia žavutė. 


Konferencijų salėje Robis nuspaudė ant stalo telefoninio garsia- 
kalbio mygtuką ir pasakė: 

— Kalbėk, Fredai. 

— Mudu juos sutikome, jie dabar važiuoja paskui mus ir atrodo, 
kad tai tikras dvasininkas ir ne juokais keistas bendras. 

— Apibūdink jį. 

— Baltasis, nepavadintum jo gražiu. Penkios pėdos dešimt colių, 
šimtas penkiasdešimt svarų, galva nuskusta, kairėje sprando pusėje 
prasta tatuiruotė, dar kelios — ant rankų. Atrodo kaip pasiligojęs 
frantas, kone visą savo gyvenimą praleidęs už grotų. Akys žalios, laks- 
tančios į šalis, nemirksinčios. Paspaudęs jam ranką panorau savąją nu- 
siplauti. Ranka geibi, it skuduras. 

Giliai atsikvėpęs Robis tarė: 

— Taigi jie čia. 

— Iš tikrųjų čia. Po kelių minučių atsirasime pas jus. 

— Paskubėkite. — Robis išjungė garsiakalbį ir nužvelgė savo 
komandą, padrikai sėdinčią aplinkui stalą ir stebinčią jį. — Bojetui 
galėtų būti kažkaip nedrąsu įžengus čia pamatyti dešimt žmonių, 
spoksančių į jį, — kreipėsi jis į juos. — Dėkimės, lyg būtų įprasta 
darbo diena kaip visada. Aš nusivesiu jį į savo kabinetą ir užduosiu 
pirmus klausimus. 

Jų turima Bojeto dosjė storėjo. Jau buvo suradę duomenis apie 
jo teistumus keturiose valstijose ir keletą smulkmenų apie įkalinimus, 
taip pat nustatę advokatą Sloune, trumpai jam atstovavusį po arešto 
čionai. Advokatas prisiminė jį miglotai, todėl buvo atsiuntęs jiems jo 
bylą. Jie turėjo raštiškus, priesaika sutvirtinus „Rebel Motor“ motelio 
savininkės, tokios Inezės Gafni, parodymus. Ji Bojeto nė kiek neprisi- 
minė, bet vis dėlto surado jo pavardę senoje 1998 metų registracijos 
knygoje. Taip pat turėjo ir statybos dokumentaciją iš „Monsanto san- 
dėlio, kur Bojetas neva dirbęs vėlų tų metų rudenį. 

Karlosas aptvarkė konferencijų stalą, ir visi laukė. 

Sustojęs prie geležinkelio stoties ir atidaręs savo automobilio 
dureles, Keitas išgirdo tolumoje kaukiančias sirenas. Užuodė dūmus 
ir nujautė bėdą. 

— Naktį sudegė Pirmoji baptistų bažnyčia, — paaiškino Aronas, 
jiems lipant laiptais į anksčiau buvusią krovos platformą. — O dabar 
antai dega juodųjų bažnyčia, — jis kryptelėjo galva kairėn, lyg Keitas 
turėtų orientuotis mieste. 

— Deginamos bažnyčios? — nustebo šis. 

— Taip. 

Bojetas sunkiai kopė laiptais, pasiramsčiuodamas lazda, ir paskui 
jie įžengė į vestibiulį. Fanta apsimetė užsiėmusi tekstų rengykle ir vos 
pakėlė akis. 

— Kur Robis? — paklausė Fredas Prajoras. 

Ji linktelėjo galva stoties vidinių patalpų link. 

Robis pasitiko juos konferencijų salėje. Nepatogiai vienas kitam 
prisistatė. Bojetas nerodė noro kalbėti ar paspausti rankas. Staiga jis 
tarė Robiui: 

— Prisimenu jus. Mačiau per televiziją po to, kai tą vaikiną areš- 
tavo. Buvote susinervinęs, beveik šaukėte į televizijos kamerą. 

— Tai aš. Kur buvote jūs? 

— Buvau čia, pone Flekai, viską stebėjau ir negalėjau patikėti, 
kad jie areštavo ne tą žmogų. 

— Visai teisingai, ne tą. 

Tokiam įsitempusiam ir ūmiam žmogui kaip Robis Flekas buvo 
sunku išlikti ramiam. Jam norėjosi skelti Bojetui į žandą, sugriebti jo 
lazdą ir primušti iki sąmonės netekimo, iškeikti už ilgą nusižengimų 
sąrašą. Norėjosi plikomis rankomis tą tipą užmušti. Tačiau jis pasi- 
stengė laikytis šaltai, nešališkai. Šiurkštūs žodžiai Dontei nepadėtų. 

Jie paliko konferencijų salę ir nuėjo į Robio kabinetą. Aronas ir 
Fredas Prajoras pasiliko koridoriuje, pasirengę tolesniems įvykiams. 
Robis nusivedė Keitą ir Bojetą prie stalelio kampe, ir visi trys atsisėdo. 

— Pageidautumėte kavos ar ko nors išgerti? — beveik maloniai 
paklausė jis. Stebeilijo į Bojetą, o šis — į jį, nė kiek nenukreipdamas 
žvilgsnio, nė nemirksėdamas. 

Atsikrenkštes Keitas tarė: 

— Klausykite, Robi, nemėgstu prašyti, bet mes ilgai neturėjome 
burnoje kąsnio. Esame išbadėję. 

Robis pakėlė telefono ragelį, paskambino Karlosui ir paliepė at- 
nešti padėklą su sumuštiniais iš kulinarijos parduotuvės ir geriamojo 
vandens. 

— Nėra prasmės kalbėti užuolankomis, pone Bojetai. Išklausyki- 
me, ką turite pasakyti. 

Tikas, pauzė. Bojetas pasimuistė ir susigūžė, staiga nebepajėgda- 
mas užmegzti kontakto akimis. 

— Ką gi, pirmiausia noriu žinoti, ar yra ant stalo bent kiek pinigų 
atlygiui. 

Keitui nusviro galva. 

— O Dieve, — pratarė jis. 

— Juk jūs nerimtai, a? — paklausė Robis. 

— Manau, šiuo metu viskas rimta, pone Flekai, — atkirto Boje- 
tas. — Nesutiktumėte? 

— Jis pirmą kartą užsiminė apie atlygio pinigus, — įsiterpė Kei- 
tas, be galo suirzęs. 

— Manjų reikia, — teisinosi Bojetas. — Neturiu nė cento, ir ne- 
nusimato, kad iš kur nors gaučiau. Tik pasidomėjau, štai ir viskas. 

— Štai ir viskas? — pakartojo Robis. — Egzekucija mažiau nei po 
šešių valandų, ir mūsų šansai ją sustabdyti labai menki. Teksasas rengia- 
si įvykdyti mirties bausmę nekaltam žmogui, o aš čia sėdžiu su tikruoju 
žudiku, kuris staiga užsinori, kad jam būtų sumokėta už tai, ką padarė. 

— Kas sako, kad aš — tikrasis žudikas? 

— Jūs, — nebeiškentė Keitas. — Jūs man pasakėte, kad ją nu- 
žudėte ir žinote, kur užkastas kūnas, nes pats jį užkasėte. Baikite tuos 
žaidimus, Trevisai. 

— Jeigu tiksliai prisimenu, jos tėvas pažadėjo krūvą grynųjų, kai 
buvo stengiamasi ją surasti. Apie 200 000 dolerių. Tiesa, pone Flekai? 

— Tai buvo prieš devynerius metus. Jeigu manote, kad stovite 
eilėje prie atlygio pinigų, tai labai klystate, — Robis ištarė žodžius pa- 
svertai, bet tuoj pat grėsė sprogimas. 

— Kodėl jūs reikalaujate pinigų? — paklausė Keitas. — Pasak 
jūsų paties žodžių, per kelis mėnesius numirsite. Dėl auglio, prisi- 
menate? 

— Dėkui, kad man priminėte, pastoriau. 

Su netramdoma neapykanta Robis žioravo akimis į Bojetą. Fak- 
tiškai šiuo metu Robis pasirašytų bet kokį vekselį mainais už gražų 
storą afidavitą, kuriame būtų pasakyta tiesa ir kuris galėtų išgelbėti jo 
klientą. Ilgai tęsėsi tyla, kol visi trys mąstė, ką daryti toliau. Bojetas 
susiraukė ir pradėjo glostytis pliką galvą. Paskui prisidėjo abu delnus 
prie smilkinių ir kaip įmanydamas stipriau suspaudė, lyg slėgis iš iš- 
orės galėtų sušvelninti slėgį iš vidaus. 

— Jums užėjo priepuolis? — paklausė Keitas, bet atsakymo ne- 
sulaukė. 

— Jam būna tokie priepuoliai, — Robiui paaiškino Keitas, tarsi 
galėtų kaip nors padėti. — Gelbsti kofeinas. 

Robis pašoko ant kojų ir išskubėjo iš kabineto. Koridoriuje Aro- 
nui ir Prajorui metė: 

— Tas kalės vaikas nori pinigų. 

Jis nuėjo į virtuvę, pačiupo virdulį išsivadėjusios kavos, susirado 
du popierinius puodelius ir sugrįžo į savo kabinetą. Jis pripylė puodelį 
Bojetui — dvilinkai per juosmenį susilenkusiam, pasirėmusiam alkū- 
nėmis į kelius, delnais apsikabinusiam galvą ir dejuojančiam. 

— Štai, atsigerkite kavos. 

Galiausiai Bojetas pratarė: 

— Mane tuoj supykins. Turiu atsigulti. 

— Antai sofa, — Robis parodė per kambarį. 

Bojetas vargais negalais atsistojo ir Keito padedamas nusigavo iki 
sofos, kur apsiglėbė rankomis galvą ir surietė sau prie krūtinės kelius. 

— Gal užgesintumėte šviesą? — paprašė Bojetas. — Minutėlę, ir 
man bus gerai. 

— Neturime tam laiko! — neiškentė Robis. Nedaug trūko, kad 
užrėktų. 

— Prašau, tik minutėlę, — gailiai išstenėjo Bojetas, virpėdamas 
visu kūnu ir žiopčiodamas oro. 

Keitas ir Robis paliko kabinetą ir nuėjo į konferencijų salę. Netru- 
kus susirinko žmonės, ir Robis pristatė Keitą kitiems savo komandos 
nariams. Buvo atneštas maistas, ir visi greitomis pavalgė. 

101“ pasiimti atėjo vidudienį. Nė minutės anksčiau ar 
vėliau. Viskas tikslu ir gerai surepetuota. Į metalines duris 
už jo pasibeldė. Garsiai tris kartus. Jis kalbėjosi su Sedriku, bet kai 
suprato, kad jau metas, paprašė motinos. Roberta stovėjo už Sedriko, 
su Andrėja ir Marvinu iš šonų, visi keturi susispaudę ankštoje patalpė- 
lėje, visi keturi dabar verkiantys ir nė nesistengiantys tramdyti ašarų. 
Keturias valandas jie sekė laikrodį, ir dabar nebebuvo likę ką pasakyti. 
Sedrikas susikeitė vietomis su Roberta. Ji paėmė telefono ragelį ir pa- 
dėjo delną ant pleksiglazo. Dontė padarė tą patį iš kitos pusės. Du jo 
broliai ir sesuo stovėjo apsikabinę už motinos, visi keturi glausdamiesi 
vienas prie kito, liesdamiesi, Andrėja vidury jų kone alpstanti. 

— Myliu tave, mama, — pasakė Dontė. — Ir taip gailiuosi dėl to, 
kas vyksta. 

— Ir aš tave myliu, mažiuk, ir nesakyk, kad gailiesi. Juk tu nieko 
bloga nepadarei. 

Dontė rankove nusišluostė skruostus. 

— Aš visąlaik troškau išeiti iš čia prieš tėčiui numirštant. Norė- 
jau, kad jis pamatytų mane laisvu žmogumi. Norėjau, kad žinotų, jog 
nieko bloga nepadariau. 

— Jis tai žinojo, Donte. Tavo tėtis niekada tavimi neabejojo. 
Mirdamas žinojo, kad esi nekaltas. — Ji pasišluostė veidą popierinė 
servetėle. — Ir aš niekada tavimi neabejojau, mažiuk. 

— Žinau. Manau, visai netrukus pamatysiu tėtį. 

Robertas linktelėjo, bet nieko neatsakė. Durys už sūnaus atsida- 
rė ir jose pasirodė stambus apsaugininkas. Dontė pakabino telefono 
ragelį, atsistojo ir padėjo abu delnus ant pleksiglazo. Jo šeimynykščiai 
padarė tą pat. Vienas paskutinis apsikabinimas, ir jis išėjo. 

Vėl surakintomis rankomis Dontę iš lankytojų sparno pro virtinę 
spragtelėjančių metalinių durų išvedė laukan iš pastato ir per veją su 
persikertančiais plytelių takais sugrąžino į kitą korpusą, kur paskutinį 
kartą uždarė į savo kamerą. Viskas dabar buvo paskutinį kartą, ir sė- 
dėdamas ant gulto bei stebeilydamas į dėžę su savo turtu Dontė beveik 
save įtikino, kad išeiti į kitą pasaulį bus palengvėjimas. 

Jo šeimynykščiams duotos kelios minutės suimti save į rankas. 
Išvesdama iš salės Ruta juos kiekvieną trumpai apkabino. Pasakė ap- 
gailestaujanti, ir jie padėkojo jai už gerumą. Visiems išeinant pro me- 
talines duris, ji paklausė: 

— Jūs, žmonės, vykstate į Hantsvilį? 

Taip, žinoma jie vykstą. | 

— Ko gero, bus sunkoka ten nukakti. Kalbama, kad keliuose ga- 
lėtų iškilti keblumų. 

Jie linktelėjo, bet nelabai žinojo, ką atsakyti. Praeidami pro sau- 
gos tarnybą administraciniame korpuse atsiėmė vairuotojo pažymėji- 
mus ir rankines ir paskutinį kartą paliko Polunskį. 


Rutos paminėti „keblumai keliuose“ buvo slaptas dviejų juodao- 
džių studentų iš valstijos Semo Hiustono universiteto Hantsvilyje 
įkvėptas „Facebook“ sąmokslas kodiniu pavadinimu „Apylanka . Planas 
buvo toks paprastas ir puikus, kad jis pritraukė dešimtis savanorių. 

2000-aisiais, netrukus po to, kai Dontė atvyko į mirtininkų Ayge- 
lį, kaliniai buvo perkelti iš Hantsvilio į Polunskį. Kaliniai perkelti, mir- 
ties kamera — ne. Per septynerius metus dviem šimtams egzekucijų 
tekdavę pergabenti myriop pasmerktuosius iš Polunskio į Hantsvilį. 
Planuoti ir įgyvendinti nuodugniai apgalvoti veiksmai, bet po kelių 
dešimčių pervežimų, kai nepasitaikė jokių pasalų nei didvyriškų pa- 
stangų išgelbėti mirtininkus ir viskas vyko sklandžiai, valdžia sumojo, 
kad niekas nestebi ir niekam iš tikrųjų nerūpi. Įmantrių planų atsisa- 
kyta, ir kiekvienas pervežimas vykdavo tuo pačiu maršrutu. Kalėjimą 
palikdavo 13.00, pasukdavo kairėn į 350-ąjį kelią, paskui vėl kairėn 
— į 190-ąjį, keturių eismo juostų plentą su gana intensyviu transpor- 
to eismu, ir po valandos kelionė baigdavosi. 

Kaliniai būdavo įsodinami į niekaip nepaženklinto keleivinio 
furgono galą, apsupami pakankamai ginkluotų žaliūkų, kad pajėgtų 

apsaugoti net prezidentą, ir dėl visa ko lydimi tokio pat kito furgono, 
pilno dar vieno būrio nuobodžiaujančių apsaugininkų, besiviliančių 
mažutės pramogos. 

Paskutinė egzekucija įvykdyta spalio 25-ą, kai sušvirkšta injekci- 
ja Maiklui Ričardui. 

Dešimt studentų, operacijos „Apylanka“ dalyvių, pasitelkė pen- 
kias transporto priemones ir pakankamai mobiliųjų telefonų, kad 
galėtų sekti dviejų baltų furgonų judėjimą iš Polunskio į Hantsvilį. 
Studentai liko nepastebėti. Niekas jų neįtarė planuojant akciją. Niekas 
nesistengė jų išaiškinti. Lapkričio pradžioje planas buvo parengtas ir 
vykdytojai nekantravo sukelti keblumų. 

Dontei prijaučiantis juodaodis apsaugininkas 12.50 nusiuntė 
slaptą žinutę vienam „Apylankos“ dalyviui: baltieji furgonai įsodi- 
nami, pervežimas prasidėjo. 13.00 furgonai išvažiavo iš kalėjimo ir 
pajudėjo tarnybiniu keliuku palei maksimalaus saugumo sektorių, 
paskui įsuko į 350-ąjį kelią Livingstono link. Transporto eismas buvo 
menkas, bet dvi mylios nuo kalėjimo suintensyvėjo, pasidarė gausus 
mašinų ir galiausiai visiškai užstrigo. Priekyje furgonų dešinėje eismo 
juostoje stovėjo kažkoks automobilis užgesusiu varikliu. Keista, vie- 
nas tokiu pat užgesusiu varikliu stovėjo ir kairėje juostoje, o dar kitas 
— kelkraštyje. Trys automobiliai blokavo bet kokią galimybę prava- 
žiuoti. Išlipę jų vairuotojai buvo sukišę galvas po atkeltais priekiniais 
dangčiais ieškoti gedimų. Paskui už tų trijų automobilių atsirado dar 
trys, visi užgesusiais varikliais tvarkinga eile išsirikiavę skersai kelio. 
Furgonai nejudėjo ir atrodė, lyg jiems nebūtų skubu. Už jų dešinėje eis- 
mo juostoje sustojo dar vienas automobilis. Šio vairuotoja, juodaodė, 
atšokdino priekinį dangtį, išlipo laukan ir dėjosi suirzusi, kad „Nissan“ 
jos neklauso. Šalia kairėje juostoje sustojo folksvagenas „Vabalas“, lyg 
pagal ženklą ištiktas kažkokio mechaninio trikdžio, ir taip pat buvo 
atkeltas jo priekinis dangtis. Nežinia iš kur išdygo daugiau transporto 
priemonių, susigrūdo už pirmos jų bangos ir visiškai užblokavo kelią, 
kelkraščius ir visas įvažas ir nuovažas. Per penkias minutes susiforma- 
vo bent dvidešimties mašinų transporto kamštis. Baltuosius furgonus 
supo sugedę lengvieji automobiliai ir visureigiai, visi su atkeltais prie- 
kiniais dangčiais ir aplinkui slampinėjančiais vairuotojais — besikal- 
bančiais, besijuokiančiais ir šnekančiais į mobiliuosius telefonus. Kele- 

tas studentų vaikščiojo nuo automobilio prie automobilio ir kiekvieną 
gadino, ištraukdami laidus nuo skirstytuvų dangtelių. 

Per kelias minutes prisistatė valstijos ir vietinė policija — de- 
šimtys paženklintų automobilių su kaukiančiomis sirenomis. Įkandin 
šių sekė brigada nutempimo sunkvežimių, visų paskubom surinktų Li- 
vingstone. Operacijos „Apylankos“ savanoriai buvo gerai instruktuoti. 
Kiekvienas vairuotojas atkakliai tvirtino, kad jo ar jos automobilis su- 
gedo, o pagal Teksaso teisę tai nelaikoma nusikaltimu. Be abejo, bus 
išrašyti šaukimai į teismą dėl užblokuoto transporto eismo, bet „Apy- 
lankos“ organizatoriai buvo suradę advokatą, kuris gintų juos teisme. 
Pareigūnai neturėjo teisės paimti raktelių ir patys tikrinti variklių. O 
jeigu ir mėgintų, varikliai buvo negyvi. Studentams pasakyta prie- 
šintis jų transporto priemonių kratai; taikiai priešintis bet kokiems 
mėginimams juos areštuoti; arešto akivaizdoje grasinti, kad imsiąsi 
teisinių veiksmų; o jeigu bus areštuoti, laikyti tai garbe, apdovanojimu 
už drąsą kovojant su neteisybe. „Apylanka“ turėjo ir kitų advokatų, 
kurie vestų jų bylas. Studentai mėgavosi mintimi, kad bus uždaryti 
už grotų — jų nuomone, taip išreikš savo neklusnumą valdžiai. Paskui 
apie tai galės kalbėti metų metus. 

Policijos automobiliai ir avarinės mašinos vis stojo ir stojo kaip 
papuola netoliese transporto kamščio, ir kai pirmieji kelių patruliai 
artinosi prie studentų, gražiai įsikomponavo antra plano dalis: iš 
Livingstono į 350-ąjį kelią įsuko dar viena studentų automobilių ban- 
ga ir sparčiai artėjo prie grūsties. Jie sustojo po tris pagret ir po tris 
vienas paskui kitą už atvykusių tempti sunkvežimių. Visi priekiniai 
dangčiai atšoko į viršų — dar daugiau pakelės gedimų. Kadangi iš 
nutempimo sunkvežimių vairuotųjų buvo tikimasi, jog šie sureaguos 
piktai ir galbūt net smurtingai, kad atsidūrė užtverti, antros bangos 
vairuotojai pasiliko savo automobiliuose užkeltais langais ir užrakin- 
tomis durelėmis. Dauguma automobilių buvo pilni studentų, o dauge- 
lis iš pastarųjų — sveiki jauni vyrukai, gebantys savimi pasirūpinti. Jie 
būtų ne prieš ir pasimušti. O visų pirma — buvo pikti. 

Nutempimo sunkvežimio vairuotojas, prisiartinęs prie pirmo 
pastatyto už jo automobilio, pamatė, kad šis pilnas juodųjų ir puolė 
keiktis, grasinti. Valstijos kelių patrulis šūktelėjo jam užsičiaupti. Pat- 
rulis, seržantas Inmanas, ėmėsi vadovauti išties nepaprastai situacijai: 

joje dalyvavo — kol kas — aštuoni policijos automobiliai, septyni nu- 
tempimo sunkvežimiai, bent trisdešimt „sugedusių“ transporto prie- 
monių ir du kalėjimo furgonai, iš kurių vienas gabeno žmogų pasitikti 
savo mirties. O dar blogiau, kad vietiniai gyventojai, paprastai važiuo- 
jantieji 350-uoju keliu, telkėsi iš paskos nežinodami, jog pasirinko 
netinkamą laiką nukakti iš vienos vietos į kitą. Kelias buvo beviltiškai 
užsikimšes. 

Inmanas, šaltakraujis profesionalas, žinojo kai ką, ko nežinojo 
studentai. Eidamas per įvairių transporto priemonių sangrūdą fur- 
gonų link, jis mandagiai linksėjo studentams, šypsojosi, klausė, ar šie 
maloniai leidžią laiką. Iš furgonų išlipo Dontės apsaugos komandos 
— stambūs vyrai mėlynomis specialiosios paskirties būrio uniformo- 
mis, su automatais. Daugelis studentų irgi prasibrovė arčiau furgonų. 
Inmanas prisiartino prie vieno studento, regis, jų šutvės vado, ištiesė 
ranką ir mandagiai prisistatė: 

— Seržantas Inmanas. Galiu paklausti jūsų pavardės? 

— Kvinsis Munis, — studenčiokas nenorom paspaudė Inmanui 
ranką. 

— Pone Muni, apgailestauju, kad jūsų automobilis sugedo. 

— Niekai, nesijaudinkite. 

Apsidairęs aplink, Inmanas nusišypsojo kitiems studentams. 

— Visa ta liaudis — jūsų draugai? 

— Niekada anksčiau nesu jų matęs. 

Inmanas vėl nusišypsojo. 

— Klausykite, pone Muni, mums reikia pašalinti tuos automobi- 
lius nuo kelio. Transportas tvenkiasi. Viskas užblokuota. 

— Manau, vertėtų iškviesti kokius nors mechanikus. 

— Ne, Kvinsi, mes paprasčiausiai juos nutempsime. Žinoma, ne- 
bent jūs visi norėtumėte sutaupyti šimtą baksų ir patys nuvažiuoti. 
Jeigu nuspręstumėte šitaip pasielgti, mes nebūtume priversti rašyti 
krūvos baudos talonų. Tai dar šimtas baksų už automobilį. 

— Vadinasi, pagal įstatymą neleidžiama tavo automobiliui su- 
gesti? 

— Ne, sere, anaiptol ne. Betjūs ir aš gerai žinome, kodėl čia esate. 
Teisėjas irgi žinos. 

— Aš žinau, kodėl čia esu. O kodėljūs čia? 

— Dirbu savo darbą, Kvinsi. Transporto eismo kontrolė ir rim- 
ties palaikymas. — Inmanas kryptelėjo galva ir pakvietė: — Eikite su 
manimi. 

Kvinsis nusekė paskui jį prie pirmo furgono. Šio dvejos šoninės 
sustumiamos durelės buvo atdaros. Inmanas pažvelgė vidun, paskui 
pakvietė Kvinsį padaryti tą pat. Furgonas buvo tuščias. Juodu nuėjo 
prie antro furgono. Abu pažvelgė vidun. Ir tas buvo tuščias. Apsaugi- 
ninkai kikeno. Iš tolo su švilpesiu sutuksėjo sraigtasparnis. 

— Kur Dontė Dramas? — suglumęs paklausė Kvinsis. 

— Jo čia nėra, ar ne? — patenkintas nusišiepė Inmanas. 

Kvinsis spogino akis į patamsintus tuščio furgono langus. Juo- 
du sugrįžo prie pirmojo nosies. Inmanas pažvelgė į dangų, Polunskio 
kryptimi. Visi laukė, ir po kelių sekundžių tiesiai jiems virš galvų pra- 
burzgė sraigtasparnis. 

Inmanas parodė pirštu į jį ir pasakė: 

— Ten skrenda Dontė. 

Kvinsiui atvipo smakras, pečiai nusmuko. Žinia pasklido tarp 
studentų, jų veiduose atsispindėjo sukrėtimas ir nenoras patikėti. 
Puiki operacija susikompromitavo. Dontė Dramas į mirties kamerą 
atvyks anksčiau numatyto laiko. 

— Pernelyg daug plepėjote internetu, — paaiškino Inmanas. — 
Štai kaip sutariame, Kvinsi. Jūs, vyručiai, per penkiolika minučių at- 
laisvinate šį kelią ir dingstate iš čia. Po penkiolikos minučių mes pra- 
dėsime išrašinėti baudos talonus ir tempti automobilius. Ir žinokite, 
kad nebus jokių areštų, tad neprovokuokite mūsų. Supratote? 

Visiškai sugniuždytas Kvinsis nuėjo. 


Po sumuštinių ir trijų puodelių kavos Bojetas pasijautė geriau. Ji- 
sai sėdėjo prie stalo, visos šviesos buvo įjungtos, naktinės užuolaidos 
atitrauktos. Robis ir Keitas nenuleido nuo jo akių, niekas nesišypsojo. 
Matyt, pinigų klausimą Bojetas atidėjo į šalį — bent kol kas. 

— Taigi, jeigu jums pasakysiu, kas nutiko Nikolei, kas atsitiks 
man? — paklausė jis, žvelgdamas į Robį. 

— Nieko — bent nieko ilgą laiką. Farai ir prokurorai turi savo 
žmogų. Jeigu šįvakar jis bus nužudytas, tai jie niekada nesvarstys 
būtinumo baudžiamąja tvarka persekioti ką nors kitą. Jeigu bausmės 

vykdymas Dontei bus laikinai sustabdytas, nesu tikras, kaip jie elgsis, 
bet ilgai truks, iki pripažins, kad kas nors kitas, o ne Dontė, nužudė 
Nikoleę. Į savo klaidingą įsitikinimą jie pernelyg daug investavę. 

— Vadinasi, aš nebūsiu areštuotas šiandien, rytoj arba dar kitą 
dieną? 

— Negaliu kalbėti už tuos klounus, pone Bojetai. Nežinau, ką jie 
darys. Paprastai čionykščiai farai kvaili, o detektyvas Kerberis — idio- 
tas. Bet jus areštuoti — reikštų prisipažinti, kad jie dėl Dontės suklydę, 
o to neturi atsitikti. Jeigu dabar pat įžengtumėte į policijos nuovadą, 
prisiektumėte Biblija ir pateiktumėte jiems kiekvieną pagrobimo, iš- 
prievartavimo ir nužudymo smulkmeną, jus iškart atmestų kaip pami- 
šėlį. Jie visai netrokšta jumis patikėti, pone Bojetai. Prisipažindamas 
juos sunaikintumėte. 

Tikas, pauzė. 

Robis pasilenkė į priekį ir rūsčiai jį nužvelgė. 

— Laikas baigiasi, pone Bojetai. Aš noriu viską išgirsti. Pasakyki- 
te man tiesą. Jūs nužudėte tą merginą? 

— Taip, visai kaip papasakojau čia esančiam Keitui. Pagrobiau ją, 
dvi dienas prievartavau, paskui pasmaugiau ir paslėpiau kūną. 

— Kur kūnas? Suradus palaikus, egzekucija būtų sustabdyta. 
Garantuoju tai. Kur jie? 

— Kalvose piečiau Džoplino, Misūryje. Kalvų gilumoje. 

— Nuo čia iki Džoplino Misūryje — bent penkios valandos kelio. 

— Daugiau. Aš su Nikole ten važiavau. 

— Vadinasi, ji buvo gyva, kai palikote Teksasą. 

Tikas, pauzė, galiausiai: 

— Taip. Nužudžiau ją Misūryje. Nuo čia iki ten prievartavau ją. 

— Ar įmanoma paskambinti į Džopliną valdžios atstovams ir 
jiems papasakoti, kaip surasti palaikus? 

Bojetas net nusijuokė iš tokios nesąmonės. 

— Manote, esu toks kvailas? Kodėl būčiau ją užkasęs, kur galėtų 
kas nors surasti? Net pats nesu tikras, ar po visų tų metų man pačiam 
pavyks ją surasti. 

Robis tai buvo numatęs ir neišsidavė esąs nustebęs. 

— Tokiu atveju mums reikia padaryti jūsų pareiškimo vaizdo 
įrašą, ir labai greitai. 

— Tvarka, esu pasirengęs. 

Jie nuėjo į konferencijų salę, kur jau laukė Karlosas su vaizdo 
kamera ir teismo stenografiste. Bojetas pasodintas į krėslą priešais 
vaizdo kamerą. Teismo stenografistė atsisėdo jam iš dešinės, Robis 
— iš kairės. Karlosas kamera filmavo. Staiga atsirado kiti firmos dar- 
buotojai — Robis norėjo, kad jie būtų liudytojai — ir kartu su Keitu 
sustojo dešimt pėdų toliau. Bojetas pažvelgė į juos ir ūmai ėmė nervin- 
tis. Jautėsi it žmogus, kurio laukia jo paties egzekucija, dalyvaujant 
gausiems stebėtojams. Teismo stenografistė paprašė jo pakelti dešinę 
ranką ir prisiekti, kad sakys tiesą. Jis taip ir padarė, o paskui Robis 
pradėjo klausinėti. Vardas, pavardė, kur gimęs, gyvenamosios vietos 
adresas, užsiėmimas, dabartinė kaip lygtinai paleistojo iš kalėjimo 
padėtis, žinios apie teistumą. Paklausė, ar Bojetas darąs savo pareiški- 
mą savanoriškai. Kad jam nieko nebuvę pažadėta. Ar gyvenęs Sloune 
1998-ųjų gruodį? 

Robio klausimai buvo švelnūs, bet dalykiški. Bojetas žvelgė tiesiai 
į kamerą, nė kiek nekrūpčiojo ir nemirksėjo, atrodė įsijaučiąs į savo už- 
davinį. Keista, tikas prapuolė. 

Papasakokite mums apie Nikolę. 

Bojetas sekundę pagalvojo, o paskui pradėjo pasakoti. Futbolo 
rungtynės, susižavėjimas Nikole, įkyrios mintys apie ją, tykojimas ir 
galiausiai pagrobimas lauke prie prekybos centro, niekam nematant. 
Ant savo pikapo grindų prikišo jai prie galvos pistoletą ir pagrasino 
nušauti, jeigu išleistų bent garsą, paskui lipnia juosta surišo ją per 
riešus ir kulkšnis. Lipnia juosta užklijavo ir burną. Nuvažiavo kažkur 
į laukus, nelabai prisimenąs kur, ir po to, kai pirmą kartą ją išprie- 
vartavo, vos neišmetė į griovį, sužalotos, tačiau gyvos, bet užsigeidė 
vėl prievartauti. Juodu išvažiavo iš Slouno. Mobilusis telefonas jos 
rankinėje vis skambėjo ir skambėjo, tad jisai sustojo ant tilto per Rau- 
donąją upę. Pasiėmė jos grynuosius, kreditinę kortelę ir vairuotojo 
pažymėjimą, o paskui numetė rankinę nuo tilto. Juodu keliavo per 
pietrytinę Oklahomą. Prieš pat patekant saulei, netoliese Fort Smito, 
pamatė pigų motelį, kuriame buvo kažkada anksčiau apsistojęs, vie- 
nas. Už kambarį sumokėjo grynaisiais ir su įremtu jai į galvą pistoletu, 
niekieno nepastebėtas, pravedė merginą vidun. Jis vėl juosta surišo jai 
riešus, kulkšnis, užklijavo burną ir paliepė miegoti. Pats numigo kelias 
valandas, nors nebuvo tikras, ar ji miegojo. Motelyje juodu praleido 
ilgą dieną. Įtikino Nikolę, kad jeigu paklusianti, duosianti, ko jis gei- 

džia, ją paleis. Bet jis jau žinojo, kaip bus iš tikrųjų. Sutemus juodu vėl 
važiavo toliau, šiaurės kryptimi. Sekmadienį auštant atsidūrė piečiau 
Džoplino, labai miškingoje ir atokioje vietovėje. Nors mergina ir mal- 
davo jo, bet vis tiek ją nužudė. Nebuvę lengva, ji įnirtingai priešinosi, 
draskė jį iki kraujo. Įgrūdo jos kūną į didelę dėžę nuo įrankių ir užkasė. 
Niekas niekada jos nesuras. Paskui parvažiavo į Slouną ir prisigėrė. 

Robis užsirašinėjo. Teismo stenografistė spaudinėjo savo steno- 
grafavimo mašinėlės klavišus. Visi kiti stovėjo sustingę. Tartum nė 
nekvėpavo. 

Baigęs pasakoti, Bojetas nutilo. Abejingas jo pasakojimas ir gerai 
prisimenamos smulkmenos kėlė šiurpą. Marta Handler vėliau parašys: 
„Stebint Bojeto akis ir veidą, kol kalbėjo apie savo nusikaltimus, neliko 
jokių abejonių, kad priešais mus — žiaurus žmogžudys. Mes niekada 
nesužinosime ir galbūt verčiau nė nenorėtume žinoti — kiek iškentėjo 
ši vargšė mergina per tą sunkų išmėginimą.“ 

Robis ramus, bet taip pat ir nekantraujantis baigti liudijimą, 
mygo toliau: 

— Maždaug kuriuo metu sekmadienį ją nužudėte? 

— Vos saulei patekėjus. Laukiau, kol viskas bus aiškiau matyti, 
kad galėčiau susivokti, kur esu, ir rasti tinkamiausią vietą kūnui pa- 
slėpti. 

— Ir tai įvyko sekmadienį, 1998-ųjų gruodžio 6-4? 

— Jeigu jūs taip sakote. Taip. 

— Taigi saulė turėjo patekėti apie 6.30? 

— Panašiai. 

— Ojūs sugrįžote į Slouną ir kur pasukote? 

— Į savo kambarį „Rebel Motor Inn motelyje, prieš tai už atim- 
tus iš Nikolės pinigus nusipirkęs dėžę alaus. 

— „Rebel Motor Inn“ motelyje nusigėrėte? 

— Taip. 

— Kiek laiko po nužudymo dar gyvenote Sloune? 

— Nežinau, gal pusantro mėnesio. Sausį buvau čia areštuotas, jūs 
turite duomenis. Išėjęs iš kalėjimo, pakėliau sparnus. 

— Po to, kai ją nužudėte, kada išgirdote, kad areštuotas Dontė 
Dramas? 

— Tiksliai nepamenu. Mačiau tai per televiziją. Ir jus, šaukiantį 
priešais kameras. 

— Ką pagalvojote, kai jis buvo areštuotas? 

Bojetas palingavo galva. 

— Pagalvojau, kas per kompanija idiotų. Tas vaikis niekuo dėtas. 
Jie sučiupo ne tą žmogų. 

Čia buvo puiki vieta baigti. Robis tarė: 

— Viskas. 

Karlosas siekė išjungti vaizdo kameros. 

Teismo stenografistės Robis paklausė: 

— Po kiek laiko turėsime perrašą? 

— Po dešimties minučių. 

— Gerai. Paskubėkite. 

Robis susispietė su kitais savo firmos nariais aplinkui konferenci- 
jų stalą, ir visi iškart prašneko. Trumpam Bojetas liko užmirštas, nors 
Fredas Prajoras vis nenuleido nuo jo akių. Bojetas paprašė vandens, ir 
Prajoras padavė jam butelį. Keitas išėjo į lauką paskambinti Deinai ir 
Matju, taip pat šiek tiek kvėptelėti gaivaus oro. Bet oras toli gražu ne- 
buvo gaivus, o pritvinkęs dūmų ir įtampos. 

Garsus dunkstelėjimas, palydėtas klyksmo. Bojetas nuvirto nuo 
kėdės ir trenkėsi ant grindų. Jisai susigriebė už galvos, pritraukė prie 
krūtinės kelius ir ėmė purtytis ištiktas priepuolio. Fredas Prajoras ir 
Aronas Rėjus klūpėjo palinkę ties juo, nelabai žinodami, ką daryti. Ro- 
bis ir kiti jo bendradarbiai susibūrė aplink, su pasibaisėjimu žvelgdami 
į tokius smarkius traukulius, kad, atrodė, drebino senovines medines 
grindis. Jiems iš tikrųjų buvo gaila to žmogaus. Išgirdęs sujudimą, 
Keitas prisijungė prie visų. 

— Jam reikia daktaro, — pasakė Samė Tomas. 

— Jis turi prie savęs vaistus, ar ne, Keitai? — kiek tyliau paklausė 
Robis. 

— Taip. 

— Jums teko matyti tai anksčiau? 

Bojetas vis blaškėsi, gailiai dejuodamas. Tikriausiai žmogus mirš- 
ta. Fredas Prajoras švelniai plekšnojo jam ranką. 

— Taip, — atsakė Keitas. — Maždaug prieš keturias valandas, 
kažkur Oklahomoje. Jis amžinybę vėmė, paskui prarado sąmonę. 

— Gal reikėtų jį nugabenti į ligoninę? Tai yra klausykite, Keitai, 
nejau jis kaip tik šiuo metu mirtų? 

— Nežinau, nesu daktaras. Ko dar jums iš jo reikia? 

— Parašo po jo afidavitu. 

Robis žengtelėjo atgal ir pamojo Keitui prieiti arčiau. Juodu ty- 
liai pasikalbėjo. Paskui Robis tęsė: — Be to, būtina surasti kūną. Net 
ir turint jo afidavitą, nėra garantijos, kad teismas sustabdys bausmės 
vykdymą. Gubernatorius — tikrai ne. Šiaip ar taip, privalome surasti 
kūną, ir greitai. 

Keitas pasiūlė: 

— Paguldykime jį ant sofos jūsų kabinete ir užtraukime užuolai- 
das. Aš jam duosiu tabletę. Galbūt jis dar nemiršta. 

— Gera mintis. 

Buvo 13.20. 


22 SKYRIUS 


M kad pirma Dontės kelionė sraigtasparniu bus ir jo 
paskutinioji. Teksaso viešojo saugumo valdybos dėka jis 
vyko oru devyniasdešimties mylių per valandą greičiu, trijų tūkstan- 
čių pėdų aukštyje virš banguojančių kalvų, bet nieko apačioje nematė. 
Sėdėjo įspraustas tarp dviejų apsaugininkų, stambių jaunų žaliūkų, 
piktai žvelgiančių pro langus, lyg operacija „Apylanka“ savo arsenale 
turėtų raketą žemė-oras ar gal dvi. Priekyje skrido du pilotai, nuožmių 
veidų vaikinai, apimti savo užduoties jaudulio. Sūpuojanti triukšmin- 
ga kelionė kėlė Dontei pykulį, tad jis užsimerkė, atlošė galvą į kietą 
sėdynės atramos plastiką ir mėgino galvoti apie ką nors malonaus. 
Nepajėgė. 

Mintyse repetavo paskutinį savo pareiškimą, be garso, vien lūpo- 
mis tardamas žodžius, nors tokio bildesio pripildytame sraigtasparny- 
je būtų galėjęs juos rėkte rėkti ir niekas nebūtų išgirdęs. Pagalvojo apie 
kitus kalinius — kai kuriuos draugus, kai kuriuos priešus, beveik visus 
kaltus, ir tik nedaugelį tvirtinusius, kad yra nekalti — ir apie tai, kaip 
jie pasitiko savo mirtį. 

Kelionė truko dvidešimt minučių, ir kai sraigtasparnis nutūpė 
ant senos rodeo aikštės Hantsvilio kalėjimo viduje, belaisvio laukė 
mažutė armija. Dontė, sukaustytas grandinėmis, su antrankiais, savo 
sergėtojų faktiškai buvo nešte nuneštas į furgoną. Po kelių minučių 
furgonas sustojo siauroje gatvelėje, abipus aptvertoje vielų tinklo ap- 
tvarais su blizgančia spygliuota viela viršuje. Iš furgono Dontė pro var- 
tus trumpu šaligatviu palydėtas į žemą, plokščiastogį raudonų plytų 
pastatą, kuriame Teksasas žudo savo žmones. 

Viduje jis prisimerkęs mėgino įžiūrėti naują aplinką. Po dešinei 
— aštuonios kameros, kiekviena atsiverianti į trumpą koridorių. Ant 

stalo padėtos kelios Biblijos, tarp jų viena ir ispanų kalba. Aplinkui 
sukinėjosi koks tuzinas apsaugininkų, kai kurie jų šnekučiavosi apie 
orus, lyg orai šiuo momentu būtų svarbūs. Dontė pastatytas priešais 
fotoaparatą ir nufotografuotas. Antrankiai nuimti, ir laborantas jį in- 
formavo, kad dabar bus nuimti jo pirštų atspaudai. 

— Kodėl? — paklausė Dontė. 

— Tokia tvarka, — nuskambėjo atsakymas. 

Laborantas paėmė jo pirštą ir perbraukė per rašalo paspaudę. 

— Nesuprantu, kodėl jums reikia daryti pirštų atspaudus žmo- 
gaus, kurį rengiatės tuoj nugalabyti. 

Laborantas nieko neatsakė. 

— Aišku, — tęsė Dontė. — Jūs norite užsitikrinti, kad pričiupote 
būtent tą žmogų, tiesa? 

Laborantas perbraukė kitą jo pirštą. 

— Ką gi, šįsyk pričiupote ne tą žmogų, galiu jus užtikrinti. 

Kai pirštų atspaudai buvo nuimti, jis nuvestas į laukiamąją 
vienutę — vieną iš aštuonių. Kitos septynios nebuvo naudojamos. 
Dontė atsisėdo ant gulto krašto. Pastebėjo, kokios blizgančios grindys, 
kokios švarios paklodės, kokia maloni temperatūra. Kitapus grotų 
koridoriuje stoviniavo keli kalėjimo pareigūnai. Vienas žengtelėjo prie 
grotų ir prisistatė: 

— Donte, aš — Benas Džeteris, šio Hantsvilio kalėjimo viršininkas. 

Dontė linktelėjo, bet neatsistojo. Stebeilijo į grindis. 

— Mūsų kapelionas — Tomis Pauelas. Jis čionai ir liks visą dieną. 

Nepakeldamas akių Dontė tarė: 

— Man nereikia kapeliono. 

— Jūsų valia. Dabar klausykitės manes, nes noriu jums pasakyti, 
kaip čia viskas vyksta. 

— Regis, žinau, kas atsitiks. 

— Ką gi, vis tiek jums papasakosiu. 


Po keleto kalbų, vienos už kitą aršesnės, mitingas šiek tiek iš- 
sikvėpė. Didelė juodaodžių minia grūdosi apie teismo rūmų fasadą, 
net išsiliedama į Pagrindinę gatvę, nors ši buvo užtverta. Kai niekas 
daugiau nebeėmė į rankas megafono, atgijo būgnininkų korpusas 
ir publika nusekė paskui muzikantus Pagrindine gatve, traukdama 

vakarų link, skanduodama šūkius, mojuodama transparantais, dai- 
nuodama „Mes nugalėsime *. Trėjus Gloveris prisiėmė manifestacijos 
ceremonimeistro vaidmenį ir manevravo savuoju visureigiu priekyje 
būgnininkų. Repas drebino miesto centro parduotuves ir kavines, o 
jų savininkai, pardavėjai ir klientai stovėjo languose ir duryse. Kodėl 
juodieji tokie susierzinę? Juk vaikinas prisipažino. Jis nužudė Nikole; 
pats pasakė tai padaręs. Akis už akį. 

Dar nebuvo neramumų, bet atrodė, kad miestas tuo tuoj pra- 
trūks. 

Priėję Sisko aveniu, Trėjus ir būgnininkai pasuko į dešinę — ne 
į kairę. Posūkis į kairę būtų nukreipęs žygį pietų linkme, apytikriai ta 
kryptimi, iš kur jis ir prasidėjo. Posūkis į dešinę reiškė, kad jie traukia 
į baltųjų miesto dalį. Vis dar niekas nieko nesvaidė. Nešūkavo grasini- 
mų. Keli policijos automobiliai važiavo iš paskos gerokai atsilikę, kiti 
sekė žygį lygiagretėmis gatvėmis. Dviem kvartalais Pagrindine gatve 
šiauriau jie atsidūrė senesnėje prabangių rezidencijų dalyje. Triukš- 
mas sutraukė žmones į priebučius, ir tai, ką jie pamatė, privertė vėl 
pasislėpti viduje, arčiau prie savųjų ginklų spintelių. Taip pat ir prie 
telefonų — skambinti merui ir policijos viršininkui. Juk tikrai, tas da- 
lykas drumsčia rimtį. Dėl ko tie žmoneliai taip jaudinasi? Juk vaikinas 
prisipažino. Darykite ką nors. 

„Civitano“ parkas — tai jaunimo beisbolo ir softbolo aikščių kom- 
pleksas prie Sisko gatvės, penki kvartalai į šiaurę nuo Pagrindinės, ir 
Trėjus Gloveris nusprendė, kad jie nuėję pakankamai toli. Būgnai 
padėti į šalį, ir žygis baigėsi. Dabar tai buvo sambūris, besimainantis 
mišinys iš jaunatvės, pykčio ir suvokimo, kad šią dieną ir vakarą nėra 
ką geriau veikti. Apytikriu policijos kapitono vertinimu, minią sudarė 
koks tūkstantis du šimtai dalyvių, visų jaunesnių nei trisdešimties 
metų. Didžiuma vyresnių juodųjų pasitraukė ir sugrįžo namo. Mobi- 
liaisiais telefonais patvirtinus detales, automobiliai, pilni dar daugiau 
juodųjų jaunimo, patraukė „Civitano“ parko link. 

Kitapus miesto dar viena įpykusių juodųjų minia stebėjo ug- 
niagesių brigadas gelbstint tai, kas buvo likę iš Sinajaus kalno Dievo 
Kristuje bažnyčios. Kadangi greitai paskambinta numeriu 911 ir grei- 


* Angl. „We Shall Overcome“ — protesto daina, Jungtinėse Valstijose pagrindinis judėjimo 
už pilietines teises himnas. 

tai sureaguota, žala pasirodė ne tokia didelė, kokia padaryta Pirmajai 
baptistų bažnyčiai, bet šventovė vis dėlto buvo gerokai nuniokota. 
Liepsnos užgesintos, tačiau dūmai tebevirto pro langus. Nesant vėjo, 
jie tvyrojo virš miesto, dar labiau didindami įtampą. 


Ryvos išvykimas į Hantsvilį buvo gerai fiksuojamas. Į dar vieną 
širdį dreskiantį spektaklį ji pasikvietė kai kuriuos gimines ir draugus, 
ir priešais televizijos kameras visi atsakančiai paverkė. Šonas Fordai- 
sas šiuo metu skrido reaktyviame, skubėjo iš Floridos, ir jo komanda 
prisijungsianti Hantsvilyje dėl interviu prieš pat egzekuciją. 

Kartu su Volisu, dviem kitais jų vaikais ir broliu Roniu jos grupę 
sudarė penki žmonės, išsirengę automobiliu į trijų valandų kelionę, 
kuri galėtų būti nepatogi. Tad Ryva įkalbėjo savo pastorių pasiskolinti 
vieną iš bažnyčios mikroautobusų ir net pasiūlė, kad jis pats vairuotų. 
Brolis Ronis jautėsi pervargęs ir emociškai išsisėmęs, bet aplinkybės 
susiklostė tokios, kad niekaip negalėjo ginčytis su Ryva — tik ne šiuo 
metu, tik ne „svarbiausią jos gyvenimo dieną. Jie sulipo ir pajudėjo 
į priekį brolis Ronis prie dešimties vietų mikroautobuso — abiejuose 
šio šonuose stambiomis raidėmis buvo nudažytas užrašas: „Slouno 
Pirmoji baptistų bažnyčia, Teksasas — vairo. Kiekvienas pamojo 
draugams ir gera linkintiesiems. Kiekvienas pamojo į televizijos ka- 
merą. 

Jiems dar nepasiekus miesto pakraščių, Ryva jau verkė. 


Po penkiolikos minučių tylioje Robio kabineto tamsoje Bojetas 
atsigavo, bet liko gulėti ant sofos. Nuo skausmo jo protas tebebuvo 
aptemęs, kojos ir rankos vis dar netvirtos. Keitui įkišus galvą pro duris 
pažiūrėti, Bojetas atsiliepė: 

— Aš čia, pastoriau. Vis dar gyvas. 

Priėjęs arčiau, Keitas paklausė: 

— Kaip jums sekasi, Trevisai? 

— Jau daug geriau, pastoriau. 

— Gal ko jums atnešti? 

— Kavos. Atrodo, ji maldo skausmą. 

Keitas išėjo uždarydamas duris. Susirado Robį ir pranešė, kad 
Bojetas tebegyvas. Šiuo metu teismo stenografistė perrašinėjo Boje- 
Karlosas ir Bonė, karštligiškai kūrė teikimą, jau žinomą kaip „Bojeto 
peticija. 

Į kontorą pro priimamojo sekretorę atėjo teisėjas Elajas Henris ir 
pasuko tiesiai į konferencijų salę. 

— Čionai, — pakvietė Robis ir nusivedė teisėją į mažutę bib- 
lioteką. Uždaręs duris, paėmė į ranką nuotolinio valdymo pultelį ir 
tarė: — Turite tai pamatyti. 

— Ką taip? — paklausė teisėjas Henris, įsmukdamas į krėslą. 

— Tik palūkėkite. — Robis nukreipė pultelį į sieną, ir ant šios 
ekrane pasirodė Bojetas. — Čia žmogus, kuris nužudė Nikolę Jarber. 
Mes ką tik tai įrašėme. 

Vaizdo įrašas tęsėsi keturiolika minučių. Juodu žiūrėjo nepra- 
tardami nė žodžio. 

— Kurjis? — paklausė teisėjas Henris, kai ekranas užtemo. 

— Mano kabinete, ant sofos. Jam piktybinis smegenų auglys 
ar bent pats taip sako, ir žmogus miršta. Pirmadienio rytą atėjo į 
vieno liuteronų dvasininko Topikoje, Kanzase, kontorą ir viską at- 
virai išklojo. Šiek tiek vedžiojo už nosies, bet dvasininkui galiausiai 
pavyko jį įsisodinti į automobilį. Prieš porą valandų juodu atvažiavo 
į Slouną. 

— Dvasininkas jį čionai atvežė? 

— Taip. Palaukite. — Robis atidarė duris ir pasišaukė Keitą. Pri- 
statė jį teisėjui Henriui. — Štai šis žmogus, — pasakė ir paplekšnojo 
Keitui per nugarą — Sėskitės. Ponas Henris — mūsų išvažiuojamojo 
teismo teisėjas. Jeigu būtų pirmininkavęs nagrinėjant Dontės Dramo 
bylą, šiuo metu mes čia nesikalbėtumėme. 

— Malonu susipažinti, — pasakė Keitas. 

— Panašu, kad leidotės į nemenką avantiūrą. 

Keitas nusijuokė. 

— Pats dar nesusivokiu, kur esu ir ką veikiu. 

— Taigi pataikėte kaip tik į tą juridinę firmą, — pagyrė teisėjas 
Henris. 

Visi trys nusijuokė, trumpai, o paskui visa gera nuotaika dingo. 

— Kąjūs manote? — teisėją Henrį paklausė Robis. 

Teisėjas pasikasė skruostą, minutėlę įtemptai mastė, paskui pra- 
šneko: 

— Klausimas štai koks: ką pamanys apeliacinis teismas? Ką gali 
žinoti. Tenai nemėgstama tų paskutinės minutės liudytojų, netikėtai 
atsirandančių ir pradedančių keisti dešimties metų senumo faktus. Be 
to, mažai tikėtina, kad būtų rimtai žiūrima į žmogų, susikūrusį karje- 
rą iš prievartavimų sunkinančiomis aplinkybėmis. Duodu jums mažai 
šansų, kad pavyks pristabdyti bausmės vykdymą. 

— Tai kur kas daugiau, negu turėjome prieš dvi valandas, — pri- 
minė Robis. 

— Kada įregistruojate peticiją? Jau beveik antra. 

— Per valandą. Štai mano klausimas: ar pranešame spaudai apie 
poną Bojetą? Siunčiu vaizdo įrašą teismui ir gubernatoriui. Galiu jį 
taip pat duoti ir vietinei televizijai ar nusiųsti kiekvienai Teksaso sto- 
čiai. Arba dar geriau — galiu čia ar teismo rūmuose surengti spaudos 
konferenciją, ir tegul pasaulis klausosi Bojeto, pasakojančio savąją 
versiją. 

— Kokia iš to nauda? 

— Tarkim, aš noriu, kad pasaulis sužinotų, jog Teksasas rengiasi 
įvykdyti mirties bausmę ne tam žmogui. Štai žudikas, klausykitės jo. 

— Bet šis pasaulis negali sustabdyti egzekucijos. Tą gali padaryti 
tik teismai arba gubernatorius. Jumis dėtas būčiau atsargus, Robi. Da- 
bar ore tvyro dūmai, ir jeigu žmonės per televiziją pamatys Bojetą, ši 
vieta galėtų susprogti. 

— Ji jau ir šiaip sprogsta. 

— Norite pamatyti rasių karą? 

— Jeigu bus nužudytas Dontė, taip. Neturėčiau nieko prieš rasių 
karą. Nedidelį. 

— Liaukitės, Robi. Čia jūs žaidžiate su ugnimi. Mąstykite strate- 
giškai, ne emociškai. Ir turėkite mintyje, kad šis žmogus galėtų meluo- 
ti. Tai būtų ne pirma egzekucija, kai apgavikas prisiima atsakomybę. 
Žiniasklaida tam nepajėgi atsispirti. Psichas patenka į televiziją. Visi 
atrodo kvailai. 

Robis žingsniuoja, keturis žingsnius pirmyn, keturis — atgal. 
Nenustygta vietoje, šėlsta, bet vis tiek mąsto aiškiai. Visada labai ža- 
vėjęsis teisėju Henriu ir dabar yra pakankamai protingas, kad suvoktų 
šio metu esąs reikalingas patarimo. 

Bibliotekoje tylu. Anapus durų girdisi įtempti balsai, skamba 
telefonai. 

Teisėjas Henris vėl prašneko: 

— Manau, palaikų ieškoti neįmanoma. 

Robis papurtė galvą ir klausiamai pasisuko į Keitą. 


— Ne dabar, — tarė šis. — Prieš dvi dienas, regis, tai buvo 
antradienį, nesu tikras, — jaučiuosi taip, lyg būčiau gyvenęs su tuo 
žmogumi metus, — antradienį jam pasakiau, kad geriausias būdas 


sustabdyti egzekuciją — tai surasti kūną. Jis atsakė, kad tai būtų sun- 
ku padaryti. Užkasė ją prieš devynerius metus atkampioje vietovėje, 
labai miškingoje. Taip pat jis pasakė, kad kelis kartus buvo sugrįžęs 
jos aplankyti, — nesu tikras, ką tai reiškė, ir iš tikrųjų nenorėjau tęsti 
tos temos. Paskui praradau su juo kontaktą. Vis ieškojau ir ieškojau, 
buvau pasiryžęs kaip nors Bojetą užspeisti ir primygtinai pareikalauti, 
kad praneštume valdžios atstovams, čionai ir Misūryje, jeigu ten Ni- 
kolė iš tikrųjų užkasta, bet jisai spyriojosi. Paskui mudu vėl praradome 
kontaktą. Jis — keistas tipas, labai keistas. Vakar naktį, apie dvyliktą, 
man paskambino — jau gulėjau lovoje, kietai miegojau — ir pasakė, 
kad nori vykti čionai, papasakoti savo istoriją ir sustabdyti egzekuciją. 
Jaučiau, tartum neturėčiau pasirinkimo. Niekada anksčiau nieko pa- 
našaus nebuvau daręs, patikėkite. Žinau, kad negerai padėti buvusiam 
kaliniui nusižengti lygtinio paleidimo sąlygoms, bet tebūnie kas bus. 
Šiaip ar taip, praėjusią naktį mudu išvykome iš Topikos apie pirmą 
valandą, ir aš vėl pasiūliau pranešti valdžios atstovams ir bent pradėti 
palaikų paieškas. Jis nenorėjo to klausytis. 

— Būtų nieko neišėję, Keitai, — nuramino Robis. — Iš čionykš- 
tės valdžios jokios naudos. Būtų pasijuokę iš jūsų. Jie turi savo žmogų, 
byla išaiškinta. Ir beveik baigta, manau. Niekas Misūryje nepajudintų 
nė piršto, nes ten aktyviai netiriama. Juk negali paprasčiausiai pa- 
skambinti šerifui ir pasiūlyti jam su savo vaikinais leistis į miškų glū- 
dumą ir pradėti kasti kur nors palei upokšnį. Šitaip nedaroma. 

— Tai kas ieškos palaikų? — paklausė Keitas. 

— Turbūt mes. 

— Aš vykstu namo, Robi. Žmona rėkauja ant manęs. Manasis 
draugas teisininkas mano, kad išprotėjau. Turbūt ir esu išprotėjęs. 
Padariau, ką galėjau. Bojetas visiškai jūsų. Nuo to tipo man darosi 
bloga. 

— Nusiraminkite, Keitai. Kaip tik šiuo metu jūs man reikalingas. 

— Kuriems galams? 

— Tiesiog laikykitės šalimais, gerai? Bojetas jumis pasitiki. Bet 
to, kada paskutinį kartą turėjote vietą pirmoje eilėje, kilus rasinėms 
riaušėms? 

— Nejuokinga. 

— Remkitės vaizdo įrašu, Robi, — patarė teisėjas Henris. — Paro- 
dykite jį teismui ir gubernatoriui, bet ne viešai. 

— Vaizdo įrašą aš galiu kontroliuoti, bet ne poną Bojetą. Jeigu 
panorės kalbėti spaudai, negalėsiu jam uždrausti. Dievaži, juk jis ne 
mano klientas. 


Ketvirtadienį iki 14.30 visas Slouno bažnyčias, juodųjų ir baltųjų, 
jau saugojo dvasininkai, diakonai ir sekmadieninės mokyklos moky- 
tojai, visi vyrai, visi gerai ginkluoti ir matomi. Jie sėdėjo ant fasado 
laiptų ir neramiai šnekučiavosi, pasidėję ant kelių šratinius šautuvus. 
Sėdėjo medžių paunksnėse šalia gatvių ir mojo pravažiuojantiems 
automobiliams, iš kurių daugelis rodė solidarumą ir atsakydavo sig- 
nalizuodami. Patruliavo prie užpakalinių durų ir kieme už bažnyčios 
— rūkydami, kramtydami gumą, sekdami, gal pamatys ką nors judant. 
Sloune bažnyčių padegimų daugiau nebūsią. 

Medvilnės valymo punktas du dešimtmečius stovėjo apleistas, kai 
jį pakeitė naujesnis į rytus nuo miesto. Tai buvo krislas akyje, smarkiai 
griūvantis senas pastatas, ir normaliomis aplinkybėmis geras gaisras 
būtų sveikintas. 14.44 užregistruotas skambutis numeriu 911. Viena 
paauglė, važiuodama pro šalį, pamatė tirštus dūmus ir paskambino iš 
savo mobiliojo telefono. Ir šiaip neturintys ramybės ugniagesiai metė- 
si prie senojo punkto, ir kol ten nuvyko, liepsnos jau veržėsi pro stogą. 
Kadangi pastatas buvo tuščias, apleistas ir vis tiek nebūtų padaręs 
didelio nuostolio, jie ne itin skubėjo gesinti. 

Juodi dūmai vertėsi į dangų. Iš savo kabineto antrame aukšte ne- 
toliese teismo rūmų meras juos matė ir pasitaręs su policijos viršinin- 
ku paskambino į gubernatūrą. Nepanašu, kad padėtis Sloune gerėtų. 
Piliečiams iškilęs pavojus. Reikia atsiųsti Nacionalinę gvardiją. 

23 SKYRIUS 


eticija baigta kurti 15.00 ir su įtrauktu Bojeto afidavitu su- 

darė trisdešimt puslapių. Bojetas raštu prisiekė sakąs tiesą, 
ir Samė Tomas elektroniniu paštu išsiuntė peticiją „Gynėjų grupei“ 
Ostine. Ten personalas jau laukė. Peticija išspausdinta dvylika kopijų 
ir įteikta Siselei Eivis. Ši išskuodė iš kontoros, įšoko į savo automobilį 
ir nurūko per miestą į Teksaso baudžiamųjų bylų apeliacinio teismo 
būstinę. Peticija įregistruota 15.35. 

— Kas čia? — paklausė kanceliarijos klerkas, paimdamas dis- 
kelį. 

— Tikrojo žudiko prisipažinimo vaizdo įrašas, — atsakė Siselė. 

— Įdomu. Spėju, jūs norite, kad teisėjai tai pamatytų gana 
greitai. 

— Tuojau pat, prašom. 

— Bus padaryta. 

Juodu trumpai šnektelėjo, ir Siselė paliko kanceliariją. Klerkas 
tučtuojau pristatė peticiją į devynių teisėjų biurus. Teismo pirmininko 
biure jis pasiūlė teisės stažuotojui: 

— Gal norėtumėte pirma pasižiūrėti vaizdo įrašą. Vienas žmogus 
ką tik prisipažino nužudęs. 

— Ir kur tas žmogus? — paklausė stažuotojas. 

— Pasak „Gynėjų grupės“ juristo, Dontės Dramo advokato kon- 
toroje, Sloune. 

— Vadinasi, Robis Flekas surado jam naują liudytoją? 

— Panašu į tai. 

Palikusi TBBAT būstinę, Siselė pasuko iš kelio du kvartalus ir 
pravažiavo pro valstijos Kapitolijų. „Mitingas dėl Dontės“ ant pietinės 

vejos buvo besutraukiąs nemažą minią. Visur sukinėjosi policija. Lei- 
dimas mitinguoti buvo duotas ir, atrodė, Pirmoji pataisa“ veikė. 
Minia, beveik vien juodųjų, vis didėjo. Leidimas galiojo trims 
valandoms, nuo 15.00 iki 18.00, tai yra egzekucijos laiku, bet buvo 
akivaizdu, kad įvykiai atsilieka nuo numatyto grafiko — Ostine, bet 
tikrai ne Hantsvilyje. | 


Gubernatorius buvo posėdyje, svarbiame, bet neturinčiame nie- 
ko bendra su Donte Dramu. 15.11 vaizdo įrašą gavo padėjėja, atsakin- 
ga už prašymus atidėti bausmės vykdymą. Ji peržiūrėjo visas keturio- 
lika įrašo minučių, kol apsisprendė, ką toliau daryti. Nors jai atrodė, 
kad Bojetas šiek tiek įtikimas ir keliantis šiurpą dėl savo praeities ir 
ištaikyto laiko, kai staiga panoro viską atvirai iškloti, buvo nusiteikusi 
skeptiškai, tad nuėjo ieškoti Veino Volkoto, gubernatoriaus juristo ir 
artimo draugo. Papasakojo jam apie vaizdo įrašą. 

Volkotas atidžiai išklausė, paskui uždarė savo kabineto duris ir 
pakvietė ją atsisėsti. 

— Kas matė šį vaizdo įrašą? — paklausė jis. 

— Tik aš, — atsakė padėjėja. — Jis atsiųstas elektroniniu paštu 
su prieigos slaptažodžiu iš pono Fleko kontoros. Aš tuojau pat jį per- 
žiūrėjau ir štai čia esu. 

— Ir tai pilnutinis prisipažinimas? 

— O taip, su daugybe smulkmenų. 

— Jūs tikite tuo tipu? 

— To nepasakiau. Tik pasakiau, kad jis atrodo žinantis, apie ką 
kalba. Yra žagintojas maniakas ir buvo Sloune tuo metu, kai ta mergi- 
na dingo. Tai pilnutinis prisipažinimas. 

— Arjis mini Dramą? 

— Kodėljūs tiesiog nepasižiūrite vaizdo įrašo? 

— Juk neprašiau kokių nors patarimų, ar ne? — nukirto Volko- 
tas. — Tik atsakinėkite į mano klausimus. 

— Atleiskite, — padėjėja įkvėpė oro. Staiga ji ėmė nervintis ir ne- 
rimauti. Volkotas klausėsi, bet taip pat ir kažką rezgė. — Jis paminėjo 


* Kalbama apie JAV Konstitucijos pataisą, įeinančią į Teisių bilį, pagal kurią piliečiams 
garantuojama religijos, saviraiškos, kalbos, spaudos ir susirinkimų laisvė (priimta 1791 m.). 

Dramą, bet vien pasakydamas, jog niekada šio nepažinojo ir jog šis 
neturi nieko bendra nusikaltimu. 

— Jis aiškiai meluoja. Gubernatoriaus dėl to netrukdysiu ir no- 
riu, kad pasiliktumėte tą vaizdo įrašą pas save. Neturiu laiko jį peržiū- 
rėti. Nei gubernatorius. Suprantate? 

Ji nesuprato, bet vis tiek linktelėjo. 

Volkotas prisimerkė ir susiraukė. 

— Juk suprantate, taip? — rimtai paklausė jis. — Šis vaizdo įra- 
šas telieka jūsų kompiuteryje. 

— Taip, sere. 

Vos tik ji išėjo, Volkotas faktiškai nurisnojo į Bario Ringfildo — 
gubernatoriaus vyriausiojo atstovo spaudai ir artimiausio draugo 
— biurą. Tačiau šio patalpose knibždėjo personalo ir praktikantų, tad 
juodu išėjo pasivaikštinėti į koridorių. 

Kelias minutes aptarinėję savo nuomones, abu sutarė, kad gu- 
bernatoriui vaizdo įrašo pamatyti nereikėtų. Jeigu Bojetas meluoja, 
tai vaizdo įrašas nesvarbus ir egzekucija bus įvykdyta kaip tik tam 
žmogui, kuriam ir dera. Bet jeigu Bojetas sako tiesą, — o tuo jie labai 
abejojo, — ir mirties bausmė bus įvykdyta ne tam žmogui, šalutinės 
pasekmės galėtų būti bjaurios. Vienintelis būdas gubernatoriui Gilui 
imti atsakomybę, prisipažįstant, kad vaizdo įrašą užlaikę ar galbūt 
net pametę. Gilas Niutonas niekada nebuvo sutikęs atidėti mirties 
nuosprendžio vykdymo, ir esant tokiam Dramo bylos sužadintam, 
kvapą gniaužiančiam dėmesiui, jis neketinąs nusileisti dabar. Net 
jeigu peržiūrėtų vaizdo įrašą ir net jeigu patikėtų Bojetu, jis vis tiek 
nesitrauktų. 

Veinas ir Baris nuėjo į gubernatoriaus kabinetą. Ten juodu buvo 
laukiami lygiai 16.00, dvi valandos iki egzekucijos. Apie vaizdo įrašą 
gubernatoriui jie nesakys. 


15.30 „Eleko juridinė firma“ dar kartą susirinko apie pagrindinį 
konferencijų stalą. Visi dalyvavo ir visi pastebėti, tarp jų ir Keitas, ku- 
ris, nors ir kovojo su didžiausiu savo gyvenime nuovargiu, vos galėjo 
patikėti, kad kažkokiu būdu įsigijo bilietą į šį balaganą. Jis ir teisėjas 

Henris sėdėjo atokiau nuo stalo, prie sienos. Aronas Rėjus ir Fredas 
Prajoras kitoje salės pusėje skaitė laikraščius. Trevisas Bojetas tebebu- 
vo gyvas, vis ilsėjosi patamsy ant Robio sofos. 

Robis vėlavo išvykti į Hantsvilį, ir buvo matyti, koks yra įsitem- 
pęs. Bet jis dar negalėjo išvažiuoti. Išsiųsta „Bojeto peticija“ suteikė jo 
komandai energijos ir vilties. 

Iš sąrašo — kaip visada geltoname teisininko bloknote — Robis 
skaitė būtinus nuveikti darbus. Samė Tomas ir Bonė seks peticijos 
eigą apeliaciniame teisme, taip pat toliau spaus gubernatūrą, kad 
nuosprendžio vykdymas būtų atidėtas. Gilas Niutonas dar nebuvo 
nusprendęs prašymą patenkinti ar atmesti — paprastai jis delsdavo 
iki paskutinės minutės. Mat mėgo dramą ir dėmesį. Karlosas seks 
peticijos dėl nepakaltinamumo eigą Penktojo regiono teisme, posė- 
džiaujančiame Naujajame Orleane. Jeigu ten ši bus atmesta, tuomet 
jie apeliuos į Jungtinių Valstijų Aukščiausiąjį Teismą. Fredas Prajo- 
ras liks kontoroje ir prižiūrės Bojetą. Niekas nežinojo, ką daryti dėl 
Bojeto, bet atrodė, kad šis neketina pasprukti. Kaip visada Aronas 
Rėjus lydės Robį į Hantsvilį. Marta Handler irgi ten vyks — stebėti 
ir fiksuoti. Robis glaustai mėtė nurodymus, atsakinėjo į klausimus, 
sprendė prieštaravimus, o paskui, staiga pažvelgęs į dvasiškąjį tėvą, 
paklausė: 

— Keitai, ar galite vykti su mumis į Hantsvilį? 

Kelias sekundes dvasiškasis tėvas prarado amą. 

— Kodėl, Robi? — pagaliau įstengė paklausti. 

— Dontei galėtų jūsų prireikti. 

Keitui atvipo burna, iš jos neišėjo nė žodis. Salė nuščiuvo, visų 
akys susmigo į Keitą. 

Robis toliau mygo: 

— Jis išauklėtas su bažnyčia, Keitai, bet dabar į religiją žiūri mig- 
lotai. Per jo teismą iš prisiekusiųjų penki buvo baptistai, du — pen- 
kiasdešimtininkai, vienas — Kristaus bažnyčios narys, o kiti, kaip ma- 
nau, jam jau pasimiršo kas. Per pastaruosius kelerius metus jis pradėjo 
manyti, kad būtent per baltuosius krikščionis atsidūręs mirtininkų 
flygelyje. Nenori turėti su jų Dievu nieko bendra, ir aš nesitikiu, kad 
kada nors netrukus jis pakeistų savo pažiūras. Vis dėlto pačioje pabai- 
goje galėtų būti dėkingas, jeigu turėtų su kuo kartu melstis. 

Keitas troško tik malonios lovos švariame motelyje ir dvylikos 
valandų miego. Bet kaip Dievo žmogus jis negalėjo atsisakyti. Tad lėtai 
linktelėjęs tepasakė: 

— Žinoma. 

— Gerai. Išvykstame po penkių minučių. 

Keitas užsimerkė, pasitrynė smilkinius ir tarė sau: „Viešpatie, ką 
aš čia veikiu? Padėk man.“ 

Staiga nuo kėdės pašoko Fredas Prajoras. Laikydamas savo mobi- 
lųjį telefoną ištiestoje rankoje, lyg tas būtų įkaitęs iki baltumo, garsiai 
ištarė: 

— Oho! Skambina Džojus Gembelas. Nori pasirašyti afidavitą ir 
atšaukti savo parodymus. 

— Jis prie telefono? — paklausė Robis. 

— Ne. Atsiuntė tekstinę žinutę. Gal reikėtų jam paskambinti? 

— Žinoma! — nukirto Robis. 

Pajoras žengtelėjo prie stalo centro ir suspaudinėjo telefono su 
garsiakalbiu mygtukus. Kol gaudė šaukiamieji signalai, visi nejudėjo. 
Galiausiai nedrąsiai atsiliepta: 

— Alio? 

— Džojau, čia Fredas Prajoras, iš Slouno, ką tik gavau jūsų žinutę, 
kas per velniava dedasi? 

— Aha, noriu padėti, pone Prajorai, esu to visko išties prislėgtas. 

— Manote esąs prislėgtas, o kaip Dontė? Jam liko gyventi dvi su 
puse valandos, o dabar jūs pagaliau atsibundate ir norite padėti. 

— Aš taip susipainiojau, — atsiduso Džojus. 

Robis pasilenkė į priekį ir ėmėsi pats vadovauti pokalbiui. 

— Džojau, čia Robis Flekas. Prisimenate? 

— Žinoma. 

— Kurjūs esate? 

— Mišen Bende, savo bute. 

— Jūs sutinkate pasirašyti afidavitą ir prisipažinti, kad per Don- 
tės bylos nagrinėjimą teisme melavote? 

— Taip, — nė kiek nedvejodamas atsakė Džojus. 

Robis užsimerkė ir nulenkė galvą. Sėdintieji aplinkui stalą tylo- 
mis gniaužė kumščius, greitomis šnabždėjo padėkos maldas ir mainėsi 
daugybe pavargusių šypsenų. 

— Puiku. Štai koks planas. Hiustone yra advokatė, Agnesė Tener. 
Jos kontora miesto centre, Klėjaus gatvėje. Jūs pažįstate miestą? 

— Manau. 

— Sugebėsite rasti miesto centre kontorą? 

— Nežinau. Kažin ar man derėtų vairuoti. 

— Jūs girtas? 

— Ne girtas, bet anksčiau gėriau. 

Robis instinktyviai pasižiūrėjo į laikrodį. Dar nėra keturių popiet, 
o vaikinas jau sunkiai verčia liežuvį. 

— Džojau, išsikvieskite taksi. Vėliau aš jums apmokėsiu. Labai 
svarbu, kad kuo greičiau atsidurtumėte Tener kontoroje. Mes elektro- 
niniu paštu atsiųsime afidavitą, jūs jį pasirašysite, o mes paskui įregis- 
truosime Ostine. Galite tai padaryti, Džojau? 

— Pamėginsiu. 

— Tai mažiausia, ką galite padaryti, Džojau. Kaip tik šiuo metu 
Dontė yra Hantsvilio laukiamojoje vienutėje — per trisdešimt pėdų 
iki mažos patalpos, kur žudomi žmonės, ir savo melais jūs padėjote jį 
ten įkišti. 

— Man taip gaila, — jo balsas palūžo. 

— Kontoros adresas — Klėjaus gatvės 118, supratote, Džojau? 

— Manau, taip. 

— Nuvykite ten, Džojau. Dokumentai ten jau lauks jūsų. Kiekvie- 
na minutė svarbi, Džojau, suprantate? 

— Gerai, gerai. 

— Po dešimties minučių mums paskambinkite. 

— Bus padaryta. 

Baigęs pokalbį, Robis išrėkė įsakymus, ir visi paknopstomis puolė 
vykdyti. Pasukdamas į duris jis pakvietė: 

— Eime, Keitai. 

Juodu įšoko į furgoną kartu su atskuodusia iš paskos Marta 
Handler, ir Aronas Rėjus paspaudė visu greičiu. Robis paskambino į 
Hiustoną Agnesei Tener ir skubiai sutarė dėl detalių. 

Keitas pasilenkė į priekį ir užpakalinio vaizdo veidrodėlyje pa- 
žvelgė į Aroną. 

— Kažkas sakė, kad iki Hantsvilio važiuoti trys valandos? 

— Taip, — atsakė Aronas. — Bet mes neketiname važiuoti. 

Slouno municipaliteto oro uostas buvo dvi mylios į rytus nuo 
miesto. Jis turėjo vieną kilimo ir tūpimo taką, iš vakarų į rytus kryp- 
ties, keturis mažus angarus, įprastą rinkinį senų „Cessna“ lėktuvėlių, 
pagret išrikiuotų degutbetonio aikštelėje, ir žemą keturkampį metali- 
nį pastatą, atstojantį terminalą. Palikę furgoną, jie nubėgo per mažutį 
vestibiulį, linktelėjo prie langelio sėdinčiam oro uosto darbuotojui ir 
išpuolė į aikštelę, kur laukė blizgantis dvimotoris „King Air“, priklau- 
santis turtingam advokatui, Robio draugui ir entuziastingam pilotui. 
Šis įsodino juos į lėktuvą, uždarė dureles, liepė visiems prisisegti sau- 
gos diržus, paskui prisisegė pats ir suskato spaudinėti jungiklius. 

Keitas jau dvi valandas nesikalbėjo su savo žmona, ir viskas dė- 
josi taip greitai, kad jis nelabai žinojo, nuo ko pradėti. Deina atsiliepė 
sulig pirmu šaukiamuoju signalu, lyg visą laiką nebūtų atitraukusi akių 
nuo savo mobiliojo telefono. Suburzgė motorai, ir staiga po saloną iš- 
plito triukšmas ir drebulys. 

— Kur tu esi? — paklausė Deina. 

— Lėktuve, palieku Slouną, skrendu į Hantsvilį susitikti su Don- 
te Dramu. 

— Vos girdžiu tave. Kieno lėktuvas? 

— Robio Fleko draugo. Klausyk, Deina, ir aš tavęs negirdžiu. Pa- 
skambinsiu, kai nutūpsime Hantsvilyje. 

— Prašau, būk atsargus, Keitai. 

— Myliu tave. 

Keitas sėdėjo veidu į lėktuvo priekį, bemaž liesdamasis keliais 
su Marta Handler. Kol jie riedėjo į kilimo ir tūpimo taką, jis stebėjo 
pilotą pagal nustatytą sąrašą atliekant prietaisų patikrą. Robis, Marta 
ir Aronas — visi turėjo prisidėję prie ausies telefonus, ir Keitas stebė- 
josi, kaip jie per tokį triukšmą geba kalbėtis. Kilimo ir tūpimo tako gale 
„King Air“ apsisuko 180 laipsnių kampu vakarų link. Pilotas padidino 
motorų sūkių skaičių, ir lėktuvas purtėsi vis smarkiau ir smarkiau, at- 
rodė, tuoj tuoj susprogs, paskui pilotas sušuko: „Laikykitės!“ ir atleido 
stabdžius. Lėktuvas trūktelėjo pirmyn, ir visi keturi keleiviai užsimer- 
kė. Per kelias sekundes jie jau skriejo ore. Ratai dunkstelėdami įsitrau- 
kė, bet Keitas nenutuokė, ką girdėjo. Neryškią akimirką jisai sumojo, 
kad niekada dar neskrides mažu lėktuvu. 

Nei kada nors anksčiau buvęs Teksase žagintojo maniako ir 
žmogžudžio šoferiu, klausęsis šiurpaus jo prisipažinimo, regėjęs 

chaosą juridinėje firmoje, besistengiančioje išgelbėti nekaltą žmogų, 
atlaikęs keturias dienas faktiškai be miego, Oklahomoje užsidirbęs 
baudos taloną už leistino greičio viršijimą ar sutikęs drauge pasimelsti 
su žmogumi, kuriam likusios kelios minutės iki mirties. 

Jie skrido du tūkstančiai pėdų virš Slouno ir vis dar kilo. Senasis 
medvilnės valymo punktas dar degė, tiršti dūmų kamuoliai virto de- 
besimi. 

Keitas vėl užsimerkė ir pamėgino save įtikinti, kad esąs ten, kur 
esąs, ir darąs tai, ką darąs. Neįtikino. Tad meldėsi ir prašė Dievą, kad 
dabar paimtų jį už rankos ir vestų, nes visai nenumanąs, ką daryti. Dė- 
kojo Dievui už šias gana neįprastas aplinkybes ir turėjo pripažinti, kad 
jos galėjo susiklostyti tik Jam įsikišus. Penkių tūkstančių pėdų aukšty- 
je smakras jam nusviro ant krūtinės — nuovargis galiausiai priveikė. 


Paprastai burboną gerdavo „Knob Kreek“, bet ypatingomis pro- 
gomis iš stalčiaus būdavo ištraukiama išties puiki markė. Po taurelę 
„Pappy Van Winkle“ kiekvienam, ir visi trys apsilaižė lūpas. Jie pra- 
deda šiek tiek per anksti, bet gubernatorius pasakė, kad jam reikia ko 
nors stipresnio. Baris ir Veinas niekada nebuvo jam atsakę „ne“. Visi 
be švarkų, atraitotomis marškinių rankovėmis, palaisvintais kakla- 
raiščiais — darbais apsivertę vyrai, kurie turi apie daug ką galvoti. Jie 
stovėjo prie bufetėlio kampe pamažu gurkšnodami, stebėdami maža- 
me televizoriuje mitingą. Jeigu būtų atidarę langą, būtų galėję girdėti 
triukšmą. Nuobodūs kalbėtojai vienas po kito negailestingai pliekė 
mirties bausme, rasizmą ir Teksaso teismų sistemą. Laisvai vartojo 
terminą „teisminis linčiavimas“. Iki šiol kiekvienas oratorius reikala- 
vo, kad gubernatorius sustabdytų egzekuciją. Apytikriu Kapitolijaus 
saugos tarnybos skaičiavimu, buvo susirinkę apie dešimt tūkstančių 
žmonių. 

Už gubernatoriaus nugaros Baris ir Veinas apsimainė nervingais 
žvilgsniais. Jeigu minia pamatytų vaizdo įrašą, pratrūktų riaušės. Ar 
juodu turėtų jam pasakyti apie įrašą? Ne, galbūt vėliau. 

— Gilai, mums reikia priimti sprendimą dėl Nacionalinės gvardi- 
jos, — priminė Baris. 

— Kas Sloune dedasi? 

— Kaip pranešta prieš trisdešimt minučių, sudegintos dvi bažny- 
čios, viena — baltųjų, kita — juodųjų. Šiuo metu gaisro apimtas apleis- 
tas pastatas. Šįryt, po to, kai aukštesniojoje vidurinėje mokykloje kilo 
muštynės, atšauktos pamokos. Juodieji žygiuoja ir bastosi po gatves, 
ieškodami progos neramumams. Viena plyta įmesta pro galinį langą į 
policijos automobilį, bet kol kas kitokio smurto nepasireiškė. Meras 
išsigandęs ir mano, kad po egzekucijos miestas galėtų pratrūkti. 

— Ką būtų galima pasiųsti? 

— Dalinys Taileryje jau rengiasi ir per valandą galėtų būti ten 
dislokuotas. Šeši šimtai gvardiečių. Turėtų pakakti. 

— Tegul vyksta, ir padarykite pareiškimą spaudai. 

Baris išlėkė iš kabineto. Veinas nugėrė dar gurkšnelį ir kiek dve- 
jodamas tarė: 

— Gilai, gal bent turėtume pasikalbėti apie pristabdymą trisde- 
šimčiai dienų. Tegul dalykai kiek nuvėsta. 

— Po šimts, ne. Negalime nusileisti vien dėl to, kad juodieji su- 
sijaudinę. Jeigu dabar pasirodysime silpni, kitą kartą jie dar labiau 
triukšmaus. Trisdešimt dienų lauksime, ir jie vėl pradės tą makalienę. 
Aš nesitrauksiu. Juk puikiai mane pažįsti. 

— Gerai, gerai. Tik norėjau apie tai užsiminti. 

— Daugiau neužsimink. 

— Klausau. 

— Štai jis, — tarė gubernatorius ir žengtelėjo arčiau prie televi- 
zoriaus. 

Į tribūną pakilo dvasiškasis tėvas Džeremijas Meisas, ir minia 
suūžė. Meisas šiuo metu buvo rėksmingiausias juodųjų radikalas, 
besibastantis po šalį ir gana gerai gebantis kažkokiu būdu įsiterpti į 
kiekvieną konfliktą ar epizodą, kur iškyla rasinis klausimas. Jis iškėlė 
rankas, pakvietė visus nurimti ir leidosi į įmantrią maldą, kuria prašė 
Visagalio pažvelgti žemyn į vargšes paklydusias sielas, valdančias Tek- 
saso valstiją, atverti joms akis, suteikti išminties ir sujaudinti širdis, 
kad ši didžiulė neteisybė būtų sustabdyta. Jis prašė Dievo rankos, 
stebuklo, kuris išgelbėtų jų brolį Donte Dramą. 

Sugrįžęs Baris pastebimai drebančiomis rankomis vėl pripylė ma- 
žutes taureles. Gubernatorius pyktelėjo: 

— Gana tų nesąmonių, — tarė ir nuspaudė mygtuką garsui iš- 
jungti. — Ponai, noriu tai pamatyti dar kartą. 

„Tai“ jie drauge buvo žiūrėję keletą kartų, ir sulig kiekviena per- 
žiūra visos tebesilaikančios abejonės išnykdavo. Visi perėjo į kitą ka- 
bineto pusę, prie dar vieno televizoriaus, ir Baris paėmė nuotolinio 
valdymo pultelį. 

Dontė Dramas, 1998-ųjų gruodžio 23-ia. Jisai sėdi priešais 
vaizdo kamerą, priekyje ant stalo — kolos skardinėlė ir nesuvalgyta 
spurga. Nieko kito kadre nematyti. Vaikinas sugniuždytas, pavargęs 
ir išsigandęs. Kalba lėtai, monotoniškai, nėsyk nepakeldamas akių, 
tiesiai į kamerą. 


Už kadro detektyvas sako: 

— Jums perskaitytos Mirandos teisės, teisingai sakau? 

— Taip. 

— Ir darote šį pareiškimą savo paties laisva valia, jums 
negrasinama ir nieko nepažadėta, tiesa? 

— Taip, tiesa. 

— Gerai, papasakokite mums, kas atsitiko penktadienio, 
gruodžio 4-os, naktį, prieš devyniolika dienų. 

Remdamasis alkūnėmis Dontė palinko į priekį ir atrodė, lyg tuoj 
apalps. Pasirinkęs tašką ant stalo, prašneko į jį: 

— Na, mudu su Nikole slapčia susitikinėjome, lytiškai 
santykiavome, smagiai leidome laiką. 

— Kiek laiko šitaip tęsėsi? 

— Tris ar keturis mėnesius. Man ji patiko, aš jai patikau, 
dalykai darėsi rimti, ir ji išsigando, nes bijojo, kad žmonės sužinos. 
Mes šiek tiek susikivirčijome, ji norėjo viską baigti, aš — ne. Manau, 
buvau ją įsimylėjęs. Paskui ji nebenorėjo manęs daugiau matyti, ir 
mane tai varė iš proto. Vien tik apie ją galvojau, buvo tokia puiki. 
Geidžiau jos labiau už viską pasaulyje. Mane persekiojo įkyrios 
mintys. Buvau pakvaišęs, negalėjau pagalvoti, kad kas nors kitas ją 
turėtų. Tad tą penktadienio vakarą leidausi jos ieškoti. Žinojau, kur 
ji mėgdavo šlaistytis. Pamačiau jos automobilį prie prekybos centro, 
iš rytinės pusės. 

— Atleiskite, Donte, bet, regis, anksčiau sakėte, kad jos 
automobilis buvo pastatytas vakarinėje prekybos centro pusėje. 

— Teisybė, vakarinėje. Taigi aš vis laukiau. 

— Ir vairavote žalią fordą miniveną, priklausantį jūsų tėvams? 


237 


238 


— Visai teisingai. Ir, manau, buvo apie dešimta valanda 
penktadienio vakaro, ir... 

Kerberis įsiterpia: 

— Atleiskite, Donte, bet anksčiau jūs pasakėte, kad buvo arčiau 
vienuoliktos. 

— Taip, teisingai, vienuolikta. 

— Pasakokite toliau, jūs buvote žaliame minivene, dairėtės 
Nikolės ir pamatėte jos automobilį. 

— Taip, teisingai, aš iš tikrųjų troškau ją pamatyti, tad mes 
važinėjomės dairydamiesi jos automobilio, ir... 

— Atleiskite, Donte, bet jūs pasakėte „mes“ važinėjomės, o 
anksčiau sakėte... 

— Aha, aš ir Toris Piketas, mes... 

— Bet jūs anksčiau sakėte, kad buvote vienas, kad išleidote 
Torį prie jo motinos namų. 

— Taip, teisingai, atsiprašau dėl to. Prie jo motinos namų, 
teisingai. Taigi prie prekybos centro buvau vienas, pamačiau 
pastatytą jos automobilį ir ėmiau laukti. Kai ji išėjo, buvo viena. 
Minutėlę mudu pasikalbėjome, ir ji sutiko atsisėsti į miniveną. Per 
pasimatymus mudu kelis kartus naudojomės tuo minivenu, kai 
slapčia susitikinėdavome. Taigi aš vairavau, ir mudu kalbėjomės. 
Abu susierzinome. Ji buvo pasiryžusi viską baigti, o aš — likti 
drauge. Mudu kalbėjomės, kad kartu pabėgsime, išsigausime iš 
Teksaso, nuvyksime į Kaliforniją, kur niekas mums netrukdys, 
suprantate. Bet ji nenorėjo klausytis, pravirko, ir tai pravirkdė mane. 
Mudu sustojome už Šailou bažnyčios, užmiestyje prie Treviso kelio, 
vienoje iš mudviejų vietelių, ir aš pasakiau, kad noriu paskutinį 
kartą su ja pasimylėti. Iš pradžių atrodė, kad ji nieko prieš, ir mudu 
pradėjome glamonėtis. Paskui ji atsitraukė, pasakė liautis, aš 
nesutikau, Nikolė pasakė norinti grįžti, nes draugės jos ieškos, bet 
nebepajėgiau sustoti. Ji vis stūmė mane nuo savęs, ir aš įsiutau, 
išties įsiutau, tiesiog staiga pradėjau jos neapkęsti, nes stūmė mane 
nuo savęs, nes aš negalėjau jos paimti. Jeigu būčiau baltasis, būčiau 
galėjęs ją turėti, bet kai toks nesu, vadinasi, aš jai nepakankamai 
geras, suprantate. Mudu susigrūmėme, ir kažkuriuo metu ji suprato, 
kad aš nesustosiu. Nesipriešino, bet ir nepasidavė pati. Po visko 
ji užsiuto, tikrai užsiuto. Skėlė man per veidą ir pasakė, kad ją 


išprievartavau. Ir tuomet kažkas paprasčiausiai atsitiko, man viduje 
lyg kažkas nutrūko, nežinau, bet aš tiesiog pakvaišau. Ji vis dar buvo 
po manimi. Ir aš, ee, na... smogiau jai ir vėl smogiau, ir negalėjau 
patikėti, kad daužau tą gražų veidą, bet jeigu negalėjau jos turėti, tai 
niekas kitas jos irgi neturės. Mane pagavo įsiūtis, kaip kokį laukinį, 
ir man nespėjus sumoti, ką darau, rankos sugniaužė jai kaklą. 
Purčiau ją ir purčiau, o paskui ji nurimo. Viskas buvo labai ramu. Kai 
atsipeikėjau, tik žvelgiau į ją ir kažkuriuo momentu supratau, kad 
ji nebekvėpuoja. [Dontė nugėrė pirmą ir vienintelį gurkšnį iš kolos 
skardinėlės.) Aš pradėjau važinėtis be tikslo; visai nenumaniau, kur 
pasukti. Vis laukiau, kad ji atsibustų, bet neatsibudo. Šaukiau ją 
vardu, bet ji neatsiliepė. Turbūt supanikavau. Nežinojau, kuris buvo 
laikas. Važiavau į šiaurę, ir kai sumojau, kad tuoj patekės saulė, vėl 
supanikavau. Pamačiau ženklą „Raudonoji upė“. Buvau 344-ajame 
kelyje ir... 

— Atleiskite, Donte, bet anksčiau jūs sakėte, kad tai buvo 
244- asis kelias. 

— Taip, teisingai: 244-asis. Užvažiavau ant tilto, dar buvo 
tamsu, niekur jokių kitų automobilio šviesų, nė garso, ir iškėlęs ją 
iš miniveno galo numečiau į upę. Kai išgirdau pūkštelėjimą, man 
pasidarė bloga. Prisimenu, visą kelią iki namų verkiau. 


Gubernatorius žengtelėjo į priekį ir nuspaudė išjungimo mygtuką. 

— Vaikinai, man tiek ir tereikia matyti. Eime. 

Visi trys pasitaisė kaklaraiščius, užsisegė marškinių rankogalius, 
apsivilko švarkus ir išėjo iš kabineto. Koridoriuje juos pasitiko apsau- 
gos būrys, šiomis aplinkybėmis dėl visa ko sustiprintas. Jie pasuko 
laiptais į pirmą aukštą sulig gatvės lygmeniu ir greitai perėjo į Kapito- 
lijų. Minios nematomi laukė, kol dvasiškasis tėvas Džeremijas Meisas 
baigė savo kurstomuosius pastebėjimus. Jam nutilus, minia sustūgo 
pasižadėdama keršyti. Kai staiga tribūnoje pasirodė jų gubernatorius, 
nuotaika stebėtinai pakito. Trumpam susirinkusieji sutriko, bet kai 
išgirdo žodžius „Aš — Gilas Niutonas, didžiosios Teksaso valstijos 
gubernatorius", jo balsą nustelbė švilpesių lavina. 

Jis atsakė jiems sušukdamas: 

— Dėkui, kad atėjote, taip išreikšdami savo Pirmosios pataisos 
suteiktą teisę rinktis. Dieve, laimink Ameriką. 

Dar garsesni švilpesiai. 

— Mūsų šalis didi, nes mes mylime demokratiją, nuostabiausią 
pasaulyje santvarką. 

Šaižūs švilpesiai demokratijai. 

— Jūs čia susirinkote, nes manote, kad Dontė Dramas nekaltas. 
Taip nėra. Jis buvo nuteistas nešališkame teismo procese ir turėjo gerą 
advokatą. Pats prisipažino padaręs nusikaltimą. 

Baubesiai, švilpesiai ir šūksmai dabar tęsėsi be paliovos. Ir Niuto- 
nas turėjo šaukti į mikrofoną. 

— Jo byla buvo peržiūrėta dešimčių teisėjų, posėdžiaujančių 
penkiuose skirtinguose teismuose, valstijos ir federaliniuose, ir kiek- 
viena jam nepalanki nutartis paskelbta vienbalsiai. 

Staugesiai pasidarė per garsūs, kad būtų įmanoma toliau kalbėti, 
tad Niutonas tik patenkinta savimi šypsena žvelgė į minią — valdžią 
turintis žmogus į jos nė kiek neturinčiuosius. Linksėjo pripažindamas 
jų neapykantą. Kai triukšmas šiek tiek nuslopo, jis prisilenkė arčiau 
prie mikrofono ir kaip galėdamas dramatiškiau, taip pat žinodamas, 
kad jo žodžiai visame Teksase bus kartojami per kiekvieną vakaro ir 
vėlios nakties žinių laidą, sušuko: 

— Aš nesutinku patenkinti Dontės Dramo parašymo atidėti 
bausmės vykdymą. Jis — pabaisa. Žmogus kaltas! 

Minia vėl sustaugė ir spaudėsi į priekį. Pamojęs ir atidavęs pa- 
garbą priešais televizijos kameras, gubernatorius nužengė iš tribūnos. 
Apsuptas savo asmens sargybinių būrio, buvo skubiai palydėtas į sau- 
gią vietą. Baris ir Veinas sekė iš paskos ir abu nepajėgė slopinti šypse- 
nos. Jų žmogus ką tik surengė dar vieną gražų, efektingą pasirodymą, 
kuris, be abejo, nuo šiol padės jam laimėti visus rinkimus. 

askutinė vakarienė, paskutinis kelias, paskutiniai žodžiai. 

Dontė taip ir nesuprato šių galutinių smulkmenų svarbos. 
Kodėl domėtis, ką žmogus valgė prieš pat numirdamas? Juk tai nesu- 
teiks paguodos, nesustiprins kūno ir neatidės neišvengiamybės. Mais- 
tas kartu su organais netrukus bus nuplautas su vandeniu ir paverstas 
pelenais. Kokia iš to nauda? Kai dešimtmečius maitinote žmogų aviži- 
ne koše, kodėl lepinti jį kuo nors mėgstamu prieš pat nužudant? 

Jis miglotai pajėgė prisiminti pirmąsias dienas mirtininkų Alyge- 
lyje ir savo baisėjimąsi tuo, ką turės valgyti. Buvo užaugintas moters, 
vertinusios ir mėgusios virtuvę, ir nors Roberta pernelyg kliovėsi 
taukais ir miltais, ji taip pat pati augino daržoves ir atsižvelgdavo į 
savo gaminamo maisto sudedamąsias dalis. Ji mėgo vartoti žoleles, 
prieskonius ir pipirus, o jos ruošiama vištiena ir mėsa būdavo itin pa- 
gardintos. Pirmas mirtininkų flygelyje Dontei paduotas valgis neva 
buvo griežinys kiaulienos, bet visiškai be skonio. Pačią pirmą savaitę 
jis prarado apetitą, kurio taip ir nebeatgavo. 

O dabar, pabaigoje, iš jo buvo tikimasi, kad užsisakys puotą ir liks 
dėkingas už tą vieną, paskutinę, malonę. Kad ir kaip buvo kvaila, iš 
esmės visi myriop nuteistieji pagalvodavo apie paskutinę vakarienę. 
Juk turėdavo tiek mažai apie ką kita galvoti. Jau prieš daug dienų 
Dontė buvo nusprendęs, kad nenorės gauti į stalą nieko, kas bent kiek 
primintų kadaise jo motinos ruoštus patiekalus. Tad jis užsisakė picos 
su peperoni ir šakniavaisių limonado. Visa tai patiekė 16.00, du ap- 
saugininkai įrideno į laukiamąją vienutę ant stalelio su ratukais. Jiems 
išeinant Dontė nieko nepasakė. Visą antrą dienos dalį jis protarpiais 
snūduriavo, laukdamas savosios picos, laukdamas savojo advokato. 
Laukdamas stebuklo, nors 16.00 jo jau nebesitikėjo. 

Tuoj už grotų, koridoriuje, jo žiūrovai stebėjo nepratardami nė 
žodžio. Apsaugininkas, kalėjimo pareigūnas ir kapelionas, dusyk mė- 
ginęs jį kalbinti. Dusyk Dontė atmetė dvasinių patarimų pasiūlymus. 
Nelabai žinojo, kodėl jie taip atidžiai jį stebi, bet spėjo, kad siekia už- 
bėgti už akių savižudybei. Neaišku, kaip jis galėtų nusižudyti, tik ne 
šioje laukiamojoje vienutėje. Jeigu Dontė būtų galėjęs nusižudyti, 
būtų tai padaręs mėnesius anksčiau. Ir dabar gailėjosi to nepadaręs. 
Būtų jau iškeliavęs į aną pasaulį, ir motina negalėtų stebėti jo mirš- 
tančio. 

Gomuriui, atbukintam beskonės baltos duonos, prėskų obuolių 
sulčių ir begalinio srauto „mįslingų mėsų“, pica buvo stebėtinai skani. 
Jis pamažu valgė. 

Žengtelėjęs prie grotų, Benas Džeteris paklausė: 

— Kaip pica, Donte? 

Nepažvelgdamas į kalėjimo viršininką, Dontė tyliai atsakė: 

— Puiki. 

— Gal ko reikia? 

Jis papurtė galvą. „Man daug ko reikia, bičiuli, ir tikrai nieko iš 
to negali parūpinti. O jeigu ir galėtum, vis tiek neparūpintum. Tad tik 
palik mane ramybėje. 

— Manau, tavo advokatas jau pakeliui. 

Dontė linktelėjo ir šakute pasmeigė dar vieną kąsnelį. 


16.21 Penktojo regiono apeliacinis teismas Naujajame Orleane 
atmetė psichine Dontės liga grindžiamą prašymą atidėti nuospren- 
džio vykdymą. „Fleko juridinė firma tuojau pat užregistravo peticiją 
Jungtinių Valstijų Aukščiausiajam Teismui dėl certiorari* nutarties, 
arba „certo', kaip ši yra žinoma; prašyta, kad Teismas apsvarstytų ape- 
liaciją ir įvertintų peticiją iš esmės. Jeigu prašymas dėl certiorari būtų 
patenkintas, egzekucija būtų sustabdyta, ir praeitų šiek tiek laiko, kol 
dulkės nusėstų ir būtų užregistruoti raštu išdėstyti argumentai, kodėl 
bylą reikėtų nagrinėti iš naujo. Jeigu prašymas dėl certiorari būtų at- 
mestas, apeliacinė pretenzija būtų mirusi, o tikriausiai — ir pats ape- 
liantas. Kitos vietos, kur apeliuoti, nebebuvo. 


* Aukštesnės instancijos teismo raštiškas nurodymas žemesniajam pateikti peržiūrai 
bylos medžiagą (teisės terminas, iš lotynų k.). 

Aukščiausiojo Teismo rūmuose, Vašingtone, „mirties sekreto- 
rius“* gavo peticiją dėl „certo“ elektroniniu būdu ir išsiuntinėjo ją į 
visų devynių teisėjų biurus. 

Kad į Teksaso baudžiamųjų bylų apeliacinį teismą turėsiančios 
ateiti peticijos su Bojeto parodymais, žinios nebūta. 

„King Air“ nutūpus Hantsvilyje, Robis paskambino į savo konto- 
rą ir buvo informuotas apie nepalankią Penktojo regiono apeliacinio 
teismo nutartį. Džojus Gembelas dar nebuvo suradęs kelio į Agnesės 
Tener juridinę kontorą Hiustone. Gubernatorius atsisakęs, labai efek- 
tingai, atidėti nuosprendžio vykdymą. Kol kas naujų gaisrų Sloune 
nekilę, bet Nacionalinė gvardija jau pakeliui į ten. Slogus telefoninis 
pokalbis, bet, antra vertus, Robis mažai ko kito ir tikėjosi. 

Jis, Aronas, Marta ir Keitas įšoko į miniveną, vairuojamą vieno 
tyrėjo, kurį Robis pasitelkdavo ir anksčiau, ir visi išlėkė. Iki kalėjimo 
reikėjo važiuoti penkiolika minučių. Keitas paskambino Deinai ir mė- 
gino paaiškinti, kas dedasi jo gyvenime, bet paaiškinti buvo sudėtinga, 
be to, klausėsi kiti. Ji buvo daugiau nei suglumusi ir tikra, kad jis imasi 
kažko kvaila. Jis pažadėjo po kurio laiko vėl paskambinti. Aronas pa- 
skambino į kontorą ir pasikalbėjo su Fredu Prajoru. Bojetas atsikėlęs 
ir vaikštinėja, bet lėtai. Skundžiasi, kad negavo pasikalbėti su jokiais 
reporteriais. Tikėjosi visiems pasakoti savąją istorijos pusę ir atrodo, 
kad niekas nenori jo klausytis. Robis karštligiškai mėgino susisiekti su 
Džoju Gembelu, bet nesėkmingai. Marta Handler pildė sau įprastus 
užrašų puslapius. 


16.30 teismo pirmininkas Miltonas Pradlou sukvietė Teksaso 
baudžiamųjų bylų apeliacinio teismo narius į telekonferenciją Bojeto 
peticijai Dontės Dramo byloje apsvarstyti. Teismui Bojetas įspūdžio 
nepadarė. Apskritai manyta, kad žmogus tik siekia sau reklamos, ir 
labai abejotina, ar galima juo tikėti. Po trumpos diskusijos Pradlou pa- 
siūlė balsuoti. Sutarta vieningai: nė vienas teisėjas nebalsavo, kad nuo- 
sprendžio vykdymas Dontei Dramui būtų atidėtas. Teismo sekretorius 
elektroniniu paštu išsiuntė sprendimą į generalinę prokuratūrą, teisi- 


* Šitaip populiariai vadinamas Jungtinių Valstijų Aukščiausiojo Teismo etatinis pareigū- 
nas, nieko kito daugiau neveikiantis, kaip tik registruojantis visų myriop nuteistųjų apeliacijas. 

ninkams, kovojantiems dėl Dontės apeliacijų, gubernatoriaus juristui 
Veinui Volkotui ir į Robio Fleko juridinę kontorą. 

Minivenas jau buvo beveik prie kalėjimo vartų, kai Robiui pa- 
skambino Karlosas. Nors visą popietę jisai sau vis primindavo, kad 
mažai tikėtina, jog nuosprendžio vykdymas bus atidėtas, vis dėlto 
priėmė tai sunkiai. 

— Šunsnukiai! — pratrūko jis. — Nepatikėjo Bojetu. Atmesta, 
atmesta, atmesta, visų devynių. Šunsnukiai! 

— Kas toliau? — paklausė Keitas. 

— Kreipsimės į Jungtinių Valstijų Aukščiausiąjį Teismą. Tegul 
ten įsigilina į Bojeto parodymus. Melskime stebuklo. Mūsų galimybės 
baigiasi. 

— Arjie nurodė priežastį? — paklausė Marta. 

— Ne, neprivalo to daryti. Problema ta, kad mes desperatiškai 
trokštame tikėti Bojetu, o jie, devyni išrinktieji, visai tuo nesuintere- 
suoti. Jeigu patikėtų Bojetu, šitaip sutrikdytų sistemą. Atleiskite. Tu- 
riu paskambinti Agnesei Tener. Veikiausiai Gembelas striptizo klube 
kaušta, kol šokėja ant kelių darbuojasi su juo. 


Nebuvo jokių striptizo šokėjų nei sustojimų ar apylankų, tik porą 
kartų pasukta ne ten, kur reikia. Džojus įžengė į Agnesės Tener konto- 
rą 16.40, irjijau laukė prie durų. Ponia Tener buvo užkietėjusi skyrybų 
advokatė, o kartkartėmis, kai jai tai įgrisdavo, savo noru imdavosi gin- 
ti bylose, kuriose grėsė mirties bausmė dėl nužudymo sunkinančiomis 
aplinkybėmis. 

Ji laikė rankoje afidavitą ir po įtemptos frazės „Malonu su jumis 
susipažinti nusivedė Džojų į mažą kambarį, skirtą susitikimams su 
klientais. Norėjo paklausti, kur jis buvęs, kodėl taip ilgai užtrukęs, ar ne 
išgėręs, jeigu suprantąs, kad laikas jiems baigia tiksėti, ir kodėl melavęs 
prieš devynerius metus ir nuo tada sėdėjęs ant storos savo subinės, nie- 
ko nesiimdamas. Norėjo valandą jį grizinti, bet tam nebuvo laiko; be to, 
anot Robio, vyrukas nepastovios nuotaikos ir nenuspėjamas. 

— Galite tai perskaityti ar man papasakoti, kas čia rašoma? — 
paklausė ji, pamosikuodama afidavitu. 

Džojus atsisėdo ant kėdės, paslėpė delnuose veidą ir paprašė: 

— Tik papasakokite. 

— Čia nurodyta jūsų vardas, pavardė, adresas, visi tie nieknie- 
kiai. Rašoma, kad liudijote per Dontės Dramo bylos nagrinėjimą 
teisme tokią ir tokią datą 1998-ųjų spalį; kad jūs davėte labai svarbius 
parodymus kaltinimo naudai ir papasakojote prisiekusiesiems, kad tą 
naktį, kai dingo Nikolė, maždaug tuo pat laiku, jūs matėte žalią fordą 
miniveną, įtartinai slenkantį aikštele prie prekybos centro, kur buvo 
pastatytas jos automobilis, ir kad jį, atrodė, vairavo juodaodis vyriškis, 
ir kad minivenas buvo labai panašus į tokį, koks priklauso Dontei Dra- 
mui. Yra dar daugybė detalių, bet joms mes neturime laiko. Jūs manęs 
klausotės, Džojau? 

Jisai sėdėjo delnu prisidengęs akis ir lyg verkė. 

— Dabar jūs atšaukiate tą liudijimą ir prisiekiate, kad tai buvo 
netiesa. Sakote teisme melavęs. Supratote, Džojau? 

Jis patvirtinamai linktelėjo galva. 

— O toliau čia sakoma, kad jūs anonimiškai paskambinote tele- 
fonu detektyvui Driu Kerberiui ir jį informavote, kad žudikas — Don- 
tė Dramas. Vėlgi daug detalių, bet aš jums jų neminėsiu. Manau, jūs 
visa tai suprantate, Džojau, ar ne? 

Jis atsidengė veidą, nusišluostė ašaras ir tarė: 

— Aš su tuo gyvenau labai ilgai. 

— Tad atitaisykite tai, Džojau. — Ji numetė afidavitą ant stalo ir 
atkišo jam plunksnakotį. — Penktas puslapis, apačios dešinėje. Grei- 
čiau pasirašykite. 

Jis pasirašė afidavitą, ir šis buvo notariškai patvirtintas, nu- 
skenuotas ir elektroniniu paštu išsiųstas į „Gynėjų grupės“ kontorą 
Ostine. Agnesė Tener laukė patvirtinimo, kad afidavitas nuėjo, bet šis 
sugrįžo atgal. Ji paskambino „Gynėjų grupės“ advokatui — jie afida- 
vito negavę. Kažkas nutikę jų interneto serverio kebeliui. Agnesė dar 
kartą išsiuntė, ir dokumentas vėl negautas. Ji užrėkė savo sekretorei, 
ir ta pradėjo penkis puslapius siųsti faksu. 

Staiga užmirštas Džojus nepastebimai paliko kontorą. O jis juk 
tikėjosi, kad kas nors bent padėkos. 


Hantsvilio kalėjimas vadinamas „Sienų padaliniu“. Tai seniausias 
Teksase kalėjimas, pastatytas senoviškai, su aukštomis, storomis ply- 
tų sienomis, iš čia ir pavadinimas. Legendinę jo istoriją nužymi kadai- 

se garsių nusikaltėlių ir ginkluotų banditų įkalinimai. Mirties kamera 
jame naudota didesniam skaičiui vyrų ir moterų egzekucijų negu bet 
kurioje kitoje valstijoje. „Sienų padalinys“ didžiuojasi savo istorija. 
Buvo išsaugotas seniausių kamerų korpusas ir yra tartum žingsnis at- 
gal laiku. Galima susitarti dėl ekskursijų. 

Robis anksčiau buvęs ten dusyk, visada paskubomis, slegiamas 
visokių reikalų ir nesidomintis „Sienų padalinio“ istorija. Kai jis kartu 
su Keitu įžengė pro paradines duris, juodu pasitiko Benas Džeteris, 
šiaip taip išspausdamas šypseną. 

— Sveiki, pone Flekai, — tarė jis. 

— Sveiki, viršininke, — niūriai atsakė Robis, išsigriebdamas iš 
kišenės piniginę. — Čia — Dontės dvasinis patarėjas garbusis Šrou- 
deris. 

Kalėjimo viršininkas atsargiai paspaudė šiam ranką. 

— Nežinojau, kad Dramas turi dvasinį patarėją. 

— Ką gi, dabar turi. 

— Gerai. Duokite man kokius nors asmens pažymėjimus. 

Juodu įteikė Džeteriui savuosius vairuotojo pažymėjimus, ir jis 
šiuos perdavė apsaugininkui prie langelio. 

— Sekite paskui mane, — nurodė kalėjimo viršininkas. 

„Sienų padalinio“ kalėjimo viršininku Džeteris tarnavo vienuoli- 
ka metų ir rūpintis kiekviena egzekucija priklausė jam. Šią pareigą jis 
prisiėmė, bet jos neprašė; tiesiog tai sudarė dalį tarnybos. Buvo žino- 
mas savo nešališkumu ir profesionalumu. Visi veiksmai buvo tikslūs, 
visų smulkmenų laikytasi nekintamai. Teksasas taip efektyviai darba- 
vosi mirties srityje, kad kitos valstijos atsiųsdavo kalėjimų pareigūnus 
konsultuotis. Benas Džeteris galėjo jiems tiksliai parodyti, kaip turi 
būti tai atliekama. 

Jis yra klausęs 298 vyrų ir 3 moterų, ar šie norį tarti kokius nors 
paskutinius žodžius. Po penkiolikos minučių jis paskelbdavo juos mi- 
rusiais. 

— Kaip apeliacijos? — paklausė jis eidamas žingsnį pirma Robio, 
du žingsnius — pirma Keito, vis dar apdujusio. Jie skubėjo koridoriu- 
mi, kurio sienos buvo nukabinėtos nespalvotomis ankstesnių kalėjimo 
viršininkų ir jau mirusių gubernatorių fotografijomis. 

— Neatrodo gerai, — atsakė Robis. — Pora kamuolių dar ore, bet 
ne itin kas. 

— Taigi manote, kad šeštą mes duosime eigą? 

— Nežinau, — Robis vengė daug išsiduoti. 

„Duosime eigą, — pakartojo sau Keitas. — Lyg jie kalbėtų apie 
lėktuvo reisą, į kurį reikia suspėti, ar lauktų futbolo rungtynių pra- 
džios, kol iš centro bus paspirtas kamuolys.“ 

Jie sustojo prie vienų durų, ir Džeteris pamojo kortele. Durys 
atsidarė, ir jie išėjo į lauką, nužengė dvidešimt pėdų, paskui pateko į 
„mirties namą“. Keitui širdis taip daužėsi, galva taip svaigo, kad jam 
reikėjo kur nors atsisėsti. Viduje jis pamatė grotas — eiles grotų, 
atitveriančių blausiai apšviestų vienučių bloką. Praėjime stovėjo du 
apsaugininkai, du vyrai prasta apranga, kalėjimo viršininkas — visi 
žvelgė į laukiamąją vienutę. 

— Donte, atvyko jūsų advokatas, — paskelbė Džeteris, lyg įteik- 
tų dovaną. 

Dontė atsistojo ir nusišypsojo. Žvangtelėjo metalas, durys nu- 
slysdamos atsidarė ir Dontė žingtelėjo į priekį. Robis sugriebė jį, apka- 
bino, kažką pašnabždėjo į ausį. Dontė suspaudė savo advokatą — be- 
veik per dešimtmetį pirmas žmogiškas sąlytis. Atsiskyrę abu verkė. 

Šalia laukiamosios vienutės buvo lankytojų kamera, visai tokia 
pat patalpa, tik su stikline siena už grotų, suteikiančia šiek tiek pri- 
vatumo, advokatui paskutinį kartą susitinkant su savo klientu. Pagal 
taisykles lankymui buvo skirta viena valanda. Daugelis pasmerktųjų 
myriop pasilikdavo kelias minutes paskutinei maldai su kalėjimo 
kapelionu. Taisyklėmis nustatyta, kad lankymo valanda trunka nuo 
16.00 iki 17.00, o pabaigoje kalinys paliekamas vienas. Kalėjimo virši- 
ninkas Džeteris, tvirtai besilaikantis taisyklių, žinojo, kada galima su 
jomis šiek tiek prasilenkti. Taip pat jis žinojo, kad Dontė Dramas visą 
tą laiką buvo pavyzdingas kalinys, ne toks, kaip daugelis, o tai Džeterio 
tarnyboje daug reiškė. 

Pastuksenęs pirštu į savo laikrodį, Džeteris pasakė: 

— Dabar 16.15, pone Flekai. Jūs turte šešiasdešimt minučių. 

— Dėkui. 

Dontė įėjo į lankytojų kamerą ir atsisėdo ant lovos krašto. Robis 
įsekė iš paskos ir atsisėdo ant kėdės. Prižiūrėtojas uždarė stiklines du- 
ris, paskui nustūmė į vietą grotas. 

Juodu liko vieni, liesdamiesi keliais. Robis padėjo ranką Dontei 
ant peties ir stengėsi išsaugoti savitvardą. Jį kamavo klausimas, ar 

būtų derėję atsivežti Bojetą. Viena vertus, Dontė veikiausiai jau susi- 
taikė su neišvengiamybe ir likus gyventi valandą buvo pasirengęs tam, 
kas laukė anapus. Jis tikrai atrodė ramus. Kam jį jaudinti beprotiška 
nauja istorija? Kita vertus, Dontė galėtų būti dėkingas žinodamas, kad 
tiesa galiausiai išaiškės. Jo vardas bus nuplautas, tegul ir po mirties. 
Tačiau tiesa toli gražu negarantuota, ir Robis nusprendė apie Bojetą 
neužsiminti. 

— Dėkui, kad atvykote, Robi, — sukuždėjo Dontė. 

— Juk pažadėjau, kad būsiu čia ligi galo. Man gaila, kad neįsten- 
giau to sustabdyti, Donte. Tikrai man labai gaila. 

— Liaukitės, Robi, padarėte, ką galėjote. Jūs tebekovojate, tiesa? 

— O taip. Išsiųstos kelios paskutinės minutės apeliacijos, tad dar 
yra šansų. 

— Ar daug šansų, Robi? 

— Vienas šansas. Džojus Gembelas prisipažino per bylos nagri- 
nėjimą teisme melavęs. Vakar naktį striptizo klube nusigėrė ir viską 
prisipažino. Mes slapta tai įrašėme ir šįryt įregistravome peticiją. 
Teismas mus atmetė. Tuomet šiandien apie 15.30 Džojus susisiekė su 
mumis ir pasakė norįs viską prisipažinti. 

Negalėdamas patikėti, Dontė sureagavo tik lėtai palinguodamas 
galva. 

— Mes stengiamės įregistruoti dar vieną peticiją, prie kurios bus 
pridėtas jo afidavitas, ir tai suteikia mums dar vieną šansą. 

Juodu sėdėjo palinkę vienas prie kito, beveik glausdamiesi gal- 
vomis ir kalbėjosi pašnabždom. Buvo tiek daug ir kartu tiek mažai ką 
pasakyti. Robis jautė kartėlį dėl sistemos, pyko kone iki šėlsmo, buvo 
prislėgtas, kad nepasisekė Dontės apginti, o užvis labiausiai šiuo metu 
jam tiesiog buvo liūdna. 

Trumpas postovis laukiamojoje vienutėje Dontei kėlė sumaištį. 
Priekyje vos už trisdešimties pėdų buvo durys, vedančios į mirtį, ir 
jis norėtų, kad jos verčiau neatsidarytų. Už jo liko mirtininkų flygelio 
kamera ir iš proto varanti egzistencija vienutėje, kurios norėtų verčiau 
nebepamatyti. Manė esąs, bet nebuvo, pasirengęs žengti pro tas duris. 
Tačiau taip pat nenorėjo kada nors vėl išvysti Polunskį. 

— Nesisielok, Robi. Man bus viskas gerai. 

Gavęs leidimą, Keitas išėjo į lauką ir pamėgino kvėpuoti. Pirma- 

dienio rytą Topikoje snigo, o dabar Teksase, ko gero, kad aštuoniasde- 
šimt laipsnių“. Atsirėmęs į tvorą jis žvelgė į spygliuotą vielą virš savęs. 

Vėl paskambino Deinai ir pasakė, kur atsidūrė, ką veikia ir apie ką 
mąsto. Ji atrodė tokia pat apstulbusi kaip ir jis. 


Nustūmęs iš kelio Dramo reikalą, apeliacinio teismo pirminin- 
kas Miltonas Pradlou paliko savo kabinetą ir išskubėjo į „Vilnijančio 
upokšnio“ užmiesčio klubą vakarinėje centrinio Ostino dalyje. 17.00 
turėjo sutaręs teniso partiją su pagrindiniu savo rėmėju per praėjusią 
ir būsimą rinkimų kampaniją. Slenkant transporto sraute, suskambo 
jo mobilusis telefonas. Teismo sekretorius informavo, kad paskambin- 
ta iš „Gynėjų grupės“ ir pranešta, kad dar viena peticija pakeliui. 

— Kuri pas jus valanda? — griežtai paklausė Pradlou. 

— Keturios keturiasdešimt devynios. 

— Taip pavargau nuo tos nesąmonės, — pyktelėjo Pradlou. — 
Mes užsidarome penktą, ir visi tai žino. 

— Taip, sere, — atsakė sekretorius. 

Jis gerai žinojo, kad teisėjas Pradlou neapkenčia paskutinės mi- 
nutės „Sveikų Marijų“, kurias meta desperatiški gynybos advokatai. 
Metų metus bylos tempiamos menkai terodant aktyvumo, o paskui, 
likus kelioms valandoms, advokatai staiga įjungia aukščiausią pavarą. 

— Nė kiek nenumanote, ką jie registruoja? — paklausė Pradlou. 

— Manau tą patį, ką ir šįryt — savo akimis matęs liudytojas išsi- 
žada parodymų. Jie turi keblumų su savo kompiuteriais. 

— Žiū, kaip originalu. Mes užsidarome penktą, ir noriu, kad 
penktą, nė viena minute vėliau, durys būtų užrakintos. Supratote? 

— Taip, sere. 
grupės“ kontorą, turėdami prie savęs peticiją ir Gembelo afidavitą. 
Visas dvylika kopijų. Automobiliui skriejant transporto sraute, Siselė 
paskambino į teismo sekretoriatą iš anksto pranešdama, kad jie jau 
pakeliui. Sekretorius ją informavo, kad sekretoriatas užsidarys penk- 
tą, įprastu laiku, kaip ir penkias dienas per savaitę. 


*Pagal Farenheitą, t. y. apie 27 *C. 

— Betgi mes vežame peticiją ir afidavitą iš vienintelio savo akimis 
mačiusio liudytojo teismo procese, — spyrėsi ji. 

— Manau, mes jau tokį matėme, — atkirto sekretorius. 

— Nematėte! Tai priesaika sutvirtintas pareiškimas. 

— Ką tik kalbėjausi su teismo pirmininku. Mes užsidarome 
penktą. 

— Bet mes penkias minutes pavėluosime! 

— Mes užsidarome penktą. 


Trevisas Bojetas sėdėjo konferencijų salėje prie lango, pasidėjęs 
ant kelių lazdą, ir stebėjo chaosą tarp paklaikusių žmonių, šaukiančių 
vienas ant kito. Netoliese jo Fredas Prajoras irgi stebėjo. 

Nesusigaudydamas, kas dedasi, Bojetas atsistojo ir prisiartino 
prie stalo. 

— Gal kas nors galėtų man paaiškinti, kas vyksta? — paklausė jis. 

— Taip, mes pralaimime, — metė jam Karlosas. 

— O kaip mano pareiškimas? Ar kas nors manęs klausosi? 

— Atsakymas — ne. Teismui nepadarėte įspūdžio. 

— Jie mano, kad aš meluoju? 

— Taip, Trevisai, jie mano, kad jūs meluojate. Atleiskite. Mes 
jumis tikime, bet neturime balso. 

— Noriu pasikalbėti su reporteriais. 

— Manau, jie neturi laiko, laksto paskui gaisrus. 

Pažvelgusi į savo nešiojamąjį kompiuterį, Samė Tomas kažką už- 
sirašė ir padavė Bojetui. 

— Čia vieno iš mūsų vietinės televizijos idiotų mobiliojo telefono 
numeris, — ji parodė pirštu į stalelį šalia televizoriaus. — Štai telefo- 
nas, prašom, elkitės kaip tinkamas, pone Bojetai. 

Vilkdamas kojas Trevisas nuklibikščiavo prie telefono, suspau- 
dinėjo skaičius ir laukė. Samė, Karlosas, Bonė ir Fredas Prajoras jį 
stebėjo. 

Laikydamas rankoje ragelį, jis stebeilijo į grindis. Paskui krūpte- 
lėjo ir tarė: 

— E, taip, čia Garetas? Gerai, klausykite, vadinuosi Trevisas Bo- 
jetas, esu Robio Fleko juridinėje kontoroje. Buvau susijęs su Nikolės 
Jarber nužudymu, taigi norėčiau išeiti į eterį ir prisipažinti. 

Pauzė. Tikas. 

— Noriu prisipažinti, kad aš nužudžiau tą merginą. Dontė Dra- 
mas čia niekuo dėtas. 

Pauzė. Tikas. 

— Taip, noriu tai pasakyti į eterį ir taip pat turiu dar daug ką pa- 
sakyti. 

Visi klausantieji pokalbio Gareto balse bemaž girdėjo pašėlusį 
jaudulį. Kas per medžiaga! 

Bojetas pasakė: „Gerai“, ir padėjo ragelį. Apsidairė po konferenci- 
jų salę ir tarė: 

— Po dešimties minučių jie bus čia. 

Samė pasiūlė: | 

— Fredai, kodėl tau neišvedus jo į lauką, kur nors prie laiptinės, 
ir neparinkus geros vietos? 

Bojetas paklausė: 

— Aš galiu išeiti, jeigu noriu, taip? Neprivalau likti čia? 

— Dėl manes, tai esate laisvas žmogus, — atsakė Samė. — Elki- 
tės kaip norite. Tiesą sakant, man nerūpi. 

Bojetas ir Prajoras išėjo iš konferencijų salės ir ėmė laukti lauke 
prie geležinkelio stoties. 

Karlosas atsiliepė į Siselės Eivis skambutį. Ji paaiškino, kad 
17.07 jiems atvykus į teismą durys buvo užrakintos, biurai uždaryti. 
Tada paskambino į sekretoriaus mobilųjį. Sekretorius pasakė nesąs 
rūmuose, po teisybei, jau važiuojąs namo. 

Paskutinė Dontės peticija nebus įregistruota. 


Kaip vėliau paaiškėjo iš klubo dokumentacijos, apeliacinio teismo 
pirmininkas Miltonas Pradlou ir jo svečias nuo 17.00 korte nr. 8 žaidė 
tenisą. 


25 SKYRIUS 


p: Kofio trobelė stovėjo prie nedidelio ežero, dešimt mylių į 
pietus nuo Slouno. Turėjo ją jis jau daug metų ir naudojo kaip 
priebėgą, vietą, kur galėtų pasislėpti, urvelį meškeriojimui. Taip pat ir 
kaip meilės gūžtą, kai išdykavo su teisėja Vivjena Greil — tą nelemtą 
epizodą, vedusį į bjaurias skyrybas, per kurias trobelės vos neprarado. 
Užtat buvusi jo žmona mainas gavo jųdviejų namą. 

Ketvirtadienį po priešpiečių jis išėjo iš prokuratūros ir nuvažiavo 
į trobelę. Miestas buvo apimtas sumaišties, ten pradėjo darytis pa- 
vojinga, telefonai prokuratūroje be paliovos skambėjo ir niekas nė 
nesistengė dėtis rimtai dirbąs. Paskubom ištrūkęs jis netrukus atsi- 
dūrė tykiame užmiestyje, kur ėmė rengtis prieš savaitę suplanuotam 
vakarėliui. Atšaldė alų, papildė gėrimais barą, krapštinėjosi po trobelę 
ir laukė svečių. Šie pradėjo atvykti prieš 17.00, — daugelis paliko dar- 
bą anksti, — ir visiems reikėjo išgerti. Jie — į pensiją pasitraukę ir dar 
dirbantys teisininkai, du prokuroro pavaduotojai iš jo įstaigos, vienas 
tyrėjas ir kita rinktinė draugija, iš kurios beveik visi buvo kaip nors 
susiję su teise — susirinko terasoje šalia vandens. 

Buvo ir Driu Kerberis su dar vienu detektyvu. Visi troško pasi- 
kalbėti su Kerberiu, faru, pralaužusiu bylą. Be meistriškai jo atliktos 
Dontės Dramo apklausos apkaltinamojo nuosprendžio nebūtų buvę. 
Jisai surado pėdsekius šunis, kurie užuodė žaliajame forde minivene 
Nikolės kvapą. Taip pat mikliai pasinaudojo kalėjimo skundeiva, iš- 
gaudamas iš jų įtariamojo dar vieną prisipažinimą. Geras, patikimas 
policijos darbas. Dramo byla buvo Kerberio karjerą vainikuojanti vir- 
šūnė, ir jis ketino mėgautis baigiamaisiais jos momentais. 

Nelinkęs būti pranokstamas, Polas Kofis pritraukė sau priklau- 
sančią dėmesio dalį. Po kelerių metų jis išeisiąs į pensiją ir senatvėje 

turėsiąs kuo girtis. Kofis ir jo vaikinai kovojo su įnirtinga Robio ir jo 
komandos suorganizuota gynyba, kovojo dėl teisingumo, kovojo dėl 
Nikolės. Faktas, kad jis pasiekė savo taip vertinamą mirties verdiktą 
nesant rastam nužudytosios kūnui, teikė dar daugiau pagrindo pikt- 
džiugiauti. 

Kaušalas padėjo sumažinti įtampą. Jie staugė iš juoko, pasako- 
dami apie savo numylėtąjį gubernatorių, šaukiantį juodųjų miniai ir 
vadinantį Dramą pabaisa. Visi kiek aprimo, kai Kofis papasakojo apie 
vos prieš dvi valandas įregistruotą peticiją, kurioje kažkoks psichas 
tvirtino esąs žudikas. Bet nesibaiminkite, patikino jis, apeliacinis 
teismas nepatenkino prašymo atidėti nuosprendžio vykdymą. Tik 
yra eigoje dar viena apeliacija, fiktyvi, — „velniai rautų, jos visos fik- 
tyvios“, — bet ši, galima sakyti, Aukščiausiajame Teisme jau beveik 
numarinta. Kofis džiugiai patikino savo svečius, kad teisingumas tuoj 
tuoj nugalės. 

Jie keitėsi pasakojimais apie bažnyčių padegimus, liepsnojantį 
medvilnės valymo punktą, didėjančią minią „Civitano“ parke ir apie 
tai, kad iki 18.00 laukiama atvykstant Nacionalinės gvardijos kavaleri- 
jos ir kad nestokojama nuomonių dėl to, ar ši yra reikalinga. 

Kofis kepė ant grotelių viščiukus — krūtinėles ir šlauneles, už- 
piltas tirštu padažu. Bet puikiausias vakaro patiekalas būsiąs „Dramo 
kulšis“. Per ežerą nuaidėjo sutartinis kvatojimas. 


Hantsvilyje taip pat bazuojasi valstijos Semo Hiustono univer- 
sitetas. Aukštosios mokyklos sąrašuose figūruoja 16 000 studentų: 
81 proc. — baltųjų, 12 proc. — juodųjų, 6 proc. — lotynų amerikiečių 
ir 1 proc. — kitų. 

Vėlyvą ketvirtadienio popietę daugelis juodųjų studentų plūdo 
kalėjimo link, už kokių aštuonių kvartalų centriniame Hantsvilyje. 
Galbūt operacija „Apylanka“ ir nepavyko, kai stengtasi užblokuoti ke- 
lius, bet jų pastangos užkurti šiokį tokį pragarą tikrai pasiseks. Arčiau 
kalėjimo esančios gatvės buvo užblokuotos Teksaso kelių patrulių ir 
Hantsvilio policijos. Valdžia tikėjosi neramumų, ir saugumas aplinkui 
„Sienų padalinį buvo sustiprintas. 

Juodieji studentai susirinko už trijų kvartalų iki kalėjimo ir 
pradėjo triukšmauti. Išėjęs iš „mirties namo“ pakalbėti mobiliuoju 

telefonu, Robis Flekas išgirdo tolumoje organizuotą tūkstančio balsų 
skanduotę: „Dontė! Dontė!“ Jis nieko daugiau nematė, vien tik išo- 
rines „mirties namo“ sienas ir spygliuotų vielų tvorą, bet spėjo, kad 
minia visai arti. 

Koks skirtumas? Protestams ir žygiams jau per vėlu. Sekundę jis 
klausėsi, paskui paskambino į savo kontorą. Atsiliepė Samė Tomas ir 
iškart išpyškino: 

— Mums neleista įregistruoti peticijos su Gembelo pareiškimu. 
Robi, lygiai 17.00 durys užrakintos, mes pavėlavome septynias minu- 
tes. O jie žinojo, kad atvažiuojame. 

Pirma jo reakcija buvo tėkšti telefoną į artimiausią plytų sieną ir 
stebėti, kaip šis subyra į tūkstantį dalelių, bet liko pernelyg priblokš- 
tas, kad pajėgtų pajudėti. 

Samė tesė: 

— „Gynėjų grupė“ paskambino teismo sekretoriui kelios minutės 
prieš penkias, jie jau lėkė automobiliu įregistruoti. Sekretorius pasakė 
labai apgailestaująs, bet pasikalbėjęs su Pradlou, ir įstaiga uždaryta 
penktą. Jūs klausotės, Robi? 

— Taip, nagi, tęskite. 

— Nieko nebelikę, kaip tik peticijos dėl certiorari pas aukščiau- 
siuosius. Iš ten dar nėra žinios. 

Robis rėmėsi į vielų tinklo tvorą, mėgindamas nusiraminti. 
Pykčio priepuolis dabar reikalams nepadėtų. Galėtų svaidyti daiktus, 
keiktis ir galbūt rytoj įregistruoti teisinius ieškinius, bet jam reikėjo 
pagalvoti. 

— Iš Aukščiausiojo Teismo aš nesitikiu jokios pagalbos, o jūs? — 
paklausė. 

— Ne, tiesą sakant, ne. 

— Ką gi, tuomet beveik baigta. 

— Taip, Robi, ir mums čia taip atrodo. 

— Žinai, Same, mums pristigo tik dvidešimt keturių valandų. 
Jeigu Trevisas Bojetas ir Džojus Gembelas būtų mums suteikę dvide- 
šimt keturias valandas, būtume įstengę sustabdyti tą nelemtą dalyką, 
ir labai tikėtina, kad vieną dieną Dontė būtų iš čia išėjęs. Dvidešimt 
keturių valandų. 

— Sutinku, o kalbant apie Bojetą, tai jis lauke prie durų laukia 

televizijos komandos. Tai jis paskambino jiems, ne mes, nors aš daviau 
jam telefono numerį. Jis nori kalbėti. 

— Tegul kalba, velniai rautų. Dabar jau tegul papasakoja pasau- 
liui. Man nusispjaut. Ar Karlosas pasirengęs su vaizdo įrašo bomba? 

— Manau, taip. 

— Tad duokite jam laisvę. Noriu, kad visi stambieji valstijos laik- 
raščiai ir televizijos kanalai tuojau pat gautų tą vaizdo įrašą. Sukelkime 
kuo daugiau triukšmo. Jeigu grimztame, tai bent su muzika. 

— Bus padaryta, bose. 

Minutėlę Robis klausėsi tolumoje skandavimo ir stebeilijo į savo 
mobilųjį. Kam dar galėtų paskambinti? Ar pasaulyje yra kas nors, kas 
galėtų padėti? 


Kai metalinės grotos už jo užsitrenkė, Keitas krūptelėjo. Tai ne 
pirmas jo apsilankymas kalėjime, bet pirmą kartą buvo užrakintas 
kameroje. Kad ir sunkiai alsavo, žarnas suko, jis pasimeldė tvirtumo. 
Malda buvo trumpa: „Dieve, suteik man drąsos ir išminties. Paskui pa- 
dėk man iš čia ištrūkti.“ 

Keitui įėjus į lankytojų kamerą, Dontė neatsistojo, bet vis dėlto 
nusišypsojo ir ištiesė ranką. Keitas paspaudė ją — buvo geibi, pasyvi. 

— Aš — Keitas Šrouderis, — prisistatė jis ir atsisėdo ant tabure- 
tės, nugara į sieną. Jo ir Dontės batus skyrė vos keli coliai. 

— Robis pasakė, kad jūs geras vyras, — atsiliepė Dontė. Atrodė 
susitelkęs į Keito apykaklę, lyg norėdamas įsitikinti, kad jis iš tikrųjų 
dvasininkas. 

Keitui užstrigo balsas. Mąstė, ką pasakyti. Rimtas „Kaip laiko- 
tės? nuskambėtų juokingai. Ką jūs pasakytumėte jaunam žmogui, ku- 
ris mažiau nei po valandos mirs ir kurio mirtis tikra ir neišvengiama? 
Kalbate apie mirtį. 

— Robis man sako, kad nenorėjote kalbėtis su kalėjimo kapelio- 
nu, — pagaliau prabilo Keitas. 

— Jis tarnauja sistemai. Sistema mane persekiojo devynerius 
metus ir netrukus pasieks tai, ko nori. Todėl aš niekaip nenusilenksiu 
sistemai. 

„Visai logiška“, — pagalvojo Keitas. 

Dontė sėdėjo tiesesnis, susikryžiavęs ant krūtinės rankas, lyg 
sveikintų gerus debatus apie religiją, tikėjimą, Dievą, dangų, pragarą 
ar dar ką nors kita, apie ką Keitas norėtų diskutuoti. 

— Jūs ne iš Teksaso, ar ne? — paklausė Dontė. 

— Iš Kanzaso. 

— Atspėjau iš akcento. Kaip manote, ar valstybė turi teisę žudyti 
žmones? 

— Ne. 

— Ar manote, kad Jėzus pritartų kalinių žudymui kaip pelnytai 
bausmei? 

— Žinoma, ne. 

— Ar įsakymas „Nežudyk“ galioja kiekvienam, o gal Mozė pamir- 
šo padaryti išimtį valstybių valdžioms? 

— Valdžia yra žmonių. Dešimt Dievo įsakymų galioja kiekvienam. 

Dontė nusišypsojo ir šiek tiek atlyžo. 

— Gerai, jūs pasuojate. Galime kalbėtis. Ką turite pasakyti? 

Keitas šiek tiek lengviau atsikvėpė, patenkintas, kad išlaikė sto- 
jamąjį egzaminą. Jis bemaž tikėjosi susitikti su jaunu žmogumi, pro- 
tiškai visai nepajėgiu, bet apsiriko. Triukšmingas Robio tvirtinimas, 
kad mirtininkų fAlygelis Dontę išvarė iš proto, atrodė nepagrįstas. Tad 
jis kalbėjo toliau: 

— Robis man sako, kad jūs buvote užaugintas su Bažnyčia, kūdi- 
kystėje pakrikštytas ir turėjote tvirtą tikėjimą, išauklėtas tėvų, kurie 
buvo pamaldūs krikščionys. 

— Viskas tiesa. Buvau arti Dievo, pone Šrouderi, iki Jis apleido 
mane. 

— Prašom vadinti mane Keitu. Aš skaičiau pasakojimą apie žmo- 
gų, kuris kadaise sėdėjo kaip tik čia, šioje kameroje, vadinosi Darelas 
Klarkas, buvo jaunuolis iš vakarinio Teksaso, regis, iš Midlando. Per 
narkotikų karą jis nužudė kelis žmones, buvo nuteistas ir pasiųstas į 
mirtininkų flygelį senajame Eliso padalinyje. Kai jis kalėjo mirtininkų 
flygelyje, kažkas jam padovanojo Bibliją o dar kažkas pasidalijo su juo 
krikščionišku liudijimu. Klarkas tapo krikščioniu ir labai suartėjo su 
Viešpačiu. Jo apeliacijų galimybės išseko, ir buvo paskirta egzekuci- 
jos data. Jisai susitaikė su pabaiga. Laukė mirties, nes tiksliai žinojo 
akimirką, kada įžengs į dangaus karalystę. Nepajėgiu prisiminti kitos 
istorijos, bent kiek panašios į Darelo Klarko. 

— Ką norite tuo pasakyti? 

— Noriu pasakyti, kad jūs mirsite, ir žinote, kada tai atsitiks. 
Labai mažai žmonių tą žino. Kareiviai mūšyje galbūt jaučiasi jau kaip 
žuvę, bet visada tebėra šansas, kad jie išliks gyvi. Manau, kai kurios 
siaubingų nusikaltimų aukos žino priėjusios galą, bet tik labai trum- 
pai. O jūs, jūs žinojote šią datą mėnesius. Dabar ta valanda čia pat, ir 
neblogas metas susitaikyti su Dievu. 

— Žinau Darelo Klarko legendą. Paskutiniai jo žodžiai buvo 
tokie: „Tėve, į tavo rankas atiduodu savo dvasią. Lukas, 23 skyrius, 
46 eilutė — paskutiniai Jėzaus žodžiai prieš jam numirštant ant kry- 
žiaus, bent pagal Luką. Bet kai ko jūs čia nepastebite, Keitai. Klarkas 
nužudė tris žmones, tartum įvykdė egzekuciją, ir kai buvo nuteistas 
myriop, niekada rimtai netvirtino apie savo nekaltumą. Jis buvo kal- 
tas. Aš — ne. Klarkas nusipelnė būti nubaustas, ne nužudytas, bet 
įkalintas iki gyvos galvos. O aš, aš esu nekaltas. 

— Teisybė, bet mirtis yra mirtis, ir pabaigoje niekas nebesvarbu, 
tik jūsų santykis su Dievu. 

— Jūs mėginate mane įtikinti, kad turėčiau paskutinę minutę at- 
bėgti vėl pas Dievą ir tartum užmiršti praėjusius devynerius metus. 

— Už praėjusius devynerius metus jūs kaltinate Dievą? 

— Taip, aš kaltinu. Štai kas man nutiko, Keitai. Buvau aštuonio- 
likos, ilgalaikis krikščionis, uoliai tebelankantis bažnyčią, bet taip pat 
ir darantis tai, ką daro daugelis vaikinų — nieko bloga, bet, po šimts, 
kai užaugi tokiuose griežtuose namuose kaip manieji, šiek tiek pradedi 
maištauti. Aš buvau geras mokinys, futbolo reikalai buvo atidėti, ta- 
čiau nesiverčiau kvaišalų prekyba ir nemušiau žmonių. Laikiausi toliau 
nuo gatvių. Siekiau įstoti į koledžą. Paskui dėl kažkokios priežasties, 
kurios turbūt taip ir liksiu nesupratęs, tiesiai į mano kaktą trenkia žai- 
bas. Man uždeda antrankius. Aš kalėjime. Mano atvaizdas spausdina- 
mas pirmuosiuose laikraščių puslapiuose. Dar ilgai iki bylos nagrinėji- 
mo teisme mane paskelbia kaltu. Mano likimas sprendžiamas dvylikos 
baltųjų, pusė iš jų gerų, tvirtų baptistų. Prokuroras metodistas, teisėja 
— presbiterionė, ar bent jų pavardės buvo kažkur bažnyčios sąrašuose. 
Juodu taip pat dulkinosi, bet turbūt mes visi turime kūniškų silpnybių. 
Bent daugelis iš mūsų. Taigi dulkinosi, tačiau dėjosi suteikią man neša- 
lišką teismą. O prisiekusieji buvo raudonsprandžių šutvė. Prisimenu, 
sėdėjau teismo salėje, žvelgdamas į jų veidus, kai mane pasmerkė my- 

riop, — rūsčius, neatlaidžius krikščioniškus veidus, — ir mąsčiau sau: 
„Mes garbiname ne tą patį Dievą. Ir tikrai ne tą patį. Kaip gali Dievas 
leisti Savo žmonėms žudyti taip dažnai? Prašom, atsakykite. 

— Dievo žmonės dažnai klysta, Donte, bet Dievas — niekada. 
Negalite Jo kaltinti. 

Kovos dvasia jį apleido. Sugrįžo momento sunkulys. Remdamasis 
alkūnėmis į kelius, Dontė pasilenkė į priekį ir nusvėrė galvą. 

— Buvau ištikimas Dievo tarnas, Keitai, ir pažiūrėkite, ką gaunu. 

Robis atėjo iš lauko ir sustojo prie lankytojų kameros. Keitui skir- 
tas laikas baigėsi. 

— Pasimelsite kartu su manimi, Donte? 

— Kodėl? Meldžiausi savo pirmus trejus metus kalėjime, ir vis- 
kas darėsi tik blogiau. Būčiau galėjęs melstis dešimt kartų per dieną ir 
vis tiek tebesėdėčiau čia pat, kalbėdamasis su jumis. 

— Gerai, ne prieš, jei aš pasimelsiu? 

— Labai prašom. 

Keitas užsimerkė. Šiomis aplinkybėmis jam buvo sunku mels- 
tis — Dontė įbedęs į jį akis, Robis nekantraudamas laukia, laikrodis 
tiksi vis garsiau ir garsiau. Jis prašė Dievo suteikti Dontei tvirtumo ir 
drąsos, pasigailėti vaikino sielos. Amen. 

Baigęs atsistojo ir paplekšnojo Dontei per petį, vis dar netikėda- 
mas, kad mažiau nei už valandos jis bus miręs. 

— Dėkui, kad atėjote, — tarė Dontė. 

— Man buvo garbė susipažinti su jumis, Donte. 

Juodu paspaudė vienas kitam rankas. Paskui žvangtelėjo metalas 
ir durys atsidarė. Keitas išėjo į koridorių, į kamerą įžengė Robis. Laik- 
rodis ant sienos, vienintelis, kuris buvo svarbus, rodė 17.34. 


Neišvengiamai artėjanti egzekucija žmogaus, tvirtinančio, kad 
esąs nekaltas, nė kiek nesujaudino šalies žiniasklaidos. Šios istorijos 
tapo tokios įprastos. Tačiau egzekucijos išvakarėse deginamų bažny- 
čių kaip dantis už dantį tema pažadino kelis prodiuserius. Masinės 
muštynės aukštesniojoje vidurinėje mokykloje dar šiek tiek pakurstė 
susidomėjimą. Bet rasinių riaušių galimybė — nagi, to jau per daug, 
kad būtų galima nekreipti dėmesio. O dar pridėkite Nacionalinės gvar- 

dijos atvykimo dramą, ir į pavakarę visas Slounas ūžė ryškiai nudažy- 
tais televizijos furgonais iš Dalaso, Hiustono ir kitų miestų, daugiausia 
siunčiančių medžiagą tiesiogiai šalies televizijos tinklams ir kabeli- 
nėms stotims. Pasklidus žiniai, kad vienas žmogus tvirtina esąs tikra- 
sis žudikas ir nori prisipažinti priešais kameras, geležinkelio stotis it 
magnetas akimirksniu pritraukė žiniasklaidą. Fredui Prajorui viskam 
vadovaujant arba bent besistengiant palaikyti šiokią tokią tvarką, Tre- 
visas Bojetas atsistojo ant apatinio platformos laiptelio, žvelgdamas 
į reporterius ir televizijos kameras. Į jį it durtuvai atkišti mikrofonai. 
Fredas stovėjo jam iš dešinės, netgi mėgino nustumti kai kuriuos re- 
porterius atgal. 

— Tylos! — užriko jiems Fredas, paskui linktelėjo galva į Trevisą 
ir paragino: — Pirmyn. 

Trevisas sustingo it elnias priešais automobilio šviesas, bet pra- 
dėjo smarkiai nurydamas seiles: 

— Vadinuosi Trevisas Bojetas, ir aš nužudžiau Nikolę Jarber. 
Dontė Dramas su jos nužudymu neturi nieko bendra. Veikiau vienas. 
Pagrobiau ją, daug kartų išprievartavau, paskui pasmaugiau. Atsikra- 
čiau jos kūnu, Raudonojoje upėje jo nėra. 

— Kur jis? 

— Misūryje, kur ir palikau. 

— Kodėl tai padarėte?! 

— Nes nepajėgiau susivaldyti. Esu išprievartavęs ir kitas mote- 
ris, daug jų. Kartais mane nutverdavo, kartais — ne. 

Tatai apstulbino reporterius, ir praslinko kelios sekundės, kol už- 
davė kitą klausimą. 

— Taigi esate nuteistas žagintojas? 

— O taip. Buvau nuteistas keturis ar penkis kartus. 

— Jūs iš Slouno? 

— Ne. Bet čia gyvenau, kai nužudžiau Nikolę. 

— Jūs ją pažinojote? 


Pastarąsias dvi valandas Deina Šrouder buvo įsitaisiusi priešais 
televizorių poilsio kambaryje — neatsitraukdama nuo CNN laukė dau- 
giau žinių iš Slouno. Iki šiol buvo du pranešimai, du trumpi fragmentė- 

liai apie neramumus ir Nacionalinę gvardiją. Matė, kaip gubernatorius 
darė iš savęs kvailį. Tačiau istorija buvo beįsibėgėjanti. Išvydusi ekrane 
Treviso Bojeto veidą, Deina garsiai ištarė: 

— Štaijis. 

Jos vyras mirtininkų flygelyje guodžia žmogų, nuteistą už nužu- 
dymą, o jo pati stebi kitą, kuris iš tikrųjų padarė tą nusikaltimą. 


Džojus Gembelas sėdėjo bare, kuriame pirmiausiai apsilankė išė- 
jęs iš Agnesės Tener kontoros. Priešinguose baro galuose nuo lubų ka- 
bėjo du televizoriai, vienas rodė Sporto Centro kanalą, kitas — CNN. 
Pamatęs tiesiogiai iš Slouno perduodamą reportažą, jis priėjo arčiau. 
Klausėsi Bojeto, kalbančio, kaip nužudė Nikolę. 

— Tu, šunsnuki, — sumurmėjo Džojus, ir barmenas metė į jį pa- 
šaipų žvilgsnį. 

Bet paskui Džojus pasijautė geriau. Galiausiai jis pasakė tiesą, o 
dabar į priekį išėjo tikrasis žudikas. Dontė liks gyvas. Tad jis užsisakė 
dar alaus. 


Teisėjas Elajas Henris su žmona sėdėjo savo namų, netoliese „Ci- 
vitan“ parko, poilsio kambaryje. Durys buvo užrakintos, du jo medžio- 
kliniai šautuvai — užtaisyti ir parengti. Kas dešimt minučių pro šalį 
vis pravažiuodavo policijos automobilis. Iš viršaus gatves stebėjo sraig- 
tasparnis. Oras buvo pritvinkęs dūmų — nuo renginio su fejerverkais 
parke ir nuo suniokotų pastatų. Iš tolo girdėjosi minia: nepaliaujamas 
būgnijimas, bumbsintis repas ir šaižūs skandavimai per popietę tik 
sustiprėjo. Teisėjas ir ponia Henriai svarstė, gal nakčiai reikėtų palikti 
namus. Taileryje, vos už valandos kelio, pora turėjo sūnų, ir jis ragino 
juos bėgti, tegul ir kelioms valandoms. Bet juodu nusprendė pasilikti 
— pirmiausia todėl, kad ir kaimynai niekur nesitraukė, be to, jėgą su- 
darė ir pasitelktų tvarkdarių skaičius. Teisėjas anksčiau pasišnekėjo su 
policijos viršininku, ir šis jį patikino, kad viskas kontroliuojama. 

Per įjungtą televizorių, pertraukus kitas žinias, buvo perdavi- 
nėjami naujausi reportažai iš Slouno. Pasičiupęs nuotolinio valdymo 
pultelį, teisėjas pastiprino garsą — ekrane pasirodė žmogus, vos prieš 

tris valandas jo jau matytas vaizdo įraše. Trevisas Bojetas kalbėjo, pa- 
sakojo smulkmenas, stebeilydamas į keletą mikrofonų. 

— Jūs pažinojote tą merginą? — paklausė reporteris. 

— Niekada nebuvau su ja susitikęs, bet sekiau. Žinojau, kas ji to- 
kia, žinojau, kad vadovauja futbolininkus palaikančių striksių grupei. 
Ašją pasirinkau. 

— Kaip ją pagrobėte? 

— Pamačiau jos automobilį, savąjį pastačiau šalia, laukiau, kol ji 
išeis iš prekybos centro. Turėjau pistoletą. Ji nesipriešino. Šitaip jau 
buvau dares. 

— Ar anksčiau Teksase buvote nuteistas? 

— Ne, tik Misūryje, Kanzase, Oklahomoje, Arkanzase. Galite pa- 
tikrinti archyvuose. Pasakoju tiesą, ir tiesa yra tokia, kad aš padariau 
tą nusikaltimą, ne Dontė Dramas. 

— Kodėl tik dabar išeinate į priekį, o ne prieš kokius metus? 

— Būčiau turėjęs taip padaryti, bet maniau, kad valstijos teismai 
galiausiai supras turį ne tą žmogų. Aš ką tik išėjau iš kalėjimo Kanzase 
ir prieš kelias dienas laikraštyje perskaičiau, kad rengiamasi Dontės 
Dramo egzekucijai. Tai mane nustebino. Todėl esu čia. 

— Šiuo momentu egzekuciją galėtų sustabdyti tik gubernatorius. 
Ką jam pasakytumėte? 

— Pasakyčiau: jūs rengiatės nužudyti nekaltą žmogų. Duokite 
man dvidešimt keturias valandas, ir aš jums parodysiu, kur paslėptas 
Nikolės Jarber kūnas. Tik dvidešimt keturias valandas, gubernatoriau. 

Teisėjas Henris krumpliais pasikasė smakrą ir tarė: 

— Bjaurus vakaras ką tik dar labiau subjuro. 


Baris ir Veinas gubernatoriaus kabinete stebėjo Bojetą per CNN. 
Toliau koridoriuje jų bosas jau penktą ar šeštą kartą po to, kai drąsiai 
susitvarkė su įpykusia minia, davė interviu. 

— Verčiau nueikime jo atsivesti, — tarė Veinas. 

— Taip. Aš einu, o tu vis nenuleisk nuo to akių. 

Po penkių minučių gubernatorius jau stebėjo vėl kartojamą Boje- 
to pasisakymą. 

— Jis aiškiai kuoktelėjęs, — po kelių sekundžių pareiškė Niuto- 
nas. — Kur burbonas? 

Pripilti trys stiklai, ir visi gurkšnojo klausydamiesi kalbančio apie 
kūną Bojeto. 

— Kaip nužudėte Nikolę? 

— Pasmaugiau jos pačios diržu, juodos odos su apvalia sidabri- 
ne sagtimi, kuris vis dar tebėra jai apie kaklą. — Bojetas siekė sau po 
marškiniais, išsitraukė žiedą ir atkišo į kameras. — Jis Nikolės. Nešio- 
jau jį nuo tos nakties, kai ją paėmiau, čia jos inicialai ir visa kita. 

— Kaip atsikratėte kūnu? 

— Tik pasakysiu, kad jis po žeme. 

— Ar toli nuo čia? 

— Nežinau, gal penkios ar šešios valandos. Vėlgi, jeigu guberna- 
torius mums duotų dvidešimt keturias valandas, galėtume jį surasti. 
Tai įrodytų, kad esu teisus. 

— Kas tas tipas? — paklausė gubernatorius. 

— Žagintojas maniakas. Teistumų sąrašas mylios ilgumo. 

— Stebėtina, kaip jiems visada pavyksta staiga iššokti prieš pat 
egzekuciją, — pakraipė galva Niutonas. — Turbūt gauna iš Robio Fle- 
ko pinigų. 

Visi trys sugebėjo nervingai nusijuokti. 


Juoką prie ežero pertraukė vienas svečias, kai praeidamas viduje 
pro televizorių pamatė, kas vyksta. Visa kompanija greitai persikėlė 
namo vidun, ir trisdešimt žmonių susispietė apie mažą ekraną. Nie- 
kas nepratarė nė žodžio, visi tartum nekvėpavo, kol Bojetas kalbėjo 
visiškai sutikdamas tiesiai atsakinėti į bet kokius užduodamus klau- 
simus. 

— Jūs kada nors girdėjote apie šį tipą, Polai? — paklausė vienas 
iš jau pasitraukusių į pensiją teisininkų. 

Polas neigiamai papurtė galvą. 

— Jis prie Fleko kontoros, geležinkelio stoties. 

— Robis vėl grįžo prie savo senų triukų. 

Nei šypsenos, nei vypsnio, nei apsimestinio prunkštelėjimo. Kai 
Bojetas išsitraukė žiedą ir laisvai pademonstravo šį priešais kameras, 
trobelėje įsitvyrojo baimė, ir Polas Kofinas vargais negalais nusigavo 


iki kėdės. 

*** 


Naujausių žinių intarpą išgirdo ne visi. Kalėjime Ryva ir jos kom- 
panija glaudėsi mažoje kontoroje, kur laukė pavėžėjimo mikroautobu- 
su iki mirties kameros. Ne per toliausiai laukė ir Dontės Dramo šeima. 
Ateinančią valandą dvi grupelės liudininkų bus visai arti viena kitos, 
bet rūpestingai atskirtos. 17.40 nužudytosios aukos šeima įsodinta 
į baltą, niekaip nepaženklintą kalėjimo mikroautobusą ir nuvežta 
į „mirties namą“ — ta kelionė netruko nė dešimties minučių. Ten 
atsidūrę, jie buvo įvesti pro niekuo nepažymėtas duris į kvadratinį, 
dvylikos iš dvylikos pėdų kambarėlį. Jame nebuvo nei kėdžių, nei suo- 
lų. Sienos plikos, be jokių užrašų. Priekyje — užtrauktos užuolaidos, 
ir jiems pasakyta, kad kitapus užuolaidų — iš tiesų mirties kamera. 
17.45 Dramo šeima atliko tokį pat trumpą pasivažinėjimą ir pro kitas 
duris įėjo į jiems skirtą liudininkų kambarį. Liudininkų kambariai 
buvo greta. Garsus kosulys viename galėjo būti girdimas kitame. 

Jie laukė. 


26 SKYRIUS 


7.40 Jungtinių Valstijų Aukščiausiasis Teismas penkiais prieš 

keturis balsais nesutiko nagrinėti Dontės peticijos dėl nepa- 
kaltinamumo. Po dešimties minučių taip pat penkiais prieš keturis 
balsais Teismas atmetė ir Bojeto peticiją su pareiškimu dėl certiorari. 
Robis išklausė telefono skambučius koridoriuje prie laukiamosios 
vienutės. Jis užtrenkė savo mobilųjį, nuėjo pas kalėjimo viršininką 
Džeterį ir sukuždėjo: 

— Baigta. Daugiau apeliacijų nebėra. 

Niūriai linktelėjęs, Džeteris tarė: 

— Turite dvi minutes. 

— Dėkui. 

Robis sugrįžo į laukiamąją vienutę ir pranešė Dontei žinią. Nebe- 
liko ką daugiau daryti, kova buvo baigta. Dontė užsimerkė ir giliai at- 
siduso, įsisąmonindamas tikrovę. Iki šio momento visada dar būdavo 
vilties, kad ir kokios tolimos, kad ir kokios menkos ir mažai tikėtinos. 

Paskui jisai smarkiai nurijo seiles, sugebėjo nusišypsoti ir prisi- 
slinko prie Robio arčiau. Jųdviejų keliai lietėsi, galvas teskyrė coliai. 

— Sakykite, Robi, kaip manote, ar kada nors jie sučiups tą bičą, 
kuris nužudė Nikolę? 

Vėlgi Robis norėjo jam pasakyti apie Bojetą, bet ta istorija dar toli 
gražu nebaigta. Kažin ar tiesa išvis išaiškės. 

— Nežinau, Donte, negaliu pranašauti. O kas? 

— Štai ką noriu, kad padarytumėte, Robi. Jeigu to tipo taip ir 
nesuras, žmonės visada manys, kad tai padariau aš. Bet jeigu jį suras, 
turite man pažadėti, kad nuplausite mano vardą. Pažadate man, Robi? 
Nesvarbu, kiek tam prireiks laiko, bet turite nuplauti mano vardą. 

— Padarysiu tai, Donte. 

— Mintyse regiu, kad kurią nors vieną dieną mano mama ir 
broliai, taip pat sesuo stovės prie mano kvapo švęsdami, kad aš buvau 
nekaltas. Juk tai bus puiku, Robi? 

— Aš irgi ten būsiu, Donte. 

— Surenkite dideles vaišes, ten pat kapinėse. Pakvieskite visus 
mano draugus, visi triukšmaukite, tegul pasaulis žino, kad Dontė ne- 
kaltas. 

— Duodu tau žodį. 

— Bus nuostabu. 

Robis pamažu paėmė abi Dontės rankas ir spustelėjo savosiose. 

— Turiu eiti, didis žmogau. Nežinau, ką pasakyti, nebent tai, kad 
buvo garbė būti tavo advokatu. Tikėjau tavimi nuo pat pradžios, ir dar 
labiau tikiu šiandien. Visada žinojau, kad esi nekaltas, ir neapkenčiu 
tų šunsnukių, per kuriuos tai atsitinka. Aš toliau kovosiu, Donte. Pa- 
žadu. 

Jųdviejų kaktos susilietė. Dontė tarė: 

— Dėkui jums, Robi, už viską. Aš laikysiuosi. 

— Niekada tavęs neužmiršiu. 

— Pasirūpinkite mano mama, gerai, Robi? 

— Juk žinai, kad pasirūpinsiu. 

Juodu atsistojo ir apsikabino. Ilgai, skausmingai glaudė prie 
savęs vienas kitą, ir nė vienas iš jų nenorėjo baigti. Prie durų jau stovi- 
niavo Benas Džeteris. Robis galiausiai paliko laukiamąją vienutę ir nu- 
ėjo į trumpo koridoriaus galą, kur ant sulankstomosios kėdės sėdėjo 
karštai melsdamasis Keitas. Robis atsisėdo šalia jo ir pravirko. 

Benas Džeteris paskutinį kartą paklausė Dontės, ar norįs matyti 
kapelioną. Dontė nepanoro. Koridoriuje pradėjo rinktis uniformuoti 
apsaugininkai, stambūs sveiki vaikinai rūsčiais veidais ir tvirtomis 
rankomis. Stipruoliai atvyko — tiesiog dėl visa ko, jeigu kalinys staiga 
persigalvotų ir nebenorėtų romiai žengti į mirties kamerą. Kilo šioks 
toks bruzdesys, ir patalpa prisipildė žmonių. 

Prisiartinęs prie Robio, Džeteris pakvietė: 

— Eime. 

Robis pamažu atsistojo, žengė žingsnį, paskui stabtelėjo ir pa- 
žvelgė žemyn į Keitą. 

— Einam, Keitai, — tarė. 

Keitas pakėlė bereikšmes akis, nelabai susivokdamas, kur esąs, 
bet tikrai žinodamas, kad šis trumpas košmaras netrukus baigsis ir jis 
netrukus atsibus lovoje šalia Deinos. 

— Ką? 

Robis sugriebė jam už rankos ir stipriai trūktelėjo. 

— Einam. Metas pamatyti egzekuciją. 

— Bet... 

— Kalėjimo viršininkas davė sutikimą. — Robis dar kartą stipriai 
trūktelėjo. — Jūs — dvasinis myriop pasmerktojo patarėjas, taigi turi- 
te teisę dalyvauti kaip egzekucijos liudininkas. 

— Aš taip nemanau, Robi. Ne, klausykite, aš tik palauksiu... 

Kelis apsaugininkus ginčas pralinksmino. Keitas jautė pašaipias 
jų šypsenėles, bet neėmė į galvą. 

— Nagi, — paragino Robis, dabar jau tempdamas dvasinin- 
ką. — Padarykite tai dėl Dontės. Po šimts, padarykite tai dėl manęs. 
Jūs gyvenate Kanzase, valstijoje, kur irgi galioja mirties bausmė. Eime 
pažiūrėti šiek tiek demokratijos, kaip ši veikia. 

Keitas judėjo, bet viskas aplinkui plaukė. Pro apsaugininkų gre- 
tas, pro laukiamąją vienutę, kur Dontė, nudelbtomis akimis, vėl buvo 
surakinamas antrankiais, juodu nuėjo prie siaurų, niekaip nepaženk- 
lintų durų, anksčiau Keito nepastebėtų. Jos atsidarė ir vėl užsidarė už 
jų. Abu atsidūrė mažame dėžės pavidalo, blausiai apšviestame kam- 
baryje. Robis pagaliau atsiskyrė nuo Keito ir nuėjęs apkabino Dramo 
šeimos narius. 

— Daugiau apeliacijų nėra, — pasakė jis. — Nebeliko nieko, ką 
būtų galima daryti. 


Ilgoje Gilo Niutono valstybinės tarnybos karjeroje tai bus ilgiau- 
sios dešimt minučių. Nuo 17.50 iki 18.00 jisai svyravo kaip niekada 
anksčiau. Iš vienos pusės, tiesiogine prasme iš vienos jo kabineto pu- 
sės, Veinas vis labiau ir labiau mygo nuosprendžio vykdymą atidėti 
trisdešimčiai dienų. Jis įrodinėjo, kad egzekuciją būtų galima uždelsti 
trisdešimt dienų, ir tik trisdešimt dienų, kol nusės dulkės ir bus galima 
patikrinti to klouno Bojeto tvirtinimus. Jeigu jisai sako tiesą ir palai- 
kai bus surasti, tokiu atveju gubernatorius tapsiąs didvyriu. O jeigu 
pasirodys, kad anas pamišėlis, tai Dramas nugyvens dar trisdešimt 

dienų ir tuomet gaus adatą. Politiškai ilgalaikės žalos nebūsią. Pas- 
toviai sau būtų pakenkta tik tokiu atveju, jeigu jie nepaisytų Bojeto, 
įvykdytų Dramo egzekuciją, o paskui palaikai būtų surasti tiksliai ten, 
kur Bojetas nurodė. Tai būtų pražūtinga — ir ne tik Dramui. 

Nuotaika tvyrojo tokia įtempta, kad jie net pamiršo burboną. 

Iš kitos pusės Baris įrodinėjo, kad bet koks atsitraukimas būtų 
ne kas kita, kaip tik silpnumo pademonstravimas, ypač atsižvelgiant 
į gubernatoriaus pasirodymą prieš minią vos prieš tris valandas. Eg- 
zekucijos, o ypač susilaukiančios didelio susidomėjimo, pritraukia 
visokius dėmesio siekiančiuosius, ir šis tipas Bojetas — puikiausias 
to pavyzdys. Jis aiškiai trokšta atsidurti prožektorių šviesose, turėti 
savąsias penkiolika minučių scenoje, tad leisti jam iškreipti iš kelio de- 
ramą egzekucijos eigą — negerai teisiniu, o juolab politiniu požiūriu. 
Dramas prisipažino nužudęs, vis kartojo ir kartojo Baris. Neleiskime 
kažkokiam iškrypėliui maniakui užtemdyti tiesos. Byla nagrinėta ne- 
šališkai. Apeliaciniai teismai, visi, patvirtino nuosprendį. 

Elkimės apdairiai, prieštaravo Veinas. Tik trisdešimt dienų, ir 
galbūt mes sužinosime apie bylą ką nors nauja. 

Bet jau praėję devyneri metai, atrėmė Baris. Gana ir gana. 

— Ar už durų laukia kokie reporteriai? — paklausė Niutonas. 

— Žinoma, — atsakė Baris. — Jie visą dieną čia slampinėja. 

— Sukvieskite juos. 


Paskutinė kelionė trumpa — kokios trisdešimt pėdų nuo laukia- 
mosios vienutės iki mirties kameros. Abipus viso kelio rikiavosi ap- 
saugininkai, kai kurie iš jų akies kampučiu stengėsi pamatyti jau mi- 
rusio žmogaus veidą, kiti stebeilijo į grindis lyg sargybiniai, saugantys 
nuošalius vartus. Iš myriop pasmerktojo buvo galima tikėtis trejopų 
veido išraiškų. Pirmą, dažniausią — smarkiai surauktą kaktą ir išplės- 
tas akis, jose baimę ir nenorą patikėti. Antrą — pasyvų nuolankumą, 
akis pusiau praviras, lyg jau veiktų chemikalai. Trečią, ne tokią dažną 
— piktą žvilgsnį žmogaus, kuris nušautų kiekvieną pamatytą apsau- 
gininką, jeigu tik turėtų ginklą. Dontė Dramas nesipriešino; tai retai 
pasitaiko. Iš abiejų pusių už alkūnių laikomas apsaugininkų, jis žengė 
pirmyn ramiu veidu, nudūręs akis į grindis. Nenorėjo savo kalintojams 
parodyti jaučiamos baimės, nei kaip nors pripažinti juos čia esant. 

Kaip tokiam liūdnai pagarsėjusiam kambariui, Teksaso mirties 
kamera stebėtinai maža, beveik kvadratinė, dvylikos iš dvylikos pėdų 
dėžutė, žemomis lubomis ir pastovia metaline lova centre, kiekviena 
proga švariai paklota. Lova užpildo beveik visą patalpą. 

Dontė negalėjo patikėti, kaip čia ankšta. Jis atsisėdo ant lovos 
krašto, ir keturi apsaugininkai mikliai ėmėsi darbo. Jie užkėlė jo ko- 
jas, ištiesino jas, paskui metodiškai pritvirtino kūną penkiais storais 
odiniais diržais — per krūtinę, liemenį, dubenį, šlaunis ir blauzdas. Jo 
rankos buvo ištemptos keturiasdešimties laipsnių kampu nuo kūno ir 
pritvirtintos papildomais odiniais diržais. Kol jie viską ruošė, jis užsi- 
merkė, klausėsi ir juto aplink save skubią veiklą. Atsiduso ir ištarė kelis 
žodžius, bet tie žmonės gerai išmanė savo darbą. Sistemos konvejeris 
čia sustoja paskutinį kartą, o darbininkai — itin prityrę. 

Užveržę visus diržus, apsaugininkai pasišalino. Ties juo palinko 
laborantas medikas, atsiduodantis antiseptikais, ir pasakė: 

— Apčiuopsiu ir surasiu veną, pirma kairės rankos, paskui deši- 
niosios. Supratote? 

— Prašom, — atsakė Donė ir atsimerkė. 

Laborantas jam trynė spiritu dilbį. Kad apsaugotų nuo infekcijos? 
Kaip rūpestinga. Už jo buvo užtamsintas langas, o po šiuo — anga, pro 
kurią lovos link ėjo du grėsmingi vamzdeliai. Jam iš dešinės stovėjo 
kalėjimo viršininkas, viską atidžiai stebėdamas, visiškai viską kontro- 
liuojantis. Už kalėjimo viršininko nugaros buvo du vienodi užuolaido- 
mis užtraukti langai — liudininkų kambarių. Jeigu jis norėtų, ir jeigu 
ne tie visi prakeikti odiniai diržai, Dontė galėtų ištiesęs ranką pasiekti 
artimesnįjį langą. 

Vamzdeliai buvo įstatyti į vietą, atskirai į kiekvieną ranką, nors 
prireiks tik vieno. Antrasis buvo tik dėl atsargos. 


17.59 gubernatorius Gilas Niutonas skubiai žengtelėjo priešais 
tris televizijos kameras koridoriuje prie jo kabineto durų ir be jokio iš 
anksto pasirašyto teksto pareiškė: 

— Mano atsisakymas atidėti nuosprendžio vykdymą tebegalioja. 
Dontė Dramas prisipažino savo žvėrišką nusikaltimą ir privalo susi- 
mokėti aukščiausią kainą. Prieš aštuonerius metus jam suteiktas ne- 
šališkas iš tokių pat kaip ir jis prisiekusiųjų sudarytas teismas, jo byla 

buvo peržiūrėta penkių skirtingų teismų, dešimčių teisėjų, ir visi pa- 
tvirtino nuosprendį. Jo tvirtinimu dėl nekaltumo negalima tikėti, kaip 
ir sensacinga jo advokatų pastanga parodyti naują žmogžudį. Teksaso 
teismų sistemos negali sustabdyti užpuolęs kažkoks dėmesio siekian- 
tis nusikaltėlis ir viskam pasiryžęs advokatas, galintis pasakyti bet ką. 
Telaimina Dievas Teksasą. 

Jis nesutiko atsakyti į klausimus ir sugrįžo į savo kabinetą. 


Kai užuolaidos buvo staiga atitrauktos, Roberta Dram kone nu- 
alpo, išvydusi savo jauniausią sūnų, tvirtai diržais pririštą prie lovos, 
su einančiais iš abiejų rankų vamzdeliais. Ji aiktelėjo, abiem delnais 
užsidengė burną, ir jeigu Sedrikas ir Marvinas nebūtų motinos pri- 
laike, ji būtų atsidūrusi ant grindų. Vaizdas visus smarkiai sukrėtė. Jie 
glaudžiau susispaudė, o Robis prisigretino prie susispietusios kuope- 
lės, kad galėtų papildomai suteikti paramą. 

Keitas buvo pernelyg priblokštas, kad pajėgtų pajudėti. Stovėjo 
kelios pėdos atokiau. Už jo būrėsi keli nepažįstamieji — kažkuriuo 
metu įėję liudytojai. Keitas nepajuto kada. Stengdamiesi geriau maty- 
ti, jie pasislinko kelis colius į priekį. Buvo antrasis lapkričio ketvirta- 
dienis. Šiuo metu Šv. Morkaus liuteronų bažnyčios susirinkimų salėje 
renkasi moterų Biblijos studijų klasė nagrinėti Evangelijos pagal Luką, 
o paskui bus vakarienė su tešlainiais virtuvėje. Keitas, Deina ir berniu- 
kai visada būdavo kviečiami į vakariene ir dažniausiai dalyvaudavo. Jis 
iš tikrųjų ilgėjosi savo bažnyčios ir šeimos, nelabai suvokdamas, kodėl 
apniko tokios mintys, žvelgiant į labai tamsią Dontės Dramo galvą, 
ryškiai kontrastuojančią su šio vilkimais baltais marškiniais ir sniego 
baltumo paklode aplinkui. Odiniai diržai buvo šviesiai rudi. Roberta 
garsiai kūkčiojo, Robis kažką murmėjo, o nepažįstami liudininkai už 
nugaros spaudėsi artyn, kad geriau matytų. Keitui norėjosi rėkti. Jau- 
tėsi pavargęs nuo maldų, o šios vis tiek neveikė. 

Keitas paklausė savęs, ar kitaip jaustų, jeigu Dontė būtų kaltas. 
Turbūt ne. Žinoma, kaltė šiek tiek sumažintų atjautą vaikiui, bet ste- 
bėdamas vykstančius pasirengimus jis liko priblokštas šalto, kietašir- 
džio dalykiškumo, tiesiog sanitarinės švaros. Tarsi marintų seną šunį, 
luošą arklį ar laboratorine žiurke. Kas būtent suteikia mums teisę 

žudyti? Jeigu žudymas — blogis, tai kodėl mums leidžiama žudyti? 
Keitas žvelgdamas į Dontę žinojo, kad šis vaizdas niekada jo neapleis. 
Ir žinojo, kad jis niekada nebebus toks pats. 

Robis irgi žvelgė į Dontę, į dešinę jo veido pusę, ir mąstė apie vi- 
sus tuos dalykus, kuriuos jis būtų turėjęs pakeisti. Per kiekvieną bylos 
nagrinėjimą teisme advokatas padaro dešimtis staigių sprendimų, ir 
Robis mintyse dar kartą juos visus pergyveno. Būtų turėjęs nusamdyti 
kitą ekspertą, iškviesti kitus liudytojus, sušvelninti savo laikyseną 
teisėjos atžvilgiu, būti malonesnis prisiekusiesiems. Jis visada save 
kaltinsiąs, nors niekas kitas to ir nedarytų. Jam nepavyko išgelbėti 
nekalto žmogaus, ir ši našta buvo per sunki. Be to, sunyks didelė jo 
gyvenimo dalis, ir Robis abejojo, ar kada nors bus toks pats. 

Gretimame kambarėlyje išvydusi savo dukters žudiką paguldytą 
aukštielninką, bejėgį, be vilties, laukiantį, kol gaus paskutinį kartą at- 
sikvėpti ir iškeliauti į pragarą, Ryva pravirko. Jo mirties — greitos ir 
gana lengvos — nepalygins su Nikolės, ir Ryva troško daugiau kančios 
ir skausmo, negu netrukus galės pamatyti. Volis, apkabinęs per pečius, 
drąsino žmoną, prilaikomą dviejų jos vaikų. Biologinio Nikolės tėvo 
čia nebuvo, ir Ryva niekada neleis jam to užmiršti. 

Vargais negalais Dontė pasisuko į dešinę, ir galiausiai jam pavyko 
pamatyti motiną. Jis nusišypsojo, iškėlė nykštį, paskui vėl nusisuko ir 
užsimerkė. 

18.01 kalėjimo viršininkas Džeteris žengtelėjo prie stalo ir nu- 
kėlė telefono — sujungto tiesiogine linija su generaline prokuratūra 
Ostine — ragelį. Jis buvo informuotas, kad visos nutartys dėl apeliaci- 
jų galutinės ir egzekucijai sustabdyti priežasčių nėra. Padėjęs tą ragelį, 
jis nukėlė kito telefono — tiesiogiai sujungto su gubernatūra. Žinia ta 
pati — visur žalia šviesa. 18.06 priėjęs prie lovos Džeteris paklausė: 

— Pone Dramai, ar norėtumėte tarti paskutinius žodžius? 

Dontė atsakė: 

— Taip. 

Kalėjimo viršininkas siektelėjo ranka lubų link, nukabino mažą 
mikrofoną ir pritraukė jį dvylika colių iki Dontės veido. 

— Kalbėkite, — paragino. 

Laidai ėjo į mažą garsiakalbį kiekviename liudininkų kambaryje. 

Dontė atsikrenkštė, įbedė akis į mikrofoną ir prašneko: 

— Myliu savo mamą ir tėtį, ir man taip gaila, kad tėtis numirė 
anksčiau, nei aš galėjau pasakyti jam „sudie“. Teksaso valstija neleido 
man dalyvauti jo laidotuvėse. Sedrikai, Marvinai ir Andrėja, myliu 
jus visus, ir matysiu jus nuolatos. Man taip gaila, kad priverčiau jus 
visa tai ištverti, bet tai ne mano kaltė. Robiui: myliu tave, žmogau. 
Esi nuostabiausias. Nikolės Jarber šeimai: man gaila dėl to, kas jai 
nutiko. Ji buvo miela mergina, ir, tikiuosi, kada nors bus surastas ją 
nužudęs žmogus. Tuomet, spėju, jūs visi turėsite būti čia ir dar kartą 
tai matyti, — jis trumpam nutilo, paskui sušuko: — Esu nekaltas! 
Devynerius metus Teksaso valstija mane persekiojo už nusikaltimą, 
kurio nepadariau! Niekada neprisiliečiau Nikolės Jarber ir nežinau, 
kas ją nužudė, — jis atsikvėpė, pramerkė akis ir tesė: — Detektyvui 
Driu Kerberiui, Polui Kofiui, teisėjai Greil, visiem tiems fanatikams 
tarp prisiekusiųjų, visiems tiems akliems menkystoms apeliaciniuose 
teismuose ir gubernatoriui Niutonui: jūsų teismo valanda išmuš. Kai 
bus surastas tikrasis žudikas, aš būsiu ten ir vaidensiuosi jums. — Pa- 
sisukęs pažvelgė į motiną ir tarė: — Sudie, mama, myliu tave. 

Po kelių sekundžių tylos Benas Džeteris nustūmė mikrofoną į 
lubas, paskui žingtelėjo atgal ir linktelėjo beveidžiam chemikui, sly- 
pinčiam už juodai užtamsinto lango lovos kairėje. Prasidėjo injekcija 
— trys skirtingos dozės, švirkščiamos greita seka. Kiekviena iš trijų 
buvo pakankamai mirtina, kad užtektų ir vienos. Pirma — natrio 
tiopentalis, stiprus raminamasis. Dontė užmerkė akis, kad niekada 
jų nebeatmerktų. Po dviejų minučių — pankuronijaus bromidas, rau- 
menų relaksantas, nutraukęs jo kvėpavimą. Trečia injekcija — natrio 
chloridas, sustabdęs širdies veiklą. 

Per tuos visus priraišiotus odinius diržus buvo sunku pasakyti, 
kada Dontė liovėsi kvėpavęs. Bet tikrai liovėsi. 18.19 pasirodė labo- 
rantas medikas ir pridėjo prie lavono keliose vietose stetoskopą. Link- 
telėjo kalėjimo viršininkui, ir šis 18.21 paskelbė, kad Dontė Dramas 
miręs. 

žuolaidos užtrauktos, mirties kambarys pasislėpė. 

Ryva apkabino Volisą, o šis — Ryvą, ir juodu apkabino savo 
vaikus. Atsidarė jiems skirtos liudininkų patalpos durys, ir pro jas 
įskubėjo kalėjimo pareigūnas. Dvi minutės po to, kai buvo paskelbta 
mirtis, Ryva su savo šeima vėl sėdėjo mikroautobuse ir stulbinamai 
dalykiškai buvo gabenami tolyn. Jiems išvykus, Dramo šeima palydėta 
pro kitas duris, bet tuo pačiu maršrutu. 

Kelias sekundes Robis ir Keitas liudininkų patalpoje liko vieni. 
Robio akys buvo sudrėkusios, veidas išblyškęs. Jis jautėsi visiškai nu- 
galėtas, išsekęs, bet tuo pat metu ir ieškantis, su kuo kuo galėtų dar 
kovoti. 

— Patenkintas, kad galėjote tai stebėti? — paklausė jis. 

— Ne, anaiptol. 

— Aš irgi. 


Geležinkelio stotyje žinia apie Dontės mirtį sutikta be žodžių. 
Visi buvo pernelyg priblokšti, kad pajėgtų kalbėti. Konferencijų sa- 
lėje stebeilijo į televizorių, girdėjo žodžius, bet negalėjo patikėti, kad 
stebuklas kažkokiu būdu nuo jų išsprūdo. Vos prieš tris valandas jie 
karštligiškai dirbo prie Bojeto ir Gembelo peticijų — prie dviejų pas- 
kutinės valandos dovanų iš aukščiau, kurios atrodė tokios teikiančios 
vilties. Bet TBBAT atmetė Bojetą ir tiesiogine prasme užtrenkė duris 
Gembelui. 

Dabar Dontė mires. 

Samė Tomas kampe tyliai verkė. Karlosas ir Bonė spoksojo į te- 
levizorių, lyg istorija galėtų pasikeisti į laimingesnę pabaigą. Trevisas 

Bojetas sėdėjo susikūprinęs, trindamasis galvą, o Fredas Prajoras jį 
stebėjo. Visi nerimavo dėl Robio. 

Bojetas staiga atsistojo ir prašneko: 

— Aš nesuprantu. Kas atsitiko? Tie žmonės manęs nesiklausė. 
Juk aš sakiau tiesą. 

— Pavėlavai, Bojetai, — nukirto Karlosas. 

— Devynerius metus pavėlavai, — pridūrė Samė. — Devynerius 
metus ramiai sėdėjai ant savo subinės ir nieko nedarei, visai paten- 
kintas, kad kažkas kitas už tave atlieka bausmę, o paskui, kai likusios 
vos penkios valandos, čia iššoki ir tikies, kad visi tavęs klausysis. Jeigu 
būtum pasirodęs vakar, mes būtume galėję ieškoti palaikų. Būtume 
juos suradę, egzekucija nebūtų įvykusi. Egzekucija nebūtų įvykusi, nes 
jie turėjo sučiupę ne tą žmogų. O sučiupo ne tą žmogų todėl, kad buvo 
kvaili, bet taip pat ir todėl, kad tu pernelyg didelis bailys išeiti į priekį 
ir prisipažinti. Dontė negyvas per tave, Bojetai. 

Bojeto veidas tamsiai užraudo, jis griebėsi lazdos. Tačiau Prajoras 
buvo greitesnis. Nutvėrę Bojetą už rankos, pažvelgė į Karlosą ir su- 
draudė; 

— Šalčiau. Visi čia nusiraminkite. 

Suzvimbė Samės mobilusis telefonas. Pasižiūrėjusi ji pasakė: 

— Skambina Robis. 

Karlosas nusisuko, o Bojetas atsisėdo, Prajorui čia pat nenulei- 
džiant nuo jo akių. Samė kelias minutes klausėsi, paskui padėjo telefo- 
ną. Nubraukusi ašarą, pranešė: 

— O spauda, kita vertus, teisingai viską suprato. Dontė negyvas. 
Robis pasakė, kad jis narsiai laikėsi iki pat galo, pareiškė esąs nekaltas 
ir padarė tai labai įtikinamai. Šiuo metu Robis palieka kalėjimą. Jie 
parskris čionai apie aštuntą. Norėtų, kad mes palauktume, — ji nutilo 
ir vėl nusišluostė veidą. 


Nacionaliniai gvardiečai ką tik buvo išsidėstę po gatves aplinkui 
„Civitan“ parką baltųjų miesto dalyje ir aplinkui Vašingtono parką — 
juodųjų, kai pribloškė žinia, kad Dontei įvykdyta mirties bausmė. Per 
popietę minia „Civitan“ parke nuolatos didėjo — tiek skaičiumi, tiek 
triukšmingumu — ir dabar tuojau pat ėmė spaustis gvardiečių link. 
Į kareivius laidė patyčias, keiksmus, įžeidimus, sviedė kelis akmenis, 

bet smurtas, kunkuliuojantis tuoj po paviršiumi, buvo prislopintas. 
Artėjo tamsa, ir mažai abejota, kad naktį padėtis pablogės. Vašingtono 
parke minia buvo senesnio amžiaus ir sudaryta daugiausia iš kaimynų. 
Jaunesnieji, labiau linkusieji į chuliganizmą, patraukė per miestą, kur 
neramumai buvo labiau tikėtini. 

Namai užrakinti, priekiniuose priebučiuose pradėta budėti ir 
parengti ginklai. Sargybiniai sustiprino patruliavimą prie kiekvienos 
Slouno bažnyčios. 

Dešimt mylių piečiau, trobelėje, nuotaika buvo kur kas linksmes- 
nė. Kai mirties faktas buvo patvirtintas, susispietę apie televizorių visi 
patenkinti šypsojosi su vėl pripiltomis taurėmis rankose. Polas Kofis 
pakėlė tostą už Driu Kerberį, paskui Driu Kerberis — už Polą Kofį. 
Dzingtelėjo stiklai. Tam Bojeto reikalui iškilus, anksčiau juos apėmusi 
nerami dvejonė greitai pasimiršo. Bent tam kartui. 

Teisingumas galop triumfavo. 


Kalėjimo viršininkas Džeteris palydėjo Robį ir Keitą atgal iki savo 
įstaigos vestibiulio ir atsisveikindamas paspaudė abiem rankas. Robis 
jam padėkojo už dėmesingumą. Keitas nebuvo tikras, ar nori jam pa- 
dėkoti, ar jį įžeisti, — mat tai, kad paskutinę sekundę patvirtino Keitą 
kaip liudininką, praturtino siaubinga patirtimi, — bet vis tiek liko dė- 
kingas, tokia jau jo prigimtis. Išžengę pro paradines duris juodu pama- 
tė, iš kur sklinda triukšmas. Po dešinei, už trijų daugiabučių pastatų, 
kitapus policijos ir valstijos kelių patrulių sienos, studentai šaukė ir 
mojavo savo pačių pasigamintais transparantais ir plakatais. Jie grū- 
dosi kordonu užtvertos gatvės viduryje. Už jų tvenkėsi transportas. 
Automobilių banga mėgino pasiekti kalėjimą ir kai buvo užblokuota, 
vairuotojai paprasčiausiai išlipo ir prisidėjo prie minios. Operacija 
„Apylanka“ planuota užtvenkti kalėjimą žmonėmis ir mašinomis, ir 
šis planas veikė. Tikslas neleisti egzekucijai įvykti nepasiektas, bet pa- 
laikantieji Dontę bent buvo mobilizuoti ir girdimi. 

Ant šaligatvio laukė Aronas Rėjus, modamas Keitui ir Robiui. 

— Suradome kelią, kuriuo bus galima pasprukti, — pasakė jis. — 
Ši vieta tuoj susprogs. 

Jie nuskubėjo prie miniveno ir pajudėjo iš vietos. Vairuotojas 
ėmėsi nardyti po šalutines gatveles, lenkdamasis sustatytų automo- 

bilių ir įpykusių studentų. Marta Handler tyrinėjo Robio veidą, bet jis 
vengė pažvelgti į akis. 

— Galime pasikalbėti? — paklausė ji. 

Jis papurtė galvą — ne. Keitas irgi. Abu užsimerkė. 


Hantsvilio laidojimo namai turėjo sudarę sutartį. Vienas iš juo- 
dų katafalkų stovėjo „Sienų padalinio“ viduje, toliau nuo akių, ir kai 
paskutiniai liudininkai ir pareigūnai paliko „mirties namą , atbulomis 
įslinko pro tuos pačius vartus, pro kuriuos anksčiau atvažiavo ir iš- 
važiavo minivenai. Ištraukė sulankstomuosius ratukinius neštuvus, 
juos ištempė ir įrideno į mirties kamerą, kur įspraudė prie pat lovos, 
ant kurios nejudantis ir jau nepriveržtas odiniais diržais gulėjo Don- 
tė. Vamzdelius pašalino ir įtraukė į tamsųjį kambarį, kur chemikas, 
vis dar nematomas, pildė savąją dokumentaciją. Suskaičiavę iki trijų, 
keturi apsaugininkai atsargiai pakėlė lavoną ir užkėlė ant ratukų, kur 
šis vėl buvo pritvirtintas diržais, bet šį sykį nebe taip stipriai. Jį už- 
dengė apklotu, priklausančiu laidojimo namams, ir kai viskas buvo 
savo vietoje, ratukus išrideno atgal prie katafalko. Dvidešimt minučių 
po to, kai buvo paskelbta mirtis, kūnas paliko „Sienų padalinį“ kitu 
maršrutu, kad būtų išvengta protestuotojų ir televizijos kamerų. 

Laidojimo namuose kūną nugabeno į paruošimo patalpą. Ten 
laukė ponas Hubertas Lembas ir jo sūnus Elvinas, Slouno laidojimo 
namų „Lembas £ sūnus“ savininkai. Jie balzamuosią kūną pas save 
Sloune, ant to paties stalo, kur prieš penkerius metus ruošė Railį Dra- 
mą. Bet Railis, kai pasimirė, buvo senas, penkiasdešimt penkerių, jo 
kūnas buvo susitraukęs ir sunykęs, ir jo mirties tikėtasi iš anksto. Ją 
buvo galima paaiškinti. Jo sūnaus — ne. Kaip žmonės, turintys reika- 
lą su mirtimi, nuolatos tvarkantys lavonus, Lembai įsivaizdavo matę 
viską. Bet juodu buvo netikėtai užklupti, kai išvydo Dontę — gulintį 
ramiai ant ratukų, patenkinto veido, nesuniokoto kūno, jauną dvi- 
dešimt septynerių metų vyrą. Pažinojo jį dar berniuką. Garsiai palai- 
kydavo jį futbolo aikštėje ir kaip visi Sloune tikėjosi turėsiantį ilgą ir 
šlovingą futbolininko karjerą. Kai jis buvo areštuotas, su kitais mieste 
jie šnabždėjosi ir dalijosi paskalomis. Buvo apstulbinti prisipažinimo, 
ir greitai patikėjo Donte, kai šis tuojau pat atšaukė savo parodymus. 
Jų miesto pusėje Slouno policija ir detektyvu Kerberiu nebuvo tikima. 

Vaikinas buves apgaule priverstas, prisipažinimą iš jo išmušė kaip se- 
naisiais laikais. Nusivylę jie stebėjo, kai jis buvo teisiamas ir pasmerk- 
tas myriop prisiekusiųjų žiuri, sudaryto vien iš baltųjų, o kai buvo iš- 
siųstas į kalėjimą, kaip ir visi kiti mieste beveik tikėjosi, kad merginos 
kūnas ar galbūt net ir pati mergina pasirodys. 

Padedami kitų dviejų darbuotojų, jie nukėlė Dontę nuo ratukų ir 
švelniai įdėjo į gražų ąžuolinį karstą, išrinktą pirmadienį jo motinos. 
Roberta sumokėjo nedaug — mat ji turėjo laidotuvių draudimą — ir 
Lembai lengvai sutiko sugrąžinti pinigus, jeigu karsto neprireiktų. 
Būtų mielai jo nepanaudoję. Meldėsi, kad nereikėtų būti ten, kur dabar 
yra — atsiimti kūną, paskui vežti jį namo, po to ruoštis sielvartingoms 
budynėms, pamaldoms už mirusįjį ir laidotuvėms. 

Ketvertas vyrų sunkiai įstūmė karstą į „Lembo 8 sūnaus“ kata- 
falką, ir 19.02 Dontė pajudėjo iš Hantsvilio namų link. 


Laidos Fordaisas — kerta iš peties! grupė buvo įsitaisiusi Hants- 
vilio pakraštyje, pigių nakvynės namų tinklui priklausančio motelio 
mažoje „pokylių salėje“. Ryva ir Volisas, patupdyti ant direktoriaus 
fotelių, pozavo filmavimo kameroms, o Šonas Fordaisas kaip visada 
maniakiškai trypinėjo aplinkui. Jis ką tik „atzvimbė“ reaktyviniu iš eg- 
zekucijos Floridoje ir vos suspėjo į Hantsvilį, bet padarė tai su džiaugs- 
mu, nes Nikolės Jarber atvejis tapo geriausiu iš kada nors jo turėtųjų. 
Per įžangines šnekeles, kol technikai karštiligiškai darbavosi prie gar- 
so ir apšvietimo aparatūros, makiažo, scenarijaus, Fordaisas suprato, 
kad Ryva dar negirdėjusi apie Treviso Bojeto pasirodymą. Kai pratrūko 
ta istorija, kalėjimo viduje ji rengėsi didžiajam įvykiui. Instinktyviai jis 
nusprendė jai nepasakyti. Pataupys tai vėlesniam laikui. 

Interviu po egzekucijos buvo dramatiškiausias jo laidos segmen- 
tas. Pagauk žmones vos po kelių minučių, kai stebėjo išgamą mirštant, 
ir jie tau gali pasakyti bet ką. Jis piktai aprėkė techniką, išplūdo ope- 
ratorių ir šūktelėjo esąs pasirengęs pradėti. Dar šiek tiek papudruota 
kakta, paskui Fordaisas iškart pakeitė laikyseną, kai pažvelgė į kamerą, 
nusišypsojo ir tapo didžiai atjaučiančiu žmogumi. Sukantis juostai, jis 
paaiškinto, kur esąs, nurodė laiką, valandą, momento svarbą, paskui 
nuėjęs prie Ryvos tarė: 

— Ryva, tai baigta. Papasakokite mums, ką matėte. 


276 


Ryva, su higieninėmis servetėlėmis abiejose rankose — nuo 
priešpiečių jų sunaudojo visą dėžę — pasisausino akis ir atsakė: 

— Mačiau jį — pirmą kartą per aštuonerius metus mačiau žmo- 
gų, nužudžiusį mano mažytę. Pažvelgiau tam niekšui į akis, bet jis 
nenorėjo į mane žiūrėti, — jos balsas nuskambėjo tvirtai, nervai dar 
nebuvo pairę. 

— Kąjis pasakė? 

— Pasakė, kad gailisi, ir aš tai vertinu. 

Susiraukęs Fordaisas prisilenkė arčiau. 

— Arjis pasakė, kad gailisi nužudęs Nikolę? 

— Kažką panašaus, — atsakė ji, bet Volisas papurtė galva ir žvilg- 
telėjo į žmoną. 

— Jūs nesutinkate, pone Paikai? 

— Jis pasakė, kad gailisi dėl to, kas atsitiko, o ne dėl ko nors, ką 
padarė, — suniurnėjo Volisas. 

— Esi tuo tikras? — atšovė savo vyrui Ryva. 

— Esu. 

— O aš girdėjau kitaip. 

— Papasakokite mums apie egzekuciją, mirtį, — meldė Eor- 
daisas. 

Ryva, vis dar pasišiaušusi ant Voliso, palingavo galva ir nusišluos- 
tė servetėle nosį. 

— Ji buvo per lengva. Jis paprasčiausiai užmigo. Kai mums ati- 
traukė užuolaidas, jis jau ten gulėjo ant nedidelės lovos, visas prirai- 
šiotas odiniais diržais ir atrodė labai ramus. Tarė paskutinius žodžius, 
o paskui užsimerkė. Mums nieko nesimatė, ničnieko, nė ženklo, kad 
buvo sušvirkšti vaistai. Jis tiesiog užmigo. 

— Ojjūs mąstėte apie Nikolę ir apie tai, kokia siaubinga turėjusi 
būti jos mirtis? | 

— O Dieve, taip, būtent, mano vargšė mergytė. Ji labai kentėjo. 
Tiesiog baisiai... — jai užėmė balsą, ir kamera prisislinko dar arčiau. 

— Norėjote, kad jis kentėtų? — paklausė Fordaisas, bakštinda- 
mas, sufleruodamas. 

Užsimerkusi ji energingai linktelėjo. 

Fordaisas uždavė klausimą Volisui: 

— Kas dabar keičiasi, pone Paikai? Ką tai reiškia jūsų šeimai? 

Volisas kiek pagalvojo, ir kol jis mąstė, Ryva išpoškino: 

— Reiškia daug žinoti, kad jis miręs, žinoti, kad buvo nubaustas. 
Manau, naktimis aš geriau miegosiu. 

— Arjis tvirtino esąs nekaltas? 

— O taip. — Trumpam ašaros Ryvai dingo. — Tokią pat seną 
giesmelę mes girdėjome metų metus. „Aš nekaltas!“ Ką gi, dabar jis 
miręs, tik tiek galiu pasakyti. 

— Ar kada nors pagalvojote, kad jis galbūt nekaltas, kad galbūt 
kas nors kitas nužudė Nikolę? 

— Ne, nė minutės. Tas pabaisa prisipažino. 

Fordaisas šiek tiek atsitraukė. 

— Ar kada nors girdėjote apie tokį Trevisą Bojetą? 

Nenuovokus veidas. 

— Apie ką tokį? 

— Apie Trevisą Bojetą. Šiandien 17.30 jis pasisakė per Slouno 
televiziją ir pareiškė esąs Nikolės žudikas. 

— Nesąmonė. 

— Štai vaizdo įrašas. 

Fordaisas parodė į dvidešimties colių įstrižainės ekraną dešinėje. 
Pagal signalą jame pasirodė Trevisas Bojetas. Garsas buvo stiprus, visi 
kiti aplinkui visiškai nuščiuvo. Bojetui kalbant, Ryva įdėmiai stebėjo, 
susiraukusi, bemaž pašaipiai vypsanti, paskui papurtė galvą — ne. 
Idiotas, apgavikas. Ji žinanti, kas nužudė. Bet kai Bojetas išsitraukė 
klasės žiedą, parodė priešais kameras ir pasakė saugojęs šį devynerius 
metus, Ryvos veidas išblyško, smakras atkaro, pečiai nusmuko. 

Šonas Fordaisas gal ir buvo triukšmingas mirties bausmės propa- 
guotojas, bet kaip ir daugelis kabelinės televizijos rėksnių neleisdavo, 
kad ideologija stotų skersai kelio sensacingai medžiagai. Galimybė, 
kad ką tik egzekucija įvykdyta ne tam žmogui, neabejotinai suduotų 
aukščiausiajai bausmei smūgį, bet Fordaisui buvo visai į tai nusispjaut. 
Mat dabar jautėsi jau įpusėjęs pačią aktualiausią šios valandos medžia- 
gą — užimančią antrą vietą pagrindiniame CNN tinklalapyje — ir ke- 
tino kuo geriau tuo pasinaudoti. 

Ir jis nematė nieko bloga, kad iš pasalų užklupo savo paties laidos 
viešnią. Tą pat ne kartą darė ir anksčiau ir vėl padarys, jeigu tik tuo 
galėtų išgauti didesnį dramatinį efektą. 

Bojetas dingo iš ekrano. 

— Matėte žiedą, Ryva? — užsipuolė Fordaisas. 

Ryva atrodė lyg ką tik būtų pamačiusi vaiduoklį. Paskui, prisimi- 
nusi, kad viskas filmuojama, suėmė save į rankas. 

— Taip, — įstengė atsakyti. 

— Ir jis Nikolės? 

— Ak, sunku pasakyti. Kas tas tipas ir iš kur atsirado? 

— Jis — žagintojas maniakas su mylios ilgumo teistumų sąrašu, 
štai kas jis. 

— Tai va. Kas gali juo tikėti? 

— Taigi jūs netikite, Ryva? 

— Žinoma, ne. 

Bet ašaros jau buvo dingusios, kaip ir įkarštis. Ryva atrodė su- 
trikusi, dezorientuota ir labai pavargusi. Fordaisas jau rengėsi pulti su 
kitu klausimu, bet ji užbėgo už akių: 

— Šonai, diena buvo ilga. Mes vykstame namo. 

— Taip, žinoma, Ryva, tik dar vienas klausimas. Dabar, kai jūs 
matėte egzekuciją, ar manote, kad jos turėtų būti transliuojamos per 
televiziją? 

Ryva staigiai ištraukė sau iš švarkelio prisegtą mikrofonėlį ir pa- 
šoko ant kojų. 

— Eime, Volisai. Aš jau pavargau. 

Interviu baigėsi. Ryva, Volisas ir du jų vaikai su įkandin sekančiu 
broliu Roniu išėjo iš motelio. Visi susigrūdo į bažnyčios mikroautobu- 
są ir pasuko Slouno link. 


Iš oro uosto Keitas paskambino Deinai ir pranešė naujausias savo 
netikėtos išvykėlės automobiliu žinias. Jis dabar dar jautėsi, lyg kristų 
uždelstu šuoliu su parašiutu, visai nenutuokė, kur vyksta, ir nelabai 
įsivaizdavo, kur anksčiau buvo. Kai atsargiai paaiškino, kad ką tik matė 
egzekuciją, jai pristigo žodžių. Taip pat ir jam. Pokalbis buvo trumpas. 
Ji paklausė, ar jis gerai jaučiasi, ir Keitas atsakė, kad tikrai ne. 

„King Air“ pakilo į orą 19.05 ir netrukus įnėrė į storus debesis. 
Lėktuvą kratė ir siūbavo, labai panašiai kaip seną sunkvežimį duobė- 
tame kelyje. „Nedidelė turbulencija“, pavadino tai pilotas, kai jie sulipo 

skristi. Burzgiant varikliams, patiriant jausmą, kad esi svaidomas, ap- 
svaigusiu protu nuo išskydusių praėjusių dviejų valandų vaizdų, Keitui 
buvo nesunku užsimerkti ir pasitraukti į savo paties kokoną. 

Robis irgi buvo pasitraukęs į save. Sėdėjo priekyje, alkūnėmis 
remdamasis į kelius, smakras padėtas ant delno, akys užmerktos, gi- 
liai paskendęs mintyse ir skaudžiuose prisiminimuose. Marta Handler 
norėjo kalbėtis, užsirašinėti pastabas, pilnutinai pagauti momentą, 
bet neatsirado nieko, kas būtų linkęs duoti interviu. Aronas Rėjus ner- 
vingai spoksojo pro langą, lyg lauktų, kad tuoj nulūš sparnas. 

Penkių tūkstančių pėdų aukštyje skrydis šiek tiek išsilygino ir 
triukšmas salone pritilo. Robis atsilošė krėsle ir nusišypsojo Martai. 

— Kokie buvo jo paskutiniai žodžiai? — paklausė ji. 

— Kad myli mamą ir esąs nekaltas. 

— Tik tiek? 

— Pakankamai. Internete yra Teksaso mirtininkų Alygelio svetai- 
nė, oficiali, ir joje įdedami visi paskutinieji pasisakymai. Dontės bus 
įdėtas iki rytojaus vidudienio. Buvo gražus. Jis visus juos, bloguosius, 
įvardijo — Kerberį, Kofį, teisėją Greil, gubernatorių. Gražu, tiesiog 
gražu. 

— Taigi jis išėjo kovodamas? 

— Jis nepajėgė kovoti, bet neatsitraukė nė per colį. 


Automobilis buvo senas biuikas, priklausantis senyvai našlei po- 
niai Nadinai Snaidervain, ir stovėjo šalia jos kuklių namų betonuotoje 
aikštelėje po gluosnialapiu ąžuolu. Ji važiuodavo juo tris kartus per 
savaitę, daugių daugiausia, ir žinojo, kad regai prastėjant vairavimo 
dienas turinti jau suskaičiuotas. Ponia Snaidervain niekada nedirbo ne 
namuose, niekada nepažinojo daug žmonių ir tikrai niekada nieko ne- 
provokavo. Jos automobilis pasirinktas, nes buvo lengvai prieinamas, 
o dar svarbiau, nes stovėjo ramioje tamsioje gatvėje, labiausiai baltųjų 
apgyvendintoje miesto dalyje. Biuikas buvo neužrakintas, nors už- 
raktas ir nelabai ką būtų reiškęs. Atidarytos vairuotojo pusės durelės, 
uždegtas ir įmestas vidun Molotovo kokteilis, ir padegėjai be pėdsakų 
išnyko naktyje. Kaimynas pamatė liepsnas, ir 19.28 buvo užregistruo- 
tas skambutis į 911. 

Nors ir būta tikimybės, kad biuiko elektros instaliacijoje įvyko 
trumpasis jungimas, kad automobilis užsidegė kaip nors savaime, 
tokios mintys paneigtos, kai 911 numeriu 19.36 paskambinta ant- 
rą kartą. Liepsnojo dar vienas automobilis, „Volvo“ universalas, pa- 
statytas gatvėje, pusiaukelėje tarp teismo rūmų ir „Civitano“ parko. 
Ugniagesių mašinos kaukė pirmyn atgal po miestą, o policijos palyda 
laisvino joms kelią. Minia parke — į nakties vėlumą vis didėjanti — 
sirenas pasitiko ovacijomis. Bet išskyrus nepilnamečių girtuoklystę 
ir „žolės“ rūkymą, daugiau nusikaltimų neužfiksuota. Kol kas dar ne. 
Galbūt rimtis ir trikdyta, bet, atsižvelgiant į momento įtampą, po- 
licija nebuvo linkusi įžengti į parką ir nutraukti smagumą. Įaudrinta 
žinios apie Dontės mirtį, Bojeto pareiškimų, griaudėjančio iš auto- 
mobilių stereoaparatūros repo, kvaišalų ir alkoholio, publika buvo 
karingai nusiteikusi. 

Policija stebėjo ir svarstė savo galimybes. Susispietusi drauge su 
Nacionaline gvardija planavo strategiją. Neteisingas veiksmas galėtų 
išprovokuoti nenuspėjamą atsaką — pirmiausia todėl, kad minia šiuo 
metu dar neturėjo tikro lyderio ir visai nenutuokė, kur naktis ją nuves. 
Maždaug kas pusvalandį koks nors pokštininkas padegdavo virtinę 
fejerverkų, ir mirksnį policininkai ir gvardiečiai sustingdavo, steng- 
damiesi atspėti, ar triukšmas — ne šūviai iš ginklų. Kol kas — tik 
fejerverkai. 

Trečias — ir iki šiol grėsmingiausias — telefono skambutis už- 
registruotas 19.40). Iš tikrųjų, kai policijos viršininkui buvo praneštos 
detalės, jis pagalvojo, gal pačiam reikėtų pasitraukti iš miesto. Kai- 
miškame „Didžiojo Lujo“ bare-užeigoje, į vakarus nuo miesto, auto- 
mobilių aikštelė buvo sausakimša kaip visada ketvirtadienio vakarais 
— neoficialią savaitgalio pradžią. Norėdamas išjudinti prekybą, Lujis 
pasiūlė įvairių savo firminių gėrimų mažesnėmis kainomis, ir prasčio- 
kai entuziastingai sureagavo. Iš sustatytų prie pigaus metalinio pasta- 
to transporto priemonių beveik visi buvo sunkvežimaičiai pikapai, po 
vienodai fordų ir ševrolė. Padegėjai pasirinko kiekvienos markės po 
vieną, išdaužę langus įmetė kokteilius ir prašapo tamsoje. Vienas, vė- 
liau atvažiavęs pikapu, pamanė lyg pastebėjęs porą nubėgančių, žemai 
pasilenkusių, labai įtartinų „juočkių“. Bet jis nebuvo arti ir nematė jų 
veidų. Po teisybei, jis net nebuvo tikras, ar šie buvo juodi. 

Išsipylę laukan ir pamatę ūžaujančias iš abiejų sunkvežimaičių 
liepsnas, jie paknopstom puolė prie savųjų. Kilo grūstis, kone mašinų 
daužymo lenktynės, kol jie kaip paklaikę mėgino išsigauti kuo toliau 
nuo liepsnų. Daugelis išvažiavo, matyt, jau nebejausdami troškulio ir 
nekantraudami kuo greičiau parsirasti namo, užsirakinti duris ir užsi- 
taisyti šautuvus. Kiekviename pikape prie „Didžiojo Luji“ po sėdyne 
ar daiktadėžėje buvo bent po vieną pistoletą. Daugelyje — į regztį po 
užpakaliniu langeliu užkišti medžiokliniai šautuvai. 

Su tokia publika verčiau neprasidėti. Sudegini žmogaus pikapą, o 
jis paskelbia tau karą. 


28 SKYRIUS 


ki aštuntos vakaro viščiukų kulšelės dingo, buvo išmauktas 

pernelyg didelis kiekis kaušalo, ir daugelis Kofio svečių ne- 
kantravo parsigauti namo ir savo akimis pamatyti, ar prasti mieste 
reikalai. Visur blaškėsi televizijos brigados, besistengiančios paspėti 
su padegėjais, ir gaisrai sėkmingai išvaikė švenčiančiuosius prie ežero. 
Driu Kerberis slampinėjo delsdamas, laukdamas, kol visi išvyks. Atsi- 
kimšęs dar vieną butelį alaus, pasakė Kofiui: 

— Mums reikia pasikalbėti. 

Juodu nuėjo prie siauros prieplaukos krašto, kuo toliau nuo tro- 
belės, nors ten jau nieko iš kitų svečių nebebuvo. Kofis irgi laikė ranko- 
je butelį su alumi. Atsirėmę į turėklą, abu žvelgė į vandenį apačioje. 

Kerberis nusispjovė, truktelėjo gurkšnį alaus ir tarė: 

— Tas tipas Bojetas — jis jums nekelia rūpesčio? 

Kofis atrodė nustebęs arba bent stengėsi tokiu dėtis. 

— Ne, bet jums akivaizdžiai kelia. 

Ilgas lėtas alaus gurkšnis, ir Kerberis tarė: 

— Aš užaugau Dentone, ir ten kaimynystėje buvo keli Bojetai. 
Tedas Bojetas buvo geras mano draugas, kartu baigėme aukštesniąją, 
paskui jis įstojo į armiją ir dingo. Girdėjau, įsivėlė į kažkokią bėdą, bet 
aš išsikėliau, atsidūriau čia, ir, galima sakyti, apie jį pamiršau. Juk ži- 
note, kaip būna su vaikystės draugais: ne visada juos pamiršti, bet ir 
ne visada su jais mataisi. Kad ir kaip ten būtų, 1999-ųjų sausį — prisi- 
menu tą Mėnesį, nes tada uždarėme Dramą — aš buvau nuovadoje, ir 
kai kurie kiti vyrukai juokėsi iš bandito, kurį sučiupo vogtame pikape. 
Jie peržiūrėjo kompiuteryje duomenis apie jo teistumą; vyriokas tris 
kartus buvo nuteistas už seksualinį smurtą. Trijose valstijose įregis- 
truotas kaip lytinis nusikaltėlis, o tik buvo įpusėjęs ketvirtą dešimtį. 

Farai stebėjosi — kas per praeitis? Kuris iškrypėlis užregistruotas 
daugiau valstijų? Kažkas paklausė jo pavardės. Kažkas kitas atsakė: 
„T. Bojetas. Aš nutylėjau, bet man buvo smalsu, gal tai galėtų būti tas 
pats vaikis iš mūsų kaimynystės. Pasitikrinau jo dosjė, pamačiau, kad 
vardas — Trevisas, bet vis tiek man tebebuvo smalsu. Po poros dienų 
jis buvo atvesdintas į teismo salę skubiai stoti priešais teisėją. Nenorė- 
jau, kad jis mane pamatytų, nes jeigu tai būtų buvęs mano senas drau- 
gelis, nenorėjau jo sutrikdyti. Teismo salėje buvo gyva, lengva likti ne- 
pastebėtam. Bet tai buvo ne jis, o Trevisas Bojetas, tas pats tipas, kuris 
šiuo metu yra mieste. Atpažinau jį tą pačią sekundę, kai pamačiau per 
televiziją — tokia pat skusta galva, tokia pati tatuiruotė kairėje spran- 
do pusėje. Polai, jis buvo čionai, Sloune, areštinėje, maždaug tuo pat 
metu, kai dingo ta mergina. 

— Kas, jeigu jisai sako tiesą? 

— Nejau jūs rimtai? 

— Atsakykite man, Polai. Kas, jeigu? Kas, jeigu Bojetas sako 
tiesą? Kas, jeigu Bojetas iš tikrųjų turi tos merginos žiedą? Kas, jeigu 
Bojetas nuves juos prie palaikų? Kas, jeigu, Polai? Padėkite man čia. 
Juk jūs teisininkas. 

— Netikiu tuo. 

— Ar mums gresia būti apkaltintiems? 

— Už ką? 

— Jeigu dėl žmogžudystės? 

— Jūs girtas, Kerberi? 

— Šiek tiek padauginau. 

— Tai miegokite čia, nevairuokite. Kodėl jūs ne mieste, kartu su 
kitais farais? 

— Esu detektyvas, ne gatvių faras. Ir norėčiau išsaugoti savo tar- 
nybą, Polai. Tik hipotetiškai, kas atsitiks, jeigu šis Bojetas sako tiesą? 

Kofis išgėrė savąjį butelį, paskui numetė į ežerą. Užsirūkė cigare- 
tę ir išpūtė ilgą dūmų juostą. 

— Nieko neatsitiks. Mes neliečiami. Aš kontroliuoju didįjį žiuri, 
taigi kontroliuoju, kas tampa persekiojamas baudžiamąja tvarka, ap- 
kaltinamas ir už ką. Dar nebuvo atvejo, kad detektyvui ar prokurorui 
tektų susidurti su kaltinimais dėl neteisingo nuosprendžio. Mes — si- 
stemos dalis, Kerberi. Galėtume būti teisiami civilinių bylų teisme, 

bet ir tai maža tikimybė. Be to, esame municipaliteto apdrausti. Taigi 
nesijaudink. Mes apsaugoti it teflonu. 

— Ar mane išvytų iš tarnybos? 

— Ne, nes tai pakenktų jums ir municipalitetui civiliniame ieški- 
nyje. Bet veikiausiai jums pasiūlytų anksčiau išeiti į pensiją. Municipa- 
litetas jumis pasirūpins. 

— Taigi, mums bus viskas gerai? 

— Taip, ir prašau, gal baigsite tai? 

Kerberis nusišypsojo, giliai atsikvėpė ir nugėrė dar vieną ilgą 


gurkšnį. 

— Tik pasidomėjau, — tarė. — Štai ir viskas. Iš tikrųjų, tai aš 
nesijaudinu. 

— Mane kone apkvailinote. 


Kurį laiką juodu žvelgė į vandenį, abu paskendę savo mintyse, bet 
abu mąstantys tą patį. Galiausiai Kofis prabilo: 

— Bojetas čionai sėdėjo areštinėje, ir buvo lygtinai paleistas iš 
kalėjimo kitoje valstijoje, tiesa? 

— Tiesa. Manau, tai buvo Oklahomoje, gal Arkanzase. 

— Tai kaip jis iš čia išsisuko? 

— Visko neprisimenu, bet rytą pasitikrinsiu byloje. Panašu, lyg 
sumokėjo užstatą, paskui dingo. Aš su ta byla neturėjau nieko bendra 
ir kai tik supratau, kad tai būta kito Bojeto, jį pamiršau. Iki šiandien. 

Dar viena pauzė pokalbyje, paskui Kofis tarė: 

— Tik nusiraminkite, Kerberi. Jūs sudarėte gerą bylą, jis buvo 
teistas nešališkai, o kaltė patvirtinta visų teismų. Ko kita galime tikė- 
tis. Veikė sistema. Velniai rautų, Driu, juk vaikinas prisipažino. 

— Žinoma, prisipažino. Tačiau aš dažnai klausdavau savęs, kas 
būtų nutikę, jeigu nebūtų buvę prisipažinimo? 

— Juk nekyla nerimas dėl prisipažinimo, a? 

— One. Elgiausi tiksliai pagal taisykles. 

— Pamirškite tai, Driu. Klausykite, viskas baigta, tikrai baigta. 
Per vėlu po laiko mums dvejoti dėl savo veiksmų. Vaikinas jau dėžėje 
pakeliui į namus. 


Slouno oro uostas jau buvo uždarytas. Pilotas radijo signalu iš 
savo prietaisų skydelio įjungė kilimo ir tūpimo tako šviesas, ir nusi- 


285 


leidimas, paskui sąlytis su žeme įvyko sklandžiai. Lėktuvas nuriedėjo 
prie mažučio terminalo, ir kai tik propeleriai sustojo, jie išskubėjo iš 
salono. Robis padėkojo pilotui ir pažadėjo paskambinti jam vėliau. 
Pilotas savo ruožtu pareiškė jam užuojautą. Kol visi susėdo į furgoną, 
Aronas jau pasikalbėjo su Karlosu ir turėjo visą informaciją. 

— Visas miestas liepsnose, — pranešė jis. — Deginami auto- 
mobiliai. Karlosas sako, kad automobilių aikštelėje prie kontoros trys 
televizijos brigados. Nori pasikalbėti su jumis, Robi, taip pat nori vėl 
pamatyti Bojetą. 

— Kodėl nedeginami televizijos furgonai? — paklausė Robis. 

— Pasikalbėsite su jais? 

— Nežinau. Priversiu laukti. Ką veikia Bojetas? 

— Žiūri televizorių. Karlosas sako, kad yra įniršęs, nes niekas ne- 
norėjo jo klausytis, todėl nesutinka dar ką nors sakyti reporteriams. 

— Jeigu pulsiu jį su beisbolo lazda, ar mane suturėsite, kad ne- 
užmuščiau? 

— Ne, — atsakė Aronas. 

Kai jie įvažiavo į miesto ribas, visi keturi stengėsi pamatyti ne- 
ramumų ženklus. Aronas laikėsi šalutinių gatvių, toliau nuo miesto 
centro, ir po kelių minučių jie atvyko prie geležinkelio stoties. Viduje 
plieskė visos šviesos. Automobilių aikštelė buvo visa pilna, ir iš tikrųjų 
ten stovėjo trys televizijos furgonai. Kol Robis išlipo, jo jau laukė re- 
porteriai. Jis mandagiai pasiteiravo, iš kur jie ir ko nori. Viena grupė 
buvo iš Slouno, kita — iš Dalaso ir dar kita — iš Tailerio stočių. Taip 
pat čia sukinėjosi ir keletas laikraščių reporterių, tarp jų vienas — iš 
Hiustono. Robis pasiūlė jiems sandėrį: jeigu surengsiąs lauke ant plat- 
formos nedidukę spaudos konferenciją, ar tuomet jie paliksią jį ir ne- 
besugrįšią? Priminė jiems, jog čia yra jo nuosavybė ir bet kuriuo metu 
jis gali jų paprašyti pasišalinti. Jie sutiko su jo sandėriu, viskas vyko 
maloniai. 

— Ką galite pasakyti apie Trevisą Bojetą?— paklausė vienas re- 
porteris. 

Robis atrėmė: 

— Nesu atsakingas už poną Bojetą. Kiek suprantu, jis vis dar vi- 
duje ir nenori nieko daugiau pasakyti. Pasikalbėsiu su juo ir sužinosiu, 
ką ketina toliau daryti. 

— Dėkui jums, pone Elekai. 

— Grįšiu už pusvalandžio, — pasakė jis ir užlipo laiptais. 

Keitas, Aronas ir Marta sekė įkandin. Įžengus į konferencijų salę 
ir išvydus Karlosą, Bone, Same Tomas, Kristę Hinz, Fantą, Fredą Pra- 
jorą, prasiveržė stiprios emocijos. Glėbesčiuotasi, reikštos užuojautos, 
netrūko ašarų. 

— Kur Bojetas? — paklausė Robis. 

Fredas Prajoras parodė pirštu į uždaras mažo kabineto duris. 

— Gerai, tegul jis ten lieka. Susirinkime apie konferencijų stalą. 
Norėčiau papasakoti, kaip viskas buvo, kol įspūdžiai dar švieži. Dva- 
siškasis tėvas Šrouderis gal norėtų man padėti, nes irgi ten dalyvavo. 
Kurį laiką buvo su Donte ir matė jį mirštant. 

Keitas jau sėdėjo krėsle prie sienos, išsisėmęs, pavargęs ir su- 
gniuždytas. Visi tartum netikėdami sužiuro į jį. Keitas nenusišypso- 
damas linktelėjo. 

Robis nusivilko švarką ir pasilaisvino kaklaraištį. Bonė atnešė pa- 
dėklą su sumuštiniais ir padėjo priešais jį. Aronas pasičiupo vieną, taip 
pat ir Marta. Keitas į maistą numojo — buvo praradęs apetitą. Kai visi 
įsitaisė, Robis pradėjo žodžiais: 

— Jis laikėsi labai narsiai, bet tikėjosi paskutinės minutės ste- 
buklo. Manau, jie visi tikisi. 

Kaip trečios klasės mokytojas, pasakojantis pamoką, Robis vedė 
juos per paskutiniąsias Dontės gyvenimo valandas, ir kai baigė, visi 
vėl verkė. 


Pradėjo skrieti akmenys, kai kurie svaidomi paauglių, besisle- 
piančių už kitų paauglių grupelių, kai kurie — nematomų asmenų. 
Jie krito Volterio gatvėje, kur policija ir gvardiečiai laikė tamkartę 
gynybos liniją. Pirmiausia sužeistas Slouno policininkas, gavęs akme- 
niu į dantis ir smarkiai brinktelėjęs ant grindinio — didžiam minios 
džiaugsmui. Parkritusio faro vaizdas įkvėpė svaidyti daugiau akmenų, 
ir galiausiai „Civitan“ parkas buvo bepratrūkstąs. Vienas policijos 
seržantas nusprendė palaužti minią ir per megafoną visiems įsakė 
tučtuojau išsiskirstyti, antraip jiems gresia areštas. Tie žodžiai išpro- 
vokavo piktą reakciją, pasipylė daugiau akmenų ir plytgalių. Minia ty- 
čiojosi iš policijos ir kareivių, spjaudėsi nešvankybėmis bei grasinimais 
ir nerodė jokių ženklų, kad paklustų įsakymui. Policininkai ir karei- 

viai, su šalmais ir skydais, suformavę pleištą perkirto gatvę ir įžengė 
į parką. Keletas mokinių, tarp jų ir Trėjus Gloveris, galinis futbolo 
komandos puolėjas ir iš pradžių protesto lyderis, išėjo į priekį atkišto- 
mis rankomis, savanoriškai siūlydamiesi būti areštuojami. Kai Trėjui 
buvo dedami antrankiai, į jį areštuojančio pareigūno šalmą atsitrenkė 
akmuo. Policininkas suriko ir nusikeikė, paskui pamiršęs Trėjų šoko 
vaikytis sviedusį akmenį vaikį. Keletas protestuotojų pasklido į šalis ir 
leidosi bėgti gatvėmis, bet dauguma toliau kovojo, mėtė kas papuolė 
po ranka. Vienoje iš beisbolo aikščių žaidėjų bunkeris buvo iš šlakbeto- 
nio blokų, puikiai tinkamų daužyti į gabalus ir svaidyti į uniformuotus 
vyrus ir moteris. Vienas mokinys apsuko apie lazdą vėrinį fejerverkų, 
įžiebė padegamąją virvelę ir metė į puolančiųjų pleištą. Sprogimas pri- 
vertė farus ir kareivius suardyti gretas, bėgti slėptis. Minia sustūgo. 
Kažkur už tvarkdarių pleišto iš dangaus nukrito Molotovo kokteilis ir 
tėškėsi ant Volterio gatvės pakraštyje pastatyto be skiriamųjų ženklų 
ir šiuo metu tuščio policijos automobilio stogo. Benzinas išsitaškė po 
mašiną, ir liepsnos kaipmat išplito. Tai sukėlė dar vieną paklaikusio 
minios džiūgavimo ir šūksmų bangą. Vyksmas vis labiau įsismarkavo, 
ir tuo metu atvažiavo televizijos furgonas. Iš vidaus su mikrofonu ran- 
koje išsiropštė reporterė — rimta blondinė, kuri verčiau būtų likusi 
pranešinėti orų — ir buvo pasitikta pikto policininko. Šis pareikalavo, 
kad ji liptų atgal į furgoną ir nešdintųsi iš čia velniop. Furgonas, nuda- 
žytas baltai, su ryškiomis raudonomis ir geltonomis raidėmis šonuose, 
sudarė lengvą taikinį ir per kelias sekundes, kol pamažu sustojo, buvo 
apipiltas akmenų ir plytgalių kruša. Paskui dantyta šlakbetonio bloko 
nuolauža pataikė reporterei į pakaušį, prakirto plačią žiojinčią žaizdą 
bei parmušė ją be sąmonės. Dar daugiau džiūgavimų, dar daugiau ne- 
švankybių. Galybė kraujo. Lydintysis operatorius nuvilko moteriškaitę 
toliau į saugią vietą, o policininkai iškvietė greitąją pagalbą. Smagybei 
ir šėlsmui sustiprinti į policiją ir kareivius sviestos dūminės bombos, 
ir tuomet priimtas sprendimas atsakyti ašarinėmis dujomis. Išleisti 
pirmieji kanistrai, ir minią apėmė panika. Ji pradėjo irti, žmonės 
spruko šalin, pasklisdami po kaimynystę. Gatvėse aplinkui „Civitan“ 
parką vyrai savo namų priebučiuose klausėsi netoliese vykstančio 
chaoso ir stebėjo kokių nors veiksmų ar nemalonumų ženklų. Uždarę 
moteris ir vaikus saugiai viduje, jie stovėjo sargyboje su medžiokliniais 
ir koviniais šautuvais, tik ir laukdami, kad pasirodytų koks nors juodas 

veidas. Hermanas Gristas, gyvenantis Bentono 1485, nuo savo priebu- 
čio pamatęs gatvės viduriu einančius tris jaunus juodaodžius, trenkė 
iš medžioklinio į orą du šūvius ir sušuko vaikinams nešdintis į savąją 
miesto dalį. Tie leidosi bėgti. Šūviai perskrodė naktį — rimtas ženklas, 
kad į susirėmimus įsijungia „budrumo komitetų * nariai. Tačiau, lai- 
mė, Gristas dar kartą neiššovė. 

Minia toliau sklaidėsi, kai kas traukdamiesi svaidė akmenis. Iki 
21.00 saugumas parke buvo užtikrintas, ir policija su kareiviais perėjo 
liekanas, — tuščiais skardinėles ir butelius, greitojo maisto pakuotes, 
fejerverkų įvynioklius, — šiukšlių pakankamai, kad užtektų atliekų 
karjerui užpildyti. Du žaidėjų bunkeriai buvo dingę, liko tik metali- 
niai suolai. Įsilaužta į užkandžių kioską, bet iš ten nebuvo ko imti. Po 
paleistų ašarinių dujų keletas transporto priemonių paliktos, tarp jų 
ir Trėjaus Gloverio visureigis. Trėjus ir dešimtys kitų jau tūnojo areš- 
tinėje. Keturi pasisiūlė savo noru, likusieji buvo sučiupti. Keletas dėl 
ašarinių dujų poveikio nugabenti į ligonine. Sužeisti trys policininkai 
— podraug su reportere. 

Parką smelkė aitrus ašarinių dujų kvapas. Nelabai aukštai virš 
beisbolo aikščių tvyrojo pilkas debesis nuo susprogdintų dūminių 
bombų. Vieta panėšėjo į mūšio lauką be kritusiųjų aukų. 

Linksmybių išvaikymas reiškė, kad koks tūkstantis įpykusių juo- 
dųjų dabar slankiojo po Slouną, neketindami grįžti namo ir neturėda- 
mi jokių konstruktyvių planų. Panaudotos ašarinės dujos juos įsiuti- 
no. Jie užaugo su nespalvotomis vaizdajuostėmis apie Selmos šunis“", 
ugniagesių vandens žarnas Birmingame““** ir ašarines dujas Votse““**. 
Ši epinė kova buvo jų paveldo dalis, jų DNR, šlovingas jų istorijos skirs- 
nis, ir dabar staiga štai jie čia, gatvėse, protestuojantys, kovojantys ir 
malšinami dujomis, visai kaip jų protėviai. Tad visai neketino liautis 
kovoję. Jeigu farai pageidauja nešvaraus žaidimo, tebūnie taip. 


* JAV Pietuose — savigynos būriai, patys imantys į savo rankas teisėsaugos užtikrinimą, 
kitaip — linčiuotojai. 

** Kalbama apie tris juodųjų protesto žygius dėl pilietinių teisių 1965-aisiais Selmos mies- 
te, Alabamoje, žiauriai išvaikytus policijos su šunimis. 

*** 1963 m. Birmingame, Alabamoje, vyko Martino Liuterio Kingo vadovaujama juodųjų 
protesto kampanija prieš rasinę segregaciją, žiauriai numalšinta policijos, panaudojant ugniage- 
sių vandens žarnas. 

**** 1965 m. Los Andželo priemiestyje Votse įvyko juodųjų riaušės, kai policijos kelių pat- 
rulis sulaikė vieną neva apsvaigusį nuo alkoholio juodaodį vairuotoją. 

Meras Haris Runis sekė vis blogėjančią padėtį savo miestelyje iš 
policijos valdybos, dabar tapusios vadaviete. Tai jis ir policijos viršinin- 
kas Džo Redfordas priėmė sprendimą išsklaidyti minią „Civitano“ par- 
ke ir viską užbaigti, taip pat abu sutarė, kad reikėtų panaudoti ašarines 
dujas. Dabar per radiją ir mobiliuosius telefonus plūdo pranešimai, 
kad protestuotojai bastosi gaujomis, daužydami langus, šūkaudami 
grasinimus pravažiuojantiems, svaidydami akmenis ir visokį laužą 
— visaip chuliganiškai elgiasi. 

21.15 jis paskambino dvasiškajam tėvui Džoniui Kenčiui, Betelio 
afrikiečių metodistų bažnyčios pastoriui. Juodu buvo susitikę antra- 
dienį, kai garbusis Kentis prašė tarpininkauti kreipiantis į gubernato- 
rių ir paremti prašymą, kad mirties bausmės vykdymas būtų sustabdy- 
tas. Meras tuomet atsisakė. Nepažinojo gubernatoriaus, neturėjo jam 
jokios įtakos, o be to, kiekvienas, meldžiantis Gilo Niutono bausmės 
vykdymo atidėjimo, tik bergždžiai gaišta laiką. Kentis buvo perspėjęs 
merą Runį apie galimus neramumus, jeigu Dontės egzekucija vis dėlto 
įvyktų. Meras į tai pažiūrėjo skeptiškai. 

Dabar visą skepticizmą pakeitė baimė. 

Į telefono skambutį atsiliepė ponia Kenti ir paaiškino, kad jos 
vyro nėra namie. Jis išvykęs į laidojimo namus ir laukia sugrįžtant 
Dramų šeimos. Ji pasakė merui savo vyro mobiliojo telefono numerį, 
ir galiausiai dvasiškasis tėvas Kentis atsiliepė: 

— Ką gi, labą vakarą, mere, — švelniai pasisveikino jisai sodriu 
pamokslininko balsu. — Kaip šiąnakt reikalai? 

— Kaip tik šiuo metu reikalai labai įsiaudrinę, dvasiškasis tėve. 
Kaip laikotės? 

— Buvę ir geresnių dienų. Mes čia, laidojimo namuose, laukiame 
sugrįžtant šeimos su kūnu, tad ne itin gerai laikausi. Kuo galiu jums 
padėti? 

— Jūs buvote teisus dėl neramumų, dvasiškasis tėve. Tuomet 
jumis nepatikėjau ir dabar gailiuosi. Reikėjo jūsų įsiklausyti, o aš to 
nepadariau. Bet reikalai, atrodo, iš prastų tampa dar blogesni. Regis, 
turėjome aštuonis gaisrus, dešimtis areštų, pustuzinį sužeidimų, ir 
nėra pagrindo manyti, kad tie skaičiai neaugs. Minia iš „Civitan“ parko 

išsklaidyta, užtat Vašingtono parke ji kas minutę didėja. Nenusteb- 
čiau, jeigu kas nors visai netrukus būtų nužudytas. 

— Jau buvo nužudytas, mere. Aš laukiu kūno. 

— Apgailestauju. 

— Dėl ko skambinote, mere? 

— Esate labai gerbiamas savo bendruomenės lyderis. Taip pat 
esate Dramų šeimos pastorius. Prašau jūsų nuvykti į Vašingtono parką 
ir pakviesti žmones laikytis rimties. Jie jūsų paklausys. Šis siautėjimas 
ir neramumai niekur nenuves. 

— Turiu jums vieną klausimą, mere. Ar jūsų policija prieš tuos 
vaikus „Civitan“ parke panaudojo ašarines dujas? Vos prieš kelias mi- 
nutes mane pasiekė toks gandas. 

— Na, taip. Manyta, kad tai buvo būtina. 

— Ne, nebuvo būtina, ir tai didžiulė klaida. Nuodydama dujomis 
mūsų vaikus, policija prastą padėtį dar labiau pablogino. Nesitikėkit, 
kad pulsiu atitaisyti jūsų padarytos žalos. Labos nakties. 

Linija nutilo. 


Robis su Aronu Rėjumi iš vienos pusės ir Fredu Prajoru — iš ki- 
tos stovėjo priešais mikrofonus bei televizijos kameras ir atsakinėjo į 
klausimus. Jis paaiškino, kad Trevisas Bojetas vis dar pastate ir nenori 
su niekuo kalbėtis. Vienas reporteris paklausė, ar galėtų įeiti vidun ir 
paimti iš Bojeto interviu. Tik jeigu norite būti areštuotas ir galbūt nu- 
šautas — toks buvo griežtas Robio atsakymas. Laikykitės atokiau nuo 
pastato. Žurnalistai klausinėjo apie paskutinę Dontės vakarienę, kas 
jį aplankė, kokie buvo paskutiniai jo žodžiai ir taip toliau. Kas buvo 
liudininkai? Ar kaip nors kontaktavote su aukos šeima? Beprasmiai 
klausimai, Robio nuomone, bet šiuo metu ir visas gyvenimas atrodė 
bevertis. 

Po dvidešimties minučių jis jiems padėkojo. Jie jam — irgi. Jis 
paprašė jų pasišalinti ir nebesugrįžti. Jeigu kartais Bojetas persigalvo- 
tų ir užsimanytų kalbėti, Robis duosiąs jam telefoną ir numerį. 

Keitas stebėjo spaudos konferenciją iš tamsaus kampučio ant 
platformos lauke prie kontoros, bet pasislėpęs po jos veranda. Kalbė- 
josi telefonu su Deina — perpasakojo dienos įvykius ir stengėsi neuž- 

migti — kai staiga ji pasakė, kad televizoriaus ekrane — Robis Flekas. 
Ji žiūrėjo kabelinės televizijos žinias ir štai jis — tiesiogiai iš Slouno. 

— Esu kokias penkiasdešimt pėdų už jo, šešėliuose, — pritildęs 
balsą paaiškino Keitas. 

— Jis atrodo pavargęs, — pakomentavo ji. — Pavargęs ir galbūt 
šiek tiek kuoktelėjęs. 

— Abejoks. Nuovargis atsiranda ir išnyksta, bet įtariu, kad jis 
visada šiek tiek kuoktelėjęs. 

— Atrodo pašėlęs. 

— Tikrai, bet po paviršiumi mielas žmogus. 

— Kur Bojetas? 

— Viename kambaryje, pastato viduje, su televizoriumi ir šiokiu 
tokiu maistu. Jis nelinkęs pasirodyti lauke, ir tai gerai. Tie žmonės pa- 
žinojo ir mylėjo Dontę. Bojetas čionai neturi draugų. 

— Prieš kelias minutes parodė gaisrus ir kalbino merą. Atrodo, jis 
šiek tiek nervinasi. Tu saugus, Keitai? 

— Taip. Tolumoje girdisi sirenos, bet arti — nieko. 

— Prašau, būk atsargus. 

— Nesijaudink. Man viskas gerai. 

— Niekas negerai. Tu sugriuvęs, girdžiu iš balso. Bent kiek nu- 
mik. Kada parvažiuoji namo? 

— Ketinu iš čia išvykti rytą. 

— O kaip Bojetas? Jis grįžta? 

— Mudu dar apie tai nesikalbėjome. 

loune buvo treji laidojimo namai, dveji — baltiesiems (aukš- 

tesniosios ir žemesniosios socialinės klasės), ir vieni — juo- 
diesiems. Integracija pasiekta kai kuriose svarbiose gyvenimo srityse 
— mokyklose, politikoje, darbo užimtume ir komercinėje veikloje. Bet 
kitose srityse integracija niekada neįvyks, nes nė katra rasė to iš tik- 
rųjų netroško. Sekmadieninės pamaldos buvo segreguotos, savo noru. 
Nedaug juodųjų lankydavosi didesnėse miesto baltųjų bažnyčiose, 
nors ir būdavo pageidaujami. Dar mažiau baltųjų būdavo galima pama- 
tyti juodųjų bažnyčiose, kur į juos žiūrėta kaip į bet kurį kitą žmogų. 
Bet didžioji dauguma laikėsi savųjų, ir aklas prisirišimas mažai ką tu- 
rėjo su tuo bendra. Veikiau tai buvo tradicijos ir pirmenybės reikalas. 
Baltieji labiau mėgo tvarkingas, tylesnes sekmadienio rytų apeigas. 
Įžanginę maldą 11.00, po kurios sekdavo kokia nors miela muzika, 
paskui gražus glaustas pamokslas, baigiamas iki vidudienio ir tikrai ne 
vėliau kaip 12.10, nes iki to laiko jie jau jausdavosi išbadėję. Juodųjų 
bažnyčiose laikas nebuvo taip svarbu. Nuotaikos liedavosi laisviau ir 
padėdavo sukurti spontaniškesnį Dievo garbinimo stilių. Niekada 
vykdavo bažnyčios patalpose, ir niekas neskubėdavo jų palikti. 

O su mirtimi susiję dalykai buvo tokie skirtingi. Juodojo žmo- 
gaus niekada neskubėta laidoti, o baltieji paprastai norėdavo tai at- 
likti per tris dienas, daugiausia. Juodųjų laidotuvių namai judresni, 
ten daugiau lankytojų, ilgesnės budynės, ilgesni atsisveikinimai su 
mirusiuoju. Dešimtmečius savojoje miesto dalyje „Lembas 8: sūnus“ 
teikė orias paslaugas. Kai kelios minutės po 22.00 atvyko jų firmos ka- 
tafalkas, vejoje priešais koplytėlę laukė iškilmingai nusiteikusi minia. 
Gedėtojai stovėjo tylūs, nulenkę galvas, niūriais veidais. Jie stebėjo 

Hubertą ir Elviną atidarant užpakalines katafalko dureles, paskui duo- 
dant nurodymus karsto nešėjams — aštuoniems Dontės draugams, iš 
kurių daugelis kadaise žaidė futbolą Slouno „Karių“ komandoje. Sek- 
dami paskui Hubertą Lembą, jie nunešė karstą kelias pėdas ir dingo 
pro šonines duris. Laidotuvių namai buvo uždaryti ir atsidarys tik kitą 
rytą, kai Dontė bus deramai sutvarkytas ir paruoštas apžiūrai. 

Tolumoje kaukė sirenos. Oras buvo tirštas, sunkus, pritvinkęs 
dūmų, įtampos ir baimės. Tie, kurie nekėlė neramumų, tikrai jų tikė- 
josi. 

Į aikštelę įvažiavo ir šalia katafalko sustojo automobilis. Iš jo iš- 
lipo Roberta Dram kartu su Marvinu, Sedriku ir Andrėja, ir visi lėtai 
pajudėjo paradinio įėjimo link, kur juos pasitiko draugai. Glėbesčiavi- 
maisi, kuždesiai ir ašaros. Galiausiai šeima įėjo vidun, bet draugai ne- 
pasišalino. Į aikštelę įriedėjo ir šalia katafalko sustojo kitas automobi- 
lis. Jame buvo Robis su Aronu Rėjumi. Prasmukę šalia žmonių, juodu 
išnyko pro šonines duris. Priekinėje šarvojimo salėje Robis susitiko 
su velionio šeima. Visi kartu susėdo, bučiavosi ir verkė, lyg mėnesius 
būtų nesimatę. O tik prieš kelias valandas jie stebėjo Dontę mirštant, 
bet tas laikas ir ta vieta dabar buvo taip toli. 

Grįždami iš Hantsvilio, Dramų šeimos nariai klausėsi radijo ir 
kalbėjosi mobiliaisiais telefonais. Jie klausinėjo Robio apie tą tipą 
Bojetą. Robis jiems pateikė visas smulkmenas, kokias žinojo. Šitaip 
jie išgirdo, kad padėtis Sloune grėsminga, ir tikimasi, kad dar labiau 
pablogės. Roberta kelis sykius pakartojo norinti, kad siautėjimas 
liautųsi. Ne jūsų galioje tai sustabdyti, patikino ją Robis. Dalykai tapo 
nebevaldomi. 

Į salę įėjęs Hubertas Lembas pranešė: 

— Roberta, Dontė paruoštas. 


Ji įėjo į paruošiamąjį kambarį viena, uždarė ir užrakino už savęs 
duris. Gražus jos berniukas gulėjo ant siauro stalo, šiam momentui už- 
dengto baltomis paklodėmis. Buvo aprengtas tais pačiais drabužiais, 
kuriais jį nužudė, — pigiais baltais marškiniais, panešiotomis chaki 
spalvos kelnėmis, su nuolaida pirktais batais, — iš Teksaso valstijos 
malonės. Ji švelniai apkabino delnais jo skruostus ir išbučiavo veidą 
— kaktą, lūpas, nosį, smakrą. Bučiavo jį ir bučiavo, o ašaros krito it 

lietus. Nebuvo jo prisilietusi aštuonerius metus, paskutini kartą jį 
greitai, vogčiomis apkabinusi pabučiavo, kai buvo vedamas iš teismo 
salės nuteistas myriop, ir dabar verkdama prisiminė neapsakomą kan- 
čią, kai stebėjo jį nutempiamą, žvangant grandinėms, kuriomis buvo 
surakintos kojos, apspistą storų šerifo pavaduotojų, lyg jis galėtų dar 
ką nors nužudyti, rūsčius savimi patenkintų prokurorų, prisiekusiųjų 
ir teisėjos, besididžiuojančių savo nuveiktu darbu, veidus. 

— Myliu tave, mama! — tuomet išstumiamas jų pro duris šūkte- 
lėjo jis atsigręžęs per petį ir dingo. 

Jo oda nebuvo nei šalta, nei šilta. Ji palietė nedidelį randą po 
sūnaus smakru — mažą paguodos prizą iš kaimynystės peštynių su 
akmenimis, jo pralaimėtų, kai buvo aštuonerių. Po to sekė kitos peš- 
tynės su akmenimis. Dontė buvo kietas vaikis, paverstas dar kietesniu 
savo brolio Sedriko, nuolatos jį erzindavusio. Kietas vaikis, bet mielas 
berniukas. Ji palietė dešinės jo ausies lezgelį su vos matoma skylute. 
Penkiolikos jis nusipirko auskarą su mažučiu netikru deimantu ir ne- 
šiodavo jį, kai išeidavo su draugais. Tačiau slėpdavosi nuo tėvo. Railis 
būtų jį griežtai baręs. 

Gražus jos berniukas, gulintis čia toks ramus ir toks sveikas. Mi- 
res, bet nepasiligojęs. Miręs, bet nesužalotas. Miręs, bet nesudarkytas. 
Ji ištyrinėjo jo rankas ir nepajėgė aptikti jokių pėdsakų nuo adatų dū- 
rių injekcijoms. Jokių nužudymo požymių, nieko išoriška. Jis tartum 
ilsėjosi ir laukė, kol bus sušvirkštas kitas vaistas — tas, kuris švelniai 
pažadins ir leis grįžti kartu su mama namo. 

Jo kojos buvo ištiestos, rankos — palei šonus. Hubertas Lembas 
pasakė, kad netrukus prasidės sąstingis, tad ji privalėjo nedelsti. Iš ran- 
kinės išsiėmė popierinę servetėlę skruostams pasišluostyti ir žirkles 
kalėjimo aprangai perkirpti. Būtų galėjusi atsagstyti jo marškinius, 
bet, užuot taip padariusi, perkirpo jų priekį, paskui išilgai rankoves, 
pašalindama viską skiautėmis ir numesdama šias ant grindų. Ašaros 
vis dar ritosi skruostais, bet dabar ji niūniavo — seną gospelo giesmę 
„Paimk mane už rankos, mieliausias Viešpatie“. Ji stabtelėjo paglosty- 
ti plokščio jo pilvo ir minkštos krūtinės bei pečių ir nusistebėjo, kaip 
Dontė kalėjime sulyso. Pašėlęs atletas buvo dingęs, jį pakeitė palaužtas 
kalinys. Kalėjime jis pamažu merdėjo. 

Ji atsegė pigų storos drobės diržą, dar perkirpo perpus ir numetė 
jį ant nuokarpų krūvos. Rytoj, kai bus viena, ketino sudeginti kalėjimo 

skarmalus savo kieme už namo — tose privačiose apeigose dalyvau- 
sianti tik ji. Ji atvarstė bjaurius batus, nuavė, paskui nutraukė baltas 
medvilnines kojines. Palytėjo randus kairėje sūnaus čiurnoje — nuo- 
latinius prieminus traumos, užbaigusios jo kaip futbolininko karjerą. 
Paskui perkirpo chaki spalvos kelnes, kruopščiai išilgai siūlių ir atsar- 
giai ties šakumu. Iš trijų jos berniukų puošeiva buvo Sedrikas, mėgėjas 
gražiai rengtis, jis imdavęsis dviejų antraeilių darbų, kad galėtų nu- 
sipirkti drabužių su geresnėmis etiketėmis. Dontė verčiau rinkdavosi 
džinsus ir nertinius, tačiau su bet kuo gražiai atrodydavo. Su bet kuo, 
tik ne su kombinezonais, kuriais jie vilki kalėjime. Ji perkirpo kelnes 
ir numetė jų dalis į krūvą. Kartkartėmis stabtelėdavo atbula plaštaka 
pasišluostyti skruostų, bet turėjo skubėti. Kūnas stingo. Ji žengtelėjo 
prie kriauklės ir atsuko čiaupą. 

Boksininko šortai buvo balti ir per dideli. Karpydama it siuvėja ji 
pašalino ir juos. Krūva buvo baigta. Jis gulėjo nuogas, palikdamas pa- 
saulį toks, koks į jį ir atėjo. Ji įpylė į kriauklę skysto muilo, paskalavo 
vandenį, sureguliavo temperatūrą ir užsuko čiaupą. Sumirkiusi van- 
denyje skudurą, pradėjo prausti sūnų. Numazgojo jam kojas, paskui 
greitai jas pasausino nedideliu rankšluosčiu. Nuplovė genitalijas ir 
pagalvojo, kiek anūkų jis būtų jai padovanojęs. Dontė mėgo merginas, 
ir šios jį mėgo. Ji švelniai numazgojo jam krūtinę ir rankas, kaklą ir 
veidą, tuo pat metu vis sausindama. 

Baigusi prausti, perėjo prie paskutinės, sunkiausios, ruošos da- 
lies. Prieš šeimai išvykstant į Hantsvilį, Sedrikas sustojo prie laidojimo 
namų ir paliko juose naują kostiumą, Robertos nupirktą ir pataisytą. 
Šis dabar kabojo ant sienos kartu su naujais baltais marškiniais ir 
dailiu auksinės spalvos kaklaraiščiu. Ji spėjo, kad su marškiniais ir 
švarku dorotis bus sunkiausia, su kelnėmis ir batais — lengviausia. 
Ir buvo teisi. Jo rankos jau niekaip nepasidavė lenkiamos, ir ji vargais 
negalais užnėrė marškinius ant dešinės jo rankos, paskui atsargiai pa- 
vertė Dontę ant kairio šono, apsuko marškinius ir vėl paguldžiusi jį 
ant nugaros sukiodama įmuistė į rankovę kairę ranką, paskui greitai 
juos užsagstė. Tą pat padarė su švarku, tamsiai pilku vilnoniu, ir ap- 
sukusi šį apie Dontę sekundėlę stabtelėjo pabučiuoti sūnų į skruostą. 
Jo kojos irgi jau buvo sustingusios. Ji metodiškai, colis po colio, už- 
traukė aukštyn juodus medvilninius boksininko šortus, didelio dydžio 
ir per laisvus. Verčiau būtų nupirkę vidutinio dydžio. Kelnėms prireikė 

šiek tiek laiko. Ji atsargiai tempė aukštyn šoną po šono, įsireždama 
kilstelėti mirksniui vidurinę Dontės dalį, kad galėtų baigti darbą. Kai 
kelnės atsidūrė vietoje, ties juosmeniu, sukimšo į jas marškinių apačią, 
užtraukė antuko užtrauktuką, paskui pravėrė per kilpas diržą ir užsegė 
sagtį. Pėdos irgi buvo sustingusios, nepasidavė lenkiamos, ir kojines 
užmauti buvo sunkiau, nei jos tikėtasi. Batai — juodos odos, suvarsto- 
mi, Dontės paauglystėje avėti, kai eidavo į bažnyčią. 

Batai paimti iš jo drabužių spintos — tos, kuria dalijosi su Marvi- 
nu, kai abu buvo dar berniukai. Dontė ją visai užvaldė, kai brolis vedė, 
ir jau devynerius metus ta liko faktiškai nepaliesta. Roberta ją tik pa- 
šluostydavo, išdulkindavo drabužius, sunaikindavo vabzdžius ir šiaip 
aptvarkydavo. Prieš kažkiek valandų, išėmusi batus, ji ilgai stovėjo 
prie spintos durų, mąstydama, kas toliau? 

Per visus tuos metus, kai jis buvo išsiųstas į mirtininkų flygelį, 
ji gyveno karštai tikėdama, kad Dontė kurią nors dieną bus išleistas į 
laisvę. Vieną nuostabią dieną jų košmaras baigsis, ir jis pargrįš namo. 
Miegos savo lovoje, valgys savo motinos pagamintą maistą, snaus 
ant sofos ir jam bus reikalingi daiktai, esantys jo spintoje. Vieną die- 
ną koks nors teisėjas ar advokatas, arba dar kas, sunkiai triūsiantis 
klaidžiame teismų sistemos labirinte, išaiškins tiesą. Pasigirs telefono 
skambutis iš dangaus, ir jie visi švęs. Bet apeliacijos ėjo kaip ėjusios, 
jokių stebuklų neįvyko, metai tęsėsi ir jos, taip pat daugelio kitų viltys 
pamažu blėso. Marškiniai, džinsai, nertiniai ir batai iš jo spintos nie- 
kada vėl nebus nešiojami, ir ji svarstė, ką su šiais daryti. 

Roberta pasakė sau, kad rūpinsis tuo vėliau. 

Ji užvarstė jo batus, pataisė kojines, truktelėjo žemyn klešnių 
apačias. Štai jis ir aprengtas, dabar ji gali atsipalaiduoti. Sedrikas buvo 
surišęs kaklaraištį puikiu mazgu, tad ji užnėrė jį per Dontės galvą ir 
sugebėjo pakišti po apykakle. Tvirčiau užveržė mazgą ir čiupinėjosi su 
kaklaraiščiu, kol šis gulėjo neprekaištingai. Dar pataisė šen bei ten, iš- 
lygino kelias kelnių raukšles, paskui žingtelėjo atgal ir pasigrožėjo savo 
darbu. Kas per dailus jaunikaitis: pilkas kostiumas, balti marškiniai, 
auksaspalvis kaklaraištis; ji gerai parinkusi. 

Pasilenkusi vėl jį pabučiavo. „Kelkis Donte, ir einam į bažnyčią. 
Ten rasi žmoną ir turėsi dešimt vaikučių. Nagi, paskubėk, tiek daug ką 
tu praleidai. Prašau. Einam, pasirodysi su savo nauja apranga. Nagi, 
paskubėk.“ 

Jai buvo žinomi šiurpesni mirties aspektai, — balzamavimas, 
kūno skysčiai ir panašiai, — taip pat ji žinojo, kad po kelių valandų po- 
nas Lembas ir jo sūnus atšildys kūną, nurengs drabužius ir imsis savų- 
jų žodžiais nenusakomų darbų. Štai kodėl ji troškusi tų kelių brangių 
akimirkų su savo sūnumi, kol jis dar visas vientisas ir nepaliestas. 

Rytoj ji planuos laidotuves ir pasirūpins kitomis smulkmenomis. 
Bus stipri ir narsi. Tačiau dabar ji troško būti viena su savo vaikeliu, 
sielotis, kentėti ir verkti nevaržomai, kaip ir bet kuri kita motina jos 
vietoje. 


LRECt LA: DALIS 

enktadienį prieš saulei patekant trumpa vilkstinė mašinų pa- 

liko Slouną ir pajudėjo rytų link. Priekyje važiavo pagal spe- 
cialų užsakymą perdirbtas Robio furgonas su Aronu Rėjumi prie vairo, 
o greta, keleivio vietoje — Karlosu. Robis sėdėjo savo pamėgtame 
krėsle, gurkšnojo kavą, peržiūrinėjo laikraščius ir apskritai nekreipė 
dėmesio į Martą Handler, kuri maukė kavą, paskubom kažką užsiraši- 
nėjo ir stengėsi nemiegoti. Už jų važiavo „Subaru“ — Keitas vairavo, o 
Bojetas įsitvėręs lazdą stebeilijo į tamsą. Įkandin „Subaru“ sekė trijų 
ketvirčių tonos fordas pikapas su Fredu Prajoru prie vairo. Jo kelei- 
viai buvo privatūs apsaugininkai, kurie pastarąsias kelias dienas pa- 
kaitomis saugojo Robio juridinę kontorą ir namus. Pikapas priklausė 
Fredui, ir jame buvo gabenami kastuvai, žibintuvai ir kita įranga. Už 
pikapo važiavo dar vienas furgonas, baltas ir niekaip nepaženklintas, 
Slouno televizijos stoties nuosavybė, ir vairuojamas jos žinių tarnybos 
vadovo Brajano Dėjaus, dėl akivaizdžių priežasčių praminto Dėjaus 
Plaukų Laku. Jį lydėjo operatorius, kurį visi vadino Baku. 

Keturios transporto priemonės 5.00 ryto susirinko ilgoje Robio 
namų įvažoje ir vingiuodamos šoninėmis gatvelėmis bei nepagrindi- 
niais keliais sugebėjo slapčia ir sėkmingai pasprukti iš miesto. Konto- 
roje sulaukta ganėtinai telefono skambučių ir elektroninio pašto, kad 
Robį įtikintų, jog kai kuriems žmonėms smalsu, kur penktadienį jis 
galėtų vykti. 

Jis numigo penkias valandas ir tai tik padedamas tabletės. Buvo 
daugiau nei išsekęs, bet dar tiek daug ką liko nuveikti. Po to, kai trum- 
pai pamatė velionį, palikęs „Lembą R sūnų parsivežė savo palydą pas 
save į namus, kur Didi sugebėjo surasti maisto, kad užtektų visiems. 

Keitas ir Bojetas miegojo ant sofos pusrūsyje, kol tarnaitė skalbė ir 
lygino jų drabužius. 

Visi jautėsi išsekę, bet niekam nebuvo sunku iššokti iš lovos. 

Karlosas, prisidėjęs prie ausies mobilųjį telefoną, daugiau klausė- 
si, nei kalbėjo, paskui baigęs pokalbį paskelbė: 

— Čia buvo mano žmogus iš radijo stoties. Apie keturiasdešimt 
sulaikytų, dvi dešimtys sužeistų, bet aukų nėra, ir tai stebuklas. Už- 
daryta didžiuma centro, ir tam kartui riaušės aprimo. Daug gaisrų — 
tiek, kad neįmanoma suskaičiuoti. Atvyko ugniagesių mašinos iš Pari- 
so, Tailerio, kitų vietų. Į tris policijos automobilius pataikė Molotovo 
kokteiliai, tapę pasirinktiniu ginklu. Padegta spaudos ložė futbolo 
stadione, ir ji tebeliepsnoja. Daugelis gaisrų apėmę tuščius pastatus. 
Ne gyvenamuosius namus, kol kas dar ne. Pasak gandų, gubernatorius 
siunčia daugiau gvardiečių. Tačiau niekas nepatvirtinta. 

— Ir kas atsitiks, jeigu mes surasime palaikus? — paklausė Marta. 

Robis palingavo galva ir sekundę pagalvojo. 

— Tokiu atveju praėjusi naktis bus tik vaikų žaidimas. 

Jie svarstė visokius kelionės variantus ir pasirengimus. Norėda- 
mas užsitikrinti, kad Bojetas nedingtų, Robis iš pradžių ketino jį paso- 
dinti į savo furgoną, akylai prižiūrimą Arono Rėjaus ir Fredo Prajoro. 
Bet tiesiog nepajėgė kęsti minties, kad teks važiuoti ankštoje erdvėje 
kartu su tuo šliužu. Keitas liko tvirtai apsisprendęs važiuoti savuoju 
„Subaru“ — visų pirma todėl, kad iki penktadienio pavakarės ketino 
parsirasti į Topiką, su Bojetu ar be jo. Kaip ir Robis, neturėjo jokio noro 
sėdėti šalia Bojeto, bet jau sykį buvo tai daręs, tad patikino advokatą, 
kad galėtų ir vėl. 

Fredas Prajoras pasiūlė įmesti Bojetą ant galinės jo pikapo kabi- 
nos sėdynės ir nenuleisti nuo vyrioko akių. Robio komanda troško tam 
žmogui atpildo, ir jeigu Bojetas iš tikrųjų atvestų juos prie palaikų, 
Fredą Prajorą ir Aroną Rėjų būtų lengva įtikinti, kad pasivestų jį kur 
nors už medžių ir pribaigtų. Keitas tai jautė, bet jie gerbė jo buvimą. 
Jokio smurto neturėtų įvykti. 

Įtraukti į ekspediciją Brajaną Dėjų buvo sudėtinga. Mat Robis 
nepasitikėjo nė vienu reporteriu, taškas. Tačiau jeigu jie surastų tai, 
ko važiavo ieškoti, reikėtų deramai viską užfiksuoti, ir tą turėtų pa- 
daryti kas nors ne iš jo paties aplinkos. Žinoma, Dėjus labai troško 
sekti iš paskos, bet jam teko sutikti su sąrašu griežtų sąlygų, iš esmės 

draudžiančiu ką nors pranešinėti be Robio Eleko nurodymo. Jeigu 
mėgintų, jis ir operatorius Bakas, visai tikėtina, būtų arba sumušti, 
arba nušauti, o galbūt butų padaryta ir viena, ir antra. Dėjus ir Bakas 
suprato, kad lošiama stambiai ir kad privalėsią laikytis nustatytų tai- 
syklių. Kadangi Dėjus buvo stoties žinių tarnybos vadovas, jis galėjo 
išsmukti ir darbovietėje nepasakyti, kur esąs. 

— Galime pasikalbėti? — paklausė Marta. 

Jie keliavo jau pusę valandos, ir priešais horizonte dangus darėsi 
vos vos oranžinis. 

— Ne, — nukirto Robis. 

— Jau beveik dvylika valandų, kai jis mirė. Apie ką jūs mąstote? 

— Esu pribaigtas, Marta. Mano smegenys neveikia. Nėra jokių 
minčių. 

— Ką pagalvojote, kai pamatėte jo kūną? 

— Pasaulis nesveikas, jeigu mes žudome žmones, nes manome 
turį teisę juos žudyti. Pagalvojau, kad jis atrodo nuostabiai, tas dai- 
lus jaunikaitis, gulintis ten užmigęs, be matomų sužalojimų, be jokių 
kovos požymių. Numarintas kaip nusenęs šuo fanatikų ir idiotų, per 
tingių ir per kvailų suvokti, ką jie daro. Žinote, apie ką iš tikrųjų mąs- 
tau, Marta? 

— Pasakykite. 

— Pasakysiu. Mąstau apie Vermontą, jo vėsias vasaras, be drėg- 
mės, be egzekucijų. Civilizuotą vietą. Apie trobelę prie ežero. Galiu iš- 
mokti kasti sniegą. Jeigu viską parduosiu ir uždarysiu savo firmą, galiu 
gauti grynaisiais milijoną. Pasitrauksiu į Vermontą ir rašysiu knygą. 

— Apie ką? 

— Dar nežinau. 

— Niekas tuo netiki, Robi. Jūs niekada neišeisite. Galbūt kurį lai- 
ką padarysite pertraukėlę, atsikvėpsite, bet netrukus rasite kitą bylą, 
įširsite ir iškelsite ieškinį arba visą dešimtį. Ir taip tęsis, kol sulauksite 
aštuoniasdešimties, ir jus išgabens iš stoties ant neštuvų. 

— Aš tikrai nesulauksiu aštuoniasdešimties. Jau dabar jaučiuosi 
kaip karšinčius. 

— Ir aštuoniasdešimties kelsite žmonėms bylas. 

— Nežinau. 

— O aš — taip. Žinau, kur savo širdimi esate. 

— Šiuo metu mano širdis sugniuždyta, ir aš pasirengęs viską 
mesti. Dargi pusgalvis advokatėlis būtų išgelbėjęs Dontę. 

— Ir ką gi tas pusgalvis advokatėlis būtų kitaip daręs? 

Robis iškėlė prieš ją abu delnus ir paprašė: 

— Tik ne dabar, Marta. Nereikia. 

Automobilyje už jų pirmi žodžiai ištarti, kai Bojetas paklausė: 

— Jūs iš tikrųjų stebėjote egzekuciją? 

Keitas nugėrė gurkšnelį kavos ir kiek padelsė. 

— Taip, stebėjau. Tai nebuvo numatyta, tiesiog šitaip atsitiko 
paskutinę sekundę. Aš nenorėjau jos stebėti. 

— Ar gailitės, kad stebėjote? 

— Labai geras klausimas, Trevisai. 

— Dėkui. 

— Viena vertus, aš gailiuosi, kad stebėjau žmogų mirštant, ypač 
žmogų, kuris tvirtino esąs nekaltas. 

— Jis ir yra nekaltas ar buvo. 

— Mėginau kartu su juo melstis, bet jis nesutiko. Pasakė, kad 
netiki Dievo, nors kažkada tikėjęs. Kaip dvasininkui, labai sunku būti 
kartu su tokiu, kuris pasitinka mirtį ir netiki Dievo, Kristaus ar dan- 
mirštant, ir visada yra gera žinoti, kad jų sielos pasirengusios nuosta- 
biajam, kas bus po to. O su Donte — ne taip. 

— Ir su manimi ne taip. 

— Antra vertus, aš mirties kameroje mačiau kai ką, ką turėtų pa- 
matyti kiekvienas. Kodėl slėpti tai, ką mes darome? 

— Vadinasi, jūs stebėtumėte dar ir kitą egzekuciją? 

— Aš to nepasakiau, Trevisai. 

Tai buvo klausimas, į kurį Keitas nepajėgė atsakyti. Jis dar ka- 
mavosi su pirma savo matyta egzekucija ir negalėjo įsivaizduoti kitos. 
Prieš akis vėl iškilo ir sulėtintai slinko vos prieš kelias valandas, sekun- 
des iki užmiegant, diržais pririšto prie mirties lovos Dontės vaizdas. 
Jis prisiminė, kaip įdėmiai žiūrėjo į Dontės krūtine, nežymiai kilsuo- 
jančią. Iškylančią ir nusileidžiančią. Aukštyn ir žemyn, vos pastebimai. 
O paskui ji liovėsi. Jis ką tik matė žmogų, išleidžiantį paskutinį atodū- 
sį. Keitas žinojo, kad šis vaizdas niekada jo nepaliks. 

Rytuose dangus šviesėjo. Jie įvažiavo į Oklahomą. 

Bojetas tarė: 
— Turbūt tai buvo mano paskutinė kelionė į Teksasą. 
Keitas nesugalvojo, ką atsakyti. 


Gubernatoriaus sraigtasparnis palietė žemę devintą ryto. Kadan- 
gi žiniasklaida buvo iš anksto perspėta ir nekantraudama laukė guber- 
natoriaus, Baris ir Veinas nemažai diskutavo dėl nutūpimo smulkme- 
nų. Pakeliui jie galiausiai apsistojo ties automobilių aikštele šalia fut- 
bolo stadiono. Žiniasklaida buvo informuota ir paknopstom puolė prie 
Slouno aukštesniosios vidurinės mokyklos nušviesti šios naujausios 
įvykių raidos. Spaudos ložė buvo smarkiai apgadinta — suanglėjusi ir 
tebesmilko. Aplinkui dar sukiojosi ugniagesiai, šalindami nuolaužas. 
Kai Gilas Niutonas išlipo iš savojo „oro kapoklio“, jį pasitiko valstijos 
policininkai, Nacionalinės gvardijos pulkininkai ir keli kruopščiai pa- 
rinkti ir išvargę ugniagesiai. Jis šiltai paspaudė visiems rankas, lyg tie 
būtų grįžtantys iš kautynių jūrų pėstininkai. Baris su Veinu kaipmat 
apžvelgė aplinką ir suorganizavo spaudos konferenciją taip, kad fone 
matytųsi futbolo aikštė ir, svarbiausia, sudeginta spaudos ložė. Guber- 
natorius mūvėjo džinsais, avėjo kaubojiškais batais, vilkėjo vėjastriuke 
ir buvo be kaklaraiščio — tikras darbo žmogus. 

Susirūpinusio veido, bet entuziastiškos nuotaikos jis pakalbėjo 
priešais televizijos kameras ir reporterius. Pasmerkė smurtą ir nera- 
mumus. Pažadėjo apginti Slouno piliečius. Pažadėjo iškviesti daugiau 
gvardiečių ir mobilizuoti visą Nacionalinės gvardijos Teksaso dalinį, 
jeigu prireiks. Kalbėjo apie teisingumą, Teksaso modelio. Šiek tiek už- 
kabino rasinį klausimą, kviesdamas juodųjų lyderius pažaboti chuli- 
ganus. Nieko panašaus nepasakė apie baltuosius tvarkos drumstėjus. 
Pompastiškai rėkavo ir svaidėsi žaibais, o baigęs nėrė šalin nuo mikro- 
fonų, išvengdamas klausimų. Nei jis, nei Baris su Veinu neturėjo jokio 
noro užsiimti Bojeto reikalu. 

Kokią valandą patruliniame automobilyje jis zujo po Slouną, 
stabtelėdamas atsigerti kavos su kareiviais ir policininkais, šnektelėti 
su piliečiais ir niūriu, kenčiančiu veidu apžiūrėti Pirmosios baptistų 
bažnyčios griuvėsių, o visą tą laiką sukosi kameros, įamžindamos viską 
šio momento garbei, bet taip pat ir dėl būsimų rinkimų kampanijų. 

*** 


Po penkių valandų vilkstinė galiausiai sustojo prie kaimo parduo- 
tuvėlės šiauriau Neošo upės Misūrio valstijoje, į pietus nuo Džoplino. 
Padarę pertraukėlę nueiti į tualetą ir dar atsigerti kavos, jie pasuko į 
šiaurę, dabar su „Subaru“ priekyje, o kitomis transporto priemonėmis 
iš paskos. 

Bojetas pastebimai nervinosi — tikas reiškėsi dažniau, pirštai 
barbeno lazdą. 

— Artėjame prie posūkio, — pranešė jis. — Suksime į kairę. 

Jie važiavo 59-uoju plentu, judriu dviejų eismo juostų Niutono 
apygardos keliu, ir kalvos apačioje, ties degaline, pasuko kairėn. 

— Atrodo, teisingai, — vis kartojo Trevisas, akivaizdžiai neri- 
maudamas dėl to, kur juos veda. 

Dabar jie keliavo kaimo keliuku su tilteliais per mažus upokšnius, 
staigiais vingiais, stačiomis įkalnėmis. Daugelis namų aplinkui buvo 
gyvenamosios priekabos, kartkartėmis pasitaikydavo vienas kitas že- 
mas, praėjusio amžiaus šešto dešimtmečio statybos raudonplytis. 

— Atrodo, teisingai, — vėl pakartojo Bojetas. 

— Ir jūs šiose vietose gyvenote, Trevisai? 

— Taip, kaip tik čia, — jis linktelėjo ir tuo pat metu pradėjo trin- 
tis smilkinius. 

„Prašau, — pagalvojo Keitas, — nereikia dar vieno priepuolio. 
Tik ne dabar.“ 

Jie sustojo prie sankryžos mažoje gyvenvietėje. 

— Važiuokite vis tiesiai, — nurodė Bojetas. 

Pro šalį praslinko kaimo prekybos centras su maisto produktų 
parduotuve, kirpykla, filmų nuomos punktu. Automobilių aikštelė 
šalimais buvo žvyro dangos. 

— Atrodo, teisingai, — vėl ištarė Bojetas. 

Keitas turėjo klausimų, bet uždavė mažai. Ar Nikolė dar buvo 
gyva, kai per šias vietas važiavote, Trevisai? Ar jau buvote atėmęs jai 
gyvybę? Apie ką, Trevisai, galvojote, kai pro čia važiavote su ta vargše 
mergina, surišta, užkimšta burna ir visa nusėta mėlynių, traumuota 
po ilgo seksualinės prievartos savaitgalio? 

Jie pasuko kairėn, į dar vieną keliuką, grįstą, bet siauresnį, ir nu- 
keliavo mylią, kol pravažiavo pro kažkokią buveinę. 

— Senis Devyzas čia turėjo parduotuvę, — pasakė Trevisas. — 
Galėčiau lažintis, jos dabar nebėra. Jis buvo devyniasdešimties, o 
aš — dar vaikas. 

Jie sustojo prie „stop“ ženklo priešais „Devyzo kaimo prekyvietę 

— Sykį tą vietą apiplėšiau, — pakomentavo Trevisas. — Tikriau- 
siai buvau ne daugiau kaip dešimties. Įropojau pro langą. Neapkenčiau 
seno šunsnukio. Važiuokite tiesiai. 

Keitas įvykdė ką lieptas ir nutylėjo. 

— Paskutinį kartą, kai šiose vietose lankiausi, čia buvo žvyrke- 
lis, — tarė Bojetas, lyg atgaivintų malonų vaikystės prisiminimą. 

— Ir kada tai buvo? — paklausė Keitas. 

— Nežinau, pastoriau. Kai paskutinį kartą atvykau aplankyti 
Nikolės. 

„Tu, nesveikas iškrypėli'“, — pagalvojo Keitas. 

Kelias rangėsi su staigiais posūkiais — tokiais staigiais, kad kar- 
tais Keitas pamanydavo, jog jie padarys kilpą atgalios ir sutiks pačius 
save. Du furgonai ir pikapas laikėsi čia pat iš paskos. 

— Žiūrėkit nedidelio upokšnio su mediniu tilteliu, — perspėjo 
Bojetas. — Atrodo, teisingai. 

Šimtas jardų už tilto Bojetas paliepė: 

— Dabar sulėtinkite. 

— Mes važiuojame dešimt mylių per valandą, Trevisai. 

Bojetas žiūrėjo jiems po kairei, kur palei kelią tęsėsi pomiškis ir 
piktžolės. 

— Čia kažkur turi būti žvyrkelis, — tarė jis. — Lėčiau. 

Vilkstine slinko bemaž buferis į buferį. 

Furgone Robis atsiduso: 

— Nagi, Trevisai, tu, nesveikas žebenkštie, nedaryk iš mūsų me- 
lagių. 

Keitas pasuko kairėn į ūksmingą žvyrkelį, virš kurio raizgėsi 
ąžuolų ir guobų šakos. Takas tęsėsi siauras ir tamsus kaip tunelis. 

— Tikrai čia, — tam kartui su palengvėjimu ištarė Bojetas. — Šis 
keliukas kurį laiką lyg eina palei upokšnį. Tenai, dešinėje, yra stovykla- 
vietės zona — ar bent buvo. 

Keitas pasižiūrėjo į hodometrą. Jų nuvažiuota 1,2 mylios beveik 
patamsy, tik kartkartėmis pasirodant upokšniui. Čia nevažinėta jokių 
mašinų, nebuvo tam vietos, ir niekur netoliese aplinkui nesimatė jokių 

žmonių gyvenimo ženklų. Stovyklavietės zona buvo tik atvira lauky- 
mė, kurioje galėjo sutilpti keletas palapinių ir automobilių, ir atrodė 
visai pamiršta. Piktžolės siekė iki kelių. Du mediniai piknikų staliukai 
sulaužyti gulėjo ant šonų. 

— Mes čia stovyklaudavome, kai buvau vaikas, — paaiškino Bo- 
jetas. 

Keitui bemaž jo pagailo. Žmogus mėgino prisiminti ką nors ma- 
lonaus ir normalaus iš savo varganos vaikystės. 

— Manau, turėtume čia sustoti, — pasakė Bojetas. — Aš paaiš- 
kinsiu. 

Keturios transporto priemonės sustojo, ir visi išlipę susirinko 
priešais „Subaru“. Naudodamasis savo lazda kaip rodykle, Bojetas 
tarė: 

— Ten yra gruntinis keliukas, kylantis antai į tą kalvą. Iš čia to 
keliuko nematyti, bet jis yra ar bent kadaise buvo. Tik sunkvežimiu 
galima ten aukštyn nusigauti. Kitos mašinos turėtų likti čia. 

— Ar iki ten toli? — paklausė Robis. 

— Pagal hodometrą nesitikrinau, bet, sakyčiau, ketvirtis mylios. 

— Ir ką mes rasime, kai tenai nusigausime, Bojetai? — vėl pa- 
klausė Robis. 

Pasirėmęs į lazdą, Bojetas tyrinėjo piktžoles sau prie kojų. 

— Kaip tik ten yra kapas, pone Flekai. Štai ten jūs rasite Nikolę. 

— Papasakokite mums apie kapą, — mygo Robis. 

— Ji palaidota metalinėje dėžėje — didelėje įrankių dėžėje, mano 
pasiimtoje iš statybų, kur dirbau. Dėžė pakasta dvi pėdos po žeme. Pra- 
ėję jau devyneri metai, tad dirva tankiai apžėlusi. Sunku bus nustatyti 
vietą. Bet, manau, sugebėsiu rasti. Dabar imu viską prisiminti — da- 
bar, kai esu čia. 

Jie aptarė strategiją ir nusprendė, kad Karlosas, Marta Handler 
ir Dėjus su Baku, taip pat vienas iš apsaugos palydovų (ginkluotas) 
pasiliks stovyklavietėje. Kiti pasikraus į Fredo pikapą ir su vaizdo ka- 
meromis šturmuos kalvą. 

— Paskutinis dalykas, — pasakė Bojetas. — Prieš daugelį metų 
ši žemės nuosavybė, Rupo kalnas, priklausė Rupų šeimai, gana nema- 
loniems žmonėms. Jie kreivai žiūrėjo į įsibrovėlius ir medžiotojus ir 
vydavo šalin stovyklautojus. Tai viena priežastis, kodėl pasirinkau šią 
vietą. Žinojau, kad čia bus mažai judėjimo. — Pauzė — Bojetas susi- 

raukė ir pasitrynė smilkinius. — Šiaip ar taip, Rupų buvo daug, tad, 
manau, žemė tebepriklauso šeimai. Jeigu ant ko nors užsidurtume, 
verčiau būkime pasirengę nemalonumams. 

— Kurjie gyvena? — paklausė Robis, šiek tiek nervindamasis. 

Bojetas pamojo lazda kita kryptimi. 

— Tolokai nuo čia. Nemanau, kad mus išgirstų ar pamatytų. 

— Pirmyn, — paragino Robis. 


Kas prasidėjo pirmadienį rytą ganytojišku susitikimu, dabar 
buvo besibaigią štai kuo: Keitas važiuoja sunkvežimaičio pikapo gale, 
kratosi aukštyn Rupo kalnų — vidutinio didumo kalva, gausiai apau- 
gusia kudzu, nuodingomis gebenėmis ir tankiu mišku — gresiant rea- 
liai tikimybei susidurti su agresyviais ir ginkluotais žemės savininkais, 
be abejo, apsvaigusiais nuo metamfetamino, o tuo tarpu jie visi su- 
telkę paskutines pastangas nustatyti, ar Bojetas iš tikrųjų sako tiesą. 
Jeigu jie neras Nikolės palaikų, vadinasi, Bojetas — apgavikas, Keitas 
— kvailys, o Teksasas ką tik įvykdė mirties bausmę tikriausiai būtent 
tam asmeniui, kuriam ir derėjo. 

Tačiau jeigu jie aptiks palaikus, tuomet, na, Keitas nepajėgė su- 
vokti, kas dėsis toliau. Tikrumas buvo tapusi miglota sąvoka, bet jis 
buvo beveik tikras, kad šiąnakt parsiras namo. Nė nebandė įsivaizduo- 
ti, kas dėsis Teksase, bet tikrai neabejojo, kad jo ten nebus. Stebės visa 
tai per televiziją, iš saugaus nuotolio. Buvo gana tikras, kad įvykiai ten 
bus sensacingi ir galbūt istoriški. 

Bojetas važiavo priekinėje sėdynėje, trynėsi galvą ir stengėsi 
įžvelgti ką nors pažįstama. Jis parodė sau dešinėn — buvo tikras, kad 
kapas yra į dešinę nuo keliuko — ir ištarė: 

— Panašu, kad čia. 

Nurodytas plotas buvo tankus piktžolių ir sudygusių medelių 
lopinys. 

Jie sustojo, išlipo ir pasiėmė du metalo detektorius. Penkiolika 
minučių šukavo tankų atžalyną, ieškodami už ko užsikabinti ir lauk- 
dami, kol detektoriai išleis garsą. Bojetas klibikščiavo drauge, kapoda- 
mas savo lazda piktžoles, lydimas iš paskos Keito ir visų stebimas. 

— Ieškokite senos padangos, traktoriaus padangos, — ne sykį 
kartojo Bojetas. 

Bet nebuvo jokios padangos ir detektoriai tylėjo. 

Visi vėl užsiėmė ankstesnes vietas pikape ir iš lėto pajudėjo pir- 
myn, colis po colio slinkdami įkalne rąstų vilkimo keliuku be jokių žen- 
klų, kad pastaruosius dešimtmečius būtų naudotas. Pirmas smūgis. 

Takas išnyko, ir dvidešimt jardų Fredas Prajoras slinko pikapą 
pirmyn per sužėlusią augaliją, kassyk krūptelėdamas, kai šakos ir 
vijokliai braižė korpusą. Sėdintieji kėbulo gale pasilenkdavo saugoda- 
miesi plakančių šakų. Kaip tik tuo metu, kai Fredas jau buvo besusto- 
jąs, keliukas vėl pasirodė, nelabai ryškus, ir Bojetas paragino: 

— Važiuokite. 

Paskui keliukas dalijosi į du. Fredas sustojo, o Bojetas tyrinėjo 
šakojimąsi ir kraipė galva. 

„Jis nežino, kur sukti“, — tarė sau Fredas. 

Gale Robis pažvelgė į Keitą ir palingavo galva. 

— Tenai, — Bojetas pamojo dešinėn, ir Fredas pajudėjo jo nu- 
rodyta kryptimi. 

Miškas darėsi tankesnis, medžiai jaunesni ir arčiau vienas kito. 
Lyg pėdsekys, Bojetas iškėlė ranką ir parodė pirštu. Fredas Prajoras iš- 
jungė degimą. Paieškos būrys išsiskleidė, ieškodami senos traktoriaus 
padangos, ieškodami ko nors. Alaus skardinėlė sužadino vieną iš me- 
talo detektorių, ir įtampa kelias sekundes sustiprėjo. Žemai virš galvų 
praskrido mažas lėktuvas, ir visi sustingo, lyg kas nors juos stebėtų. 
Robis paklausė: 

— Bojetai, kaip jūs prisimenate: kapas yra po medžiais ar atviroje 
vietoje? 

Klausimas atrodė protingas. 

Bojetas atsakė: 

— Atrodo, jis buvo atviroje vietoje, bet per devynerius metus 
medžiai suaugo. 

— Puiku, — sumurmėjo Robis, paskui vėl trypinėjo aplinkui, 
traiškydamas piktžoles, spoksodamas į žemę, lyg aiški nuoroda būtų 
vos už žingsnio. 

Po pusvalandžio Bojetas tarė: 

— Ne čia. Judam toliau. 

Antras smūgis. 

Pritūpęs sunkvežimaičio gale, Keitas apsimainė su Robiu žvilgs- 
niais. Abu tartum sakė: „Būtume turėję nesiduoti kvailinami“ Bet nė 

vienas balsu to neištarė. Neištarė, nes visiškai nebuvo ką pasakyti. 
Galvas smelkė tūkstantis minčių. 

Keliukas sukosi, o kai išsitiesino, Bojetas vėl parodė: 

— Štai čia. 

Dar neužgesus varikliui, jis atplėšė dureles ir iššoko į laukymę 
su želiančiomis iki juosmens piktžolėmis, o kiti išsiropštė iš paskos. 
Keitas žengė kelis žingsnius ir koja už kažko užkliuvęs smarkiai par- 
krito. Keturiomis stodamasis, braukdamas nuo savęs vabalus ir šapus, 
sumojo, už ko užsikabino koja. Už senos traktoriaus padangos likučių, 
bemaž paslėptų vešančios augalijos. 

— Štai padanga, — paskelbė jis, ir kiti sustojo. 

Bojetas, ieškojęs vos kelios pėdos nuo jo, paliepė: 

— Paruoškite metalo detektorius. 

Fredas Prajoras turėjo vieną, ir per kelias sekundes tas ėmė ciksė- 
ti ir zvimbti, aiškiai duodamas suprasti, koks yra sudirgintas. Aronas 
iškėlė iš kėbulo du kastuvus. 

Vietovė buvo nusėta akmenų, bet dirva minkšta ir drėgna. De- 
šimt minučių jie įnirtingai kasė, paskui Fredo Prajoro kastuvas atsi- 
trenkė į kažką, kas iš garso aiškiai skambėjo kaip metalas. 

— Minutėlę stabtelėkime, — pasiūlė Robis. 

Ir Fredui, ir Aronui reikėjo atsipūsti. 

— Gerai, Bojetai, — vėl prašneko Robis. — Pasakykite mums, ką 
turime rasti? 

Tikas, pauzė, paskui: 

— Metalineę dėže, naudotą hidrauliniams įrankiams sudėti. Vel- 
niškai sunki, vos nesulaužė man nugaros, kol tempiau tą prakeiktąją 
čionai. Oranžinės spalvos, su užrašytu priekyje kompanijos pavadini- 
mu: „R. S. Makgvairas ir sūnūs, Fort Smitas, Arkanzasas. Atsidaro iš 
viršaus. 

— O viduje? 

— Nieko, dabar tik kaulai. Praėję devyneri metai, — Bojetas kal- 
bėjo autoritetingai, lyg tai būtų ne pirma jo paslėpta kapavietė. — Jos 
drabužiai visi kartu susukti ir padėti šalia galvos. Jai apie kaklą yra dir- 
žas, turėtų būti išlikęs, — jo balsas nutrūko, tartum būtų skaudu visa 
tai prisiminti. Vėl sekė pauzė, per kurią kiti susižvalgė, paskui Trevisas 
atsikrenkštė ir tęsė: — Jos drabužiuose turėtume rasti vairuotojo pa- 
žymėjimą ir kreditinę kortelę. Nenorėjau būti su jais nutvertas. 

— Apibūdinkite diržą, — paprašė Robis. 

Apsaugininkas padavė jam vaizdo kamerą. 

— Juodas, dviejų colių pločio, su apvalia sidabrine sagtimi. Tai 
nužudymo įrankis. 

Kasė toliau, o Robis viską fiksavo vaizdo kamera. 

— Ji apie penkių pėdų ilgio. 

Bojetas pirštu parodė į dėžės apybrėžas. Kai jos forma jau visai 
išaiškėjo, sulig kiekvienu kastuvu pasemtu žemės žiupsniu rodėsi vis 
daugiau. Iš tikrųjų, ji buvo oranžinė. Kasant giliau, išryškėjo pavadini- 
mas: „R. S. Makgvairas ir sūnūs, Fort Smitas, Arkanzasas.“ 

— Užteks, — pasakė Robis, ir kasti liautasi. Aronas Rėjus ir 
Fredas Prajoras buvo suprakaitavę ir sunkiai alsavo. — Mes jos neiš- 
kelsime. 

Įrankių dėžė kėlė akivaizdų iššūkį, ir tai palaipsniui vis labiau 
ir labiau aiškėjo. Dangtis buvo saugomas užšovo, o tas — šifrinės 
spynos, iš tų nebrangiųjų, randamų kiekvienoje metalo dirbinių par- 
duotuvėje. Fredas neturėjo reikiamų įrankių spynai nupjauti, tačiau, 
be jokios abejonės, jie kaip nors ją nulauš. Nuėję taip toli, neliks ne- 
pasižiūrėję, kas yra viduje. Susispietę draugėn šešetas vyrų žiopsojo į 
oranžinę įrankių dėžę su šifrine spyna. 

Robis paklausė: 

— Taigi, Trevisai, kokia šifro kombinacija? 

Bojetas net nusišypsojo, tartum pagaliau netrukus jam būtų at- 
leista kaltė. Pritūpė prie kapo krašto, palietė dėžę, lyg toji būtų alto- 
rius, paskui atsargiai paėmė spyną ir nupurtė nuo jos žemes. Pasuko 
kelis kartus diską, kad išryškėtų kodo skaičiai, paskui pamažu pasuko į 
dešinę, prie 17, po to atgal į kairę, prie 50, vėl į dešinę, prie 4, ir galiau- 
siai atgal į kairę, prie 55. Jis dvejojo ir nulenkė galvą, lyg ką išgirdęs, 
paskui staigiai trūktelėjo. Tyliai trakštelėjusi spyna atsirakino. 

Robis iš penkių pėdų atstumo filmavo. Keitas, nepaisant visų ap- 
linkybių, nepajėgė nuslopinti šypsnio. 

— Neatidarykite jos, — nurodė Robis. 

Prajoras nuskubėjo prie pikapo ir sugrįžo su paketu. Išdalijo vi- 
siems higienines pirštines ir kaukes, ir kai kiekvienas jas užsimovė ir 
užsidėjo, Robis padavė jam kamerą ir liepė pradėti filmuoti. Nurodė 
Aronui įlipti į duobę ir pamažu atkelti dėžės dangtį. Šis taip ir padarė. 
Lavono viduje nebuvo, tik kaulai, kažkieno griaučių palaikai — kaip jie 

spėjo, Nikolės. Jos plaštakos ir pirštai buvo surišti žemiau šonkaulių, 
bet pėdos — arti kelių, lyg Bojetui būtų tekę kojas sulenkti, kad lavo- 
nas įtilptų į įrankių dėžę. Kaukolė buvo sveika, bet stigo vieno krū- 
minio. Ji turėjo puikius dantis — jie tai žinojo iš fotografijų. Kaukolę 
gaubė ilgų, šviesių plaukų sruogos. Tarp kaukolės ir pečių buvo juodos 
odos atraiža — diržas, spėjo jie. Šalia kaukolės, dėžės kampe, regis, 
buvo drabužiai. 

Keitas užsimerkęs šnabždėjo maldą. 

Robis užsimerkęs keikė pasaulį. 

Bojetas žingtelėjo atgal ir, atsisėdęs ant traktoriaus padangos 
krašto žolėse, suskato trintis galvą. 

Fredas vis filmavo. Robis nurodė Aronui atsargiai iškelti su- 
suktus drabužius. Jų dalys buvo sveikos, nors kai kuriuose kraštuose 
vietomis apibrizgusios ir dėmėtos. Palaidinukė, mėlyna ir geltona, su 
kažkokiais kutais ir didele bjauria skyle, išgraužta arba vabzdžių, arba 
yrančio kūno. Trumpas baltas sijonėlis, labai dėmėtas. Rudi sandalai. 
Suderintos spalvos liemenėlė ir kelnaitės — tamsiai mėlynos. Ir dvi 
plastikinės kortelės, viena — jos vairuotojo pažymėjimas, o kita — 
„MasterCard“. Nikolės daiktai tvarkingai sudėti prie jos kapo krašto. 

Bojetas sugrįžo į pikapą, kur atsisėdo ant priekinės sėdynės ir 
masažavosi galvą. Dešimt minučių Robis davinėjo įsakymus ir kūrė 
planus. Padarė dešimtis nuotraukų, bet nieko nelietė. Dabar tai buvo 
nusikaltimo vieta, ir ją perims čionykštės valdžios atstovai. 

Aronas ir apsaugininkas pasiliko, o kiti pasitraukė žemyn Rupo 

0.00 automobilių aikštelė prie „Lembas 8 sūnus“ laidojimo 

namų buvo pilna, ir mašinos rikiavosi abipus gatvės. Gedė- 
tojai, apsirengę geriausiais sekmadieniniais drabužiais, sudarė eilę po 
tris ir po keturis pagret, prasidedančią nuo paradinių durų ir nusidrie- 
kusią per nedidelę veją, toliau gatve ir už kampo. Liūdni ir pikti, pa- 
vargę ir neramūs, jie nesuprato, kas dedasi jiems ir ramiam jų miestui. 
Sirenos, fejerverkai, šūviai ir reiklūs balsai gatvėse nutilo beveik prieš 
aušrą, leisdami bent kelias valandas pailsėti. Bet niekas nesitikėjo, kad 
penktadienį ar per savaitgalį gatvės grįš į normalų gyvenimą. 

Per televiziją jie matė klaikų Treviso Bojeto veidą ir girdėjo šlykš- 
tų jo prisipažinimą. Patikėjo juo, nes visada tikėjo Donte. Tiek daug 
kas dar turėjo būti papasakota, ir jeigu Bojetas iš tikrųjų nužudė mer- 
giną, tuomet kam nors teks sumokėti didelę kainą. 

Slouno policijos valdyboje tarnavo aštuoni juodaodžiai pareigū- 
nai, ir visi jie savanoriškai pasisiūlė užduočiai. Nors daugeliui stigo 
miego, jie buvo pasiryžę atiduoti Dontei paskutinę pagarbą. Saugojo 
gatvę priešais laidojimo namus, reguliavo transporto eismą ir, svar- 
biausia, artyn neprileido reporterių. Šių buvo ištisa gauja — visi nu- 
stumti per kvartalą ir atitverti. 

Atidaręs paradines duris Hubertas Lembas pasveikino pirmą 
bangą gedėtojų ir pakvietė juos pasirašyti į užuojautų knygą. Minia 
pamažu, neskubėdama pajudėjo. Dontės šermenys truks savaitę ir už- 
teks laiko deramai jį pagerbti. 

Jis gulėjo pašarvotas pagrindinėje salėje, atidengtame karste ir 
nuklotas gėlėmis. Baigiamosios klasės jo fotografija buvo padidinta ir 
stovėjo ant trikojo karsto kojūgalyje — dailaus veido aštuoniolikmetis 

su švarku ir kaklaraiščiu. Portretinė nuotrauka buvo padaryta prieš 
mėnesį iki jo arešto. Joje jis šypsojosi, tebesvajojantis žaisti futbolą. 
Akys kupinos lūkesčių ir siekių. 

Dontės šeimynykščiai stovėjo šalia karsto, kaip ir per praėjusią 
valandą, glostydami jį, ašarodami, stengdamiesi atrodyti savo sve- 
čiams tvirti. 


Stovyklavietėje Robis papasakojo Karlosui ir kitiems apie matytą 
sceną. Brajanas Dėjus panoro nukakti prie kapo tuojau pat ir viską 
įamžinti prieš atvykstant policijai, bet Robis dėl to nebuvo toks tikras. 
Juodu ginčijosi, nors abu žinojo, kad sprendimą priims Robis. Fredas 
Prajoras savo mobiliuoju mėgino susisiekti su Niutono apygardos šeri- 
fu. Marta Handler savuoju kalbėjosi su Aronu ir rašėsi pastabas. Staiga 
nuaidėjo klyksmas, desperatiškas riksmas: Bojetas parkrito ant žemės, 
krečiamas smarkaus drebulio. Keitas atsiklaupė pasilenkdamas virš jo, 
o kiti susispietę aplinkui bejėgiškai stebėjo. Visi apsimainė suglumu- 
siais žvilgsniais. Po kokios minutės priepuolis tartum praėjo, purty- 
masis ir tampymasis liovėsi. Susigriebęs už galvos, Bojetas skausmin- 
gai unkštė. Galiausiai atrodė, kad miršta. Jo kūnas suglebo ir visiškai 
nurimo. Keitas kiek luktelėjo, paskui palietė jo petį ir paklausė: 

— Ei, Trevisai, ar girdite mane? 

Matyt, Trevisas negirdėjo, nes nieko neatsakė. 

Keitas atsistojo ir paaiškino: 

— Paprastai jam užtemsta kelias minutes. 

— Išvaduokime jį nuo kančių, — pasiūlė Robis. — Vieną kartą 
pykštelėti greitai į galvą ir užteks. Netoliese yra kapas, kuris tuoj bus 
tuščias. 

— Liaukitės, Robi, — sudraudė Keitas. 

Kitiems, regis, Robio mintis patiko. Jie pasitraukė į šalį ir netru- 
kus užsiėmė kitais reikalais. Praslinko penkios minutės. Bojetas nesu- 
judėjo. Vėl atsiklaupęs Keitas patikrino jo pulsą. Tvinksėjo pastoviai, 
bet silpnai. Dar po kelių minučių Keitas tarė: 

— Robi, manau, tai rimta. Jis be sąmonės. 

— Nesu neurochirurgas, Keitai. Ko iš manęs norite, kad jam pa- 
daryčiau? 

— Jam reikia dėmesio. 


315 


— Jam reikia laidotuvių, Keitai. Kodėl jums neparsigabenus jo 
atgal į Kanzasą ir nepalaidojus? 

Keitas atsistojo ir paėjėjo kelis žingsnius iki Robio. 

— Tai žiauroka, nemanote? — tarė. 

— Atleiskite, Keitai. Kaip tik šiuo metu daug kas dedasi, jeigu 
kartais nepastebėjote. Bojeto sveikata man ne pirmutinės svarbos 
dalykas. 

— Mes juk negalime paprasčiausiai leisti jam čia numirti? 

— Kodėl ne? Jis vis tiek jau faktiškai miręs, tiesa? 

Bojetas sukriokė, paskui ėmė drebėti nuo galvos iki kojų pirštų, 
lyg purtomas antros priepuolio bangos, ir galiausiai vėl nurimo. 

Keitas smarkiai nurijo seiles. 

— Jam reikia daktaro, — pasakė. 

— Puiku. Eikite ir jį suraskite. 

Slinko minutės, o Bojetas į nieką nereagavo. Kitiems nerūpėjo. 
Keitas kone įtikino save sėsti atgal į automobilį ir išvažiuoti vienam. 
Bet nepajėgė prisiversti nekreipti dėmesio į mirštantįjį. Apsauginin- 
kas padėjo Keitui įkelti Bojetą ant galinės „Subaru“ sėdynės. 

Atėjęs nuo upokšnio pusės Fredas Prajoras pranešė: 

— Kalbėjausi su šerifu. Pagaliau jį pagavau ir įtikinau, kad mes 
nejuokaujame ir kad suradome palaikus jo jurisdikcijai priklausančioje 
teritorijoje. Jis jau važiuoja. 

Keitui beatidarant savo automobilio dureles, prisiartino Robis. 

— Paskambinkite man, kai pasieksite ligoninę, ir nenuleiskite 
akių nuo Bojeto. Neabejoju, čionykštės valdžios atstovai norės su juo 
pasikalbėti. Tyrimas kol kas dar nepradėtas, bet tai gali greitai pasi- 
keisti, ypač jeigu Bojetas prisipažins nužudęs merginą šioje valstijoje. 

— Jo pulsas beveik išnykęs, — nuo galinės sėdynės pranešė ap- 
saugininkas. 

— Neketinu stovėti sargyboje, Robi, — atsakė Keitas. — Man 
jau gana. Nešdinuosi iš čia. Paliksiu jį ligoninėje, tik Dievas žino kur, ir 
tuomet skubėsiu atgal į Kanzasą. 

— Turite mūsų mobiliųjų telefonų numerius. Tiesiog nuolatos 
mus informuokite. Kai tik šerifas pamatys kapą, neabejoju, pasiųs ką 
nors pas Bojetą. 

Juodu paspaudė vienas kitam rankas nežinodami, ar kada nors 

dar susitiks. Mirtis keistai susaisto žmones, ir jiems atrodė, lyg būtų 
pasižinoję metų metus. 

Kai „Subaru“ išnyko miške, Robis pasižiūrėjo į laikrodį. Atvažiuo- 
ti iš Slouno ir surasti palaikus truko apie šešias valandas. Jeigu Trevi- 
sas Bojetas nebūtų delsęs, Dontė Dramas tebebūtų gyvas ir pakeliui į 
greitą išteisinimą. Jis nusispjovė ir tylomis palinkėjo Bojetui lėtos ir 
sunkios mirties. 


Važiuojant iš stovyklavietės, dar bent keturis kartus sustojant 
pasiteirauti kelio, per keturiasdešimt penkias minutes Bojetas nesu- 
judėjo ir neišleido nė garso. Tebeatrodė miręs. Prie įėjimo į skubios 
pagalbos skyrių Keitas papasakojo daktarui apie Bojeto auglį, bet ma- 
žai ką daugiau. Daktarui buvo smalsu, kodėl dvasininkas iš Kanzaso 
keliauja pro Džopliną su sunkiu ligoniu, kuris nei jo giminaitis, nei 
parapijietis. Keitas patikino jį, kad tai labai ilga istorija ir ją papasa- 
kosiąs, kai jie turėsią laiko. Abu žinojo, kad jie niekada neturės laiko ir 
kad istorija taip ir liks nepapasakota. Bojetą kartu su jo lazda užkėlė 
ant ratukinių neštuvų ir nurideno koridoriumi ištirti. Keitas lydėjo 
akimis jį pradingstant už švaistinių durų, paskui susirado laukiamaja- 
me kur atsisėsti. Jis paskambino Deinai pranešti apie save. Žmona vis 
labiau negalėdama patikėti gaudavo naujausias žinias, viena po kitos 
vis smarkiau sukrečiančias, ir atrodė nebejautri kam nors dar naujam. 
„Gerai, Keitai. „Taip, Keitai. „Žinoma, Keitai.“ „Prašau, grįžk namo, 
Keitai.“ 

Paskui jis paskambino Robiui ir jam pasakė, kur šiuo metu jie 
yra. Bojetas gyvas ir apžiūrimas. Robis tebelaukė atvykstant šerifo. 
Nekantravo perduoti nusikaltimo vietą profesionalams, nors žinojo, 
kad tai užims laiko. 

Galiausiai Keitas paskambino Matju Bernsui, ir šiam atsiliepus 
džiugiai prakalbo: 

— Na, labryt, Matai. Aš dabar Misūryje, kur prieš valandą mes 
atvėrėme kapą ir pamatėme Nikolės Jarber palaikus. Papildyk tuo 
penktadienio rytą. 

— Taigi kas dar naujo? Kaip ji atrodė? 

— Vien kaulai. Tačiau tapatybė aiški. Bojetas sako tiesą. Egzeku- 
cija įvykdyta ne tam žmogui. Neįtikėtina, Matai. 

— Kada grįžti namo? 

— Būsiu pietums. Deina labai jaudinasi, tad ilgai netruksiu. 

— Rytoj iš pat ryto turime susitikti. Žiūrėjau be pertraukos per 
televiziją nušviečiamus įvykius, ir nė žodžio nebuvo apie tave. Turbūt 
prasmukai pro radarus. Mums reikia pasikalbėti. Kur Bojetas? 

— Džoplino ligoninėje, manau, miršta. Aš su juo. 

— Palik jį, Keitai. Galbūt jis numirs. Tegul kas nors kitas juo rūpi- 
nasi. Paprasčiausiai sėsk į automobilį ir nešk kudašių. 

— Taip ir ketinu. Dar kiek čia pasišlaistysiu, kol ką nors sužino- 
siu, paskui leisiuosi į kelią. Iki Kanzaso tik minutės. 

Po valandos Robis paskambino Keitui ir pranešė, kad šerifas jau 
atvyko ir Rupo kalnas knibžda policijos. Du valstijos policininkai pa- 
keliui į ligoninę saugoti pono Bojeto, kad nepabėgtų. Keitas sutiko jų 
palaukti, o paskui išvažiuosiąs. 

— Ačiū, Keitai, už viską, — padėkojo Robis. 

— To nepakako. 

— Ne, bet tam, ką padarėte, reikėjo drąsos. Jūs mėginote. Tai 
viskas, ką galėjote padaryti. 

— Palaikykime ryšį. 

Valstijos policijos pareigūnai Vešleris ir Džailzas, abu seržantai, 
glaustai prisistatę paprašė Keito, gal sutiktų jiems užpildyti kai kurias 
spragas. Žinoma, kodėl ne, ką kita veikti skubios pagalbos skyriaus 
laukiamajame? Buvo apie 13.00, ir nusipirkę iš automato sumuštinių 
jie susirado staliuką. Džailzas užsirašinėjo, o klausimus daugiausiai 
uždavinėjo Vešleris. Keitas pradėjo nuo pirmadienio ryto ir palietė 
svarbiausius šios gana neįprastos savaitės momentus. Kol pasakojo, 
atrodė, kad jie kartais juo abejoja. Mat Dontės Dramo bylos nesekė, 
bet kai Bojetas išėjo į viešumą, pareiškė apie savo kaltę ir užsiminė, 
kad kūnas užkastas netoliese Džoplino, pašėlo skambėti telefonai. 
Tuomet jie įsijungė televizorių ir kelis kartus matė Bojeto veidą ir pa- 
sirodymą. Dabar, kai buvo surasti palaikai, jie atsidūrė pačiame besi- 
rutuliojančių įvykių sūkuryje. 

Juos pertraukė daktaras pranešdamas, kad Bojeto būklė stabi- 
li, ir šis dabar ilsisi. Jo gyvybinių funkcijų tyrimai beveik normalūs. 
Rentgenogramoje patvirtintas kiaušinio didumo auglys. Ligoninei 
reikia susisiekti su kuo nors iš jo šeimos narių. 

Keitas pamėgino papasakoti tą nedaug, ką žinojo, apie Bojeto 
giminaičius. 

— Ilinojaus kalėjime sėdi jo brolis, tik tiek žinau, — pasakė jis. 

— Gerai — tarė daktaras pasikasydamas smakrą, — kiek jūs no- 
rėtumėte jį čia laikyti? 

— O arilgai jį reikėtų laikyti? 

— Pernakt, bet nežinau, ką daugiau galėtume dėl jo padaryti. 

— Aš su juo neturiu nieko bendra, daktare, — paaiškino Kei- 
tas. — Tik šiaip vežioju šen bei ten. 

— Ir tai dalis labai ilgos istorijos? 

Abu policininkai, Džailzas ir Vešleris, linktelėjo. Keitas pasiūlė 
daktarui susisiekti su Šv. Pranciškaus ligoninės gydytojais Topikoje, ir 
galbūt jie visi kartu galėtų sugalvoti, kaip elgtis su Trevisu Bojetu. 

— Kurjis dabar? — paklausė Vešleris. 

— Mažoje palatoje, trečiame aukšte, — atsakė daktaras. 

— Galėtume jį pamatyti? 

— Ne dabar, jam reikia poilsio. 

— Tuomet mes galėtume įsitaisyti koridoriuje prie jo palatos 
durų, — spyrėsi Džailzas. — Mat numatoma, kad šis žmogus bus ap- 
kaltintas žmogžudyste, ir mes turime įsakymą jį saugoti. 

— Jis niekur neišvyks. 

Į šiuos žodžius Vešleris pasišiaušė, ir daktaras pajuto, kad bergž- 
džia ginčytis. 

— Sekite paskui mane, — tarė jis. 

Jiems pajudėjus eiti, Keitas pašaukė: 

— Ei, vyručiai, man galima pasišalinti, tiesa? 

Vešleris ir Džailzas susižvalgė, paskui abu nukreipė akis į daktarą. 
Vešleris pasakė: 

— Žinoma, kodėl ne? 

— Jis visiškai jūsų, — metė Keitas, jau traukdamasis atbulas. 

Išėjęs pro skubios pagalbos skyriaus duris, jis nurisnojo prie savo 
automobilio, palikto daugiaaukštėje saugojimo aikštelėje netoliese. 
Surado iš nykstančių savo grynųjų atsargų 6 dolerius, sumokėjo sargui 

ir „Subaru šovė į gatvę. Pagaliau laisvas, tarė sau. Koks geras jausmas 
žvilgtelėti į tuščią sėdynę ir žinoti, kad niekada, jeigu pasiseks, vėl ne- 


beatsidurs greta Treviso Bojeto. 

Vešleris ir Džailzas gavo sulankstomąsias kėdes, ir jie užsiėmė po- 
zicijas koridoriuje prie 8-osios palatos durų, paskui paskambino savo 
viršininkui ir pranešė apie Bojeto būklę. Galiausiai, susiradę šiokių 
tokių žurnalų, ėmėsi stumti laiką. Pro duris buvo matyti šešios lovos, 
atskirtos lengvų plonų užuolaidų, ir visos užimtos žmonių, kenčiančių 
nuo sunkių negalių. Tolimajame gale buvo didelis langas su vaizdu į 
tuščią sklypą apačioje, o šalia lango durys, kuriomis kartais naudoda- 
vosi valytojos. 

Daktaras sugrįžo, šnektelėjo su policininkais, paskui užėjo į pa- 
latą greitomis pasižiūrėti Bojeto. Atitraukęs 4-os lovos užuolaidas, jis 
nustėro negalėdamas patikėti. 

Intraveninės lašelinės žarnelė laisvai kadaravo. Lova tvarkingai 
paklota, skersai jos padėta vaikščiojimo lazda. Bojetas dingo. 

| ėme Flekas ir maža jo komanda stovėjo šalia ir stebėjo dvi va- 
andas vykstantį balaganą. Netrukus po to, kai šerifas atvyko 
ir pamatė, kad iš tikrųjų čia esama kapavietės, Rupo kalnas sutraukė 
visus farus, kokie tik buvo penkiasdešimt mylių aplinkui — vietinius 
šerifo pavaduotojus, valstijos priklausomybės pareigūnus, apygardos 
koronerį, tyrėjus iš Misūrio valstijos kelių eismo inspekcijos ir galiau- 
siai nusikaltimo vietų ekspertą. Radijai kleketavo, vyrai šūkavo, virš 
galvų sukiojosi sraigtasparnis. Atėjus žiniai, kad Bojetas išnyko, farai 
keikė jį vardu, lyg amžius būtų pažinoję. Robis paskambino į Keito 
mobilųjį telefoną ir perdavė naujieną. Keitas papasakojo, kas nutikę 
ligoninėje. Jis negalėjo įsivaizduoti, kad Bojetas būtų fiziškai pajėgus 
toli nueiti. Juodu sutiko, kad šis būsiąs pagautas ir dargi netrukus. 

Iki 14.00 vyksmo vieta Robiui pakyrėjo. Jis jau papasakojo savo 
istoriją ir atsakė į tūkstantį tyrėjų klausimų, tad nebeliko ką veikti. 
Jie surado Nikolę Jarber ir buvo pasirengę grįžti į Slouną ir dorotis 
su daugybe problemų. Brajanas Dėjus turėjo pakankamai nufilmuotos 
medžiagos, kad užtektų mini serialui, bet tektų prie jos padirbėti bent 
kelias valandas. Robis informavo šerifą, kad jie išvažiuoja. Vilkstinė, 
tik jau be „Subaru, slinko kartu su transporto srautu, kol vėl išvažia- 
vo į greitkelį ir pasuko į pietus. Karlosas išsiuntė elektroniniu paštu į 
kontorą dešimtis fotografijų, taip pat ir nufilmuotą vaizdo medžiagą. 
Ten bus sukomponuotas faktų pristatymas. 

— Galime pasikalbėti? — paklausė Marta Handler po kelių mi- 
nučių kelyje. 

— Ne, — nukirto Robis. 

— Jūs kalbėjotės su policija, kas toliau? 


321 


— Jie paliks palaikus įrankių dėžėje ir viską pergabens į krimi- 
nalistikos laboratorijos filialą Džopline. Ten atliks, kas priklauso, ir 
tuomet matysime. 

— Ko ten ieškos? 

— Na, pirmiausia pamėgins nustatyti palaikų tapatybę, pasitel- 
kę dantų formulės dokumentaciją. Tai turėtų būti lengva, veikiausiai 
truks kelias valandas. Šį vakarą veikiausiai ką nors sužinosime. 

— Jie turi jos dantų formulės duomenis? 

— Perdaviau jiems formulę. Prieš Dontės teismą, iki atrenkant 
prisiekusiuosius, kaltintojai suvertė mums susipažinti kelias dėžes 
savo turimos faktinės medžiagos. Nieko nuostabaus, prokuratūra su- 
simovė, ir viename aplanke mes radome Nikolės dantų odontogramą 
— rentgeno nuotrauką. Per pradines tyrimo dienas kelios cirkuliavo 
aplinkui, ir vieną turėjo Kofis. Jis neapdairiai atidavė ją mums. Atrodė, 
didelio čia daikto, nes dėl jos dantų formulės dokumentacijos teisme 
klausimas nekeltas. Kaip žinoma, nebuvo lavono. Po metų aš nusiun- 
čiau aplanką atgal Kofiui, bet pasidariau odontogramos kopiją. Kas 
žino, ko tau galėtų kada nors prireikti? 

— Arjis žinojo, kad jūs pasilikote kopiją? 

— Neprisimenu, bet tuo abejoju. Neatrodė, kad tai būtų svarbu. 

— Ar čia nėra pažeidžiamas privatumas? 

— Žinoma, ne. Kieno privatumas? Nikolės? 

Marta užsirašinėjo, o jos nešiojamasis magnetofonėlis sukosi. 
Robis užsimerkė ir mėgino nesiraukyti. 

— Ko darjie ten ieškos? — paklausė ji. 

Robis susiraukė, bet neatsimerkė. 

— Pasmaugimo atvejais mirties priežasties po devynerių metų 
neįmanoma nustatyti. Jie ieškos įrodymų pagal DNR, galbūt išdžiūvu- 
siame kraujyje ar plaukuose. Niekas kitkas — sperma, oda, seilės, ausų 
siera, prakaitas — neišlieka po tokio ilgo lavono irimo laiko. 

— Ar DNR svarbu? Noriu pasakyti, juk žinome, kas ją nužudė. 

— Taip, bet aš norėčiau turėti DNR mėginį. Jeigu jį gausime, 
tai bus pirmas atvejis Jungtinių Valstijų istorijoje, kuriame iš DNR 
įrodymo žinosime, kad egzekucija įvykdyta ne tam žmogui. Yra kokia 
dešimtis atvejų, kur mes labai įtariame, kad valstija nužudė ne tą žmo- 
gų, bet nė vieno — su aiškiu biologiniu įrodymu. Norėtumėte išgerti? 
Man reikia. 

— Ne, 

— Karlosai, išgersi? 

— Žinoma. Alaus. 

— Aronai? 

— Vairuoju, bose. 

— Tik pajuokavau. 

Robis iš šaldytuvo ištraukė du butelius alaus ir vieną padavė Kar- 
losui. Pats patraukęs ilgą gurkšnį, vėl užsimerkė 

— Apie ką mąstote? — paklausė Marta. 

— Apie Bojetą, Trevisą Bojetą. Mums tiek nedaug trūko, ir jeigu 
tik jis būtų suteikęs mums dvidešimt keturias valandas, būtume išgel- 
bėję Dontę. O dabar tik dorojamės su padariniais. 

— Kas atsitiks Bojetui? 

— Pareikš jam kaltinimą dėl nužudymo čionai, Misūryje. Jeigu 
pakankamai ilgai gyvens, jį patrauks baudžiamojon atsakomybėn. 

— Arjis bus traukiamas baudžiamojon atsakomybėn Teksase? 

— Žinoma, ne. Jie niekada, nė už ką nepripažins nužudę ne tą 
žmogų. Kofis, Kerberis, teisėja Vivjena Greil, prisiekusieji, apeliacijas 
nagrinėję teisėjai, gubernatorius — niekas iš atsakingųjų už šį farsą 
niekada nepripažins savo kaltės. Stebėkite, kaip jie lakstys. Stebėkite, 
kaip rodys pirštais. Galbūt neneigs savo klaidų, bet, po šimts, tikrai jų 
nepripažins. Įtariu, kad jie tylės pritūpę, išlauks audrą. 

— Arjie gali? 

Dar vienas gurkšnis iš butelio. Robis nusišypsojo į alų ir apsilaižė 
lūpas. 

— Dar niekada joks faras nebuvo apkaltintas už neteisingą nuo- 
sprendį. Kerberis turėtų sėsti už grotų, taip pat ir Kofis. Jie tiesiogiai 
atsakingi už nuosprendį Dontei, bet Kofis kontroliuoja didįjį žiuri. Jis 
vadovauja sistemai. Taigi baudžiamasis persekiojimas mažai tikėtinas, 
žinoma, nebent man pavyks įtikinti Teisingumo departamentą pradė- 
ti tyrimą. Aš tikrai pabandysiu. Ir mes dar turime civilinius teismus. 

— Teisiniai ieškiniai? 

— O taip, daugybė jų. Kelsiu ieškinius visiems. Negaliu sulaukti. 

— Maniau, jūs kraustotės į Vermontą. 

— Turbūt teks tai atidėti. Čionai aš dar ne visai baigiau. 


**x* 

Penktadienį 14.00 Slouno municipaliteto Mokyklų skyrius su- 
sirinko į skubų posėdį. Vienintelis į darbotvarke įtrauktas klausimas 
buvo rungtynės. Numatyta, kad Longvju atvyks 17.00, o rungtynių 
pradžia — 19.30. Oficialūs Longvju mokyklos asmenys ir komandos 
treneriai būgštavo dėl savo žaidėjų bei aistruolių saugumo ir turėjo 
tam pagrindą. Apie neramumus Sloune dabar paprastai buvo atsilie- 
piama kaip apie „rasines riaušes“ — sensacingas apibūdinimas, toks 
pat netikslus, kaip ir pagaunantis dėmesį. 

Į Slouno policijos valdybą ir mokyklą be paliovos plūdo grasinami 
telefono skambučiai. Jeigu bus mėginama žaisti rungtynes, kils ne- 
ramumai, ir netgi daug jų. Policijos viršininkas Džo Redfordas kreipėsi 
į Mokyklų skyrių, kad rungtynės būtų atšauktos arba kaip nors ati- 
dėtos. Penki tūkstančiai žiūrovų, iš kurių beveik visi bus baltieji, su- 
darys pernelyg viliojantį taikinį trokštantiesiems neramumų. Ir tokį 
pat nerimą kėlė perspektyva, kad rungtynių metu visi žiūrovų namai 
liks tušti ir nesaugomi. Futbolo komandos treneris irgi pripažino iš 
tikrųjų nenorįs žaisti. Vaikai bus pernelyg išsiblaškę, o ką jau kalbėti 
apie tai, kad jo geriausi žaidėjai, dvidešimt aštuoni juodieji, boikotuoja 
rungtynes. Jo komandos žvaigždė, galinis puolėjas Trėjus Gloveris, vis 
dar areštinėje. Abi komandos turėjo po šešias pergales ir po du pra- 
laimėjimus, pretenduodamos į valstijos atkrintamąsias varžybas. Su 
komanda vien iš baltųjų treneris žinojo neturįs jokių šansų. Bet atsi- 
sakius rungtynių, būtų įskaitytas pralaimėjimas, ir tai jį ir visus kitus 
salėje trikdė. 

Mokyklos direktorius papasakojo apie sudegintą spaudos ložę, 
pastarųjų dviejų dienų įtampą, atšauktas pamokas ir ištisą dieną jo 
kabinete priiminėtus telefoninius grasinimus. Jis buvo išsekęs, ner- 
vingas ir tiesiog meldė skyriaus narių atšaukti rungtynes. 

Posėdyje nenorom dalyvavo didelis tūzas iš Nacionalinės gvar- 
dijos. Jo nuomone, saugumą stadione įmanoma užtikrinti ir sužaisti 
rungtynes be jokių incidentų. Bet jis, kaip ir policijos viršininkas, ne- 
rimavo dėl to, kas per tas tris valandas galėtų atsitikti likusiai miesto 
daliai. Spaudžiamas pripažino, kad saugiausia išeitis — rungtynes 
atšaukti. 

Skyriaus nariai muistėsi, nervinosi ir siuntinėjo vienas kitam raš- 
telius. Nors jie buvo įpratę spręsti biudžeto, mokymo programų, dės- 

tomų dalykų ir dešimtis kitų svarbių klausimų, dar niekada nebuvo 
susidūrę su kuo nors tokiu neįprastu, kaip atšaukti aukštesniosios vi- 
durinės mokyklos futbolo rungtynes. Kas ketverius metus jie stodavo 
į rinkimus, ir perspektyva atstumti nuo savęs rinkėjus sunkiai slėgė. 
Jeigu nubalsuotų atšaukti rungtynes ir Slouno komanda būtų privers- 
ta prarasti tašką, į juos būtų žiūrima kaip į pasidavusius boikotuoto- 
jams ir tvarkos drumstėjams. Jeigu nubalsuotų žaisti ir žmonės nu- 
kentėtų per bjaurų incidentą, politiniai oponentai kaltę verstų jiems. 

Pasiūlytas kompromisas, šis pasičiuptas ir kaipmat įsibėgėjo. 
Subruzta skambinti telefonais, ir kompromisas tapo realybe: rung- 
tynės šįvakar Sloune nebus žaidžiamos, o perkeltos į kitą dieną ir į 
neatskleistiną vietą kuriame nors kitame mieste netoliese. Longvju 
sutiko. Jų treneris žinojo apie boikotą ir uodė pergalę. Neutralios aikš- 
tės vieta bus laikoma paslaptyje dvi valandos iki rungtynių pradžios. 
Abi komandos atvažiuos maždaug prieš valandą, sužais rungtynes be 
žiūrovų, taigi spektaklis įvyks. Kompromisas visiems patiko, išskyrus 
vyriausiąjį trenerį. Bet jis nuolankiai sukando dantis ir pažadėjo lai- 
mėti. O ką kita galėjo daryti? 


Visą rytą ir dar po vidudienio geležinkelio stotis buvo reporterių 
traukos centras. Šioje vietoje paskutinį kartą matytas Bojetas, ir jis 
buvo labai pageidaujamas. Šiurpus jo prisipažinimas jau visą dieną be 
pertraukos buvo perdavinėjimas per kabelinės televizijos tinklą, bet jį 
pasivijo ir praeitis. Buvo nuolat eksploatuojami to žmogaus spalvingo 
nusikalstamo gyvenimo faktai ir rimtai abejojama, ar galima juo tikėti. 
Eteryje pasirodė visokio plauko ekspertų, peršančių nuomones apie 
jo kilmę, charakterio bruožus, motyvus. Vienas iš tokių tuščiakalbių 
tiesiai šviesiai pavadino jį melagiu, be galo be krašto plėtojosi apie 
tai, kaip tie „šliužai trokšta sau penkiolikos minučių šlovės ir jaučia 
pasitenkinimą kankindami aukų artimuosius. Vienas buvęs Teksaso 
prokuroras išsakė požiūrį, kad Dramo byla ir apeliacijos nagrinėtos 
nešališkai, ir patikino klausytojos, kad sistema veikia gerai. Bojetas 
— akivaizdžiai kuoktelėjęs. 

Fabula tęsėsi ir buvo beprarandanti kažkiek savo sukrečiamos 
vertės. Bojeto nebebuvo kur nors netoliese, kad galėtų pridurti detalių 

ar apsiginti. Taip pat nebuvo ir Robio Fleko. Reporteriai žinojo, kad 
Fleko automobilio prie kontoros nėra. Taigi kur jis? 

Stoties viduje Samė Tomas, Bonė ir Fanta susitaikė su apgulos 
padėtimi ir mėgino dirbti. Bet nebuvo įmanoma. Telefonai be paliovos 
skambėjo, kone kas valandą kuriam nors iš įžūlesnių reporterių bemaž 
pavykdavo prasibrauti iki paradinių durų, kol jo ten nepasitikdavo vie- 
nas iš nusamdytų apsaugininkų. Laikui bėgant sambūris pradėjo sup- 
rasti, kad nei Bojeto, nei Robio viduje nėra. 

Iš nuobodumo reporteriai pasišalino ir važinėjosi po Slouną, 
ieškodami kokio gaisro ar muštynių. Idant galėtų geriau įsigilinti į 
padėtį, jie ėmė interviu iš gvardiečių ir be paliovos filmavo sudegintas 
bažnyčias bei pastatus. Kalbėjosi su įpykusiais juodaodžiais prie biliar- 
dinių ir pigių barų, kur būdavo šokama, kaišiojo mikrofonus į pikapų 
kabinas, siekdami neįkainojamų komentarų iš baltųjų „budrumo ko- 
miteto“ narių. Kai jiems vėl nusibodo, sugrįžo prie geležinkelio stoties 
ir laukė kokio nors žodžio iš Bojeto. Kur, po velnių, jis? 

Vakarop į Vašingtono parką pradėjo burtis minia. Žinia apie 
tokią įvykių raidą pasklido po žiniasklaidą, ir toji pašėlo. Aplinkui 
besisukinėjantys jos atstovai pritraukė dar daugiau jaunų juodaodžių. 
Netrukus bumbsėjo repas ir pokšėjo fejerverkai. Penktadienio vakaras 
— atlyginimų, alaus diena, savaitgalio pradžia ir geriausias metas šiek 
tiek išleisti garo. 

Įtampa didėjo. 


Po kokių keturiasdešimties valandų, kai su nepageidautu keleiviu 
paliko pastoratą, Keitas grįžo atgal vienas. Išjungęs degimą, minutėlę 
sėdėjo automobilyje, mėgindamas susivokti. Prie virtuvės durų laukė 
Deina, jį apkabino ir pabučiavo, labai maloni. 

— Atrodai pavargęs. 

— Man viskas gerai, — nuramino jis. — Tik reikia naktį gerai iš- 
simiegoti. Kur berniukai? 

Berniukai prie stalo valgė raviolius. Išvydę tėvą pašoko, lyg mė- 
nesį jo nebūtų matę namie. Klėjus, vyriausiasis, vilkėjo europietiško 
futbolo uniforma, pasirengęs rungtynėms. Ilgai glėbesčiavusis, šeima 
susėdo ir baigė pietauti. 

Greitai nusiprausęs po dušu, Keitas apsirengė švariais drabužiais, 
o Deina sėdėdama ant lovos stebėjo jį ir kalbėjo: 

— Čionai iš nieko nė žodžio. Kelis kartus kalbėjausi su Matju. 
Mudu sekėme žinias ir valandas lindėjome internete. Tavo pavardė 
niekur nepaminėta. Galybė fotografijų, bet taves — nė ženklo. Parapi- 
joje mano, kad buvai iškviestas kur nors neatidėliotinu reikalu, taigi iš 
šios pusės — jokių įtarimų. Mums galėtų pasisekti. 

— Kokios naujausios žinios iš Slouno? 

— Ne kažkiek daug. Atidėtos šio vakaro futbolo rungtynės ir apie 
tai pranešta taip svarbiai, lyg apie kokią didelę lėktuvo katastrofą. 

— Jokių žinių iš Misūrio? 

— Nė žodžio. 

— Visai netrukus sprogs. Neįsivaizduoju smūginių bangų, kai 
praneš, kad surasti Nikolės Jarber palaikai. Miestas pašėls. 

— Kada tai atsitiks? 

— Nežinau. Nesu tikras, kokie Robio planai. 

— Robio? Kalbi taip, lyg būtumėte seni draugai. 

— Mudu ir esame tokie. Susipažinau su juo vakar, bet drauge nu- 
keliavome ilgą kelią. 

— Didžiuojuosi tavimi, Keitai. Tai, ką padarei, buvo beprotiška, 
bet taip pat ir drąsu. 

— Nesijaučiu narsus. Net nežinau, kaip šiuo metu jaučiuosi. Vei- 
kiau sukrėstas, ne kaip nors kitaip. Man regis, tebesu apkvaitęs. Nuo- 
tykis buvo neeilinis, bet mums nepavyko. 

— Tu mėginai. 

Keitas užsitraukė ant savęs nertinį, susikimšo į kelnes marški- 
nius ir tarė: 

— Aš tik tikiuosi, kad Bojetą sučiups. Kas bus, jeigu jisai susiras 
kitą auką? 

— Baik, Keitai, jis juk miršta. 

— Betgijis paliko lazdą, Deina. Gali tai paaiškinti? Buvau greta to 
žmogaus penkias dienas, — atrodo kaip metai, — ir jam buvo sunku 
vaikščioti be lazdos. Kodėl būtų turėjęs ją palikti? 

— Galbūt manė, kad su lazda bus lengviau pastebimas. 

Keitas susiveržė ir užsisegė diržą. 

— Jis buvo užsiciklinęs į tave. Kelis kartus užsiminė kažkaip pa- 
našiai: „Ta žavutė jūsų žmonelė. 

— Dėl Treviso Bojeto neimu į galvą. Būtų kvailys, jeigu sugrįžtų 
į Topiką. 

— Jis padaręs ir bukagalviškesnių dalykų. Tik pažiūrėk į visus į 
jo areštus. 

— Turime eiti. Rungtynės prasideda pusę septintos. 

— Nekantrauju jas pamatyti. Man reikia ko nors tokio prasiblaš- 
kyti. Ar turime čia kur nors po ranka bažnytinio vyno? 

— Manau, taip. 

— Gerai. Man reikia išgerti. Einam pasižiūrėsime šiek tiek euro- 
pietiško futbolo, o paskui likusį vakarą duosiu tau ataskaitą. 

— Noriu išgirsti viską. 

"2 suorganizavo teisėjas Elajas Henris, ir nors jis 
neturėjo valdžios penktadienio vakarą žmonėms įsakinėti, 
visai pakako to, kad gebėjo įtikinėti. Lygiai 20.00 Polas Kofis ir Driu 
Kerberis atvyko į teisėjo kabinetą. Įkandin jų atėjo Džo Redfordas, ir 
visi trys susėdo vienoje teisėjo darbo stalo pusėje. Robis su Karlosu čia 
sėdėjo atvykę prieš puse valandos, ir atmosfera jau buvo apnuodyta. 
Nei pasisveikino, nei paspaudė rankos, nei pasakė ką nors mandagaus. 
Minutėlę vėliau pasirodė meras Runis ir atsisėdo pats vienas, toliau 
nuo stalo. 

Teisėjas Henris, kaip visada tamsiu kostiumu, baltais marškiniais 
ir oranžiniu kaklaraiščiu, pradėjo oficialiai. 

— Visi jau susirinkę. Ponas Flekas turi kai kurios informacijos. 

Robis sėdėjo tiesiai priešais Kerberį, Kofį ir Redfordą, visus tris 
sustingusius ir prislėgtus, lyg lauktų mirties nuosprendžio. Jis kreipė- 
si tokiais žodžiais: 

— Šįryt apie penktą mes išvažiavome iš Slouno ir nuvykome į 
Niutono apygardą Misūryje. Kartu su mumis buvo Trevisas Bojetas. 
Kelionė truko kiek mažiau nei šešias valandas. Bojetui nurodant kryp- 
tį, mes brovėmės atokia krašto dalimi, šalutiniais keliais, paskui grunto 
keliukais iki vietovės, tenykščių vadinamos Rupo kalnu — nuošalios, 
tolimos, apaugusios mišku. Bojetui buvo sunku prisiminti, bet galiau- 
siai jis atvedė mus prie vietos, kur tvirtino užkasęs Nikolę Jarber. 

Robis linktelėjo Karlosui, ir šis nuspaudė savo nešiojamojo kom- 
piuterio klavišą. Tolimajame kambario gale ant baltos lentos pasirodė 
žolėmis apžėlusios laukymės vaizdas. Robis tęsė: 

— Mes radome tą vietą ir pradėjome kasti. 

Kitoje fotografijoje buvo Aronas Rėjus ir Fredas Prajoras su kas- 
tuvais. 

— Kai 1998-ųjų rudenį Bojetas gyveno čionai, Sloune, jis dirbo 
kompanijai „R. S. Makgvairas ir sūnūs iš Fort Smito. Savo pikapo gale 
laikė didelę metalinę dėže, kadaise naudotą hidrauliniams įrankiams 

Kita fotografija: oranžinės įrankių dėžės viršus. 

— Dirva nebuvo kieta, ir per dešimt, galbūt penkiolika minučių 
mes ją suradome. 

Dar viena fotografija: viršutinė įrankių dėžės pusė su šablonu pa- 
darytu užrašu: „R. S. Makgvairas ir sūnūs“. 

— Kaip matote, dėžė atsidaro iš viršaus, su užšovu šone. Užšovas 
užrakintas šifrine spyna, kurią Bojetas pareiškė nusipirkęs Springdei- 
lo metalo dirbinių parduotuvėje, Arkanzase. Jis prisiminė šifro kom- 
binaciją ir spyną atrakino. 

Vėl fotografija: atsiklaupęs prie kapo Bojetas dorojasi su spyna. 

Kofio veidas nubalo, Kerberio kaktą išpylė prakaitas. 

— Kai atidarėme dėžę, štai ką radome. 

Ir vėl fotografija: griaučiai. 

— Prieš mums ją atidarant, Bojetas pasakė, kad šalia jos galvos 
bus drabužių gniužulas. 

Kita fotografija: drabužiai šalia kaukolės. 

— Jis taip pat pasakė, kad susuktus į drabužius rasime Nikolės 
vairuotojo pažymėjimą ir kreditinę kortelę. Jo būta teisaus. 

Dar kita fotografija: „MasterCard stambiu planu, nors ir dėmėta, 
bet pavardė lengvai įskaitoma. 

— Bojetas pasakė, kad nužudė merginą pasmaugdamas jos pa- 
čios juodu odiniu diržu su sidabrine sagtimi. 

Fotografija: ilgokas juodas odinis diržas, dalinai suiręs, bet su si- 
dabrine sagtimi. 

— Aš turiu dėl jūsų, vaikinai, visą komplektą tų fotografijų, kad 
galėtumėte parsinešti namo ir kiaurą naktį žiūrėti. Šiame etape mes 
paskambinome Niutono apygardos šerifui ir perdavėme jam vietą. 

Kita fotografija: šerifas ir trys jo pavaduotojai spokso į griaučių 
palaikus. 

— Vieta netrukus knibždėjo policijos ir tyrėjų. Buvo priimtas 
sprendimas palikti jos palaikus dėžėje ir nuvežti į kriminalistikos labo- 

ratorijos filialą pas juos Džopline. Ten jie dabar ir yra. Perdaviau vietos 
valdžios atstovams Nikolės odontogramos kopiją — tą pačią kopiją iš 
viso komplekto dokumentų, jūsų, vaikinai, neapdairiai man įduoto, 
kai žaidėte tuos priešteisminio supažindinimo su turima medžiaga 
žaidimėlius. Aš pasikalbėjau su kriminalistikos laboratorija, ir šis at- 
vejis — pirmutinės svarbos. Jie tikisi šį vakarą baigti preliminarią 
identifikaciją. Bet kuriuo momentu laukiame jų skambučio. Jie ištirs 
įrankių dėžėje viską, ir, tikėtina, ras ką nors, kad būtų galima atlikti 
DNR mėginį. Kažin ar jiems pavyks, bet DNR — ne esminis dalykas. 
Gana aišku, kas buvo palaidotas toje dėžėje, ir nėra nė kiek abejonės 
dėl to, kas nužudė. Bojetas serga mirtinu smegenų auglių — tai viena 
priežastis, kodėl išėjo į viešumą — ir patiria smarkius priepuolius. Prie 
duobės jis nualpo ir buvo nuvežtas į Džoplino ligoninę. Kažkokiu būdu 
sugebėjo nepastebėtas iš jos išsmukti, ir kol kas niekas nežino, kur jis 
yra. Jį laikė įtariamuoju, bet kai dingo, nebuvo areštuotas. 

Pasakodamas Robis vis žiūrėjo tai į Kofį, tai į Kerberį, bet tie ne- 
pajėgė susidurti su juo akimis. Kofis gnaibėsi viršunosę, o Kerberis 
krapštinėjosi apynages. Stalo viduryje gulėjo trys vienodi juodi segtu- 
vai, ir Robis pamažu pastūmė po vieną Kofiui, Kerberiui ir Redfordui, 
o paskui tęsė: 

— Juose jūs kiekvienas turite po komplektą fotografijų kartu 
su keliais kitais gerais dalykais — Bojeto arešto čionai, Sloune, regis- 
tracija, įrodanti, kad jo būta čia tuo metu, kai įvykdyta žmogžudystė. 
Faktiškai, jūs, vaikinai, netgi turėjote jį areštinėje tuo pat metu, kai į 
ją buvo uždarytas Dontė Dramas. Taip pat juose yra ilgo žinių apie jo 
teistumą ir buvusius įkalinimus sąrašo kopijos. Taip pat įdėtas ir jo 
afidavitas, bet, tiesą sakant, jums nebūtina jo skaityti Tai smulki atas- 
kaita apie pagrobimą, seksualinę prievartą, nužudymą ir palaidojimą 
— tą pačią istoriją, be abejo, jau dešimtis kartų matėte per televiziją. 
Taip pat yra ir vakar pasirašytas Džojaus Gembelo afidavitas, kuriame 
jisai prisipažįsta per teismą melavęs. Bus dar kokių klausimų? 

Tyla. 

Robis varė toliau: 

— Aš pasirinkau šitaip veikti iš pagarbos Nikolės artimiesiems. 
Abejoju, ar kuriam nors iš jūsų užtenka drąsos šį vakarą susitikti su 
Ryva ir papasakoti jai tiesą, tačiau bent turite tokią galimybę. Būtų 

gaila, jeigu ji tai išgirstų iš antrųjų lūpų. Kas nors privalo jai pasakyti šį 
vakarą. Yra komentarų? Kokių nors? 

Tyla. 

Meras atsikrenkštė ir tyliai paklausė: 

— Kada tai pateks į viešumą? 

— Aš valdžios atstovų Misūryje paprašiau palūkėti iki rytojaus. 
Devintą ryto rengiu spaudos konferenciją. 

— Dievuliau, Robi, ar tai iš tikrųjų būtina? — leptelėjo meras. 

— Kaip jums, mere, ponas Flekas, ir taip — labai būtina. Tiesa 
privalo būti pasakyta. Devynerius metus ji išgulėjo policijos ir pro- 
kuroro palaidota, taigi taip, metas pasakyti tiesą. Melai pagaliau bus 
demaskuoti. Po devynerių metų ir nekalto žmogaus egzekucijos pa- 
saulis galiausiai sužinos, kad Dontės prisipažinimas buvo fiktyvus, ir 
aš paaiškinsiu, kokiais brutaliais metodais detektyvas Kerberis juos 
išgavo. Ketinu labai smulkiai papasakoti apie melus, kuriais buvo 
naudotasi teisme, — Džojaus Gembelo ir kalėjimo skundeivos, kurį 
Kerberis ir Kofis užspeitė ir sukirto rankomis, — ir papasakosiu apie 
visokią nešvarią taktiką, kuri buvo naudota teisme. Veikiausiai turėsiu 
progą visiems priminti, kad tuomet, kai vyko teismas, Kofis miegojo 
su teisėja. Tik dėl visa ko, jeigu kas nors būtų pamiršęs. Kaip gaila, kad 
pėdsekys šuo nebegyvas — kuo jis buvo vardu? 

— Jogis, — pagelbėjo Karlosas. 

— Kaip galėjau tai pamiršti? Gaila, kad senukas Jogis nebegyvas, 
antraip galėčiau parodyti jį pasauliui ir dar kartą pavadinti kvailu kalės 
vaiku. Manau, spaudos konferencija veikiausiai užsitęs ilgai. Jūs, vai- 
kinai, kviečiami. Yra klausimų? Komentarų? 

Polo Kofio burna kiek prasižiojo, lyg joje būtų dėliojami žodžiai, 
bet jie taip ir liko neištarti. O Robis toli gražu dar nebaigė: 

— Ir kaip tik jūs, vaikinai, sužinosite, kas laukia per ateinan- 
čias kelias dienas. Pirmadienio rytą įregistruosiu bent du ieškinius: 
vieną — čionykščiame valstijos teisme, įvardydamas jus kaip atsa- 
kovus — kartu su municipalitetu, apygarda ir puse valstijos. Antrasis 
bus įregistruotas federaliniame teisme — pilietinių teisių ieškinys su 
ilgu padarytų pažeidimų sąrašu. Ir pastarajame jūs būsite taip pat 
įvardyti. Galėsiu įregistruoti dar vieną ar du, jeigu rasiu tam pagrindą. 
Ketinu susisiekti su Teisingumo departamentu ir pareikalauti, kad 
būtų pradėtas tyrimas. O dėl jūsų, Kofi, tai ketinu įregistruoti skundą 

valstijos advokatų asociacijai už nusižengimą etikai, nors ir nesitikiu, 
kad ši organizacija parodys daug susidomėjimo, bet vis tiek per tą 
laiką būsite sukramtytas. Jums reikėtų pradėti mąstyti apie atsista- 
tydinimą. O jums, Kerberi, realus pasirinkimas — anksti pasitraukti 
į pensiją. Turėtumėte būti išvytas iš tarnybos, bet abejoju, ar meras 
ir miesto taryba turi kiaušius, kad išdrįstų šitaip pasielgti. Viršininke, 
kai šis tyrimas nuėjo šunkeliais, dirbote viršininko pavaduotoju. Jūs 
irgi būsite įvardytas kaip atsakovas. Bet nepriimkite to asmeniškai. Aš 
traukiu į teismą visus. 

Policijos viršininkas atsistojo ir lėtai pasuko durų link. 

— Išeinate, pone Redfordai? — paklausė teisėjas tokiu tonu, ku- 
ris nepaliko jokių abejonių, kad į tokį staigų pasišalinimą bus žiūrima 
šnairai. 

— Į mano pareigas neįeina sėdėti ir klausytis pasipūtusių šiknių, 
tokių kaip Robis Flekas, — atkirto policijos viršininkas. 

— Posėdis dar nesibaigė, — griežtai pasakė teisėjas Henris. 

— Jumis dėtas, aš neišeičiau, — pridūrė meras, ir policijos virši- 
ninkas nusprendė pasilikti, užsiimdamas poziciją prie durų. 

Įbedęs akis į Kerberį ir Kofį, Robis tarė: 

— Taigi vakar prie ežero surengėte vakarėlį atšvęsti; dabar turbūt 
vakarėlis baigėsi. 

— Mes visada manėme, kad Dramas turėjo bendrininką, — 
įstengė išspausti iš savęs Kofis, nors žodžiai nutrūko, prislėgti savo 
pačių absurdiškumo. Kerberis greitai linktelėjo, pasiruošęs nusitverti 
bet kokios naujos teorijos, kuri galėtų juos išgelbėti. 

— Dieve mano, Polai! — griausmingai nusikvatojo teisėjas Hen- 
ris, negalėdamas patikėti. Juokėsi ir Robis. Priblokštam merui atkaro 
smakras. 

— Puiku! — sušuko Robis. — Nuostabu, šaunu. Staiga nauja 
teorija, apie kurią anksčiau nėsyk neužsiminta. Be jokio ryšio su tiesa. 
Pradėkime meluoti! Mes turime interneto svetaine, Kofi, ir čia esantis 
mano pagalbininkas Karlosas ves melų apskaitą. Melų, pasakytų jųd- 
viejų, gubernatoriaus, teismų, galbūt net mielosios teisėjos Vivjenos 
Greil, jeigu tik mums pavyks ją surasti. Jūs melavote devynerius me- 
tus, kad galėtumėte nugalabyti nekaltą žmogų, ir dabar, kai mes žino- 
me tiesą ir kad jūsų melai bus demaskuoti, jūs spiriatės daryti lygiai tą 
pat, ką darėte visada. Meluoti! Verčiate mane vemti, Kofi. 

— Teisėjau, ar jau galima mums išeiti? 

— Tik minutėle. 

Suskambo mobilusis telefonas, ir Karlosas čiupo atsiliepti. 

— Skambina iš kriminalistikos laboratorijos, Robi. 

Siekęs ranka, Robis perėmė telefoną. Pokalbis truko trumpai, ne- 
pranešė nieko netikėta. Baigęs Robis paskelbė. 

— Asmens tapatybės nustatymas pozityvus, tai Nikolė. 

Kambaryje stojo tyla. Visi mąstė apie tą merginą. Galiausiai tei- 
sėjas Henris prašneko: 

— Esu susirūpinęs dėl tos šeimos, ponai. Kaip jai pranešime 
naujieną? 

Driu Kerberis prakaitavo ir atrodė, kad tuoj tuoj jį ištiks koks 
nors priepuolis. Jis mąstė ne apie Nikolės šeimą. Turėjo žmoną, pilną 
namą vaikų, daugybę skolų ir reputaciją. Polas Kofis net nepajėgė pra- 
dėti vaizduotis pokalbio su Ryva apie šį nediduką jų siužeto posūkį. 
Ne, jis to nedarys. Jau veikiau spruks kaip bailys, nei turės reikalą su 
ta moterimi. Pripažinti, kad jie apkaltino ir nubaudė mirtimi ne tą 
žmogų, šiuo metu gerokai pranoko jo vaizduotės ribas. 

Savanorių neatsirado. 

— Aiškiai tai priklauso ne man, teisėjau, — pagaliau atsiliepė 
Robis. — Turiu atlikti neilgą savo kelionėlę į Dramo namus ir perduoti 
tą žinią. 

— Pone Kerberi? — paklausė teisėjas. 

Šis papurtė galvą — ne. 

— Pone Kofi? 

Ir tas papurtė galvą — ne. 

— Ką gi, gerai. Aš pats paskambinsiu jos motinai ir pranešiu 
naujieną. 

— Kiek galite palaukti, teisėjau? — paklausė meras. — Jeigu tai 
pateks į gatves šiąnakt, tuomet, Dieve, padėk mums. 

— Kokie žmonės apie tai žino, Robi? — paklausė teisėjas. 

— Mano kontora, mes septyni šiame kambaryje, valdžios organai 
Misūryje. Mes taip pat buvome kartu pasiėmę televizijos grupę, bet jie 
nieko neskelbs, kol aš nepasakysiu. Tikrai, šiuo metu pasaulis mažas. 

— Aš palauksiu dvi valandas, — pažadėjo teisėjas Henris. — Po- 
sėdis šiuokart baigtas. 

Roberta Dram buvo namie su Andrėja ir keliais draugais. Virtuvės 
stalas ir spintelių viršūs buvo nukloti valgiais: dengtais stikliniais in- 
dais su troškiniais, pusdubeniais su kepta vištiena, keksais ir pyragais 
— valgio buvo tiek, kad užtektų ir šimtui žmonių pamaitinti. Robis 
buvo pamiršęs papietauti, tad kartu su Marta laukdamas, kol šeimos 
draugai išeis, užkando. Roberta atrodė visiškai išsekusi. Visą dieną pri- 
iminėjusi svečius laidojimo namuose ir su daugeliu jų kartu verkusi, 
dabar buvo emociškai ir fiziškai išsisėmusi. 

Taigi Robis, pranešdamas naujieną, dar labiau viską pablogino. 
Bet kitaip pasielgti negalėjo. Pradėjo nuo kelionės į Misūrį ir baigė 
susitikimu pas teisėją Henrį kabinete. Jis ir Marta padėjo Andrėjai 
paguldyti Robertą į lovą — sąmoningą, bet vos vos. Žinoti, kad Dontė 
netrukus bus išteisintas po to, kai jau buvo palaidotas, jai paprasčiau- 
siai buvo per daug. 


Sirenos tylėjo iki dešimties minučių po vienuoliktos vakaro. Jos 
pratrūko kaukti po trijų trumpų skambučių į 911. Pirmuoju pranešta 
apie prekybos centro gaisrą šiaurinėje miesto dalyje. Matyt, kažkas 
pro drabužių parduotuvės vitriną įmetė Molotovo kokteilį, ir prava- 
žiuojantis automobiliu vairuotojas pamatė liepsnas. Antru skambu- 
čiu, anoniminiu, pranešta apie degantį mokyklos autobusą, pastatytą 
už vidurinės mokyklos. O trečiasis, pats grėsmingiausias, atėjo iš 
automatinės priešgaisrinės apsaugos sistemos pašarų parduotuvėje. 
Ši priklausė Volisui Paikui, Ryvos vyrui. Policija ir gvardiečiai, jau ir 
taip aukščiausios parengties, sustiprino patruliavimą ir stebėjimą, tad 
trečią naktį iš eilės Slounui teko kęsti sirenas ir dūmus. 


Dar ilgai po to, kai berniukai užmigo, Keitas su Deina sėdėjo pa- 
tamsy poilsio kambaryje, gurkšnodami iš kavos puodelių vyną. Keitui 
pasakojant savąją istoriją, pasipylė smulkmenos — pirmą kartą jam į 
atmintį sugrįžo faktai, garsai ir kvapai. Stebino mažiausi dalykai — ša- 
lia valstijas jungiančios magistralės į žolę vemiančio Bojeto garsai, ap- 

snūdęs kelių patrulis, išrašinėjantis baudos taloną už viršytą greitį, 
šūsnys dokumentų ant ilgo stalo Robio konferencijų salėje, baimė jo 
personalo veiduose, antiseptiko kvapas mirties namo laukiamojoje 
vienutėje, spengesys Keito ausyse, kai stebėjo Dontę mirštant, lėktu- 
vo kratymas jiems skrendant virš Teksaso ir taip toliau. Deina apibėrė 
jį klausimais, užduodamais kaip papuola ir įžvalgiais. Buvo tokia pat, 
kaip ir Keitas — nuotykio suintriguota ir kartkartėmis negalėdavo 
patikėti. 
Kai butelis ištuštėjo, Keitas išsitiesė ant sofos ir giliai užmigo. 


34 SKYRIUS 


į Inos Henriui sutikus, spaudos konferencija surengta Slou- 
no centre, Pagrindinėje gatvėje esančių Česterio apygardos 
teismo rūmų pagrindinėje salėje. Robis iš pradžių ketino ją sukviesti 
savo kontoroje, bet paaiškėjus, kad susirinks minia žiniasklaidos 
atstovų, persigalvojo. Mat siekė užtikrinti visų, kiek tik įmanoma, 
reporterių dalyvavimą, tačiau nenorėjo, kad po jo geležinkelio stotį 
šniukštinėtų visokie smalsūs pašaliečiai. 

9.15 Robis įžengė ant pakylos priešais teisėjo Henrio krėslą ir 
apžvelgė susirinkusiuosius. Treškėjo fotoaparatai, buvo įjungti mag- 
netofonai, kad būtų pagautas kiekvienas žodis. Jis vilkėjo tamsiu trijų 
dalių kostiumu, savo geriausiuoju, ir nors labai pavargęs, buvo užsi- 
vedęs. Negaišdamas daug laiko iškart perėjo prie esmės. 

— Labą rytą ir dėkui, kad atėjote, — kreipėsi Robis. — Vakar rytą 
atokioje Niutono apygardos Misūryje dalyje, kiek į pietus nuo Džopli- 
no miesto, rasti Nikolės Jarber griaučiai. Aš ten buvau kartu su savo 
personalo nariais — lydėjau žmogų, pavarde Trevisas Bojetas. Bojetas 
mus atvedė prie vietos, kur beveik prieš devynerius metus užkasė Ni- 
kolę — dvi dienos po to, kai ją čionai, Sloune, pagrobė. Vakar vakarą, 
remdamasi dantų formulės duomenimis, Džoplino kriminalistikos 
laboratorija patvirtino tapatybę. Tirdama palaikus kriminalistikos la- 
boratorija dirba kiaurą parą, ir šis darbas turėtų būti baigtas per porą 
dienų, — jis padarė pauzę, nugėrė gurkšnį vandens ir apžvelgė publi- 
ką. Iš šios — nė garso. — Aš niekur neskubu, žmonės. Ketinu viską 
smulkiai papasakoti, o paskui atsakysiu į visus jūsų klausimus. 

Linktelėjo sėdinčiam netoliese su nešiojamuoju kompiuteriu 
Karlosui. Dideliame ekrane šalia pakylos pasirodė kapavietės foto- 
grafija. Robis pradėjo metodiškai pasakoti, ką jie radę, viena po kitos 

iliustruodamas nuotraukomis. Laikydamasis susitarimo su Misūrio 
valdžios atstovais, palaikų jis neparodė. Kapavietę apibūdino kaip 
nusikaltimo vietą. Tačiau jis pasinaudojo Nikolės vairuotojo pažymė- 
jimo, kreditinės kortelės ir diržo, kuriuo Bojetas ją pasmaugė, foto- 
grafijomis. Pakalbėjo apie Bojetą ir trumpai paaiškino, kaip šis dingo. 
Arešto orderio dar nėra, taigi Bojetas dar nėra ieškomasis. 

Aiškiai buvo matyti, kad Robis mėgaujasi momentu. Surengtas jo 
spektaklis buvo tiesiogiai transliuojamas per televiziją. Publika klau- 
sėsi pagauta, be žado ir godi visų smulkmenų. Nė vienu metu niekam 
neleista jo pertraukti ar ko nors paklausti. Spaudos konferencija buvo 
Robio, ir paskutinis žodis priklausė jam. Toks momentas — advokato 
svajonė. 


Per visą rytą pasitaikys keletas vietų, kai Robis plėtos temą pra- 
dėdamas nuo jausmingų raizgojimų apie Dontę Dramą. Tačiau klau- 
sytojai tikrai nenuobodžiavo. Galiausiai jis perėjo prie nusikaltimo, ir 
tai paskatino parodyti Nikolės, labai gražios, žydinčios aukštesniosios 
vidurinės mokyklos merginos, fotografiją. 

Ryva stebėjo konferenciją per televiziją. Ją prikėlė telefono skam- 
bučiai. Visą naktį kartu su Volisu ji dorojosi su gaisru pašarų parduo- 
tuvėje. Gaisras buvo greitai sustabdytas, galėjo būti kur kas blogiau. 
Tai neabejotinai būta padegimo, nusikalstamo veiksmo, įvykdyto 
juodaodžių banditų, trokštančių keršyti Nikolės Jarber šeimai. Volisas 
dar pasiliko ten, ir Ryva namie buvo viena. 

Išvydusi dukters veidą, demonstruojamą žmogaus, kurio neap- 
kentė, ji pravirko. Verkė, virė pykčiu ir jautė gėlą. Ryva buvo sutrik- 
dyta, išsikamavusi, visiškai suglumusi. Vakar vakarą teisėjo Henrio 
skambutis užkėlė jai kraujospūdį ir privertė kreiptis į skubios pagalbos 
skyrių. O dar gaisras. Faktiškai Ryva buvo paklaikusi. 

Teisėjui Henriui ji uždavė daug klausimų: Nikolės kapas? Griau- 
čiai? Jos drabužiai, vairuotojo pažymėjimas, diržas, kreditinė kortelė 
— taip toli, Misūryje? Taigi ji nebuvo numesta į Raudonąją upę ties 
Raš Pointu? Ir užvis blogiausia — ją nužudė ne Dramas? 

— Viskas tiesa, ponia Paik, — kantriai patvirtino teisėjas. — Vis- 
kas tiesa. Apgailestauju. Suprantu, tai sukrėtimas. 

Sukrėtimas? Ryva negalėjo tuo patikėti ir valandas atsisakė tikė- 
ti. Ji mažai miegojo, nieko nevalgė ir vis dar stengėsi rasti atsakymus, 
kai įsijungė televizorių ir ekrane pamatė Fleką, povą, tiesiogiai per 
CNN kalbantį apie jos dukterį. 

Lauke, kiemo įvažoje, sukiojosi reporteriai, bet namas buvo už- 
rakintas, užuolaidos užtrauktos, žaliuzės nuleistos ir vienas Voliso 
pusbrolis su 12-o kalibro medžiokliniu šautuvu budėjo priekiniame 
priebutyje. Žiniasklaida Ryvai jau buvo įgrisusi. Neturėjo ką komen- 
tuoti. Šonas Fordaisas tūnojo motelyje piečiau miesto, niršdamas, kad 
ji nenori pasišnekėti su juo priešais kamerą. Mat jis ir taip jau padarė 
iš jos kvailę. Fordaisas priminė jai apie jųdviejų susitarimą, pasirašytą 
kontraktą, bet ji atšovė: 

— Paprasčiausiai trauk mane į teismą, Fordaisai. 

Stebėdama Robį Fleką, Ryva pirmą kartą leido sau pagalvoti apie 
tai, kas neįsivaizduojama. Nejau Dramas nekaltas? Nejau pastaruosius 
devynerius metus ji neapkentė ne tą asmenį? Nejau stebėjo mirštant 
ne tą žmogų? 

O kaip dėl laidotuvių? Dabar, kai jos mažytė surasta, turės būti de- 
ramai palaidota. Bet bažnyčios nebeliko. Kur jie surengs laidotuvių apei- 
gas? Šlapiu skuduru šluostydamasi veidą, Ryva murmėjo sau pačiai. 


Galiausiai Robis perėjo prie prisipažinimo. Čia jis dar labiau įsiva- 
žiavo ir atrodė apimtas tramdomo įniršio. Tai darė labai stiprų įspūdį. 
Karlosas parodė ekrane detektyvo Driu Kerberio fotografiją, ir Robis 
itin dramatiškai paskelbė: 

— Ir štai pagrindinis neteisėto apkaltinamojo nuosprendžio ar- 
chitektas. 

Driu Kerberis stebėjo laidą savo darbovietėje, praleidęs siaubingą 
naktį namie. Po susitikimo pas teisėją Henrį jis ilgai važinėjosi auto- 
mobiliu ir mėgino įsivaizduoti laimingesnę šio košmaro pabaigą. Jokia 
nesišvietė. Apie vidurnaktį jis atsisėdo su žmona virtuvėje prie stalo ir 
atvėrė sielą: apie kapą, kaulus, tapatybe, neminėtiną mintį, kad, „ma- 
tyt ,jie pričiupę ne tą žmogų; apie Fleką, jo ketinamus kelti ieškinius ir 
grasinimus „budrumo komitetų pobūdžio teismais, persekiosiančiais 
Kerberį iki grabo lentos, ir didelę būsimos bedarbystės tikimybę, byli- 
nėjimosi sąskaitas ir teismų sprendimus. Kerberis atvėrė vargšei savo 

žmonai krūvą graužačių, bet visos tiesos nepasakė. Detektyvas Ker- 
beris niekada neprisileido ir neprisileis minties, kad išgavo iš Dontės 
prisipažinimą bauginimais. 

Jo, vyriausiojo detektyvo su šešiolikos metų patirtimi, alga su- 
darė 56 000 dolerių per metus. Jis turėjo tris paauglius ir vieną de- 
vynmetį vaikus, įkeistą namą, du mokėjimus už automobilius ir apie 
dešimt gabalų atskaitymų kasmet mokesčių inspekcijai, o taupomojo- 
je sąskaitoje — 800 dolerių. Išvytas iš tarnybos ar iš jos pasitraukęs, 
jis galėtų turėti teisę į mažą pensiją, bet finansiškai neišsilaikytų. Ir jo, 
kaip policijos pareigūno, dienos bus baigtos. 

— Driu Kerberis — nesąžiningas faras, išgaudavęs ir anksčiau 
suklastotus prisipažinimus, — garsiai pareiškė Robis, ir Kerberis 
krūptelėjo. 

Sėdėjo prie savo rašomojo stalo užsirakinęs mažame kabinete, vi- 
siškai vienas. Buvo nurodęs žmonai laikyti namie televizorius išjung- 
tus, lyg tie kaip nors galėtų nuslėpti šią istoriją nuo jo vaikų. Jis keikė 
Fleką, paskui pasibaisėjęs stebėjo, kaip tas šlykštėsis aiškina pasauliui, 
būtent kokiu būdu jis, Kerberis, išgavęs prisipažinimą. 

Gyvenimas Kerberiui buvo baigtas. Sutvarkyti pabaigą jis galėtų 
pats. 


Robis perėjo prie bylos nagrinėjimo teisme. Supažindino su pa- 
pildomais personažais — Polu Kofiu ir teisėja Vivjena Greil. Prašom 
fotografijas. Dideliame ekrane Karlosas suprojektavo abu greta, lyg vis 
dar susijusius vieną su kitu, ir Robis užsipuolė juos dėl to ryšio. Išjuokė 
„nuostabią nutartį perkelti bylos nagrinėjimą net į Parisą Teksase, už 
keturiasdešimt devynių mylių nuo čia“. Jis primygtinai pabrėžė nar- 
siai stengęsis, kad prisipažinimas nebūtų perduotas prisiekusiesiems 
svarstyti, o Kofis iš paskutiniųjų kovojęs, jog šis būtų paliktas kaip 
įrodymas. Teisėja Greil stojo kaltintojo ir „savo meilužio, gerbiamojo 
Polo Kofio, pusėn“. 

Polas Kofis stebėjo ir viduje virė. Savo trobelėje prie ežero, visai 
vienas, žiūrėjo vietinės televizijos stoties „išskirtinę tiesioginę laidą“ 
iš Robio Fleko šou ir staiga išvydo savo ir Vivjenos veidus greta. Flekas 
plūdo prisiekusiuosius, tokius pat baltuosius kaip kukluksklano sam- 
būryje, nes Polas Kofis sistemingai naudojosi teise braukyti prisieku- 

siųjų sąrašą, idant iš jo pašalintų juoduosius, ir, žinoma, jo draugužė iš 
aukšto teisėjo krėslo su tuo sutiko. 

— Teksasietiškas teisingumas, — vis bėdojo Flekas. 

Galų gale jis atsitraukė nuo neskanesnių teisėjo-prokuroro san- 
tykių aspektų ir įsivažiavo, šūkaudamas apie įrodymų stoką. Iš ekrano 
Greil veidas dingo, o Kofio buvo padidintas. Nei daiktinių įkalčių, nei 
lavono, tik suklastotas prisipažinimas, areštinės skundeiva, pėdse- 
kys šuo ir meluojantis liudytojas Džojus Gembelas. O tuo pat metu 
Trevisas Bojetas buvo laisvas, tikrai nesibaiminantis, kad bus sučiup- 
tas — tik ne šitų klounų. 

Visą naktį Kofis mėgino sugalvoti pataisytą teoriją, kuri kaip 
nors susietų Dontę Dramą su Trevisu Bojetu, bet pramanas nesisekė. 
Jis jautėsi bjauriai. Galvą sopėjo nuo per daug išgertos degtinės, širdis 
daužėsi, kai gniuždomas žlugusios karjeros svorio jisai stengėsi kvė- 
puoti. Jam baigta, ir tai jaudino kur kas labiau nei mintis, kad prisidėjo 
prie nekalto jauno žmogaus nužudymo. 


Baigęs su areštinės skundeiva ir pėdsekiu šunimi, Robis užsipuo- 
lė Džojų Gembelą ir šio melagingus parodymus. Puikiai ištaikęs laiką, 
Karlosas žybtelėjo į ekraną Gembelo afidavitą — tą, ketvirtadienį pa- 
sirašytą Hiustone, prieš valandą iki egzekucijos. Išryškinti jo pareiš- 
kimai, kuriais prisipažino, kad teisme melavo ir kad tai jis pirmasis 
užrodė, jog žudikas — Dontė. 

Džojus Gembelas stebėjo konferenciją iš savo motinos namų 
Sloune. Tėvas buvo išvykes, tad motina jį pasikvietė. Papasakojo 
jai tiesą, ir ta tiesa nebuvo gerai priimta. O dabar jis liko sukrėstas, 
matydamas ir girdėdamas šitaip stulbinamai transliuojamus savo nu- 
sižengimus. Mat jo manyta, kad pasakęs visą tiesą patirs šiokį tokį 
nepatogumą, bet nieko į tai panašaus. 

— Džojus Gembelas pakartotinai melavo, — visu garsumu pa- 
skelbė Flekas, ir Džojus kone siekė nuotolinio valdymo pultelio. — Ir 
dabar jis tai pripažįsta! 

Džojaus motina buvo viršuje, savo miegamajame, pernelyg pri- 
slėgta, kad galėtų būti kur nors netoli jo. 

— Tu padėjai nužudyti tą vaikiną, — ne sykį pakartojusi ji, nors 
Džojui nė nereikėjo to priminti. 

*** 


Robis tesė: 

— Pereidamas toliau nuo nekompetentingo tyrimo, teismo far- 
so ir neteisėto apkaltinamojo nuosprendžio, dabar norėčiau aptarti 
Teksaso baudžiamųjų bylų apeliacinį teismą. Šis teismas svarstė pirmą 
Dontės apeliaciją 2001-ųjų vasarį. Nikolės Jarber kūno vis dar nebuvo. 
Teismas pažymėjo, kad bylos nagrinėjime nėra jokių daiktinių įkalčių, 
ir atrodė šiek tiek sunerimęs dėl areštinės skundeivos melų. Paviršuti- 
niškai peržiūrėjo Dontės prisipažinimą ir vengė kritikuoti teisėją Greil 
už tai, kad leido prisiekusiesiems jį svarstyti. Teismas pakomentavo 
įrodymus, gautus pasitelkus pėdsekį šunį, ir nurodė, kad galbūt tai 
„ne geriausias įkaltis“ tokioje rimtoje byloje. Bet apskritai teismas ne- 
įžvelgė nieko bloga. Devyniais balsais nuosprendis patvirtintas, niekas 
nepasisakė, kad jį reikėtų panaikinti. 

Laidą Ostine stebėjo ir apeliacinio teismo pirmininkas Miltonas 
Pradlou. Paklaikusio teisės stažuotojo telefono skambutis perspėjo jį 
apie spaudos konferenciją, ir dabar kartu su savo žmona jųdviejų ma- 
žame bute teisėjas buvo prilipęs prie CNN. Jeigu Teksasas iš tikrųjų 
įvykdė egzekuciją nekaltam žmogui, tai, žinojo jis, apeliacinį teismą 
užgrius rūsčios kritikos lavina. Ponas Flekas atrodė pasirengęs vado- 
vauti puolimui. 

— Praėjusį ketvirtadienį, — kalbėjo Robis, — lygiai 15.35, Don- 
tės Dramo advokatai įregistravo peticiją, kad nuosprendžio vykdymas 
būtų atidėtas, ir į ją mes įtraukėme vaizdo įrašą, kuriame Trevisas 
Bojetas prisipažįsta išžaginęs ir nužudęs. Tai buvo prieš dvi su puse 
valandos iki egzekucijos. Manau, teismas apsvarstė tą reikalą, ir vaiz- 
do įrašas ar afidavitas nepadarė jam įspūdžio, nes po valandos atmetė 
prašymą atidėti nuosprendžio vykdymą ir atsisakė egzekuciją sustab- 
dyti. Vėlgi nubalsuota devyni prieš nulį. 

Pagal ženklą Karlosas žybtelėjo į ekraną laiko nuorodas ir teismo 
veiksmus. Robis yrėsi toliau: 

Teismas interesantams užsidaro kasdien 17.00 — net ir tuomet, 
kai artėja egzekucija. Mūsų paskutinės minutės teikimas buvo naujau- 
sias afidavitas ir Džojaus Gembelo išsižadėjimas savo parodymų. Don- 
tės advokatai Ostine paskambino teismo sekretoriui ponui Emersonui 
Pju ir jį informavo, kad jau esą pakeliui su peticija. Jis pasakė, kad 

teismas užsidarys 17.00. Ir buvo teisus. Atvažiavę prie teismo 17.07, 
advokatai rado duris užrakintas. Peticijos nebuvo galima įregistruoti. 

Pradlou žmona sužioravo akimis į vyrą: 

— Tikiuosi, jis meluoja. 

Jis norėjo ją patikinti, kad, žinoma, tas rėksnys meluoja, bet su- 
dvejojo. Flekas buvo pernelyg gudrus, kad viešai skelbtų tokius smer- 
kiamus pareiškimus neturėdamas faktų, kuriais galėtų remtis. 

— Miltonai, pasakyk man, kad tas tipas meluoja. 

— Na, aukseli, šiuo metu nesu tikras. 

— Nesi tikras? Kodėl teismas turėtų užsidaryti, jeigu advokatai 
mėgina ką nors įregistruoti? 

— Na, hm, mes... 

— Tu mikčioji, Miltonai, o tai reiškia, kad stengiesi man pasakyti 
kažką, kas galbūt yra arba nėra visiškai tikslu. Ar prieš dvi valandas iki 
egzekucijos matei Bojeto vaizdo įrašą? 

— Taip, jis buvo perduotas... 

— O, Dieve mano, Miltonai! Tai kodėl tu kelioms dienoms to ne- 
sustabdei? Juk esi teismo pirmininkas, Miltonai, gali padaryti viską, 
jeigu tik nori. Egzekucijos nuolatos atidedamos. Kodėl tu nesuteikei 
dar trisdešimt dienų arba, tiesą sakant, ir metų? 

— Mes manėme, kad tai fiktyvu. 

— Ką gi, šiuo metu juo velniškai daugiau tikima, negu Teksaso 
baudžiamųjų bylų apeliaciniu teismu. Žmogžudys prisipažįsta, niekas 
juo netiki, tad jis jiems tiksliai parodo, kur užkasė kūną. Man tai skam- 
ba labai įtikimai. 


Robis padarė pauzę ir atsigėrė vandens. 

— O dėl gubernatoriaus, tai jo įstaiga gavo Bojeto vaizdo įrašą 
ketvirtadienį, 15.11. Mes tikrai žinome, kad 16.30 jis kreipėsi į protes- 
tuotojų minią ir viešai atmetė Dontės prašymą atidėti nuosprendžio 
vykdymą. 

Gubernatorius irgi žiūrėjo. Apsirengęs golfui, kuris taip ir liks 
nesužaistas, stovėjo savajame gubernatūros rūmų kabinete su Veinu 
iš vieno šono ir Bariu — iš kito. Robiui padarius pauzę, jis griežtai pa- 
klausė: 

— Tai tiesa? Mes turėjome tą vaizdo įrašą 15.11? 

Pirmasis pamelavo Veinas: 

— Nežinau. Dėjosi tiek daug dalykų. Jie sunkvežimiais registravo 
šlamštą. 

Antrą melą tėškė Baris: 

— Pirmą kartą apie tai išgirdau. 

— Ar kas nors matė vaizdo įrašą, kai jis atėjo? — sulig kiekviena 
sekunde vis labiau irzdamas paklausė Gilas Niutonas. 

— Nežinau, bose, bet mes pasidomėsime, — pažadėjo Baris. 

Gubernatorius spoksojo į televizorių. Mintys jam sukosi, kol mė- 
gino perprasti, kiek tai rimta, ką dabar girdi. 

Robis kalbėjo: 

— Net atsisakęs suteikti malone, gubernatorius turėjo teisę per- 
sigalvoti ir sustabdyti egzekuciją. Jis nepanoro taip pasielgti. 

Niutonas sušnypštė: 

— Šiknius, — paskui riktelėjo: — Nuodugniai viską išsiaiškinki- 
te, ir tuojau pat! 


Karlosas uždarė nešiojamąjį kompiuterį, ir ekranas užtemo. 
Robis pasklaidė savąjį teisininko bloknotą, pasitikrindamas, ar viską 
pasakė, paskui pritildęs balsą rimtu tonu vėl prašneko: 

— Dabar akivaizdu, kad mes galiausiai tai padarėme. Tie, kurie 
nagrinėja mirties bausmę, ir tie, kurie prieš ją kovoja, jau seniai baimi- 
nosi dienos, kai atsibusime suvokę siaubingą dalyką — kad įvykdėme 
egzekuciją nekaltam žmogui ir kad tai galima įrodyti aiškiais ir įtikina- 
mais faktais. Nekaltiems žmonėms egzekucijos vykdytos ir anksčiau, 
bet įrodymai nebūdavo aiškūs. Dontės atveju abejonių nėra. 

Pauzė. Teismo salė buvo nustėrusi ir tyli. 

— Tai, ką per ateinančias dienas pamatysite, bus apgailėtinas žai- 
dimas rodant į kitus pirštais, meluojant ir išsisukinėjant nuo kaltės. 
Aš ką tik pateikiau jums pavardes ir kai kuriuos veidus tų, kurie už tai 
atsakingi. Imkitės jų, klausykitės, kaip meluoja. Daugiau nebeturi to 
pasikartoti. Klaidos buvo galima išvengti. Dontės Dramo teisių buvo 
sąmoningai nepaisyta. Tesilsi jis ramybėje. Dėkui jums. 

Prieš atremdamas klausimų antpuolį, Robis žengtelėjo prie barje- 
ro ir paėmė už rankos Robertą Dram. Ji atsistojo ir Robio lydima nepa- 
togiai nuėjo į pakylą. Kiek arčiau prisitraukusi mikrofoną, prabilo: 

— Aš — Roberta Dram. Dontė buvo mano sūnus. Šią akimirką 
mažai ką turiu pasakyti. Mano šeima gedi. Mes sukrėsti. Bet prašau 
jūsų, meldžiu šio miesto žmones — liaukitės siautėję. Liaukitės pa- 
deginėję, svaidę akmenis ir grasinę. Prašau, liaukitės. Iš to nieko gero. 
Taip, mes esame įpykę. Taip, esame užgauti. Bet siautėjimas nepadeda 
jokiam tikslui. Kviečiu savo žmones sudėti ginklus, gerbti kiekvieną ir 
pasitraukti iš gatvių. Siautėjimas neduoda nieko gero, tik kenkia mano 
sūnaus garbei. 

Robis nuvedė ją atgal į vietą, paskui nusišypsojo publikai ir tarė: 

— Taigi, ar kas nors turi kokių klausimų? 

M atju Bernsas atėjo pas Šrouderius vėlyvų pusryčių, kuriems 
patiekti blynai ir dešra. Berniukai greitai pavalgė ir sugrįžo 
prie savųjų vaizdo žaidimų. Sutaisiusi dar kavos, Deina pradėjo nurin- 
kinėti stalą. Jie aptarinėjo spaudos konferenciją, Robio puikų reikalo 
pateikimą ir jaudinantį Robertos pasisakymą. Matju smalsavo sužino- 
ti apie Slouną, gaisrus ir siautėjimą, bet Keitas mažai ką ten matė. Jis 
jautė įtampą, uodė dūmus, girdėjo virš galvų kybantį policijos sraigtas- 
parnį, bet paties miesto nedaug teregėjo. 

Vėl įsipylę kavos, trejetas sėdėjo prie stalo ir kalbėjosi apie neįti- 
kimą Keito kelionę ir apie tai, kur dabar galėtų būti Trevisas Bojetas. 
Bet Keitui smulkmenos ėmė vis labiau nusibosti. Jis turėjo kitų prob- 
lemų, ir Matju buvo pasirengęs pokalbiui. 

— Taigi, patarėjau, ar giliai galiu būti įklimpęs į nemalonu- 
mus? — paklausė Keitas. 

— Tiesą sakant, įstatymas šiuo atžvilgiu ne visai aiškus. Nėra 
konkretaus draudimo padėti nuteistam sunkiam nusikaltėliui, kai 
šis stengiasi sulaužyti savo lygtinio paleidimo sąlygas. Bet vis tiek 
tai nusižengimas įstatymui. Pritaikintinoje kodekso dalyje kalbama 
apie trukdymą teisingumui, o tai aprėpia daugelį veikų, kurias kitaip 
būtų sunku klasifikuoti. Išsiveždamas Bojetą iš šios jurisdikcijos ribų 
ir žinodamas, kad šitaip laužomos lygtinio jo paleidimo sąlygos, tu pa- 
žeidei įstatymą. 

— Ar rimtai? 

Matju gūžtelėjo pečiais, susuko grimasą, šaukšteliu pasimaišė 
kavą. 

— Tai nusikaltimas, bet nesunkus. Ir ne iš tokių teisės pažeidi- 
mų, dėl kurių mes jaudinamės. 

— Mes? — paklausė Deina. 

— Kaip prokurorai. Jurisdikcija priklausytų apygardos prokura- 
tūrai, tai kita įstaiga. O aš dirbu miesto prokuratūroje. 

— Nusikaltimas? — paklausė Keitas. 

— Galbūt. Atrodo, kad tavo kelionė į Teksasą čia, Topikoje, liko 
nepastebėta. Tau pavyko išvengti televizijos kamerų, ir dar kol kas ne- 
mačiau tavo pavardės spaudoje. 

— Tačiau tu apie tai žinai, Matju, — įsiterpė Deina. 

— Taip, ir manau, kad formaliai turėčiau informuoti policiją, tave 
įduoti. Bet šitaip neveikiama. Mes galime imtis tik tam tikrų nusikal- 
timų. Esame priversti rinktis. Tai ne toks įstatymo pažeidimas, su ku- 
riuo norėtų turėti reikalų bet koks prokuroras. 

— Betgi Bojetas šiuo metu garsenybė, — priminė Deina. — Tik 
laiko klausimas, kol koks nors čionykštis reporteris pasigaus tą istori- 
ją. Jis nesilaikė lygtinio paleidimo sąlygų, išvyko į Teksasą, ir jau trys 
dienos, kai mes matome jo veidą. 

— Taip, bet kas gi gali susieti Keitą su Bojetu? 

— Keletas žmonių Teksase, — atsakė Keitas. 

— Tiesa, tačiau abejoju, ar jiems rūpi, kas čia dedasi. Ir tie žmo- 
nės juk mūsų pusėje, taip? 

— Turbūt. 

— Tad kas gi gali susieti? 

— O tas tipas iš kalinių reabilitacijos centro? 

— Galimas daiktas, — sutiko Keitas. — Kelis kartus ten lankiau- 
si ieškodamas Bojeto. Pasirašiau į lankytojų registracijos knygą, ten 
prie stalo buvo toks tipas, — regis, Rudis jo vardas, — ir jis žino mano 
pavardę. 

— Bet jis juk nematė tavęs trečiadienį vėlai naktį išvažiuojant su 
Bojetu? 

— Niekas mūsų nematė. Buvo jau po vidurnakčio. 

Matju patenkintas patraukė pečiais. Kurį laiką visi trys gurkšnojo 
kavą, paskui Keitas vėl prašneko: 

— Betgi aš galiu susieti, Matju. Išvykdamas su Bojetu žinojau, 
kad pažeidžiu įstatymą, nes tu labai gerai man viską išaiškinai. Aš pats 
taip apsisprendžiau. Tuo metu žinojau, kad elgiuosi teisingai, dėl to 
dabar nesigailiu, jeigu tik Bojetas bus surastas, kol dar kam nors nepa- 

kenkė. Bet jeigu jis nebus surastas, o kas nors nukentės, tuomet aš be 
galo gailėsiuosi. Neketinu gyventi su kybančiu man virš galvos galimu 
nusikalstamu įstatymo pažeidimu. Mes ketiname su tuo tvarkytis 
dabar. 

Abu, Deina ir Keitas, įdėmiai žvelgė į Matju. Šis atsakė: 

— Aš taip ir maniau. 

— Aš nesistengiu nuo to pabėgti, — tęsė Keitas. — Mes negali- 
me gyventi baimindamiesi, kad koks nors pareigūnas pasibels į duris. 
Baikime su tuo. 

Matju palingavo galva. 

— Gerai, — tarė, — bet jums reikės advokato. 

— O kaip tu? 

— Reikės advokato gynėjo, kaip baudžiamųjų bylų gynybos at- 
vejais. Aš? Šiuo metu aš esu priešingoje pusėje ir, atvirai kalbant, galiu 
iš ten daugiau padėti. 

— Nejau Keitas galėtų sėsti į kalėjimą? — paklausė Deina. 

— Eini tiesiai prie esmės, ar ne? — nusišypsojo Keitas. 

Deina nesišypsojo. Jos akys buvo sudrėkusios. 

Matju pamankštino sau virš galvos rankas, paskui palinko ant 
alkūnių į priekį. 

— Štai mano blogiausias bylos scenarijus. To nepranašauju, čia 
tik blogiausias variantas. Jeigu pripažinsi savo vaidmenį išgabenant jį 
į Teksasą, būk pasirengęs, kad tai kažkiek nušvies žiniasklaida. Paskui, 
jeigu Bojetas išprievartaus dar vieną moterį, kils velniškas triukšmas. 
Regiu apygardos prokurorą tave imant į nagą, bet pagal savo scenarijų 
niekaip neįsivaizduoju, kad sėstum už grotų. Galbūt tau teks pripa- 
žinti kaltę, būti nuteistam lygtinai, sumokėti nedidelę baudą, tačiau 
aš tuo abejoju. 

— Stočiau prieš teismą ir teisėjui pripažinčiau savo kaltę? 

— Kaip tik taip paprastai atsitinka. 

Keitas paėmė Deinos ranką ant stalo. Ilgokai mąsčiusi, ji paklausė: 

— Kaip tu pasielgtum, Matju? 

— Nusisamdyčiau advokatą ir melsčiau Dievą, kad Bojetas būtų 
miręs ar pernelyg pasiligojęs, jog ką nors užpultų. 

Vidudienį keturiasdešimt vienas baltasis Slouno aukštesniosios 
vidurinės mokyklos komandos futbolininkas susitiko miesto pakraš- 
tyje, mažos pradžios mokyklos automobilių aikštelėje. Ten jie greitai 
susėdo į užsakytą autobusą ir paliko miestą. Jų manta važiavo iš pas- 
kos išnuomotame furgone. Po valandos jie atvyko į Maunt Plezantą, 
penkiolikos tūkstančių gyventojų miestuką. Iš ten autobusas sekė 
paskui policijos automobilį iki aukštesniosios vidurinės mokyklos 
futbolo aikštės. Žaidėjai greitai apsirengė ir nuskubėjo į aikštę įpras- 
tai pramankštai prieš rungtynes. Keistas jausmas daryti apšilimą be 
įjungtų šviesų ir nestebint aistruoliams. Saugumas buvo sustiprintas, 
policijos automobiliai blokavo visus galimus kelius į stadioną. Longvju 
aukštesniosios vidurinės „Vilkai“ išbėgo į aikštę keliomis minutėmis 
vėliau. Nebuvo nei striksių, nei orkestrų, nenuskambėjo nacionalinis 
himnas, nesukalbėta malda prieš rungtynes, negriaudėjo per garsia- 
kalbį pranešėjas. Kai buvo metama moneta, Slouno treneris žvelgė per 
aikštę į „Vilkus“ ir mąstė, kaip smarkiai teks būti sutriuškintiems. Anie 
turėjo sąraše aštuoniasdešimt žaidėjų, kurių bent 70 procentų sudarė 
juodieji. Slounas nebuvo supliekęs Longvju nuo Dontės Dramo laikų, 
ir šiandien „Kariai neturėjo jokių šansų. 

Tai, kas dėjosi Sloune, buvo jaučiama visame Teksase, jeigu ne 
dar toliau. 

Mestus burtus laimėjo Slounas ir pasirinko gintis. Tiesą sakant, 
tai neturėjo reikšmės, bet Slouno treneris norėjo išvengti spyriu toli 
sugrąžinto kamuolio ir greitai prarastų septynių taškų. Besiginančioji 
jo komanda užėmė pozicijas aikštėje, ir „Vilkai“ išsirikiavo spyriui. 
Dešimt juodųjų vaikių ir baltasis spyrėjas. Nuaidėjus švilpukui, ar- 
čiausias nuo kamuolio žaidėjas staiga žengtelėjo į priekį ir pačiupo 
jį. Tokio veiksmo niekada anksčiau neregėta, ir sekundę visi buvo 
užklupti netikėtai. Paskui dešimt atakuojančiosios komandos juo- 
daodžių nusirovė nuo galvų šalmus ir padėjo šiuos ant žemės. Teisėjai 
pūtė švilpukus, treneriai šūkavo, ir kelias sekundes viešpatavo visiška 
sumaištis. Pagal ženklą į aikštę išėjo kiti juodaodžiai Longyvju žaidė- 
jai, pakeliui nusimesdami šalmus ir džersio marškinėlius. Negalėdami 
patikėti, Slouno žaidėjai aikštėje atsitraukė. Žaidimas pasibaigė dar 
nė neprasidėjęs. 

Juodaodžiai žaidėjai glaudžiu ratu susėdo aikštės viduryje — 

šiuolaikinė sėdimojo protesto versija. Teisėjai, keturi baltieji ir du 
juodieji, trumpam susibūrę pasitarė ir liko šaltakraujiški. Nė vienas iš 
šešių nepanoro mėginti pradėti rungtynių. Longvju treneris, išėjęs į 
aikštės vidurį, paklausė: 

— Kas, po velnių, čia vyksta? 

— Rungtynės baigtos, treneri, — pasakė 71-asis numeris, 330 
svarų svorio saugas ir pakaitomis kapitonas. 

— Mes nežaidžiame, — pridūrė 2-asis numeris, kitas pakaitinis 
kapitonas. 

— Kodėl? 

— Tai protestas, — paaiškino 71-asis numeris. — Solidarizuoja- 
mės su savo broliais Sloune. 

Treneris spyrė koja į aikštę ir pasvėrė savo galimybes. Buvo aišku, 
kad ši situacija nepasikeis, bent netrukus. 

— Gerai, tik supraskite, ką čia jūs darote: tai reiškia, kad mums 
bus įskaitytas pralaimėjimas, liksime ištrenkti iš atkrintamųjų varžy- 
bų ir veikiausiai mūsų atžvilgiu bus imtasi kokių nors sankcijų. To jūs, 
vyručiai, norite? 

Visi, kokia šešiasdešimtis, sutartinai atsakė: 

— Taip! 

Treneris iškėlė aukštyn rankas, paliko aikštę ir nuėjęs atsisėdo 
ant suolo. Slouno treneris atšaukė iš aikštės savus žaidėjus. Nuo abie- 
jų galinių linijų baltieji žaidėjai spoksojo į juoduosius. Aikštėje mėtėsi 
žali „Vilkų“ marškinėliai ir šalmai. Pasitraukę į galinę zoną, teisėjai 
stebėjo; jų diena buvo baigta. 

Kol įsisąmoninta tikrovė, praėjo minutės. Paskui nuo Longvju 
komandos linijos į aikštę įžengė 35-asis numeris, baltasis atsarginis 
galinis saugas, nusiėmė šalmą, nusivilko marškinėlius ir atsisėdo ant 
keturiasdešimties jardų linijos, šalia juodųjų savo komandos draugų. 
Juo paeiliui po vieną pasekė kiti komandos žaidėjai, kol ant galinės 
linijos liko tik treneriai. 

Slouno treneris nelabai žinojo, ką daryti. Mąstė, kad galbūt jam 
buvo įteikta pergalė, per stebuklą išplėšta iš garantuoto pralaimėjimo. 
Jis jau rengėsi pasakyti savo žaidėjams, kad paliktų aikštę, kai 88-asis 
numeris, Denis Vyksas, startinės sudėties saugas ir Slouno policininko 
sūnus, išėjo į aikštę, numetė savo šalmą ir nusitraukė marškinėlius. 

Atsisėdo kartu su Longyvju žaidėjais, iš kurių vienas paspaudė jam ran- 
ką. Vienas po kito paskui jį atsekė kiti „Kariai“, kol visi keturiasdešimt 
vienas paliko galinę liniją. 


15.00 gubernatūra paskelbė pareiškimą spaudai. Parengtas Bario 
Ringfildo, paskui perrašytas Veino Volkoto ir paties gubernatoriaus, 
galutinis jo variantas skambėjo taip: 


Gubernatorius Gilas Niutonas yra didžiai susirūpinęs 
dėl pastarųjų įvykių, susijusių su Dontės Dramo reikalu. 
Tvirtinimai, kad gubernatūra prieš pat egzekuciją neva gavusi 
tariamo žudiko prisipažinimo vaizdo įrašą, yra paprasčiausiai 
klaidingi. Gubernatorius pirmą kartą pamatė vaizdo įrašą 
vakar, penktadienį, maždaug šešiolika valandų po egzekucijos. 
Dėl papildomų komentarų su gubernatoriumi bus galima 
susitikti pirmadienį. 


Geležinkelio stotis galiausiai užsidarė šeštadienį popiet. Aronas 
Rėjus laiptų aikštelėje pastatė du ginkluotus apsaugininkus ir įsakė at- 
grasinti kiekvieną, kuris tik prieis arčiau. Fleko firma susirinko Robio 
namuose į ekspromtu suorganizuotą vakarėlį. Visi ten buvo kartu su 
antrosiomis pusėmis. Didi nusamdė maisto tiekėją, besispecializuo- 
jantį barbekiu, ir vidiniame kiemelyje tvyrojo sodrus ant grotelių 
skrudinamų šonkauliukų kvapas. Prie baro darbavosi Fredas Prajoras, 
ir gėrimai liejosi laisvai. Visi drybsojo prie dengto baseino ir mėgino 
atsipalaiduoti. Futbolą žaidė „Ilgaragiai“, ir televizorius traukė šiokį 
tokį dėmesį. Robis stengėsi uždrausti bet kokias diskusijas apie Dramo 
bylą, bet pokalbis vis tiek nukrypo ten link. Jie niekaip nepajėgė apie 
tai negalvoti. Buvo pavargę, išsisėmę ir pralaimėję, bet vis dėlto suge- 
bėjo atleisti varžtus. Tam labai padėjo kaušalas. 

Gerta už Longyvju rungtynes, ir jie kėlė taures sėdimojo protesto 
garbei. 

Fredas Prajoras, kad ir stovėdamas prie baro, per savo radiją sekė 
policijos pokalbius. Slouno gatvėse buvo stebėtinai ramu, ir tai sieta su 

emocingu Robertos Dram prašymu. Jie taip pat girdėjo, kad Roberta, 
Marvinas, Sedrikas ir Andrėja nuvyko į Vašingtono parką ir paprašė 
žmonių išsiskirstyti namo, liautis siautėjus. 

Nors Robis įsakė, kad visi mobilieji telefonai būtų išjungti, vis 
tiek vienas skambutis prasimušė. Atsiliepė Karlosas ir pritilusiems 
svečiams persakė žinią. Valdžios organai Džopline paspartino savąjį 
tyrimą ir turėjo kai kurių įdomių naujienų. Ant Nikolės apatinių rastas 
žymus kiekis spermos mėginiui atlikti. Pagal DNR tyrimą ši atitiko 
Treviso Bojeto spermą. Jo DNR pavyzdys rastas Misūrio duomenų 
banke, nes anksčiau jis toje valstijoje buvo nuteistas. 

Buvo dėl ko švęsti ir dėl ko verkti. Plėšomi dvejopų emocijų, jie 
nusprendė dar išgerti. 

S ekmadienis. Tai, kas buvo tikėtina ketvirtadienį, o dar labiau 
— penktadienį, ir iš esmės tikra šeštadienį, per naktį tapo 
stingdančia tiesa, tad sekmadienio rytą šalis atsibudo sensacingoje 
realybėje, kad egzekucija įvykdyta nekaltam žmogui. Vedami New 
York Times ir Washington Post, didieji dienraščiai plūdosi ir rėkte rėkė, 
visi prieidami tą pačią išvadą — metas sustabdyti žudymą. Abiejuose 
pagrindiniuose laikraščiuose ir dešimtyje kitų, nuo Bostono iki San 
Francisko, ta istorija užėmė pirmuosius puslapius. Ilguose straips- 
niuose buvo pateikta bylos eiga ir gerai išreklamuoti jos personažai, o 
Robis Flekas susilaukė tiek pat dėmesio, kaip ir Dontė. Aštrūs redakci- 
jų vedamieji kvietė paskelbti egzekucijoms moratoriumą. Buvo begalė 
skilčių, suteiktų svečiams — teisės ekspertams, bylas ginantiesiems 
advokatams, mirties bausmės abolicionistams, profesoriams, akty- 
vistams, dvasininkams, net porai nuteistųjų iš mirtininkų flygelio, ir 
prieita prie tų pačių išvadų: dabar, kai mes turime nesugriaunamų ne- 
teisėtos egzekucijos įrodymų, vienintelis teisingas ir protingas kelias 
— amžinai jas sustabdyti arba, jeigu to neįmanoma padaryti, tai bent 
sustabdyti iki to laiko, kol bus galima išnagrinėti ir iš naujo peržiūrėti 
mirties bausmių sistemą. 

Teksaso Houston Chronicle, laikraštis, kuriam mirties bausmės 
klausimas pradėjo vis labiau nusibosti, bet vis dėlto nepakvietė jos pa- 
naikinti, į savo pirmąjį puslapį įdėjo išsamią bylos apžvalgą, kuri buvo 
glausta Robio spaudos konferencijos versija su didelėmis Dontės, Niko- 
lės ir Robio fotografijomis ir su dar daugiau jų — penktame puslapyje. 
Straipsniuose, net šešiuose, buvo smarkiai plakamos padarytos klaidos 
ir dyžiamas kailis Driu Kerberiui, Polui Kofiui ir teisėjai Vivjenai Greil. 
Piktadarių asmenybės aiškios; nuo kaltės pabėgti neįmanoma. Vienas 

reporteris sekė Teksaso baudžiamųjų bylų apeliacinio teismo pėdsa- 
kais, ir paaiškės, kad teismui nebus kur slėptis. Teismo pirmininkas 
Miltonas Pradlou, taip pat ir aštuoni kiti teisėjai buvo neprieinami, 
kad ką nors pakomentuotų. Atsisakė komentuoti ir teismo sekretorius 
ponas Emersonas Pju. Tačiau Siselė Eivis, „Gynėjų grupės advokatė, 
kuri ketvirtadienį 17.07 mėgino patekti į Pju sekretoriatą, turėjo daug 
ką pasakyti. Kilo į paviršių naujos smulkmenos, ir tikrai pasirodys dar 
straipsnių spaudoje. Kitas Chronicle reporteris tykojo gubernatoriaus ir 
jo personalo, bet jie akivaizdžiai traukėsi visu frontu. 

Visoje valstijoje reakcija buvo įvairi. Laikraščiai, žinomi savo nuo- 
saikumu politikos klausimais — leidžiami Ostine ir San Antonijuje — 
kvietė mirties bausmę visiškai panaikinti. Dalaso laikraštis oficialiai 
kvietė paskelbti jai moratoriumą. Tvirtai dešinės pakraipos laikraščiai 
savo redakciniais straipsniais nepersistengė, bet nesusilaikė plačiai 
nenušvietę visų Slouno įvykių. 

Visuose televizijos sekmadieniniuose pokalbių šou šiai istorijai 
buvo rasta vietos, nors pagrindinė tema tebebuvo prezidento rinki- 
mų kampanija. Nuo surengtos prieš dvidešimt keturias valandas Ro- 
bio spaudos konferencijos Dontė Dramas kabelinės televizijos žinių 
laidose užėmė svarbiausią vietą, ir nebuvo matyti jokių ženklų, kad 
nusmuktų į antrąją. Bent viena iš šalutinių siužeto linijų buvo laiko- 
ma pakankamai svarbia, kad turėtų nuosavą antraštę. Kas trisdešimt 
minučių vis buvo galima matyti: „Treviso Bojeto medžioklė . Internete 
dėl šios istorijos tiesiog buvo einama iš galvos, ir savo populiarumu 
ji penkis kartus pranoko visas kitas. Prieš mirties bausmę nusiteikę 
tinklaraštininkai plūdosi su netramdomu įniršiu. 

Kad ir kokia tragiška, ši istorija buvo didžiulė dovana esantie- 
siems kairėje. Dešinėje viskas buvo nuspėjamai tylu. Mažai tikėtina, 
kad mirties bausmės rėmėjai pasikeistų, bent jau ne pernakt, bet, atro- 
do, apskritai tvyrojo jausmas, jog dabar geras metas nieko nepasakyti. 
Griežtos dešinės pakraipos kabelinės televizijos laidos ir amplitudinės 
moduliacijos radijo stočių komentatoriai paprasčiausiai tą temą igno- 
ravo. 


Sekmadienis Sloune tebebuvo skiriamas maldai. Betelio afrikie- 
čių metodistų bažnyčioje žmonių susirinko gerokai daugiau — 8.00 

kvietimui melstis, po to turėjo sekti sekmadieninė mokykla, vyrų mal- 
dos pusryčiai, choro repeticija, Biblijos pamokos ir galiausiai pamaldų 
valanda, nusitęsianti kur kas ilgiau nei šešiasdešimt minučių. Kai 
kurie čia atėjo vildamiesi pamatyti kurį nors iš Dramų, pageidautina 
Robertą, ir galbūt tarti tylius užuojautos žodžius. Bet Dramų šeimai 
reikėjo poilsio ir ji pasiliko namie. Kai kurie atėjo, nes norėjo pasikal- 
bėti, išgirsti paskalas, pasiūlyti ar gauti paramą. 

Kadir kokie motyvai, šventovė buvo perpildyta, kai garbusis Džo- 
nis Kentis žengęs prie sakyklos šiltai pasveikino susirinkusiuosius. Pe- 
reiti prie Dontės Dramo klausimo ilgai netruko. Būtų buvę lengva su- 
kurstyti savo žmones užpilant benzino ant ugnies, paleidžiant šūvius 
į visus atvirus taikinius, bet dvasiškasis tėvas Kentis nebuvo linkęs to 
daryti. Jis kalbėjo apie Robertą ir jos puikią savitvardą sunkiomis ap- 
linkybėmis, jos kančią, kai turėjo stebėti savo sūnų mirštant, jos tvir- 
tumą, meilę savo vaikams. Kalbėjo apie akstiną keršyti ir apie tai, kaip 
Jėzus atsuko kitą skruostą. Meldė kantrybės, pakantumo ir išminties, 
būdingų geriems žmonėms, kad galėtų dorotis su tuo, kas atsitiko. 
Kalbėjo apie Martiną Liuterį Kingą ir jo drąsą, kai vengdamas smurto 
atnešė permainas. Tokia žmogaus prigimtis — smogti atgal, bet ant- 
ras smūgis veda prie trečio ir ketvirto. Jis dėkojo savo ganomiesiems, 
kad sudėjo ginklus ir pasitraukė iš gatvių. 

Stebėtina, naktis Sloune praėjo ramiai. Kentis savo žmonėms 
priminė, kad Dontė Dramas dabar tapo garsus, jis — simbolis, atne- 
šiantis permainą. 

— Nesuterškime jo vardo, praliedami dar daugiau kraujo, dar 
labiau siautėdami. 

Po trisdešimties minučių apšilimo Dievo garbintojai pasklido po 
bažnyčią tęsti įprastinės savo sekmadieninės veiklos. 

Mylią toliau, Pirmosios baptistų bažnyčios parapijiečiai pradėjo 
rinktis į dar nepatirtus pamaldų išgyvenimus. Jų šventovės griuvėsius 
tebesupo geltona policijos juosta, nusikaltimo vieta dar buvo energin- 
gai tiriama. Automobilių aikštelėje ištemptas didžiulis baltas tentas. 
Po juo išdėstytos sulankstomosios kėdės ir stalai, nukloti maistu. 
Drabužiai vilkėti kasdieniai, nuotaika apskritai buvo žvali. Po trum- 
pų pusryčių tikintieji giedojo himnus, senų laikų gospelo melodijas, 
su mintinai žinomais žodžiais ir ritmu. Diakonų seniūnas pakalbėjo 

apie gaisrą, o dar svarbiau — apie naują bažnyčią, kurią jie pastatysią. 
Jie turį draudimą, turį tikėjimą, jeigu reikės, pasiskolinsią pinigų, bet 
iš pelenų iškilsianti graži nauja šventovė, ir tas viskas — Viešpaties 
garbei. 

Ryva nedalyvavo. Ji neišeidavo iš namų. Atvirai kalbant, jos be- 
veik nepasigesta. Draugai jautė moters sielvartą dabar, kai jos duktė 
buvo surasta, bet Ryvai sielvartas tęsėsi nepaliaujamai devynerius 
metus. Draugai negalėjo neprisiminti budynių prie Raudonosios upės, 
maldų, pasisėdėjimo maratonų, begalinių tiradų spaudai, entuzias- 
tingai prisiimtos kankinės aureolės — ir visa tai, kad būtų atkeršyta 
tam „pabaisai Dontei Dramui. Dabar, kai egzekucija įvykdyta ne 
tam pabaisai ir kai Ryva laiminga stebėjo jį mirštant, mažai kas iš jos 
parapijiečių troško susidurti su ja akis į akį. Laimė, ji irgi nenorėjo jų 
matyti. 

Brolis Ronis buvo sudrumstos sielos. Jisai stebėjo savo bažnyčią 
degant, ir tai atsitiko ne per jo kaltę, bet jis taip pat stebėjo — ir su ne- 
menku pasitenkinimu — Dontę mirštant. Ir šioje vietoje kažkur būta 
nuodėmės. Kaip baptistui iš padermės, žinomos savo kūrybiškumu 
rasti naujas nuodėmės versijas, jam reikėjo atleidimo, todėl pasidalijo 
tuo su savąja kongregacija. Apnuogino sielą, prisipažino klydęs ir pa- 
prašė jų melstis už jį. Atrodė nuoširdžiai nusižeminęs ir prislėgtas. 

Pasirengimai Nikolės laidotuvėms dar nebuvo baigti. Brolis Ro- 
nis paaiškino kalbėjęsis su Ryva telefonu, — ji nepriimanti lankytojų, 
— ir bažnyčios internetinėje svetainėje bus paskelbtos visos detalės, 
kai šeima apsispręs. Nikolės palaikai tebebuvo Misūryje, ir tenykštė 
valdžia nepasakė, kada juos atiduos. 

Tentas buvo atidžiai stebimas. Kitapus gatvės, sklype, nepri- 
klausančiame bažnyčiai, lūkuriavo kokios dvi dešimtys reporterių, 
daugelis su fotoaparatais. Jeigu ne keletas čia esančių gana sudirgusių 
policininkų, reporteriai jau būtų po tentu, įrašinėtų kiekvieną žodį, 
visiems įkyrėtų. 

Slounas dar niekada nebuvo labiau pasidalijęs, kaip to sekma- 
dienio rytą. Bet dargi tą niūrią valandą bent kiek mėginta sustatyti 
vežimus ratu“. Mat nuo ketvirtadienio reporterių ir vaizdo kamerų 


* Amerikietiška metafora, reiškianti gynybą nuo ko nors ir atsiradusi iš tų laikų, kai Lauki- 
niuose Vakaruose keliaujantys naujakuriai buvo puldinėjami indėnų ir gynybai sustatydavo savo 
vežimus ratu it tvirtovę, iš kur atsišaudydavo. 

skaičius mieste nuolat didėjo, ir kiekvienas gyventojas jautėsi lyg šiek 
tiek apgulos padėtyje. Žmonės gatvėje liovėsi kalbėjęsi su reporteriais. 
Oficialūs miesto asmenys tik atsakydavo: „Be komentarų“ Iš teismo 
rūmų nebuvo įmanoma išpešti nė vieno žodžio. O kai kuriose vietose 
policija sustiprino savo patruliavimą ir sugriežtino laikyseną. Bet ku- 
ris reporteris, mėginantis nusigauti prie Dramų namų, galėjo tikėtis, 
kad su juo bus elgiamasi šiurkščiai. Laidojimo namai, kuriuose gulėjo 
Dontė, buvo griežtai draudžiama zona. Ryvos namą saugojo pusbroliai 
ir draugai, bet policija laikėsi netoliese, tik ir laukdama, kad prasibrau- 
tų koks nors klounas su fotoaparatu. Robis Flekas gebėjo pats savimi 
pasirūpinti, ir tai jam sekėsi puikiai, bet prie jo namų ir kontoros buvo 
patruliuojama kas valandą. Ir sekmadienio rytą pamaldūs krikščionys, 
Dievą garbinantys Betelio afrikiečių metodistų ir Pirmojoje baptistų 
bažnyčiose, galėjo tai daryti netrukdomi. Tai užtikrino Slouno polici- 
jos valdyba. 

Šv. Morkaus liuteronų bažnyčioje garbusis Keitas Šrouderis atsi- 
stojo sakykloje ir privertė krūptelėti savo tikinčiuosius labiausiai intri- 
guojama iš iki šiol jų girdėtų pamokslo pradžia. 

— Praėjusį ketvirtadienį Teksaso valstija įvykdė nekalto žmo- 
gaus egzekuciją. Jeigu šią istoriją praleidote pro ausis, tai nežinau, kur 
jūs buvote. Daugeliui jūsų šios bylos faktai žinomi, bet jūs nežinote 
štai ko: tikrasis žudikas buvo čia praėjusį sekmadienį, sėdėjo tiesiog 
štai ten. Trevisas Bojetas, nuteistasis sunkus nusikaltėlis, prieš kelias 
savaites paleistas iš Lansingo kalėjimo ir priskirtas prie čionykščio To- 
pikos reabilitacijos centro Septintojoje gatvėje. 
nusnūsti, staiga atsibudo. Keitą pralinksmino keisti žvilgsniai, kurių 
susilaukė. Jis tesė: 

— Ne, aš nejuokauju. Ir nors norėčiau pasakyti, kad poną Bojetą 
maža mūsų bažnyčia patraukė kaip garsėjanti puikiais pamokslais, iš 
teisybės jis atsilankė todėl, kad buvo susirūpinęs. Pirmadienį iš pat 
ryto atėjo pas mane į kabinetą pasikalbėti apie savo problemas. Paskui 
jis nuvyko į Teksasą ir pamėgino sustabdyti Dontės Dramo egzekuciją. 
Jam nepavyko. Kažkokiu būdu jis paspruko. 

Iš pradžių Keitas ketino papasakoti apie savo nuotykius Teksa- 
se, ir tai būtų buvęs neabejotinai įdomiausias iš kada nors pasakytų 

jo pamokslų. Jis nebijojo tiesos, norėjo ją pasakyti. Mat spėjo, kad jo 
parapijiečiai anksčiau ar vėliau vis tiek sužinos, tad buvo pasiryžęs 
susidurti su tuo klausimu tiesiog kaktomuša. Tačiau Deina tvirtino, 
kad būtų išmintingiau palaukti, iki jisai susitiks su teisininku. Prisi- 
pažinti nusikaltimą, ypač dar taip viešai, be advokato patarimo, atro- 
dė rizikinga. Ji įtikino, ir Keitas nusprendė pranešti apie tai kitaip. 

Kaip dvasininkas, jis tvirtai atsisakydavo painioti politiką su re- 
ligija. Sakykloje laikydavosi toli nuo tokių klausimų kaip gėjų teisės, 
abortai ir karas, verčiau pasirinkdamas mokyti tai, ko mokė Jėzus — 
mylėti savo artimą, padėti tiems, kuriems ne taip gerai gyvenime seka- 
si, atleisti kitiems, nes tau buvo atleista, ir laikytis Dievo įsakymų. 

Tačiau pamatęs egzekuciją Keitas tapo kitu žmogumi arba bent 
kitokiu pamokslininku. Stoti prieš socialinę neteisybę staiga pasidarė 
kur kas svarbiau, nei padėti savo ganomiesiems kiekvieną sekmadienį 
gerai jaustis. Jis pradės kelti problemas visada iš krikščionio, o tikrai 
ne iš politiko pozicijų, ir jeigu žmonėms tai skaudės, tuo jiems blogiau. 
Jam jau atsibodo elgtis apdairiai. 

— Ar Jėzus stebėtų egzekuciją, nebandydamas jos sustabdy- 
ti? — klausė jis. — Ar Jėzus pritartų įstatymams, kurie mums leidžia 
žudyti žudžiusius? 

Atsakymas į abu klausimus buvo „ne“, ir visą valandą ilgiausiame 
kada nors savo pasakytame pamoksle Keitas aiškino, kodėl „ne“. 


Sekmadienio pavakare, prieš sutemstant, Roberta Dram su savo 
trimis vaikais ir jų antrosiomis pusėmis, taip pat su penkiais savo 
anūkais nužingsniavo kelis kvartalus iki Vašingtono parko. Jie ėjo 
ten ir vakar, ir tuo pačiu tikslu. Ten susitiko su jaunais žmonėmis ir 
akis į akį kalbėjosi apie Dontės mirtį ir kaip ši veikia juos visus. Re- 
pas buvo išjungtas. Minia tapo ramesnė ir pagarbesnė. Vienu metu 
keletas dešimčių jaunuolių susirinko apie Robertą ir klausėsi, kai ji 
prašė elgtis padoriai. Tvirtu, įtaigiu balsu, o kartais dar pabrėždama 
pirštu, sakė: 

— Prašau neišniekinti mano sūnaus atminimo ir nepralieti dar 
daugiau kraujo. Nenoriu, kad Dontė Dramas būtų prisimenamas 
kaip dingstis rasinėms riaušėms Sloune. Niekas, ką darote gatvėse, 

nepadės mūsų žmonėms. Smurtas sukelia dar daugiau smurto, ir 
galų gale mes pralaimime. Prašau, eikite namo ir apsikabinkite savo 
motinas. 

Savo žmonėms Dontė Dramas jau buvo tapęs legenda. Jo moti- 
nos drąsa paskatino juos išsiskirstyti po namus. 

|| ona rytą Slouno aukštesnioji vidurinė mokykla ne- 
atsidarė. Nors įtampa atrodė atlėgstanti, mokyklos vadovybė 
ir policija vis dar nervinosi. Į gatves galėtų pasipilti naujas muštynių 
ir dūminių bombų protrūkis ir nutraukti netvirtas paliaubas. Baltieji 
mokiniai buvo pasirengę sugrįžti į klases, prie įprastos tvarkos ir už- 
siėmimų. To, kas įvyko per savaitgalį, dauguma buvo sukrėsti, net iš- 
gąsdinti. Dontės Dramo egzekucijos buvo taip pat priblokšti, kaip ir 
jų juodieji draugai, ir troško ją sutikti kaip įvykusį faktą, aptarti ir pa- 
bandyti gyventi toliau. Tai, kad baltieji futbolininkai prisidėjo prie sė- 
dimojo protesto per rungtynes su Longvju, buvo nepaliaujamų šnekų 
mieste tema, ir į tą paprastą solidarumo poelgį žiūrėta kaip į nuoširdų 
siūlymą atsiprašyti. Padaryta didžiulė klaida, bet kaltintini dėljos kiti. 
Tad susitikime, paspauskime vieni kitiems rankas ir baikime su tuo. 
Daugelį juodųjų mokinių mintis tęsti siautėjimą nežavėjo. Jie, kaip ir 
baltieji jų draugai, turėjo tokią pat įprastą dienotvarkę ir užsiėmimus, 
tad irgi norėjo sugrįžti į normalų gyvenimą. 

Mokyklų skyrius vėl susitiko su meru ir policija. Atmosferai 
Sloune apibūdinti dažnai vartotas terminas „parako statinė“. Abiejose 
pusėse buvo pakankamai karštagalvių, kad galėtų sukelti nemalonu- 
mų. Vis dar buvo pranešama apie anoniminius telefono skambučius. 
Grasinta smurtu, jeigu tik mokykla vėl atsidarys. Galų gale nuspręsta, 
kad būtų saugiausia palaukti iki Dontės Dramo laidotuvių. 

Devintą ryto futbolo komanda susitiko su savo treneriais persi- 
rengiamajame šalia aikštės. Susirinkimas buvo uždaras. Dalyvavo dvi- 
dešimt aštuoni juodieji žaidėjai, taip pat ir visi keturiasdešimt vienas 
jų baltieji komandos draugai. Susitikti pasiūlė Sedrikas ir Marvinas 
Dramai — abu anksčiau žaidė „Karių“ gretose, tačiau gerokai žemes- 

niu lygiu nei jų brolis. Stovėdami greta, juodu kreipėsi į komandą ir 
padėkojo baltiesiems žaidėjams už drąsą, prisidedant prie Longvju 
žaidėjų protesto. Kalbėjo susižavėję, net emocingai, apie savo brolį 
ir pasakė, kad Dontė nepritartų susiskaldymui. Futbolo komanda 
— miesto pasididžiavimas, ir jeigu ji sugebėtų pasveikti pati, atsirastų 
vilties visiems. Juodu kvietė vienytis. Sedrikas pasakė: 

— Kai mes laidosime Dontę, prašau jūs visus ten dalyvauti. Tai 
tiek daug reikš mūsų šeimai ir visai mūsų bendruomenei. 

Denis Vyksas, Slouno policininko sūnus ir pirmas iš žaidėjų, 
nusiėmęs šalmą ir nusivilkęs uniformos marškinėlius, o paskui atsi- 
sėdęs prie Longvju futbolininkų, paprašė žodžio. Atsistojęs priešais 
komandą pradėjo pasakoti, kaip esąs pasišlykštėjęs egzekucija ir jos 
padariniais. Jis kartu su daugeliu baltųjų žinojęs, visą laiką jautęs, kad 
Dontė kaltas ir gauna, ką nusipelno. Pasirodo, klydęs, taip neįtikinė- 
tinai klydęs, ir visada nešiosiąs šią kaltę. Jis atsiprašė už tai, kad taip 
manė, kad pritarė egzekucijai. Denis susijaudino ir mėgino tvardytis, 
o baigdamas išreiškė viltį, kad Sedrikas ir Marvinas bei kiti šeimos na- 
riai, taip pat juodieji komandos draugai pajėgs rasti savo širdyse vietos 
jam atleisti. Sekė kitos išpažintys, ir susirinkimas tapo ilga ir vaisinga 
pastanga susitaikyti. Juk čia buvo komanda, joje nestokojo smulkių 
nuoskaudų ir įnirtingos konkurencijos, bet daugelis vaikinų žaidė fut- 
bolą drauge nuo vidurinės mokyklos ir gerai vienas kitą pažinojo. Jie 
nieko nelaimėtų, leisdami pagiežai rusenti. 

Oficialūs valstijos varžybų vykdytojai tebesistengė išspręsti glu- 
minančias problemas, sukeltas Longvju atsisakymo žaisti rungtynes. 
Apskritai buvo manoma, kad abiem komandoms bus įskaitytas pra- 
laimėjimas, bet reguliarusis sezonas tęsis. Pagal tvarkaraštį dar buvo 
likusios vienos rungtynės. Treneris pasakė, kad dabar — viskas arba 
nieko, jeigu jie nepajėgtų susitelkti kaip komanda, tuomet paskutinės 
rungtynės bus pralaimėtos. Priešais juos stovėjo Sedrikas ir Marvinas, 
tad žaidėjai neturėjo pasirinkimo. Juk negalėjo Dontės broliams pa- 
sakyti „ne“. Po dviejų valandų visi paspaudė vienas kitam rankas ir 
nusprendė šią pat popietę susirinkti ilgos treniruotės. 


Susitaikymo dvasia nepasiekė „Fleko juridinės firmos" ir veikiau- 
siai nepasieks. Įgijęs energijos per ramų sekmadienį ir turėdamas prieš 


361 


akis krūvą darbo, Robis stumdė pajėgas, rengdamasis puolimui įvai- 
riais frontais. Pirmutinės svarbos dalykas buvo civilinis bylinėjimasis. 
Robis buvo pasiryžęs tą dieną įregistruoti ieškinį — tiek valstijos, tiek 
federaliniuose teismuose. Ieškinys valstijai už neteisėtai sukeltą mirtį 
bus lyg šūvis iš medžioklinio šautuvo, nutaikytas į Slouno municipali- 
tetą, jo policijos valdybą, apygardą ir jos prokurorą, valstiją ir jos teisė- 
jus, kalėjimo vadovybę ir apeliacinio teismo teisėjus. Teisėjų korpuso 
nariai apsaugoti nuo atsakomybės, bet Robis vis tiek ketino traukti 
juos į teismą. Kelsiąs ieškinį ir gubernatoriui, turinčiam pilnutinį tei- 
sinį imunitetą. Didžiuma ieškinio bus išnarstyta ir galiausiai atmesta, 
bet Robis neėmė į galvą. Mat troško keršto ir sukelti nepatogumų už 
viską atsakingiesiems, priversti juos samdytis advokatus jam teikė 
malonumą. Mėgdavo bylinėtis plikais kumščiais, ypač kai pats smū- 
giuodavo, o spauda stebėdavo. Jo klientai Dramai nuoširdžiai pasisakė 
prieš tolesnį siautėjimą gatvėse, beje, kaip ir pats Robis, bet jis žinojo, 
kaip sukelti siautėjimą teismuose. Bylinėjimasis tęsis metų metus ir 
atims iš jo daug jėgų, tačiau Robis neabejojo, kad galiausiai nugalės. 

Civilinis ieškinys federaliniame bus pilietinių teisių akcija su dau- 
geliu tų pačių atsakovų. Ten jis negaiš laiko, keldamas bylas vietiniams 
ir Aukščiausiojo Teismo teisėjams, taip pat gubernatoriui, bet smogs iš 
visų jėgų Slouno municipalitetui, jo policijai ir Polui Kofiui. Atsižvelg- 
damas į tai, kas jau tapo akivaizdu, jis numatė pelningą ieškinių sure- 
guliavimą, bet iki to dar toli. Tokioje garsioje byloje municipalitetas 
ir apygarda, o dar svarbiau — draudimo kompanijos, niekada nerizi- 
kuos, kad nešvarūs jų skalbiniai būtų iškabinti priešais prisiekusiuo- 
sius, kai jie bus iki galo demaskuoti. Ieškiniai Driu Kerberiui ir Polui 
Kofiui įvarys siaubą gerai apmokamiems draudikų teisininkams. Robis 
buvo apniktas keršto manijos, bet taip pat ir uodė pinigus. 

Kita svarstytina strategija — skundas prieš Polą Kofį dėl nusi- 
žengimo etikai. Laimėjimas šiame fronte galėtų reikšti, kad Kofiui bus 
uždrausta užsiimti teisės praktika ir grės tolesnis pažeminimas, nors 
pernelyg daug optimizmo Robis dėl to neturėjo. Jis taip pat kūrė pla- 
nus įregistruoti valstijos teisėjų elgesio komisijoje skundą prieš ape- 
liacinio teismo pirmininką Miltoną Pradlou, bet tai pareikalausią dau- 
giau laiko. Tiek mažai buvo žinoma faktų, susijusių su nepavykusiu 
peticijos įregistravimu. Tačiau atrodė, kad faktų dar pasipildys. Kažkas 
panašaus į reporterių širšių lizdą jau atakavo Teksaso baudžiamųjų 

bylų apeliacinį teismą. Robiui užteko tik sėdėti nuošaly ir stebėti, kaip 
žiniasklaida išplaus tiesą. 

Jisai susisiekė su Teisingumo departamentu Vašingtone, priimi- 
nėjo telefono skambučius iš mirties bausmės priešininkų visoje šalyje, 
šnekėjosi su reporteriais. Jo kontoroje viešpatavo chaosas, bet Robiui 
tai buvo prie širdies. 


Juridinė kontora, į kurią Keitas su Deina pirmadienio rytą įžen- 
gė, gerokai skyrėsi nuo paskutinį kartą jo matytosios. „Fleko juridinė 
firma“ tuomet buvo pilna žmonių, įtampos ir veiklos. O Elmo Lerdo 
kontora — maža ir tyki. Anot Matju žvalgybos pranešimo, Elmas 
apibūdintas kaip vienintelis praktikuojantis jos teisininkas, šešiasde- 
šimtmetis baudžiamųjų bylų veteranas, teikiantis solidžius patarimus, 
bet retai kada pats einąs į jų nagrinėjimus teisme. Jis ir Matju buvo 
draugai ir — o tai dar svarbiau — Elmas žaidė golfą su apygardos pro- 
kuroru. 

— Dar niekada neturėjau tokios bylos, — prisipažino Elmas, ke- 
lias minutes išklausęs Keitą. 

Buvo atlikęs savo namų darbus, ir kaip kiekvienas, mėgstantis 
skaityti rytinius laikraščius, žinojo pagrindinius Dramo jovalo Teksa- 
se dalykus. 

— Na, ir man tai šis tas nauja, — sutiko Keitas. 

— Šiuo klausimu nėra aiškaus įstatymų straipsnio. Jūs suteikėte 
pagalbą žmogui, kuris, šiaip ar taip, buvo pasiryžęs sulaužyti lygtinio 
paleidimo į laisvę sąlygas išvykdamas už leistinų ribų. Tiksliai tai nėra 
didelis nusikaltimas, bet jūs galėtumėte būti baudžiamąja tvarka per- 
sekiojamas už trukdymą teisingumui. 

— Mes perskaitėme įstatymus, — įsiterpė Deina. — Matju juos 
mums atsiuntė kartu su keliais atvejais iš kitų valstijų. Niekas neaišku. 

— Man nepavyko rasti panašaus atvejo Kanzase, — pasakė El- 
mas. — Bet tai nieko nereiškia. Jeigu apygardos prokuroras nuspręs 
persekioti baudžiamąja tvarka, tuomet sakyčiau, kad jis turi neblogų 
šansų laimėti bylą. Juk jūs viską pripažįstate, ar ne? 

— Taip, tikrai, — patvirtino Keitas. 

— Tokiu atveju aš siūlau išnagrinėti susitarimo dėl kaltinimo 
galimybę, ir kuo greičiau — tuo geriau. Bojetas yra laisvėje. Jis gali vėl 

smogti, o gal ir ne. Galbūt šią savaitę, o gal ir niekada. Jums naudinga 
susitarti, sudaryti gerą susitarimą, kol jis dar nepridarė daugiau bė- 
dos. Jeigu kas nors nuo jo nukentės, jūs tapsite kaltesnis, ir paprasta 
byla gali komplikuotis. 

— Kas tai yra „geras susitarimas? — paklausė Keitas. 

— Be kalėjimo, tik pliaukštelėjimas per ranką, — paaiškino El- 
mas, gūžtelėdamas pečiais. 

— O ką tai reiškia? 

— Nedaug. Trumpai stoti prieš teismą, kokią nors nedidelę bau- 
dą, tikrai ne sėsti kuriam nors laikui į kalėjimą. 

— Aš tikėjausi, kad jūs taip pasakysite, — apsidžiaugė Deina. 

— O po kurio laiko veikiausiai sugebėčiau pasiekti, kad žinios 
apie teistumą jums būtų panaikintos, — pridūrė Elmas. 

— Bet nuosprendis bus vieša informacija, tiesa? — paklausė 
Keitas. 

— Taip, ir tai kelia šiokių tokių keblumų. Šįryt Topikoje Bojetas 
užėmė laikraščiuose pirmuosius puslapius, ir įtariu, kad ateinančiomis 
dienomis apie jį bus daugiau. Su šiuo sensacingu epizodu mes patys 
bent kiek susiję. Jeigu koks reporteris pašniukštinės, jis galėtų atsitik- 
tinai užtaikyti ant jūsų nuosprendžio. Kai pagalvoji, tai visai nebloga 
medžiaga. Vietinis dvasininkas suteikia pagalbą tikrajam žmogžudžiui 
ir taip toliau. Jau regiu tėkštą laikraštyje didžiulę antraštę, bet be ilga- 
laikės žalos. Didesnis straipsnis bus parašytas, jeigu Bojetas padarys 
kitą nusikaltimą. Tuomet prokuroras galėtų šiek tiek įkaisti, ir susi- 
tarti būtų sunkiau. 

Keitas ir Deina apsimainė neužtikrintais žvilgsniais. Pirmą kartą 
— irjeigu pasiseks, paskutinį — juodu drauge lankosi juridinėje kon- 
toroje. Keitas vėl prašneko: 

— Klausykite, pone Lerdai, aš tikrai nenoriu, kad tas reikalas 
kybotų man virš galvos. Esu kaltas dėl to, ką padariau. Jeigu tai nusi- 
kaltimas, priimsiu bausmę. Klausimas paprastas: kas dabar bus? 

— Duokite man kelias valandas, kad galėčiau pasikalbėti su apy- 
gardos prokuroru. Jeigu jisai sutiks, mes kaipmat sukirsime sandėrį ir 
baigsime tai. Jeigu bent kiek lydės sėkmė, jūs prasmuksite pro radarą. 

— Kada tai galėtų įvykti? 

Lerdas vėl gūžtelėjo pečiais. 

— Šią savaite. 

— Ir jūs pažadate, kad jis nesės į kalėjimą? — kone maldaujamai 
paklausė Deina. 

— Nieko nepažadu, bet tokia tikimybė labai maža. Pasikalbėkime 
rytoj iš pat ryto. 

Sėdėdami automobilyje prie Lerdo kontoros, Keitas ir Deina ste- 
beilijo į pastatą. 

— Negaliu patikėti, kad mudu čia kalbame apie kaltės prisipa- 
žinimą ir nerimaujame, kad netektų sėsti į kalėjimą. 

— Argi tai ne puiku? Man patinka. 

— Ką? 

— Turiu tau pasakyti, Deina: išskyrus mūsų medaus mėnesį, ta 
praėjusi savaitė buvo nuostabiausia mano gyvenime. 

— Tu nesveikas. Per ilgai buvai kartu su Bojetu. 

— Aš tartum jo ilgiuosi. 

— Važiuok, Keitai. Tu lūžti. 


Oficialiai, gubernatorius sunkiai dirbo, grumdamasis su valstijos 
biudžetu. Esąs pernelyg užsiėmęs ir neturi laiko komentuoti Dramo 
reikalą: kiek tai liečia jį, byla užverta. 

Neoficialiai jis buvo užsidaręs savo kabinete su Veinu ir Bariu, 
visi trys apsvaigę ir pagiringi, rijo ibuprofeną ir niurzgėjo, kaip elgtis 
toliau. Lauke prie rūmų reporteriai buvo įsikūrę stovyklą — jie netgi 
filmavo jį, su savo saugos būriu paliekantį šįryt 7.30 gubernatoriaus 
rezidenciją, lyg šitoks judėjimas dabar būtų sensacinga naujiena, nors 
taip darydavo penkis kartus per savaitę. Į gubernatūrą plūdo telefono 
skambučiai, faksai, elektroninis paštas, laiškai, žmonės, net paketai. 

— Šūdina audra sulig kiekviena minute vis labiau įsismarkauja. 
Vakar trisdešimt vienas redakcijų vedamasis, nuo pakrantės iki pa- 
krantės, dar septyniolika — šiandien, ir kai toks tempas, kiekvienas 
šalies laikraštis paleis šūvį. Nepaliaujami tauzalai per kabelinę televi- 
ziją, dešimtimis iš pakampių iššoka ekspertai su patarimais, ką toliau 
daryti. 

— Ir ką turėtume toliau daryti? — paklausė gubernatorius. 

— Moratoriumai, moratoriumai. Atsisakyti aukščiausiosios 
bausmės arba aiškintis ją be galo. 

— Viešosios nuomonės apklausos? 

— Pagal viešosios nuomonės apklausas mes susimovę, bet dar 
per anksti taip kalbėti. Duokime penkias dienas, tegul sukrėtimo ban- 
gos nurimsta, ir tuomet mes vėl pamažėle tapsime paklausūs. Galimas 
daiktas, prarasime kelis punktus, bet, spėju, bent 65 procentai tebėra 
už adatą. Veinai? 

Veinas, nors ir įkniubęs į savo nešiojamąjį kompiuterį, nepraleido 
negirdom nė žodžio. 

— Šešiasdešimt devyni — vis dar mano mėgstamiausias skai- 
čius. 

— Aš laikysiuosi vidurio, — pasakė gubernatorius. — Šešiasde- 
šimt septyni. Visi prisidedate? 

Baris ir Veinas greitai iškėlė nykščius. Pradėtos įprastos lažybos 
dėl viešosios nuomonės apklausos rezultatų — kiekvienas statė po 
100 dolerių. 

Jau šimtąjį kartą gubernatorius nuėjo prie savo pamėgtojo lango, 
bet lauke nieko nepamatė. 

— Turiu kam nors pakalbėti. Atrodo, kad slapstausi, kai tūnau 
čia ir ignoruoju spaudą. 

— Tuir slapstaisi. 

— Tai surask man ką nors, kuriuo galėtume pasitikėti, dėl interviu. 

— Visada yra „Fox“*. Prieš dvi valandas kalbėjausi su Čaku Mo- 
nahendu, ir jis mielai sutiktų pasišnekėti. Yra nekenksmingas, ir jo 
reitingai gana aukšti. 

— Ar iš anksto jis mums pateiks klausimus? 

— Žinoma. Viską padarys. 

— Man tai patinka. Veinai? 

Veinas sutreškino krumpliais taip stipriai, kad kone juos susi- 
laužė. 

— Ne taip greitai. Kam skubėti? Žinoma, tu dabar pritūpęs, bet 
duokime tam laiko susigulėti. Verčiau pagalvokime, kur būsime po 
savaitės. 

— Spėju, kad būsime tiesiog čia pat, — įsiterpė Baris. — Užsi- 
rakinę duris, besiraunantys plaukus ir mėginantys nuspręsti, ką toliau 
daryti. 


* Populiariai šitaip vadinamas Amerikos televizijos tinklas „Fox broadcasting company“, 
įeinantis į Ruperto Murdocho naujienų korporacijos sudėtį. 

— Bet tai toks svarbus momentas, — paprieštaravo gubernato- 
rius. — Nenorėčiau jo praleisti. 

— Verčiau praleisk, — patarė Veinas. — Šiuo metu atrodai 
prastai, gubernatoriau, ir nėra kaip to pataisyti. Mums reikia laiko, 
ir daug. Sakau, laikykimės žemai prigulę, venkime kulkų, leiskime 
žiniasklaidai doroti Kofį, farus ir apeliacinį teismą. Tegul praeina mė- 
nuo. Nebus malonu, bet laikrodis nesustos. 

— Sakau, kreipkimės į „Fox“, — laikėsi savo Baris. 

— O aš sakau — ne, — atšovė Veinas. — Sakau, sugalvokime 
prekybos misiją į Kiniją ir dešimčiai dienų išvykime. Tyrinėti užsienio 
rinkų, kur būtų galima realizuoti daugiau Teksaso gaminių ir šitaip su- 
kurti daugiau darbo vietų mūsų žmonėms. 

— Tai dariau prieš tris mėnesius, — priminė Niutonas. — Neap- 
kenčiu kiniško maisto. 

— Tu atrodysi silpnas, — spyrėsi Baris. — Pabėgti per patį vidurį 
įvykio, didžiausio nuo to pastarojo uragano. Bloga mintis. 

— Sutinku. Aš neišvykstu. 

— Tai gal man vykti į Kiniją? — paklausė Veinas. 

— Ne. Kiek laiko? 

Gubernatorius nešiojosi ant rankos laikrodį, ir jo kabinete ant 
sienos kabėjo bent trys laikrodžiai. Kai vėlai popiet to būdavo klausia- 
ma, tai reikšdavo tik vieną dalyką. Baris nuėjo prie spintelės ir ištraukė 
butelį burbono „Knob Creek“. 

Gubernatorius atsisėdo už masyvaus savo rašomojo stalo ir nu- 
gėrė gurkšnį. 

— Kada kita egzekucija? — paklausė jis Veino. 

Jo juristas suspaudinėjo nešiojamojo kompiuterio klavišus, pa- 
žvelgė į ekraną ir atsakė: 

— Už šešiolikos dienų. 

— O, varge, — atsiduso Baris. 

— Kas dabar? 

— Driftis Takeris. Baltasis, penkiasdešimt vienerių, iš Panolos 
apygardos, nužudė žmoną, kai nutvėrė ją lovoje su kaimynu. Taip pat 
nudėjo ir kaimyną, aštuoniais šūviais. Turėjo iš naujo užtaisyti. 

— Ar tai nusikaltimas? — paklausė Baris. 

— Pagal mane — ne, — atsakė Niutonas. — Netvirtino esąs ne- 


kaltas? 

— Ne. Aiškinosi nepakaltinamumu, bet, atrodo, tas dalykėlis su 
užtaisymu iš naujo lyg galutinai jį prirėmė prie sienos. 

— Ar galime kur nors surasti teismą, kuris nurodytų sustabdyti 
nuosprendžio vykdymą? — paklausė Niutonas. — Nenorėčiau turėti 
su tuo reikalo. 

— Aš prie to padirbėsiu. 

Gubernatorius nugėrė dar gurkšnelį, papurtė galva ir sumurmėjo: 

— Tik to mums ir reikia šiuo metu — dar vienos egzekucijos. 

Veinas staiga sureagavo, lyg gavęs antausį. 

— Gausite krūvą visko. Robis Elekas ką tik Česterio apygardos 
valstijos teisme įregistravo ieškinį, įvardydamas būrį atsakovų; vienas 
išjų — gerbiamasis Gilas Niutonas, gubernatorius. Penkiasdešimt mi- 
lijonų dolerių žalai atlyginti už neteisėtą Dontės Dramo mirtį. 

— Juk jis negali to padaryti, — nustebo gubernatorius. 

— Ką tik padarė. Panašu, kad elektroniniu paštu ieškinio kopijas 
išsiuntinėjo visiems atsakovams, taip pat ir į kiekvieną valstijos laik- 
raštį. 

— Esu neliečiamas. 

— Žinoma, bet vis tiek buvote patrauktas į teismą. 

Baris atsisėdo ir įniko kasytis pakaušį. Gubernatorius užsimerkė 
ir kažką sau sumurmėjo. Plačiai išsižiojęs Veinas vėpsojo į savo nešio- 
jamąjį kompiuterį. Bloga diena ką tik pakrypo į dar blogesnę. 

KS sėdėjo savajame bažnyčios kabinete sunėręs už galvos 
ankas, ant rašomojo stalo užkėlęs kojas be batų, stebeilyda- 
mas į lubas ir vis dar sujauktomis mintimis. Sykį ar du per pastarąsias 
kelias dienas jo protas grįždavo prie šeimos ir bažnyčios reikalų, bet 
tokie malonūs prasiblaškymai visada sugesdavo, kai tik jis pagalvoda- 
vo apie Trevisą Bojetą, laisvą gatvėse. Begalę kartų Keitas sau primin- 
davo, kad nepadėjo Bojetui pabėgti — žmogus jau bastėsi po Topikos 
gatves, apsisprendė palikti „Anchor House“ centrą ir sulaužyti lygtinio 
paleidimo sąlygas, prieš įtikindamas Keitą tapti jo šoferiu. Bet Keitas 
gyveno su gniaužiamais pa pastovia graužatimi, kad padarė 
kažką negerai. 

Kad atitrūktų mintimis nuo Bojeto, jisai staigiai nukėlė kojas 
nuo stalo ir pasisuko į kompiuterį. Monitoriaus ekranas rodė Kan- 
zaso AADP — „Americans Against the Death Penalty“ („Amerikiečiai 
prieš mirties bausmę ) — skyriaus svetainę, ir Keitas nusprendė irgi 
įstoti. Iš savo kreditinės kortelės sumokėjo 25 dolerių metinį mokestį 
ir tapo vienu iš trijų tūkstančių narių. Kartu įgijo teisę į internetinį 
naujienlaiškį — mėnesinį žurnalą su visomis naujausiomis žiniomis 
ir kitą periodiškai atnaujinamą informaciją iš būstinės. Ši grupuotė 
susitikdavo kartą per metus Vičitoje — smulkesni duomenys seks 
vėliau. Už bažnyčios ribų tai buvo pirma organizacija, į kurią jis kada 
nors įstojo. 

Vien iš smalsumo pasižiūrėjo į kovojančių prieš mirties bausmę 
grupuočių svetaines ir rado jų pakankamai. Pastebėjo kelių grupuočių 
pavadinimus, per pastarąsias dvi dienas jo matytus nušviečiamus ži- 
nių laidose: tenykščiai mirties bausmės abolicionistai siekė ištraukti 
ko daugiau naudos iš Dramo egzekucijos ir veiklos nestokojo. „Egze- 

kucijų stebėsena“, „Studentai prieš mirties bausmę“, „Teksaso mora- 
toriumo tinklas“, TALK („Texans Against Legalized Killing“ — „Tek- 
sasiečiai prieš legalizuotą žudymą ), „Teksasiečiai už mirties bausmės 
alternatyvas“. Vienas pažįstamas pavadinimas — „Taikinyje — mirties 
bausmė“. Keitas įėjo į pastarosios grupuotės internetinę svetainę, ir 
ši padarė jam įspūdį. Narystė — tik 10 dolerių. Keitas išsitraukė kre- 
ditinę kortelę ir užsirašė. Jisai smagiai leido laiką ir apie Bojetą nebe- 
galvojo. 

Didžiausia ir seniausia grupuotė Teksase buvo ATeXX — „Abolish 
Texas Executions“ („Panaikinkite Teksase egzekucijas') akronimas. Ji 
ne tik plačiai spausdinosi aukščiausiosios bausmės tema, bet taip pat 
savo politika darė spaudimą įstatymų leidžiamajam organui, steigė pa- 
ramos grupes kalintiesiems ir kalinčiosioms mirtininkų flygelyje, rin- 
ko pinigus ginti apkaltintiesiems sunkiais nusikaltimais, už kuriuos 
grėsė mirties bausmė, palaikė ryšius su kitomis grupuotėmis visoje 
šalyje ir (o tai užvis įspūdingiausia, bent Keito nuomone) susisiekdavo 
su abiem šeimomis — tiek nusikaltimo aukų, tiek nuteistųjų. ATeXX 
turėjo penkiolika tūkstančių narių, 2 milijonų dolerių biudžetą ir siūlė 
narystę kiekvienam, pasirengusiam sumokėti 25 dolerius. Keitas buvo 
tam nusiteikęs ir po kelių akimirkų įstojo į trečią grupuotę. 

Įnešęs šešiasdešimt dolerių, jautėsi kaip sertifikuotas mirties 
bausmės abolicionistas. 

Tylą pertraukė supypsėjęs selektorius. Šarlotė Džanger pranešė: 

— Skambina kažkokia reporterė. Manau, turėtumėte su ja pasi- 
kalbėti. 

— Iš kur ji? 

— Iš Hiustono, ir niekaip neatstoja. 

— Dėkui. — Jis atsiliepė: — Dvasiškasis tėvas Šrouderis. 

— Dvasiškasis tėve Šrouderi, vadinuosi Eliza Kyn. Iš Houston 
Chronicle, — balsas skambėjo švelniai, žodžiai neskubūs, akcentas 
panašus į šniaukrojimą, Keito girdėtą Sloune. — Turiu kai kurių klau- 
simų apie Trevisą Bojetą. 

Jam priešais akis mirksniu pralėkė būsimas gyvenimas. Laikraš- 
čių antraštės, polemika, antrankiai, kalėjimas. 

Keitas apmirė pakankamai ilgai, kad panelė ar ponia Kyn įsitikin- 
tų sekanti teisingu pėdsaku. 

— Taip. 

Ką kita galėjo jis atsakyti? Juk nemeluos ir neneigs pažįstantis 
Bojetą. Iš pradžių akimirką pagalvojo, kad gal nereikėtų su ja kalbėtis, 
bet tai tik dar labiau sužadintų įtarimus. 

— Jūs ne prieš, jeigu mudviejų pokalbį įrašinėsiu? — maloniai 
paklausė ji. 

Taip. Ne. Nenutuokė, ką atsakyti. 

— Na, ne, — pagaliau ištarė. 

— Puiku. Tai padės man nieko neiškraipyti. Minutėlę. — Pau- 
zė. — Dabar magnetofonas įjungtas. 

— Gerai, — pasakė Keitas, bet tik todėl, kad tartum atrodė rei- 
kalinga kažką iš jo linijos galo ištarti. Mėgindamas sutelkti mintis, jis 
nusprendė vilkinti. — Žinote ką, ee... ponia Kyn, aš nedažnai kalbuosi 
su reporteriais. Ar kaip nors galiu patikrinti, kad iš tikrųjų esate Hous- 
ton Chronicle reporterė? 

— Jūsų kompiuteris įjungtas? 

— Taip. 

— Tuomet persiunčiu jums tuojau pat savo biografijos duomenis. 
Taip pat siunčiu fotografiją, padarytą prie Robio Fleko juridinės kon- 
toros. Praėjusį ketvirtadienį, ponui Flekui ir jo komandai išvykstant. 
Fotografijoje keturi žmonės, vienas — su tamsiu švarku ir balta apy- 
kakle. Lažinuosi, kad tai jūs. 

Keitas atvėrė elektroninį paštą, pasitikrino prisegtą priedą. Taip, 
ten tikrai jis. Permetė akimis jos biografiją, nors žinojo, kad to daryti 
nebūtina. 

— Vyrukas dailiai atrodo, — pakomentavo Keitas. 

— Ir mes taip manėme. Tai jūs? 

— Taip. 

— Ar stebėjote Dontės Dramo egzekuciją? — paklausė ji. 

Keitui išdžiūvo burna. Jis atsiduso, krenkštelėjo ir tarė: 

— Kodėl manote, kad aš stebėjau egzekuciją? 

— Mes gavome duomenis iš kalėjimo. Esate įtrauktas į sąrašą 
kaip kaliniui atstovaujantis liudininkas. Be to, vienas iš žmonių, egze- 
kucijos metu stovėjusių už jūsų, buvo reporteris, ne mūsų, bet iš kito 
laikraščio. Jis jūsų pavardės nesužinojo. Tai aš suradau. 

Ką Elmas Lerdas šiuo metu jam patartų? Galbūt — nustoti kalbė- 

jus. Nebuvo tuo tikras, bet vis dėlto reporterė padarė jam įspūdį. Jeigu 
ji turi duomenis iš kalėjimo ir fotografiją, ką dar surado? Viršų paėmė 
smalsumas. 

— Jeigu taip, tai turbūt stebėjau egzekuciją, — pripažino jis. 

— Kodėl liuteronų pastorius iš Topikos turėtų stebėti egzekuci- 
ją? — neatlyžo ji. 

Tokį pat klausimą Keitas sau buvo uždavęs bent tūkstantį kartų. 
Prisivertęs tyliai nusijuokti atsakė: 

— Tai ilga istorija. 

— Jūs — Dontės Dramo draugas? 

— Ne. 

— Trevisas Bojetas buvo apsistojęs Topikos reabilitacijos centre, 
paskui netikėtai išdygsta Sloune, Teksase. Bent kiek numanote, kaip 
jis ten atsidūrė? 

— Galbūt. 

— Jūs vairuojate kaštoninį „Subaru“ su Kanzaso registracijos 
numeriais LLZ787? 

— Spėju, jūs turite mano automobilio registracijos kopiją. 

— Taip, turiu, ir vienas iš mūsų reporterių pastebėjo tą auto- 
mobilį Sloune. Ar negalėjo taip atsitikti, kad Bojetas paprašė jūsų 
pavėžėti? 

Dar vienas tylus juokelis, šįkart tikras. 

— Gerai, ponia Kyn, ko iš manęs norite? 

— Noriu istorijos, dvasiškasis tėve Šrouderi, visos. 

— Tai truktų valandas, o aš nenusiteikęs eikvoti laiko, ne šiuo 
metu. 

— Kada pirmą kartą sutikote Trevisą Bojetą? 

— Nuo šiandien prieš savaitę, praėjusį pirmadienį. 

— Ir tuomet jis prisipažino nužudęs Nikolę Jarber? 

Tikrai, išnyko bet koks konfidencialumas. Bojetas pagarsino savo 
prisipažinimus pasauliui, nebeliko labai daug paslapčių. Tačiau kai ku- 
rių dalykų privatumas turėtų būti saugomas. Keitas neprivalo atsakyti 
į šį klausimą, beje, kaip ir į kitus. Tiesos jis nesibijojo. Faktiškai buvo 
pasiryžęs jos neslėpti. Jeigu jo pėdsakus šitaip lengva susekti, netru- 
kus jau skambins ir kiti reporteriai. Tad baikime su tuo. 

— Štai ką aš pasirengęs pasakyti, ponia Kyn. Praėjusią savaitę, 
sekmadienį, Trevisas Bojetas apsilankė mūsų bažnyčioje. Norėjo pasi- 

kalbėti, tad sugrįžo kitą dieną. Jis man atsivėrė, ir galiausiai mes iške- 
liavome į Slouną. Atvykome ten praėjusį ketvirtadienį, apie vidudienį. 
Jis pasiryžo sustabdyti egzekuciją, nes Dontė Dramas buvo nekaltas. 
Bojetas išėjo į eterį, prisipažino, kad tai jis nužudė, ir padarė pareiš- 
kimą, kurį mes visi matėme. Ponas Flekas paprašė manęs nukeliauti 
kartu su juo į Hantsvilį. Aš nenorom sutikau, ir viena vedė prie kita. 
Susipažinau su Donte ir visai netikėtai stebėjau egzekuciją. Kitą rytą 
Bojetas nuvedė poną Fleką ir kitus, tarp jų ir mane, į vietą Misūryje, 
kur užkasė tą merginą. Po to Bojetas sunegalavo. Aš nuvežiau jį į ligo- 
ninę Džopline, o iš ten jisai sugebėjo išeiti. Aš parvažiavau namo. Nuo 
to laiko neturiu su Bojetu jokio kontakto. 

Kitame linijos gale stojo pauzė, kol reporterė visa tai gromuliavo. 

— Dvasiškasis tėve, turiu kokį tūkstantį klausimų. 

— O aš vėluoju į europietiškojo futbolo treniruotę. Geros jums 
dienos, mem. 

Keitas padėjo ragelį ir išskubėjo iš kabineto. 


Fordaisas — kerta iš peties! pirmadienio vakarą geriausiu laiku 
išleido vienos valandos segmentą. Šis įvykis begėdiškai reklamuotas 
visą savaitgalį, ir Šonas Fordaisas kalbėjo pasauliui tiesiogiai iš Slouno, 
kur jis tebesiblaškė ieškodamas dar vieno gaisro arba, jeigu pasisektų, 
lavono ar bombos sprogimo. Pirma pusė valandos buvo Ryvos šou, su 
daugybe ašarų ir džiugiu egzekucijos laukimu. Įdėtas filmuotos me- 
džiagos fragmentas su Nikole, dar maža mergyte, šokančia rečitalyje, 
o dar daugiau vaizdų — su strykčiojančia palei šoninę aikštės liniją ir 
drąsinančia „Karius“. Įdėtas ir klipas apie Dontę — su kamuoliu bė- 
gantį galinį puolėją ir traiškantį visus iš kelio. Ir daugybė Ryvos, kur 
svarbiausią vietą užėmė interviu po egzekucijos. Atsižvelgiant į tai, 
kas jau tapo akivaizdu, ji atrodė kvailai, beveik apgailėtinai, ir buvo 
aiškiai matyti, kad Fordaisas nusitaikė ją pribaigti. Buvo kadrai iš arti 
jos nesulaikomai bliaunančios, paskui prarandančios amą, kai pirmą 
kartą stebėjo prisipažįstančio Bojeto vaizdo įrašą. Ir ji atrodė pastebi- 
mai sukrėsta, kai Bojetas pademonstravo Nikolės žiedą. Po to — apie 
Ryvą daugiau nieko. Antroje dalyje Fordaisas prasuko vaizdo įrašų ir 
visokių interviu koliažą, nepateikdamas nieko, kas nebūtų jau žinoma. 

Laida buvo netikusi. Ironiška, kad taip įsimylėjęs mirties bausmę įvai- 
rių nuomonių ruporas leido į eterį išskirtinį reportažą apie neteisėtą 
egzekuciją, bet tos ironijos Šonas Fordaisas nejautė. Jam terūpėjo 
reitingai. 

Laidą žiūrėjo Keitas su Deina. Per savo chaotiškas valandas Slou- 
ne ir karštligišką skubą, kad iš tikrųjų ten patektų, jis taip ir nepamatė 
nieko iš Nikolės šeimos. Buvo skaites apie Ryvą internete, bet negir- 
dėjes jos kalbant. Fordaiso kūryba bent šiam tam pravertė. Neturėjęs 
reikalų su Ryva, Keitas nesunkiai būtų pajautęs jai gailestį. 

Reikėjo paskambinti telefonu — tąjis delsė padaryti keletą valan- 
dų. Kol Deina ruošė berniukus į lovas, Keitas pasitraukė į miegamąjį ir 
paskambino Elmui Lerdui. Atsiprašė, kad trukdo jį namie, bet viskas 
sparčiai keičiasi, ir Keitas manęs, jog paskambinti būtina. Elmas jį nu- 
ramino pasakydamas, kad dėl skambučio į namus nesijaudintų. Kai 
Keitas smulkiai perpasakojo pokalbį su Eliza Kyn, Elmas spėjo, kad 
galbūt jie turėtų jaudintis. 

— Turbūt ne per geriausiai sumanyta kalbėtis, — tokia buvo 
pirma jo reakcija. 

— Bet, pone Lerdai, ji turėjo medžiagą — faktus, dokumentaciją, 
fotografijas. Viską žinojo. Būčiau atrodęs kvailai, mėgindamas neigti 
faktus. 

— Jums neprivalu kalbėtis su reporteriais, ar žinote? 

— Žinau, bet aš nuo nieko nebėgu. Ką padariau, tą padariau. 
Tiesa išklota ant stalo. 

— Vertinu tai, pastoriau, bet jūs mane nusamdėte patarinėti. 
Būtų buvęs geresnis laikas ir vieta jums papasakoti savo istoriją mūsų 
pačių pasirinktomis aplinkybėmis. 

— Apgailestauju. Neišmanau teisinių dalykų. Šiuo metu esu pri- 
blokštas teisės ir begalinių jos procedūrų. 

— Žinoma, mano klientams dažniausiai taip būna. Štai kodėl jie 
mane samdo. 

— Vadinasi, aš sumoviau reikalus? 

— Nebūtinai. Bet būkite pasirengęs, jeigu iš pragaro ištrūks visi 
velniai, atleiskite už mano kalbą, pastoriau. Tikiuosi, tai bus nušviesta 
spaudoje. Nežinau, ar Dramo istorija dar galėtų susilaukti daugiau dė- 
mesio, bet jūsiškė — tikrai bus naujas štrichas. 

— Aš sutrikęs, pone Lerdai. Padėkite man. Kaip nušvietimas 
spaudoje atsilieps mano bylai? 

— Keitai, liaukitės, juk iš tikrųjų neturite bylos. Nenusimato 
jokių kaltinimų, ir galbūt jie niekada nebus pareikšti. Šiandien popiet 
kalbėjausi su apygardos prokuroru, — mudu draugai, — ir nors jūsų 
istorija jį labai sudomino, ne itin trokšta pradėti baudžiamąjį persekio- 
jimą. Neatmetė tokios galimybės, ir vėlgi bijau, kad esmė — Bojetas. 
Jis turbūt šiuo metu įžymiausias nusikaltėlis, vaikščiojantis laisvėje. 
Šiandien Misūryje jis apkaltintas žmogžudyste, ar matėte?.. 

— Mačiau prieš porą valandų, — patvirtino Keitas. 

— Jo veidas yra visur, tad galbūt bus sučiuptas. Abejoju, ar jis su- 
grįš į Kanzasą. Tegul Misūris jį ir turi. Jeigu jis bus uždarytas, kol kam 
nors pakenks, manau, čionykštis apygardos prokuroras veikiausiai 
užvers bylą. 

— O paviešinta mano sąsaja? 

— Matysime. Daugelis žmonių čia žavėsis tuo, ką padarėte. 
Neįžvelgiu daug erdvės kritikuoti jus, kad bandėte išgelbėti Dontę 
Dramą, ypač turint omenyje tai, ką dabar žinome. Mes ištversime, bet 
prašau — daugiau jokių interviu. 

— Pažadu, pone Lerdai. 

K“ miegojo vis prabusdamas, keturias valandas, galiausiai 
tsikėlė iš lovos ir nuėjo į virtuvę. Įsijungė CNN, nepamatė 
nieko nauja, paskui atsidarė nešiojamąjį kompiuterį ir pasižiūrėjo 
Hiustono svetainę. Puslapyje Chron.com buvo keletas straipsnių, 
svarbiausią vietą užėmė Robis ir jo iškelti ieškiniai. Buvo įdėta jo, 
mojuojančio ant Česterio apygardos teismo rūmų laiptų kažkokiais 
popieriais, nuotrauka. Jis buvo plačiai cituojamas su nuspėjamais pa- 
reiškimais, kad neduos ramybės atsakingiesiems už neteisėtą Dontės 
Dramo mirtį, kol jie bus gyvi. Niekas iš atsakovų, tarp jų ir gubernato- 
rius, nekomentavo. 

Kita medžiaga buvo apie įvairių prieš mirties bausmę kovojančių 
valstijos grupuočių reakciją, ir Keitas su pasididžiavimu išvydo ATeXX 
pirmoje vietoje. Reikalauta visokių drastiškų priemonių — kaip pa- 
prastai, egzekucijų moratoriumo, taip pat atlikti Slouno policijos val- 
dybos ir Teksaso baudžiamųjų bylų apeliacinio teismo, gubernatoriaus 
malonių suteikimo, paties teismo proceso, Polo Kofio ir jo prokuratū- 
ros, ir taip toliau, ir taip toliau tyrimą. Antradienį, dvyliktą valandą, 
planuojamos demonstracijos prie valstijos Kapitolijaus Ostine, Hants- 
vilio Semo Hiustono valstijos universitete, Pietų Teksaso universitete 
ir dešimtyje kitų aukštųjų mokyklų. 

Ilgiausiai pareigas einantis Teksaso senato narys buvo vaidingas 
juodaodis advokatas iš Hiustono Rodžeris Ebsas, ir jis turėjo daug 
ką pasakyti. Reikalavo, kad gubernatorius sušauktų skubią įstatymų 
leidžiamojo organo sesiją, idant būtų galima inicijuoti specialų visų 
Dramo bylos fiasko aspektų tyrimą. Ebsas buvo Senato finansų komi- 
teto pirmininko pavaduotojas, taigi turėjo nemažą įtaką visais vals- 

tijos biudžeto klausimais. Jis žadėjo nutraukti valstijos vyriausybės 
finansavimą, jeigu speciali sesija neįvyks. Iš gubernatoriaus — jokio 
komentaro. 

Elizos Kyn straipsnis buvo ketvirtas sąraše. Keitas pasižiūrėjo jį 
ir pamatė savo, Robio, Arono ir Martos Handler nuotrauką — joje visi 
jie atrodė labai rimti, palikdami geležinkelio stotį kelionei į Hantsvi- 
lį. Antraštė skelbė: „Kanzaso dvasininkas stebėjo Dramo egzekuciją“. 
Reporterė nušvietė pagrindinius tos istorijos dalykus ir priskyrė kelias 
citatas Keitui. Prieš kažkiek metų ji taip pat buvo stebėjusi egzekuciją 
ir dabar liko suintriguota, kaip kas nors be išankstinio suderinimo taip 
greitai galėjo būti patvirtintas liudininku. Niekas iš kalėjimo nepanoro 
to pakomentuoti. Matyt, jos susisiekta su „Fleko juridine firma“ dėl 
poros žodžių, bet niekas nesutiko kalbėti. „Achor House“ konsultantas 
pasakė, kad dvasiškasis tėvas Šrouderis praėjusią savaitę buvo užėjęs 
bent du kartus ir ieškojo Bojeto. Jis pasirašęs į lankytojų registraci- 
jos knygą. Bojeto lygtinio paleidimo inspektorius tylėjo. Apie pusę 
straipsnio buvo skirta Keitui su Bojetu ir jųdviejų pašėlusiai skubai į 
Teksasą, kad sustabdytų egzekuciją. Įdėta mažesnė Bojeto nuotrauka, 
padaryta tuo metu, kai praėjusį ketvirtadienį jis kreipėsi į reporterius. 
Antroje reportažo dalyje buvo sukama kita linkme ir apsistojama ties 
galimomis teisinėmis Keito problemomis. Ar galėtų dvasininkas būti 
persekiojamas baudžiamąja tvarka už tai, kad sąmoningai padėjo sun- 
kiam nusikaltėliui, kai šis bėgo sulaužydamas lygtinio paleidimo sąly- 
gas? Siekdama giliau ištyrinėti šį klausimą, ponia Kyn paskambinusi 
keliems ekspertams. Buvo cituojamas Hiustono universiteto teisės 
profesorius: „Šitaip pasielgti garbinga, bet aiškiai nusižengiama įsta- 
tymui. Dabar, kai Bojetas laisvėje, spėju, kad dvasininkas galėtų norėti 
susitikti su advokatu.“ 

„Dėkui, skardžiabalsi, — tarė sau Keitas. — Ir, pasak mano advo- 
kato, dar anaiptol neaišku, ar nusižengta. Galbūt tau derėtų šiek tiek 
išsiaiškinti, prieš šokant į spaudą. 

Baudžiamųjų bylų gynėjas advokatas Hiustone pasakė: „Galbūt 
tai ir nusižengimas, bet atsižvelgiant į visą vaizdą, manau, tas vyrukas 
didvyris. Norėčiau jį ginti priešais prisiekusiuosius.“ 

Priešais prisiekusiuosius? Elmas Lerdas vylėsi greito, tylaus ma- 
žučio kaltės pripažinimo ir paskui tik pliaukštelėjimo per ranką. Bent 
šitaip prisiminė Keitas. O kad galėtų nušviesti reikalą iš visų pusių, 


377 


ponia Kyn šnektelėjo su buvusiu Teksaso prokuroru, kuris cituotas pa- 
sakęs: „Nusikaltimas yra nusikaltimas, nesvarbu, kokios aplinkybės. 
Aš traktuočiau nė kiek ne lengviau. Tai, kad jis dvasininkas, neturi 
jokios reikšmės 

Penktas straipsnis buvo tęsinys atkaklaus aiškinimosi, kas dė- 
josi gubernatūroje nykstančiomis valandomis iki egzekucijos. Iki šiol 
būriui žurnalistų nepavyko susekti ką nors iš gubernatūros, kuris 
pripažintų matęs savo išpažintį atliekančio Bojeto vaizdo įrašą. Elek- 
troninis laiškas iš „Fleko juridinės firmos“ atsiųstas 15.11, ir Robis 
tikrai padarė savo serverio duomenis prieinamus. Gubernatūra — ne. 
Nieko nebuvo gaunama. Artimi gubernatoriaus padėjėjai ir dešimtys 
ne tokių artimų žengė koja į koją ir tylėjo. Tai veikiausiai pasikeis, kai 
prasidės tyrimai ir ims skristi visokie subpoena*, pradės vieni į kitus 
rodyti pirštais. 

6.02 ryto suskambo telefonas. Skambinančiojo tapatybė aparate 
nurodyta kaip „Nežinoma“. Keitas sugriebė ragelį atsiliepti, kol skam- 
butis nepažadino vaikų. Žmogus ryškiu akcentu, galbūt prancūzas, 
pasakė ieškąs dvasiškojo tėvo Keito Šrouderio. 

— O kas jūs toks? 

— Antuanas Didjė, iš Le Monde, Paryžiaus laikraščio. Norėčiau 
pasikalbėti apie Dramo reikalą. 

— Apgailestauju, komentarų neturiu. 

Keitas padėjo ragelį ir laukė, kol vėl suskambės. Taip ir įvyko. Jis 
pačiupo ragelį, trumpai metė „Jokių komentarų, sere“ ir vėl padėjo 
ragelį. Namuose buvo keturi telefonai, ir Keitas puolė prie visų nu- 
spausti mygtuko „Netrukdyti. Miegamajame budo Deina. 

— Kas skambina? — paklausė ji, trindamasi akis. 

— Prancūzas. 

— Kas? 

— Kelkis. Diena gali būti ilga. 


Lazarusas Flintas, pirmas rytiniame Teksase juodaodis parkų 
prižiūrėtojas, daugiau kaip trisdešimt metų buvo atsakingas už Raš 


* Iš lot. subpoena duces tecum — „atsinešk su savimi“ — teismo šaukimas pateikti nurody- 
tus dokumentus (teisės terminas). 

Pointo palei Raudonąją upę priežiūrą ir pastaruosius devynerius me- 
Jarber šeima ir draugai keliaudavo ir rengdavo budynes. Stebėjo juos 
daug metų. Kartkartėmis jie vis pasirodydavo ir susėsdavo kyšulyje 
prie laikinai pastatyto kryžiaus. Sėdėdavo, verkdavo ir degindavo 
žvakes, visą laiką žvelgdami tolyn į upę, lyg ta būtų ją nusinešusi. Lyg 
tikrai žinotų, kad tai paskutinė jos atilsio vieta. Kartą metuose, per 
Nikolės dingimo metines, jos motina atlikdavo savo kasmetinę piligri- 
mystę į Raš Pointą, visada supama filmavimo kamerų, visada raudanti 
ir duodanti valią savo jausmams. Jie vėl degindavo žvakes, kraudavo 
aplinkui kryžių gėles, atsinešdavo atmintines, primityvius meno kūri- 
nėlius ir visaip prirašinėtus plakatus. Pasilikdavo ligi tamsos ir išvyk- 
davo sukalbėdami prie kryžiaus maldą. 

Lazarusas buvo kilęs iš Slouno ir niekada netikėjo Dontės kalte. 
Vienas jo sūnėnas buvo pasodintas už vagystę įsilaužus, dėl kurios jis 
buvo niekuo dėtas, ir Lazarusas, kaip ir daugelis Slouno juodųjų, nie- 
kada nepasitikėjo policija. Jie sučiupę ne tą žmogų, sakydavo jis daug 
kartų, iš tolo stebėdamas besiardančius Nikolės šeimą ir draugus. 

Antradienį iš pat ryto, dar ilgai prieš kam nors atvykstant į Raš 
Pointą, Lazarusas pastatė savo sunkvežimaitį pikapą šalia šventos vie- 
tos ir pamažu, metodiškai pradėjo išmontuoti čia susikaupusį šlamštą. 
Iš žemės išrovė kryžių — per tuos metus čia stovėjo keletas kryžių, 
kiekvienas didesnis už paskutinįjį. Iškėlė vašku apvarvėjusį granito 
luitą, ant kurio žmonės statydavo žvakes. Ten buvo keturios Nikolės 
fotografijos, dvi — laminuotos ir dvi — įrėmintos, po stiklu. „Labai 
daili mergina, — mąstė Lazarusas, dėdamas fotografijas į pikapą. 
— Baisi mirtis, bet, antra vertus, tokia buvo ir Dontės“ Jisai surinko 
porcelianines rungtynių striksių figūrėles, molines lenteles su įspaus- 
tais užrašais, bronzinius dalykėlius be įžiūrimos prasmės, gluminan- 
čias aliejaus drobes ir krūvas nuvytusių gėlių. 

Jo nuomone, visa tai — kėbulas šiukšlių. 

„Kaip viskas nuėjo perniek, — mąstė Lazarusas nuvažiuoda- 
mas. — Perniek energija, laikas, ašaros, emocijos, neapykanta, viltis, 
maldos. Mergina visą laiką buvo vos už penkių valandų kelio nuo čia, 
kažkieno kito užkasta Misūrio kalvose. Jos niekada nebūta arti Raš 
Pointo.“ 

Antradienį, 12.15, Polas Kofis įžengė į teisėjo Henrio kabinetą. 
Nors ir priešpiečių metas, jokio maisto nebuvo matyti. Teisėjas Henris 
pasiliko prie savo rašomojo stalo, o Kofis atsisėdo į gilų odinį krėslą, 
sau gerai pažįstamą. 

Nuo penktadienio vakaro Kofis nepaliko savo trobelės. Pirma- 
dienį nepaskambino į prokuratūrą, ir jos personalas nieko nežinojo, 
kur jis yra. Du jo pasirodymai teisme, abu pirmininkaujant teisėjui 
Henriui, buvo atidėti. Prokuroras atrodė sulysęs, pavargęs, išblyškęs, 
su dar tamsesniais paakiais. Buvo dingęs jam įprastas prokuroriškas 
pasipūtimas. 

— Kaip šiomis dienomis jums einasi, Polai? — maloniai kreipėsi 
teisėjas. 

— Būdave ir geriau. 

— Aš tuo neabejoju. Ar jūs ir jūsų personalas vis dar dirba prie 
teorijos, kad Dramas ir Bojetas buvo susimokę? 

— Mes tam skiriame šiek tiek dėmesio, — atsakė Kofis, žvelgda- 
mas į langą sau po kairei. Užmegzti akių kontaktą Kofiui buvo sunku, 
bet teisėjui Henriui — ne. 

— Galbūt galėčiau kuo padėti, Polai. Jūs ir aš, taip pat ir likęs pa- 
saulis šiuo metu puikiai žino, kad tokia juokinga teorija yra ne kas kita, 
kaip tik nesveika, nevykusi, desperatiška pastanga išgelbėti savo kailį. 
Polai, paklausykite manęs, jūsų kailio negalima išgelbėti. Niekas jūsų 
neišgelbės. Ir jeigu vis kaišiosite tą dviejų bendrininkų teoriją, mieste 
būsite išjuoktas. Antra dar blogiau — tai tik sukels daugiau įtampos. 
Ši teorija nepraeis, Polai. Nesilaikykite jos įsikibęs. Nieko neregistruo- 
kite teismui, nes jeigu bandysite taip padaryti, aš iškart atmesiu. Pa- 
mirškite tai, Polai. Šiuo metu pamirškite apie viską savo pareigose. 

— Jūs man siūlote pasitraukti? 

— Taip. Nedelsiant. Jūsų karjera baigsis nešlovingai; perlipkite 
per tai, Polai. Kol neišeisite iš posto, juodieji siautės gatvėse. 

— Tarkime, aš nenoriu atsistatydinti? 

— Negaliu jūsų priversti, bet galiu padaryti, kad panorėtumėte. 
Esu čia teisėjas, Polai, skelbiu nutartį dėl kiekvieno prašymo kiekvie- 
noje byloje. Pirmininkauju visuose teismo procesuose. Kol jūs apy- 
gardos prokuroras, jūsų įstaiga nieko iš manęs negaus. Nė neteikite 

prašymo, nes aš jo nesvarstysiu. Niekam nereikškite kaltinimo, nes aš 
panaikinsiu kaltinimus. Neprašykite bylos nagrinėjimo, nes šią savaitę 
esu apsivertęs darbais. Nieko, Polai, nieko. Jūs ir jūsų personalas ne- 
galėsite daryti nieko. 

Kofis alsavo pro burną, raukydamasis į teisėją, mėgindamas su- 
virškinti ką tik pasakytus jo žodžius. 

— Tai gana griežta, teisėjau. 

— Jeigu to reikia, kad būtumėte išguitas iš pareigų. 

— Galėčiau įregistruoti skundą. 

Teisėjas Henris nusijuokė. 

— Esu aštuoniasdešimt vienerių ir traukiuosi į pensiją. Man nu- 
sispjaut. 

Kofis pamažu atsistojo ir nuėjo prie lango. Prašneko nugara į 
teisėją: 

— Jeigu atvirai, tai ir man nusispjaut, Elajau. Aš tik noriu iš- 
sigauti iš čia, padaryti pertrauką, pabėgti. Man tik penkiasdešimt 
šešeri, esu pakankamai jaunas ir galiu užsiimti kuo nors kitu. — Ilga 
pauzė — Kofis pirštu braukė lango stiklą. — Dieve, negaliu patikėti, 
teisėjau. Kaip tai atsitiko? 

— Visi buvo nerūpestingi. Prastas policijos darbas. Kai nėra 
įrodymų, lengviausias būdas nusikaltimui išsiaiškinti — tai išgauti 
prisipažinimą. 

Kofis apsisuko ir žengtelėjo kelis žingsnius rašomojo stalo link. 
Jo akys buvo sudrėkusios, rankos drebėjo. 

— Negaliu meluoti, teisėjau. Jaučiuosi sumautai. 

— Aš suprantu. Irgi taip jausčiausi esamomis aplinkybėmis. 

Kofis ilgai stebeilijo sau į batus. Pagaliau tarė: 

— Aš pasitraukiu, Elajau, jeigu to reikia. Turbūt tai reiškia ne- 
eilinius rinkimus. 

— Galimas daiktas, bet noriu kai ką pasiūlyti. Kai atsistatydinsi- 
te, paveskite vadovauti Grimbelui — jis geriausias iš jūsų pavaduotojų. 
Sukvieskite didįjį žiuri ir pareikškite kaltinimą Bojetui dėl padaryto 
nusikaltimo. Kuo greičiau, tuo geriau. Tai nuostabiai simboliškas 
veiksmas — mes, teismų sistema, faktiškai pripažįstame savo klaidą ir 
dabar mėginame ją atitaisyti, baudžiamąja tvarka persekiodami tikrąjį 
žudiką. Šitaip pripažinę, labai nuraminsime jausmus Sloune. 

Kofis linktelėjo ir paspaudė teisėjui ranką. 

Per dieną Keito kabinete Šv. Morkaus bažnyčioje daug kartų 
skambėjo telefonas. Į daugelį telefonų skambučių atsiliepė Šarlotė 
Džanger, pasakydama, kad dvasiškasis tėvas šiuo metu nepasiekiamas 
komentuoti. Vėlai į pavakarę Keitas pagaliau atvyko. Visą dieną jis 
slėpėsi ligoninėje lankydamas sergančiuosius, toli nuo telefono skam- 
bučių ir landžių reporterių. 

Jo paprašyta Šarlotė registravo visus skambinančiuosius, ir savo 
kabinete, užsirakinęs duris ir išjungęs telefoną, Keitas ištyrinėjo są- 
rašą. Reporteriai skambino iš visur: nuo San Diego iki Bostono, nuo 
Majamio iki Portlando. Iš trisdešimt devynių šeši skambučiai buvo iš 
Europos laikraščių, vienuolika — iš Teksaso. Vienas reporteris pasi- 
sakė skambinąs iš Čilės, bet Šarlotė, spręsdama iš akcento, nebuvo tuo 
tikra. Trys Šv. Morkaus parapijiečiai skambino pasiskųsti. Jiems nepa- 
tiko, kad jų pastorius buvo apkaltintas įstatymo pažeidimų; iš tikrųjų, 
jis atrodė tai pripažįstąs. Du parapijiečiai skambino pareikšti savo 
susižavėjimo ir paramos. Tačiau ta istorija dar neprasibrovė į rytinį 
Topikos laikraštį. Tai atsitiks kitą dieną, ir Keitas tikėjosi, kad ta pati 
fotografija bus paskleista po visą jo gimtąjį miestą. 

Šešiametis Lukas dalyvavo europietiškojo futbolo rungtynėse 
prie dirbtinio apšvietimo, o kadangi buvo antradienis, Šrouderių 
šeima pavalgė savo pamėgtoje picerijoje. Berniukai atsigulė miegoti 
21.30, Keitas su Deina — 22.00. Juodu svarstė, ar nakčiai palikti 
telefonus nutildytus, bet galiausiai sutarė mygtuko „Netrukdyti“ ne- 
nuspausti ir tikėtis geriausia. Jeigu tik paskambintų vienas reporteris, 
juodu nutildysią telefonus. 23.12 telefonas suskambo. Keitas dar ne- 
miegojo, tad pačiupo ragelį ir atsiliepė: 

— Alio? 

— Pastoriau, pastoriau, kaip laikomės? 

Trevisas Bojetas. Iš anksto numatydamas tokį neįtikimą įvykį, 
Keitas buvo įtaisęs prie savo telefono magnetofonėlį, tad dabar nu- 
spaudė mygtuką „Įrašyti“ ir atsakė: 

— Sveiki, Trevisai. 

Deina kaipmat atsibudo. Paknopstom išsiropštė iš lovos, spragte- 
lėjo šviesos jungiklį, pagriebė savo mobilųjį telefoną ir suskato rinkti de- 
tektyvo Lango numerį — žmogaus, su kuriuo buvo susitikę du kartus. 

— Ką šiomis dienomis veikiate? — paklausė Keitas. 

Tiesiog pora senų draugų. Langas jam buvo pasakęs palaikyti po- 
kalbį su Bojetu kaip įmanoma ilgiau. 

— Vis kilnojuosi šen bei ten, vienoje vietoje negaliu per ilgai užsi- 
būti, — liežuvis jam sunkiai vertėsi, žodžius tarė lėtai. 

— Vis dar Misūryje? 

— Ne, palikau Misūrį anksčiau už jus, pastoriau. Esu tai čia, tai ten. 

— Užmiršote savo lazdą, Trevisai. Palikote ant lovos. Kodėl taip 
padarėte? 

— Man jos nereikia, niekada nereikėjo. Šiek tiek perdėjau, pas- 
toriau, prašom man atleisti. Turiu auglį, bet jis pas mane jau seniai. 
Meningeoma, ne glioblastoma. Pirmo laipsnio. Gėrybinis draugelis. 
Kartkartėmis apsireiškia, bet abejoju, ar mane pribaigs. Lazda buvo 
lyg ginklas, pastoriau, naudojau ją savigynai. Gyveni reabilitacijos 
centre su šutve galvažudžių ir niekada nežinai, kada tau gali prireikti 
ginklo. 

Fone skambėjo kantri muzika; veikiausiai jisai skambino iš kokio 
nors nutriušusio baro. 

— Betgi jūs šlubčiojote. 

— Na, baikite, pastoriau, jeigu pasiramsčiuoji lazda, tai privalai 
šiek tiek šlubčioti, kaip manote? 

— Iš kur man žinoti, Trevisai? Kai kurie žmonės jūsų ieško. 

— Tokia jau mano gyvenimo istorija. Jie niekada manęs nesuras. 
Kaip ir nesurado Nikolės. Ar ją jau palaidojo, pastoriau? 

— Ne. Jos laidotuvės ketvirtadienį. Dontės — rytoj. 

— Galėčiau ten slapčia paslampinėti aplinkui ir stebėti, kaip Ni- 
kolė laidojama. Ką jūs apie tai manote, pastoriau? 

Puiki mintis. Jie ne tik jį sučiups, bet dar ir primuš. 

— Manau, turėtumėte, Trevisai. Juk esate laidotuvių priežastis. 
Atrodo priderama. 

— Kaip ta žavutė jūsų žmonelė, pastoriau? Kertu lažybų, jud- 
viem, žmonės, smagu. Ji tokia puiki. 

— Liaukitės, Trevisai. 

„Kalbėkis su juo, neleisk padėti ragelio.“ 

— Jūs daug mąstote apie Dontę Dramą? 

— Iš tikrųjų tai ne. Būtume turėję žinoti, kad tie žmonės ten ne- 
norės mūsų klausytis. 

— Jie būtų klausęsi, Trevisai, jeigu būtumėte išėjęs į priekį 
anksčiau. Jeigu pirmiau būtume suradę palaikus, egzekucija nebūtų 
įvykusi. 

— Vis verčiate man kaltę, a? 

— O kaip kitaip, Trevisai? Turbūt jūs vis dar laikote save auka, 
tiesa? 

— Nežinau, kuo save laikau. Tačiau žinote, ką jums pasakysiu, 
pastoriau? Man reikia surasti moterį, suprantate, ką turiu galvoje? 

— Klausykitės manęs, Trevisai. Pasakykite, kur dabar esate, ir aš 
atvažiuosiu jūsų pasiimti atgalios į Topiką. Išvyksiu tuoj pat. Vėl at- 
liksime kelione automobiliu, tik mudu vieni. Man nesvarbu, kur esate. 
Jus būsite čia uždarytas, o paskui perduotas į Misūrį. Nors kartą pa- 
sielkite teisingai, Trevisai, ir niekas daugiau nenukentės. Padarykime 
tai, bičiuli. 

— Nemėgstu kalėjimo, pastoriau. Prisižiūrėjau jo pakankamai, 
kad žinočiau. 

— Betgi jums atsibodo skriausti žmones, Trevisai. Žinau, kad 
atsibodo. Juk pats man taip sakėte. 

— Galbūt. Turiu eiti, pastoriau. 

— Paskambinkite man bet kuriuo laiku, Trevisai. Aš nemėginu 
atsekti tų skambučių. Tik noriu su jumis pasikalbėti. 

Telefono linija nutilo. 

Po valandos į Šrouderių namus atvyko detektyvas Langas, išklau- 
sė įrašo. Jiems pavyko atsekti skambutį iki pavogto mobiliojo telefono 
savininko Linkolne, Nebraskoje. 

edulingos pamaldos už Dontę Dramą turėjo būti laikomos 

Betelio afrikiečių metodistų bažnyčioje, normaliai talpinan- 
čioje 250 žmonių. Bet įspraudus į kiekvieną įmanomą tarpelį sulanks- 
tomąsias kėdes ir sausakimšai užpildžius choro galeriją, o vyresnie- 
siems ir jaunimui stovint palei sienas dviem eilėmis, sutilpti galėdavo 
net iki 350 besimeldžiančiųjų. Kai buvo paskelbta, kad pamokos iš 
naujo dar neprasidės, telefono skambučiais planai pakeisti. Pamaldos 
perkeltos į aukštesniosios vidurinės mokyklos sporto salę su 2000 vie- 
tų. Laikas paskirtas 13.00, o po to iškart Dontė turėjo būti palaidotas 
Grinvudo kapinėse šalia savo tėvo. 

Vidudienį sporto salėje jau buvo mažų mažiausia 2000 žmonių, 
ir dar daugiau kantriai laukė, kad galėtų patekti vidun. Dontės karstas 
pastatytas viename gale, po pakelta krepšinio lenta, ir apsuptas didžiu- 
le jūra gražių gėlių kompozicijų. Ekrane virš karsto dailus šypsantis jo 
veidas pasitikdavo ateinančiuosius atsisveikinti. Jo šeimynykščiai 
sėdėjo pirmoje eilėje ant sulankstomųjų kėdžių ir žmonėms slenkant 
vidun narsiai laikėsi, sveikindamiesi su draugais, apkabindami paša- 
liečius, stengdamiesi išsaugoti savitvardą. Šalia gėlių stovėjo jo baž- 
nyčios choras, giedodamas ir tyliai niūniuodamas teikiančius paguodą 
spiričiuelus. Chorui akomponavo senu „Baldwin“ pianinu panelė Daf- 
nė Delmor, dievota senmergė, kadaise mėginusi, gana nesėkmingai, iš- 
mokyti Dontę Dramą fortepijono pagrindų. Dešinėje nuo karsto buvo 
įrengta nedidelė pakyla su pulteliu kalbėtojui ir mikrofonu, o priešais 
šiuos eilėmis ant sulankstomųjų kėdžių drauge sėdėjo Slouno „Kariai“, 
netrūko nė vieno žaidėjo, taip pat instruktorių ir trenerių. Jie išdidžiai 
vilkėjo savo mėlynosiomis džersio uniformomis. Išskyrus futbolinin- 
kus, kur ne kur matėsi vienas kitas baltas veidas, bet nedaug. 

Žiniasklaida sugrūsta į aptvarą — tikra šio žodžio prasme. 
Griežtai nurodinėjami Marvino Dramo, reporteriai su savo vaizdo 
kameromis buvo suginti glaudžiu būriu priešingame salės gale, po kita 
krepšinio lenta, ir atskirti eile kėdžių, surištų geltona policijos juosta. 
Stambūs juodaodžiai jaunikaičiai tamsiais kostiumais stovėjo prie pat 
juostelės ir stebėjo reporterius, kurie buvo perspėti neišleisti nė garso. 
Jiems pagrasinta, kad bent kiek tam nusižengę bus išmesti laukan ir 
automobilių aikštelėje, visai galimas daiktas, turės sulaužytą koją. Šei- 
mai, kaip ir visam miestui, reporteriai jau įgriso. 

Roberta išmintingai nusprendė karstą laikyti užvožtą. Nenorėjo, 
kad paskutinis Dontės vaizdas liktų kaip lavono be gyvybės ženklų. Ji 
suprato, kad stebės daugybė žmonių, ir pageidavo, kad jie matytų jį 
šypsantį. 

Dvidešimt minučių po pirmos sporto salė buvo pilnut pilnutėlė. 
Durys uždarytos. Choras nutilo, ir dvasiškasis tėvas Džonis Kentis už- 
lipo ant pakylos prie pultelio. 

— Esame čia švęsti gyvenimą, — kreipėsi jis, — o ne gedėti dėl 
mirties. 

Tai nuskambėjo gerai, ir atsiliepė daugybė „Amen, tačiau nuo- 
taika toli gražu nebuvo šventiška. Atmosfera pritvinkusi liūdesio, bet 
paeinančio ne iš netekties. Liūdesį kėlė pyktis ir neteisybė. 

Pirmą maldą sukalbėjo dvasiškasis tėvas Vilberas Vudsas, baltasis 
Pirmosios suvienytosios Slouno metodistų bažnyčios pastorius. Sedri- 
kas anksčiau jam paskambino ir pakvietė, o pastorius kvietimą mielai 
priėmė. Jis pasakė gražią maldą, apsistodamas ties meile, gebėjimu 
atleisti ir, svarbiausia, teisingumu. Engiamieji neturi likti engiami. 
Atsakingieji už neteisybę privalo kada nors patys stoti priešais teisin- 
gumą. Dvasiškojo tėvo Vudso balsas skambėjo tyliai, bet tvirtai, ir jo 
žodžiai nuramino susirinkusiuosius. Stovinčio ant pakylos užmerkto- 
mis akimis, iškeltomis rankomis ir apnuoginta visiems pamatyti siela 
baltojo pastoriaus vaizdas numaldė daug užgautų jausmų, tegul ir tik 
tam kartui. 

Dontė niekada nekalbėjo apie savo laidotuves. Todėl muziką, 
kalbėtojus ir apeigų tvarką parinko jo motina, ir tai atspindės tvirtą 
šeimos krikščionišką tikėjimą. Dontė sakė atsižadėjęs tikėjimo, bet jo 
motina niekada tuo netikėjo. 

Choras giedojo „Tik einu arčiau Tavęs“, ir liejosi ašaros. Kai kam 

neišlaikydavo nervai, garsius emocinius proveržius sekė raudos ir ai- 
manos. Kai viskas kiek aprimo, atėjo eilė dviem velionį šlovinančioms 
kalboms. Pirmąją pasakė vienas iš buvusių Dontės komandos drau- 
gų, jaunas vyras, dabar daktaras Dalase. Antrąją — Robis Flekas. Kai 
Robis ėjo į pakylą, žmonės kaipmat visi atsistojo ir pradėjo santūriai 
ploti. Čia buvo bažnytinės apeigos; į plojimus ir sveikinimo šūksnius 
šnairai žiūrėta, bet dėl kai kurių dalykų nieko nepadarysi. Ilgai Robis 
stovėjo pakyloje, linksėdamas publikai, šluostydamasis akis, priimda- 
mas reiškiamą susižavėjimą ir apgailestaudamas, kad jam tenka čia 
dalyvauti. 

Kaip žmogui, pastarąsias kelias dienas niršusiam ant pasaulio ir 
traukusiam į teismą kiekvieną, stojusį jam skersai kelio, Robio komen- 
tarai buvo stebėtinai romūs. Jis niekada nesuprato meilės ir atlaidumo 
banalybių, į priekį buvo varomas troškimo keršyti. Bet jautė, kad bent 
šiuo momentu turėtų sušvelninti savuosius kumštininko instinktus ir 
tiesiog pamėginti laikytis gražiai. Buvo sunku. Jis kalbėjo apie Dontę 
kalėjime, apie daugybę apsilankymų pas jį, ir net gebėjo sukelti šiek 
tiek juoko, perpasakodamas Dontės žodžius apie maistą mirtininkų 
Aygelyje. Perskaitė ištraukas iš dviejų Dontės laiškų ir vėlgi surado juo- 
se humoro. Baigė papasakodamas apie paskutiniąsias savo akimirkas 
su Donte. Jis pasakė: 

— Paskutinis Dontės noras buvo, kad kurią nors dieną, kai tiesa 
išaiškės ir Nikolės žudikas bus nustatytas, kurią nors dieną, kai jis bus 
išteisintas ir jo vardas amžinai nuplautas, šeima ir draugai susitiktų 
kapinėse prie jo kapo, surengtų vaišes ir pasauliui pasakytų, kad Don- 
tė Dramas yra nekaltas. Donte, mes jau ketiname surengti vaišes! 

Keturiolikmetis Sedriko sūnus Emitas perskaitė šeimos laišką 
— ilgą, širdį dreskiantį atsisveikinimą su Donte, ir padarė tai su tokia 
savitvarda, jog buvo baisu. Sugiedotas dar vienas himnas, paskui dva- 
siškasis tėvas Kentis valandą sakė pamokslą. 


Keitas ir Deina stebėjo laidotuves tiesiogiai per kabelinę televizi- 
jąjos motinos namuose Lorense, Kanzase. Šiame mieste praėjo Deinos 
jaunystė. Jos tėvas buvo miręs, o motina, anksčiau dėsčiusi sąskaitybą 
Kanzaso universitete, išėjusi į pensiją. Išsodinę berniukus prie mokyk- 
los, Keitas su Deina nusprendė leistis į kelią, pasidaryti dienos išvyką 

ir išsigauti iš miesto. Mat prie bažnyčios vis atvažiuodavo reporteriai. 
Skambėjo telefonai. Šio ryto Topikos laikraščio pirmajame puslapyje 
puikavosi jo — kartu su Robiu, Marta ir Aronu — nuotrauka, ir Keitas 
jau buvo pavargęs nuo dėmesio ir klausimų. O dar kažkur aplink su- 
kiojosi Bojetas, fantazuodamas apie jo žmoną. 

Bilė, jo uošvė, pasisiūlė paruošti priešpiečius, ir juodu kaipmat 
sutiko. Kol jie stebėjo laidotuves, Bilė vis kartojo: 

— Negaliu patikėti, kad tu ten buvai, Keitai. 

— Ir aš. Ir aš negaliu patikėti. 

Tai vyko taip toli ir taip seniai, tačiau užsimerkęs Keitas vis dar 
uodė dezinfekuojamųjų priemonių kvapą, vartojamų valyti vienutei, 
kurioje laukė Dontė, ir girdėjo aiktelėjimus, kai užuolaidos buvo ati- 
trauktos ir šeima pamatė jį ant ratukinių neštuvų, jau su įstatytais į 
venas vamzdeliais. 

Stebint laidotuves, jam sudrėko akys, išvydus taip šiltai pasitin- 
kamą Robį, o kai Dontės brolėnas skaitė atsisveikinimą, suvis pradėjo 
riedėti ašaros. Pirmą kartą nuo tada, kai paliko Teksasą, Keitui užėjo 
noras ten sugrįžti. 


Dontė paguldytas amžinajam atilsiui ilgame nuožulnios kalvos 
šlaite, Grinvudo kapinėse, kur buvo laidojami daugelis Slouno juodųjų. 
Diena apniuko ir tapo žvarbi. Karsto nešėjai įsitempę stengėsi nunešti 
Dontę paskutinius penkiasdešimt jardų. Priešais karstą žengė būgni- 
ninkų būrys, ir drėgname ore aidėjo pastovus, tikslus ritmas. Šeima 
sekė įkandin karsto, kol šis buvo atsargiai padėtas ant kauburio, pas- 
kui įsitaisė ant aksomu uždengtų kėdžių, per kelis colius nuo šviežiai 
supiltų žemių. Laidotuvininkai glaudžiai susibūrė aplinkui purpurinį 
gedulo tentą. Dvasiškasis tėvas Kentis tarė kelis žodžius, paskaitė iš 
Šventojo Rašto, paskui pasakė paskutinį „sudie“ kritusiam jų broliui. 
Dontė nuleistas į duobę šalia savo tėvo. 

Praslinko valanda, ir žmonės pamažu skirstėsi. Roberta su šeima 
dar pasiliko po tentu, stebeilydami į nuleistą karstą ir pabirusius ant jo 
grumstus. Su jais pasiliko ir Robis — vienintelis ne šeimos narys. 


*** 

19.00 į vykdomąjį posėdį susirinko Slouno municipaliteto taryba 
svarstyti detektyvo Driu Kerberio ateities. Apie posėdį jis buvo infor- 
muotas, bet nepakviestas. Durys užrakintos; dalyvavo tik šeši tarybos 
nariai, meras, municipaliteto juriskonsultas ir sekretorius. Vienintelis 
juodaodis tarybos narys pradėjo posėdį pareikalaudamas, kad Kerbe- 
ris tučtuojau būtų išvytas ir kad municipalitetas vienbalsiai priimtų 
rezoliuciją, smerkiančią save patį už tai, kaip dorojosi su Dontės Dra- 
mo reikalu. Netruko paaiškėti, kad nieko nevyks vienbalsiai. Gana 
sunkiai, bet taryba nusprendė atidėti, tegul ir trumpam, bet kokių 
rezoliucijų priėmimą. Jie imsis šių keblių dalykų žingsnis po žingsnio. 

Municipaliteto juriskonsultas perspėjo, kad tučtuojau išvyti 
Kerberio negalima. Kaip kiekvienam žinoma, ponas Flekas įregistra- 
vęs didžiulį ieškinį municipalitetui, ir išvyti Kerberį reikštų prisiimti 
atsakomybę. 

— Galime jam pasiūlyti ankstyvą pensiją? 

— Jis čia tarnauja tik septyniolika metų. Neturi į ją teisės. 

— Juk negalime jo laikyti policijoje. 

— Gal metams ar dviem perkelti jį į Parkų ir rekreacijos skyrių? 

— Tokiu atveju bus neatsižvelgiama, ką jis padarė Dramo byloje. 

— Taip, tikrai. Jį reikia išvyti. 

— Taigi, kaip suprantu, mes, municipalitetas, ketiname ginčyti 
ieškiniu iškeltus priekaištus? Nejau rimtai ketiname pareikšti, kad 
mūsų atsakomybės čia nėra? 

— Tokia pradinė mūsų draudimo teisininkų pozicija. 

— Tai išvykime juos ir suraskime teisininkų, turinčių sveiko proto. 

— Štai ką mums reikia padaryti: pripažinti, kad mūsų politika 
nebuvo teisinga, ir sureguliuoti šią bylą. Ir kuo greičiau, tuo geriau. 

— Kodėljūs toks tikras, kad mūsų politika nebuvo teisinga? 

— Ar skaitėte laikraščius? Turite namie televizorių? 

— Nemanau, kad viskas taip aišku. 

— Todėl, kad niekada nematydavote to, kas akivaizdu. 

— Mane tai piktina. 

— Piktinkitės kiek norite. Jeigu manote, kad turėtume ginti 
municipalitetą nuo Dramų šeimos, esate nekompetentingas ir priva- 
lėtumėte atsistatydinti. 

— Ir šiaip galiu atsistatydinti. 

— Puiku, ir pasiimkite kartu su savimi Kerberį. 

— Kerberis turi ilgą tarnybos lapą su netinkamo elgesio įrašais. 
Jo apskritai nebūtų reikėję samdyti ir būtų derėję jau seniai atleisti. 
Tai municipaliteto kaltė, kad jis vis dar čia, ir, esu tikras, tai iškils teis- 
me, tiesa? 

— O taip. 

— Teisme? Ar kas nors čia pasisako, kad šioje byloje turėtume eiti 
į teismą? Jeigu taip, tai jums reikia patikrinti intelekto koeficientą. 

Dvi valandas debatai šėlo nevaldomi. Kartkartėmis visi šeši tar- 
tum kalbėjo vienu metu. Skambėjo grasinimai, įžeidinėjimai, daugybė 
vienas kito plūdimų ir nuomonių persivertimų, bet konsensuso ne- 
prieita, nors visiems atrodė, kad municipalitetas turėtų daryti viską, 
kas įmanoma, kad būtų išvengta ieškinio nagrinėjimo teisme. 

Galop jie balsavo: trys — už tai, kad Kerberį reikia pribaigti, trys 
— kad derėtų palaukti ir pažiūrėti. Esant lygiam rezultatui, meras 
balsavo, kad juo reikia atsikratyti. Detektyvai Džimas Morisis ir Nikas 
Nydhamas anuomet dalyvavo maratoninėje kvotoje, per kurią išgau- 
tas lemtingas prisipažinimas, bet abu jau buvo palikę Slouną ir išsikėlę 
į didesnių miestų policijos valdybas. Policijos viršininkas Džo Redfor- 
das prieš devynerius metus ėjo pavaduoto pareigas ir kaip toks beveik 
niekaip nebuvo įsivėlęs į Jarber dingimo tyrimą. Pasiūlyta jį irgi išvyti, 
bet pritarimo nesulaukta. 

Tuomet ponas Varneris iškėlė klausimą dėl ašarinių dujų ant- 
puolio praėjusio ketvirtadienio vakarą „Civitan“ parke ir pareikalavo, 
kad municipalitetas pasmerktų jų panaudojimą. Po dar vienos karštų 
debatų valandos jie nusprendė tolesnę diskusiją atidėti. 


Trečiadienį vėlai vakare gatvės buvo tuščios ir ramios. Po savaitės 
susibūrimų, protestų, ūžavimų ir kai kuriais atvejais — įstatymų pa- 
žeidimų, demonstrantai, protestuotojai, geriljos, kovotojai — ar dar 
kaip jie save vadino — pavargo. Tegul ir sudegintų visą miestą bei su- 
trikdytų gyvenimą jame visiems metams, Dontė vis tiek liks ramiai 
ilsėtis Grinvudo kapinėse. Keletas susirinko Vašingtono parke išgerti 
alaus ir pasiklausyti muzikos, bet net ir jiems tapo nebeįdomu svaidyti 
akmenis ir plūsti policiją. 

Vidurnaktį duoti įsakymai, ir nacionaliniai gvardiečiai greitai, 
tyliai pasitraukė iš Slouno. 


41 SKYRIUS 


vyskupo kvietimas atėjo elektroniniu paštu ketvirtadienį 

anksti iš ryto ir buvo patvirtintas trumpu telefoniniu pokal- 
biu, per kurį neaptarta nieko svarbaus. 9.00 Keitas ir Deina vėl leidosi į 
kelią, šįsyk pietų kryptimi, valstijas jungiančia magistrale I-35 Vičitos 
link. Vairuodamas Keitas prisiminė tokią pat kelionę vos prieš savaitę 
— tuo pačiu automobiliu, skambant tai pačiai radijo stočiai, tik su la- 
bai skirtingu keleiviu. Jis pagaliau įtikino Deiną, kad Bojetas ganėtinai 
pamišęs, jog imtų jos tykoti. Žmogus buvęs suimtas begalę kartų, tad 
nėra pats gudriausias iš laisvėje besibastančių nusikaltėlių. Bet kol jis 
nebus sučiuptas, Keitas nepaleisiąs žmonos iš akių. 

Keitas numojo į savo pareigas ir bažnyčią. Visuomeninė Deinos 
veikla ir kasdieniais darbais perpildyti planai atidėti į šalį. Šiuo metu 
buvo svarbiausia tik šeima. Jeigu jie būtų turėję daugiau pasirinkimo 
ir pinigų, Keitas ir Deina būtų susisodinę berniukus ir pasiėmę į ilgą 
kelionę. Deina buvo susirūpinusi dėl savo vyro. Jam teko tapti liudi- 
ninku nepaprastai trikdančio įvykio, amžinai neduosiančios ramybės 
tragedijos, ir nors jis visiškai negalėjo jos sustabdyti ar kaip nors įsi- 
kišti, vis dėlto liko labai prislėgtas. Kelis kartus žmonai pasakė, koks 
nešvarus jis jautėsi po egzekucijos, kaip norėjo nueiti kur nors ir 
palįsti po dušu, apsivalyti nuo prakaito, purvo, nuovargio ir bendri- 
ninkavimo šiame nusikaltime. Jis negalėjo miegoti ir valgyti, o prie 
berniukų labai stengėsi toliau kaip niekur nieko juokauti ir žaisti su 
jais, bet tą darė prisiversdamas. Keitas atrodė esąs kažkur toli, ir die- 
noms slenkant ji pradėjo suvokti, kad jam vis dar tai neišeina iš galvos. 
Buvo tartum pamiršęs apie bažnyčią. Neužsimindavo apie pamokslą 
ar ką nors susijusio su ateinančiu sekmadieniu. Ant jo rašomojo stalo 
susikaupė krūva telefono žinučių, laukiančių, kad į jas būtų atsakyta. 

Jis prispyrė pavaduojantį dvasininką pirmininkauti parapijiečių tre- 
čiadienio vakaronei, pasiteisindamas migrena. Jo niekada nekamavo 
migrena, jis niekada neapsimesdavo sergąs ir niekada jokiomis ap- 
linkybėmis neprašydavo, kad kas nors jį pavaduotų. Kai neskaitydavo 
apie Dramo bylą ar nesidomėdavo mirties bausmės klausimu, Keitas 
stebėdavo nuolatines kabelinės televizijos žinias, kai kuriuos jų seg- 
mentus — daug kartų. Kažkas tvenkėsi. 


Vyskupas, be galo stambus, rutulys, o ne žmogus, vadinosi Sai- 
monas Pristeris. Buvo atsidavęs Bažnyčiai ir absoliučiai neturėjo ką 
kita veikti, kaip tik smulkmeniškai vadovauti sau pavaldiems. Nors 
vos įkopęs į šeštą dešimtį, atrodė ir elgėsi kaip gerokai senesnis, buvo 
visai nuplikęs, tik su vienodais plaukų lopinėliais virš ausų ir grotes- 
kišku pilvu, atsikišusiu ir nepadoriai nukarusiu virš klubų. Niekada 
neturėjo žmonos, kuri bartų jį dėl svorio ar žiūrėtų, kad abi jo kojinės 
būtų vienodos, arba ką nors darytų su dėmėmis ant marškinių. Kal- 
bėjo romiais, lėtais žodžiais, dažniausiai sunėręs priešais save rankas, 
lyg lauktų, kad kiekvienas žodis ateitų jam iš aukščiau. Už nugaros jis 
buvo pravardžiuojamas Vienuoliu, paprastai meiliu tonu, nors daž- 
nai ir kitaip. Du kartus per metus, antrą kovo sekmadienį ir trečiąjį 
— rugsėjo, Vienuolis spirdavosi sakyti pamokslą Topikos Šv. Morkaus 
bažnyčioje. Jis atbaidydavo publiką. Tas nedaugelis, kurie ateidavo 
jo klausytis, buvo tvirčiausi iš ganomųjų, bet šiuos Keitas, Deina ir 
kitas pastorato personalas turėdavo įprašinėti, kad dalyvautų. Dėl 
skystai susirenkančių klausytojų Vienuolis buvo pernelyg susirūpinęs 
Šv. Morkaus parapijos gerove. „Jeigu tu tik žinotum“, — mąstė Keitas, 
nepajėgiantis įsivaizduoti didesnės publikos kitose bažnyčiose per 
Vienuolio turnė. 

Susitikimas nebuvo neatidėliotinas, nors pirmiausia atsiųstas 
elektroninis laiškas prasidėjo taip: „Gerbiamasis Keitai: esu didžiai su- 
sirūpinęs...' Saimonas pasiūlė priešpiečius, savo mėgstamą pramogą 
galbūt kurią nors ateinančios savaitės dieną, bet Keitas mažai ką kita 
turėjo veikti. Tiesą sakant, greita išvyka į Vičitą teikė jam dingstį pa- 
likti miestą ir praleisti dieną kartu su Deina. 

— Neabejoju, jūs tai jau matėte, — prabilo Saimonas, kai jie kaip 
reikiant įsitaisė prie stalelio su kava ir šaldytos tešlos raguoliais. 

Jis turėjo rankoje Topikos redakcijos vedamojo, išspausdinto ry- 
tiniame Topikos laikraščio numeryje, kopiją. Tą straipsnį Keitas buvo 
perskaitęs tris kartus prieš saulei patekant. 

— Mačiau, — patvirtino Keitas. 

Kalbantis su Vienuoliu, visada saugiau pasakyti kaip įmanoma 
mažiau žodžių. Pastarasis puikiai gebėdavo nusitverti nereikalinguo- 
sius, sudėlioti juos kartu ir it virve užveržti tau kaklą. 

Sunėręs rankas po to, kai atsikando raguolio, kuris taip ir nebuvo 
galutinai suvalgytas, nes stambus trupinys liko prilipęs prie apatinės 
lūpos, Vienuolis tarė: 

— Šioje vietoje nesupraskite manęs klaidingai, Keitai. Mes jumis 
didžiuojamės. Kas per drąsa. Paleidote atsargumą vėjais ir išlėkėte į 
karo zoną gelbėti žmogaus gyvybės. Nuostabu, tikrai. 

— Dėkui jums, Saimonai, bet neprisimenu, kad būčiau jautęsis 
toks narsus. Aš tik sureagavau. 

— Taip, taip. Betgi jūs turėjote būti pasibaisėjęs. Kaip ten buvo? 
Siautėjimas, mirtininkų flygelis, šalimais Bojetas? Turėjo būti siau- 
binga. 

Mažiausia, ko norėjo Keitas — tai papasakoti tą istoriją, bet Vie- 
nuolis atrodė toks trokštantis viską išgirsti. 

— Na, Saimonai, juk skaitėte laikraščius, — Keitas mėgino išsi- 
sukti. — Žinote, kas įvyko. 

| — Keitai, patenkinkite mano smalsumą. Kas iš tikrųjų įvyko? 

Tad Keitas save kamavo, tenkindamas Vienuolio smalsumą. Kas 
penkiolika sekundžių pastarasis įsiterpdavo išgąstingu „Neįtikėtina! 
arba sukvaksėdamas „Vaje, vaje!“ Sykį, kai jis lingavo galva, trupinys 
atšoko nuo apatinės lūpos ir nukrito į kavą, bet Vienuolis to nepaste- 
bėjo. Savo pasakojime kaip baigiamąjį skirsnį Keitas pasirinko šiurpi- 
nantį Bojeto telefono skambutį. 

— Vaje, vaje. 

Kaip Vienuoliui būdinga, juodu pradėjo nuo nemalonaus dalyko, 
— redakcijos vedamojo, — o paskui perėjo prie malonesnio, — nar- 
sios Keito kelionės į pietus, — ir staiga sugrįžo prie tikrojo šio susiti- 
kimo tikslo. Pirmose dviejose redakcijos vedamojo pastraipose Keitas 
buvo giriamas už drąsą, bet tai buvo tik apšilimas. Likusioje vedamojo 
dalyje jis pliektas už tai, kad sąmoningai nusižengė įstatymui, nors re- 

daktoriams, kaip ir teisininkams, buvo sunku paaiškinti, koks tiksliai 
tai nusižengimas. 

— Spėju, jūs gaunate aukščiausio lygio teisinę konsultaciją, — 
tarė Vienuolis, akivaizdžiai trokštantis duoti savąją būtinos konsulta- 
cijos versiją, jeigu tik Keitas paprašytų. 

— Turiu gerą advokatą. 

— Ir? 

— Nagi, Saimonai. Juk gerai suprantate, kas yra santykių konfi- 
dencialumas. 

Perkrautas Vienuolio stuburas įstengė pastirti. Kad ir perspėtas, 
jis varė toliau: 

— Be abejo. Neketinau kaišioti nosies, kur nedera, bet šis daly- 
kas vis dėlto susilaukė mūsų dėmesio, Keitai. Esama prielaidos, kad tai 
galėtų būti tiriama kaip nusikaltimas, kad jūs, taip sakant, galėtumėte 
būti nuplikytas ir visa kita. Kažin ar tai privatus reikalas. 

— Esu dėl kai ko kaltas, Saimonai. Aš tai padariau, paprastų 
paprasčiausiai. Mano advokato nuomone, būtina prisiimti kaltę dėl 
kažkokio neaiškaus kaltinimo trukdymu teisingumui. Be kalėjimo. Tik 
nedidelė bauda. Teistumas vėliau bus panaikintas. Štai kaip. 

Vienuolis pagaliau vienu žvėrišku kąsniu sučiaumojo savo raguo- 
lį ir kurį laiką gromuliavo tai, ką išgirdo. Viską nuplovė žemyn kavos 
gurkšniu. Paskui popierine servetėle pasišluostė burną ir, kai viskas 
buvo deramai nuvalyta, paklausė: 

— Tariant, kad prisipažinsite kokią nors kaltę, Keitai, ko tikėtu- 
mėtės iš Bažnyčios? 

— Nieko. 

— Nieko? 

— Turėjau du pasirinkimus, Saimonai. Nerizikuoti, pasilikti 
Kanzase ir tikėtis, kad viskas baigsis gerai. Arba galėjau pasielgti, kaip 
pasielgiau. Mirksnį įsivaizduokite, Saimonai, jeigu būčiau pasielgęs 
kitaip, jeigu būčiau žinojęs tiesą, kas nužudė tą merginą, ir būčiau bu- 
vęs pernelyg nedrąsus imtis kaip nors veikti. Egzekucija įvykdoma ne 
tam žmogui, paskui surandami palaikai, ir visą likusį savo gyvenimą 
nešiočiausi kaltę, kad nemėginau įsikišti. Kaip jūs būtumėte pasielgęs, 
Saimonai? 

— Mes jumis žavimės, Keitai, tikrai, — švelniai atsakė Vienuolis, 
visiškai išsisukdamas nuo klausimo. — Tačiau štai kas mums rūpi: 


394 


baudžiamojo persekiojimo perspektyva. Kad vienas mūsų dvasininkas 
bus apkaltintas nusikaltimu, ir netgi labai viešai. 

Vienuolis dažnai vartodavo žodį „mums“, kai norėdavo įrodyti 
savo teisumą, tartum visi svarbiausi krikščioniškojo pasaulio lyderiai 
būtų susitelkę į bet kurį neatidėliotiną reikalą, Vienuolio turimą savo 
darbotvarkėje. 

— Ojeigu aš prisiimsiu kaltę? — paklausė Keitas. 

— To turėtų būti išvengta, jeigu apskritai įmanoma. 

— Bet jeigu aš būsiu priverstas? 

Vienuolis sujudėjo visa didžiule savo mase, pasitampė nukarusį 
kairės ausies lezgelį, paskui sunėrė rankas, lyg pasirengdamas maldai. 

— Pagal mūsų sinodo politiką derėtų pradėti drausminę procedū- 
rą. To pareikalautų bet koks baudžiamasis nuosprendis. Keitai, tikiu, 
jūs suprantate. Negalima, kad mūsų dvasininkai eitų su savo advoka- 
tais į teismą, stotų priešais teisėjus, prisipažintų kaltę, būtų nuteisti, 
o žiniasklaida dėl to verstųsi per galvą. Ypač dėl bylos, tokios kaip ši. 
Pagalvokite apie Bažnyčią, Keitai. 

— Kaip aš būsiu nubaustas? 

— Apie tai dar per anksti kalbėti. Tuo rūpinsimės vėliau. Aš tik 
norėjau pirmiau pasišnekėti, štai ir viskas. 

— Išsiaiškinkime, Saimonai. Labai tikėtina, kad manes laukia 
drausminė nuobauda: arba būsiu suspenduotas, arba man bus pa- 
siūlyta išeiti, o galbūt būsiu išmestas iš dvasininkų luomo už tai, kad 
padariau kažką tokio, ką jūs laikote pasigėrėtina, o Bažnyčia labai tuo 
didžiuojasi. Tiesa? 

— Tiesa, Keitai, bet neužbėkime įvykiams už akių. Jeigu jums pa- 
vyks išvengti baudžiamojo persekiojimo, problemos nebeliks. 

— Ir po to visi ilgai ir laimingai gyvens. 

— Kažkas panašaus. Tik nuolat mus informuokite. Mes verčiau 
norime išgirsti naujienas iš jūsų, o ne iš laikraščių. 

Keitas linktelėjo, jo mintys jau klaidžiojo kažkur toli. 


Ketvirtadienio rytą pamokos aukštesniojoje vidurinėje mokyk- 
loje prasidėjo be incidentų. Atvykusius mokinius pasveikino futbolo 
komanda, vėl vilkinti savąja namų rungtynių džersio apranga. Prie 
įėjimo buvo taip pat treneriai ir striksės, visi šypsantys, spaudžiantys 

rankas ir besistengiantys kurti susitaikymo nuotaiką. Viduje, vesti- 
biulyje, su mokiniais ir mokytojais šnekučiavosi Roberta, Sedrikas, 
Marvinas ir Andrėja. 


Nikolė Jarber palaidota privačiomis apeigomis ketvirtadienį 
16.00 valandą, praėjus beveik lygiai savaitei po Dontės Dramo egzeku- 
cijos. Oficialių laidotuvių ar atmintinių pamaldų nebuvo; Ryva papras- 
čiausiai nebuvo tam linkusi. Du artimi draugai jai patarė, kad į dide- 
les, prašmatnias pamaldas nedaug kas susirinks, nebent būtų įsileisti 
reporteriai. Be to, Pirmoji baptistų bažnyčia neturėjo savo namų, ir 
mintis, kad reiktų juos pasiskolinti iš kurios nors konkuruojančiosios 
denominacijos, neviliojo. 

Gausios policijos pajėgos arčiau neprileido filmavimo kamerų. 
Ryvai tie žmonės įgriso. Pirmą kartą per devynerius metus ji vengė 
viešumos. Pasitarusi su Volisu, pakvietė beveik šimtą giminių ir drau- 
gų. Susirinko faktiškai beveik visi. Buvo keletas žymesnių, kurie ne- 
pasirodė. Nikolės tėvas nepakviestas, nes nepasivargino stebėti egze- 
kucijos, nors, kaip Ryva turėjo sau po laiko prisipažinti, ir pati troško, 
kad jos nebūtų stebėjusi. Ryvos pasaulyje viskas labai susikomplikavo, 
ir nepakviesti Klifo Jarberio šiuo momentu atrodė tinkama. Vėliau ji 
dėl to gailėsis. Bet nesigailės nepakvietusi Driu Kerberio ir Polo Kofio, 
dviejų žmonių, kurių dabar neapkentė. Tai jie ją suklaidino, išdavė ir 
taip giliai įskaudino, kad niekada nebeatsigausianti. 

Kaip neteisingo nuosprendžio architektai Kerberis ir Kofis turėjo 
vis ilgėjantį aukų sąrašą. Prie šio pridurta ir Ryva su savo šeima. 

Brolis Ronis, jau pavargęs nuo Ryvos, kaip ir nuo žiniasklaidos, 
vadovavo apeigoms su prislopintu orumu, tinkamu šiai progai. Jis 
kalbėjo ir skaitė iš Šventojo Rašto, tuo pat metu pastebėdamas suglu- 
musius ir apstulbusius dalyvaujančiųjų veidus. Visi buvo baltieji ir visi 
anksčiau tvirtai tikėjo, kad priešais juos bronziniame karste esančius 
palaikus prieš daugelį metų nusinešė Raudonoji upė. Jeigu kada nors 
jie ir jautė nors menkiausią simpatiją Dontei Dramui ir jo šeimai, slėpė 
tai nuo savo pastoriaus. Mėgavosi mintimi apie atpildą ir egzekuciją 
taip pat, kaip ir jis. Brolis Ronis mėgino susitaikyti su Dievu ir rasti 
atleidimą. Įdomu, klausė savęs, kiek iš čia dalyvaujančiųjų daro tą pat. 


396 


Tačiau jis nenorėjo nieko įžeisti, ypač Ryvos, tad jo pamokslas buvo 
nužymėtas lengvesniais akcentais. Jis niekada nepažinojo Nikolės, 
bet sugebėjo nupasakoti merginos gyvenimą pagal tai, ką išgirdo iš 
jos draugų. Patikino visus, kad Nikolė visus metus buvusi danguje su 
savo Tėvu. Danguje nėra sielvarto, taigi ji pamiršusi paliktų mylimųjų 
kančias. 

Giesmė, atlikta solo, dar perskaityta ištrauka iš Šventojo Rašto, 
ir pamaldos baigėsi greičiau nei per valandą. Nikolė Jarber galiausiai 
susilaukė deramų laidotuvių. 


Polas Kofis išlaikė iki tamsos, kad galėtų prasmukti į savo kabine- 
tą prokuratūroje. Išspausdino kompiuteryje trumpą atsistatydinimo 
laišką ir elektroniniu paštu nusiuntė teisėjui Henriui, o kopiją — teis- 
mo sekretoriui. Šiek tiek ilgesnį paaiškinimą išspausdino savo per- 
sonalui ir išsiuntinėjo taip pat elektroniniu paštu, nesivargindamas 
patikrinti korektūros klaidų. Paskubomis išvertė savo rašomojo stalo 
vidurinio stalčiaus turinį į dėžę, pasičiupo dar šį tą vertinga, kiek galė- 
jo panešti. Po valandos paskutinį kartą jis išėjo iš prokuratūros. 

Pasikrovęs automobilį, pasuko į vakarus — į ilgą kelionę, ku- 
rios galutinis tikslas veikiausiai bus Aliaska. Neturėjo jokio aiškaus 
maršruto, jokių realių planų ir jokio noro artimoje ateityje sugrįžti į 
Slouną. Būtų geriausia niekada nesugrįžti, bet kai Flekas alsuoja ug- 
nimi jam į sprandą, Kofis žinojo, kad tai neįmanoma. Bus partemptas 
atgal dėl visokio pobūdžio piktnaudžiavimų tarnyba — vargingas su 
priesaika duodamų parodymų išgavimas tęsis dienų dienas ir, tikėtina, 
baigsis susitikimu su valstijos teisininkų kolegijos drausminiu komite- 
tu, galbūt sunkiu išmėginimu su federaliniais tyrėjais. Jo ateitis nebus 
graži. Kalėjimo perspektyva negrėsė, tuo jis buvo gana tikras, bet taip 
pat žinojo, kad nepajėgs išsilaikyti finansiškai ir dirbti pagal profesiją. 

Polas Kofis buvo žluges ir tai suprato. 

isos parduotuvės prekybos centre užsidarė 21.00, ir iki 

21.15 Lilė Ryd išjungė kasos aparatus, nuspaudė kontrolinį 
laikrodį, užfhiksuodama savo darbo pabaigą, suaktyvino signalizaciją ir 
užrakino abejas prabangių moteriškų prekių skyriaus, kur ji dirbo ve- 
dėjos pavaduotoja, duris. Paliko prekybos centrą pro tarnybinį išėjimą 
ir greitai nužingsniavo prie savo automobilio, folksvageno „Vabalo“, 
pastatyto tarnautojams skirtoje aikštelės zonoje. Labai skubėjo, nes 
už pusės mylios sporto bare jos laukė vaikinas. Atsirakindama auto- 
mobilio dureles pajuto kažką už savęs sujudant ir išgirdo žingsnio 
dunkstelėjimą. Paskui nepažįstamas vyriškas balsas ištarė: „Ei, Lile.“ 
Akimirksniu Lilė suprato patekusi į bėdą. Ji apsisuko, suspėjo trum- 
pai pamatyti juodą pistoletą, išvydo veidą, kurio niekada nepamirš, 
ir pamėgino surikti. Stulbinamu greičiu jis užspaudė delnu jai burną, 
paliepė „Lipk į automobilį“ ir įstūmė vidun. Paskui užtrenkė vairuo- 
tojo pusės dureles, smarkai skėlė jai per veidą ir įrėmė į ausį pistoleto 
vamzdį. „Nė garso, — sušnypštė. — Ir nulenk galvą. Bemaž tiek pa- 
sibaisėjusi, kad negalėtų pajudėti, ji vis dėlto įvykdė, ką paliepta. Jis 
užvedė variklį. 

Enrikas Munesas pusvalandį protarpiais snūduriavo laukdamas, 
kol jo žmona baigs savo pamainą prekybos centro maisto skyriaus 
šeimyniniame restorane. Buvo pasistatęs automobilį eilėje tarp kitų 
dviejų tuščių transporto priemonių. Dar pusiau miegantis ir giliai 
įsmukęs į sėdynę jis pastebėjo užpuolimą. Žmogus tartum pasirodė 
iš niekur ir žinojo, ką daro. Turėjo ginklą, bet juo nemosikavo. Jis pri- 
veikė merginą, pernelyg apstulbintą, kad priešintųsi. Kai tik „Vabalas“ 
su užpuoliku prie vairo trūktelėjo pirmyn, Enrikas sureagavo instink- 
tyviai. Užvedė savojo pikapo variklį, įstūmė atbulinę pavarą, pavažiavo 

atgal, paskui visu greičiu šovė į priekį. Pasivijo „Vabalą , užsukantį už 
sustatytų automobilių eilės galo, ir suvokdamas padėties rimtumą ne- 
sudvejojo jį taranuoti. Jam pavyko išvengti keleivio pusės durelių, kur 
sėdėjo mergina — įsirėžė į dešinę priekinę padangą. Iškart po susidū- 
rimo Enrikas pagalvojo apie pistoletą ir prisiminė savąjį palikęs namie. 
Siekęs po sėdyne, sugriebė nupjautą beisbolo lazdą, kurią čia laikydavo 
dėl visa ko, peršoko per „Vabalo“ priekį ir užpuolikui beišlipant tvojo 
lazda į blizgantį glotnų jo pakaušį. Vėliau savo draugams jis pasakos, 
jog pojūtis buvo toks, lyg perskeltų melioną. 

Vyriškis tysojo išdrikęs ant asfalto, ir Enrikas dėl tikrumo vožė 
jam darsyk. Pistoletas buvo tik žaislinis, bet atrodė kaip tikras. Lilę 
ištiko isterija. Visas epizodas truko ne ilgiau kaip minutę, bet mergina 
jau buvo beįsitempianti košmarui. Išsiropštusi iš automobilio, pasine- 
šė bėgti. Bruzdesys pritraukė kitus. Per kelias minutes prisistatė pre- 
kybos centro apsauga, paskui policija ir greitukė. Enrikas atsitraukė 
nuo savo belaisvio ir pradėjo pasakoti, kas nutiko. 

Užpuolikas kišenėje neturėjo nei piniginės, nei tapatybės doku- 
mento, nieko, tik 230 dolerių grynaisiais. Jis atsisakė atskleisti savo 
pavardę. Ligoninėje padarius rentgenogramą nustatytas kaukolės 
įskilimas, padarytas Enriko, ir kiaušinio didumo smegenų auglys. Ne- 
laimėliui suteikta būtina pagalba ir jis paguldytas į saugomą palatą. 
Tyrėjai paėmė užpuoliko pirštų atspaudus, o detektyvai pamėgino jį 
apklausti. Sužeistas ir apdujęs nuo vaistų žmogus nieko jiems nepa- 
sakė. Į palatą tai užeidavo, tai iš jos išeidavo po kelis policininkus ir 
detektyvus, kol galiausiai vienas iš jų padarė išvadą: 

— Manau, tai tas tipas Bojetas, — sušnabždėjo, ir staiga visi kiti 
pamanė tą patį. 

Bet vyriškis tai neigė. Po dviejų valandų buvo palyginti pirštų at- 
spaudai ir tapatybė nustatyta. 


Dešimt valandų anksčiau, kitoje pasaulio pusėje, virš dykumos 
netoliese Faludžos centriniame Irake susidūrė du sraigtasparniai 
„Black Hawk“ ir žuvo devyniolika Nacionalinės gvardijos Teksaso da- 
linio karių. Ši tragedija buvo kaip tik tai, ko gubernatoriui Niutonui 
reikėjo. Bariui ir Veinui kone euforiškai pritariant, trise jie nusprendė, 
kad gubernatorius turėtų išskubėti į Iraką pademonstruoti tikros va- 

dovystės kare su terorizmu. Kelionė taip pat jį išstumsianti į platesnę 
areną ir suteiksianti daug filmuotos medžiagos ateičiai. O svarbiausia, 
tai padės jam išdanginti savo subine iš Teksaso. 

Jo personalas karštligiškai darbavosi: pertvarkyti numatyti pla- 
nai, gautas kariškių leidimas, pasirūpinta, kad žurnalistai būtų dera- 
mai perspėti, plūktasi dėl kitų kelionės smulkmenų. Anksti penktadie- 
nio rytą gubernatorius, Veinas ir Baris susitiko trumpai pasitarti. 

— Vakar vakarą sučiuptas Bojetas, — pranešė Veinas, pažvelgęs į 
savo nešiojamąjį kompiuterį. — Prie prekybos centro Overlando par- 
ke, Kanzase, jis užpuolė merginą. Seksualinio smurto neįvyko. Jisai 
saugomas. 

— Jis buvo Kanzase? — nustebo gubernatorius. 

— Taip. Sumanus vaikinas. 

Gubernatorius palingavo galva, negalėdamas patikėti. 

— Penkiasdešimt valstijų, o jis lieka Kanzase. Avinas. Kokios pas- 
kutinės žinios iš Slouno? 

— Visa Gvardija pasitraukė, — atsakė Baris. — Vakar vakarą at- 
sistatydino apygardos prokuroras. Visi kūnai palaidoti. Gatvėse ramu, 
jokių gaisrų. Pamokos vakar atnaujintos be incidentų, o futbolo ko- 
manda šįvakar žaidžia išvykoje, su Lafkinu. Pirmyn, „Kariai“. 

Gubernatorius pasiėmė kažkokį pranešimą. Baris kaitino savo 
nešiojamąjį kompiuterį. Visi trys buvo suvarge ir išsisėmę, irzlūs ir 
šiek tiek pagiringi. Maukė kavą, kramtėsi nagus — niekada nebūtų 
pagalvoję, kad bus tokie susijaudinę dėl kelionės į Iraką. 

— Ponai, už dvylikos dienų turime egzekuciją, — paskelbė gu- 
bernatorius. — Ką ketiname daryti? 

Veinas didžiuodamasis savimi atsakė: 

— Aš viską suderinau. Įkaliau keletą taurelių su vyresniuoju 
teisės stažuotoju apeliaciniame teisme. Jie aiškiai linkę kuriam laikui 
kitą atidėti. Aš jam pasakiau, kad mums irgi neskubu. Drifčio Takerio 
advokatui pasiųsta žinia, kad jis turėtų ką nors įregistruoti — bet 
ką, tiesiog sugalvoti kokią nors beprotišką pretenziją, kad bausmės 
vykdymo data būtų nukelta, ir įregistruoti prašymą pageidautina iki 
17.00. Teismas parodys nepaprastą susidomėjimą pono Takerio byla ir 
išleis įsakymą, be pridėtos nuomonės, bet sustabdys egzekuciją iki ko- 
kio nors neapibrėžto termino ateityje, o paskui Takerio bylą numarins. 
Kurią nors dieną jis veikiausiai skaitys mūsų nekrologus. 

— Man tai patinka, — nusišypsojo gubernatorius. — O kada nu- 
matyta dar kita? 

— Iki liepos nieko, po aštuonių mėnesių. 

— Po aštuonių mėnesių. Oho. 

— Taip. Mums pasisekė. 

Gubernatorius kreipėsi į Barį: 

— Kaip šįryt reikalai? 

— Čia ar šalyje? — paklausė Baris. 

— Visur. 

— Čionai, žinoma, svarbiausia žinia — du „Black Hawk“ Irake, 
bet ir Dramas vis dar išlieka pirmuosiuose puslapiuose. Vakar palaido- 
ta ta mergina — irgi bent dešimtyje laikraščių tai įdėta į pirmuosius 
puslapius. Dar daugiau redakcijų vedamųjų, visuose reikalaujama 
moratoriumo. Kovotojai prieš mirties bausmę pašėlę. Sekmadienį čia 
rengiamame mitinge jie tikisi dvidešimt penkių tūkstančių žmonių. 

— Kur? 

— Prie Kapitolijaus, kitapus gatvės. Bus zoologijos sodas. 

— O mes būsime mielojoje Faludžoje, — nusišiepė gubernatorius. 

— Negaliu sulaukti, kol ten atsidursime, — pritarė Veinas. 

Baris tęsė: 

— O šalies fronte daugmaž tas pat. Skambios kairiųjų frazės, iš 
dešinės — nedaug. Ohajo ir Pensilvanijos gubernatoriai atvirai kalba 
apie moratoriumą, kol mirties bausmė bus giliau išnagrinėta. 

— Beveik teisingai, — sumurmėjo Niutonas. 

— Daug triukšmo iš jos abolicionistų, bet viskas pradeda skam- 
bėti vienodai. Taip smarkiai perlenkiama, kad riksmai tampa mono- 
toniški. 

— O kaip viešosios nuomonės apklausos? 

Baris atsistojo ir pasimankštino kojas. 

— Anksti šįryt kalbėjausi su Vilsonu. Šiuo klausimu prarasta 
dešimt punktų, bet 61 procentas Teksase registruotų rinkėjų vis dar 
už mirties bausmę. Atrodo, aš laimiu lažybas, vaikinai. Mokėkite. 
Stebinantys skaičiai moratoriumo klausimu. Šešiasdešimt vienas pro- 
centas tebetrokšta mirties bausmės, bet beveik 50 procentų pasisako 
už kokią nors pertrauką. 

— Tie procentai sumažės, — autoritetingai pareiškė Veinas. — 
Tegul tik sukrėtimas šiek tiek nurimsta. Palaukite iki kito įsibrovimo 

į namus, kai bus išžudyta nekalta šeima, ir liaudis Dramą užmirš. Už- 
mirš moratoriumą ir prisimins, kodėl jie yra už mirties bausmę. 

Gubernatorius atsistojo ir nuėjo prie savo pamėgtojo lango. Apa- 
čioje, gatvėje, protestuotojai iškėlę plakatus marširavo šaligatviu pir- 
myn ir atgal. Jų buvo tartum visur: prie gubernatūros rūmų, kiekvie- 
noje Kapitolijaus vejoje ir priešais apeliacinio teismo paradines duris 
— su plakatais, šaukte šaukiančiais: MES UŽSIDAROME PENKTĄ.. EIKI- 
TE VELNIOP. Nuo pagyvenusių hipių iki „Studentų prieš mirties baus- 
mę“ — visi peržengė etnines ir socialines ribas. Niutonas neapkentė 
jų, tai ne jo Žmonės. 

— Ponai, aš apsisprendžiau, — rimtai pareiškė gubernatorius. — 
Nesu už moratoriumą, nešaukiu neeilinės įstatymų leidžiamųjų rūmų 
sesijos jam aptarti. Taip pasielgti reikštų surengti spektaklį. Jau ir taip 
prieš mus gana problemų. Nereikia, kad įstatymų leidžiamasis organas 
surengtų dar vieną cirką. 

— Reikia informuoti žiniasklaidą, — priminė Baris. 

— Parenkite pareiškimą. Tegul jį paskelbia, kai pakilsime skristi 
į Iraką. 


Penktadienį popiet Keitas nuvyko į Elmo Lerdo kontorą trumpai 
pasitarti. Deina turėjo parsivežti vaikus iš mokyklos ir negalėjo daly- 
vauti, bet ir nepasakytum, kad labai to norėjo. Kai Bojetas buvo jau su- 
imtas, Keitas nebesibaimino paleisti jos vienos, o Deinai reikėjo pabūti 
kelias valandas be savo vyro. 

Paskutinis Bojeto užpuolimas ir po to sekęs areštas buvo plačiai 
nušviečiami spaudoje, ir keletas akmenų mesta į Keito daržą. Cituo- 
tas Leilės tėvas, neva pasakęs: „Šiek tiek kaltės tenka ir tam liuteronų 
dvasininkui Topikoje“, ir tas istorijos aspektas įgijo pagreitį. Žvelgiant 
į nusikalstamą Bojeto praeitį, Leilės Ryd šeima lengviau atsikvėpė, kad 
užpuolimas bent kiek toliau nenuėjo, bet tebepyko, jog toks profesio- 
nalus žagintojas buvo laisvėje ir galėjo traumuoti jų dukterį. Anksty- 
vieji reportažai taip iškreipė medžiagą, kad buvo galima ją perskaityti 
taip, lyg Keitas būtų padėjęs Bojetui ištrūkti iš kalėjimo ir pabėgęs su 
juo į Teksasą. 

Elmas paaiškino, kad kalbėjosi su apygardos prokuroru, ir nors vis 
dar nėra artimiausių ketinimų persekioti Keitą baudžiamąja tvarka, pa- 

dėtis lieka neaiški. Jokie sprendimai dar nepriimti. Apygardos proku- 
roras susilaukia reporterių telefono skambučių ir jam tenka išklausyti 
karštų žodžių. 

— Ką geriausiu atveju jūs spėjate? — paklausė Keitas. 

— Planas toks pats, Keitai. Vis šnekučiuosiuosi su apygardos 
prokuroru, ir jeigu jis pajudės į priekį, mes paruošime susitarimą dėl 
kaltės pripažinimo — su bauda, bet be kalėjimo. 

— Jeigu pripažinsiu kaltę, veikiausiai susidursiu su kokiais nors 
drausminiais Bažnyčios veiksmais. 

— Kuo nors rimtu? 

— Kol kas niekas neaišku. 

Juodu sutarė po kelių dienų vėl susitikti. Keitas parvažiavo į 
Šv. Morkaus bažnyčią ir užsidarė savo kabinete. Visai neįsivaizdavo, 
kokį pamokslą sekmadienį sakys, ir nebuvo nusiteikęs prie jo dirbti. 
Ant rašomojo stalo gulėjo krūva telefono žinučių, daugelis iš reporte- 
rių. Prieš valandą skambino Vienuolis, ir Keitas jautė pareigą sužinoti, 
ko jo viršininkas nori. Juodu kalbėjosi kelias minutes — pakankamai 
ilgai, kad Keitas suprastų mintį. Bažnyčia didžiai susirūpinusi dėl vie- 
šumo ir tikimybės, kad vienas iš jos dvasininkų galėtų būti apkaltin- 
tas. Pokalbis buvo trumpas ir baigėsi sutarus, kad ateinantį antradienį 
Keitas atvyks į Vičitą dar kartą susitikti su Vienuoliu. 

Vėliau, kol Keitas tvarkėsi stalą ir rengėsi išeiti savaitgalio, vidaus 
telefonu paskambinusi jo sekretorė pranešė, kad linijoje laukia kaž- 
koks žmogus iš „Abolish Texas Executions grupės. Keitas atsisėdo ir 
pakėlė ragelį. Skambinantysis prisistatė Teriu Miuleriu, vykdomuoju 
ATeXX direktoriumi, ir pirmiausiai padėkojo Keitui, kad įstojo į jų or- 
ganizaciją. Jie sužavėti turėti jį savo gretose, ypač atsižvelgiant į sąsają 
su Dramo byla. 

— Taigi jūs buvote ten, kai jis mirė? — paklausė Miuleris, aiškiai 
suintriguotas ir besistengiantis išgauti kokių nors smulkmenų. Glaus- 
tai apibendrindamas Keitas palietė svarbiausius to įvykio momentus 
ir, idant pakeistų temą, pasiteiravo apie ATeXX ir dabartinę jos veiklą. 
Toliau pokalbyje Miuleris užsiminė priklausąs Vieningajai liuteronų 
bažnyčiai Ostine. 

— Tai nepriklausoma bažnyčia, prieš dešimtmetį atsiskyrusi nuo 
Misūrio sinodo, — paaiškino jis. — Miesto centre, netoliese Kapitoli- 

jaus, labai aktyvi kongregacija. Mums patiktų, jeigu kuriuo nors laikų 
atvyktumėte pakalbėti. 

— Labai miela iš jūsų, atsakė Keitas. Mintis, kad galėtų būti pa- 
geidaujamas kaip kalbovas, užklupo jį nepasirengusį. 

Juodviem baigus kalbėtis, Keitas įėjo į tos bažnyčios svetainę in- 
ternete ir prastūmė ten valandą. Vieningoji liuteronų bažnyčia — ge- 
rai įsitvirtinusi, turėjo per keturis šimtus narių ir įspūdingi jos maldos 
namai buvo pastatyti iš raudonojo Teksaso granito, tokio paties, kaip 
ir valstijos Kapitolijaus rūmai. Aktyviai veikė politiškai ir socialiai, 
rengė seminarus ir paskaitas, aprėpiančias temas nuo benamystės li- 
kvidavimo Ostine iki kovos su krikščionių persekiojimu Indonezijoje. 

Vyresnysis jos pastorius traukėsi į pensiją. 


43 SKYRIUS 


d 
gs atšventė Padėkos dieną pas Deinos motiną Loren- 


se. Anksti kitą rytą Keitas ir Deina paliko berniukus pas jų 
močiutę ir iš Kanzas Sičio nuskrido į Dalasą, kur išsinuomojo auto- 
mobilį ir per tris valandas pasiekė Slouną. Ten važinėjosi po miestą, 
apžiūrinėdami įdomesnes vietas — Baptistų bažnyčią, futbolo aikštę 
su statoma nauja spaudos lože, apanglėjusius tuščių pastatų likučius, 
teismo rūmus ir Robio kontorą buvusioje geležinkelio stotyje. Sloune 
atrodė labai ramu: municipaliteto darbininkų brigados po visą Pagrin- 
dinę gatvę kabino kalėdines girliandas. 

Iš savo pirmo apsilankymo prieš dvi savaites Keitas apie patį 
miestą mažai ką prisiminė. Jis pasakojo Deinai apie nuolatos tvyran- 
čius dūmus ir nepaliaujamą sirenų kauksmą, bet, žvelgiant atgal, tada 
jis buvo toksai sukrėstas, jog viską prisiminė neaiškiai. Tuo metu jam 
nė neatėjo į galvą, kad kada nors sugrįš. Jis turėjo prižiūrėti Bojetą; ar- 
tėjo egzekucija; reikėjo surasti palaikus; visur reporteriai. Viskas buvo 
klaikus chaosas, ir jo protas vos pajėgė su tuo dorotis. Dabar, važinė- 
jantis pavėsingomis miesto centro gatvėmis, jam buvo sunku patikėti, 
kad Slounas neseniai buvo okupuotas Nacionalinės gvardijos. 

Puota prasidėjo apie penktą popiet, ir kadangi temperatūra siekė 
netoli septyniasdešimties*, jie susirinko prie baseino, kur Robis šiai 
progai buvo išsinuomojęs stalus ir kėdes. Čia buvo visa jo frma — su 
antrosiomis pusėmis ir partneriais. Anksti atvyko teisėjas Henris su 
žmona. Viena didele banga užplūdo visas Dramų klanas, bene dvi de- 
šimtys, kartu su mažais vaikais. 

Keitas sėdėjo šalia Robertos. Nors abu tuomet, kai mirė Dontė, 


* Pagal Farenheitą, t. y. apie 23 *C. 

buvo tame pačiame liudininkų kambaryje, iš tikrųjų taip ir nepasižino- 
jo. Ką pasakyti? Iš pradžių pokalbis ėjosi sunkiai, bet netrukus juodu 
apsistojo ties jos anūkų tema. Ji dažnai šypsojosi, nors matėsi, kad 
mintimis buvo kažkur kitur. Dvi savaitės po Dontės netekties, šeima 
vis dar gedėjo, bet jie visi stengėsi mėgautis šiuo momentu. Robis pa- 
siūlė tostą — ilgą duoklę draugystei ir trumpą atminimą Dontei. Pa- 
sakė esąs toks dėkingas, kad Keitas su Deina galėjo prie jų prisidėti 
— atvažiuoti net iš Kanzaso — ir tie žodžiai susilaukė lengvų ploji- 
mų. Pašėlusi Keito skuba į pietus, stengiantis sustabdyti egzekuciją 
Dramų šeimoje, jau buvo tapusi legenda. Kai Robis pagaliau atsisėdo, 
atsistojo teisėjas Henris ir paskimbčiojo savąją vyno taurę. Jo tostas 
buvo skirtas Robertos ir jos šeimos narsai. Baigė jis pasakydamas, kad 
iš kiekvienos tragedijos iškyla kas nors gera. Po kalbų maisto tiekėjai 
pradėjo nešti į stalą storus jautienos nugarinės kepsnius grybų pada- 
že ir su tiek garnyro, kad vos tilpo į lėkštes. Jie vaišinosi gerokai iki 
nakties, ir nors Roberta gėrė tik arbatą, kiti suaugusieji mėgavosi tai 
šventei Robio parsisiųsdintu puikiu vynu. 

Keitas ir Deina pernakvojo svečių kambaryje ir išvyko anksti kitą 
rytą, dar stabtelėdami papusryčiauti Pagrindinės gatvės kavinėje, gar- 
sėjančioje karijų vafliais. Paskui vėl leidosi į kelią. Vadovaudamiesi Ro- 
bio nurodymais, už bažnyčios miesto pakraštyje juodu surado Grinvu- 
do kapines. „Kapą nebus sunku rasti, — sakė Robis. — Tik eikite taku, 
kol pamatysite šviežiai supiltą žemių kauburį.“ Pėsčiųjų takas buvo 
apaugęs išmindžiota žole. Priekyje kokių dešimties piligrimų grupelė 
laikėsi susikibę už rankų apie kapą ir meldėsi. Iki jie pasišalino, Keitas 
su Deina dėjosi apžiūrinėją kitus paminklinius akmenis. 

Dontės kapas buvo tvarkingas raudonos žemės kauburys, juo- 
siamas dešimčių gėlių puokščių. Dideliame paminkliniame akmenyje 
buvo užrašyta: „Dontė Lamaras Dramas, gimęs 1980 rugsėjo 2. Netei- 
singai Teksaso valstijos nubaustas mirtimi 2007 lapkričio 8. Čia ilsisi 
NEKALTAS ŽMOGUS.“ Per vidurį išgraviruota spalvota Dontės — su 
pečių apsaugomis ir mėlynais džersio marškinėliais, visiškai pasiren- 
gusio rungtynėms — fotografija. Keitas atsiklaupė prie paminklinio 
akmens, užsimerkė ir sukalbėjo ilgą maldą. Deina žiūrėjo apimta miš- 
rių jausmų — sielvarto dėl tragiškos netekties, atjautos savo vyrui ir 
vis neapleidžiančios sumaišties dėl to, ką juodu šiuo metu veikia. 

Prieš juodviem išeinant, Keitas greitomis pykštelėjo kapo nuo- 
trauką. Jis norėjo prisiminimo — ko nors, ką galėtų laikyti priešais 
save ant stalo. 

Konferencijų salė geležinkelio stotyje buvo nepasikeitusi. Robis 
ir Karlosas šeštadienio rytą plušėjo prie aplankų ir popierių, šūsnimis 
išmėtytų ant stalo tarp plastikinių kavos puodelių ir tuščių tešlainių 
įvynioklių. Robis surengė Deinai įspūdingą ekskursiją po kontorą, 
papildydamas ir pernelyg išpūsta jos istorija, kurios Keitui per pirmą 
savo apsilankymą pavyko išvengti. 

Pirmą kartą jie atsisveikino miškų gilumoje prie Rupo kalno ir 
tuomet nežinojo, ar kada nors bepasimatys. Dabar, po dviejų savai- 
čių, kai apsikabino, žinojo, kad tai bus ne paskutinis kartas. Robis vėl 
padėkojo Keitui už herojiškas pastangas. Keitas paprieštaravo pasaky- 
damas, kad tikrasis herojus — Robis. Abu sutiko, kad padarė nepakan- 
kamai, nors žinojo padarę viską, kas įmanoma. 

Nuvažiuoti į Ostiną truko septynias valandas. 


Sekmadienį Keitas kalbėjo žmonių perpildytoje Vieningoje liu- 
teronų bažnyčioje. Papasakojo apie neįtikimą savo kelionę į Slouną, 
o paskui — į Hantsvilį, kur yra mirties kamera. Ilgiau apsistojo ties 
mirties bausme, visapusiškai ją puldamas, ir jam susidarė įspūdis, kad 
pamokslauja bendraminčiams. 

Kadangi tai buvo oficialus bandomasis pamokslas, bažnyčia pa- 
dengė visas kelionės išlaidas. Po pamaldų Keitas ir Deina valgė prieš- 
piečius kartu su pastoriaus paieškos komitetu ir dvasiškuoju tėvu 
dr. Markusu Kolinsu, pasitraukiančiu į pensiją vyresniuoju dvasinin- 
ku ir labai gerbiamu tikinčiųjų vadovu. Per priešpiečius paaiškėjo, kad 
bažnyčios atstovai Šrouderius tiesiog įsimylėję. Vėliau, visiems ilgai 
atsisveikinant, dr. Kolinsas pašnabždėjo Keitui: 

— Čiajūs rasite nuostabius namus. 


EPILOGAS 


Gruodžio 22-4 Česterio apygardos didysis žiuri, kaip reta su- 
šauktas į posėdį šeštadienį, oficialiai apkaltino Trevisą Bojetą Nikolės 
Jarber pagrobimu, seksualiniu smurtu ir nužudymu. Laikinasis apy- 
gardos prokuroras Maikas Grimšou perėmė pareigas, gavęs griežtus 
teisėjo Elajo Henrio nurodymus pasiekti apkaltinamąją nutartį. 

Diena buvo teisėjo Henrio kruopščiai parinkta, kad sutaptų su 
devintosiomis Dontės Dramo arešto metinėmis. Tądien pirmą valandą 
žmonės susirinko į jo teismo salę dalyvauti neįprastame svarstyme. 
Robis buvo įregistravęs prašymą paskelbti Dontę Dramą nekaltu ir 
išteisintu, o valstija, atstovaujama Grimšou, šio prašymo neginčijo. 
Teisėjas Henris norėjo, kad įvykis būtų nušviestas ir paviešintas, bet 
nemėgo savo teismo salėje matyti filmavimo kamerų. Tad dalyvavo 
keletas reporterių, bet nė vienas — su filmavimo kameromis. 

Tai buvo dar vienas Robio Fleko spektaklis. Valandą jis nuodug- 
niai dėstė faktus, kokie dabar buvo žinomi, ir nurodė klaidas, melus, 
tiesos nuslėpimus ir panašiai. Svarstymo baigtis buvo aiški, tad kokio 
nors punkto jisai smulkiau neaptarė. Jam baigus, atsistojo Maikas 
Grimšou ir paskelbė: 

— Jūsų prakilnybe, Teksaso valstija neginčija nieko, ką pasakė 
ponas Flekas. 

Tuomet teisėjas Henris perskaitė trumpą nutartį, kurią akivaiz- 
džiai turėjo parengęs gerokai prieš svarstymą. Paskutinis jos sakinys 
skambėjo taip: „Taigi šis teismas, remdamasis aiškiais ir įtikinamais 
įrodymais, nustato, kad teisiamajam Dontei L. Dramui visi anksčiau 
pareikšti kaltinimai neteisingi, jis yra absoliučiai nekaltas ir pilnutinai 
išteisinamas. Nuosprendis jam visiškai panaikinamas, įrašas apie teis- 
tumą išbraukiamas. Šio teismo vardu ir Teksaso valstijos vardu reiškiu 

nuoširdų, nors ir nepakankamą, atsiprašymą Dramo šeimai.“ Teisėjas 
Henris labai teatrališkai pasirašė nutartį, paskui įteikė Robiui. Lyg 
pagal scenarijų Robis nuėjo prie barjero ir perdavė ją Robertai Dram, 
sėdinčiai pirmoje eilėje. 


Teksaso baudžiamųjų bylų apeliacinis teismas „tebetūnojo bun- 
keryje“. Kažkoks kurmis pradėjo šnabždėti, ir kai prasiveržė žinia apie 
„budintįjį teisėją, tas girdas pateko į pirmąjį puslapį. Nors teismas iš 
tikrųjų užsidarydavo 17.00, net egzekucijų dienomis, jo pirmininkas 
teisėjas Pradlou paskyrė vieną iš devynių savo kolegų, kuris faktiškai 
sėdėdavo rūmų viduje ir esą turėdavo sekti paskutinės minutės ape- 
liacijas. Iš skubos paklaikęs advokatas teoriškai galėtų paskambinti 
budinčiajam teisėjui ir gauti iš teismo kokio nors pobūdžio atsakymą. 
Tai buvo protingas sumanymas ir neretas teismams, nusveriantiems, 
gyventi ar mirti. Tačiau skandalas pratrūko pasklidus žiniai, kad nu- 
baustųjų mirtimi advokatai Teksase nieko nežinojo, jog teismas turi 
budintįjį teisėją. Jo buvimas buvo nutylimas paties teismo. Tad kai 
Dontės egzekucijos dieną 17.07 Siselė Eivis atvyko prie Teksaso bau- 
džiamųjų bylų apeliacinio teismo, vienoje rankoje laikydama dėžę po- 
pierių, o kita — belsdama į užrakintas duris, faktiškai ten viršuje savo 
kabinete sėdėjo teisėjas, tariamai viskam pasirengęs. 

Teismas paskelbė pereinąs prie elektroninės visų peticijų ir pra- 
šymų registracijos, bet paneigė, kad šitokią procedūrinę permainą pa- 
skatino Dramo byla. 

Valstijos teisėjų elgesio komisijoje įregistruotas skundas ant 
Pradlou. Praeis dveji metai, kol komisija nutars, kad nors teisėjo elg- 
tasi neprofesionaliai, bet kaip nors rimtai jis nenusikalto ir turėtų iš- 
saugoti savo pareigas. 

Prie peticijos, kuri nebuvo įregistruota, buvo pridėtas Džojaus 
Gembelo — per bylos nagrinėjimą teisme vienintelio neva savo akimis 
mačiusio liudytojo — pasirašytas afidavitas. Teisės ekspertai svarstė jo 
parodymų išsižadėjimo paskutinę minutę reikšmingumą ir ką teismas 
su tuo būtų turėjęs daryti ar būtų daręs. 

Džojus išvyko iš Slouno, o paskui ir iš Teksaso. Jis kaltino save už 
tai, kas atsitiko Dontei, ir paguodą rado tik butelyje. 

**xX* 


Gruodžio 28-ą, paskutinį 2007-ųjų penktadienį, 16.30 Keitas 
ir Deina įžengė į tuščią Topikos teismo rūmų salę, kur juos pasitiko 
Elmas Lerdas. Morališkai palaikyti atėjo Matju Bernsas, nors to Keitui 
visai nereikėjo. Pasirodė teisėjas, paskui — prokuroro pavaduotojas. 
Mažiau nei per dešimt minučių Keitas pripažino kaltę vienu punktu 
— trukdymu teisingumui. Jis nubaustas 1000 dolerių, gavo metus 
lygtinai ir dar metus lygtinai be priežiūros. Elmas Lerdas neabejojo, 
kad per trejus metus teistumas bus jam panaikintas. 

Teisėjo paklaustas, ar nori ką nors pasakyti, Keitas atsakė: 

— Taip, jūsų prakilnybe. Jeigu tik pasitaikytų proga, vėl pasielg- 
čiau taip pat. 

Į tai teisėjas replikavo: 

— Telaimina jus Dievas. 

Kaip ir tikėtasi, Vienuolis informavo Keitą, kad nedelsiant jam 
leidžiama kurį laiką neiti savo pareigų. Keitas pasakė nesivargin- 
ti — jis atsistatydinąs. Sekmadienį Keitas pranešė savo Šv. Morkaus 


eo0 ne 


liuteronų bažnyčioje Ostine, Teksase. 


Treviso Bojeto dabar laukė kalėjimas iki gyvos galvos Kanzase, 
mirties bausmė Misūryje ir Teksase. Metus trys valstijos ginčijosi, 
dažnai — viešai, ką su juo daryti. Kai Kanzaso teisėjui pasakė Misūry- 
je pasmaugęs Nikolę, šis įsakė jį perkelti į Niutono apygardą. Kadangi 
jis pakartotinai prisipažino, per bylos nagrinėjimą neturėjo jokio noro 
gintis. Šešiolika mėnesių po savo kelionės į Slouną jis buvo nuteistas 
myriop sušvirkščiant mirtiną injekciją ir persiųstas į Potosio pataisos 
centrą. 

Valstijos advokatūros etikos kolegija pašalino Kofį iš teisininkų 
sąrašo. Jis išvyko iš Slouno ir tapo užstatų laiduotoju Vake. Driu Ker- 
beris įregistravo pareiškimą dėl bankroto ir su šeima persikėlė į Teksas 
Sitį, kur susirado darbą jūros gręžinio platformoje. 

Marta Handler prasimušė į spaudą ir išleido knygą, pirmą iš ža- 
damo srauto kitų apie panašias į Dramo bylas. Jos knyga beveik metus 

laikėsi bestselerių sąraše, o santykiai su Robiu ir Dramų šeima pašlijo, 
kai jie tarp savęs nesutarė, kaip pasidalyti pinigus. 


Treviso Bojeto apkaltinimas ir Dontės Dramo išteisinimas dar 
labiau padidino spaudimą gubernatoriui Gilui Niutonui sušaukti Os- 
tine įstatymų leidžiamąjį organą, kad būtų apsvarstytos egzekucijos 
pasekmės. Gubernatorius su savo patarėjais tikėjosi, kad po tam tikro 
laiko domesys šiuo reikalu nusilps, bet taip neatsitiko. Mirties baus- 
mės priešininkai didino pastangas ir aštrino taktiką, ir juos sveikino 
didžiuma šalies spaudos. Vadovaujama senatoriaus Rodžerio Ebo iš 
Hiustono, Juodųjų frakcija tapo dar rėksmingesnė. Jų pažadas blo- 
kuoti valstijos vyriausybę, kol bus sušaukta neeilinė sesija, atrodė 
vis labiau tikėtinas. O viešosios nuomonės apklausos skaičiai krypo 
ne gubernatoriaus naudai. Aiški dauguma teksasiečių norėjo, kad 
valstija griežčiau pasižiūrėtų į savo egzekucijų reikalą. Jie vis dar no- 
rėjo mirties bausmės ir dargi su didele persvara, bet troško tikrumo, 
kad jos taikymas apsiribos tik tais, kurie iš tikrųjų kalti. Mintis apie 
moratoriumą buvo taip plačiai aptarinėjama, kad pradėjo susilaukti 
paramos. 

Galiausiai viešosios nuomonės apklausos skaičiai gubernato- 
rių Niutoną priveikė, ir jisai sušaukė į Kapitolijų 31 senatorių ir 150 
žemesniųjų rūmų narių. Kadangi pats diktavo ribas, kas galėtų būti 
svarstoma, darbotvarkė būsianti tokia: 1) rezoliucija dėl Dramo, 
2) moratoriumas egzekucijoms ir 3) sudaryti nekaltumo komisiją 
problemoms išnagrinėti. Rezoliucijai priimti prireikė trijų dienų, ir 
galutinai jai pritarus paskelbta, kad Dontė išteisintas nuo bet kokios 
kaltės, ojo šeimai suteikiama milijono dolerių kompensacija. Prieš pa- 
teikimą, — ir visi Juodųjų frakcijos nariai tam pritarė, — įstatyme 
buvo reikalaujama 20 milijonų dolerių kompensacijos, bet per įsta- 
tymo priėmimo procedūrą nudrožta beveik viskas, liko tik milijonas. 
Gubernatorius, šykštus finansų vanagas, bent tuomet, kai leisdavosi 
į lėšų rinkliavos kampaniją, išsakė įprastą savo susirūpinimą dėl „per 
didelio valdžios išlaidavimo“. Kai Houston Chronicle pirmame puslapy- 
je paskelbė straipsnį, taip pat įtraukė į jį ir faktą, kad gubernatorius 
ir jo personalas per neseniai savo atliktą kelionę į Faludžą kovoti su 
terorizmu išleido 400 000 dolerių. 

Įstatymas dėl moratoriumo įplieskė politinį karą. Pradine for- 
muluote buvo siekiama sustabdyti visas egzekucijas dvejus metus, 
o per tą laiką mirties bausmė bus išnagrinėta iš visų pusių ir visokių 
specialistų bei ekspertų grupių. Komiteto svarstymus transliavo per 
televiziją. Tarp liudijusių buvo į pensiją pasitraukę teisėjai, radikalų 
aktyvistai, gerai žinomi mokslininkai net trys vyrai, daug metų pra- 
leidę mirtininkų flygelyje, iki buvo išteisinti. Lauke už Kapitolijaus 
sienų kone kasdien vyko triukšmingos demonstracijos. Kelis kartus, 
kai mirties bausmės šalininkai atsidūrė pernelyg arti jos priešininkų, 
prasiveržė smurtas. Į miestą atkeliavo tas pats cirkas, kurio guberna- 
torius baiminosi. 

Kadangi kova dėl moratoriumo kilo iš Senato, žemesnieji rū- 
mai pradėjo dirbti prie to, kas iš pradžių buvo žinoma kaip „Dontės 
Dramo komisija nekaltumo klausimu“. Kaip sumanyta, tai turėtų 
būti nuolatinė komisija iš devynių narių, kurie nagrinėtų neteisingų 
mirties nuosprendžių priežastis ir siūlytų, kaip ištaisyti problemas. 
Iki šio laiko Teksasas matė trisdešimt tris išteisinimus, daugelį grin- 
džiant DNR įrodymais, ir bauginantis jų skaičius ėjo iš Dalaso apy- 
gardos. 

Sausio pabaigoje įsikėlę į savo naują namą, Keitas ir Deina dažnai 
nueidavo į Kapitolijų stebėti posėdžių. Per kelis protestus juodu buvo 
minioje ir stebėjo, kaip įstatymų leidžiamasis organas kamuojasi dėl 
daug pastangų reikalaujančios procedūros sunkiai problemai įveikti. 
Juodviem, kaip ir daugeliui stebėtojų, susidarė įspūdis, kad niekas ne- 
pasikeis. 

Neeilinei sesijai pamažėle stumiantis į priekį, žiniose pradėjo ras- 
tis Adamo Floreso pavardė. Po dvidešimt septynerių metų mirtininkų 
flygelyje liepos 1-4 Floresui turėjo būti įvykdyta egzekucija. Kitame gy- 
venime jis buvo smulkus narkotikų prekeivis, vieną nesėkmingą naktį 
nužudęs kitą tokį pat prekeivį. Jo apeliacijos buvo labai sena istorija. 
Jis neturėjo jokių advokatų. 

Įstatymų leidžiamasis organas sesiją perstūmė į kovo pabaigą, 
paskui vėl susirinko pirmą gegužės savaitę. Po mėnesių aršių vidinių 
kovų tai, kas buvo akivaizdu, tapo dar akivaizdžiau. Atėjo metas už- 
miršti šį mažutį karą ir grįžti namo. Per galutinį priėmimą moratoriu- 
mas sužlugo Senate dvylika balsų prieš devyniolika, visi balsai atitiko 

partijų pozicijas. Po dviejų valandų žemesnieji rūmai septyniasdešimt 
septyniais balsais prieš septyniasdešimt tris atmetė nekaltumo komi- 
sijos sukūrimą. 


Liepos 1-4 Adamas Floresas su palyda buvo pergabentas į Hants- 
vilį ir ten pasitiktas kalėjimo viršininko Beno Džeterio. Jis uždarytas 
į laukiamąją vienutę ir paguostas kalėjimo kapeliono; paskui suvalgė 
paskutinę vakarienę — keptą šamą — ir sukalbėjo paskutinę maldą. 
Lygiai 18.00 nužengė trumpą kelią į mirties kamerą ir po dvidešimties 
minučių buvo paskelbtas mirusiu. Neturėjo liudininkų, ten nebuvo 
nieko iš jo aukos artimųjų. Niekas nepanoro atsiimti jo kūno, tad 
Adamas Eloresas palaidotas kalėjimo kapinėse, greta dešimčių kitų 
neatsiimtų mirtininkų flygelio kalinių. 


AUTORIAUS PRIERAŠAS 


Nuoširdžiai dėkoju Davidui Dow iš Teksaso „Gynėjų tarnybos“ už 
jo sugaištą laiką, patarimus ir norą stumtis per mano rankraštį tei- 
kiant arba siūlant patarimus. Davidas — žinomas mirties bausmių 
specialistas, ginantis tokias bylas teisme, taip pat teisės profesorius 
ir pripažintas rašytojas. Be jo pagalbos būčiau privalėjęs pats imtis pa- 
rengtinio tiriamojo darbo, o tokia perspektyva vis dar mane baugina ir 
turėtų bauginti mano skaitytojus. 

Vyresnysis kalėjimo viršininkas Hantsvilio „Sienų padalinyje“ 
yra ponas. C. T. O'Reilly, įdomus teksasietis, kuris aprodė man savo 
kalėjimą ir atsakė į visus galimus klausimus. Dėkoju jam ir patikimai 
pavaduotojai Michelle Lyons už jų svetingumą ir atvirumą. 

Taip pat padėka Nealui Kasellui, Tomui Lelandui, Renee, Ty ir 
Gailui. 

Kai kuriems pernelyg pastabiems skaitytojams galbūt klius fak- 
tas ar du, kad aš galėčiau atrodyti klystantis. Galimas daiktas, jie laikys 
būtina parašyti man laiškus ir nurodyti trūkumus. Jiems vertėtų pa- 
taupyti popierių. Šioje knygoje yra klaidų kaip visada, ir kol aš toliau 
bodėsiuosi parengtiniu tiriamuoju darbu, tuo pat metu likdamas visai 
patenkintas kartkartėmis galėdamas pagražinti faktus, deja, klaidos 
tęsis. Viliuosi, kad šios klaidos yra nereikšmingos. 

dvidešimties romanų ir vieno 
negrožinės literatūros kūrinio 
„Nekaltasis“ (lietuvių kalba 
išleistas 2010 m.) autorius. Jis 
gyvena Virdžinijos ir Misisipės 


valstijose. 


„Teisė savo esme sukuria dramą, ir naujasis 
Grishamas žada mums žvilgsnį iš vidaus į nešvarias 
procesines ir valdžios machinacijas, kartu 
suteikdamas didelę pramogą“ - LOS ANGELES TIMES 


Kiekvienam pasiunčiamam į kalėjimą nekaltam žmogui 
tenka kaltasis, liekantis laisvėje. Pastarasis žino, kad 
policija ir prokurorai pričiupo ne tą žmogų, bet jam tai 
nerūpi. Paprasčiausiai stebisi savo sėkme. Slenka laikas, 

ir jisai suvokia, kad klaida nebus atitaisyta: valdžios 
organai tiki savo byla ir yra pasiryžę pasiekti apkaltinamąjį 
nuosprendį. Jis net gali stebėti neteisingai apkaltinto jo 
padarytu nusikaltimu žmogaus teismo procesą. Ir jam 
palengvėja, kai skelbiamas verdiktas — kaltas. Jis juokiasi, 
kai policija ir prokurorai sveikina vienas kitą. Ir lieka 
abejingas nekaltam asmeniui, kuris bus įkalintas ilgiems 


metams ar net nubaustas mirtimi... 

